
Prologas 


DIES IRAE 


1413 m. 


Pirmas skyrius 
Belaisvis 


Dvidešimt stiprių vyrų užsivertė ant pečių taraną - didžiulį 
ąžuolinį rąstą, kurį paėmė iš gretimo malkų sandėlio. Jie atsitraukė 
keletą Žingsnių ir puldami priekin visu smarkumu smogė juo į 
geležinius vartus, kurie sugaudė nelyginant milžiniškas būgnas. 
Minios įniršio kurstomi, jie įtempė jėgas, ir vartai, neatlaikę 
svorio, sutratėjo ir sugergždė. Vienas plyšys, nepaisant sunkių 
geležinių apkaustų sutvirtinti durims, jau gerai matėsi. Tai buvo 
aukšti dvivėriai vartai iš vientiso ąžuolo, užsibaigiantys akmeniniu 
smailu skliautu, saugojamu dviejų atsiklaupusių angelų, susidėjusių 
maldai rankas, abipus Prancūzijos karališkojo herbo, kurio auksinės 
lelijos žydrame fone švelniai švytėjo birželio saulės spinduliuose. 
Dar aukščiau, už dantytų sienų, kur karališkosios gvardijos 
lankininkai taikėsi į minią, Sen Polio rūmų bokštai ir aukšti 
stogai brėžė danguje savo liepsnojantį fantastišką kontūrą. Medžių 
viršūnėse plaikstėsi šilku siuvinėtos vėliavos. 


* “Dies Irae“ (lot) - “Rūstybės diena“ - pirmieji viduramžių bažnytinio himno 
žodžiai, antrosios gedulingųjų mišių dalies. (Cia ir toliau paaiškinimai autoriaus .) 

Visa tai gaubė vasaros dienos tyla, saulės šviesa mirgėjo ant 
ištapytų, ryškių, nelyginant iliustruoti apeigyno puslapiai, sienų, 
danguje nardė kregždės... o ten, apačioje, liejosi kraujas, putojo 
įniršis, ir daugybės kojų sukeltos dulkės kilo viršun slogiais 
debesimis. 

Prašvilpė strėlė. Šalia Landri ir Katrinos sunkiai nugriuvo 
žmogus - jam buvo prakirsta gerklė; baisus riksmas staiga virto 
keistu švokštimu. Mergaitė užsidengė rankomis veidą ir prigludo 
prie Landri, kuris ramindamas apglėbė ją per pečius. 

- Nežiūrėk ten, - patarė Landri. - Vargšė mažytė, nereikėjo 
tavęs imtis kartu. Tai ne paskutinė mirtis, kurią šiandien išvysi. 

Jie užsilipo ant akmeninio stulpelio, kuris stovėjo kaip tik 
prie tamsaus, dulkėto ir skersvėjų varstomo praėjimo tarp siuvėjo 
namo ir vaistininko krautuvėlės, šiandien rūpestingai užrakintos 
sunkia pakabinama spyna. Nuo šito stulpelio jie galėjo viską 
matyti ir susidomėję sekė kiekvieną tarano smūgį. Netikėtai 
lankininkai pradėjo šaudyti su kažkokiu įtūžiu. Mirtį nešanti 
strėlių ir sunkesnių arbaleto iečių kruša pasipylė ant minios, 
pramušdama jos gretose didžiulius plyšius, kurie tučtuojau vėl 
užsipildydavo. Gana apdairiai Landri privertė Katriną nulipti nuo 
stulpelio, ir jie įsimaišė į minią ieškodami vietos, kur jų nepasiektų 
strėlės. 

Pradėjo imti nuovargis. Visą tą avantiūrą jie sumanė, kol jų 
tėvai, pagauti to karštligiško pakilimo, kuris pastarąsias dvidešimt 
keturias valandas buvo apėmęs visą Paryžių, nuėjo į skirtingas 
puses: vienas į rotušę, kita - padėti kaimynei gimdyti, o dar 
vienas - budėti į miesto miliciją. Nesant tėvų, jie išspruko iš 
namų ant Mainininkų tilto anksti rytą. Nei Landri, nei Katrina 
neatpažino Paryžiaus tame pavojingame mieste, kur neapgalvotas 
žodis ar atsitiktinė dainelė galėjo sukelti kruvinas pjautynes prie 
bet kurio kampo. 

Jų įprasta vieta buvo Mainininkų tiltas - siauras ir neramus. 
Tiltas - gatvė su eilėn išsirikiavusiais senoviniais namais 
siaurasmailiais stogais - jungė senuosius karaliaus rūmus su Gran 
Šatlė pilimi. Gošė Legua, Katrinos tėvas, buvo auksakalys, kurio 
dirbtuvę galėjai surasti pagal iškabą ant durų; ant jos buvo 
pavaizduota monstrancija. Deni Pigasas, Landri tėvas, taipogi 
turėjo reikalų su metalu, ir jų krautuvėlės glaudėsi greta, durys 


4 


prie durų, priešais palūkininkų Normano ir Lombardo užeigas, 
kurios užėmė kitą tilto pusę. 

Iki šiol Katrina vaikščiodama su Landri niekada neišeidavo 
is Notr Damo rajono su jo dvokiančiais užkaboriais aplink 
didžiules skerdyklas. Ji niekada neišdrįsdavo nueiti už pakeliamojo 
tilto, kuris vedė į Luvrą.*ž O penkiolikmetis Landri apie abejotinos 
reputacijos miesto kvartalus nutuokė kur kas daugiau ir kiekvieną 
Paryžiaus kampelį jau buvo ištyrinėjęs kaip savo penkis pirštus. 


Tai buvo jo idėja pasiimti kartu savo mažąją draugę tūkstantis 
keturi šimtai tryliktų metų balandžio dvidešimt septintą dieną 
prie Sen Polio rūmų. 

- Eime su manim, - įkalbinėjo jis. - Kabošas prisiekinėjo 
paimti šiandien rūmus ir areštuoti piktuosius dofino** patarėjus. 
Mes eisime su juo ir galėsime neskubėdami apžiūrėti rūmus. 

Simonas  Odininkas, pravarde Kabošas Mėsininkas, dirbo 
skerdykloje. Zarnokų pardavėjo Notr Damo turguje sūnus, jis 
vienas sugebėjo sukurstyti Paryžiaus liaudį sukilti prieš iliuzorinę 
pamišėlio karaliaus Karolio VI*** valdžią ir prieš piktą Bavarijos 
Izabelės**** galią. 

Prancūzijos karalystė iš tiesų buvo apgailėtinoje padėtyje. 
Karalius buvo pamišęs, karalienė neišmintinga ir ištvirkusi, nuo 
to laiko, kai Burgundijos hercogas nužudė Orleano hercogą, 
šalyje siautėjo laukinė anarchija. Nepaisydami vis dar realios 
grėsmės iš Anglijos pusės, tų dviejų princų šalininkai- armanjakai 
iš vienos pusės ir burginjonai***** iš kitos, - negailestingai žudė 
vienas kitą visoje Prancūzijoje, plėšė ir niokojo šalį. 


* XV amžiuje Luvras buvo miesto vakarinių sienų apsaugos pilis. Jame buvo arsenalas, 
karaliaus iždo saugykla, biblioteka. Rūmų ansambls pastatytas XVI-XVII a. 

** Dofinas - Prancūzijos karaliaus sosto įpėdinių titulas iki Prancūzijos didžiosios 
revoliucijos ir 1815-1830 m. Dofinas Liudvikas, vyriausiasis Karolio VI sūnus 
numirs, ir sosto paveldėjimo teisė pereis jaunesniajam sūnui Karoliui, būsimajam 
Prancūzijos karaliui Karoliui VII. 

*** Karolis VI Pamišėlis (1368-1422) - Prancūzijos karalius nuo 1380 m. 
**** Bavarijos Izabelė (1371-1435) - Etjeno II, Bavarijos hercogo, duktė, Karolio 
VI žmona, faktiškai valdžiusi šalį. 

***** Armanjakai ir burginjonai - dvi tarpusavyje besivaržančios karaliaus rūmų 
grupuotės. Armanjakams (pavadinimas kilo nuo grafo d'Armanjako vardo) 
vadovavo karaliaus brolis Liudvikas, Orleano hercogas; burginjonams vadovavo 
karaliaus dėdė Žanas, Burgundijos hercogas. 

Dabar armanjakai apsupo Paryžių. Apsuptame mieste gyventojai 
šūkaliojo apie savo amžmą ištikimybę pavojingam demagogui 
Žanui, Burgundijos hercogui. Būtent jis, palaikomas mėsininkų 
gildijos, dabar kurstė maištą ir kėlė neramumus. Formaliai valdžią 
turėjo šešiolikmetis dofinas Liudvikas, Gienės hercogas, bet įvykiai, 
be abejonės, buvo išsprūdę iš jo kontrolės. Iš tiesų Paryžiaus 
karaliumi buvo Kabošas Mėsininkas, remiamas sukilimo univer- 
siteto rektoriaus Pjero Košono. 


Abu, Kabošas ir Košonas, buvo pirmosiose atakuojančiųjų 
gretose. Kabošas sukiojosi ten, kur keletas augalotų mėsininko 
pameistrių, dar nenusijuosę savo kruvinų prijuosčių, saugojo rūmų 
gvardiečius, kuriuos jie sučiupo ir surišo kaip ant iešmo mauti 
paruoštus paukščius. Iš čia jis davinėjo komandas, reguliuodamas 
galingus tarano smūgius. 

Kai Landri tempė Katriną ieškodamas vietos, iš kur jie būtų 
galėję saugiai stebėti visa, kas vyksta, mergaitė matė įspūdingą 
Kabošo figūrą, švytuojančią virš daugybės siūbuojančių galvų. 
Žalias apsiaustas su užsiūta Burgundijos emblema - baltas 
Andrejaus kryžius - dengė jo galingus pečius. Jo suprakaitavęs 
įtūžęs veidas buvo raudonas ir iškreiptas. Jis grėsmingai mosavo 
balta vėliava - Paryžiaus simboliu. 

- Smarkiau! - griaudėjo jis - Smarkiau siūbuokite taraną! 
Sudaužykit tą prakeiktą lizdą, mirtis jiems!.. Dar smarkiau! Jie 
jau braška! 

Kol jis šūkavo, baisus traškesys, sklindantis nuo vartų, skelbė, 
kad jie tuoj pasiduos. Puolantiejį sukaupė jėgas ir atsitraukė 
atgal į minią, kad smarkiau įsibėgėtų. Vos Landri suspėjo 
nustumti Katriną už koplyčios kolonos, kad jos nesumindytų 
minia, žmonės vėl užgriuvo vartus. Katrina paklusniai pasislėpė, 
nepamesdama iš akių Kabošo, kurio komandos dėl didėjančio 
įtūžio tapo nesuprantamos. Ji pamatė, kaip jis staigiai atsisagstė 
palaidinę, apnuogindamas galingus raumenis, apžėlusius rudais 
plaukais, atsiraitojo rankoves, įbedė vėliavos kotą į žemę ir 
puolė priekin, sugriebs už tarano šono. 

- Pirmyn! - suriaumojo. - Pirmyn, ir telaimina mus šventasis 
Jokūbas! 

- Valio šventajam Jokūbui! Valio mėsininkų gildijai! - pakiliai 
suriko Landri. Katrina įniršusi dėbtelėjo į jį. 

- Jeigu šauksi valio Kabošui, aš eisiu namo ir paliksiu tave! 

- Kodėl? - nustebęs paklausė Landri. - Jis didis žmogus. 

- Ne, jis chamas. Mano tėvas jo nekenčia kaip ir mano 
sesuo Loiza, kurią jis ketina vesti. Jis mirtinai mane išgąsdino! 
Jis toks bjaurus! 

- Bjaurus? - Landri išsprogino akis. - Na tai kas?) Kad 
taptum didžiu žmogumi, nebūtina būti gražuoliu. Aš manau, 
kad Kabošas - didvyris. 

Mergaitė rūsčiai treptelėjo koja. 

- Gerai! Bet jei būtum jį matęs praėjusią naktį mūsų namuose, 
rėkianųį ant mano tėvo ir jam grasinantį, taip nesielgtum. 

- Bet kodėl jis grasino metrui Legua? 

Nors aplink tvyrojo baisus triukšmas ir į juos niekas nekreipė 
dėmesio, Landri instinktyviai pritildė balsą. Taip pat pasielgė ir 
Katrina. Pašnibždomis ji papasakojo, kaip užvakar Kabošas atėjo 
pas juos lydimas Pjero Košono ir jų pusbrolio Gijomo Legua, 
turtingo mėsininko iš Pragaro gatvės. . 

Trys maištininkų vadeivos peržengė (Gošė namų slenkstį 
turėdami vieną mintį: užsitikrinti jo paramą. Būdamas Paryžiaus 
pilietinės milicijos karininkas ir vadovaudamas penkiasdešimčiai 
žmonių, Gošė buvo vienas labiausiai gerbiamų miestelėnų ir jo 
nuomonės visada būdavo paisoma. Galbūt dėl to, kad jis buvo 
geraširdis, nepakenčiantis jokios prievartos ir, nors ne bailys, 
pamatęs kraują galėjo apalpti. 

Ta fizinė kraujo baimė paaiškina, kodėl mėsininko sūnus 
paliko gildiją ir savo šeimos namus ir stojo mokiniu pas metrą 
Andrė d'Eperoną, garsų juvelyrą. Tuo pačiu jis vienu kirčiu 
nutraukė ryšius su visa Legua šeima, kuri nebūtų pakentusi 
tokio jautrumo. 

Slenkant metams, Gošė nagingumas į namus ant Mainininkų 
tilto atnešė ramybę ir džiaugsmą.  Meistriškai padirbtų ir 
išgraviruotų Biblijų  įdėklų, ornamentuotų plokščių, makštų 
kalavijams ir durklams, masyvių druskinių bei stalo reikmenų jo 
kuklioje dirbtuvėje buvo pagaminama vis daugiau ir vis 
kilmingesniems žmonėms. Gošė Legua išgarsėjo visame Paryžiuje, 
tad trys lankytojai tikėjosi jo paramos. 

Tačiau jiems buvo kategoriškai atsakyta. Ramiai, bet tvirtai 
Gošė pasakė norįs likti ištikimas karaliui ir Paryžiaus prefektui, 
savo buvusiam ponui Andrė d'Eperonui. 

- Man įsakinėti gali tik karalius ir prefektas, ir aš nevesiu 
žmonių prie karaliaus rūmų. 

- Tavo karalius išsikraustė iš proto, jį supa išdavikai, - 
suriaumojo Gijomas Legua, pusbrolis mėsininkas. - Tikrasis karalius 
- Burgundijos monsinjoras.* Jis - vienintelė mūsų viltis. 

Gošė abejingas žiūrėjo į buką vyriausiojo mėsininko veidą, 
paraudusį iš pykčio. 

- Kai Burgundijos hercogą pateps ir karūnuos, aš prieš jį 
atsiklaupsiu ir pavadinsiu karaliumi. O iki tol vienintelis karalius, 
kurį aš pažįstu, - Karolis VI, ir tegu Dievas duoda jam sveikatos 
ir išminties. 

Tų ramių žodžių užteko sukelti laukinį trijų lankytojų įniršį. 
Jie pradėjo rėkauti it išprotėję ir išgąsdino Katriną, kuri laukė 
pasibaigiant ginčo kartu su kitomis moterimis, susispietusiomis 
prie didžiulio židinio. Kokie baisūs atrodė tie trys vyrai, grėsmingai 
palinkę virš smulkios jos tėvo figūros! Ir visgi, nepaisant savo 
mažo ūgio, Gošė Legua liko padėties šeimininkas: veidas giedras, 
balsas ramus. 

Netikėtai Kabošas prikišo savo kampuotą kumštį prie Legua 
veido. 

- Galutinai apsispręsti, metre Legua, leidžiu tau iki rytdienos. 
Privalai suprasti, kad jei tu ne su mumis, vadinasi, esi prieš 
mus su visomis iš to sekančiomis pasekmėmis. Žinai, kas atsitinka 
žmonėms, kurie nueina armanjakų pusėn? 

- Jei nori pasakyti, kad padegsi mano namą, ką gi, tavęs 
nesustabdysi! Bet nepriversi prieš savo sąžinę paimti ginklą. Aš 
ne už armanjakus ir ne už burginjonus. Aš tiesiog Prancūzijos 
patriotas, kuris bijosi Dievo ir tarnauja savo karaliui. Prieš jį 
niekuomet nepakelsiu ginklo. 

Palikęs savo draugužius ginčytis su Legua, Kabošas priėjo 
prie sėdinčios Loizos. Katrina pajuto, kaip jos sesuo apmirė, 
kai mėsininkas sustojo priešais ją. Didelėse šeimose buvo priimta 


= S, / 

* Monsinjoras - titulas, kurį duodavo artimiausiam karaliaus giminaičiui pagal 
vyriškąją liniją. 

už vyro išleisti jaunas dukras, todėl Katrina suprato įvykusios 
scenos gilią prasmę. 

Teisybė, Simonas Odininkas neslėpė savo aistros Loizai. Kai 
jie retkarčiais susitikdavo, jis niekada nepraleisdavo progos parodyti 
jai savo dėmesį. Retkarčiais, nes Loiza beveik neišeidavo iš 
namų, nebent į pamaldas Sen Lefrua bažnyčioje, esančioje 
priešingame tilto gale, arba aplankyti atsiskyrėlę Sen Oportjune. 
Ji buvo tyli, užsidariusi mergina ir septyniolikos metų tokia pat 
rimta, kaip ir dvigubai už ją vyresnės moterys. Nuleidusi mėlynas 
akis, standžiai aprišusi šviesias kasas linine skarele, ji tyliai kaip 
pelytė vaikštinėjo po namus. Net šeimoje ji elgėsi nelyginant 
vienuolė, apie ką svajojo nuo pat mažumės. 

Nors Katrina žavėjosi savo seserimi, bet truputį ir prisibijojo. 
Ji nesuprato, kokia Loiza galėjo būti graži ir patraukli, jei ne 
nuolatinis nusižeminimas ir nesišypsantis veidas. Lieknutė, lanksčios 
ir dailios figūrėlės, ji betgi nebuvo liesa. Jos veido bruožai buvo 
smulkūs, nosis bent kiek ilgoka, bet turėjo gražią burną ir baltą, 
vos ne perregimą odą. Katrina, kuri visuomet buvo kupina 
gyvenimo džiaugsmo, mėgo triukšmą, maišatį, linksmybę, niekaip 
negalėjo suprasti, kas patraukė Kabošą - dramblotą, triukšmingą 
ir nevalyvą prasčioką, visada trokštanųį šiurkščių = žemiškų 
malonumų, - prie tos vienuolės. O Loiza Kabošui jautė 
pasibjaurėjimą. Jis jai atrodė šėtono įsikūnijimas. Kai jis priėjo 
prie jos, ji greitai persižegnojo. Kabošas nusiviepė. 

- Aš ne šėtonas, mano gražuole, kad taip mane pasitiktum. 
Geriau prikalbėtum savo tėvą prisidėti prie mūsų. 

Nepakeldama akių nuo batelių, Loiza sumurmėjo: 

- Aš negaliu to padaryti, dukteriai netinka davinėti patarimus 
savo tėvui. Viskas, ką jis daro, teisinga. 

Jos pirštai suspaudė prijuostės kišenėje rožančių. Ji nusisuko 
pamaišyti žarstekliu žarijas židinyje, tuo leisdama suprasti, kad 
pokalbis baigtas. 

Blausiose Kabošo akyse žybtelėjo įniršis. 

- Ryt vakare, kai mano žmonės ištrauks tave iš lovos ir 
pasismagins, kitaip užgiedosi. Bet nebijok, aš tai padarysiu pirmas. 

Staiga jis atšoko. Gošė Legua, sugriebęs jį už pakarpos, 
norėjo iššveisti į gatvę. Legua pabalo iš įniršio ir įsiūtis suteikė 
jam jėgų. Tose silpnose rankose Kabošas kažkaip sugniužo. 

- Nešdinkis iš čia! - suriko Gošė drebančiu iš įtūžio ir 
pasipiktinimo balsu. - Nešdinkis, purvina kiaule! Ir žiūrėk, kad 
nepamatyčiau tavęs šalia mano dukters! 

- Tavo dukters, - iškošė Kabošas. - Kai aš ir mano draugužiai 
su ja pabaigs, pasigailėsi, kad turėjai dukterį, jei iki tol neateisi 
į protą. 

Katrina pasibaisėjusi žiūrėjo, kaip įsiutęs (Gošė puolė ant 
Kabošo. Jis būtų jam sudavęs, jei ne Košonas. Jis atsistojo tarp 
vyrų ir išskyrė juos savo ilgomis prakauliomis rankomis. 

- Gana, - tarė jis šaltai. - Dabar ne laikas tokiems ginčams. 
Kabošo liežuvis per ilgas, o Legua užsispyręs ir karštakošis. 
Manau, mums reikia išeiti. Rytas už vakarą protingesnis. Tikiuosi, 
kad tu, Gošė Legua, paklausysi proto balso. 


Landri sėdėjo ant kampinio akmens ir klausėsi Katrinos 
nepertraukdamas. Jos istorija jam teikė peno apmąstymams. Jis 
žavėjosi Kabošu, bet lygiai taip pat vertino ir Gošė. Be to, 
grasinimai Legua šeimai jį glumino... 

Sausas, plyštantis, skylantis garsas ir po jo nugriaudėjęs 
griausmas nutraukė jo mintis. Rūmų vartai pagaliau atsivėrė, ir 
džiaugsmingai  rėkaliojanti minia, nelyginant upė, išsiliejusi iš 
krantų, plūstelėjo pro angą. Landri ir Katrina liko vieni vidury 
didžiulės tuščios aikštės. Tuščios, jei nekreipsime dėmesio į 
mirusiuosius ir sužeistuosius bei šunis, kurie uostinėjo ir laižė 
krauju permirkusią žemę. Balta vėliava vis dar plaikstėsi ten, 
kur ją įbedė Kabošas, - prie vartų. Zmonės pasklido rūmų 
soduose. Landri sugriebė išsigandusią Katriną už rankos. 

- Einam ten, jie jaw įėjo... 

Mergaitė per žingsnį atsitraukė. Jos akys, patamsėjusios iš 
nuojautos, kad turi įvykti kažkas negero, pasibaisėjusi žvelgė į 
sulaužytus vartus. 

- Man atrodo, kad aš ten nebenoriu, - tarė ji nusiminusi. 


-Nebūk kvaila. Ko bijaisi? Daugiau tokios progos nebepasi- 
taikys. Einam! 


Landri visas spirgėjo iš susijaudinimo, nekantriai trokšdamas 
sekti paskui minią ir dalyvauti plėšikavimuose. Nesutramdomas 


prievarta buvo jam per didelis išmėginimas. Katrina suprato, kad 

jeigu atsisakys eiti su juo, jis gali palikti ją čia, gatvėje, tad 
ryžosi eiti kartu. 

Švento Antano gatvė visai nebuvo tuščia. Šiek tiek atokiau 
nuo rūmų kita minia, susibūrusi tarp Turnelių namų, švento 
Antano vartų ir dantytos didžiulės Bastilijos, buvo pasirengusi 
apsupti neseniai pastatytą tvirtovę, kurios baltos sienos stūksojo 
virš jų galvų. 

Jie sužinojo, kad Pjeras Dezesaras, ankstesnis Paryžiaus prevas, 
kurį liaudis kaltino išdavyste, su penkiais šimtais sunkiai 
apsiginklavusių raitelių pasislėpė čia, norėdami sulaikyti mieste - 
lėnus. Vis didėjanti minia, apsiginklavusi įvairiausiais ginklais, 
nusprendė ją užimti, net jeigu tektų išardyti Bastiliją po akmenį. 
Žmonės plūdo iš kito gatvės galo nuo Grevės aikštės. Vieni 
lėkė į rūmus, kiti bėgo padėti puolantiems tvirtovę. 

Pro atsivėrus; rūmų langą išlėkė skrynia, prigrūsta puodelių 
ir puodų, ir džergždama nukrito. Tas epizodas padėjo Katrinai 
atsipeikėti. Smalsumas nugalėjo baimę. Įsikibusi Landri į ranką, 
ji nubėgo pro vartus, kurių sulaužyti vyriai vis dar cypė, 
siūbuodami ant masyvių kilpų. Jos akys suapvalėjo iš susijaudinimo 
vien nuo minties, ką ten pamatys. 

Nuostabūs sodai, nusidriekę iškart už vartų, buvo juodai 
ištrypti. Tai, kas anksčiau buvo taisyklingos rožių ir našlaičių 
klombos, apsodintos apkarpytu bordiūru, pavirto suplūkta žeme, 
nuklota augalų stiebais ir sumaigytais purvinais lapais. Lelijos ir 
rožės gulėjo įmintos į purvą. 

Katrina pirmą kartą išvydo Sgn Polio rūmus, tą miestą mieste. 
Čia buvo daugybė pastatų: bažšiyčių, tvartų gyvuliams, arklidžių 
ir nedidelių pastatų, skirtų daugybei tarnų. Aplink driekėsi sodai, 
vynuogynai ir mažos giraitės, kurie jungė dengtas arkadas, galerijas, 
kiemus. Ten pat stovėjo narvai su liūtais, leopardais, meškomis 
ir kitais retais gyvūnais, taipogi voljerai, pilni egzotiškų paukščių. 
Karaliaus rezidenciją sudarė trys atskiri pastatai: karaliaus rūmai, 
žvelgiantys į sodus palei Seną, karalienės rūmai, išeinantys į 
Sen Polio gatvę, ir dofino rūmai, labiau žinomi kaip de Gienės 
rūmai, atsiremiantys į Švento Antano gatvę. 

Būtent į šitą pastatą minia ir nukreipė savo įniršį. Rūmų 
sargybiniai apsupo karaliaus ir karalienės apartamentus, kad 

sulaikytų prasčiokus, bet jiems niekas negrėsė. Žmonių įniršis 
buvo nukreiptas kitur. 

De Gienės rūmų kiemai ir laiptai knibždėte knibždėjo žmonių. 
Siaubingas triukšmas, atmušamas akmeninių skliautų ir didžiulių 
salių, apkurtino Katriną. Ji netgi užsidengė ausis. Rūmų tarnų 
lavonai violetinėmis šilko livrėjomis voliojosi ant grindų. Brangūs 
langų stiklai barbariškai išdaužyti, gobelenai dryko nuo baltų 
akmeninių pagrindinių laiptų turėklų, o sienų freskose žiojėjo 
skylės, išmuštos kirviais ir sunkiais kūjais, kuriais skerdykloje 
užmušinėja gyvulius.  Didžiuliame  valgomajame su  pokyliui 
padengtu stalu šmirinėjo plėšikautojai. Jie slydinėjo vyno, kraujo 
ir riebių padažų balose, pjovėsi kaip šunys dėl saldumynų ir 
kepsnių, kliuvinėjo už išmėtytų ginklų ir metalinių lėkščių bei 
indų, kurie nedomino plėšikautojų, nes nebuvo nei auksiniai, 
nei sidabriniai. Buvo taip ankšta, kad nė nekvėptelsi, bet 
lengvakojai ir vikrūs Landri ir Katrina be vargo užlipo laiptais. 
Katrinai tesubraižė skruostą ir išrovė kuokštą plaukų, o Landri 
netgi pasisekė pačiupti nuo stalo keletą marcipanų, kuriais 
pasidalijo su savo mažąja bičiule. Ji dėkinga paėmė, nes jau 
visai buvo nusilpusi iš alkio. 

Kol jie godžiai kimšo netikėtai nukritusias vaišes, minia nunešė 
juos į miegamuosius apartamentus, iš kur sklido pikti šūksmai 
ir riksmas. Katriną pribloškė kambario grožybės. Ji niekada 
nebuvo regėjusi ant sienų tokių gobelenų, išaustų šilkiniais ir 
auksiniais siūlais. Juose buvo pavaizduoti lankose lakstantys balti 
šunys arba po baldakimais sėdinčios nuostabios, prabangiai 
apsirengusios damos. Tolimąjį apartamentų galą užėmė didžiulis 
židinys, papuoštas nuostabiais nėrinius primenančiais drožiniais, 
ir neaprėpiama lova, kuri, uždengta rausvu juodai apkraštuotu 
aksomu. stovėjo ant paaukštinimo. 

Katrina pažino du prie Židinio stovinčius vyrus: Burgundijos 
hercogą ir jo sūnų Pilypą de Šarolė. Ji dažnai matydavo jį 
praeinantį pro savo tėvų namą per tiltą, bet iki šiol niekada 
nebuvo mačiusi rūstaus Jono Bebaimio. Stamantri hercogo figūra 
ant trumpų stiprių kojų, išsprogusios skvarbios akys, atrodo, 
valdė kambarį. Tame žmoguje buvo kažkas nepermaldaujamo - 
tai stebino kiekvieną, kas tik jį pamatydavo. Grafas Pilypas de 
Šarolė skyrėsi nuo savo tėvo. Kaip septyniolikmetis jis buvo 

gana aukštas, lieknas, šviesiaplaukis, išdidus. Veido bruožai švelnūs 
1 besišypsanti burna. Jis vilkėjo žaliais sidabru papuoštais 
drabužiais ir atsainia poza stovėjo šiek tiek už tėvo. Katrinos 
žvilgsnis apsistojo ties juo - jis jai pasirodė gražus ir puošnus. 
Greta stovėjo storas jaunuolis apie septyniolika metų, puošniu 
ir brangiu raudonai baltai juodu apdaru su auksiniu špagos 
raiščiu. Jis šnekėjosi su hercogu drebančiu iš įniršio balsu, ir 
jo gana neišraiškingame veide matėsi neviltis. Landri šnipštelėjo 
Katrinai, kad tai pats dofinas Gienės Liudvikas. 

Aplink šituos pagrindinius dramos veikėjus vyko įnirtinga kova 
tarp būrelio maištininkų ir kelių bajorų, kurių dauguma buvo 
sužeisti, bet vis dar atkakliai priešinosi. Vieno jų kūnas, pervertas 
špagos, susmuko ant grindų. Gyvybė tekėjo iš jo kartu su 
srūvančiu krauju. Kontrastas tarp šaltakraujų burgundų, šėlstančių 
maištininkų ir verksnio dofino, maldaujamai sudėjusio rankas, 
buvo pritrenkiantis ir komiškas. Kupetos vidury Katrina vėl 
išvydo  Kabošą - jo baltas gobtuvas ir prakaitu persisunkusi 
palaidinė ryškiai skyrėsi tamsių drabužių ir nuosaikios šaltos 
Pjero Košono ramybės fone. Nesujaudinamas Košonas jai pasirodė 
baisus. 

Triukšmas ir sąmyšis pasiekė apogėjų. Maištininkai pagriebė 
keletą dvariškių, - jaunuolių ir senių, - stipriai juos surišo ir 
nutempė į gatvę. Du iš jų vis negalėjo įveikti jaunuolio, ne 
vyresnio kaip šešiolikos metų. Jauna dama, nors jis ir stūmė 
ją šalin, mėgino pridengti jį savo kūnu. Tai buvo subtilaus 
grožio tamsiaplaukė, kuri atrodė dar visai mergaitė, nors vilkėjo 
elegantiška sunkaus brokato suknia ir buvo užsidėjusi dvigubą 
galvos apdangalą iš balto muslino. Ji raudodama tvarstėsi už 
jaunuolio, maldaudama maištininkų jį paleisti. Kai šie jau norėjo 
damą nustumti, ant jų įniršęs puolė dofinas. Išsitraukęs špagą, 
jis šoko prie dviejų maištininkų, kurie išdrįso paliesti jo žmoną, 
ir nukovė juos dviem greitais smūgiais. Paskui, nukreipęs kruviną 
špagą į Joną Bebaimį, su širdgėla sušuko: 

- Kokiu bailiu reikia būti, kad abejingai stovėtum ir Žiūrėtum, 
kaip tie niekšai čiupinėja Margaritą, jūsų tikrą dukterį? Tas 
maištas - jūsų rankų darbas, sire. Nemėginkite neigti. Matau 
minioje jūsų žmones. Būkite tikras, šios dienos neužmiršiu... 
Likimas amžinai jums nepataikaus. 

Pilypas de Šarolė, norėdamas apginti seserį, mašinaliai išsitraukė 
špagą ir jos smaigaliu ramiai nustūmė durklą, kuris buvo 
nukreiptas į jo tėvo širdį. Pats hercogas nė nesujudėjo. Gūžtelėjęs 
pečiais, šaltai ištarė: 

- Dabar aš nieko nebegaliu padaryti, Luji. Įvykiai tapo 
nebekontroliuojami. Aš nebegaliu valdyti šitų padugnių. Jei būtų 
įmanoma, pamėginčiau išgelbėti savo dukters tarnus... 

Katrina bejėgiškai stebėjo, kaip jaunuolį, kuriam bandė padėti 
dofinas, pagaliau sučiupo. Dofinas pasiuntęs į aną pasaulį du 
maištininkus, puolė prie lango ir norėjo šokti į sodą, tačiau jį 
sugriebė ir nutempė atgal mėsininkai ir dvi šaižiai cypiančios 
harpijos. Jaunoji hercogienė bejėgiškai susmuko ant lovos ir 
graudžiai pravirko. 

- Išgelbėkit jį, tėve, maldauju. Neleisk jiems jo išsivesti... 
Mišeli... Jis mano draugas! 

Hercogas nekantriai mostelėjo, kas sukėlė Katrinos pasipikti- 
nimą. Jai patiko dofino žmona, troško jai padėti, jei tik būtų 
galėjusi. O hercogas, nekreipiantis dėmesio į dukters ašaras, 
turėjo būti piktas žmogus. Grafas de Šarolė stovėjo nubalusiomis 
lūpomis. Jis buvo vedęs dofino seserį, princesę Mišelę, ir 
Margaritos neviltis žeidė jį. Bet dabar jis nieko negalėjo padaryti. 
Pats Kabošas ir jo pagalbininkas Denizas de Šomonas tvirtai 
laikė jaunąjį belaisv. Netikėtai jaunuolis ištrūko. Tai pamačiusi, 
Katrina suriko. Mišelis de Monsalvi buvo ne pagal metus vikrus 
ir stiprus. Nubloškęs mėsininkus, jis pribėgo prie Burgundijos 
hercogo ir sunkiai alsuodamas sustojo priešais jį. Jo rūstus balsas 
perrėkė apartamentuose tvyrojusį triukšmą: 

- Aš laikau tave niekingų bailiu ir karaliaus išdaviku. Tu 
leidai išniekinti jo namus. Pareiškiu, kad esi nevertas nešioti 
riterio pentinų... 

Atsitokėję iš nustebimo, Kabošas ir Denizas vėl sugriebė 
belaisvį, mėgindami parklupdyti jį priešais žmogų, kurį jis įžeidė, 
bet jis taip įnirtingai priešinosi, kad ištrūko dar sykį, nors ir 
surištomis rankomis, ir vėl puolė prie Jono Bebaimio. Jis norėjo 
dar kažką pridurti. Hercogo veidas nubalo iš įsiūčio. Jis išsižiojo, 
ketindamas kažką pasakyti, bet tučtuojau susiėmė ranka skruostą 
- Mišelis de Monsalvi spjovė jam į veidą... 

Katrina suprato, kad jaunuolis ką tik pasirašė sau mirties 
nuosprendį. 

- Išveskit jį! - kimiai suurzgė hercogas. - Darykite su juo, 
ką norite. Kitus nuveskite į mano namus, kur jie galės pabūti 
iki ryto, kaip mano svečiai. Duodu jums žodį, mano žente! 

Dofinas nieko neatsakė, atsuko nugarą hercogui ir nulenkė 
galvą ant židinio. Mažoji hercogienė, atsisakiusi brolio, norėjusio 
ją nuraminti, pagalbos, vis dar raudojo. 

- Niekada tau neatleisiu, niekada, - kūkčiojo ji. O tuo tarpu 
Kabošas ir Denizas, stipriai sugriebę belaisvį, nuvilko prie laiptų. 

Katrina ištiesė drebančią ranką Landri ir sušnibždėjo: 

- Ką jie jam padarys? 

-Tikiuosi, pakars. Ir viskas! Jis nieko kito nenusipelnė, bjaurus 
Armanjako valkata! Matei, ką padarė? Spjovė į veidą hercogui... 

Landri entuziastingai įsijungė į balsų chorą, kraugeriškai 
klykiantį: 

- Mirtis jam! Į kartuves! 

Katrina ištraukė ranką. Ji paraudo iki plaukų šaknų. 

- O Landri Pigasai! Tu man bjaurus! 

Kol Landri atsipeikėjo iš nustebimo, ji apsisuko ir dingo 
minioje, kuri prasiskyrė duodama kelią belaisviui ir jo sargybiniams. 
Kaip išprotėjusi Katrina pasileido iš paskos. 

Katrina nebūtų galėjusi paaiškinti, kas įvyko jos vaikiškoje 
širdyje. Iki šiol niekada nebuvo mačiusi Mišelio de Monsalvi. 
Prieš valandą nė vardo jo nebuvo girdėjusi. O dabar jis tapo 
jai toks pat artimas ir brangus, kaip tėvas ar sesuo. Atrodė, 
kad jau seniai jį pažįsta. Neregimi saitai staiga nusidriekė tarp 
jauno bajoro ir juvelyro dukters. Saitai, įsmigę pačion širdin ir 
privertę ją skaudžiai kentėti. 

Vienintelė Katrinos mintis buvo sekti paskui belaisvį ir bet 
kokia kaina sužinoti, kas jam nutiks. Du kartus matė jį visai 
iš arti: pirmą kartą, kai mėsininkai surišo jį, antrą - kai jis 
įžeidė hercogą. Abu kartus šviesa iš lango krito jam ant veido, 
ir jo nuostabus grožis svaiginte svaigino, raudoni ratilai švysčiojo 
akyse, tokie pat, kai kažkada juoko dėlei bandė žiūrėti į saulę. 
Buvo neįtikėtina, kad jaunuolis toks gražuolis. 

Be abejonės, jis buvo gražus, švelnių bruožų, kurie galėjo 
pasirodyti moteriški, jei ne aštri pasmakrė ir burna, taipogi 

įsidėmėtinos mėlynos akys. Jo blizgantys šviesūs plaukai, pakirpti 
ant pakaušio ir už ausų, pagal tuometinę madą, atrodė it lygus 
šalmas. Tokios šukuosenos buvo patogios nešioti karo šalmą. Iš 
po rausvo šilkinio surduto, išsiuvinėto aukso lapais, matėsi atleto 
pečiai, O pilku sidabru puoštos kelnės glaudžiai aptempė 
raumeningas raitelio blauzdas ir šlaunis. Stovėdamas tarp dviejų 
mėsininkų už nugaros surištomis rankomis ir išdidžiai pakelta 
galva, šaltomis įniršiu žaižaruojančiomis akimis, su paniekinama 
šypsena lūpose, jis atrodė tarsi arkangelas, pakliuvęs šėtonui į 
rankas. Staiga Katrina atsiminė jai patikusį paveikslėlį gražiai 
iliustruotoje Evangelijoje, kuriai jos tėvas darė auksu graviruotą 
viršelį. Jame buvo pavaizduotas auksaplaukis jaunas riteris sidabro 
ginkluote, stovintis ant ietimi pervertos drakono nugaros. Gošė 
jai paaiškino, kad tai arkangelas Mykolas, nugalėjęs blogį. 
Jaunuolis panėšėjo į jį, 0 jo vardas taipogi Mykolas-Mišelis. 

Ta mintis Katrinai suteikė ryžto trūks plyš padėti jam arba 
nors būti šalia, kiek tai bus įmanoma. 

Minia susigrūdo apie belaisvį, visi reikalavo bausmės - mirties. 
Katrina vos įstengė neatsilikti. Pagaliau jai dingtelėjo drąsi mintis: 
nežmoniškomis pastangomis prasiskverbė pro minią prie Kabošo 
Mėsininko ir įsitvėrė jam už diržo. Apsvaigęs nuo ką tik patirtos 
pergalės, šis to nė nepastebėjo, kaip ir Katrina nejautė smūgių 
ir kumščių, kurie krito ant jos iš visų pusių. Ji jau seniai 
pametė kepuraitę, ir protarpiais kas nors vis timpteldavo už 
išsidraikiusių plaukų. Viena, kas palaikė ir vedė tuo neįmanomu 
keliu, buvo auksaplaukis jaunuolis. 

Be Mišelio de Monsalvi, buvo ir daugiau belaisvių: hercogas 
de Baras, dofino pusbrolis, Žanas de Vaji, Gienės kancleris, 
dofino kamerheris, Žanas de la Rivjeras, du broliai Žiresmė ir 
dar apie dvidešimt žmonių. Juos tempė per smūgių ir prakeiksmų 
krušą kaip kokius nusikaltėlius, surakintus grandinėmis. Prasi- 
spraudusi pro sunkias raižyto ąžuolo duris laiptų viršuje, Katrina 
probėgšmais pastebėjo ilgą niūrią metro Pjero Košono fizionomiją. 
Jis stovėjo su juoda mantija, prisispaudęs nugara prie sienos, 
baimindamasis, kad nenuneštų slenkanti minia. Katriną pritrenkė 
jo žvilgsnis, mestas į belaisvį, kai šis ėjo pro šalį. Jo blausios, 
negyvos akys staiga sužibo, sakytum jauno į kartuves tempiamo 
bajoro vaizdas būtų teikęs jam didelį malonumą ir tenkinęs 

giliai paslėptą keršto poreikį... Katrina pajuto, kad ją ima pykinti. 
Ji niekada nemylėjo Košono, o dabar jis tiesiog kėlė 
pasibjaurėjimą. 

Kai minia prisiartino prie rūmų durų, spūstis ir stumdymasis 
dar labiau pasmarkėjo. Katriną atplėšė nuo Kabošo ir nubloškė 
atgal. Jos riksmas pradingo minios šurmulyje. Kiek vėliau ant 
savo veido ji pajuto saulės šilumą ir suprato vėl atsidūrusi 
lauke. Veržlus žmonių srautas akimirksniui iškriko, užplūsdamas 
smėliu pabarstytas alėjas, bet paskui vėl susiliejo ir ėmė skverbtis 
pro į šipulius sudaužytus vartus. Katrina giliai atsikvėpė nelyginant 
narsus mažas kareivis prieš ataką. Tačiau pamačiusi, kad belaisvis 
ir jo sargyba jau eina pro arką, truputį nusiminė. Dabar ji vos 
įžiūrėjo auksinę Mišelio galvą, apsuptą blizguliuojančių šalmų ir 
alebardų. Po akimirkos jis dingo iš akių. Katrina suriko iš 
siaubo ir jau norėjo pulti paskui, bet tvirta ranka sugriebė ją 
už peties ir nutempė atgal. 

Landri, matyt, sunkiai brovėsi pro spūstį de Gienės rūmuose: 
po akimi puikavosi mėlynė, kraujavo nubrozdintas kelis, beveik 
visai nuplėšta plaikstėsi viena rankovė. Daili žalia palaidinė su 
Burgundijos emblema, kuria jis išdidžiai puikavosi dar šį rytą, 
dabar atrodė liūdnai. Kepuraitė pamesta - juodi plaukai styrojo 
į visas puses. Bet Katrina nieko nematė. Šluostydamasi akis 
suplėšytos suknelės kampu, ji pakėlė liūdną veidelį į savo draugą. 

- Landri, padėk man, padėk man jį išgelbėti. Prašau! 

Landri nustebęs pažvelgė į mergaitę. 

- Ką išgelbėti? Tą armanjaką, kurį Kabošas nori pakarti? 
Turbūt išsikraustei iš proto. Be to, gal tau ne vis tiek, pakars 
jį ar ne? Net nepažįsti jo. 

- Žinoma, žinoma. Bet nenoriu, kad jis mirtų. Juk žinai, kas 
vyksta, kai jie ką nors karia... Jie karia ant tų baisių surūdijusių 
grandinių tarp stulpų... 

- Na, o kodėl gi ne? Juk jis mums niekas. 

Katrina krestelėjo galvą, atmesdama atgal ilgas kasas taip 
gracingai, kad berniuko širdis neišlaikė. Jos akys ir plaukai po 
metų kitų taps nuostabūs, bet ir dabar jau buvo puikūs. Plaukai 
- reta mergina tokius turėjo - buvo panašūs į aukso vilną. Kai 
ant jų krisdavo saulės spinduliai, atrodė tarsi prisigėrę šviesos. 

Jie gaubė ją beveik iki kelių - tarsi švytinti švelnaus gyvo šilko 
mantija. 

O dėl Katrinos akių - šeima nesutarė, kokios jos spalvos. 
Kai buvo rami, jos atrodė tamsiai mėlynos su aksominiu violetiniu 
atspalviu tarytum pavasario našlaitės. Kai džiūgavo - spindėjo 
auksiniais spinduliais nelyginant bičių korys saulėje. O kai 
apimdavo vienas iš tų retų, nenuspėjamų įniršio priepuolių, 
vyzdžiai tapdavo juodi ir namiškiai žinodavo, kad laukti reikia 
paties blogiausio. 

Šiaip jau ji buvo mergaitė kaip ir visos paauglės, kaip jos 
bendraamžės, - vaikas, kuris taip greitai auga: rankos liesos, 
berniokiški keliai, kampuoti, visuomet nubrozdinti ir su mėlynėmis. 
Judesiai it jauno elniuko, nežinančio ką daryti su savo ne itin 
gracingomis kojomis. Jos juodbruvas šiek tiek aštrokos formos 
veidelis su trumpa nosele ir didele burna turėjo kažką katiško. 
Švelniai auksinė su strazdanų kruopelėmis nubarstyta oda buvo 
nepaprastai skaisti ir teikė Katrinai ypatingo žavesio, kuriam 
Landri toli gražu nebuvo abejingas, nors geriau numirtų, negu 
tai prisipažintų. Jos užgaidos ir kaprizai kasdien darėsi vis 
keistesni. Bet šitoji idėja toli lenkė visas ankstesniąsias, netgi 
labiausiai nevykusias. 

- Kodėl jo gyvybė tau taip daug reiškia? - sušnibždėjo jis 
įtariai. 

- Nežinau, - švelniai atsakė Katrina. - Bet jaučiu, jeigu jis 
numirs, būsiu labai nelaiminga ir verksiu... labai ilgai. 

Ji ištarė tai tyliai ir ramiai, bet taip tvirtai, kad Landri 
nepajėgė ką nors suprasti. Jis žinojo padarysiąs viską, kad tik 
jai padėtų. Kartėlį, kaip ir piliulę, reikia nuryti. Lengva pasakyti: 
"išgelbėk belaisvį“, - bet visgi jis jau ėmė sukti galvą, kaip 
tuos žodžius paversti tikrove. Pirmiausia - tai reiškė atmušti 
belaisvį nuo lankininkų prieš pat minios nosį ir faktiškai nuo 
Kabošo ir Denizo, kurių kiekvienas galėjo patiesti jį vienu 
smūgiu. Net jeigu tai pavyktų, kas buvo neįtikėtina, tai kur 
galėtų jį paslėpti, kai prasidės gaudynės. Po to pro užtvaras, 
dantytas sienas, uždarytus vartus jį reikės išvesti už miesto. Ir 
visą laiką jiems reikės saugotis šnipų, išdavysčių, .apgaulių. Landri 
manė, kad tai per sunku netgi tokiam nepaprastai sumaniam 
penkiolikmečiui, kaip jis. 

- Jie ves jį į Monfokoną, - svarstė jis garsiai. - Tai gana 
ilgas kelias, bet ne toks, kad turėtume daug laiko. Kaip manai 
išvaduoti jį, nespėjus nueiti iki kartuvių? Aplink tokia minia, o 
mes tik dviese. 

- Laikysimės netoli jo, - atkakliai aiškino Katrina, - ir ką 
nors sugalvosim. 

- Gerai, - atsiduso berniukas. - Bet tikrai paskutinį kartą 
veduosi tave kartu. Kitą kartą užsinorėsi, kad plikomis rankomis 
paimčiau Bastiliją. 

Kol Landri ir Katrina pasiekė Sen Deni gatvę, labai pavargo 
ir užduso, bet džiaugėsi, kad vėl buvo šalia Monsalvi ir jo 
sargybinių. Laimė, pastarieji dažnai turėdavo stabčioti kelyje dėl 
rėkaliojančių ir dainuojančių miestiečių būrelių. Kai kurie jų ėjo 
padėti atakuoti Bastiliją, o kiti traukė link d'/Artua rūmų - 
Burgundijos hercogo rezidencijos. 

Sargyba vėl sustojo, kai Landri ir Katrina juos prisivijo. 
Kapeliušas, budelis, sustojo, kad pro šalį ėjęs vienuolis augustinas 
atleistų nuteistajam nuodėmes ir prieš mirtį sutaikytų jį su Dievu. 
Veikiau baimė, o ne pamaldumas privertė vienuolį tai padaryti, 
bet, procesijai pajudėjus, jis ėmė žingsniuoti šalia belaisvio 
narstydamas rožančių ir murmėdamas maldas. 

- Gerai, kad jie eina ten pėsti, - sušnibždėjo Landri. - Jei 
būtų nutarę vežti jį vežime, neturėtume jokių šansų. 

- Ar jau ką nors sumanei? 

- Nesu tikras. Tačiau jau temsta, ir jeigu rasiu vieną reikalingą 
daiktą, tą reikalą sutvarkysim. Tik mes dar nesugalvojome, kur 
jį paslėpti. 

Tuo metu prie jų prisigretino minia studentų ir besilinksmi- 
nančių moterų, atbėgusių palydėti procesiją į kartuves. Landri 
nutilo, bet atsargumas buvo nereikalingas. Ir studentai, ir 
prostitutės, išplėšę taverną, buvo visiškai girti ir svirduliuodami 
iš vienos gatvės pusės į kitą rėkaliojo visa gerkle. 

- Geriausia, ką galima padaryti, - sušnibždėjo Katrina, - tai 
paslėpti jį mūsų namo rūsyje. Ten yra nedidelis langas į upės 
pusę. Ilgai negalės ten pasilikti, bet... 

Katrinos pasiūlymas Landri patiko, nes visa kita padaryti 
nebuvo sunku. 

- Naktį atplukdysiu valtį prie tavo namo. Jam tereikės nusileisti 
virve į valtį ir, kur nors mane išlaipinus, plaukti viršun upe 
iki pat Korbeilio, kur įsikūrusi grafo Bernaro d“ Armanjako 
stovykla. Žinoma, jam teks prasmukti pro grandines, permestas 
skersai upės tarp La Turnelio ir Vilko salos, bet tai padaryti 
nebus sunku: nėra mėnulio. Šiaip ar taip, padarysime viską, ką 
galim, o visa kita priklausys nuo jo paties ir Apvaizdos. Jei 
sugebėsim tai padaryti, laimėsim. 

Mergaitė be žodžių suspaudė jo ranką. Sušvitusi viltis privertė 
ją suvirpėti iš susijaudinimo. Greitai sutemo. Žmonės uždegė 
fakelus; nuo jų liepsnos krito virpantys atšvaitai ant gretimų 
namų su kabančiais karnizais, paauksuotomis ir išpaišytomis 
iškabomis bei mažais langais su švininėmis grotelėmis, slydo ir 
mirguliavo ant įsikarščiavusios minios veidų. 

Triukšmas tiesiog kurtino ir atrodė nederamas paskutiniųjų į 
kartuves vedamo žmogaus gyvenimo akimirkų akompanimentas. 
Landri staiga išvydo ko ieškojęs ir patenkintas šyptelėjo. 

- O štai ir mes! - sušuko jis. - Tikiuosi, kad visoje toje 
maišalynėje jų čia gali būti ne viena. 

Tai, kas jį taip pradžiugino, pasirodė besanti nupenėta, stora 
kiaulė, kuri kaip tik išniro iš už Dominikonų gatvės kampo, 
ieškodama traškių kopūsto lapų.Štai tokios dvi nupenėtos kiaulės 
vienuolio prižiūrimos visą dieną vaikštinėdavo Paryžiaus gatvėmis 
ieškodamos maisto atliekų arba naršydamos paplavose. 

Kaip visos vienuolynų kiaulės, ši ant sprando turėjo mėlyną 
emalės kryžių - švento Antano emblemą. Kiaulė sustojo, norėdama 
suėsti kopūsto lapą didelio raižyto Ješua Medžio* stulpo papėdėje, 
stovinčio prie vieno namo kampo. Landri stumtelėjo Katriną. 

- Antroji kiaulė kažkur greta. Toliau eik be manęs, susitiksime 
prie vienuolyno. Nuteistieji mirti visuomet ten sustoja, kad seserys 
suteiktų jiems palaiminimą. Vienuolės laukia ant bažnyčios laiptų: 
pasiūlo pasmerktiesiems taurę vyno, tris gabalėlius duonos ir 
duoda pabučiuoti Nukryžiuotąjį. Sargyba tuo metu ne tokia 
budri. Tuo ir pasinaudosiu. Būk pasirengusi bėgti, kai tik duosiu 
ženklą. 


* Ješua Medis - genealoginis Jėzaus Kristaus medis, vaizduojantis jo kilmę per 
šv. Juozapą nuo Izaijo, karaliaus Dovydo tėvo (Mato Evangelija, 1, 6.) 


20 


Kalbėdamas jis visą laiką stebėjo kiaulę, kuri, pabaigusi ėsti, 
pasuko į Dominikonų gatvę, kur, matyt, slankiojo antroji kiaulė 
ir ganantis vienuolis. Katrina sekė akimis Landri, kuris pradėjo 
medžioklę. Jaunuolis ir kiaulė greitai dingo iš akių gatvės tamsoje. 
Ji vėl liko viena. Pirmą kartą šiandien pasijuto pavargusi. Galbūt 
dėl to, kad šalia nebuvo Landri. Maudė pėdas ir kojų raumenis. 
Bet štai fakelų šviesoje pasirodė auksaplaukė Mišelio galva, ji 
pajuto, kad grįžta jėgos, ir įsimaišė į procesijos vidurį. 

Skverbtis pro susijaudinusių, besistumdančių, agresyviai nusitei- 
kusių Žmonių minią buvo ne tik sunku, bet ir pavojinga, - 
smūgiai krito ant jos iš visų pusių, bet jausmas, kuris stūmė 
Katriną pirmyn, viską užgožė. Jai pavyko prasmukti beveik prie 
pat sargybos. Ji matė aukštą belaisvio figūrą tarp dviejų sargybinių 
per kelis žingsnius nuo savęs. Jis ėjo tiesus, aukštai iškeltą 
galva, ritmingu žingsniu, neskubėdamas ir taip išdidžiai, kad 
Katrina apmirė iš susižavėjimo. Klupinėdama ir stengdamasi 
neatsilikti, ji  murmėjo visas maldas, kokias tik mokėjo, 
apgailestaudama, kad moka jų ne tiek daug kaip jos sesuo 
Loiza, kuri rasdavo maldą kiekvienam gyvenimo atvejui ir 
kiekvienam šventajam danguje. 

Greitai procesija priėjo vienuolyną. Seserys jau laukė ateinant 
nuteistąjį.  Nuleidusios akis jos stovėjo ant bažnyčios laiptelių 
aplink motinėlę, kuri rankose laikė Nukryžiuotąjį, ir buvo panašios 
į juodai baltas statulas. Viena jų laikė ant padėklo duoną, kita 
- ąsotį ir taurę. Sargyba sustojo, Katrinos širdis apmirė. Tai 
buvo tinkamiausias momentas, bet Landri niekur nesimatė. 

Budelis sučiupo galą virvės, kuria buvo surištos Mišelio rankos, 
ir apvyniojo ją apie savo juosmenį, norėdamas nutempti belaisvį 
prie bažnyčios laiptelių. Tuo momentu, kai minia prasiskyrė, 
leisdama jiems praeiti, nuskardėjo laukinis, baisus žviegimas. Dvi 
kiaulės, šaižiai žviegdamos, iššoko iš gretimos gatvės ir puolė 
ant kareivių taip smarkiai, kad keletą išvertė iš kojų. Prie 
nelaimingų gyvulių uodegų buvo pririšti degančių pakulų kuokštai, 
kas įvarė jas į pasiutimą. Keletas degančių fakelų nukrito į 
minią, apdegindami žmones. Sumaištį dar labiau kėlė kiaulės, iš 
skausmo  puolusios ant sargybinių. Kurį laiką tvyrojo toks 
sambrūzdis, kad niekas nepastebėjo, kaip Landri, pasirodęs įkandin 
kiaulių, perpjovė virvę, jungusią Mišelį su budeliu, ir nustūmė 

jį į siaurą, tamsią gatvę, esančią priešais vienuolyną. 
Ciupinėdamiesi savo žaizdas ir guzus, niekas nepastebėjo 
pabėgimo. Kai kurie iš šauniųjų kareivių mėgino pagauti kiaules. 
Katrina vienintelė įvertino šaunią operaciją, kuri darė garbę 
Landri, jo ryžtu ir išradingumui. Ji puolė paskui berniuką į 
siaurą gatvelę, kliuvinėdama tamsoje už akmenų, šiukšlių ir 
slydinėdama purve. 

Staiga išgirdo prislopintą Landri šnabždesį: 

- Tai tu, Katrina? Greičiau! Negalime gaišti nė minutės! 

- Bėgu. 

Tamsa buvo tokia tiršta, kad ji nematė, o greičiau nujautė 
du siluetus - vieną aukštą, kitą šiek tiek žemesnį. Gatvė raitėsi 
ir  vingiavo, tarytum norėdama pranykti miesto labirinte. 
Vaiduokliški tušti namai abipus gatvės rodėsi nelyginant piktosios 
dvasios, pasirengusios pulti ant jos tamsoje. Niekur tame niūrių, 
tuščių gatvelių labirinte nebuvo nė žiburėlio. Visos pusiau 
supuvusios durys buvo uždarytos, o langai atviromis langinėmis 
tušti. Katrinos širdis vos neplyšo iš susijaudinimo. Tačiau iš toli 
vis dar sklido minios gaudesys, ir baimė skraidino bėglius kaip 
ant sparnų. 

Tamsoje Katrina užkliuvo už akmens ir dejuodama pargriuvo. 
Landri padedama atsistojo ir jie vėl pratęsė savo beprotišką 
bėgimą. 

Skersgatviai ir gatvelės šakojosi į visas puses, kertamos tamsių 
laiptų, neriančių, regis, į pačias žemės gelmes. Atrodė, kad 
atsidūrė labirinte, iš kurio nėra išėjimo. Vos spėdama paskui 
Landri, uždususi ir išsigandusi, Katrina užlėkė trimis laiptų 
pakopomis ir pasuko į gatvę, kuri staigiai baigėsi kažkuo panašiu 
į aikštę, iš visų pusių apsuptą sutrešusiais beformiais namais, 
regis, tuoj tuoj sugriūsiančiais. Viskas dvokė. Dangaus fone plyšiai 
tarp aštriabriaunių stogų atrodė panašūs į žandikaulį su iškritusiais 
dantimis. Netašyto akmens sienos, nedailiai apdrėbtos moliu, 
kyšojo nelyginant votys, slegiamos nuo vandens išbrinkusių rąstų. 
Paptelėjo keli lietaus lašai. 

- Lietus mums tik padės,- sustojęs tarė Landri ir davė ženklą 
kitiems pasekti jo pavyzdžiu. 

Gaudydami kvapą, jie prigludo prie sienos. - plaučiai nuo 
ilgo bėgimo, atrodė, tuoj pat sprogs. 

Spengianti tyla, tvyrojusi šitoje vietoje, juos nustebino. Katrina, 
apimta baimės, sušnibždėjo: 

- Aš nieko negirdžiu. Kažin, ar jie mus tebesiveja? 

- Žinoma, bet dabar tamsu, ir mūsų čia neras. Kurį laiką 
esame saugūs. 

- Kodėl? Ir kur mes? 

Katrinos akys apsiprato su tamsa - jau galėjo įžvelgti senų 
palaikių pastatų kontūrus aplinkui. Priešingoje aikštės pusėje 
geležinėje būdelėje vėjo blaškoma vos ruseno ugnis. Tamsūs 
debesys, slenkantys rašalo juodumo dangumi, panėšėjo į baldakimą, 
užgaubtą virš šitos tylos salos kunkuliuojančiame mieste. Landri 
plačiai mostelėjo ranka. 

- Tai, - tarė, - Didysis Stebuklų Kiemas, vieta, kur vyksta 
stebuklai. Jų, didelių ir mažų, Paryžiuje yra keletas. Pavyzdžiui, 
vienas yra tarp švento Antano vartų ir Turnelių rūmų. Bet 
šitas pagrindinis. Tai Elgetų karaliaus valdos. 

- Bet čia nieko nėra, - sunerimusi tarė Katrina. 

- Dar per anksti. Elgetos į savo landynes negrįžta, kol 
miestelėnai nesuminga, o kartais ir vėliau. 

Kalbėdamas Landri atrišinėjo Mišelio pančius. Jaunuolis stovėjo 
vos atgaudamas kvapą, atsirėmęs į sieną. Bėgti, kad ir gelbstint 
savo gyvybę, už nugaros surištomis rankomis ne taip jau lengva. 
Jis labai pavargo. Kai Landri peilis išlaisvino jo rankas, jaunuolis 
giliai atsiduso ir patrynė sustingusius riešus. 

- Kodėl tai padarėte? '- paklausė pavargusiu balsu. - Kodėl 
mane gelbstite? Kodėl dėl manęs rizikuojate gyvybe? Nejaugi 
nesuprantate, kad už tai jus gali pakarti? 

- O, mesire, mums atrodo, kad jūs per jaunas susižadėti su 
kartuvėmis. Aš - Landri Pigasas. Čia - Katrina Legua. Mes 
gyvename ant Mainininkų tilto, kur mūsų tėvai turi juvelyrines 
krautuvėles. 

Mišelis ištiesė ranką ir švelniai palietė mergaitės galvą. 

- Auksaplaukė mergaitė! Pastebėjau tave dar tada, kai jie 
mane surišo. Niekuomet nesu regėjęs tokių plaukų, kaip tavo, 
vaike, - sumurmėjo jis. 

Jo balsas Katriną sujaudino kur kas labiau negu rankos 
prisilietimas, kai glostė šilkines jos plaukų garbanas. Ji karštai 
sušuko: 

- Mes norime jus išgelbėti! Slapta išvesim jus iš Paryžiaus. 
Kaip sakė Landri, mes gyvename ant tilto, ir jūs galite pasislėpti 
mažame rūsyje po mano tėvo namu. Ten yra langas, ir kai 
prieš vidurnaktį Landri atplukdys valtį, jums tereiks nusileisti į 
ją virve ir plaukti upe aukštyn, iki monsinjoro d'Armanjako 
stovyklos! 

Kad jaunuolį įtikintų ir įkvėptų jam vilties, Katrina savo 
kalbą išpylė vienu atsikvėpimu. Ją nugąsdino negyvas Mišelio 
balsas, nors ji miglotai ir suvokė, kad juodas mirties angelo 
sparnas vos vos nepalietė jaunuolio, ir tas pojūtis jį dar tebeslegia. 
Išvadavimas taipogi atrodė neįtikėtinas. Tamsoje sublizgo jaunojo 
bajoro dantys - jis šypsojosi. 

- Drąsus ir sumanus planas! Bet pagalvokite, į kokį pavojų 
statote savo šeimas, jeigu nepasiseks? 


- Jei ilgai svarstysi, tai iš viso nieko nenuveiksi, - suniurnėjo 
Landri. - Mes padarėme, ką norėjome, ir įvykdysime savo planą 
iki galo. 

- Išmintingi žodžiai! - ištarė balsas, sklidęs, regis, iš paties 
dangaus. - Bet neblogai būtų pirma įsitikinti, kad viskas gerai, 
tiktai tuomet, kai jums palankios aplinkybės ir likimas. Nebijokite! 
Aš jūsų neišduosiu! 

Veidas, kuris pasirodė voratinkliais aptrauktame lange, nieko 
gero nežadėjo. Mirkčiojanti lajinės žvakės šviesa nušvietė raukšlių 
išvagotą niūrų veidą, kurio svarbiausia puošmena buvo didžiulė 
nosis su karpa ir mažos žybsinčios akutės po nukarusiais antakiais. 
Ilgi juodi gaurai, kyšantys iš po purvino gobtuvo užbaigė portretą 
ir darė jį panašų į vieną iš Notr Damo chimerų. Bet šiurpų 
įspūdį švelnino plati, nuo ausies iki ausies, šypsena, kuri apnuogino 
eilę akinamai baltų plėšrių dantų. Landri nustebęs sušuko: 

- Tai tu, Barnabi? Jau sugrįžai? 


- Kaip matai, mano sūnau. Šiandien mano balsas nekoks, 
esu bent kiek prikimęs. Todėl ir likau namie. Luktelk minutėlę, 
tuoj nulipsiu. 

Žvakė, kuria jis draugiškai mosavo, po tų žodžių dingo iš 
akių ir pasigirdo girgždesys, lyg kas būtų traukęs surūdijusį 
skląstį. 

- Tu jį pažįsti? - nustebusi paklausė Katrina. 

- Žinoma, kaip ir tu. Tai Barnabis Kriauklininkas. Tai jis 
dėvi seną apsiaustą, apsiūtą kriauklėmis, ir prašo išmaldos prie 
Sen Oportjun bažnyčios. Sakosi esąs maldininkas iš Santjago de 
Kompostelos, ir jam kartais pasiseka parduoti šventų relikvijų. 

Katrina suprato, apie ką jis kalba. Ji buvo mačiusi tą žmogų. 
Jis visada jai nusišypsodavo, kai ji su Loiza eidavo į Mišparus 
arba į Pakylėjimą, taipogi kai nešdavo pavalgyti Agnei Atsiskyrėlei, 
su kuria Kriauklininkas dažnai praleisdavo dieną. 

Tuo tarpu Barnabi, išeidamas iš namų, taip stropiai užrakino 
duris, kaip kiekvienas padorus pilietis. Jis pasirodė esąs toks 
plonas ir aukštas, kad greta jų turėjo truputį susikūprinti. Ilgas 
kojas ir plonas rankas dengė smarkiai panešiotas tankaus vilnonio 
audinio apsiaustas, ant kurio buvo užsiūta apie dvidešimt 
kriauklių*. Pabaigęs krapštytis prie spynos, jis palinkėjo Landri 
ir Katrinai labo vakaro ir pakėlęs žvakę prie Mišelio veido, 
kurį laiką susimąstęs jį tyrinėjo. 

- Šitaip atrodydamas, toli nuo čia nenueisit, jaunuoli, - sausai 
pareiškė jis: - Po galais, sidabriniai lapai ir dofino spalvos! 
Vienas žingsnis už Elgetų karalystės ribos, ir jie akimoju jus 
sučiups! Puiku - išvengti kartuvių, o paskui atsiprašyti budelio 
Kapeliušo. Spręskit patys, ar ne tuščiai gaištate laiką? Tų mažylių 
planas gana sumanus, jei pavyktų įgyvendinti, bet statau dešimt 
prieš vieną, kad bet kuris seržantas sulaikys jus nepasiekus 
Mainininkų tilto. 

Ilgais, lanksčiais, plonais pirštais Barnabi atsainiai pakėlė 
madingos, rausvos paauksuotos liemenės skverną. 

- Aš jį nusivilksiu, - tarė Mišelis ir pradėjo nusirenginėti. 
Barnabi gūžtelėjo pečiais. 

- Geriau jūs ir galvą kartu nusiimkit. Jie per penkiolika 
žingsnių užuos bajorą.  Prisipažinsiu, vis mąstau, ar judu 
nekvaištelėjote truputį, ėmęsi tokio reikalo. 

- Kvaištelėjome ar ne, - sušuko verkdama Katrina, - bet jį 
išgelbėsim! 


* Piligrimai turėjo paprotį kaip maldininko ženklą ant kepurės arba apsiausto 
užsisiūti kriauklę. 

- Šiaip ar taip, - piktai tarė Landri, - tos šnekos nieko 
vertos. Turime pasiekti namus. Dabar tamsu. Tu privalai padėti 
mums iš čia išsikrapštyti, Barnabi! 

Landri puikiai nujautė, kokia pyla laukia jo ir Katrinos, 
sugrįžus namo. Be to, jiems reikėjo sugalvoti, kaip nuvesti Mišelį 
į Legua rūsį. Užuot atsakęs, Barnabi išvyniojo ryšulį, kurį turėjo 
po pažasčia. Tai buvo toks pat, kaip jo, pilkas apsiaustas, bet 
truputį švaresnis. Jis užmetė jį Mišeliui ant pečių. 

- Tai mano geriausias šventinis apsiaustas. Aš jums jį paskolinu, 
- sukikeno Barnabi. - Labai nustebsiu, jeigu jie dabar jus 
atpažins. O dėl batų, tai jie tokie purvini, kad nematyti spalvos. 

Neslėpdamas pasibjaurėjimo, jaunuolis įkišo rankas į apsiausto 
rankoves ir skimbčiodamas kriauklelėmis užsitraukė ant akių 
gobtuvą. 

- Nuostabus piligrimas iš Santjago! - tarė Barnabi ir pasikeitusiu 
balsu pridūrė: - Reikia greičiau eiti. Laikykitės arčiau manęs. 
Aš jums pašviesiu. 

Paėmęs Katrinos rankutę į savo didelę leteną, jis nužingsniavo 
per purviną aikštę. Tai vienur, tai kitur spingsėjo šviesa - 
ženklas, kad į šitą nelabą vietą sugrįžta gyvenimas. Tamsūs 
šešėliai slydo šlapiomis sienomis. Plačiai žengdamas, Barnabi 
pasuko į gatvę, iš pažiūros visiškai tokią pat, kaip ir kitos. Visi 
skersgatviai ir gatvelės Elgetų karalystėje atrodė vienodai. Galbūt 
taip buvo padaryta tyčia, kad bet koks persekiotojas pamestų 
pėdsakus. Vietomis jų kelias ėjo šlapiais tuneliais arba dvokiančiais 
atvirais kanalais. Neaiškios tamsios figūros, blausioje šviesoje 
fantastiškos, vis dažniau šmėkšteldavo pro šalį. Kartais Barnabi 
su kuria nors jų persimesdavo keletu nesuprantamų žodžių, 
matyt, šios nakties slaptažodžiu. Atėjo valanda, kai apsimetėliai 
luošiai ir piligrimai kartu su tikrais elgetomis bei vagimis grįžo 
į savo nejaukias landynes. Griūvanti Pilypo Augusto tvirtovė, 
kai kur vis dar tebesipuikuojanti apirusiais sargybos bokštais, 
sušmėžavo nakties danguje. Barnabi sustojo. 

- Priėjome Karalystės ribą, - sušnibždėjo jis, - turime būti 
budrūs. Ar galite eiti greičiau? 

Landri ir Mišelis linktelėjo. Bet Katrina jautėsi visai išsekusi. 
Jos akys merkėsi, o kūnas atrodė tarsi pripiltas švino. Ranka 
virpėjo Barnabi delnuose. 

- Ji pavargo, - užjausdamas tarė Mišelis. - Aš ją panešiu. 
Ji nesunki. 

- Apsikabink mane už kaklo ir stipriai laikykis, - tarė jis 
šypsodamasis ir paėmė ant rankų. 

Patenkinta Katrina apsivijo rankomis jaunuolio kaklą ir padėjo 
galvą ant peties. Nuovargis užleido vietą palaimingai ramybei. 
Apėmė saldus bejėgiškumas. Ji matė Mišelio profilį arti, visai 
arti ir juto šiltą maloniai kvepiantį jo odos aromatą, malonų 
kvapą jauno vyriškio, dažnai naudojančio vandenį ir muilą. Netgi 
nešvarus ir purvinas apsiaustas nepajėgė jo permušti. Katrina 
nepažinojo nieko, kas taip maloniai kvepėtų. Kabošas pradviso 
krauju ir prakaitu, Košonas - dulkėmis, storoji Mariona - Legua 
tarnaitė - dūmais ir virtuve, o nuo Loizos dvelkė šaltu vašku 
ir švęstu vandeniu. Niekas, netgi tėvas ir motina, nekvepėjo 
taip nuostabiai, kaip Mišelis. Bet juk jis atėjo iš kito, nepasiekiamo 
pasaulio. Ten viskas buvo dailu, lengva ir malonu. Katrina kartais 
susimąstydavo, į ką panašus tas pasaulis, žvelgdama į rūmų 
damas, tviskančias brangiais šilkais ir brangenybėmis, praplaukian - 
čias gatvėmis neštuvuose, uždengtuose šilko užuolaidomis. 

Jie greitai lėkė miesto gatvėmis ir aikštėmis, neatkreipdami 
niekieno dėmesio. Miestas dar tebebuvo apimtas euforijos. 
Bastilija, sėkminga Sen Polio rūmų ataka, dofino patarėjų areštas 
- visa tai Paryžiaus gyventojams kėlė džiaugsmą ir susižavėjimą 
ir išsiliejo audringomis vaikštynėmis, dainomis ir šokiais apie 
fontanus ir gatvių kampuose. Tad nenuostabu, kad niekas 
neatkreipė dėmesio į jų grupelę, skubančią ir susijaudinusią kaip 
ir visi kiti. Bet viskas pasikeitė, kai jie, aplenkę Gran Šatlė, 
atsidūrė ant Mainininkų tilto. Fakelai degė palei sieną prie 
griovio su vandeniu, ir jų mirguliuojančioje šviesoje matėsi dviejų 
ginkluotų žmonių, stovinčių poste tilto gale, siluetai. Vienas jų 
rengėsi ištempti masyvią grandinę skersai tilto, atkertant Sitė* 
nuo kitos miesto dalies. Bėgliams ir į galvą neatėjo, kad naktį 
tiltas saugomas. Sargybiniai nevilkėjo prefekto uniforma, o tai 
reiškė, kad jie maištininkų pusėje. 


* Sitė (miestas) - seniausioji Prancūzijos sostinės dalis Senos saloje. Ten yra 
daug senovinių Paryžiaus pastatų: Notr Damas - Paryžiaus Dievo Motinos 
katedra; senieji karaliaus rūmai, Sen Šapel koplyčia. 

Mišelis pastatė Katriną ant žemės ir įdėmiai pažvelgė į savo 
palydovus. Barnabi susiraukė. 

- Bijau, kad daugiau niekuo negalėsiu jums padėti, mano 
jaunieji bičiuliai. Man būtų per daug pavojinga susitikti su tokiais 
tipais, kaip šie. Geriau suksiu atgal. Išsiversit ir be manęs. O 
jūs tausokite mano apsiaustą! - pridūrė jis, pašaipiai pažvelgęs 
į Mišelį. 

Visi keturi perėjo Šatlė griovį ir stovėjo Sen Lefrua bažnyčios, 
stovinčios prie namo ant tilto, kolonų šešėlyje. Apsiniaukęs 
dangus tai šen, tai ten, kur siautėjo ugnis, blaškoma stipraus 
vėjo, nusidažė raudonai. Tamsūs švininiai debesys užtraukė dangų. 
Emė lyti. Barnabi pasipurtė kaip perkaręs palaikšunis. 

- Berods, šį kartą teks plaukte plaukti. Aš grįžtu. Gero jums 
vakaro, mielieji bičiuliai, laimingai! 

Niekas nespėjo ištarti nė žodžio, o jis it nebylus ir tylus 
vaiduoklis jau išnyko tamsoje. 

Katrina, laukdama vyresniųjų sprendimo, bejėgiškai susmuko 
ant šalto akmens. Mišelis prabilo pirmas: 

- Jūs jau gana dėl manęs rizikavote. Eikite namo. Dabar, 
kai pasiekėme Seną, pasistengsiu eiti žemyn, prie vandens, ir 
pavogti valtį; Būsiu atsargus, nesirūpinkite... 

Bet Landri jį nutraukė: 

- Ne, jums tai nepavyks. Viena, dar per anksti, antra - 
nežinote, kur nerizikuojant galima nukniaukti valtį. 

- Tu, atrodo, žinai viską, - nusišypsojo Mišelis. 

- Žinoma, pažįstu upę ir jos krantus kaip savo penkis pirštus. 
Esu daug klaidžiojęs tomis vietomis. Nenueisite nė iki pakrantės, 
aplink dar per daug žmonių. 

Tarsi patvirtindami jo žodžius, pasigirdo riksmai nuo Šatlė 
pusės, ir būrelis vyrų nubėgo ten upės krantu su degančiais 
fakelais. 

Po sekundės naktį perskrodė skardus balsas, nustelbiantis 
triukšmą ir klyksmą. Stojo nerami tyla. 

- Girdi, - tarė Katrina, - Kabošas šnekasi su žmonėmis! 
Jeigu jis ateis čia ir mus pamatys, būsime prapuolę! 

„ Mišelis de Monsalvi dvejojo. Tačiau kitos išeities nebuvo. 
Žmonės būriavosi palei krantą priešais pilį. Nors Mišelis ir ne 
viską suprato, ką rėkaliojo maištininkai, aiškiai suvokė, kad jie 

nusiteikę agresyviai, tad tiltas, saugomas tik dviejų sargybinių, 
nebeatrodė toks pavojingas. 

Namuose ant tilto spinksėjo pavieniai žiburėliai: gyventojai 
arba buvo išėję į gatvę, arba iš baimės sulindę į lovas. 

Landri paėmė jaunuolį už rankos. 

- Eime, nebegalime gaišti. Teks rizikuoti - tai vienintelis 
mūsų šansas. Tiktai tu tylėk. Aš žinau, kaip elgtis su tais 
kareiviais. Įsidėmėk - nė žodžio! Jie pažins tave per mylią, 
jeigu išsižiosi. 

Gailiai pažvelgęs į upę, Mišelis sutiko. Bėgliai persižegnojo. 
Mišelis paėmė Katriną už rankos, užsismaukė gobtuvą ant galvos 
ir nusekė įkandin Landri, kuris drąsiai nužingsniavo sargybinių 
link. 

- Aš karštai melsiuos mūsų globėjai, kai Landris pradės su 
juo šnekėtis, - sušnibždėjo Katrina. - Žinau, ji mane išgirs. 

Joje kažkas įvyko. Dabar, kai grėsė pavojus, ji suprato, kad 
galvoje tik viena mintis - išgelbėti Mišelį. 

Kai jie priėjo prie grandinės, permestos skersai tilto, dangus 
tiesiog prakiuro ir lietaus srovės pliūptelėjo žemyn. Dulkės po 
kojomis kaipmat pavirto žlagsančiu purvu. Sargybiniai nubėgo į 
priedangą po artimiausio namo portiku. 

- Ei, jūs! - suriaumojo Landri. - Mes norime praeiti. 

Vienas jų nepatikliai priėjo artyn, nepatenkintas, kad turėjo 
vėl išlįsti į lietų. 

- Kas jūs? Ko norite? 

- Norime pereiti tiltą, mes čia gyvename. Aš - Landri Pigasas, 
o čia mano draugužė, metro Legua, auksakalio, duktė. Greičiau! 
Esame kiaurai peršlapę, ir gausime pylos, jei susivėlinsim į 
namus! 

- O kas čia? Kas toks? - paklausė sargybinis, rodydamas į 
Mišelį, kuris stovėjo nejudėdamas, paslėpęs rankas plačiose 
rankovėse ir kukliai nuleidęs galvą po gobtuvu. Landri nesutriko. 
Nė minutės nedvejodamas, atsakė: 

- Tai mano pusbrolis, Perinė Pigasas. Jis ką tik sugrįžo iš 
į Galicijos Ispanijoje, kur švento Jokūbo prašė nuodėmių 
atleidimo. Jis eina pas mane. 

- O kodėl jis pats negali atsakyti? Gal jis nebylys? 

- Beveik. Matai, jis yra davęs įžadus; keliaudamas pro Navarą, 
pakliuvo banditams į rankas ir prisiekė, jei grįš namo gyvas, 
tai visus metus neištars nė žodžio. 

Toks įžadas buvo gana dažnas, ir kareivis nieko neatsakė. 

Be to, jam nusibodo plepėti pliaupiant lietui, kuris kas minutė 
vis stiprėjo, ir pakėlė sunkią grandinę. 

- Gerai, praeikite. 


Nors lietaus čiurkšlės varvėjo už apykaklės, Landri ir Katrina 
vos susilaikė nešokinėję iš džiaugsmo, kai po kojomis pajuto 
grublėtą, bet įprastą tilto grindinį. Mišelį nuvedė prie Legua 
namo. 

Virtuvėje, kuri atstojo ir bendrą kambarį ir vedė į Gošė 
Legua dirbtuvę, Loiza krapštėsi prie židinio, maišydama gardžiai 
kvepiančią troškintąų mėsą virš ugnies pakabintame špižiniame 
puode. Prakaito lašai blizgėjo jai ant kaktos. Ji atsisuko ir 
įsistebeilijo į Katriną, lyg toji būtų vaiduoklis. Kiaurai peršlapusi, 
suplėšyta suknele, apsitaškiusi purvu, Katrina atrodė lyg ištraukta 
iš kanalizacijos griovio. Ji nudžiugo pamačiusi seserį vieną ir 
meiliai nusišypsojo, tarytum netikėtas jos atsiradimas būtų buvęs 
įprastas dalykas. 

- Kur mama ir tėtis? Tu viena? 

- Gal teiksies pasakyti, iš kur šitokia parsiradai? - paklausė 
Loiza, atsikvošėjusi iš nuostabos. - Aš tavęs ieškojau keletą 
valandų. 

Katrina nesumojo, ką čia sumelavus, kad išvengtų bausmės, 
kuri, be abejonės, jos laukė. Be to, jai reikėjo tęsti pokalbį, 
kad nesigirdėtų dangčio girgždėjimo, kai Landri ves Mišelį į 
rūsį. Tad nusprendė pati kuo garsiau klausinėti. 

- Kas manęs ieškojo? Mama ar tėtis? 

- Nei vienas, nei kitas. Mariona. Nusiunčiau ją sužinoti, ar 
tavęs kas nematė. Tėtis vis dar rotušėje ir šiandien negrįš. 
Mama nuėjo pasėdėti su ponia Pigas, kuri blogai jaučiasi. 
Mariona, nenorėdama jos jaudinti, pasakė, kad išėjai aplankyti 
krikštatėvio. 

Pamačiusi, kad reikalai namuose geresni, negu ji tikėjosi, 
Katrina su palengvėjimu atsiduso. Ji priėjo prie ugnies ir ištiesė 
rankas - krėtė drebulys. Loiza sukruto. 

- Nustok drebėti! Nusivilk suknelę. Tik pasižiūrėk, kaip 
atrodai! Suknelė suplėšyta, atrodo, lyg būtum išlandžiojusi visus 
miesto griovius. 

- Aš tikrai įkritau į vieną jų. Be to, lietus permerkė mane 
iki kaulų. Na ir kas? Tarytum negalėčiau išeiti pasivaikščioti ir 
pažiūrėti, kas vyksta aplinkui... 

Katrina nei iš šio, nei iš to staiga prapliupo juoktis. Žinodama 
gerą Loizos būdą, nebijojo, kad ši papasakos jos nuotykius. O 
tas juokas buvo įtemptų nervų iškrova, nes jautėsi taip, tarytum 
metų metus nebūtų juokusis. Ji šiandien matė tiek baisybių... 

Katrina ėmė segiotis suknelę, nes Loiza, vis dar burbėdama, 
atidarė skrynią, stovėjusią šalia Židinio, paėmė švarius marškinius, 
žalią lininę suknelę ir padavė seseriai. 

- Žinai, kad niekam nepasakysiu, kiek turėjau jaudintis dėl 
tavęs, bet nedrįsk daugiau taip padaryti Aš taip dėl tavęs 
nerimavau! Dabar mieste dedasi baisūs dalykai. 

Sesers širdgėla buvo nuoširdi. Katrina staiga susigėdo. Tą 
vakarą Loiza buvo labiau išblyškusi negu paprastai, apie jos 
mėlynas akis atsirado dideli tamsūs ratilai.: Skausmo raukšlelė 
įsirėžė burnos kamputyje. Ji turbūt kankinosi visą dieną 
prisimindama Kabošo žodžius, ištartus jai praėjusią naktį. Katrina 
impulsyviai ją apsikabino ir pabučiavo. 

- Atleisk man! Daugiau taip nedarysiu... 

Loiza nusišypsojo, paėmė storą skarą ir užsigobė ant pečių. 

- Noriu nueiti ir sužinoti, kaip jaučiasi ponia Pigas. Iki šiol 
jai buvo blogai. Beje, pasakysiu mamai, kad parėjai... iš 
krikštatėvio! Užkąsk ko nors ir gulkis. 

Katrinai norėjosi, kad Loiza užtruktų bent kiek ilgiau, bet 
jos jautrios ausys nepagavo nė vieno įtartino garso dirbtuvėje. 
Landri laiko turėjo daugiau, negu reikia paslėpti Mišelį rūsyje, 
uždaryti: angos duris ir sugrįžti namo. Dabar, kai išeis Loiza, 
ji liks viena su Mišeliu. 

Vos tik sesuo išėjo, Katrina nubėgo prie spintos, kur buvo 
laikoma duona, ir atpjovė didelę riekę. Pripylė dubenėlį karšto 
avienos ragu, pagardinto šafranu. Po to suieškojo puodynėlę su 
medumi ir įpylė į ąsotį šviežio vandens. Reikėjo pasinaudoti ta 
netikėta vienatve ir pamaitinti Mišelį. Naktį jam prireiks ištvermės. 

Mintis, kad jrs taip arti, tik per kelis colius nuo jos, Katrinai 
kėlė neapsakomą laimę. Atrodė, kad namai virto saugančia dvasia, 
po kurios plačiais sparnais ji su Mišeliu surado priebėgą. Negalėjo 
atsitikti nieko bloga, kol jį globos šventoji monstrancija. 

Sustojusi priešais ant virtuvės sienos kabėjusį veidrodį, įdėmiai 
pažvelgė į savo atvaizdą. Šiandien pirmą kartą gyvenime ji norėjo 
atrodyti išties graži, tokia kaip merginos, kurioms įkandin 
švilpčiodavo studentai, 0 po to sekdavo įkandin. Atsidūsėjusi 
Katrina pasitampė savo beveik plokščią korsažą. Jos šansai 
sužavėti Mišelį jai atrodė visai menki. Paėmė valgį ir įžengė į 
dirbtuvę. 

Gošė dirbtuvėje buvo tylu ir tuščia. Taburetės ir stalai rikiavosi 
palei vieną sieną, instrumentai tvarkingai kabėjo ant vinių. 
Didžiulės, geležimi kaustytos spintos, dieną atidarytos, kad pirkėjai 
galėtų matyti aukso ir sidabro dirbinius, dabar buvo uždarytos 
ir užrakintos. Vienintelis neįdėtas spinton daiktas buvo mažytės 
svarstyklėlės, kuriomis (Gošė sverdavo brangakmenius. Tvirtos 
ąžuolinės langinės buvo vietoje, bet durys, pro kurias turėjo 
įeiti Loiza, šiek tiek praviros. 

Durys į rūsį su sunkiu geležiniu žiedu buvo nuleistos. Katrina 
žarija uždegė žvakę, sudėjo valgį į didelį dubenį ir sunkiai 
atkėlė dangtį. Stengdamasi nesuklupti ant laiptų, ėmė lipti žemyn. 

Iš pradžių ji neįžvelgė Mišelio, nes mažas kambarėlis, iškirstas 
tilto atramoje, buvo prigrūstas įvairiausių daiktų iki pat lubų.Čia 
Legua šeima laikė malkas, vandens ir daržovių atsargas, sūdymo 
presą, kuriame galėjo tilpti visa kiaulė, namų rakandus. Kambarys 
buvo ilgas, siauras ir Žemas, šviesa skverbėsi pro mažą langelį, 
pro kurį vos būtų galėjęs pralįsti liesutis berniokas. 

- Tai aš, Katrina, - sušnibždėjo ji, kad jo neišgąsdintų. 
Tolimajame kampe kažkas sukrutėjo. 

- Aš čia, po malkomis. 

Tuo momentu tvykstelėjo liepsna ir ji pamatė, kad Mišelis 
sėdėjo  prisišliejęs prie pliauskos, pasiklojęs  pseudopiligrimo 
apsiaustą. Sidabro siuvinėjimai ant jo liemenės švelniai blizguliavo 
prieblandoje ir ten, kur krito žvakės šviesa, spindėjo kaip auksas. 
Jis pamėgino atsistoti, bet Katrina ženklu sulaikė. Atsiklaupusi 
ant grindų padėjo sunkų dubenį su apetitą Žžadinančiu maistu. 

- Jūs tikriausiai alkanas, - švelniai tarė ji, - 0 šiandien jums 
prireiks daug stiprybės. Aš pasinaudojau tuo, kad sesuo išėjo, 
ir atnešiau jums pavalgyti: Dabar namai tušti. Tėvas išėjęs į 
“Namą su Kolonomis“ - rotušę. Mama pas Landri, nes Landri 
mamai prasidėjo gimdymas, ir vienas dangus težino, kur pradingo 
Mariona, tarnaitė. Jei viskas ir toliau taip klostysis, jūs šiandien 
galėsite iškeliauti iš Paryžiaus be jokio vargo. Landri sugrįš 
vidurnaktį; Dabar dešimta. 

- Skaniai kvepia, - tarė Mišelis šypsodamasis, nuo ko Katrina 
ištirpo. - Aš tikrai smarkiai išalkau. 

Godžiai valgydamas kalbėjo: 


- Vis dar negaliu patikėti, kad man taip pasisekė, Katrina. 
Kai šį vakarą mane vedė į kartuves, buvau tikras, kad išmušė 
mano paskutinė valanda, ir susitaikiau su tuo. Atsisveikinau su 
visais, kuriuos mylėjau. O paskui, kur buvus, kur nebuvus, 
atsiradai tu ir sugrąžinai man gyvenimą! Keistas pojūtis! 

Dabar jis atrodė paskendęs savo mintyse. Iš nuovargio ir 
nerimo jo veido bruožai paaštrėjo. Mirguliuojančioje žvakės 
šviesoje auksiniai plaukai švytinčia aureole gaubė gražų veidą. 
Jaunuolis prisivertė nusišypsoti. Tačiau Katrina jo akyse išvydo 
neviltį ir nusigando. 

- Bet... nejaugi nesidžiaugi išsigelbėjęs? 

Mišelis pažvelgė į Katriną ir pamatė jos veide liūdesį. Ji 
stovėjo tokia gležnutė, apgaubta puriais plaukais, kurie jau 
išdžiūvo ir, kaip visada, blizgėjo. Zalia suknele, ji nuostabiai 
panėšėjo į mažą miško nimfą. O didžiulės gilios akys buvo it 
jaunos stirnos, kurias jis medžiodavo vaikystėje. 

- Išties būčiau nedėkingas, jeigu nesidžiaugčiau,- švelniai tarė 
jis. 

- Ką gi, tuomet... Suvalgykit truputį medaus. O paskui 
pasakykite, apie ką pagalvojate - jūsų akys tokios liūdnos. 

- Prisimenu savo gimtąsias vietas. Apie jas galvojau ir eidamas 
į Monfokoną. Supratau, kad jų niekuomet nebepamatysiu, ir tai 
mane labiausiai liūdina. 


- Bet dabar vėl pamatysite: jas... Dabar, kai esate laisvas. 
Mišelis nusišypsojo, paėmė duonos riekę, pamirkė ją į medų 
ir ėmė kramtyti. 

- Žinau. Bet vis tiek tas jausmas stipresnis už mane. Kažkas 
man šnibžda, kad niekuomet nebegrįšiu į Monsalvi. 

- Negalima taip galvoti! - griežtai tarė Katrina. Ji panoro 
kuo daugiau sužinoti apie šį jaunuolį, kuris ją apkerėjo. Prisislinko 
arčiau ir ėmė stebėti, kaip godžiai jis geria vandenį iš ąsočio. 

- Kaip atrodo tos vietos, iš kur esat kilęs? Papasakosit man? 

- Žinoma. 

Mišelis trumpam užsimerkė, gal kad geriau prisimintų vaikystės 
metus. Jam taip gyvai iškilo visa tai vaizduotėje einant ilgą 
kelią į kartuves, kad dabar, tamsiame nuleistų vokų fone, buvo 
lengva visa prisiminti. 

Jis nupasakojo Katrinai aukštą vėjuotą plynaukštę, kur gimė. 
Tai buvo granito uolų, išraižytų nedideliais slėniais, apaugusiais 
žaliais kaštonais, kraštas. Visa Overnės žemė buvo nubarstyta 
užgesusių ugnikalnių krateriais, ir aukštai užkopę Monsalvi 
kaimelio namai, žiedu supantys abatiją, buvo pastatyti iš vulkaninio 
akmens, taip pat kaip ir šeimos pilis bei jos maža šventojo 
Šaltinio koplyčia, stovinti kalno viršūnės papėdėje. 

Pasakojimas buvo toks vaizdingas, kad Katrina, atrodo, matė 
kviečių laukus, violetinį brėkštantį dangų, kai kalnų viršūnės 
nepastebimai blanksta ir tampa panašios į melsvų vaiduoklių 
grandinę, krištolo tyrumo šaltinių vandenį, sruvenantį tarp 
nugludintų akmenų ir patamsėjusį įtekant į didelius ežerus, 
apsuptus apsamanojusiais rieduliais tarsi votimis. Regis, girdėjo, 
kaip vidudienio vėjas kaukia tarp skardžių ir kaip žiemos audros 
vaitoja pilies bokšte. Mišelis pasakojo apie pievose besiganančias 
avių bandas, apie miškus, knibždančius vilkų ir šernų, apie 
veržlią tėkmę, kur žaidžia ir šokinėja rausvos ir sidabrinės lašišos. 
Katrina klausėsi jaunuolio plačiai išsižiojusi ir viską užmiršusi. 

- O jjūsų tėvai? - paklausė, kai Mišelis nutilo. - Ar jie gyvi? 

- Tėvas mirė prieš dešimt metų, ir menkai jį teprisimenu. 
Jis buvo senas karys, gana niūrus, užsidaręs. Visą savo jaunystę 
praleido Didžiojo Prancūzijos  konetablio armijos gretose 
erzindamas britus. Po mūšio prie Šatonef de Randon, kur žuvo 
Bertranas de Heklenas*, jis pakabino savo kardą ant sienos ir 


* Bertranas de Heklenas (1314-1380) - karvedys, konetablis, vienas labiausiai 
gerbiamų karo vadų viduramžių Prancūzijoje. 

pareiškė. kad nuo šiol jam niekas nebejįsakinės. Mano motina 
rūpinosi ūkiu ir mane užaugino tikrą vyrą. Ji išvežė mane į 
monsinjoro de Berio, Overnės šeimininko, namus, kur ištarnavau 
metus, kol perėjau pas princą Gienės Liudviką. Mano motina 
dvarą valdo ne prasčiau už vyrą ir auklėja mano jaunesnįjį 
brolį. 

Tie prieš jos akis slenkantys vaizdai, buvo tokie prakilnūs, 
taip skyrėsi nuo jos gyvenimo, kad kėlė pagarbą, nors ir žadino 
pavydą. 

- Jūs turite brolį? 

- Taip. Jis dviem metais jaunesnis už mane ir nekantrauja 
parodyti, kaip puikiai valdo ginklą turnyruose! Be abejo, - tarė 
Mišelis šypsodamasis, - jis taps nuostabiu kariu. Gana pamatyti, 
kaip šuoliuoja valstiečių sunkiasvoriais ir veda atakon kaimo 
berniokus. Jis stiprus kaip turkas ir svajoja tik apie garbingas 
žaizdas. Aš labai myliu Arno. Jis greitai pradės karinę karjerą, 
ir tuomet motina liks visiškai viena. Tai liūdna, bet ji nesiskųs 
- yra per gera ir išdidi. 

Kai Mišelis kalbėjo apie savo šeimą, jo veidas taip švytėjo, 
kad Katrina neištūrėjusi paklausė: 

- Ar jis toks pat gražus, kaip ir jūs? 

Mišelis nusijuokė ir paglostė jos galvą. 

- Daug gražesnis! Nėra ko nė lyginti. Be to, po jo šiurkščiomis 
manieromis glūdi mylinti širdis. Jis išdidus, kilnus ir karštas. 
Manau, jis mane labai myli. 

Katrina, nedrįsdama pajudėti, suvirpėjo palytėta jo švelnios 
rankos. Staiga Mišelis pasilenkė ir lūpomis glustelėjo prie jos 
kaktos. 


- Deja, - tarė jis, - neturiu mažos sesers, kurią galėčiau 
mylėti. 
- Jeigu turėtumėt, ji jus dievintų! - karštai tarė Katrina ir 


nustėrusi nutilo: virš jų galvų pasigirdo žingsniai. Matyt, sugrįžo 
Loiza. Mišelis irgi išgirdo tuos garsus ir suklusęs pakėlė galvą. 
Katrina, kad kaip nors pateisintų apsilankymą rūsyje, skubiai 
pasičiupo keletą pliauskų ir ėmė lipti laiptais, pridėjusi prie 
lūpų pirštą, duodama Mišeliui suprasti, jog šis tylėtų. Kai dangtis 
užsidarė, jis vėl atsidūrė visiškoje tamsoje. Katrina su ant malkų 

glėbio siūbuojančia Žvake atėjo į virtuvę. Bet išvydo ne Loizą, 
o Marioną. Sioji pažvelgė į ją nustebusi ir pikta. 

- Iš kur atsiradai? 

- Kaip matai, iš rūsio. Buvau malkų. 


Storulė Mariona atrodė juokingai. Jos raudonomis gyslelėmis 
išraižytas veidas blizgėjo it nulakuotas. Kykas nusmukęs ant šono. 
Aiškiai matėsi, kad jai sunku ištarti žodžius. Jos akys be tikslo 
klaidžiojo, tarytum neįstengdamos į ką nors sutelkti žvilgsnį. 
Tačiau tai nesutrukdė jai sugriebti Katriną už rankos ir gerokai 
supurtyti. 

- Tau pasisekė, maža kvailute, kad tėvų nėra namuose visą 
mielą dieną! O tai, garantuoju, būtum sėdėjusi namuose, 0 ne 
basčiusis gatvėmis su vaikinu. 

Ji pasilenkė virš Katrinos gana arti, kad pasijustų vyno tvaikas. 
Nekantriu judesiu Katrina išsilaisvino, pastatė žvakę ant taburetės 
ir pakėlė porą nukritusių pliauskų. 

- O kaip tos, kurios visą dieną praleidžia tavernoje gerdamos 
su kitomis liežuvautojomis? Manai, tai geriau?) Gal man ir 
pasisekė, bet ir tau, Mariona, taip pat. Tavim dėta, eičiau 
miegoti, kol negrįžo mama. 

Mariona žinojo esanti neteisi. Šiaip ji buvo nebloga moteris, 
bet gimė vyndarių krašte ir be galo mėgo vyną. Ji nedažnai 
leido sau išgerti, nes Katrinos motina, Žaketė Legua, Marionos 
pieno sesuo, griežtai ją sekė nuo to laiko, kai atsivežė į Paryžių. 
Mariona du ar tris kartus prisigėrė, ir Žaketė galiausiai pagrasino 
išsiųsianti ją atgal į Burgundiją, jei tai pasikartos dar kartą. 
Mariona verkė, maldavo ir prie šventosios Dievo Motinos 
statulėlės prisiekė, kad daugiau vyno neparagaus. O šį apsvaigimą, 
be abejo, sukėlė mieste tvyrojusi visuotinė isterija. 

Pro vyno miglą Mariona šiaip taip suprato Katrinos žodžius 
ir nebandė prieštarauti. Burbėdama nusvirduliavo prie laiptų, ir 
netrukus laipteliai sugirgždėjo nuo jos svorio. Katrina išgirdo, 
kaip užsitrenkė rūsio durys, ir su palengvėjimu atsiduso. Loiza 
dar negrįžo, ir Katrina minutę dvejojo nežinodama, ko imtis. 
Ji nenorėjo nei valgyti, nei miegoti. Labiausiai troško vieno - 
dar kartą nulipti ten, žemyn, pas Mišelį Kai klausėsi jo 
pasakojimų  klūpėdama ant apdulkėjusių grindų, tai buvo 
laimingiausios jos gyvenimo akimirkos. O tas švelnus bučinys vis 

dar vertė tankiau plakti širdį. Katrina neaiškiai jautė, kad tokios 
minutės nedažnai pasitaiko. Protas šnibždėjo, kad po kelių 
valandų Mišelis išsivaduos ir sugrįš į savo pasaulį. Nuvargęs 
-bėglys vėl taps jaunu aristokratu ir nutols nuo kuklaus amatininko 
dukters. Puikus šių neramių minučių draugas vėl taps tolimas 
ir svetimas, kuris greitai pamirš mažą juo susižavėjusią mergaitę. 
Kol kas Mišelis dar priklausė jai. Bet greitai jis išeis... 

Pasijutusi visiškai viena, Katrina pribėgo prie laukujų durų ir 
atvėrė viršutinę pusę. Lietus buvo nustojęs, tik blizguliavo balos. 
Nuo stogų gurgėdamas vamzdžiais tekėjo vanduo. Ant tilto, kuris 
lyjant buvo tuščias, vėl užvirė gyvenimas. Grandinę nuėmė, ir 
du sargybiniai pradingo. Būreliai Žmonių, kurių daugelis smarkiai 
svirduliavo, traukė per tiltą, visa gerkle plėšdami dainas. Mariona 
buvo aiškiai ne vienintelė, šventusi liaudies pergalę. Katrina 
išgirdo dainuojant ir šūkaujant tavernos “Trys plaktukai“ pusėje, 
esančioje kitapus tilto. Vakariniai Notr Damo varpai dar 
neskambino. Neatrodė, kad šiandien jie būtų privertę ką nors 
eiti namo. 

Katrina nerimastingai mąstė apie tai, ką dabar veikia Landri, 
ar prisimins apie virvę Mišeliui. Priešais, pas Pigasus, languose, 
uždengtuose taukuotu popieriumi, mirguliavo šviesa. Ji žvilgtelėjo 
į keletą kareivių, kurie prisilaikydami vienas kito, svyrinėdami 
ėjo per tiltą ir dainavo: 

Teduoda Dievas tau sveikatos ir stiprybės, o Burgundijos 
hercoge!.. 

Katrina skubiai uždarė duris ir grįžo į dirbtuvę. Eidama pro 
rūsį, stabtelėjo. Reiktų patikrinti, ar neužmiršo Landri atnešti 
virvę. Pakėlė dangtį, nulipo žemyn ir tylutėliai šūktelėjo: 

- Mesire, tai aš, Katrina! Norėjau sužinoti, ar neužmiršo 
Landri virvės. 

Mišelis tyliai sušnibždėjo: 

- Nesirūpink, turiu ją. Landri sakė, kad grįš tarp dvyliktos 
ir pirmos. Jis triskart sušvilps, duodamas ženklą, kad laukia su 
valtimi po tiltu. Viskas klostosi sklandžiai. 

- Tai pamėginkite truputį numigti. Aš irgi eisiu prigulti, o 
sugrįšiu, kai Landri sušvilps. Mano kambarys yra upės pusėje. 

Silpnas grindų girgždesys viršuje privertė ją skubiai uždaryti 
dangtį, širdis smarkiai plakė. Kaip tik tuo metu rūmų laikrodis 

išmušė dešimt. Dar dvi laukimo valandos. Katrina sugrįžo virtuvėn 
ir užbėrė ugnį storu pelenų sluoksniu. Po to pastatė ant laiptų 
uždegtą žvakę Loizai ir nuėjo prie laiptų. Vos tik atsistojo ant 
apatinio laiptelio, įėjo Loiza. Mergina buvo susirūpinusi. 

- Landri motinai visai blogai, - tarė ji. - Ji labai nusilpo. 
Norėjau pasilikti, bet mama liepė grįžti namo ir prižiūrėti tave. 
Eini miegoti? 

- Taip, bet jei nori valgyti... 

- Viskas gerai. Aš nealkana. Eime miegoti. Turbūt pavargai, 
visą dieną praleidusi nutekamuosiuose kanaluose. 

Seserys užlipo į savo mažą kambarėlį ir tylėdamos nusirengė. 
Loiza mieguistai ištarė "labanakt" ir užmigo, vos tik galva palietė 
pagalvę. O Katrina tvirtai nusprendė nesumerkti akių. Pasirodė, 
kad tai labai sunku. Vos tik atsigulė į lovą, nuovargis, susitvenkęs 
per visą tą neužmirštamą dieną, staiga griūte užgriuvo. Sunkios 
antklodės taip saldžiai kvepėjo lauro lapais. Noras išsimiegoti 
pripylė vokus švino. Bet ji nenorėjo pasiduoti. Privalėjo neužmigti, 
kad galėtų padėti Landri, jei kas atsitiktų. 

Kad išblaškytų miegus, ėmė pasakoti sau istorijas. Prisiminė 
viską, ką pasakojo Mišelis. O dar tas bučinys! Suvirpėjo jį 
prisiminusi. Lygus Loizos kvėpavimas ėmė ją -migdyti, ir ji vos 
neužsnūdo, kai netikėtas triukšmas privertė pašokti. 

Viršuje tylutėliai girgžtelėjo durys, tarsi kas būtų atidaręs jas 
slapta. Virš galvos koridoriumi atsargiai nušnarėjo žingsniai, 
girgžtelėjo laipteliai. Pakėlusi galvą, suklususi Katrina mintyse 
sekė paskui einančiąją. Tai galėjo būti tik Mariona. Ką ji 
sumanė? 

Žingsniai artėjo. Nutilo prie jų kambario durų, o plyšyje 
pasirodė žvakės šviesa. Mariona aiškiai klausėsi, kad įsitikintų, 
jog merginos giliai miega. Po minutės vėl pasigirdo sėlinančios 
Marionos žingsniai. Katrina neįstengė sutramdyti šypsenos. Po 
tokių Marionos siautėjimų, žinoma, reikėjo gaivaus vandens, kad 
prablaivėtų galva nuo vyno. Gal ir išalko. Radusi virtuvėje ko 
jai reikia, vėl atsiguls. 

Katrina nusiramino, bet naujas garsas privertė ją suklusti, o 
širdis ėmė taip trankytis, kad, rodės, tuoj tuoj plyš. To girgždesio 
nebuvo galima supainioti su niekuo kitu. Mariona ieškojo ne 
vandens. Turbūt ji lipo prisipilti vyno iš statinės rūsyje. 

Pastėrusi iš siaubo, mergaitė užsivilko marškinius ir, įsitikinusi, 
kad Loiza kietai miega, nusėlino prie laiptų. Skubėdama ji vos 
nenusisuko sprando nusirisdama, o ne nulipdama laiptais. Rūsio 
dangtis buvo atkeltas, ir iš ten sklido šviesa. Po sekundės namas 
sudrebėjo nuo išgąstingo riksmo: 

- Padėkite! Padėkite! - klykė Mariona. Katrinai jos balsas 
aidėjo kaip trimitas, skelbiantis pasaulio pabaigą. - Armanjakas! 
Padėkite! 

Leisgyvė iš baimės, Katrina nušliaužė laiptais ir pamatė storulę 
Marioną su apatiniu sijonu įsikibusią į Mišelio mundurą. Ji 
spiegė it pamišusi. Mišelis, pelenų spalvos veidu, nesėkmingai 
mėgino ištrūkti Baimė ir vynas padvigubino Marionos jėgas. 
Katrina puolė ant jos kaip laukinė katė, mušdamasi ir 
draskydamasi. Galų gale toji truputį atleido grobį. 

- Nusiramink, sena kvaile! - piktai sušuko Katrina. - Nagi 
nusiramink! Priverskite ją, mesire, nutilti! Suduokite jai! Ji sukvies 
visus kaimynus! 

Mariona rėkė dar smarkiau. Staigiu judesiu Mišelis išsilaisvino, 
o Katrina, užgulusi Marioną, mostelėjo galva į langą. 

- Langas, greitai! Turėsi šokti pro jį! Tai vienintelis šansas. 
Ar moki plaukti? 

Jaunuolis jau buvo beveik prie lango, kai  Mariona 
nesusivaldžiusi piktai įkando Katrinai į ranką ir, vis tebespiegdama 
kiek gali, sugriebė jį už kojos. Pasigirdo sunkūs smūgiai iš lauko 
į namo langines. Apsvaigusi nuo skausmo, Katrina nulėkė prie 
malkų rietuvės, bet tučtuojau atsistojo ir karštligiškai galvojo, 
kaip padėti Mišeliu, kuris įstrigo lango angoje. Mariona laikė 
jį už kojos, o šis atsimušinėjo nuo jos kita. Ant grindų sublizgo 
kirvis, Katrina sugriebė jį ir puolė ant storulės. Deja, kaip tik 
tuo momentu išorinės durys su trenksmu išgriuvo, ir minia 
plūstelėjo žemyn laiptais į rūsį. Įraudę veidai blizgėjo žvakės 
šviesoje. Katrinai jie atrodė kaip iš pragaro išsiveržusių demonų 
orda. Vienas vyrų išplėšė iš jos rankų kirvį. 

- Jis iš armanjakų! - sušvogždė Mariona. 

To užteko. Mišelis, nors ir įnirtingai priešinosi, bemat buvo 
sučiuptas. Tuo metu Mariona, kuriai pro suplyšusius marškinius 
matėsi storos šlaunys su mėlynomis, panašiomis į virves, 
varikozinėmis venomis, su pasitenkinimo atodūsiu plastelėjo į 

kampą. Prišliaužusi prie vyno statinės, išsitiesė po kranu, kad 
atsigertų iki soties. 

Pasibaisėjusi Katrina atsišliejo į malkų rietuvę ir vos laikėsi 
neapalpusi. Rūsys buvo pilnas žmonių, ir kiekvienas stengėsi 
suduoti Mišeliui. Kiekvienas smūgis skaudžiai atsiliepė mergaitės 
širdyje. Toje žemoje, skliautuotoje kamaraitėje, padūmavusioje 
nuo kažkieno atneštų lajinių lempų, nuo vyno apsvaigę Žmonės, 
žvėriškai mušantys savo belaisvį, atrodė nepaprastai žiauriai. 
Sidabru siuvinėta purpurinė Mišelio liemenė buvo beveik nuplėšta 
nuo jo pečių. Kažkas šūktelėjo: 

- Ei, juk tai tas nusmurgęs vaikinas, kuris šiandien nuo mūsų 
paspruko pakeliui į Monfokoną! Tas, kuris spjovė į veidą 
hercogui... 

Frazės pabaiga pradingo laukiniuose riksmuose: 

- Užmušti jį! Užmušti! Atiduokite jį mums! 

Surištą Mišelį ištempė laiptais į lauką, kur jo pasirodymas 
sukėlė pasipiktinimo protrūkį. Girti balsai buvo pilni neapykantos 
ir laukinio įsiaudrinimo. Katrina aklai puolė paskui jį. Užsiropštė 
laiptais ir norėjo išbėgti, bet išbalusi kaip kreida Loiza užstojo 
kelią. Dirbtuvėje knibždėjo žmonių, kurie rausėsi spintose ir 
pešėsi vienas su kitu dėl vertingų taurių ir ąsočių. Išsprūdusi 
iš sukrėstos Loizos rankų, Katrina išpuolė į lauką. 

Ji pamatė Mišelį, bejėgiškai atsimušinėjantį nuo vapaliojančių 
pabaisų. Minia užtvėrė kelią prie Legua namo ir prie paties. 
tilto. S užsidegė visuose languose ir siauroje gatvelėje buvo 
šviesu kaip dieną. Katrina su siaubu žvelgė į iškreiptus 
neapykantos sudarkytus veidus, į kylančius kumščius ir blyksinčius 
ginklus, piktai žibančius ašmenis. Visos tos beprotybės ir prievartos 
centre buvo belaisvis. Jo kojos buvo surištos. Mišelis nuleido 
galvą, norėdamas išvengti žiaurių smūgių. Kraujas tekėjo iš 
prakirstų skruostų ir lūpų. Įsiutusios moterys,  mosuojančios 
verpstais, stengėsi išdurti jam akis. 

Ištrūkusi iš Loizos, kuri vis dar stengėsi sulaikyti ją savo 
glėbyje, Katrina nėrė į patį grūsties tankumyną. Ją galėjo 
sudraskyti į gabalus, bet dabar jokia jėga nebūtų įstengusi jos 
sutūrėti. 

Katrina rėkė, maldavo, draskėsi ir kandžiojosi, stengdamasi 
prasiskverbti pro minią prie savo draugo. Kažkas šilto nutekėjo 

jai skruostu, vėliau pajuto ir skausmą. Tai buvo kraujas, bet 
mergina jo nepaisė. Trapi vaikiška figūrėlė, numesta laukiniams 
žvėrims, buvo atsidūrusi tikrame pragare. 

- Mišeli! - šaukė ji. - Mišeli, palauk, aš einu! 

Jai iš tiesų atrodė, kad ji colis po colio juda prie tikslo. 
Tai buvo beviltiška nelygi kova, paukštelio giedorėlio kova su 
maitvanagių būriu. Bet ji vis dėlto ėjo, palaikoma stebuklo, 
ryžto ir meilės. Jei tie pabaisos užmuš Mišelį, turės užmušti ir 
ją, tuomet jie galės kartu keliauti pas Švenčiausiąją Mergelę ir 
Viešpatį. 

Staiga Mišelis sukniubo nuo negailestingų smūgių krušos. 
Svirduliuodamas žengė dar keletą žingsnių įtempęs paskutines 
jėgas. Paskui, apkurtęs nuo klegesio, kruvinu veidu, suklupo. 
Visas jo kūnas buvo viena kraujuojanti žaizda. Katrina išgirdo, 
kaip jis sušnibždėjo: 

- Dieve, pasigailėk manęs! 

Šiurkštūs šūkaliojimai buvo vienintelis atsakas. Nebepajėgdamas 
priešintis, Mišelis pargriuvo ant žemės. Artinosi pabaiga. Katrina 
pajuto tai iš to, kaip minia susiglaudė aplink, tarytum ketindama 
sutrypti jo kūną. Tačiau netikėtai pasigirdo balsas: 

- Kelią... Kelią... Eina Kabošas! 

Katrina užsidengė savo kraujuojantį veidą rankomis, kad nieko 
nematytų, bet dabar pakėlė galvą. Tai iš tikro buvo Kabošas 
Mėsininkas, kuris tarsi didžiulis laivas audringoje jūroje skrodė 
minią savo galingais pečiais. 

Ji pamatė savo pusbrolį Legua, o už jo ilgą išblyškusį Pjero 
Košono veidą. Minia prasiskyrė priešais Kabošą, atverdama 
sukruvintą gulinų kūną, kuriame sunku buvo atpažinti Mišelį. 
Pro atsiradusį praėjimą Katrina puolė prie jo ir parklupusi 
atsargiai pakėlė kruviną šviesiaplaukę galvą. Jo veidą, paverstą 
kruvina mase, sunkiai begalėjai atpažinti: nosis pramušta, burna 
perkreipta, viena akis išdurta. Leisgyvis jis silpnai dejavo. 

- Taigi jūs jį suradote? - kažkur iš viršaus nuskambėjo 
Kabošo balsas.- Kur jis buvo? 

- Gošė Legua rūsyje. Atrodo, naudojosi jo svetingumu. Už 
tai mes sudeginsime jo namą! 

- Ir tiltą kartu su juo? - šaltai ištarė Kabošas. - Čia aš 
sprendžiu. 

Nors ir sukrėsta, Katrina pajuto, kaip sulaužytu kūnu, kurį 
ji laikė švelniai apkabinusi, perbėgo drebulys. Mišelis skausmingai 
sumurmėjo: 

- Pats pasislėpiau jų name, jie nežinojo, kad buvau ten... 

- Netiesa! - sušuko Katrina. - Tai aš... 

Galinga ranka užspaudė jai burną, ir ji pasijuto kylanti nuo 
žemės. Kabošas viena ranka pakėlė ją ir prispaudė prie krūtinės. 

- Prilaikyk liežuvį! - sušnibždėjo jis. - Antraip sunku bus ką 
nors iš jūsų išgelbėti... jei išvis pavyks. 

Pridususi Katrina nustojo šaukti, bet pro ašaras, plūste 
plūstančias ant jo plaukuotos rankos, tebemaldavo: 

- Išgelbėkite jį! Išgelbėkite, prašau! Aš už tai jus taip mylėsiu! 

-Negaliu. Per vėlu. Mirtis dabar bus tik gailestingas 
išsivadavimas... 

Katrina pasibaisėjusi pamatė, kaip jis paspyrė kruviną kūną. 

- Mes vėl jį suradome! Tai svarbiausia! - sušuko jis. - O 
dabar pribaikime jį. Eik šen, Gijomai Legua, pažiūrėkim, kaip. 
tu valdai didįjį peilį dabar, kai esi turtingas ir gerai įsikūrei. 
Pribaik tą maitą! 

Pusbrolis Gijomas išėjo priekin. Jo veidas irgi buvo labai 
raudonas, o ant aksominio durtinio raudonavo kraujo lašai. Nors 
ir prabangiai apsirengęs, jis vėl buvo savimi, vėl pavirto mėsininku, 
tokiais pat instinktais, kaip ir kitų. Tai matėsi iš to, kokį 
malonumą jam teikia kraujo vaizdas, iš jo drėgnų mėsingų lūpų 
šypsenos. Jis rankose laikė didelį mėsininko peilį, kuris tą dieną 
jau buvo gerai pasidarbavęs. Kabošas pajuto, kaip jo rankose 
įsitempė Katrinos kūnas, ir suprato, kad dabar ji suriks. Užspaudęs 
jai burną laisvąja ranka, pašnibždom įsakė Gijomui: 

- Judinkis. Pribaik jį greičiau, dėl vaiko. 

Gijomas linktelėjo ir pasilenkė prie Mišelio. Gailėdamasis 
Katrinos, Kabošas greitai atitraukė ranką nuo jos burnos ir 
stipriai uždengė akis. Ji nieko nematė, bet viską girdėjo: mirtiną 
švogždimą, o po to bjaurų gargaliavimą. Minia sustaugė iš 
susižavėjimo. Katrina kaip ungurys išsprūdo iš Kabošo rankų ir 
suklupo - jos akys iš siaubo išsiplėtė, o rankos nesąmoningai 
užėmė burną. Priešais ją tamsiai raudonoje baloje gulėjo Mišelio 
kūnas nupjauta galva. Iš kaklo, beveik iki pat jos kelių, dar 

plūdo kraujas. Greta lankininkas žaliu Burgundijos hercogo 
munduru ramiai movė galvą ant ieties. 

Atrodė, gyvybė iš lėto sroveno iš sudaužyto, nuvargusio 
Katrinos kūno. Ji suakmenėjo nuo kojų iki galvos. Ir staiga iš 
jos gerklės išsiveržė riksmas. Tai buvo spigus, šiurpus garsas, 
kuris vis stiprėjo ir stiprėjo iki neįmanomos begalybės, ir kraujas 
stingo visiems, kas jį girdėjo. 

- Užčiaupk jai gerklę! - suriko Kabošui Legua. - Staugia 
kaip šuva, pajutęs lavoną. 

Kabošas pasilenkė ir pamėgino pakelti Katriną. Bet ji lyg 
paralyžiuota taip ir liko sutraukta mėšlungio, netgi tuomet, kai 
jis pakėlė ją ant rankų. Iš siaubo jos akys sustingo, dantys 
kaleno ir nežmogiškas gargaliavimas vis veržėsi iš gerklės. 
Drebančia ranka Kabošas mėgino užčiaupti jai burną. Ji žvelgė 
nematančiu blausiu žvilgsniu. Staiga riksmas virto švogždimu; taip 
švogždžia sugauti gyvūnai. Vaikiškas kenčiantis veidelis papilkėjo 
kaip akmuo, kūnas Kabošo rankose mėšlungiškai trūkčiojo. Žiaurus 
skausmas, tarsi kas badytų tūkstančiu peilių, varstė ją. Akyse 
tvyrojo raudonas rūkas, 0 ausyse taip gaudė, kad, atrodė, skils 
galva. Stiprus skausmas pakaušyje ją vėl privertė surikti, bet jau 
kur kas silpniau. Staiga ji suglebo ir dar išgirdo, kaip kažkaS 
pašaukė: 

- Loiza! Loiza! - Tačiau balsas sklido iš taip toli, tarsi iš 
žemės gelmių. | 

Po to - vien juoda skylė, į kurią Katrina smigo kaip akmuo. 


Antras skyrius 
Barnabi Kriauklininkas 


Praėjo daug dienų, ilgų dienų, kai aušros ir saulėlydžiai, 
naktys ir dienos Katrinai būvo susiliejusios išvien. Ji buvo tarp 
gyvenimo ir mirties, ją degino karštinė, kuri grasino nusinešti 
ją Iš gyvųjų karalystės. Ji nejautė skausmo, bet siela, regis, 
apleido kūną, kovodama alinančią kovą su baimės ir nevilties 
vaiduokliais. Iš bedugnės, kurion buvo prasmegusi, ji vis iš naujo 
regėjo baisias Mišelio mirties scenas ir iškreiptus žudikų veidus, 
besisukančius fantastiškame šokyje aplink jos kūną. Retsykiais, 

rodės, proto šviesa ir ramybė sugrįždavo, bet tuoj pat vėl 
pasirodydavo nepažįstami, dažniausiai šlykštūs, veidai, kuriuos 
mergaitė kiek išgalėdama stengėsi nuvyti nuo savęs. 

Kartais jai rodydavosi, kad labai toli ilgame tamsiame tunelyje, 
kurio gale švietė vos įžiūrimas šviesos žiburėlis, kažkas verkia. 
Katrina klaidžiojo po tą neaprėpiamą tunelį, ieškodama to 
žiburėlio, bet kuo toliau ji klupčiodama ėjo, tuo tunelis ilgėjo. 

Sykį vakare rūkas išsisklaidė, daiktai aplink ją pagaliau sustojo 
į savo vietas ir įgavo aiškius kontūrus. Visa, kas ją supo, buvo 
taip keista, kad iš pradžių ji visa tai palaikė savo košmaro 
tęsiniu. Katrina gulėjo tamsiame kambaryje žemomis lubomis; jo 
stogas buvo akmeninė arka, prilaikoma masyvių kolonų. Kambarį 
apšvietė tik ugnis, aukštai kylanti iš negrabiai sumūryto ugniakuro. 
Suodimis apsinešęs katiliukas, ant kablio pakabintas virš liepsnos, 
kunkuliavo ir skleidė viliojantį virtų daržovių kvapą. Liesas 
apskuręs žmogus sėdėjo ant trikojo prie ugnies ir maišė katiliuką 
ilgu šaukštu. Tas žmogus buvo Barnabi Kriauklininkas. 

Išgirdęs Katrinos atodūsį, jis pašoko ir pribėgo tebelaikydamas 
rankoje šaukštą. Sunerimęs pasilenkė prie jos, bet jo žvilgsnis 
sušvelnėjo, o dvi gilios raukšlės abipus burnos išsitempė į šypseną, 
kai suprato, kad vaiko akys ne tik plačiai atmerktos, bet pagaliau 
ir mato. 

- Ar gerai jautiesi, a? - sušnibždėjo jis baimindamasis, kad 
garsus balsas gali mergaitei pakenkti. Nusišypsojusi ji tarė: 

- Kur aš? Kur mama? 

- Tu mano namuose. Tavo mama netoli. Ji greitai ateis.O 
kaip čia pakliuvai - gana ilga ir paini istorija, kurią sužinosi 
vėliau, kai visai pasitaisysi. Dabar svarbu pailsėti ir sustiprėti. 
Po minutės sriuba bus išvirusi. 

Barnabi sugrįžo prie ugniakuro ir palinko virš katiliuko. Ant 
padūmavusios sienos iškilo fantastiškas šešėlis, bet Katrina 
nebebijojo. Ji stengėsi prisiminti, kaip atsidūrė tame rūsyje ir 
kodėl Barnabi pavirto jos slauge, bet mintys painiojosi galvoje. 
Susirietusi į kamuoliuką, ji užsimerkė ir netrukus giliai miegojo. 

Vos Barnabi nugraibė nuo sriubos putas, ant laiptų, vedančių 
prie siaurų mažų durelių, pasirodė moteris. 

Ji buvo jauna ir galėjo būti graži, jei oda nebūtų buvusi 
tokia tamsi, o apdaras - toks keistas. Jos lankstų, grakštų kūną 

gaubė kažkas panašaus į suknelę iš šiurkščios drobės. Per 
juosmenį ryšėjo raudonai ir geltonai juostuoto vilnonio audinio 
atraižą, apsuktą apie klubus. Kažkas panašaus į skraistę ant 
pečių gynė ją nuo šalčio, o tamsiaplaukę galvą dengė daiktas, 
primenantis tiurbaną iš susuktų medžiagos juostelių; vienas galas 
karojo po smakru. Dvi sunkios, vaiko rankos storumo, tamsios 
kaip naktis, kasos sviro iš po tiurbano žemyn. 

Atsibudusi Katrina nustebusi žvelgė į tą keistą būtybę. Moters 
veidas buvo toks juodbruvas, kad šypsantis dantys akinamai 
švytėjo. Katrina pastebėjo subtilius veido bruožus ir nuostabias 
juodas akis. Barnabi kartu su ja priėjo prie Katrinos lovos. 

- Tai Juodoji Sara, - tarė jis. - Ji žino daugiau paslapčių 
nei bet kuri kita burtininkė. Tai ji slaugė tave, ir gana sėkmingai! 
Ką galvoji, Sara? 

- Ji pasitaisė, atgavo sielą, - tarė moteris. - Dabar jai reikia 
tik ramybės ir gero maisto. 

Jos plonos rudos rankos palietė Katrinos skruostus, kaktą ir 
pakaušį, judėdamos greitai ir lengvai kaip skrendantys paukščiai. 
Sara atsisėdo ant grindų šalia lovos, apglėbusi rankomis kelius, 
susimąsčiusi žvelgdama į Katriną. Barnabi tuo tarpu užsivilko 
savo kriauklelėmis apkabinetą apsiaustą ir pasiėmė lazdą. 

- Pabūk čia truputį, - tarė jis moteriai. - Dabar mišios Sen 
Oportjune, nenoriu jų praleisti Ten susirenka visi apylinkės 
skardininkai, 0 jie tikriausiai dosniai dalins išmaldą. 

Barnabi išėjo, pasiūlęs Sarai paragauti sriubos ir pamaitinti 
ligonę. 

Kitą dieną po gilaus ir ramaus miego Katrina išgirdo iš 
savo motinos istoriją apie tai, kas atsitiko ant Mainininkų tilto 
po Mišelio mirties. Baimė, kad ugnis persimes tolyn, sutrukdė 
miniai padegti Legua namus. Užtat jie visiškai juos apiplėšė. 
Tai sužinojęs, Gošė Legua skubiai sugrįžo iš rotušės: Jo 
įkalbinėjimai ir priekaištai dar labiau įerzino minią, kuri, išėjus 
Kabošui, tapo nebevaldoma ir savivaliavo dar smarkiau. 
Nepasitenkinimas dėl atsainaus Gošė požiūrio į mėsininkų gildiją 
išvirto į kerštą. Nepaisydami jo žmonos ašarų ir maldavimų, prie 
kurių prisidėjo Landri su savo tėvu, jie pakorė Gošė Legua 
ant jo paties iškabos, o kūną įmetė į upę. Tuomet Zaketė 
kartu su sąmonės netekusia Katrina, kurią surado ir išgelbėjo 

Landri, pasislėpė Pigasų šeimoje. Bet ir čia įširdusi minia ėmė 
grasinti Žaketei ir jos dukterims. Tuomet, padedamos Barnabi, 
kurį, laimė, pakvietė Landri, jie leidosi bėgti. Iš pradžių palei 
upę, 0 paskui siauromis gatvelėmis vargšė moteris su keistu 
savo palydovu pasiekė saugų Barnabi namą šalia Didžiojo Stebuklų 
Kiemo. Nuo tada ji ten ir pasiliko, slaugydama dukterį ir 
stengdamasi atsigauti po patirto baisaus smūgioo. Gošė mirtis 
buvo žiauri netektis, bet kritiška Katrinos būklė neleido 
sielvartauti. Jos kūdikiui grėsė pavojus. Be to, netrukus ištiko 
nauja nelaimė - dingo Loiza. 

Kaip vėliau prisiminė kai kurie žmonės, paskutinį kartą Loizą 
"matė, kai Katrina neteko sąmonės, priepuolio metu, - sesuo 
laikė ją ant rankų. Paskui į priekį išsiveržusi minia jas išskyrė. 
Landri atsirado kaip sykis laiku, kad išgelbėtų draugę. Bet Loiza 
pasimetė įniršusioje minioje, kuri apipuolė šventos monstrancijos 
iškabą ir sudraskė ją į gabalus. Daugiau niekas nieko nežinojo, 
kas nutiko Luizai. 

- Ji galėjo įkristi į upę, - tarė Žaketė, šluostydamasi akis, 
kurios atrodė amžinai užtinusios nuo ašarų, - bet tuomet Sena 
būtų išmetusi kūną. Barnabis kasdien vaikšto į Gran Šatlė 
lavoninę, bet jos ten nematė. Jis įsitikinęs, kad Loiza gyva, ir 
tebeieško jos. Viskas, ką mes galime, - laukti ir melstis... 

- Ką darysim? - paklausė Katrina. - Liksime su Barnabi? 

- Ne. Kai tik surasim Loizą, išvyksime iš Paryžiaus ir 
patrauksime į Dižoną. Juk žinai, kad tavo dėdė Matjė prekiauja 
ten audiniais. Manau, neatsisakys priglausti savo vienintelius 
likusius gyvus giminaičius. 

Pokalbis apie brolio namus, regis, ramino nelaimingąją moterį. 
Namas priklausė jos tėvams, ir ji ten praleido savo vaikystę. 
Ten prieš daugelį metų ištekėjo už Gošė Legua. Tai buvo 
ramus uostas, į kurį grįžti, tikintis rasti prieglobstį ir paguodą, 
jai atrodė natūralu. Nors ir dėkinga Kriauklininkui už kilniaširdišką 
pagalbą, geroji moteris neįstengė be įtarumo ir pasibjaurėjimo 
žiūrėti į baisų elgetų pasaulį, į kurį buvo taip netikėtai nublokšta. 

Sara tebeslaugė Katriną. Girdė gydomosiomis arbatomis ir 
keistais vaistais, kuriuos laikė panacėja nuo visų ligų ir vertė 
mergaitę vartoti juos, kad sustiprėtų. Ji atkakliai nenorėjo pasakoti, 
kaip ir iš ko jie pagaminti, nors ir paaiškino, kad verbenų 

antpilas, kurį taipogi liepė Katrinai reguliariai gerti, yra geriausias 
vaistas nuo visų ligų. 

Pamažu Katrina ir netgi Žaketė priprato prie tamsiaodės 
moters. Barnabi joms papasakojo jos istoriją. Sara gimė vienoje 
čigonų genčių, gyvenusių Kipro saloje. Kai buvo dar maža, ją 
pagrobė turkai ir turguje pardavė Venecijos pirkliui. Venecijoje 
Sara pragyveno dešimt metų, ten ir išmoko gydyti žolelėmis. 
Šeimininkui mirus, ją nupirko lupikautojas iš Lombardijos, kuris 
kaip tik tuo metu nusipirko namą Paryžiuje. Jis buvo žiaurus, 
piktas žmogus ir nuolat tyčiojosi iš Saros. Pagaliau vieną žiemos 
naktį ji pabėgo. Ją surado bažnyčioje, drebančią iš šalčio ir 
alkio, Majė Vilkas, apsimetinėjęs neregiu. Jis parsivedė ją į savo 
lūšną Stebuklų Kieme, kur Sara nuo to laiko ir apsigyveno. 
Be gydymo, Juodoji Sara mokėjo burti iš rankos, iš gyvulių 
vidurių, kortomis. Dėl to ją dažnai slapčia kviesdavosi į aristokratų 
rūmus. Klaidžiodama po miestą ir patekdama į tokias vietas, 
kur nedaugelis galėdavo pakliūti, Sara daug sužinodavo ir apie 
miestą, ir apie dvaro gyvenimą. Ji žinojo daugybę istorijų ir 
prisėdusi prie ugniakuro tarp Katrinos ir jos motinos valandų 
valandas galėjo pasakoti savo melodingų balsu, 0 moterys 
gurkšnojo jos sutaisytą vyną su žolelėmis. Tolimų genčių legendos, 
naujausias rūmų skandalas - viskas teikė peno jos vaizdingiems 
pasakojimams. Beveik kas vakarą Barnabi, sugrįžęs namo, rasdavo 
tris moteris įprastose vietose. Jis irgi prisėsdavo prie tos keistos 
šeimos, kurią atsitiktinumas ar likimas jam padovanojo, ir, savo 
ruožtu, pasakodavo išorinio pasaulio naujienas bei gandus. 

Kai nusileisdavo tamsa, ir Elgetų karalystė  nubusdavo 
audringam nakties gyvenimui, tik Barnabi galėjo nuginti jo viešnių 
baimes. Mat Didysis Stebuklų Kiemas, kai ten sugrįždavo jo 
gyventojai, tapdavo baisia vieta. 

Ir netgi užkampis, kur gyveno Barnabi, toli gražu nebuvo 
ramus. Nuo ankstyvųjų mišių iki to momento, kol trimitininkas 
nuo vieno iš Šatlė bokštų praneš atėjus aušrą, ir sargyba 
pasitrauks nuo vartų, šiurpiai atrodantys valkatos, išlindę. iš savo 
lūšnų ir užtvindę visas gatves, susirinkdavo aikštėje. Ta laukinė, 
knibždanti minia likusią nakties dalį praleisdavo šūkaliodama, 
dainuodama ir linksmindamasi. Tuo metu Paryžiuje buvo apie 
aštuoniasdešimt tūkstančių tikrų ir apsimetėlių elgetų. 

Pagal Elgetų karalystės taisykles, viską, kas būdavo per dieną 
rasta, išprašyta arba pavogta, reikėdavo praūžti ir pragerti tą 
pačią naktį. Kai visas dienos laimikis būdavo padėtas prie Elgetų 
Karaliaus kojų, duodavo signalą pradėti puotą. Nesupjaustyta 
skerdiena buvo kepama virš traškančių laužų, atidarinėjamos vyno 
statinaitės, visur kunkuliavo prikaistuviai su valgiu, kuriuos 
prižiūrėjo tokios pat baisios, kaip legendų raganos, senės. Visa 
aikštė mirguliavo liepsnojančiais laužais ir fakelais, Oo baisūs 
apie kurį Katrina žinojo iš nuogirdų ir visada manė, kad tai 
jos fantazijos. 

Prieš patį didžiausią laužą, apsigobęs audeklo gabalu, ant 
akmens krūvos kaip soste sėdėjo | žmogus. Buliaus sprandas, 
užsodintas ant masyvių pečių, trikampis kūnas ant trumpų tvirtų 
kojų, kvadratinė galva su tankia šiurkščių plaukų ševeliūra, 
padabinta išblukusia raudona kepure, platus girtuoklio veidas, 
kuriame spindėjo nuostabiai balti dantys, - taip atrodė Mašferas 
- Elgetų Karalius, šešiolikos Paryžiaus Stebuklų Kiemų suverenas 
ir visų Prancūzijos elgetų Didydis magistras. Juodas raištis, 
dengiantis jo kairiąją budelio išdurtą akį, buvo paskutinis šios 
košmariškos figūros akcentas. Žvelgdamas į savo pavaldinių 
linksmybes, jis stūksojo ant akmenų krūvos, rankomis pasirėmęs 
į kelius, šalia savo vėliavos, - gabalo žalios mėsos, pasmeigtos 
ant iešmo, - ir nuolat kilnojo alaus ąsočius, pripilamus pusnuogės 
bakchantės. 

Pakankamai sustiprėjusi, Katrina kas naktį išsmukdavo iš lovos 
ir prislinkdavo prie klausymosi langelio. Jis kartu su siauru plyšiu 
prie durų buvo vienintelis Barnabi buveinės šviesos šaltinis. 
Pasistiebusi ji žvelgė pro langelį įsidėmėdama kiekvieną 
bakchanalijų detalę. Katrina sužinojo labai daug, nes tos puotos 
būtinai pasibaigdavo orgijomis. Ji matė, kaip porelės bučiuodamosi 
raičiojosi ant žemės nieko nesigėdydamos, visai nesirūpindamos 
susirasti kur tamsų ar nuošalų kampą. Tas reginys keldavo keistą 
jaudulį, kuris, regis, ėjo iš pačių slapčiausių jos jauno kūno 
gelmių. 

Jeigu Žaketė būtų ją užklupusi bežiūrinčią, Katrina būtų 
numirusi iš gėdos, bet kol kas, viena- savo tamsiame kamputyje, 

ji susikaupusi stebėjo, kas ten vyksta. Taip susipažino su kai 
kuriais keistesniųjų Karalystės papročių. 

Plačiai išplėstomis akimis ji stebėjo naujų moterų įšventinimą 
į Tamsos žmonių gretas. Kai jauna mergina tapdavo Elgetų 
karalystės nare, ją išrengdavo nuogą ir versdavo šokti grojant 
tamburinams prieš Karalių. Jei Mašferas nenorėdavo jos pasiimti 
į savo ir taip jau įspūdingą haremą, tai norintys galėjo dėl jos 
grumtis. Nugalėtojas savo prizą paimdavo čia pat, visų akyse... 

Pirmą kartą, kai tai atsitiko, Katrina užsidengė akis ranka ir 
paslėpė galvą po užtiesalu. Antrą kartą ji pasiliko vietoje, 
žvilgčiodama pro sunertus pirštus. Trečią kartą ceremoniją ji jau 
stebėjo nuo pradžios iki pabaigos. 

Sykį naktį Katrina pamatė, kaip pas Mašferą atvedė jauną 
merginą. Ji buvo, matyt, kokiais metais vyresnė už ją pačią. 
Kai ją išrengė, pasirodė nesusiformavusios, vos žymios krūtys, 
liaunutis kaip ievos vytelė kūnas. Sunkios kaštoninės kasos gulė 
ant pečių. Kai mergaitė pradėjo šokti, Katriną apėmė keistas 
jausmas. Kaip tamsus siluetas liepsnos fone grakšti juoda figūrėlė 
lingavo ir siūbavo tarsi atgijusi liepsna, bet taip džiaugsmingai 
ir užsimiršusi, kad ją stebinti mergaitė pajuto pavydą. Katrina 
pamanė, kad turbūt labai malonu štai taip, nuogai, šokti prieš 
degantį laužą. Jaunoji šokėja buvo panaši į elfą arba klaidžiojantį 
žiburėlį. Visa tai atrodė tarsi keistas vaidinimas. 

Kai šokis pasibaigė, mergina sunkiai alsuodama sustojo, ir 
Mašferas davė ženklą, kurį Katrina jau pažinojo. Jis reiškė, kad 
Mašferas merginos atsisako. Sena ragana, kuri atsivedė mergaitę, 
piktai gūžtelėjo pečiais ir jau ketino išsivesti savo protežė. Kaip 
tik tuo momentu iš minios išlindo baisi figūra - neūžauga tokiais 
plačiais pečiais, kad atrodė kvadratinis. Jo randuotam veidui 
nereikėjo įprasto grimo ir įvairių triukų, kurių griebdavosi elgetų 
brolija. Ištinusi raudona nosis skaisčiai blizgėjo, išsižiojusi burna 
be garso juokėsi ir rodė dantis, panašius į pajuodusius kelmus. 
Kai jis pasuko prie merginos, Katrina nenorom krūptelėjo iš 
pasibjaurėjimo. Tai, kas sekė po to, buvo dar blogiau. Šį kartą 
Katrina stipriai užsimerkė, kai ta bjauri būtybė bloškė merginą 
ant žemės ir tuoj pat ją paėmė. Bet vis tiek negalėjo negirdėti 
nežmoniško elgetėlės aimanavimo, ir tuomet suprato, kodėl 
Barnabi uždraudė jai net nosį iškišti iš namų. Kai atsimerkė, 

mergaitę be sąmonės miniai juokiantis ir linksmai šūkaliojant 
išnešė ant rankų. Jos kojomis tekėjo kraujas... 

Katrina ėmė nerimauti, kad taip ilgai sėdi uždaryta. Sutvirtėjusi 
pajuto neįveikiamą norą laisvai pabėgioti, pakvėpuoti tyru oru 
prie upės ir pajusti šiltą saulės glamonę. Bet Barnabi palingavo 
galvą. 

- Ne anksčiau, kai apleisi Paryžių, mano gražuole. Tau 
pavojinga vaikščioti dieną, o juo labiau - naktį. 

Kartą Landri, kuris beveik kasdien ateidavo aplankyti Katrinos, 
įlėkė uždusęs. 

- Aš žinau, kur Loiza! - sušuko jis, įpuolęs pro duris. 

Dieną, kaip paprastai klaidžiodamas po miestą, Landri užsuko 
į Notr Damo turgų nusipirkti žarnokų, kuriuos jo motina norėjo 
išvirti vakarienei. Gerbdamas Kabošą, berniokas nuėjo tiesiai prie 
krautuvėlės, kurioje prekiavo motušė Kaboš ir kur galėjai 
nusipirkti įvairių gyvulių žarnokų. Toji gyveno siaurame purviname 
name viename labiausiai neišvaizdžių skersgatvių. Visas pirmas 
aukštas buvo tiesiog pradvisęs žarnokais. Dieną prekę metaliniuose 
dubenyse pastatydavo prieš namą, už jų, greta svarstyklių, su 
metaline šakute rankoje sėdėjo pati motušė Kaboš - liulantis 
geltonų taukų kalnas. Ji garsėjo savo nepakenčiamu charakteriu, 
kurį paveldėjo visiems pažįstamas sūnus, taipogi ir meile buteliui. 

Priėjęs prie krautuvėlės, Landri nustebo, radęs ją užrakintą 
ir uždarytomis langinėmis. Jei ne praviros durys, būtų pamanęs, 
kad namas negyvenamas. Atsitiko taip, kad elgetaujantis minoritų* 
ordino vienuolis pilka sutana, sujuosta virve su trimis mazgais, 
sustojo tarpduryję šnekučiuodamasis su motuše Kaboš, kurios 
suniuręs veidas vos buvo matyti. 


- Tik truputį duonos broliams, geroji moteriške, - prašė 
vienuolis, bilsčiodamas savo krepšeliu. - Šiandien švento Jono 
šventė. Neatsakyk. 

- Krautuvė uždaryta, tėve, - atkirto motušė Kaboš. - Aš 


sergu ir maisto turiu tik sau. Eik, tėve, ir melskis už mano 
sveikatą... 


- Ir visgi... 
* “Jaunesnieji broliai", arba minoritai, - vienuolių ordinas, kurio nariai duodavo 
įžadus vaikščioti elgetaudami. 

Vienuolis neatstojo. Keletas pro šalį ėjusių šeimininkių sustojo 
įdėti išmaldą į jo krepšelį. 

- Namas uždarytas jau du mėnesiai, tėve, - tarė jos. - Niekas 
nieko nesupranta. O dėl jos ligos, tai paklausytumėt, kokias 
psalmes ji gieda vakarais. Persidirbo!.. 

- Galiu daryti ką noriu, - susiraukė motušė Kaboš, veltui 
mėgindama uždaryti duris, nes sandalu apauta vienuolio koja 
buvo įkišta į tarpdurį. 

- O kaip dėl vyno? - paklausė vienuolis, paakintas moterų 
pastabų. Nuo tų žodžių motušės Kaboš veidas po geltonu 
kyku paraudonavo kaip burokas, ir ji suriaumojo: 

- Neturiu vyno! Eik velniop! 

- Mano vaike! - pasipiktino vienuolis, greitai žegnodamasis. 

Tačiau kojos vis tiek nepatraukė. Prie žarnokų pardavėjos 
namo ėmė būriuotis žmonės. Elgetaujantis vienuolis, brolis 
Jevsiejus, vienuolyne buvo žinomas kaip vienas atkakliausių 
išmaldos prašytojų. Pastaruoju metu jis ilgai sirgo ir negalėjo 
vaikščioti po miestą. Buvo aišku, kad pasiryžęs atsigriebti už 
praleistą laiką. 

Ta scena linksmino Landri, ir jis kartu su minia priėjo arčiau, 
degdamas smalsumu sužinoti, kas šiandien nugalės: garsusis 
motušės Kaboš šykštumas ar ne mažiau garsus brolio Jevsiejaus 
atkaklumas. Dauguma žioplių tiesiog linksminosi, bet buvo ir 
tokių, kurie ėmė aptarinėti teigiamas ir neigiamas šio įvykio 
puses, nelygu kieno pusę palaikė - bažnyčios ar Simono Odininko. 
Dar didesnį triukšmą sukėlė vyriškis, vežantis karučius, kurie 
įstrigo tarp namų mažoje siauroje gatvelėje. 

Būtent tada Landri, pasilypėjęs ant akmens, atsitiktinai 
žvilgtelėjo viršun ir pastebėjo vieninteliame motušės Kaboš namo 
viršutiniame lange išblyškusį veidą. Viename iš taukuoto popieriaus 
gabalų, įstatytų į langą, buvo skylė, pro kurią vaikinas pamatė, 
kad tai buvo Loiza. Ji išlindo sužinoti, kas per sumaištis čia 
kilo. Jis pamosavo ranka ir iš trumpo atsakomojo ženklo suprato, 
kad Loiza irgi jį pažino. Paskui ji pradingo. Nulipęs nuo akmens 
ir visiškai užmiršęs žarnokus, kuriuos nupirkti pažadėjo mamai, 
Landri veržliai prasiskverbė pro minią ir nesustodamas nubėgo 
iki namo, kur slėpėsi Katrina. 

Mergaitė susižavėjusi išklausė Landri istoriją. Barnabis atrodė 
sunerimęs. 

- Turėjau susiprotėti, - tarė jis. - Ji visada patiko Kabošui. 
Turbūt jis pasinaudojo namo užpuolimu ir ją pagrobė. Dabar 
senė ją saugo. Nelengva bus iš jų atimti... 

Žaketė Legua susmuko ant ugniakuro akmenų ir karčiai 
užraudojo, įkniaubusi veidą į sijonus. Sara palinko prie jos ir 
ramindama glostė jos tankius, vos pradėjusius žilti šviesius plaukus. 
Bet viskas veltui... 

- Mano vaikas, mano švelnioji avelė, kuri norėjo išsaugoti 
save skaisčią Viešpačiui. Jis atėmė ją iš manęs... Gyvulys! Pabaisa! 
Deja, deja! 

Žaketės širdis tiesiog plyšo iš skausmo. Nei Katrina, netekusi 
amo nuo tos naujienos, nei kiti, irgi priblokšti, nieko negalėjo 
sugalvoti, kaip ją paguosti. Galiausiai Barnabi įkalbėjo ją pakelti 
galvą - pasimatė nelaimingas, raudonas, nuo ašarų ištinęs veidas, 
kuriuo sruvo ašaros. Prislėgta motinos širdgėlos, nesitverdama iš 
įniršio ant išgamos Kabošo, Katrina apsivijo rankomis jos kaklą. 

- Lengva ar sunku, - tarė Barnabi, - bet Loizą išvaduoti 
privalome. Vienas Dievas žino, kokius pažeminimus turi kęsti 
vargšė mergina jo rankose. 

- Bet kaip manote išplėšti ją iš ten? - paklausė Sara. 

- Ne vienas, žinoma! Vos tik motušė Kaboš išsižios, jai 
pagalbon atlėks visa minia - tie, kurie nori užsitarnauti jos 
sūnaus palankumą, taip pat ir tie, kurie tiesiog bijo užsitraukti 
jo nemalonę. Vienintelė mūsų išeitis - Mašferas. Tik jis gali 
mums padėti. 

Sara pasitraukė nuo Žaketės ir priėjo prie Barnabi, kuris 
stovėjo atsirėmęs viena koja, nervingai kramtydamas nagus, ir 
kažką jam tyliai sušnibždėjo. Tačiau Katrina, turinti puikią klausą, 
visgi suprato, ką pasakė Sara. 

- O ar nerizikuojame, juk Mašferas gali panorėti užmokesčio 
už savo paslaugą, gana konkretaus užmokesčio? Ypač jei mergina 
dailutė. 

- Tai rizika, kuriai turėsime ryžtis. Tikiuosi, kad galėsim jam 
sutrukdyti. Šiaip ar taip, jei norim ką nors padaryti, privalome 
veikti. Jei dabar ir reikia ko bijotis, tai ne Mašfero, o Kabošo. 
Tikriausiai Elgetų karalius turi tiek pat pavaldinių, kiek ir 

Odininkas. Dabar jis turėtų būti savo įprastoje vietoje. šalia 
Sicilijos karaliaus rūmų. Ten jis paprastai elgetauja.Tu pažįsti jį 
iš veido, Landri? 

Vaikinukas susiraukė ir išsiviepė. 

- Tai tas, kuris save vadina Kolenu Šilkiniu Gražuoliu, ŽmMOgUS, 
visas išpiltas votimis? 

- Tas pats. Eik ir surask jį Pasakyk, kad jis reikalingas 
Barnabi Kriauklininkui, 0 jeigu užsiožiuos, paaiškink, kad man 
skubiai reikalinga jo pagalba “mesti kauliukus“. Atsiminsi? 

- Žinoma. 

Landri užsismaukė kepurę ant ausų ir apkabino Katriną, kuri 
prigludo prie jo rankos. 

- Aš noriu eiti su tavim, - tarė ji, - čia taip nuobodu. 

- Nereikia, mažyte, - įsiterpė Barnabi, - tave labai lengva 
atpažinti. Paryžiuje nėra kitos galvelės su tokiais plaukais, kaip 
tavo! Vos tik pakelsi kepuraitę, viskas bus baigta. Be to, 
nenorėčiau, kad Mašferas pamatytų tave saulės šviesoje. 

Kai Landri užbėgo laipteliais ir išėjo pro siauras duris, Katrina 
pajuto aštrų ilgesį, žvelgdama, kaip saulės spindulys akimirksnį 
sušvito ant drėgnų laiptelių. Ten, viršuje, turbūt taip puiku šią 
saulėtą dieną! Barnabi žadėjo, kad jie iškeliaus iš Paryžiaus, kai 
tik suras Loizą. Bet, atrodo, ta diena ateis negreit. Pirmiausia, 
ar pasiseks susigrąžinti Loizą? 

Galvodama apie Kabošą ir apie savo seserį, ji kunkuliavo iš 
įsiūčio. Tik miglotai įsivaizdavo, kas galėjo atsitikti Loizai, bet 
buvo įsitikinusi, kad neapkenčia Kabošo visa širdimi. Jis visada 
atsirasdavo, kai jos gyvenime atsitikdavo kas nors baisaus. 

Ilgai laukti neteko. Po valandos Katrina pamatė grįžtantį 
Landri. Jį lydėjo vyriškis tokios atstumiančios išvaizdos, kad ji 
neturėjo nė menkiausio noro apleisti savo vietą kampe šalia 
motinos, kur Barnabi liepė jai pasilikti. Ji dažnai Mašferą 
matydavo naktį, kai jis vadovaudavo savo pavaldinių linksmybėms, 
bet tuomet visada vykdavo pusiau juokdariškos, grubokos apeigos, 
kurios tiko Elgetų karaliui. O dabar ji išvydo menkystą. Žmogus 
su ramentais, kurį regėjo dabar, buvo galva žemesnis už Barnabi, 
ir apkarstyta šlykščiais skudurais aukščiau galvos kyšojo didžiulė 
kupra. Viena koja, apmūturiuota pūliais ištepliotais skarmalais, 
buvo sulenkta, o tai, kas matėsi, buvo panašu į pūliuojančią 

žaizdą. Jo žibantys balti dantys, primenantys vilko iltis, buvo 
tyčia  nujuodinti, ir atrodė tarsi burnoje nebebūtų likę nieko, 
be pūvančių nuolaužų. Blyksėjo tik viena akis, tuščią kitos 
akiduobę - vienintelė natūrali Mašfero kliauda - slėpė nešvarus 
raištis. Ant viršutinio laiptelio  Mašferas nusviedė ramentus, 
ištiesino suriestąją koją ir vikriai tarsi jaunuolis nušoko nuo 
laiptų. Katrina vos sutramdė nuostabos žvilgsnį. 

- Koks reikalas? Vaikinas sakė, kad nori mane matyti. 

- Teisingai. Paklausyk, Mašferai, mūsų pažiūros ne visuomet 
sutapo, bet tu čia viršiausias ir tave pažįsta kaip žmogų, kuris 
niekuomet neišduoda savo draugų. Galbūt tave pralinksmins tai, 
ko noriu tavęs paprašyti; tai geras darbas! 

- Kas tai, pokštas? 

- Ne, paklausyk... 

Barnabi greitai paaiškino Mašferui situaciją ir patikslino, ko 
būtent nori iš jo. Tas klausėsi tylėdamas, mąsliai krapštinėdamas 
savo netikras žaizdas. Kai Barnabi baigė, paklausė tik tiek: 

- Mergina dailutė? 

Barnabi nepastebimai suspaudė Žaketės ranką, pajutęs, kad 
ji arti isterikos. Bet atsakė visai ramiai: 

- Nieko ypatingo. Blondinė, bet pernelyg išblyškusi. Ne tavo 
skonio, be to, jos nedomina vyrai, tik Dievas. Nori tapti vienuole, 
o ją pagrobė Kabošas. 

- Kai kurios jų labai gražutės, - susimąstęs tarė Mašferas. - 
O Kabošas dabar galingas. Eiti prieš jį rizikinga. 

- Tik ne tau. Ko tau bijoti Kabošo? Jo galia neamžina, juk 
žinai. | 

- Galbūt ir taip. Bet ką už tai gausiu, be smūgių? 

- Nieko, - trumpai atsakė Barnabi, - tiktai šlovę. Niekuomet 
neprašyčiau tavęs padaryti ką nors už užmokestį, Mašferai. Geriau 
kreipčiausi į savo Kriauklių karalių. "Tau turbūt nepatiks, jeigu 
papasakosiu Žako de la Merui, kad vienakiui Mašferui rūpi tik 
nauda ir kad jis nepagelbėjo draugui? 

Tas žodžiavimasis ėmė erzinti Katriną, kuri norėjo, kad jie 
greičiau eitų prie reikalo. Ko vertos visos tos šnekos, jei viena, 
ką reikia padaryti, - tai nueiti į motušės Kaboš namus ir jėga 
išsivesti Loizą. Pagaliau Mašferas baigė galvoti. Sėdėdamas ant 


54 


apatinio laiptelio, jis sušiaušė plaukus, patampė ausį, paskui 
atsikosėjo ir nusispjovė. Atsistojęs tarė: 

- Gerai, aš tavo paslaugoms. Reikia viską aptarti ir nuspręsti, 
ką galima padaryti. 

- Žinojau, kad tavimi galime pasikliauti. Eime išgerti ąsotėlį 
elio. Galime nueiti pas Izabo Zadinė ir iki sutemstant viską 
ten aptarsime. 

- Šiandien Joninės ir prie laužų galėsime prisirinkti daugiau 
pinigų negu dieną. 

Vyrai nuėjo į taverną aikštėje; ją laikė šiurkštus, nevalyvas 
tipas, mokantis privilioti klientus. Zaketė žvelgė jiems įkandin 
išsiplėtusiomis iš siaubo akimis, tramdydama beprotišką norą 
pravirkti. 

- Kaip galiu patikėti savo dukterį tokiam žmogui? 

- Svarbiausia - ją išvaduoti, - tvirtai tarė Katrina. 

Sara vėl priminė apie save. Ji prisitraukė Katriną ir ėmė 
glostyti nuostabias ilgas garbanas, kuriomis jai sergant rūpinosi. 
Atrodė, patiria beveik juslinį pasitenkinimą, liesdama sunkias 
rausvo aukso kasas, šukuodama ir švelniai jas glostydama. 

- Vaikas teisus,- tarė Sara. - Ji -visada bus teisi, ypač dėl 
vyrų. Ji bus pakankamai graži, kad priverstų vyrus mirti iš 
meilės! 

Katrina niūriai įsistebeilijo į ją ir nieko neatsakė. Jai buvo 
keista girdėti, kad gali tapti graži, nes niekas niekada jai to 
nebuvo sakęs. Zinoma, žmonės žavėjosi jos plaukais, kartais ir 
akimis, bet tai ir viskas. Netgi berniūkščiai niekada neužsimindavo 
apie jos grožį. Nei Landri, nei Mišelis. Mintis apie jaunuolio 
mirtį užtemdė tą džiugią nuostabą, kurią jai sukėlė Saros žodžiai. 
Galų gale koks skirtumas, graži ji ar ne, kai nėra Mišelio, 
kuris žiūrėtų į ją. Jis buvo vienintelis, kuriam ji būtų norėjusi 
atrodyti tikrai graži. Bet dabar jau buvo per vėlu. Ji stengėsi 
įveikti norą pravirkti - prisiminimai apie jaunuolį vis dar teikė 
skausmą. Tai buvo žaizda, įrėžusi jos sieloje ženklų randą. 

- Man vis tiek, graži aš ar ne, - pagaliau tarė ji. - Vyrai 
vaikosi gražias moteris ir skriaudžia jas... taip skaudžiai! 

Nepaisydama nebylaus klausimo Saros akyse, Katrina nieko 
daugiau nepaaiškino. Ji staiga nuraudo, prisiminus, nakties scenas, 
kurias matė pro stoglangį, - šiurkštų gražių merginų prievartavimą. 

Saros akys ją sekė, tarsi ta tolimų genčių dukra mokėjo skaityti 
savo mažosios bičiulės sielą. Ji daugiau nieko nebepaklausė, o 
tiesiog nusišypsojo ir lėtai pasakė: 

- Nori ar ne, bet tapsi nuostabiai graži, Katrina. Prisimink 
mano žodžius. Galbūt netgi per graži, kad galėtum ramiai gyventi. 
Tu mylėsi tik vieną žmogų, bet mylėsi aistringai. Dėl jo badausi 
ir kęsi troškulį, paliksi savo namus. Ieškosi jo plačiuose keliuose 
ir kaimuose net nežinodama, ar jį ten rasi. Bet visgi sutiksi jį. 
Mylėsi labiau už save, labiau už bet ką žemėje, už patį gyvenimą. 

- Ne! Aš niekuomet taip nemylėsiu vyro! - paprieštaravo 
Katrina, piktai treptelėjusi koja. - Vienintelis vyras, kurį aš 
mylėjau, mirė. 

Katrina nutilo nusigandusi, kad išsidavė, ir baimingai pažvelgė 
į motiną. Bet Žaketė nieko negirdėjo. 

Ji sugrįžo į savo vietą ir varstydama rožančių atsisėdo melstis. 
Sara sugriebė Katrinos rankas, suspaudė jos kojas keliais ir 
minkštu, atkakliu, raminančiu balsu sušnibždėjo: 

- Ir visgi. Keisti dalykai parašyti ant mažų rankelių. Aš matau 
didelę meilę, kuri suteiks tau daug kančių, tačiau atneš tokią 
laimę, kurią yra patyrę nedaugelis žmonių. Daug vyrų mylės 
tave ir ypač vienas... O! - Ji atsuko mergaitės rankas delnais 
į viršų ir įdėmiai juos apžiūrėjo, suraukusi kaktą. - Matau 
princą, tikrą princą! Jis pamils tave ir daug tau padės. Bet tu 
pamilsi kitą. Aš regiu jį! Jis jaunas, gražus, kilmingos giminės... 
bet žiaurus, labai žiaurus! Tu dažnai susižeisi į jo širdies dyglius, 
bet kraujas ir ašaros - tai tos plytelės ir skiedinys, iš kurių ir 
atsiranda meilė. Tu ieškosi to žmogaus, kaip šuo kad ieško 
savo šeimininko. Eisi paskui jį, kaip pėdsekys šuo seka paskui 
elnio kvapą. Tu turėsi garbę, turtų, meilę - viską... Bet brangiai 
už. tai užmokėsi. O paskui... Kaip keista! Sutiksi angelą! 

- Angelą? - pakartojo Katrina išsižiojusi. 

Sara paleido mergaitės rankas. Ji atrodė labai pavargusi ir 
sena, bet jos akys, kurios, regis, matė toli už niūrių sienų, 
švytėjo, tarsi jose sužibo daugybė žvakių. 

- Angelą! - pakartojo ji, apimta ekstazės.- Angelą kovotoją, 
nešantį liepsnojantį kalaviją!.. 


56 


Jausdama, kad Sara nuklydo kažkur toli, kur jai nebuvo 
vietos, Katrina švelniai papurtė jos ranką, norėdama sugrąžinti 
atgal, į žemę. 

- O tu, Sara? Ar sugrįši į savo salą tolimoje žydroje jūroje? 

- Aš negaliu skaityti lemties knygoje sau, mano gražute. 
Dvasia draudžia tai: Bet kažkada viena senė man sakė, kad 
nors savo šalį palikau visiems laikams, vėl surasiu savo tautą. 
Sakė, kad gimtosios gentys ateis parsivesti manęs. 

Barnabi sugrįžo gerai nusiteikęs. 

- Na, - tarė jis, - planas paruoštas ir viskas nuspręsta. Kai 
tik pasitaikys palanki proga, mes išplėšim Loizą iš Kabošo. 

- Ko gi dar laukti? Kodėl ne šiąnakt? - sušuko Žaketė. - 
Argi ji dar negana ilgai laukė? Argi aš nelaukiu? 

- Nusiramink, moterie, - tarė Barnabi bent kiek grubokai. - 
Privalome viską padaryti taip, kad patys sveiki liktume. Šiąnakt 
švento Jono garbei bus deginami laužai. Didžiausi sukrauti prieš 
rūmus ir krantinėje. Mieste nieko nebus galima padaryti, tik už 
keleto jardų nuo artimiausio laužo. Be to, ir žmonių, atėjusių 
pasižiūrėti laužų, bus daug. O Kabošas - Šaratono tilto kapitonas. 
Jo žinioje žmonės ir ginklai. Jis dabar galingesnis nei kada nors 
anksčiau. Šiaip ar taip, reikia pasiruošti geriau. Kai įvykdysim 
savo planą, miestas mums taps pavojingas. Kabošas visur mūsų 
ieškos. Netgi Stebuklų Kieme, kur turi šnipų. Vos tik išlaisvinsim 
Loizą, turėsim sprukti iš Paryžiaus. 

- Mums? - džiugiai suriko Katrina. - Tu irgi eisi su mumis? 

- Taip, mažyle. Mano dienos čia baigiasi. Metas sugrįžti pas 
savo vadovą. Kriauklių karalius kviečia mane į Dižoną. Mes 
patrauksime ten kartu. 

Jis nupasakojo planą, kurį sudarė su Mašteru. 

Reikia išlaukti momento, kol vienoje iš atokesnių miesto dalių 
prasidės sumaištis, priviliosianti ten daugumą vietinių gyventojų. 
Tuomet suras kokį nors pretekstą išvilioti motušę Kaboš į gatvę 
arba bent jau privers ją atidaryti duris. Tada pagrobti Loizą 
padedant ištikimiems draugams, bebus vaikų žaidimas. Prie sandėlio 
šalia upės jie paims valtį ir Senos bei Jenos upėmis pasieks 
Burgundiją. 

- Man reikės tavo pagalbos, Sara, - pridūrė Barnabi, - bet 
paskui galėsi grįžti. 

Čigonė gūžtelėjo pečiais. 

- Jeigu esu reikalinga šiai šeimai, pasiliksiu su jais. Tai ne 
auka. Man įgriso Majė Vilkas. Jis įsikalė į galvą, kad nori su 
manim miegoti, ir aš turiu slapstytis nuo jo kiekvieną naktį. 
Jis vis piktesnis ir piktesnis ir jau pradėjo man grasinti, kad 
privers mane šokti Mašferui. Jūs žinote, ką tai reiškia... 

Barnabi linktelėjo, ir Katrina vos nepadarė to paties. Ji 
juto,kaip joje kaupiasi teisėtas įniršis. Ji labai prisirišo prie tos 
keistos savo slaugės ir suprato, kad, nepaisant juodbruvos odos, 
Sara pakankamai graži papildyti Mašfero haremą. Įdėjusi ranką 
į savo draugės delnus, ji pažvelgė į ją šiltu, skaisčiu kaip vasaros 
diena žvilgsniu. 

- Tu nepaliksi mūsų, Sara? Važiuosi su mumis pas dėdę 
Matjė? Tiesa, mama? 

Žaketė liūdnai nusišypsojo. Atrodė, dar visai neseniai ji buvo 
linksma ir guvi. Kažkada apkūni burgundė kasdien vis menko. 
Jos skruostai neteko rausvumo ir gaivumo, gilios raukšlės išvagojo 
veidą, kuris iki ištikusios tragedijos buvo lygus ir skaistus. 
Suvarstytas korsažas karojo ant suvytusios krūtinės. 

- Sara žino, jai visada atsiras vietos pas mus, kad ir kur 
mes būtume. Argi nesame jai skolingi už tavo gyvybę? 

Apimtos to paties jausmo, dvi moterys, tokios visa kuo 
skirtingos, puolė viena kitai į glėbį ir kiekviena apraudojo kitos 
širdgėlą. Nelaimė jas suartino. Garbinga miestelėnė jautėsi tokia 
pat be vietos, kaip ir ta vėjų ir neaprėpiamų platybių dukra, 
didžiųjų prekybos kelių klajūnė, kurios senoliai traukė paskui 
Čingischano ordas. Moterišką solidarumą, galintį tapti galinga 
jėga, kai nėra vietos rungtyniavimui, jaudinančiai pademonstravo 
dvi moterys. Žaketė su džiaugsmu būtų laikiusi Sarą savo 
seserimi. 

- Gana ašarų ir gražių šnekų! Aš alkanas. Kadangi mes 
dabar viena didelė šeima, suruoškim šeimyninę vakarienę. 
Nudžioviau keletą sausainių nuo Izabo Smaližės. Jie tau, mano 
žavioji, - pridūrė Barnabi, traukdamas iš kišenės keletą gardžių 
auksinių riestainių. Jau seniai Katrina, mėgusi pavalgyti ne 
menkiau už pagarsėjusią Izabo, buvo mačiusi ką nors panašaus. 
Ji godžiai atsikando gabalėlį skanumyno ir prigludo medumi 
kvepiančiomis lūpomis prie neskusto Barnabi skruosto. 


58 


- Ačiū, Barnabi... 

Senį taip nustebino šis jausmų protrūkis, kad vos neišmetė 
Katrinos. Jis pastatė ją ant grindų ir nuskubėjo į tamsų kampą, 
kur laikė netikras relikvijas. Kurį laiką girdėjosi tik jo 
šnirpščiojimas... 

- Rytoj jie ves buvusį Paryžiaus prevą Pjerą Dezesarą į 
kartuves. Visas miestas susirinks į Monfokoną. Tai bus tinkamas 
momentas... 

Gauruota Mašfero galva be dirbtinių vočių kyštelėjo pro 
Barnabi duris. Kriauklininkas vyniojo kaulų nuolaužas ir dėliojo 
skiauteles popieriaus su keliomis gotikinėmis raidėmis ant jų į 
mažutes varines dėžutes. 

- Įeik, - tarė jis. 

Katrina stovėjo jam už nugaros, kaip užkerėta įsistebeilijusi 
į tai, kai jis darė. Buvo per vėlu ją paslėpti. Mašferas pamatė 
mergaitę. 

- Kas tai? - paklausė jis rodydamas į ją dideliu purvinu 
pirštu. 

- Loizos sesuo. Patrauk rankas, Mašferai! Gali ją laikyti 
mano įdukra! 

Elgetų karalius pažvelgė į mergaitę, prisiglaudusią prie Barnabi 
peties, nustebęs, bet ir įniršęs. Sara ką tik buvo baigusi šukuoti 
Katrinos plaukus, ir ugniakuro šviesoje jie švytėjo nelyginant 
gryno aukso nimbas. Katrinos akys blizgėjo, ji stovėjo išdidi kaip 
gaidžiukas, atmetusi galvą atgal, nenorėdama pasirodyti išsigandusi. 
Jis dvejodamas ištiesė ranką, palietė vieną kasą ir suniurzgė: 

- Sena lapė! Įtariau, kad mane apgaudinėji. Jeigu vyresnioji 
sesuo panaši į jaunesniąją, tai ji, matyt, nepaprastai graži. 

Kampuota Barnabi ranka nustūmė Mašfero ranką. 

- Jos nepanašios, - trumpai nukirto jis. - O ta per jauna. 
Palikim tai, Mašferai. Ar turi man naujienų? Gal nori išgerti? 

- Neatsisakysiu, - tarė pašnekovas, sunkiai sudribdamas ant 
suolelio. - Tau pasisekė, kad esi Zako de la Mero gaujos 
narys. Antraip nesusimąstydamas perrėžčiau tau gerklę, kad 
gaučiau tuos du viščiukus. Mėgstu jaunutes, jos tokios švelnios... 

Jo rankos žaidė su durklu, kabančiu prie juosmens. Ugniakuro 
šviesoje, atsispindėjusioje jo krauju pasruvusiose akyse, jis atrodė 

nelyginant demonas žmogaus pavidalu. Katrina  nusigandusi 
atsitraukė ir persižegnojo. Barnabi gūžtelėjęs pečiais dirbo toliau. 

- Tai atėjai viščiukų pagąsdinti? Nusiramink, Mašferai. Mums 
prieš akis kur kas svarbesni reikalai ir Žinai, kad nesi toks 
blogas, kokiu nori pasirodyti. Duok jam vyno, mažyle. 

Nė akimirksnio neatitraukdama žvilgsnio nuo baisios figūros, 
Katrina pripylė taurę vyno iš statinaitės kampe. Tai buvo puikus 
Burgundijos vynas, viena iš tų statinaičių, kurias Jonas Bebaimis, 
apimtas demagoginio azarto, išdalijo savo draugams mėsininkams 
ir kitiems sąjungininkams. Š statinaitė buvo skirta vyriausiajam 
švento Jono parapijos mėsininkui, bet pakliuvo į rankas gudriojo 
Barnabi, kuris ją tausojo ypatingoms progoms. Mašferas iškart 
išmaukė porą taurių ir sukudakavo: 

- Nuostabu... Neturiu nieko panašaus! 

- Rytoj gausi, kas liko, jei iki to laiko išsikapstysim iš 
Paryžiaus. Netgi neprireiks vogti - aš jį tau padovanosiu, taipogi 
ir savo namą už sandėrį. Dabar dėstyk savo naujieną. 

Perspektyva artimiau susipažinti su vyno statinaite pakėlė 
Maštero nuotaiką, ir jis noriai ėmė pasakoti. Nusiraminusi Katrina 
atsisėdo ant žemės tarp vyrų. 

Tą dieną, kai prasčiokai atakavo de Gienės rūmus ir sučiupo 
dofino šalininkus, buvo apsupta ir Bastilija, kur Pjeras Dezesaras, 
buvęs Paryžiaus prevas, slėpėsi kartu su penkiais šimtais gerai 
apsiginklavusių raitelių, tarnavusių jam Šerburge. Nors tvirtovė 
buvo stipri ir gerai ginama, ją įnirtingai atakavo. Galiausiai 
Burgundijos hercogas įsakė atidaryti vartus ir atiduoti Dezesarą. 
Su sustiprinta apsauga jį nugabeno į Gran Šatlė, kur nuo to 
laiko laukė nuosprendžio. Kabošas įvedė Paryžiuje baimės valdžią. 
Jo apsilankymą kokiuose nors namuose visada lydėjo areštai, 
plėšikavimai ir prievarta. Jis bijojo armanjakų partijos (jų kariai 
buvo užėmę pozicijas aplink Paryžių) ir ta baimė skatino vis 
naujus kraujo praliejimus. Vienas žmonių, pagrobtų balandžio 
dvidešimt aštuntą, buvo nužudytas birželio dešimtą kalėjime, 
Pagrindinėje turgaus aikštėje jam nukirsta galva, Oo kūnas 
pakabintas Monfokone. Tą pačią dieną jaunasis Simonas de 
Menili, princo Liudviko taurininkas, su sargyba buvo nugabentas 
į Centrinę turgavietę, kur jam nukirto galvą, o kūną pakabino 
už pažastų. Birželio penkioliktą dieną atėjo eilė Tomlinui de 

Bri, kuris mėgino ginti Šaratono tiltą. Dabar eilė atėjo pačiam 
prevui. Rytoj, liepos pirmąją, jis bus atvestas į turgaus aikštę 
ir jam nukirs galvą. 

- Visas Paryžius bus ten, - užbaigė Mašferas. - Išskyrus 
motušę  Kaboš, kurią sūnus privertė likti namuose saugoti 
merginos. Jos krautuvėlė uždaryta, ir ji nesustodama girtuokliauja. 
Mums tinkamas laikas - apie ketvirtą valandą popiet. Iš mano 
pusės viskas sutvarkyta. O tu stebėk ir paruošk savo žmones. 
Eisime pro Krua diu Trua ir Kiaulių turgų, po to palei upę. 
Sen Deni gatvėje bus mūsų žmonės. Ar turi valtį? 

- Rengiuosi eiti paieškoti... 

Barnabi pakilo ir susirinko savo relikvijas: kaulų gabalėlius 
susidėjo į vieną maišelį, o mažas dėžutes - į kitą. Mašferas 
nustebęs spoksojo į jį. 

- Kurį iš didžiųjų šventųjų dabar sudėliojai į dėžutes? - 
paklausė. 

- Šventą Jokūbą. Viešpatie, atleisk man! Juk žinai, kad aš 
- piligrimas iš Kompostelos... 

Mašferas prapliupo griausmingai juoktis plodamas sau per 
šonus. 

- Jau taip seniai pardavinėji švento Jokūbo gabalėlius, kad 
jis turėtų būti toks didelis, kaip Karolio Didžiojo* dramblys! 
Kodėl neišsirenki naujo šventojo? 

Kompaniono linksmumas Barnabi neužkrėtė. Jis pažvelgė į 
Mašferą su nuoširdžiu pirklio kartėliu, nemėgstančiu, kad peikia 
jo prekę. 

- Šventą Jokūbą labai gerai perka, - tarė jis niūriai. - Nėra 
reikalo keisti. 

Jis užsivilko apsiaustą, šūktelėjo Sarai, kuri kartu su Žakete 
lopė drabužius getimame kambaryje, ir paplekšnojo per skruostą 
Katrinai. 

- Eik, mažyte, padėk moterims. Aš neilgam. 

Katrina norėjo padėti ieškoti valties, bet Barnabi neleido. 

Rytojaus dieną ore tvyrojo nerimas. Jis buvo justi netgi 
tyliuose ir niūriuose skersgatviuose, vedančiuose į Stebuklų Kiemą. 


* Karolis Didysis (742-814) - frankų karalius nuo 768 m., imperatorius nuo 
800 m. Pagal jo vardą pavadinta Karolingų dinastija. Pasak legendos, Indijos 
pasiuntiniai jam padovanoję dramblį. 

Visi suplūdo į gatves, būriavosi apie Gran Šatlė lūkuriuodami, 
kada išves nuteistąjį;  Gausmas tūkstančių balsų,  svaidžiusių 
prakeiksmus, priminė tolimos perkūnijos papliūpas ir stelbė 
bažnyčios varpus, nuo pat ryto skambinusius amžinąjį atilsį. Nuo 
pat aušros Barnabi namai kunkuliuote kunkuliavo. Prieš apleidžiant 
namus, Barnabi susidėjo vertingesnius daiktus į keletą ryšulių, 
kartu su juo keliaujančių moterų daiktais. Landri patikėjo nunešti 
juos į Vyskupų krantinę, kur galinga upeivių gildija turėjo keletą 
sandėlių. Barnabi buvo iš anksto susitaręs dėl vietų baržoje, 
plaukiančioje aukštyn upe į Monterą su molio dirbinių kroviniu. 
Toks krovinys nepatrauks grafo Armanjako kareivių, kontroliavusių 
upę prie Korbeilio, dėmesio. Viena, ko reikėjo, leidimo... Landri 
turėjo nuvesti Zaketę prie sandėlio ir ten laukti ateinant kitų. 
Labai nenoromis jis leido Katrinai dalyvauti užpuolant žarnokų 
pardavėjos namą, ir tai vien todėl, kad ją vienintelę Loiza 
pažinojo tarp savo išvaduotojų. Katrina pareiškė pabėgsianti, 
jeigu ją pamėgins sulaikyti. Įtempti Žaketės nervai neleido jai 
pačiai ten dalyvauti. Ji lengvai puldavo į paniką ir galėjo viską 
sugadinti. 

- Mergaitei nieko neatsitiks, - pažadėjo Barnabi. - Tačiau 
jokiu būdu nepasitraukite nuo sandėlio. Jei viskas klosis gerai, 
būsim ten apie šeštą. Laivas išplauks, kai varpai pradės skambinti 
vakarinėms pamaldoms. 

- Nesirūpink, - tarė Landri. - Aš ją prižiūrėsiu. 

Vaikinas buvo prastai nusiteikęs.  Neišvengiamas  Katrinos 
išvykimas galėjo būti ilgo išsiskyrimo pradžia, ir jo širdis plūdo 
krauju, pagalvojus apie išsiskyrimą su savo mažąja bičiule, kurią 
jis mylėjo stipriau, negu drįso sau prisipažinti. Tačiau jis būtų 
verčiau nusikandęs liežuvį, užuot pasakęs tai Katrinai. Ateitis 
jam rodėsi tamsi, ir Landri jautė, kad kažkaip keistai dilgsi 
akyse, kai žiūri į Katriną. 

Ji atrodė rami. Barnabi aprengė ją berniuku: storomis pilkomis 
kojinėmis, tvirtos odos batais ir žaliu palaidiniu iš storo multinio. 
Nepaisant karščio, jos veidą dengė gobtuvas, kuris krito ant 
pečių tarsi pelerina, papuošta festonais. Tas apdangalas visiškai 
slėpė jos plaukus, Saros supintus į nedideles standžias kaseles, 
kad jie užimtų kuo mažiau vietos: visas apdaras jai labai tiko. 
Bet savo išvaizdą pakeitė ne tik ji Pats Barnabi buvo 

neatpažįstams. Apsiaustas su kriauklėmis buvo įdėtas į vieną iš 
ryšulių. Vietoj jo Barnabi vilkėjo dukslų kaptoną iš rudo audinio, 
per liemenį suimtą stipriu odiniu diržu, ant kurio kabėjo didelis 
kapšas. Ant kaklo ant grandinės kabojo švento Jokūbo atvaizdas. 
To paties audinio gobtuvas taip vykusiai krito ant pečių, kad 
niekas nebūtų susiprotėjęs, jog po juo paslėpta didelė dalis jo 
santaupų, kai tuo tarpu išsipūtusiame kapše tebuvo tik smulkmė. 
Tuo apdaru, kuri užbaigė smailanosiai batai, kyšantys iš po 
apsiausto apie šešetą colių, jis buvo panašus į solidų, turtingą 
pirklį. Katrina turėjo apsimesti esanti jo anūkė. Viena Sara 
pasiliko su savo keistais drabužiais, nes jos suknelei buvo 
numatytas ypatingas vaidmuo. 

Visi kartu jie išėjo iš Stebuklų Kiemo, bet, pasiekę Elgetų 
karalystės ribą, išsiskyrė į dvi grupes ir toliau nukeliavo skirtingais 
keliais: Sara ir Barnabi Karaliaus monetų kiemo gatve, o Žaketė 
ir Landri link d'Alansono rūmų ir Luvro pilių. Mašferas su 
savo žmonėmis jau buvo įsitvirtinęs Notr Damo turgaus apylinkėse. 
Nepaisydama jai ir jos draugams gresiančio pavojaus, Katrina 
jautėsi laimingesnė negu kada nors po Mišelio mirties. Buvo 
nuostabu vėl laisvai vaikščioti ir mėgautis šilta saule. Ją apėmė 
pakilumas laukiant nuotykio - medžioklės, kur medžiojamu žvėrimi 
buvo žmogus. Jie išplėš Loizą iš to šiurkštaus gyvulio Kabošo. 

Sen Žermeno varpinėje išmušė tris, kai Žaketė ir Landri ėjo 
pro šalį. Išvarginti dienos karščio, nuėję prie upės pamatė, kad 
jos pakrantė beveik tuščia. Be abejonės, visi miestelėnai susibūrė 
palei kelią į bausmės vykdymo vietą. Ten susiinko klounai, 
žonglieriai, gyvulių dresiruotojai, menestreliai ir pasakoriai, nes 
niekas taip netraukia minios, kaip mirtis. Tai buvo iškilmės su 
visais tikros šventės atributais. Pati mirtis reiškė tiek mažai. 


Tuo metu Barnabi ir Katrina su Sara, ėjusia per keletą 
žingsnių iš paskos, irgi traukė upės link, bet šiek tiek aukščiau 
palei tėkmę. Einant per Mainininkų tiltą, Katrinai sukilo 
skausmingi prisiminimai. Jos senasis namas tebestovėjo, bet 
apgriuvusios sienos suskilinėjo, pro  žiojėjančius langus matėsi 
tuščias vidus, graži iškaba nuplėšta. Dabar tai tebuvo tuščias 
bedvasis karkasas. Katrina jautė, kaip gerkle kyla kamuolys. Ji 
kiek galėdama trynė akis ir troško būti daugelį mylių nuo čia. 

Barnabis paspartino žingsnį, dar tvirčiau spausdamas mergaitės 
ranką. 

- Būk narsi, - sušnibždėjo. - Būna momentų, kai prireikia 
visos stiprybės. Greitai turėsi kitus namus... 

- Bet neturėsiu kito tėvo, - sušnibždėjo ji, vos sutūrėdama 
ašaras. 

- Man tebuvo septyneri, kai netekau tėvo. O kai prisimenu, 
kaip jis mirė, tai, manau, viską atiduočiau, kad jis būtų buvęs 
tiesiog pakartas. 

- Ką jam padarė? 

- Tai, ką visuomet daro monetų klastotojams: išvirė gyvą ant 
Morimonto* Dižone. | 

Katrina suriko iš siaubo, bet verkti nustojo ir toliau ėjo 
tylėdama. Ji narsiai stengėsi atsikratyti baisių prisiminimų, 
draskiusių jai širdį kaip tik tuo momentu, kai labiausiai troško 
būti stipri. Priėjusi Notr Damo turgavietę, atpažino, nors ir 
užsimaskavusius, Mašfero žmones. Kai kurie jų persirengė 
kareiviais, kiti - pirkliais ar netgi vienuoliais. Jie išsisklaidė, kaip 
ir buvo numatyta, apie turgavietę. Tik Mašferas vilkėjo savo 
nuolatinį elgetos apdarą. Barnabi atsargiai parodė į Kabošo 
namą, kurio langinės kaip ir anksčiau buvo aklinai uždarytos. 

- Tavo eilė, Sara! 

Barnabi linktelėjus, čigonė lėtai nuėjo gatve aukštyn, 
siūbuodama klubais ir tyliai niūniuodama. Viena ranka ji laikė 
tamburiną ir stukseno jį dainos taktu. Tarsi nejučia pradėjo 
niūniuoti pati sau. Pamažu daina vis garsėjo, ėmė ryškėti melodija. 
Melodija buvo keista, su pauzėmis ir aštriais kaukiančiais garsais. 
Bent kiek prikimęs Saros balsas teikė dainai paslaptingo gilumo, 
kerėjo ir priminė užkeikimą. Daina užbūrė Katriną. Languose 
šmėkštelėjo vienas kitas veidas, sustodavo pasiklausyti reti praeiviai. 
Iš viso susirinko ne daugiau dešimties žmonių. Mašferas priėjo 
prie Barnabi lyg prašydamas išmaldos: 

- Jeigu senė neatidarys, teks išlaužti duris. Ką pasakysi? 

Barnabi pasirausė kapše ir įmetė sū į nešvarią elgetos ranką. 

- Žinoma, bet nenorėčiau, kad to prireiktų. Laužiant duris, 
kils didelis triukšmas, net jei aplink ir nieko nėra. 


* Kaiva Dižone, ant kurios buvo vykdomos mirties bausmės (kaip Monfokonas 
Paryžiuje). 

Žarnokų pardavėjos lange niekas nepasirodė. Namas būtų 
atrodęs visai tuščias, jei ne vos girdimi garsai viduje. Katrina 
staiga išblyško ir prisiglaudė prie Barnabi. 

- Dieve mano!.. Mariona!.. - sušuko ji, rodydama į apkūnią 
moterį, ką tik išnirusią gatvės gale. Barnabi kilstelėjo antakius. 

- Kas?.. Ta tarnaitė, kuri... 

- Taip, tarnaitė, kuri pašaukė žmones į mūsų namus ir tapo 
tėtės ir Mišelio mirties kaltininke. O, aš negaliu jos matyti! 

Apimta pasibjaurėjimo, Katrina norėjo pabėgti. Bet Barnabi 
tvirtai laikė ją už rankos. 

- Na, nal!.. Geras karys nepalieka mūšio lauko, mano gėlele! 
Suprantu tavo nenorą vėl matyti tą moterį... Kertu lažybų, ji 
ir geresniais laikais neatrodė puikiai. Bet privalai likti čia. 

- O jeigu ji mane pažins? 

- Šitaip apsirengusią? Labai nustebsiu, jeigu ji tave pažins. 
Bet kokiu atveju, man atrodo, dabar ji neįstengtų nieko pažinti. 

Ir iš tikrųjų apkūnioji moteriškė, kad ir kaip stengėsi žengti 
tiesiai, svirduliavo nuo namo prie namo. Katrina pamanė, ką 
pasakytų jos motina, pamačiusi tokią savo pieno seserį. Per 
pastaruosius du mėnesius Mariona smarkiai pasikeitė. Ji pastorėjo 
ir tapo dar nevalyvesnė. Prikyštė, kažkada balta ir standžiai 
iškrakmolyta, buvo susiglamžiusi ir dėmėta. Ji vos dengė suknelę, 
kuri buvo prairusi per siūles ir apdriskusiais padurkais. Žili 
plaukų kuokštai išsipašioję iš po taukuoto kyko. Ji ėjo 
klupčiodama, viskam abejinga, išsižiojusi burna be garso kažką 
vapaliojo, akys apsiblaususios, rankos kadaravo kaip virvės. Ji 
nesustojo pasiklausyti Saros ir nuėjo tolyn. Atrodė, kad nė 
nepastebėjo jos. 

Saros šokiai ir dainos, užpildę visą siaurą erdvę tarp namų, 
kurie, regis, grėsmingai palinko virš žmonių galvų, pasiekė 
neįmanomo krešendo. Motušės Kaboš namo durys prasivėrė, ir 
pro atsiradusį siaurą plyšį išlindo susidomėjęs raudonas veidas... 

- Sara, - įsakmiai sušnibždėjo Barnabi, - dabar tavo šansas... 

Nustojusi dainuoti ir šokti, čigonė prišoko prie slenksčio, 
prakišo koją pro duris ir suriko: 

- Aš galiu nuspėti ateitį iš rankos, iš tyro vandens ir iš 
pelenų. Tik du sū!.. Duok savo ranką, puikioji ponia! 

Netikėtai užklupta, motušė Kaboš pamėgino uždaryti duris. 
Kai nepavyko, ėmė plūstis kaip kareivis. Bet kuo labiau plūdosi 
ir keikėsi, tuo karščiau Sara žadėjo jai auksinę ateitį, papuoštą 
rožių vainikais; motušė Kaboš laidė įvairias nepadorias užuominas 
Saros tėvų ir jos pačios adresu. Tačiau ši trumpa žodžių dvikova 
davė laiko Mašftero žmonėms susirinkti į krūvą. 

- Na, vyručiai, - sušuko Elgetų karalius, - pirmyn! 

Barnabi užtempė Katriną ant kepėjo krautuvėlės slenksčio. 
Pats kepėjas turbūt buvo išėjęs stebėti mirties nuosprendžio, nes 
langinės buvo nuleistos. Pora tuzinų ietimis apsiginklavusių 
Mašfero žmonių įsiveržė į namą. Motušė Kaboš buvo nustumta 
į savo krautuvėlės gilumą, o tuo metu Sara, netekusi pusiausvyros, 
išgriuvo į gatvę, kur Barnabi padėjo jai atsistoti. Ji kvatojo iš 
visos širdies. 

- Neužsigavai? - paklausė Barnabi. 

- Ne. Tik smūgis, Mašfero skirtas motušei Kaboš, pataikė 
man į akį. Rytoj turėsiu neblogą mėlynę. Jo kumštis kaip 
taranas. Maniau, nuneš man galvą. 

Kairioji Saros akis jau ėmė mėlynuoti, bet tai nuotaikos jai 
nepagadino. Tuo tarpu elgetos siaubė motušės Kaboš ūkį, ir 
aukos aimanos vos tesigirdėjo jų sukeltame triukšme. Buvo aišku, 
kad nekviesti svečiai nepasitenkino vien Loizos paieškomis. 

Po kelių minučių pasirodė Mašferas, ant rankų nešdamas 
jauną moterį. Ji vilkėjo vien baltais marškiniais, šviesūs plaukai 
pasklidę ant pečių. 

- Ar jos ieškojote? - paklausė jis. 

- Loiza! Loiza! - suriko Katrina, nutvėrusi už rankos kalinei. 
- O dangau, ji negyva! - Ašaros upeliu paplūdo jai iš akių. 
Barnabi nusijuokė. 

- Ne, ji gyva, mažyle. Tiesiog be sąmonės. Bet turime 
skubėti. Mes ją atgaivinsime, kai pasieksime sandėlį. 

„Loiza vis dar nejudėjo, jos akys buvo užmerktos. Violetiniai 
šešėliai išryškėjo apie akis mirtinai baltame veide. Beveik 
nekvėpavo. Sara susiraukė. 

- Geriau paskubėkime... Ji labai išblyškusi... Man tai nepatinka. 

Mašfero skubinti nereikėjo. Jis tučtuojau nukūrė miesto 
gatvėmis, palikęs savo žmones plėšti žarnokų prekiautojos namus. 
Kiti trys nusekė paskui jį. Katrina, taip seniai svajojusi palakstyti 

gatvėmis, džiūgavo. Be to, Loiza buvo išgelbėta ir jie visi rengėsi 
išplaukti pamatyti naujų kraštų ir naujų Žmonių. 

Viliojo nauji nuotykiai. Taipogi ir kai kurios nesenų tragedijų 
žaizdos ėmė pamažėl užsitraukti. Greitos kojos nešė ją pro 
namus ir skersgatvius, kurių kiekviename stovėjo fontanas ir 
kryžius. Vienu ypu jie perkirto Seną. Nepaisant Loizos svorio, 
Mašteras, rodos, skriste perskrido tiltą. Kiti vos spėjo paskui. 
Pagaliau pasiekė krantą, auksinio, įkaitinto smėlio  seklumas. 
Sandėlio durys tučtuojau užsitrenkė, ir pagrobėjai pasislėpė jo 
saugioje tamsoje. Žaketė, nekantriai jų laukusi, raudodama 
sukniubo ant dar neatsigavusios Loizos kūno. Tačiau Sara 
šiurkščiai ją nustūmė. 

- Jai reikalinga pagalba, o ne ašaros. Leiskite tai man... 

Uždususi, bet patenkinta, Katrina, norėdama atgauti kvapą, 
nugriuvo ant smėlio. 

Po valandos, sėdėdama šalia Barnabi valties gale, ji grožėjosi 
Paryžiumi, nusidriekusiu abipus upės krantų. Ašaros, plūstelėjusios 
atsisveikinant su Landri, vis tebetekėjo jos skruostais. Atsisvei- 
kinimas nuliūdino labiau, negu ji tikėjosi. Tik dabar pirmą kartą 
suvokė, kiek daug jis jai reiškė. O Landri buvo toks nusiminęs, 
kad didelė ašara paptelėjo ant Katrinos skruosto, kai jie pirmą 
ir paskutinį kartą apsikabino. Katrina pajuto, kaip jai užėmė 
žadą. Landri pažadėjo: 

- Kada nors aš tave surasiu. Noriu tapti kareiviu ir tarnauti 
Burgundijos hercogui. Mes susitiksim. Žinau, kad susitiksim. 

Jis šypsojosi ir stengėsi atrodyti nesuvaržytas, bet aiškiai matėsi 
jo apsimestinis abejingumas. Lūpų kampučiai, kuriuos jis labai 
stengėsi pakelti, vis nusileisdavo. Barnabi nutarė sutrumpinti 
atsisveikinimą ir, pasikišęs ją po pažastimi, nusitempė į laivą. 
Graudžiai verkiančią, vis kartojančią “iki pasimatymo", jis nusinešė 
Katriną kaip ryšulį. Jūrininkai pradėjo stumtis nuo kranto ilgomis 
kartimis, kurios nuplukdė juos nuo dumblino dugno, ir barža 
iš lėto atsiplėšė nuo kranto, slysdama geltonu, nuo smėlio ir 
sunešto purvo putojančiu vandeniu. Tausodama jėgas, kurių 
reikėjo stumti baržą prieš srovę, komanda stengėsi laikytis arčiau 
upės krantų, o ne plaukti viduriu, kur srovė buvo stipresnė. 

Katriną liūdino ir keistas Loizos elgesys. Atsipeikėjusi Loiza 
apžvelgė pažįstamus ir nepažįstamus ties ja palinkusius veidus. 

Ji matė verkiančią motiną, besišypsančią seserį, bet, užuot 
džiaugusis susitikimu ir apkabinusi savo mielus žmones, ištrūko 
iš Žaketės glėbio ir įsispraudė į sandėlio kampą tarp statinių, 
odos ryšulių, molio dirbinių, medžio ir grūdų krūvų. 

- Nelieskite manęs! - šaukė ji. Riksmas buvo toks veriantis, 
kad smigo į Katriną iki kaulų smegenų. Žaketė, apimta nevilties, 
tiesė į ją rankas. 

- Mano mieloji... Mano Loiza! Tai aš, tavo motina... Argi 
nepažįsti savo motinos? Argi nemyli manęs? 

Užspeista kampan, Loiza atrodė kaip persekiojamas žvėrelis. 
Jos veide, regis, beliko tik didžiulės užgesusios išsigandusios akys, 
o rankos taip stipriai prispaustos prie krūtinės, kad net pabalo 
sąnariai. Ją draskė rauda. 

- Nelieskite manęs. Aš nešvari, bjauri... Vien purvas ir 
ištvirkimas, visos padorios moterys turi bjaurėtis manimi. Aš nebe 
duktė tau, mama, aš kekšė, puolusi moteris, Kabošo Mėsininko 
meilužė! Eikite, palikite mane! 

Žaketė pamėgino prieiti arčiau, bet Loiza atšoko, tarsi jos 
motinos ranka būtų įkaitinta geležis, ir parpuolė ant purvinų 
grindų. Įsikišo Sara. Ji šoko ant Loizos kaip katė ir suspaudė 
ją savo ilgomis lanksčiomis rankomis. Negalima buvo gaišti. 

- Aš galiu liesti tave, vaike. Jau seniai esu pažįstama su 
tuo purvuų, apie kurį kalbi. Tu neturi kankinti motinos. Tai 
palietė tik tavo kūną, bet siela dar skaisti, nes nenorėjai to, 
kas įvyko. 

- Ne, - sudejavo Loiza. - Aš to nenorėjau, bet kartais jo 
glamonės man buvo malonios. Kai jo rankos glostė mano kūną, 
kai jis ėmė mane, aš apimta ekstazės šaukiau ir taip pat norėjau 
jo. Aš, mergina, kuri gyveno Dievui ir troško tik Dievo... 

- Kaip gali būti įsitikinusi, kad trokšti tik Dievo, jei nepažinsi 
žemiškos meilės, mano vaike? - tarė Barnabi, gūžtelėjęs pečiais. 
- Dabar mes išgelbėjome tave nuo viso to ir rengiamės išsivežti. 
Laivas pasiruošęs išplaukti. Ar nori, kad parvestume tave atgal 
pas Kabošą? | 

Loiza išsigandusi atšoko: 

- Ne, ne, geriau mirsiu! 

- Nusižudyti - Dievo akimis didesnė nuodėmė, negu atsiduoti 
vyrui, netgi jei išties patirdavai malonumą. 

- Aš noriu sunaikinti tą nuodėmingą, bjaurų, nešvarų kūną! 

- Bet dabar darai viską, kad pavėluotume išplaukti... 

Visiškai ramiai Barnabis sugniaužė kumštį ir sudavė Loizai į 
pasmakrę, ne per stipriausiai, bet pakankamai, kad kuriam laikui 
ji netektų sąmonės. Pasipiktinęs Žaketės šūksnis jo nesujaudino. 

- Mes ir taip jau praradome daug laiko. Greitai ją aprenkite 
ir neškite į laivą. Kelionėje turėsime užtektinai laiko atvesti ją 
į protą. Bet mums reikia ją prižiūrėti, nes gali iššokti į upę. 

Jo įsakymai buvo neprieštaraujant įvykdyti. Bent kiek tinkamiau 
aprengę, Loizą nunešė ant denio ir paguldė į kajutę. Sara ir 
Zaketė triūsė apie ją. Buvo galima leistis kelionėn. 

Įsitaisęs ant susukto lyno ir ištiesęs savo ilgas kojas, Barnabi 
žiūrėjo į Katriną. Ji sėdėjo žvelgdama tiesiai prieš save, rankomis 
apglėbusi savo liesus kelius, ašaros riedėjo skruostais. Ją labai 
nuliūdino tai, ką išgirdo, ir priminė, ką buvo mačiusi Stebuklų 
Kieme. Bet Barnabi pavartojo žodį “meilė". Nejaugi tai, ką ji 
matė Stebuklų Kieme, ir tai, apie ką su tokiu pasibjaurėjimu 
kalbėjo Loiza, galėjo būti meilė? Meilė - tai, ką ji jautė 
Mišeliui. Saldus širdies virpulys, troškimas būti miela ir švelnia, 
sakyti švelnius žodžius. Bet Loiza šaukė tarsi kankinama ir, 
atrodė, buvo netekusi nuovokos. 

Barnabi apglėbė ją per pečius. 

- Loiza pasitaisys, mažyle. Nuo tada, kai Viešpats sukūrė pasaulį, 
ne ji pirmoji tai patyrė. Bet prireiks daug laiko, nes yra pernelyg 
fanatiška ir užsispyrusi. Visiems reikės daug kantrybės, bet, laikui 
bėgant, ji vėl pajus gyvenimo skonį. O su Landri, neabejoju, jūs 
vėl susitiksite. Jis žino, ko nori, ir yra iš tų, kurie skinasi kelią 
nepaisydami aplinkybių ir sunkumų. Jeigu jis nori tapti Burgundijos 
armijos kareiviu, juo ir taps, patikėk manimi. 

Katrina dėkinga pažvelgė į jį. Barnabi jai buvo toks artimas, 
kad intuityviai suprato ją ir atsakė į klausimus, kurių ji negalėjo 
ištarti balsu. Ir ji pasijuto rami ir saugi. Barnabi, rodydamas į 
priekį, pasilenkė prie jos. 

- Dabar pažvelk, koks nuostabus Paryžius. Didžiausias ir 
puikiausias miestas pasaulyje. Bet Dižonas, pamatysi, irgi 
neprastas... 

Barža praplaukė Malūnų tiltą ir slydo prie kito - Mainininkų 
tilto arkų. Jie praplaukė pro namą, kur kažkada gyveno Legua 

šeima, ir Katrina paskutinį sykį žvilgtelėjo į rūsio langą, pro 
kurį mėgino ištrūkti Mišelis, ir nusisuko. Truputį aukščiau palei 
tėkmę virš vandens kyšojo smailių stulpų miškas. Jie ženklino 
naujo Notr Damo tilto statybos vietą. Prieš keletą savaičių, 
vieną retų prašviesėjusio proto akimirkų, karalius savo ranka 
mediniu plaktuku įkalė pirmąjį polių; tą patį po jo padarė ir 
jo sūnus. Keli gėlių vainikai tebekybojo ant tų polių. 

Visur aplink juos aukštyn stiebėsi Paryžiaus bokštai ir varpinės. 
Išsišovę smailūs bažnyčių špiliai ryškiai matėsi varpinių nėrinių, 
didžiulio “Namo su Kolonomis"“ stogo ir prabangių aukštuomenės 
namų, kurių sodai driekėsi iki pat upės, fone. Priešais krantinę, 
kur atsitiktinai tušti stovėjo kartuvės ir ratas, auksinio dangaus 
fone stūksojo kvadratinės Notr Damo pilys. Toliau buvo švento 
Povilo prieplauka, - ten iš plokščiadugnių laivų krovė grūdus, 
- 0 už jos karaliaus rūmai ir sodai, grakštūs Senos arkivyskupui 
priklausančių namų bokšteliai. Kitoje pusėje matėsi Karvių ir 
Notr Damo salos. 

Katrinos žvilgsnis užkliuvo už artėjančių masyvių Celestinos 
vienuolyno sienų, atskirto siauru kanalu nuo smėlingos salos, 
vadinamos Vilkų sala. Tai buvo išorinė Paryžiaus siena, pažymėta 
žemu Barbo pilies korpusu. Drėgna ir niūri, smailastogė, ji buvo 
pastatyta senais laikais Pilypo II Augusto*. Kitame upės krante 
stovėjo Bastilija. Naktimis prie jos sienų pritvirtinta didžiulė 
grandinė tysojo per Seną... Bet saulėta birželio diena ir medžių 
žaluma švelnino tą rūstų vaizdą. Netgi akmenys atrodė švelnūs 
ir šilti. Barnabi pradėjo tylutėliai deklamuoti: 

Visų pasaulio miestų tu valdove, 

Tu Mokslo ir Tikėjimo šaltini, 

Kursai ant Senos nuostabių krantų štai stovi 

Tarp vynuogynų, sodų ir ganyklų, girių. 

Nė viens pasaulio miestas juk neturi 

Tiek lobių daug ir turtų begalinių; 

Apstulbina jisai bet kokį būrį 

Atvykėlių iš tolimiausiųjų platybių. 

Nėra lygių jam miestų šiam pasauly 
* Pilypas I Augustas, arba Pilypas Užkariautojas (1165-1223) - Prancūzijos 
karalius nuo 1180 m. 

** Iš Estašo Dešano (1346-1406) poemos. 

Grožiu ir puošnumu, linksmybe; 

Tarp sostinių kitų jisai kaip Saulė - 

Nera tokios, kur drįstų su Paryžiumi varžytis...** 

- Kaip gražu! - mieguistai sumurmėjo Katrina, padėjusi galvą 
Barnabiui ant peties. Jūrininkai dainos taktu  ritmingai 
atsistūminėjo kartimis. Reikėjo atsiduoti likimui ir plaukti pasitikti 
naujo gyvenimo, užmiršus senus prisiminimus ir nuoskaudas. 
Viena, ką Katrina norėjo pasiimti iš praeities, - tai Mišelio de 
Monsalvi paveikslas, visiems laikams įsispaudęs jos širdyje, 
paveikslas, kurio niekuomet neištrins laikas. 

Žali Senos krantai plaukė pro šalį. Katrina jautė, kad minga. 


I dalis 


KELIAS Iš FLANDRIJOS 


1422 m. 


Trečias skyrius 
Brangiojo kraujo procesija 


Viešbutis “Žydintis šilkmedis“ buvo vienas populiariausių ir 
judriausių Briuge. Jis stovėjo Vilnos gatvėje, tarp Didžiųjų rūmų 
ir Rožančiaus krantinės ir daugiausia aptarnavo gelumbės ir 
vilnos pirklius, taip pat kitus daugelio šalių pirklius. Kad jis 
klesti, rodė aukštas frontonas su lipdiniais ir ambrazūromis, langų 
spindesys pro lęšiškus stiklus su švino grotelėmis, viliojantys 
kvapai, sklindantys iš neaprėpiamos virtuvės, spindinčios variu, 
alavu, keramika, švarutėlės tarnaičių suknelės ir sparnuoti kykai 
ir, be viso to, apvalus laimingo šeimininko metro Gasparo 
Kornelijaus pilvukas. 

“Žvdinčio šilkmedžio" prabanga Katrinai buvo įprasta dar nuo 
ankstesnių išvykų laikų. O dabar jos dėmesys buvo sutelktas į 
gatvės sumaištį apačioje. Ten nuo pat ankstyvo ryto puikavosi 
visas '" miestas geriausiais sekmadieniniais apdarais.  Pusnuogė, 
netvarkingai ant nugaros išsidraikiusiais plaukais, mergina 
persisvėrė per langą, rankoje laikydama šukas ir nekreipdama 
dėmesio į dėdulės Matjė priekaištus, kuris nuo pat aušros 
burbėjo sau po nosimi gretimame kambaryje. Gelumbininkas, 
pabaigęs reikalus mieste, rengėsi sulig aušra išvykti į Dižoną, 
bet Katrina po ilgų ginčų įtikino jį pasilikti iki vakaro ir 
dalyvauti garsiojoje Brangiojo kraujo procesijoje. Tai buvo 
reikšmingiausia miesto šventė. 

Jai nebuvo sunku įtikinti dėdulę Matjė. Jis ilgai bumbėjo 
tvirtindamas, jog švenčių dienos egzistuoja vien tam, kad priverstų 
gerus žmones saujomis švaistyti savo prakaitu uždirbtą auksą, 
priminė jai, kad Burgundijoje turi neatidėliotinų reikalų, ir 
pagaliau leidosi įtikinamas, kaip, beje, visada ir pasielgdavo, 
nepajėgdamas nieko atsakyti nuostabiajai dukterėčiai. Geraširdis 
dėdulė galantiškai prisipažino pralaimėjęs, padovanodamas paver- 
gėjai dailų galvos apdangalą iš baltų nėrinių, prie kurio pridėjo 
keletą auksinių segtukų. 

Pavargęs šaukti per sieną ir barti pro langą savo darbininkus, 
kraunančius ant mulų paskutinius pirkinius, Matjė Gotrenas užėjo 
į savo dukterėčios kambarį. Radęs ją pusnuogę ir dar persisvėrusią 
per langą, neiškentė: 

- Kaip? Dar neapsirengusi? Procesija tuoj tuoj išeis iš bazilikos, 
o tu netgi nesusišukavai! 

Katrina atsisuko į dėdulę. Pamačiusi jį stovintį tarpduryje 
plačiai išsižergusį, sukryžiuotomis rankomis, su kepure ant šalies, 
pasipiktinusiu raudonu pilnu veidu, ji pribėgo, apkabino jo kaklą 
rankomis ir ėmė bučiuoti skruostus - procedūra, kurią dėdė 
Matjė dievino, nors veikiau būtų paaukojęs ranką, negu tai 
prisipažinęs. 

- Viena minutė, ir būsiu pasiruošusi. Viskas taip nuostabu 
šįryt. 

- Cha! Galima pamanyti, kad niekada iki šiol nesi mačiusi 
eisenos. 

- Tokios eisenos dar niekada nemačiau. Ir niekada nesu 
mačiusi tiek daug gražių apdarų. Nėra nė vienos moters, kuri 
nevilkėtų aksomo, atlaso ar brokato drabužiais. Jų visų kykai 
nėriniuoti, o brangenybių turi netgi tos, kurios vakar prekiavo 
žuvimi Vandens turguje. 

Taip kalbėdama, Katrina paskubomis baigė rengtis. Ji užsivilko 
žydros taftos suknelę, priekyje su iškirpte, pro kurią matėsi 
baltas sijonas su siauromis sidabrinėmis juostelėmis iš tos pačios 
medžiagos, kaip ir liemenėlė, dengianti jos krūtinę. Paskui ji 
greitai supynė ir susegė kasas, po to pritvirtino prie jų pjautuvo 
formos nėrinių kyką, kurio vienas galas krito po smakru, 
pabrėždamas jos veidelio ovalą. Ji atsisuko į dėdulę: 

- Kaip atrodau? 

Klausti nebuvo reikalo. Išraiškingame dėdulės Matjė žvilgsnyje 
jos grožis atsispindėjo kaip veidrodyje. Saros pranašavimas išties 
išsipildė. Dvidešimt vienerių metų mergina buvo tokia žavi, kokią 
tik įmanoma įsivaizduoti. Jos didžiulės besikaitaliojančių spalvų 
akys nušvietė veidą: be pėdsakų išnyko strazdanos nuostabioje 
aksominėje odoje, primenančioje arbatinės rožės žiedlapius. Jos 
ilgos auksinės kasos kaip anksčiau kėlė visuotinį susižavėjimą. 
Katrina nebuvo labai aukšta, bet turėjo nepriekaištingą figūrą. 
Jos proporcijos, dailumas ir minkštas linijų apvalumas būtų 
privertęs imtis teptuko patį išrankiausią dailininką. Bet, dideliam 
Matjė Gotreno, jo sesers Zaketės ir visų kitų šeimos narių 
nusivylimui, Katrina, nuo šešiolikos metų apsupta visos armijos 
gerbėjų, atkakliai atsisakinėjo tekėti. Jos galia vyrams, regis, ją 
linksmino, netgi šiek tiek erzino. 

- Tu - pavasario ir jaunystės įsikūnijimas, - nuoširdžiai tarė 
Matjė. - Ir man gaila, kad nė vienas rimtas jaunuolis negali 
svajoti apie dieną, kai visa tai priklausys jam... 

- Nežinau, ką aš laimėsiu iš to sandėrio. Kai moteris išteka, 
jos grožis nuvysta ir nublanksta. 

Matjė pakėlė rankas į viršų. 

- Kas per šnekos! Bet, mano vaike... 

- Dėdule, - švelniai nutraukė Katrina, - mes pavėluosime. 

Iš kambario jie išėjo kartu. Vidiniame viešbučio kieme, kur 
su plazdančiais kykais pirmyn atgal lakstė indais ir papjautais 
paukščiais nešinos tarnaitės, Matjė davė dar vieną kitą nurodymą 

savo žmonėms. Jis prisakė jiems nenuleisti akių nuo krovinio, 
nė už ką nenueiti gerti į kokią nors taverną ir pagrasino 
pačiomis žiauriausiomis bausmėmis už neklausymą. Po to metras 
Kornelijus jiems pagarbiai nusilenkė, ir Katrina su dėdule išskubėjo 
į gatvę. 

Pati didžiausia minia susirinko į aikštę prieš Brangiojo kraujo 
baziliką. Arčiau turgaus aikštės Matjė su dukterėčia buvo sunku 
brautis pro minią. Nekreipdama dėmesio į susižavėjimo šūksnius, 
Katrina ėjo iškėlusi galvą ir ištiesusi kaklą, kad matytų visa, 
kas vyksta. 

Aikštę supantys išdažyti ir išpuošti kaip paveikslėliai 
maldaknygėje aukšti namai vos matėsi iš po šilko ir brangių 
sidabro siūlais ir auksu ataustų gobelenų; visa tai, ištraukta iš 
tamsių skrynių, žibėjo ir švytėjo saulėtoje gatvėje. Gėlių girliandos 
dryko tarp namų ir visas procesijos kelias, einantis per nelygų 
krantinės grindinį, buvo nuklotas storu šviežios žolės, raudonų 
rožių ir baltų našlaičių kilimu. Priešais namus didžiuliuose 
dresuaruose*, drapiruotuose įvairiaspalviu brokatu ir aksomu, buvo 
išstatytos šeimos brangenybės. Raumeningų tarnų saugomos taurės 
ir vazos, auksinės ir sidabrinės lėkštės, gausiai iškalinėtos, 
papuoštos emals ir brangakmeniais, demonstravo šeimos 
turtingumą ir kėlė praeivių susižavėjimą. 

Kad ir kaip Katrina stengėsi, jai nepavyko nė akies krašteliu 
žvilgtelti į senovinę romėnišką baziliką, kur buvo laikoma garsioji 
relikvija. Daugybė siuvinėto šilko vėliavų, panašių į liepsnos 
liežuvius, įvairiaspalvės vėliavėlės, besiplaikstančios ant flamandų 
aukštuomenės iečių, - visa tai priminė žydinčią pievą, siūbuojančią 
vėjyje, bet slėpė bažnyčią. Pro plačiai atvertas bažnyčios duris 
sklido galingi muzikos srautai - psalmės, giedamos išverstagerklių 
flamandų, pritariant vargonams nelyginant griaustiniu. Katrinai 
teko su tuo susitaikyti. 
 Didvyriškomis pastangomis dėdulei ir dukterėčiai pasisekė 
susirasti vietą turgaus aikštės kampe. Tas kampas buvo priešais 
hercogo rūmus, ir iš jo atsivėrė platus vaizdas į didelę turgaus 
ir į centrinę miesto aikštes. Lankininkai jėga išskyrė dvi moters, 
pernelyg energingai sprendusias kažkokią seną nuoskaudą dėl 


* Tam tikras atviras bufetas arba etažerė, skirta sudėti šventiniams indams. 

paskolinto ir negrąžinto kyko. Ta minioje atsiradusia tuštuma 
Matjė nedelsdamas pasinaudojo. Taigi jis atsidūrė prie turgaus 
aikštės išsikišimo, leidusio jiems, kai ateis laikas, pakilti šiek 
tiek virš galvų jūros ir pamatyti pro šalį nešamą Brangųjį kraują. 
Greta stovėjęs ilgšis, apsirengęs šafrano spalvos aksomu, ištysusia 
melancholiška fizionomija, paslaugiai pasitraukė užleisdamas vietą 
gražiai merginai. Jis netgi susuko lūpas taip, kad norėdamas 
galėjai palaikyti šypsena. 

Jo drabužiai, apkraštuoti sabalų kailiu ir papuošti sidabrinias 
siūlais, buvo savotiškai elegantiški, bet nemaloniai trenkė prakaitu, 
ir Katrina panoro atsitraukti nuo paslaugaus miestelėno. Matjė 
nebuvo toks išrankus, tad greitai užsimezgė gyvas pokalbis. 
Paaiškėjo, kad jaunuolis - kailių pirklys, atvykęs iš Gento užpirkti 
Rusijos ir Bulgarijos kailių vokiečių faktorijoje. Tačiau jaunuolis 
atrodė išsiblaškęs, regis, gražioji mergina jį smarkiai trikdė. Jis 
visą laiką spoksojo į ją. Katrinai tas žvilgsnis pasirodė nemalonus, 
ir ji nutarė nekreipti dėmesio į kaimyną. 

Margoje turgaus aikštės minioje buvo į ką pažiūrėti. 
Septyniolikos tautų atstovai, laikę mieste prekybos namus, 
susimaišė tame didžiuliame mieste. Rusai taukuotais kaptonais, 
apkraštuotais  neįkainojamais kailiais, lietėsi su bizantiečiais, 
vilkinčiais drabužius, kurie raukšlėjosi nuo gausybės aukso 
siuvinėjimų.  Turtingai, bet santūriai, apsirengę anglai stovėjo 
petys petin su Venecijos ir Florencijos pirkliais, vilkinčias 
aksomines ir persiliejančių spalvų brokatines simaras*, kurių į 
akis krintanti prabanga kaip medus muses viliojo  kišenvagius. 
Didžiulis geltono atlaso tiurbanas, apvalus it moliūgas, papuoštas 
baltomis plunksnomis, kyšojo minioje virš galvų, rodydamas, kad 
čia esama turko. Galiausiai turgaus aikštės gale liesutis vaikinukas 
gludžiu raudonu kostiumu, rankoje laikydamas balansinę kartelę, 
nerūpestingai vaikštinėjo pirmyn ir atgal lynu, ištemptu aukštai 
virš Žmonių galvų. 

Vos tik Katrina pagalvojo, kad jam geriausiai matyti viskas, 
kas vyksta aplink, nuskardeno sidabrinės triūbos, skelbiančios 
eitynių pradžią. Tą pat akimirksnį suskambėjo visi Briugo varpai, 


* Simara - ilgas platus gausiai klostuotas plačiarankovis viršutinis drabužis, per 
liemenį sujuostas diržu, buvo madingas Italijoje XV a. 

ir Katrina juokdamasi užsidengė ausis rankomis, kad prislopintų 
trenksmą, sklindantį iš varpinės, kuri, regis, buvo jai virš pat 


galvos. 
- Vis sunkiau ir sunkiau gauti angliškos vilnos už prieinamą 
kainą, - skundėsi Matjė Gotrenas. - Florentiečiai superka ją 


visą, išpūsdami kainas, o paskui parduoda čia savo gelumbę 
juokingomis kainomis. Turiu pripažinti, kad jų gelumbė gera ir 
spalvos ryškios, bet vis tiek taip nedera! Ypač dabar, kai atsirado 
alūno iš Tolfų kasyklų ir išdirbimas jiems nieko nekainuoja... 

- Cha! - sutiko jo naujasis draugas. - Mums, kailių pirkliams, 
tos pačios bėdos. Tie novgorodiečiai dabar reikalauja, kad 
mokėtume venecijietiškais dukatais. Tarytum mūsų geras Gento 
auksas mažiau vertas! 

- Šššš! - tarė Katrina, kuriai nusibodo pirkliškas pokalbis. - 
Štai eina procesija. 

Abu tuoj pat nutilo, ir Gento biurgeris, pasinaudojęs tuo, 
kad merginos dėmesį buvo visiškai patraukęs reginys, pasistengė 
prisislinkti prie jos arčiau. Dėl to jam teko palenkti galvą į 
šoną, kad neišsidurtų akies aštriu jos aukšto, nėriniuoto kyko 
ragu. Katrina, plačiai išsižiojusi, užmiršo jį. Procesija artinosi. 

Reginys išties buvo nuostabus. Čia dalyvavo magistratai ir 
visos miesto gildijos, kiekviena su savo vėliava. Relikvijos buvo 
papuoštos rožių, našlaičių ir raudonėlio vainikais, kurie žaismingai 
kontrastavo su gerai įmitusiais veidais. 

Keletas vienuolių ir jaunučių merginų baltomis suknelėmis 
išsitempę stovėjo priešais patį Brangųjį kraują. Už jų, išdidžiai 
sėdėdamas ant balto mulo su auksiniu pavadėliu ir pakinktais, 
lėtai jojo vyskupas. 

Didžiulis spindintis baldakimas, kurį keturi šventikai nešė virš 
vyskupo galvos, buvo iš raižyto paauksuoto medžio. Katrinai 
atrodė, kad pati saulė nusileido iš dangaus. Prelato mantijos ir 
arnotai iš auksu atausto altabaso* buvo išsiuvinėti auksiniais 
siūlais ir nusagstyti deimantais. Rankose, apmautose purpurinėmis 
pirštinėmis, krūtinės aukštyje jie laikė dėžutę, ant kurios stogelio 
buvo pavaizduoti du klūpantys angelai: jų emaliniai sparnai žibėjo 


* Altabasas - brangus venecijietiškas audinys, ant auksinio dugno audžiamas 
auksinis raštas. 

perlais ir safyrais. Pro permatomas sieneles buvo galima pamatyti 
viduje įstatytą mažutį stiklinį indą su tamsiai raudonu skysčiu - 
Brangiuoju Kristaus krauju, kurio keletą lašų surinko ant Golgotos 
Juozapas Arimatėjietis. O Flandrijos Tjeri, Elzaso ir flamandų 
grafas, kuriam Jeruzalės patriarchas perdavė jį 1149 metais, 
neįkainojamą indą atgabeno iš Šventosios žemės į Briugą. 

Tokia didinga procesija visus įkvėpė parklupti į kelio dulkes. 

Nepraėjus nė minutei, kai mergina atsistojo, teko padaryti 
gilų reveransą. 

- Tai hercogienė, - tarė kažkas minioje. 

Grupė jaunų moterų prabangiais drabužiais ėjo paskui vyskupo 
baldakimą. Jos visos vilkėjo švelniai melsvo brokato suknelėmis, 
siuvinėtomis sidabru ir perlais, ir su aukštais smailais galvos 
apdangalais iš sidabrinio audinio, drapiruoto žydra juostele. 

Šiame būrelyje išsiskyrė jauna šviesiaplaukė moteris, grakšti 
ir daili, smulkaus liūdno veido. Auksinėmis gėlėmis papuoštos 
jos žydro brokato suknelės ilgas šermuonėlio kailiu apsiūtas 
šleifas, šlavė gėles ir lapus po jos kojomis. Galvos apdangalas, 
nusagstytas safyrais, atrodė tarsi strėlės smaigalys iš gryno aukso. 
Ant jos krūtinės visomis vaivorykštės spalvomis  švytėjo 
brangakmeniai, jie taipogi puošė riešus, O diržas iš masyvių 
auksinių plokštelių atrodė beveik nedailus dėl neįtikėtino dydžio 
smaragdų, kuriais buvo papuoštas. 

Katrina Burgundijos hercogienę matė pirmą kartą. Ji į Dižoną 
atvykdavo retai, kiaurus metus praleisdama tik moterų draugijoje, 
šaltuose ir prabangiuose Flandrijos grafų rūmuose Gente. Jos 
vyras negalėjo jos pakęsti. 

Prancūzijos Mišelė buvo nelaimingojo išprotėjusio karaliaus 
Karolio VI duktė ir, kas dar svarbiau, sesuo dofino Karolio, 
kuris, kaip tvirtino gandai, buvo atsakingas už šventvagišką 
Burgundijos hercogo, Jono Bebaimio, nužudymą, įvykdytą prieš 
trejus metus. Burgundijos Pilypas labai mylėjo savo tėvą ir nuo 
tos dienos, kai sužinojo apie jo mirtį, išrovė iš širdies meilę 
žmonai vien dėl to, kad ji buvo jo priešo sesuo. Nuo tada 
Mišelė pasišventė vien Dievui ir geriems darbams. Gento piliečiai 
ją dievino ir piktinosi savo pono elgesiu su tokia smulkute ir 
geraširde moterimi. Jų manymu, ji to nenusipelnė. 

Žvelgdama į liūdną Mišelės veidą, Katrina iškart stojo Gento 
gyventojų pusėn, tarusi sau, kad hercogas Pilypas, iš visa ko 
sprendžiant, idiotas. 

Kailių pirklys iš Gento, stovėjęs jai už nugaros, sušnibždėjo 
dėdulei Matijė: 

- Mūsų vargšės hercogienės gyvenimas - viena kančia. Pernai 
hercogas įsakė surengti prašmatnią šventę savo nesantuokinio 
sūnaus su ponia de Prel gimimo proga. Mūsų geroji ponia, 
bevaikė ne dėl savo kaltės, praverkė daug dienų, kai išgirdo 
šią naujieną. Bet hercogas nekreipė dėmesio į jos ašaras ir tuoj 
pat naujagimį paskelbė Didžiuoju Burgundijos Bastardu - būta 
kuo didžiuotis! 

Jautri Katrinos širdis degė pasipiktinimu. Ji būtų norėjusi 
nedelsdama pulti pagalbon mažajai hercogienei, taip neteisingai 
atstumtai vyro. 

Pats hercogas sekė iš paskos. Jis jojo ant arklio, lydimas būrio 
riterių pilna ginkluote. Jie vaizdavo Flandrijos grafo Tjeri kortedžo 
dalyvius, kuriam Burgundija turėjo būti dėkinga už Brangųjį kraują. 
Dėl tos priežasties hercogas dėvėjo praėjusio amžiaus ginkluotę. 
Nuo pečių iki kelių jį gaubė šarviniai marškiniai, o ant galvos 
po smailu šalmu matėsi šarvų gobtuvas, atvirą palikęs tik griežtą 
veido ovalą. Prie šono kabėjo ilgas, platus ir plokščias kalavijas. 
Dešinėje rankoje, apmautoje plienine pirštine, jis laikė ietį, ant 
kurios plaikstėsi vėliavėlė su Flandrijos spalvomis. Ant dešinės 
alkūnės kabėjo pailgas migdolų formos skydas. Jį supantys riteriai, 
apsirengę tokiu pat stiliumi, atrodė kaip didingas niūrių ir sustingusių 
juodinto plieno statulų miškas. Pilypo akys žvelgė virš žmonių 
galvų ir, atrodė, nieko nematė. Koks išdidus, tolimas ir visus 
niekinantis jis atrodė! Katrina, vėl padariusi reveransą, nusprendė, 
kad jis, be abejonės, nemalonus tipas. 

Stodamasi Katrina staiga pajuto, kaip dvi virpančios rankos 
apglėbė jos taliją. Katrina pasipurtė manydama, kad kas nors 
kluptelėjęs netyčia nusitvėrė už jos, norėdams išlaikyti pusiausvyrą. 
Bet rankos iš lėto pradėjo slinkti prie jos krūtinės. Įniršusi ji 
suriko. Staigiai atsisukusi, kad net galvos apdangalas nusmuko 
ant šono, ji susidūrė veidas į veidą su kailių pirkliu iš Gento, 
kuris buvo tiesiog pritrenktas jos reakcijos. 

- O! - sušuko ji. - Pašvinkusi kiaulė! 

Nesitverdama iš įniršio, ji tvojo jam tris įspūdingus antausius. 
Blyškūs pirklio skruostai beregint nusidažė raudonai it gegužės 
aguonos, ir jis Žžingtelėjo atatupstas, užsidengęs rankomis veidą. 

Katrina buvo įsiutusi. Užmiršusi savo puikųjį nėrinių kyką, 
besivoliojantį dulkėse po kojomis, švytinčiais į visas puses 
išsidraikiusiais plaukais, ji vėl puolė ant savo priešininko, 
nepaisydama dėdulės mėginimų ją sutūrėti. 

- Dukterėčia, dukterėčia, ar proto netekai? - sušuko dėdulė. 

- Proto? Paklausk šito pasigailėtino sutvėrimo, šito odų pirklio, 
ką jis čia veikė? Paklausk jo, jei išdrįs tau pasakyti! 

Kailių pirklys ieškojo prieglobsčio dengtos turgavietės tamsoje, 
iš kur, matyt, tikėjosi pasprukti, bet minia užkirto jam kelią. 
Nustebę liudininkai dabar įsitraukė į ginčą: vieni stojo kailių 
pirklio pusėn, kiti - merginos. 

- Ba! - nustebęs sukliko bakalėjininkas, tiek paritus, tiek 
pastačius. - Kas bus toliau, jei jau nebegalima minioje merginos 
sučiupti už talijos, nesukėlus skandalo? 

Jauna moteris su išdidžia mina apvaliame veide ir pasipiktinusiu 
žvilgsniu palinko į priekį, kad geriau jį pamatytų. 

- Norėčiau pažiūrėti į tą, kuris pabandys paliesti mane! - 
sušuko ji. - Mergina visiškai teisi... Iškabinčiau akis kiekvienam, 
kuris pamėgintų pažaisti su manimi. 

Iškabinti akis kailių pirkliui - atrodo, būtent tai Katrina, 
ištrūkusi iš ją laikančio dėdulės, mėgino padaryti. Netrukus 
turgaus aikštės kampe kilo nemaža sumaištis; niekas iš kovojančių 
pusių nepastebėjo, kad sustojo visa procesija. Staiga visuotinį 
triukšmą nustelbė ledinis balsas: 

- Sargyba... Suimti Žmones, kurie trukdo Kryžiaus eisenai! 

Tai buvo hercogas. Jis laukė, sustojęs turgaus aikštės kampe, 
- sustingusi figūra plieniniais šarvais. Akimoju keturi raiteliai iš 
jo asmeninės apsaugos prasiskverbė pro minią. Du raiteliai atplėšė 
Katriną nuo jos priešo, kuris gynėsi kiek išgalėdamas, ir, 
nepaisydami Matjė maldavimų, nutempė prie Burgundiečio Pilypo 
arklio. 

Įniršusi ji daužėsi kaip mažas velniūkštis: plaukai pasklido ant 
pečių, Žydrosios suknelės apykaklė nuplėšta, apnuogintas petys. 
Katrinos akys svaidė žaibus, ir jos žvilgsnis susikryžiavo su Pilypo 
žvilgsniu kaip du kardo ašmenys. Kurį laiką jie žvelgė vienas 

į kitą nelyginant kariai, vertinantys varžovą: vienas - aukštas ir 
pasipūtęs, ant arklio, antra - pasišiaušusi it gaidys, nenorintis 
nuleisti akių. Aplink juos įsivyravo nerami tyla, trikdoma tik 
nelaimingojo Matjė aimanavimų. 

- Kas atsitiko? - trūkčiojančiu balsu paklausė hercogas. 

Vienas lankininkų, laikiusių persigandusį kailių pirklį, atsakė: 

- Tas tipas spūstyje truputį pačiupinėjo merginą, sire. Ji 
trenkė jam antausį. 

Pilkas Pilypo žvilgsnis su stingdančia panieka nuslydo 
papilkėjusiu kaip pelenai kailių pirklio veidu ir vėl sustojo ties 
Katrina, kuri, kaip ir anksčiau, stovėjo išdidi ir atkakliai neištarė 
nė žodžio. Įsitikinusi, kad teisybė jos pusėje, ji buvo pernelyg 
išdidi, kad prie visų atsiprašytų dėl savo elgesio, ir juo labiau 
- prašytų atleidimo. Ji stovėjo ir laukė. Pasigirdo šaltas Pilypo 
balsas: 

- Trukdyti procesijai - rimtas prasižengimas. Nuveskite juos. 
Tą reikalą išspręsim vėliau. 

Jis pasilenkė prie sargybos vado Žako de Rusė ir tyliai tarė 
jam keletą žodžių; tuomet apsuko arklį ir vėl stojo savo vieton 
procesijoje. Kortedžas, paskendęs smilkaluose, nuėjo tolyn. 

Kapitonaas de Rusė negalėjo nuvesti suimtųjų, iki pasibaigs 
procesija, vaizduojanti Senąjį ir Naująjį Testamentą. Jis gavo 
įsakymą pristatyti juos į rūmus, o norint tai padaryti, pirmiausia 
reikėjo pereiti turgaus aikštę. Tuo metu Matjė Gotrenas rovėsi 
sau plaukus ir nesidrovėdamas raudojo. Jauna moteris, ginčo 
metu palaikiusi Katriną, kiek įmanydama stengėsi jį nuraminti. 
Jis pamėgino pasišnekėti su dukterėčia, bet buvo šaulių nuvarytas. 
Matjė gyvai įsivaizdavo siaubingus ją užgriūsiančių negandų 
paveikslus. Jie tikriausiai uždarys įžūlią merginą į vieną iš rūmų 
belangių. Paskui teis ir, visiškai įmanoma, pakars arba gyvą 
sudegins už šventvagystę. Jie tikriausiai su žeme sulygins jo 
namus, išvys iš gimtojo miesto, privers su šeima klajoti ir 
prašinėti išmaldos, kol Viešpats pasigailės jų ir pasikvies pas 
save... 

Katrina, savo ruožtu, pagaliau atvėso ir visiškai nusiramino. 
Lankininkai surišo jai rankas. Taip ji ir stovėjo, išdidžiai išsitiesusi, 
suplėšyta suknele, apnuogintu petimi, apgaubta plaukų debesies, 
nekreipdama dėmesio į žiūrovų replikas - malonias ir įžūlias, o 

kartais nepadorias - apie jos grožį. Ji jautė visų tų Žmonių 
žvilgsnius, ir jai netgi šiek tiek buvo malonu stebėti, kaip 
apsaugos vadas rausta ir suka akis į šalį, kai jai pavyksta pagauti 
jo Žvilgsnį, įbestą į ją. Rusė buvo jaunas, ir belaisvės grožis 
aiškiai išvedė jį iš dvasinės pusiausvyros. 

Kai praėjo paskutinis paveikslas, vaizdavęs gana pilvotą pranašą 
Danielių, apsuptą kažkokių nepaprastai fantastiškų žvėrių, 
kapitonas įsakė miniai prasiskirti ir skubiai nuvedė savo belaisvius. 
Per aikštę jie beveik bėgte prabėgo. Vargšas Matjė, kaip ir 
anksčiau paplūdęs ašaromis, kiek galėdamas stengėsi neatsilikti. 
Jo gobtuvas nuslinko ant šono, o tuklus veidas, išpurtęs nuo 
ašarų, buvo labai panašus į nuskriausto vaiko. 

Tačiau kai Matjė nusigavo iki įėjimo į rūmus, sargybinių ietys 
užkirto kelią ir jis turėjo atsisakyti savo sumanymo lydėti 
dukterėčią. Sudaužyta širdimi, jis atsistojo ant artimiausio akmens 
ir pradėjo, nelyginant fontanas, lieti ašaras, dabar beveik 
neabejodamas, kad Katrinos daugiau neberegės, kol ateis laikas 
lipti jai ant ešafoto. 

Atsidūrusi rūmų viduje, Katrina bent kiek nustebusi pamatė, 
kad ją atskyrė nuo pirklio. Sargyba kailių pirklį nuvedė į vidinio 
kiemo kairiąją pusę, 0 ją - pagrindinių laiptų link pats Rusė. 

- Argi mane vedate ne į kalėjimą? - paklausė ji. 

Kapitonas neatsakė. Jis žengė pirmyn, įsmeigęs žvilgsnį tiesiai 
priešais save, neįžvelgiamu veidu po pakeltu šalmo antveidžiu. 
Katrina nesuprato, kad jis nežiūri į ją ir nešneka tik todėl, 
nes nebepajėgia tramdyti savo jausmų nuo to momento, kai jo 
žvilgsnis pirmą kartą išvydo tą žavų veidelį. Pirmą kartą Žakas 
de Rusė neapkentė savo tarnybinių pareigų. 

Laiptų viršuje prasidėjo ilga galerija, kurios gale buvo durys, 
vedančios į prabangiai apstatytą kambarį; toliau buvo dar vienas 
mažesnis kambarys, visas nukabinėtas puikiais gobelenais. Jie 
slėpė duris, atsidariusias tarsi stebuklingai lazdelei paliepus, vos 
tik kapitonas jas palietė. 

- Čionai, - trumpai tarė jis. 

Tik dabar nustebusi Katrina pamatė, kad visa jos sargyba - 
vienas kapitonas, o kareiviai kažkur paslaptingai išnyko. Ant 
kambario slenksčio Rusė durklu perpjovė virvę, kuria buvo 
surištos belaisvės rankos, ir stumtelėjo ją vidun. Durys be garso 

užsitrenkė ir, kai Katrina atsisuko pažiūrėti, kur jos sargybinis, 
tai nepatikėjo savo akimis: durys pradingo, susiliejusios su sienos 
ornamentu. 

Nuolankiai atsidususi, mergina apsidairė. Jos kalėjimas buvo 
kambarys, kurio mažumą kompensavo nepaprasta prabanga. Sienos, 
išmuštos  paauksuotu audeklu, įspūdingai akcentavo niūrų 
puošnumą didžiulės lovos, užtiestos juodu aksomu. Herbo 
galvūgalyje nebuvo, užuolaidas prilaikė auksiniai raiščiai, pritvirtinti 
prie iš aukso nuliedintų grifų galvų su rubinų akimis. Greta 
didelio balto židinio stovėjo juodmedžio dresuaras, kuriame 
puikavosi keletas auksinių ir sidabrinių daiktų, sudarančių tarsi 
garbės svitą didelei tviskančio krištolo taurei, kurios dugnas ir 
dangtelis buvo auksiniai ir inkrustuoti dideliais apvaliais perlais. 
Ant juodmedžio skrynios, stovinčios tarp siaurų gotiškų langų, 
puikavosi didelė auksinė taurė, pagražinta emale, o joje - didžiulė 
puokštė raudonų kaip kraujas rožių. 

Katrina atsargiai žengė storu raštuotu kilimu, kuris buvo ką 
tik parvežtas iš tolimojo Samarkando didžiule Genujos karavele, 
dar tebestovinčia Damo uoste. Probėgšmais pamatė savo atvaizdą 
dideliame veidrodyje: merginą žibančiomis akimis ir išsidraikiusiais 
plaukais, tviskančiais ryškiau už paauksuotas sienas. Tačiau jos 
suplėšyta suknelė atidengė daugiau nuogo kūno, negu buvo 
leidžiama. Staiga susidrovėjusi nuo minties, kad visi tie Žmonės 
matė ją netinkamai apsirengusią, puolė ieškoti gabalo medžiagos 
ar dar ko nors užsigobti krūtinę ir pečius, bet nieko nerado, 
tad susitaikė su neišvengiamybė pridengti savo pusnuogę krūtinę 
rankomis. 

Staiga ji pasijuto nuvargusi ir smarkiai išalkusi. Katrina buvo 
iš tų sveikų Žmonių, kurių apetito nepaveikia nė pačios baisiausios 
negandos. Bet šiame meistriškai užmūrytame kambaryje sų 
nematomomis durimis nebuvo nieko valgomo. Giliai atsidususi, 
ji įsitaisė vienoje iš kėdžių aukštu atlošu iš raižyto juodmedžio, 
stovinčių viena priešais kitą abipus židinio. Jos buvo gana jaukios 
dėka storų pūkinių juodo aksomo su auksiniais spurgais pagalvėlių. 
Katrina jaukiai susirangė kėdėje kaip kačiukas ir, nerasdama 
geresnio užsiėmimo, greitai užsnūdo. Ateitis ją jaudino kur kas 
mažiau negu baisios negandos, užgriuvusios nelaimingąjį dėdulę 

Matjė. Juk negalėjo jos uždaryti tokiame puikiame kambaryje 
vien tam, kad paskui nusiųstų ant ešafoto! 

Po ilgo miego ji nubudo staiga, tarsi kas būtų pašnibždėjęs, 
kad kambaryje kažkas yra. Priešais ją, susidėjęs rankas už nugaros 
ir prasižergęs, stovėjo aukštas prakaulus jaunuolis. Išsigandusi ir 
nustebusi, ji suriko, pašoko ant kojų ir apmirė, nerimastingai 
žvelgdama į įėjusįjį. Tai buvo ne nepažįstamasis, o pats hercogas 
Pilypas. 

Jis pakeitė savo senamadišką ginkluotę trumpu juodu aksominiu 
dubletu ir tokios pat spalvos kojinėmis, pabrėžiančiomis jo ilgas, 
plonas, bet raumeningas kojas. Galva buvo be jokio apdangalo, 
o šviesūs plaukai virš ausų pakirpti labai trumpai. Griežtas 
kostiumas dar labiau pabrėžė jo jauną veidą. Be abejonės, jam 
negalėjo būti daugiau dvidešimt šešerių. Hercogas Pilypas šypsojosi. 

Jo šypsena dar labiau praplatėjo, kai Katrina, dar apsnūdusi, 
padarė nevikrų reveransą ir sušuko: 

- O sire!.. Prašau atleisti... 

- Taip kietai miegojai, kad nesiryžau žadinti. Ir nereikia 
atsiprašinėti - tai buvo žavingas reginys. 

Paraudusi iš gėdos, Katrina pastebėjo, kaip šviesios Pilypo 
akys neskubėdamos ją apžiūrinėja, ir atsiminusi, kaip atrodo, 
skubiai prisidengė krūtinę rankomis. Hercogas žingtelėjo keletą 
žingsnių atgal ir nežymiai gūžtelėjo pečiais. 

- Ką gi, žavioji ramybės drumstėja. Pirmiausia, kas tu? 

- Jūsų belaisvė, sire. 

- O dar? 

- Daugiau niekas... jeigu taip familiariai kreipiatės į mane 
“tu". Aš nekilminga, bet ir ne žemo luomo. Ne tarnaitė. Ir 
tai, kad esu suimta, dar nereiškia, kad su manimi galima taip 
elgtis. 

Truputį nustebęs, truputį susidomėjęs, blyškiaveidis Pilypas 
šyptelėjo. Nepaprastas merginos grožis nustebino jį iš pat pradžių, 
bet dabar, kai susipažino su ja arčiau, įspūdį padarė kažkas 
didesnio, įgimtas orumas, kurio jis nesitikėjo. Tačiau jis toli 
gražu neketino to parodyti ir su šypsena, labiau panašia į 
pašaipą, tarė: 

- Tokiu atveju turiu prašyti jūsų atleidimo, panele. Bet ar 
nebūtumėt tokia gera ir prisistatymėt? Manau pažįstąs visas 
gražutes miesto merginas, 0 jūsų niekada nesu matęs. 

- Nereikia manęs vadinti panele, sire. Juk sakiau, kad nesu 
panelė. O šiame mieste aš negyvenu, atvykau su savo dėde 
pirkti audinių... 

- Tai iš kur jūs? 

- Gimiau Paryžiuje, bet gyvenu Dižone nuo to laiko, kai 
jūsų draugai ir Kabošas pakorė mano tėvą, auksakalį. 

Šypsena pranyko Pilypo veide, lūpos kietai susičiaupė. Užkėlęs 
koją ant skrynios kampo, ėmė skainioti pamerktų rožių žiedlapius. 

- Iš armanjakų, taip? Štai kodėl keliate netvarką procesijos 
metu? Tokie žmonės, kaip jūs, turi suprasti, kad čie jie rizikuoja 
savo galva, mano žavioji. Iš tikro, žinant, kad priklausote partijai, 
kuri pražudė mano mylimąjį tėvą, tai atrodo labai neišmintinga. 

- Aš - ne iš armanjakų! - suriko užsiplieskusi Katrina. 
Pašaipus ir grėsmingas hercogo tonas ėmė ją pykinti. Ji nejuto 
jam nė menkiausios simpatijos... Užkimusiu iš pykčio balsu ji 
kalbėjo toliau: - Aš nepriklausau jokiai partijai. Jūsų draugai 
pakorė mano tėvą už tai, kad mėginau išgelbėti jauną riterį iš 
jūsų sesers svitos, nes ji bergždžiai įkalbinėjo jus ir jūsų numylėtąjį 
tėvą padėti jam. Neatsimenate? Tai atsitiko Gienės rūmuose. 
Madam Margarita ant kelių, su ašaromis maldavo pagailėti Mišelio 
de Monsalvi gyvybės. 

- Gana! Nepriminkite! Tai buvo vienas baisiausių mano 
jaunystės epizodų. Aš negalėjau išgelbėti Mišelio, nes būčiau 
užsitraukęs įtarimą. 

- Negalėjote jo išgelbėti? - purkštelėjo Katrina, - užtat aš 
mėginau tą padaryti, o juk buvau tik maža Paryžiaus mergiūkštė. 
Dėl to buvo pakartas mano tėvas, o mums su motina teko 
bėgti. Turėjome išvykti iš Paryžiaus ir persikelti į Dižoną pas 
mano dėdę Matjė, audinių pirklį Ten nuo tada ir gyvenu... 

Įsivyravo tyla. "Katrina, kurią vėl apniko tų nelemtų dienų 
prisiminimai, pajuto, kaip smarkiai daužosi jos širdis. Niūrus 
Pilypo veidas atrodė žiaurus. Jis, be abejonės, nubaus ją už 
įžūlumą, įmesdamas į giliausią iš savo požemių, taipogi ir dėdulę 
Matijė, ir visą jos šeimą. Tačiau net jeigu ešafaotas būtų stovėjęs 
vidury šio prabangaus kambario, ji vis tiek būtų pakartojusi 

kiekvieną žodį, kurį taip iššaukiančiai sviedė į veidą galingajam 
Burgundijos valdovui. Ji netgi jautė kažkokį ramų pasitenkinimą 
savo poelgiu. Tai buvo kažkas panašaus į revanšą už tai, kas ' 
įvyko praeityje... 

Katrina giliai atsiduso, atmetė atgal plaukų sruogą ir paklausė: 

- Ką rengiatės su manimi daryti, sire? Mano dėdulė turbūt 
miršta iš nerimo dėl mano likimo. Aš įsitikinusi, kad jis norėtų 
žinoti, kad ir kaip baisu tai -būtų! 

Pilypas piktai trūktelėjo pečiais ir išmetė pro langą tai, kas 
buvo likę iš rožės, kurią jis maigė rankose. Priėjo prie Katrinos 
arčiau. 

- Ką rengiuosi daryti su jumis? Už procesijos sutrikdymą, be 
abejonės, priklauso kažkokia bausmė, bet jūs ir taip pykstate 
ant manęs, tad nedrįstu suteikti jums dar daugiau nemalonumų. 
Matote, norėčiau, kad taptume draugais. Ir, be viso kito, jauna 
mergina turi teisę gintis, jei kas nors ją puola. Na, o tas 
žmogus, kuris išdrįso... 

- Ar tai reiškia, kad tas nelaimingasis nukentės vietoj manęs? 
Tokiu atveju prašau jam atleisti, kaip atleidau aš. Tam neverta 
teikti tiek daug reikšmės. 

Norėdama išvengti nejaukaus, kiaurai veriančio tų pilkų akių 
žvilgsnio, ji pasisuko į veidrodį ir žvilgtelėjo į savo atvaizdą. 

alia jos auksiniuose rėmuose pasirodė hercogo atvaizdas, visa 
galva aukštesnis už ją. Staiga ji krūptelėjo: karštos rankos apglėbė 
jos pečius. 

Du išblyškę veidai atsispindėjo veidrodyje. Jaunojo hercogo 
akys užsidegė keista ugnimi, ir jo rankos suvirpėjo vos palietusios 
jos šilkinę odą. Jis pasilenkė prie jos taip arti, kad ji pajuto 
šiltą alsavimą ant savo kaklo. Visą tą laiką jis neatplėšdamas 
akių žiūrėjo į jos mėlynas akis. 

- Tas bernas šimtą kartų nusipelnė mirties. Jis išdrįso padaryti 
tai, ko negaliu sau leisti aš, kad ir kaip šito trokštu. Tu per 
daug puiki! Bijau, kad dabar man bus sunku ramiai gyventi be 
tavęs... Kada ruošiatės išvykti iš miesto? 

- Kai tik pasibaigs šventė. Mūsų bagažas sukrautas ir mulai 
pakinkyti. 

- Tai ir keliaukite nedelsdami. Išvykite šį pat vakarą, ir tegu 
rytoj rytą kuo daugiau lygų bus tarp jūsų ir Briugo. Apsaugos 

raštas atvers jums miesto vartus ir užtikrins saugią kelionę. 
Susitiksime Dižone, kur aš greitai atvyksiu. | 

Sutrikusi ir susijaudinusi nuo jo rankų, kurios vis dar ją 
laikė, prisilietimo, Katrina pajuto, kaip keistas jaudulys užplūdo 
jos krūtinę. Pilypo balsas buvo aštrus ir sykiu švelnus, įsakmus 
ir šiltas. Ji pamėgino pasipriešinti tam magiškam hercogo poveikiui. 

- Susitiksime Dižone? Sire! Ką aukštas ir galingas Burgundijos 
hercogas gali veikti Dižone su gelumbininko dukterėčia, nebent 
suteršti jos reputaciją? - paklausė ji su iššūkio gaidele, kuri 
privertė užkaisti Pilypo kraują. Jis atitraukė rankas nuo jos 
pečių ir panardino jas į šilkines jos plaukų sruogas, po to 
pasilenkė ir paniro į juos veidu. 

- Nevaizduok koketės, - sušnibždėjo jis prikimusiu balsu. - 
Puikiai supranti, ką tau jaučiu, ir negailestingai tuo piktnaudžiauji. 
Princo meilė negali užtraukti nešlovės. Žinai, kad esu pasiryžęs 
viskam, kad tik gaučiau tave. Nebūtum Ievos dukra, jei 
nemokėtum įžvelgti geismo vyro akyse. 

- Sire, - paprieštaravo ji. 

Ji pamėgino Pilypą atstumti, bet jis laikė ją per daug stipriai. 
Traukiamas nenugalimos aistros, jis pasilenkė ir pabučiavo ją į 
sprandą, į tą minkštą įdubimą, kur ant kaklo raitosi trumpos 
plaukų garbanėlės. Suvirpėjusi Katrina protestuodama sušuko: 

- Sire, dėl Dievo! Neverskite manęs trenkti antausį dar ir 
jums! Šiandien man jau gana. 

Hercogas tučtuojau ją paleido ir pasitraukė keletą žingsnių. 
Jo veidas paraudo, pilkos akys apsiblausė, o rankos tebedrebėjo. 
Staiga pratrūko kvatoti. 


- Atleisk man! Turbūt tai likimo užgaida, kad šiandien visi 
vyrai taip karštai reaguoja į tavo grožį. Regis, kad netekau 
galvos. Imu suprasti tą berną kailių pirklį. Tu irgi kalta... 

Kalbėdamas priėjo prie juodmedžio skrynios, išėmė iš jos ilgą 
platų rudo aksomo apsiaustą su gobtuvu, pamuštą brangiais 
sabalų kajliais, ir vikriai užmetė jį merginai ant pečių. Prabangaus 
drabužio klostės paslėpė gundančiai apnuogintą krūtinę, kas buvo 
nepaprastas monsinjoro Pilypo ištvermės išbandymas. Matėsi tik 
žavinga galvutė su auksinių plaukų karūna. Hercogas dar sekundę 
su kažkokia neviltimi žvelgė į ją. 

- Tokia tu dar gražesnė! Tau geriau išeiti. Tučtuojau, kol 
šėtonas vėl nepradėjo manęs gundyti. Bet neužmiršk, aš tave 
surasiu... 

Jis stumtelėjo ją prie slaptų durelių, Katrina nė nepastebėjo, 
kaip jos atsidarė. Pro pusiau praviras duris ji pamatė spindinčią 
ginkluotę. 

- Palauk, - pratarė Pilypas. 

Jis išėjo iš kambario ir po kelių minučių sugrįžo su antspaudu 
patvirtintu pergamentu. 

- Apsaugos raštas. Greitai eik, ir jeigu galvosi apie mane 
nors pusę tiek, kiek aš apie tave, būsiu laimingas. 

- Aš galvosiu apie jus, sire, - šypsodamasi atsakė Katrina. - 
Bet ar pastebite, jūsų šviesybe, kad ir vėl kreipiatės į mane 
“tų"? 

Pilypas nerūpestingai nusikvatojo. 

- Nieko negaliu padaryti! Kažkas viduje verčia mane sakyti 
tau “tu". Galbūt todėl, kad kada nors tikiuosi turėsiąs teisę. 

Viena ranka laikydamasis už durų, jis sulaikė merginą dar 
sekundę. Laisvąja ranka stipriai, bet švelniai pritraukė ją prie 
savęs ir, merginai nespėjus pasipriešinti, pasilenkė ir pabučiavo 
į praviras lūpas. 

- Aš taip troškau šito bučinio! - tarsi atsiprašė jis. - Dabar 
eik... 

Jo ranka nuslydo tamsiu aksomu tarsi apgailestaudama, kad 
reikia ją paleisti. Katrina jau buvo pusiaukelėje tarp durų ir 
sargybinio, turėjusio ją palydėti pas dėdę, kai Pilypas ją dar 
sykį sustabdė. 

- Dar minutėlę! - tarė jis kaltai šypsodamasis. - Aš netgi 
nežinau tavo vardo. 

- Katrina, sire, Katrina Legua, - tarė ji taip žemai 
nusilenkdama, kad jos veidas atsidūrė ties Pilypo keliais. Jis 
pasilenkė, norėdamas ją pakelti, bet mergina šypsodamasi vikriai 
išsisuko ir nusekė paskui sargybinį, kurio metaliniai batai skardžiai 
aidėjo ant marmurinių grindų. Ji nė karto neatsisuko žvilgtelti 
į hercogą, kuris dūsaudamas žvelgė jai įkandin. Pirmą kartą 
Pilypas Burgundietis leido moteriai, kurios troško, išeiti nepaliestai. 
Tačiau Katrina šito nesuvokė. Jai svaigo galva ir, nepaisant ką 
tik suvaidintos nedidelės scenos, jautėsi pavargusi. Norėjo atsigulti 


87 


lovon ir išsitiesti ant vėsių paklodžių. Pilypui ji nepajuto nė 
kiek daugiau šilumos nėgu pirma, kai sargybiniai lydėjo ją į 
rūmus, bet tas trumpas laikas, kurį ji praleido su juo, padarė 
didelį įspūdį. Pilypo bučinys, gundančios rankos sudrumstė jos 
esybės paslaptingas gelmes, pažadino slapčiausius troškimus. Po 
visko juto silpnumą ir kažkokį drovumą, tarytum būtų padariusi 
kažką blogo. 

Paradinių laiptų gale pamatė jos lūkuriuojantį Žaką de Rusė. 
Jo tyrinėjantis žvilgsnis ją dar labiau sutrikdė. Atrodė, tarsi 
Pilypo rankos ir lūpos būtų palikusios ant jos odos neregimus 
pėdsakus. Ji mašinaliai stipriau susisupo į savo prabangų apsiaustą 
ir užleido ant kaktos gobtuvą. Kapitono žvilgsnis įsisiurbė į jos 
sučiauptas lūpas. Iššaukiamai atmetusi galvą, Katrina ėmė lipti 
laiptais žemyn. Jis nusekė paskui, neištaręs nė žodžio. 

Tik pasiekus arką, kapitonas ryžosi prašnekti. 

- Man įsakyta palydėti jus iki “Žydinčio šilkmedžio“, - tarė 
jis abejingai, - ir pasirūpinti, kad be trukdymų išvyktumėt iš 
Briugo. 

Katrina iš po gobtuvo padovanojo jam tokią akinančią šypseną, 
kad jaunuolis nuraudo iki plaukų šaknų. 

- Kokia garbė! Manau, jums neįsakyta lydėti mus iki pat 
Dižono? 

- Deja, ne... - pradėjo jis ir visai kitu tonu sušuko: - Tai 
jūs vykstate į Dižoną? Jūs ten gyvenate? 

- Taip, žinoma. 

- O, tokiu atveju aš jus dar pamatysiu, juk esu iš Burgundijos, 
iš pačios Burgundijos širdies, - pridūrė jis su tokiu nuoširdžiu 
pasididžiavimu, kad Katrina nusišypsojo. Iš visa ko sprendžiant, 
tas jauniklis irgi norėjo susipažinti arčiau. Mergina pagalvojo, 
kad kol iškeliaus iš Flandrijos, pasimatymą jai paskirs visa 
hercogo armija. Ta mintis ją taip pralinksmino, kad į viešbutį 
įžengė dainuodama. Matjė Gotrenas kaip susmuko fotelyje prie 
židinio, taip ir tebesėdėjo ten raudodamas ir, stebint išsigandusiam 
šeimininkui, vieną po kito tuštino alaus ąsočius . Katrinos 
pasirodymas tokiu spindulingu pavidalu jam buvo tikra staigmena. 
Tikėjosi išvysti lankininkus, teisėjus juodomis mantijomis, galbūt 
netgi patį budelį, 0 priešais stovėjo linksmai besijuokianti 
dukterėčia, apsirengusi kaip princesė, su apsiaustu, kurį bemat 

įkainojo prityręs pirklio žvilgsnis. Vienas hercogo karininkų 
heroldo drabužiais lydėjo menamą belaisvę išdidus it sarginis 
šuo. 

Burgundijoje visi žinojo apie hercogo silpnybę moteriško grožio 
apžavams. Triumfuojantis Katrinos pasirodymas Matjė Gotrenui 
suteikė daug peno apmąstymams. Panašu, kad jo dukterėčia ir 
hercogas pasirašė taikos sutartį. Beliko išsiaiškinti, kaip toli yra 
pažengusi ta taikos sutartis. Niukindamas snaudžiančius tarnus ir 
skubindamas juos greičiau pakinkyti mulus, jis prisiekė būsiąs 
budrus. Matjė buvo iš tų respektabilių miestelėnų, kuriems 
nesantuokinis kūdikis, nesvarbu karaliaus ar ne, toli gražu 
neatrodė danžaus dovana. 


Nepaisydama dėdulės patarimo, Katrina nepanoro padėti 
nuostabiojo apsiausto į vieną iš kelionės skrynių. Vietoj suplėšytos 
suknelės apsivilko paprastą baltą suknelę iš plonos lengvutės 
gelumbės, kurią audžia Valensijos audėjos. Rūpestingai supinti 
plaukai buvo sukišti po tiurbanu iš plono audeklo, jo laisvasis 
galas permestas po pasmakre ir prisegtas kitoje tiurbano pusėje. 
Virš viso to ji vėl užsivilko savo puikųjį aksominį apsiaustą. 

- Jei sutiksime plėšikus, - burbėjo Matjė, dar neatsipeikėjęs 
nuo patirto sukrėtimo, - jie palaikys tave bajore ir pareikalaus 
išpirkos... 

Bet Katrina buvo taip sužavėta savo nuostabiuoju apsiaustu, 
kad nenorėjo nieko girdėti. 

- Jis skrynioje susiglamžys. Be to, Dižone jo vilkėti negalėsiu. 
Mama nė už ką neleis, kad ir dėl to, jog tai įžeistų ponią 
Šansi arba našlę de Šatovilen, kurios tokio neturi. Tad kol 
galiu, panešiosiu jį... 

Išdidi kaip karalienė, apsigobusi sabalų apsiaustu, nors ir buvo 
šilta, Katrina atsisėdo ant mulo. Nedidelė gelumbininko gurguolė 
traukė paskui de Rusė arklį ligi pat miesto vartų. Prie šventos 
Kotrynos vartų, kuriuos de Rusė įsakė atidaryti hercogo vardu, 
jie išsiskyrė, tačiau nusilenkdamas merginai Žakas de Rusė 
sumurmėjo: “Iki pasimatymo“. Katrina nusišypsojo, bet nieko 
neatsakė. Nebuvo prasmės. Dabar, sužinojęs, jog ji iš Dižono, 
jis, regis, sapnavo atmerktomis akimis. Prieš jodama pro stipriai 
saugomus vartus, Katrina atsisuko, bet ne tam, kad pažvelgtų 
į Rusė, o tam, kad atmintyje vėl iškiltų aukštas, lieknas, tamsus 

Pilypo siluetas, jo išblyškęs veidas, degančios akys, kai jis pasilenkė 
pabučiuoti jai į kaklą. Pirmą kartą Katrina turėjo prisipažinti, 
kad vyras ją gali pavergti. Meilė tokio žmogaus suteikia gyvenimui 
prasmę - gal dėl to netgi verta gyventi... 

Kai jie prajojo pro šventos Kotrynos vartus, Katrina daugiau 
nebeatsisuko. Jodama ant savo mulo šalia Matjė, ji atsidavė 
besikaitaliojančio aliūro migdančiai monotonijai. Abipus horizonto 
driekėsi plokščios ganyklos, išraižytos kanalų ir -šen bei ten 
apaugusios medžių guotais bei paįvairinamos vėjo malūnų siluetais. 
Kažkokie jūros paukščiai, privilioti ryškios mėnulio šviesos, tokios 
ryškios, kad buvo šviesu lyg dieną, skrodė žvaigždėtą dangų. 

Katrina džiugiai traukė sūrų orą, atneštą jūros vėjo. Ji 
nubloškė gobtuvą ant nugaros ir atsisagstė apsiaustą. Tai buvo 
tas pats jai pažįstamas horizontas, į kurį rėmėsi giliomis 
provėžomis išvagotas kelias, bet dabar tarsi būtų įgijęs naujų 
spalvų. Auštant virš plyno kaimiško peizažo iškilo Kurtrė bokštai. 

- Apsistosime “Auksinės puodynės“ viešbutyje, - tarė Matijė, 
iki šiol nė karto nepravėręs burnos dėl tos svarbios priežasties, 
kad giliai miegojo. - Aš baisiai pavargau. Pabūsime čia iki 
rytojaus. Turiu reikalų su šio miesto pirkliais. 

Katrina irgi norėjo miego, todėl neprieštaravo tokiam planui. 

Išvykdamas iš Kurtrė, Matjė Gotrenas likusį kelią nusprendė 
įveikti kaip galima greičiau. Jautė, kad jau gana sugaišo, ir 
nekantravo vėl išvysti Dižono sienas su Sen Benino abatijos 
bokštais ir Marsanė slėnius, kur augo jo vynuogynas. Beje, nė 
kiek nebūgštavo dėl savo namų, kurių gėrybės buvo paliktos jo 
sesers Žaketės, Loizos ir tos pačios Saros, kurią atsivežė iš 
Paryžiaus ir prie kurios Matjė niekaip negalėjo priprasti netgi 
po tiekos metų, dukterėčios priežiūrai. Katrina, kurią nepaprastai 
linksmino toks dėdės požiūris į Sarą, tvirtino, kad Matjė jos 
ne tik prisibijo, bet yra slaptai ją įsimylėjęs, ir būtent šito 
negali jai atleisti. 

Jis niūktelėjo savo mulą, užsismaukė gobtuvą kiek tik įmanoma 
ir pasileido pirmyn, tarytum pats velnias būtų vijęsis jo pėdomis. 
Katrina stengėsi neatsilikti. Iš paskos jojo trys tarnai: du iš 
šonų, o trečiasis saugojo gurguolę iš užpakalio. Prajojo Burgundijos 
hercogo valdas. Netrukus pasibaigs žemės, priklausančios Kambrijos 
vyskupui. Tuomet atsidurs krašte, kuris yra grafo Vermandua, 

aršaus dofino Karolio šalininko, nuosavybė. Šiame ruože geriau 
neužtrukti, matyt, dėl to šaunusis gelumbininkas taip įnirtingai 
ragino mulus. 

Dabar jie keliavo palei Esko upės aukštupį Sen Kventino 
link. Nuostabus kelias vingiavo palei pat upę, tarp žalių kalvų 
su baltomis besiganančių avių dėmėmis. Žvelgiant į tą paveikslą, 
sunku buvo net pagalvoti apie karą. 

Visgi retkarčiais jie prajodavo pro nusiaubtą, sudegintą iki 
pamatų kaimą, kur stirksojo vien keletas aprūkusių rąstų, 
iškalbingai bylojančių, kad šitoje šalyje taikos nėra. Kartais Katrina 
turėdavo nusisukti, prie kelio pastebėjusi medį, tarp kurio švelnių 
jaunų lapų nelyginant baisus vaisius suposi lavonas. 

Diena slinko vakarop, ir pradėjus brėkšti tamsūs didžiuliai 
debesys ėmė telktis virš žole apaugusių viršukalnių. Katrina 
pajuto vėsą. Ją krėtė šaltis. 

- Bus audra, - tarė dėdulė Matjė, - žvilgtelėjęs į horizontą. 
- Geriausia būtų prisiglausti kokiame nors viešbutyje. Paskubėkime. 
Jei neklystu, čia yra vienas, ten, kur šis kelias kertasi su keliu 
į Peroną. 

Energingai varomi, mulai pasileido šuoliais ir tuoj pat ant 
keliauninkų nukrito pirmieji lietaus lašai Po minutės Katrina 
sustojo kaip įbesta, priversdama savo dėdulę pasekti jos pavyzdžiu. 

- Kas atsitiko? - suburbėjo jis. 

Mergina ramiai nulipo nuo mulo, nusivilko, rūpestingai 
sulankstė apsiaustą ir priėjo prie vieno iš nešulinių mulų, ant 
kurio buvo pritvirtinta jos kelioninė skrynelė. 

- Nenoriu sugadinti savo apsiausto. Jis neatlaikys lietaus. 


- Vadinasi, geriau tesušlampame mes! Jei būtum manęs 
paklausiusi... bet juk tu visada darai kaip nori. Naktis vis tamsyn, 
o lietus smarkėja... Prakeikimas! Tai pakenks mano reumatui! 

Padedama seno tarno Pjero, visada jautusio jai silpnybę, ji 
užsispyrusi įkišo apsiaustą į skrynią ir išsitraukė kitą, iš šiurkštaus, 
storo juodo audinio, kuris galėjo apsaugoti nuo didžiausios liūties. 
Apsigobusi juo, Katrina nuėjo atgal prie savo mulo, tačiau staiga 
pastebėjo kažką nepaprasto. Toje vietoje meldai prie upės buvo 
labai tankūs ir kartu su trimis didelėmis išsikerojusiomis ievomis 
sudarė nelyginant užtvarą, kuri dengė pievelę, pakraščiais apžėlusią 

gervuogių krūmais. Tos pievelės viduryje matėsi kažkas keista, 
kažkas juoda. Katrina nubėgo prie kranto. 

- Na, kas dabar? - gailiai sumykė Matjė. - Lietus visai 
įsismarkavo. Nežinau, ar pastebėjai... 

Bet Katrina nesiklausė. Praskleidusi meldus ir lapus, ji išvydo 
jokių gyvybės ženklų nerodantį žmogaus kūną, kniūpsčią gulintį 
gervuogyne. Tais neramiais laikais rasti kelkraštyje lavoną nebuvo 
kažkas stebėtino, bet šiuo atveju tai nebuvo koks nors paprastas 
valstietis, o, be abejonės, riteris. Jį išdavė juodinto plieno šarvai, 
kuriais plūdo kraujas, taip pat herbas su erelio atvaizdu ant 
šalmo. Tas žmogus, matyt, pats buvo iššliaužęs iš vandens. 

Katrina nesiryžo jo paliesti ir stovėjo, saglumusi žvelgdama į 
didžiulį kūną, gulintį prie jos kojų. Kaip šis riteris rado savo 
mirtį? Nesimatė jokių kovos pėdsakų, nė arklio kanopų žymių. 
Jį visą dengė šarvai - matėsi tik žaizdoti rankų riešai, laibi ir 
tvirti, lygūs ir įdegę. Bet labiausiai Katriną neramino vis dar 
tekantis kraujas. Ji pamanė, kad riteris galbūt dar gyvas. 
Pasilenkusi prie jo, pamėgino apversti, bet neįstengė. 

Ji jau norėjo šauktis pagalbos, kai Matjė, pavargęs tuščiai 
aušinti burną, burbėdamas nulipo nuo mulo ir priėjo pasižiūrėti, 
kas atsitiko. 

- Švenčiausioji Mergele, kas čia dabar? - sušuko jis, sukrėstas 
reginio, atsivėrusio prieš jo akis. . 

- Šarvuotas riteris, kaip matai. Padėk man jį apversti. Manau, 
jis dar gyvas... 

Tarytum patvirtindamas jos žodžius, sužeistasis silpnai sudejavo. 
Katrina džiugiai riktelėjo: 

- Jis gyvas! Ei, jūs! Pjerai! Ptižanai, Amijeli! Čionai! 

Trys tarnai skuoste atskuodė. Visi sukibę pakėlė sužeistąjį 
riterį, nors ir labai sunkus jis buvo su savo šarvais, ir paguldė 
ant minkštos žolės pakelėje. Pjeras nuėjo dėžutės, kurioje Katrina 
laikė tepalus ir vaistus, o Amijelis ėmė skelti ugnį iš titnago 
uždegti deglui. Jau beveik buvo naktis ir ką nors įžiūrėti buvo 
neįmanoma. 

Lijo ne per smarkiausiai, bet vis tiek trukdė tarnui uždegti 
deglą. O čia dar pakilo vėjas; galiausiai deglas visgi įsidegė, 
mesdamas atšvaitus ant šlapių šarvų. Ant žolės tįsanti tamsi 
riterio figūra buvo panaši į bazalto gigantą. Dėdulė Matjė, 

užmiršęs reumatą, atsisėdo ant žolės ir galvą su šalmu pasidėjęs 
sau ant kelių mėgino atverti antveidį. Tai padaryti buvo sunku, 
nes per šalmą, matyt, buvo ne kartą trenkta, ir antveidis 
užsikirto. Pasilenkusi prie riterio galvos, Katrina ėmė nekantrauti, 
ypač dėl to, kad sužeistasis pradėjo beveik be perstojo dejuoti. 

- Paskubėk, - ragino ji. - Jis turbūt dūsta tame plieniniame 
narve. 

- Darau ką galėdamas. Ne taip paprasta... 

Atrodė, kad antveidis užsikirto nepataisomai. Matjė net 
suprakaitavo besistengdamas. Tai matydamas, senasis Pjeras 
išsitraukė savo peilį ir atsargiai įkišo jį į šarnyrą. Paskui spustelėjo 
peilio rankeną - šarnyras pasislinko ir antveidis atsidarė. 

- Atnešk deglą - paliepė Katrina. 

Bet vos tik mirguliuojanti deglo šviesa apšvietė riterio veidą, 
Katrina, šaižiai surikusi, atšoko, išmesdama iš rankų dėžutę su 
tepalais. 

- Kas tau? - nustebęs paklausė Matjė. 

Katrina bejėgiškai pažvelgė į dėdę. Ją apėmęs jausmas buvo 
toks stiprus, kad neįstengė ištarti nė žodžio. 

- Taip! Ne!.. Nežinau! 

- Kas tau, gal pamišai? Kas per paslaptys? Geriau padėtum 
nuimti tą šalmą, užuot alpuliavusi. Zmogus kraujais plūsta... 

- Aš negaliu... ne dabar! Pjerai, padėk dėdei! 

Senasis tarnas, sunerimęs žvilgčiodamas tai į merginą, tai į 
sužeistąjį, nuskubėjo pagalbon. Katrina atsisėdo šalia, sunėrusi 
drebančias rankas. Išplėstomis akimis ji stebėjo, kaip Pjeras su 
jos dėde mėgina numauti šalmą nuo riterio galvos, kurio veidas 
taip tiksliai atkartojo Mišelio de Monsalvi bruožus. 

Susisupusi į apsiaustą, jau gerokai permirkusį nuo lietaus, 
visa drebėdama, mergina pro laiko skraistę regėjo praeities 
vaizdus. Tie seni įvykiai, kurie tuomet, Paryžiuje, jos vos 
nepražudė, atmintyje iškilo nepaprastai ryškiai. Mišelis, besiginantis 
nuo mėsininkų prabangiuose Gienės rūmuose; Mišelis už nugaros 
surištomis rankomis, išdidžiai žengiantis savuoju via dolorosa* 
įžeidinėjamas staugiančios minios; Mišelis, gulintis tamsiame rūsyje 
ir tyliai pasakojantis apie savo gimtinę godžiai besiklausančiai 


* Via dolorosa (/o:) - “Kančių kelias“ - Kryžiaus kelias, kuriuo Kristus buvo 
vedamas į Golgotą. 

mergaitei... Vieną akimirksnį jis užsimerkė kažką prisiminęs, ir 
riterio veidas su juodu šalmu tiesiog pritrenkė savo panašumu 
į Mišelį, koks jis buvo tuo momentu... Visomis išgalėmis Katrina 
vijo šalin ją užplūdusius vaizdus, ypač Mišelio veidą - sumuštą, 
ištinusį, kruviną ir dulkėtą. Panašumas su riteriu buvo nepaprastas. 
Mergina pasilenkė, norėdama geriau įsižiūrėti ir įsitikinti, ar tai 
ne sapnas. Ne, veidas buvo toks pat išblyškęs, bejausmis, tamsiais 
paakiais ir kietai užmerktomis nereginčiomis akimis. Siaura kraujo 
srovelė tekėjo nuo kaktos ant skruosto ir siekė sučiauptų lūpų 
kampą. Retkarčiais veidu prabėgdavo skausmo drebulys. 

- Mišeli, - prieš savo valią ištarė Katrina. - Juk čia ne tu, 
negali būti tu? 

Tai buvo ne jis. Bet panašumas buvo toks pribloškiantis, kad 
nepatikėjo tol, kol Matjė su Pjeru pagaliau numovė jo šalmą. 
Vietoj auksinių garbanų, kurias Katrina taip gerai prisiminė, 
pasirodę plaukai buvo juodi kaip naktis, tankūs, tiesūs ir 
nesušukuoti. Viskas atsistojo į savo vietas, nors plaukų spalva 
nė kiek nemenkino panašumo. Tačiau šitas veidas atrodė dar 
gražesnis negu Mišelio. Ir rūstesnis. 

- Negalime čia jo palikti. Esame kiaurai permirkę, 0 jaunajai 
poniai, iš visa ko sprendžiant, taipogi ne viskas gerai, - tarė 
Pjeras, pamatęs, kaip Katrina kalena dantimis, pati, matyt, to 
nejausdama. - Keturiese pajėgsim nunešti jį iki viešbučio. 

- Jis per sunkus su tais šarvais,- tarė Matijė. 

Jie greitai nuėmė šarvus. Paskui jaunąjį riterį susupo į 
apsiaustą ir, iš lazdų ir virvės padarę kažką panašaus į neštuvus, 
paguldė jį ant jų. Katrina, kiek atsipeikėjusi nuo patirto šoko, 
sustabdė kraują, besiveržiantį iš Žaizdos galvoje, ir uždėjo tvarstį, 
pritvirtindama jį šaliku. 

Visą tą laiką sužeistasis nė karto neatsimerkė, nors dejavo 
nuiminėjant šarvus ir guldant ant neštuvų. 

- Jam turbūt sulaužyta koja, - tarė Pjeras, apčiuopdamas 
sutinusią galūnę savo vikriais raukšlėtais pirštais. 

Kai jie vėl pajudėjo į kelią, Katrina atsisakė sėstis ant mulo 
ir Žžingsniavo šalia neštuvų. Viena riterio ranka gulėjo ant 
krūtinės, virš apsiausto. Ta ranka traukė Katriną kaip magnetas, 
ir ji neilgai priešinosi pagundai paimti tą ranką. Ji buvo šalta 
ir drėgna; kraujo lašai vis dar sunkėsi iš gilių žaizdų. Katrina 

atsargiai nušluostė juos nosinaite. Švelnūs merginos delnai greitai 
sušildė didelę vyrišką ranką. 

Jie skubėjo užbaigti kelionę, bet naktis buvo tamsi, nors akin 
durk, ir kai prieš juos sušvito žibintas, kabantis virš “Karolio 
Didžiojo" viešbučio durų, mažasis būrys buvo kiaurai permirkęs. 

Po valandos visi patogiai įsikūrė. Sužeistąjį riterį paguldė į 
didelę lovą. Viešbutis, stovintis pagrindinių kelių kryžkelėje, laimė, 
buvo vienas geriausių apskrityje. 

Sužeistojo riterio atsiradimas viešbutyje sukėlė sąmyšį, nes vos 
ne vos pavyko surasti jam vietos. Pirklių, vykstančių į Briugą, 
karavanas užėmė beveik visus kambarius. Pagaliau kambarį riteriui 
surado. Katrinai lovą paklojo gretimame mažame kambarėlyje. 
Matjė šį sykį turėjo pasitenkinti arklide ir miegoti ant šiaudų 
kartu su tarnais. 

- Ne pirmas ir ne paskutinis kartas, - tarė jis filosofiškai. 
Kur kas didesnį susirūpinimą kėlė sužeistojo būsena. Jis vis dar 
tebebuvo be sąmonės. Žaizda galvoje, be abejonės, padaryta tuo 
pačiu ginklu, kuris sulamdė šalmą, vis dar kraujavo. 

Jų įsiveržimas į viešbutį neliko nepastebėtas keliauninkų, 
vakarieniavusių prie stalo pagrindiniame kambaryje. Vos spėjus 
Katrinai ir Matjė įsikurti, juos aplankė keistas svečias. Ir Briuge, 
ir kituose miestuose, kur vykdavo mugės, gelumbininkui 
pasitaikydavo sutikti musulmonų, tad tiurbanu nustebinti jį buvo 
sunku. Betgi žmogus, pasirodęs kambaryje, kur gulėjo sužeistas 
riteris, buvo keistas visais atžvilgiais. 

Jis buvo liesas, lankstus ir toks mažas, kad atrodė tarsi jo 
veidas yra pusiaukelėje tarp didžiulio tiurbano ir kojų, apautų 
raudonais batais ir dailiomis mėlynomis kojinėmis. 

Platus, prašmatnus indigo spalvos damasto* chalatas siekė 
kelius. Apie taliją juosėjo plačiu plonos medžiagos kušaku. Jo 
klostėse matėsi gausiai išraižyta durklo rankena. Tačiau šie puikūs 
drabužiai, kad ir kaip stebino, negalėjo prilygti įspūdžiui, kurį 
kėlė pats asmuo. Jo liesą jaunatvišką veidą puošė su išore 
nesiderinanti ilga balta barzda, virš kurios kyšojo maža smaila 
nosis. Svečias žengė keletą žingsnių pirmyn ir, sukryžiavęs ant 
krūtinės plonas rankas, žemai nusilenkė pirkliui ir jo dukterėčiai. 


* Damastas - tankus žakardinis audinys, kurio fonas ir raštas audžiami dviem 
kontrastiškais pynimais. 

- Tesaugo jus Alachas! - pasisveikino jis puikia, bent kiek 
švepluojančia, prancūzų kalba. - Sužinojau, kad turite sužeistą 
žmogų, todėl aš čia! Mano vardas Abu al Chairas, kilęs iš 
Kordobos ir esu geriausias gydytojas visame Islamo pasaulyje. 

Žodis “gydytojas" privertė Katriną sutramdyti nesuvaldomo 
juoko protrūkį. Neapsakomas mažojo žmogaus su tiurbanu orumas 
turėjo kažką komiško - jis, matyt, į tai nekreipė dėmesio. 

- Taip, su mumis išties yra sužeistasis... - prabilo ji. Bet 
mažasis gydytojas, rankos mostu privertė ją nutiltii Abu al 
Chairas griežtai tarė: 

- Aš kreipiuosi į šitą pagyvenusį garbingą poną. Mūsų šalyje 
moterims neleidžiama kalbėti. 

Katrina iš apmaudo paraudo iki plaukų šaknų, o Matjė, savo 
ruožtu, vos laikėsi nesijuokęs. Bet atsisakyti pagalbos nebuvo 
galima. 

- Išties turime sužeistąjį, - atsakė jis, taip pat nusilenkdamas. 
- Jaunas riteris, kurį mes radome ant upės kranto, regis, yra 
gana apgailėtinoje būsenoje. 

- Aš jį apžiūrėsiu. 

Lydimas dviejų juodaodžių tarnų, kurių vienas nešė didelę 
ryškiai ornamentuotą kedro medžio skrynelę, o kitas - kalinėto 
sidabro ąsotį, Abu al Chairas įėjo į kambarį, kur gulėjo riteris. 
Raudona užuolaida uždengtoje lovoje, kuri kartu su židiniu 
užėmė vos ne visą patalpą, sužeistasis atrodė dar labiau išblyškęs 
negu pirma. Greta jo stovėjo Pjeras, tamponu vis sausindamas 
tebekraujuojančią žaizdą. 

- Šis ponas - gydytojas, - paaiškino Matjė Pjerui, išsproginusiam 
iš nuostabos ' akis. 

- Garbė Viešpačiui! Jis atėjo pačiu laiku! Žaizda vis kraujuoja. 

- Aš bemat tai sutvarkysiuų, - tarė arabas ir vergams davė 
ženklą pastatyti savo nešulius ant stalo šalia lovos. Pakėlęs abi 
rankas, atsismaukė plačias rankoves ir greitai apčiupinėjo sužeistojo 
galvą. 

- Lūžio nėra, - pagaliau tarė. - Tiesiog perkirsta kraujagyslė. 
Atneškite dubenį su žarijomis. 

Pjeras išlėkė iš kambario, o Katrina užėmė jo vietą galvūgalyje. 
Mažasis daktaras nepalankiai žvilgtelėjo į merginą. 

- Jūs - šio Žmogaus žmona? 

- Ne, net nepažįstu. Bet vis tiek liksiu čia, - ryžtingai 
pareiškė mergina. Mažajam arabui, matyt, ne itin mėgusiam 
moteris, vargu ar būtų pavykę ją išprašyti. 

Abu al Chairas paniekinamai purkštelėjo, bet nutylėjo. Jis 
rausėsi savo skrynelėje, kurioje matėsi tviskančių plieninių 
instrumentų eilės, įvairiausi buteliukai, taipogi daugybė įvairias- 
palvių alborelių*: juodų, žalių, raudonų ir baltų. Jis išsiėmė 
mažo antspaudo formos įrankį su bronzine rankenėle, kuri 
vaizdavo paukštį ant lapų. Kruopščiai nuvalęs tą instrumentą 
maža vilnone pagalvėle, suvilgyta keletu kažkokio aitriai kvepiančio 
skysčio lašų, Abu al Chairas įkišo jį į dubenį su raudonai 
įkaitintomis žarijomis, kurį ką tik buvo atnešęs Pjeras. Katrina 
iš siaubo išplėtė akis. 

- Ką ketinate daryti? 

Mažasis daktaras aiškiai nebuvo linkęs su ja kalbėtis, bet 
negalėjo ištverti neatsakęs, jei būdavo prašomas paaiškinti kokį 
nors savo poelgį. 

- O neišmintinga moterie, argi neaišku? Ketinu prideginti 
žaizdą. Jūsų kvaili daktarai, ir tie naudoja šį būdą... 

Tvirta ranka suėmęs bronzinę instrumento rankenėlę, prispaudė 
įkaitintą metalą prie žaizdos, prieš tai išvalęs iš jos šalmo 
nuolaužas. Katrina užsimerkė ir sugniaužė delnus. Tačiau vis 
vien girdėjo sužeistojo aimanas ir užuodė svylančios mėsos bei 
degančių plaukų kvapą. 

- Bet ir jautrus jaunuolis! - tarė daktaras. - Vos tepaliečiau 
žaizdą, kad neliktų didelio rando. 

- Kažin ką jūs darytumėt, jeigu jums kas nors pridėtų prie 
smilkinio įkaitinto metalo gabalą? - suriko Katrina, su siaubu 
žvelgdama į iškreiptą jaunuolio veidą. 

- Pasakyčiau, kad puiki idėja, jeigu tai išgelbės mano gyvybę. 
Kaip matote, kraujas nebeteka. Patepsiu žaizdą stebuklingu tepalu, 
ir po kelių dienų liks tik nedidelis randas, nes žaizda šiaip 
nėra didelė... 

Išėmęs iš savo skrynelės žalią buteliuką, išpieštą linksmomis 
fantastiškomis gėlėmis, jis auksinės adatos smaigaliu pakabino 
truputį tepalo ir patepė juo žaizdą. Po to prispaudė balzamą 


* Nedidelis cilindro formos majolikos indas su dangteliu. Vaistininkai juose 
laikydavo tepalus, kitus vaistus. 

prie žaizdos nedidele kelis kartus sulenkto plono audeklo skiautele 
ir mikliai pribintavo šį kompresą - ant jaunuolio galvos atsirado 
nuostabus šalmas. Tas šalmas uždengė sužeistojo plaukus ir 
apėmė smakrą - kaip moteriškas kykas. Katrina susidomėjusi 
stebėjo, kaip daktaras dirba. Ant žaizdos uždėjus balzamą, 
jaunuolis nustojo dejavęs. Aštrus, bet ir malonus, kvapas pasklido 
kambaryje. 

- Kas čia per balzamas? - paklausė ji. 

- Mes jį vadiname Matarėjo balzamu, - paaiškino daktaras. 
- Jis gaminamas Egipte. Ar jaunuolis dar kur nors sužeistas? 

- Manau, jam sulaužyta koja, - tarė Matjė, iki tol tylėjęs. 

- Pažiūrėsime! 

Nekreipdamas dėmesio į merginą, daktaras nuklojo antklodę, 
apnuogindamas jaunuolį, kurį Matjė su Pjeru buvo nurengę prieš 
guldydami į lovą. Pamatęs jį nuogą, Matjė nuraudo iki ausų. 

- Išeik iš kambario, Katrina! - paliepė jis, paėmęs dukterėčią 
už rankos ir vesdamas ją prie durų. Mažasis daktaras sustabdė 
jį piktu Žvilgsniu. 

- Kas čia per juokingas krikščioniškas drovumas? Žmogaus 
kūnas, kaip ir arklio, - nuostabiausias Alacho kūrinys. Kada 
nors ši moteris duos gyvybę tokiam pat žmogui. Kaipgi jo 
vaizdas gali ją įžeisti? Senovės graikai kaldino nuogų vyrv ir 
moterų statulas, puošdavo jomis savo šventyklas. 

- Mano dukterėčia - skaisti, - atsakė Matjė, tebelaikydamas 
Katriną už riešo. 

- Neilgai tokia bus. Tam ji per daug graži! Aš nemėgstu 
moterų. Mano manymu, jos kvailos, triukšmingos ir vaikiškos. 
Bet aš pripažįstu grožį, susidūręs su juo. Ši jauna moteris - 
šedevras... Kaip ir šis jaunuolis. Ar regėjote kada nors ką 
tobulesnio už šitą karį? 

Estetinis Abu al Chairo susižavėjimas, kuriam, atrodo, Matjė 
nebuvo linkęs pritarti, netrukdė jam dirbti, ir nenustodamas 
kalbėti jis nepaprastai atsargiai ir švelniai čiupinėjo sulaužytąją 
riterio koją. Matjė nenoriai paleido Katriną ir Žiūrėjo į tamsų 
kūną, kuris kerinčiai blizgėjo žvakės liepsnos apšviestas. Katrina 
vėl atsistojo lovos galvūgalyje. Nenustodamas dirbti, daktaras be 
perstojo giedojo ditirambus vyriškam grožiui. Beje, šiuo atveju 
jis kalbėjo tikrą teisybę. Sužeistasis riteris buvo nuostabiai sudėtas. 

Ilgi, stangrūs raumenys po bronzine oda buvo anatomiškai tobuli; 
baltos paklodės fone jo galingi pečiai, tvirti siauri klubai ir 
plokščias pilvas, taipogi ranka su pūpsančiais raumenimis atrodė 
nepaprastai reljefiškai. Sujaudinta to vaizdo, Katrina pajuto, kaip 
jai šąla rankos, o skruostus pila raudonis. 

Padedamas vergų, Abu al Chairas suėmė riterio koją - ją 
reikėjo ištempti ir atstatyti sulaužytus kaulus. Staiga Katrina 
išgirdo: 

- Jeigu tas erodas elgtųsi bent kiek švelniau, pamanyčiau 
esąs rojuje, nes jūs, be abejo, angelas. O gal jūs - pati Roza, 
nužengusi tiesiai iš Lori* romano puslapių? 

Ji išvydo dvi juodas karštligiškai spindinčias akis. Dabar, kai 
jaunuolis atgavo sąmonę ir atsimerkė, panašumas į Mišelį buvo 
tiesiog fantastiškas - mergina negalėjo susilaikyti nepaklaususi jo 
drebančiu balsu: 

- Vardan visko, kas šventa, sire... Pasakykite savo vardą! 


Skausmo iškreiptame, prakaito išpiltame veide pasirodė kažkas 
panašaus į šypseną. 

- Labiau norėčiau sužinoti, kas esate jūs, bet būtų negarbinga 
tokią nuostabią damą versti pakartoti savo klausimą. Manc 
vardas - Arno de Monsalvi, tarnauju kapitonu pas dofiną Karolį. 

Norėdamas geriau matyti merginą, sužeistasis pamėgino 
pasiremti alkūne ir supykdė mažąjį daktarą. 

- Jei negulėsite ramiai, mano pone, liksite šlubas! 

Juodos Arno akys, įsmeigtos į Katriną, dabar nustebusios 
pažvelgė į gydytojo čalmą ir į du keistus jo pagalbininkus. Jis 
greitai persižegnojo ir pamėgino ištraukti koją iš ją laikiusių 
rankų. 

- Kas čia? - įniršęs sušuko jaunuolis. - Kitatikis mauras? 
Kaip jis drįso paliesti krikščionį riterį, nebijodamas, kad jam 
gyvam nudirs kailį? | 

Abu al Chairas atsiduso, tuo parodydamas apmaudą dėl tokio 
elgesio. Susikišo rankas ir savo apdaro rankoves ir mandagiai 
nusilenkė. 


* Gijomas de Lori - trubadūras, alegorinės poemos apie meilę “Romanas apie 
Rozą" (apie 1230 m.) autorius. 

-  Kilnusis riteris, žinoma, geriau norėtų netekti kojos? 
Nemanau, kad čia esama kito gydytojo. Tad labai apgailestauju, 
kad sustabdžiau jo kilmingą kraują. Toks niekingas šuva, kaip 
aš! Turėjau leisti ištekėti jam iki paskutinio lašo! 

Šis pusiau piktas, pusiau ironiškas daktaro tonas nuramino 
jaunuolį, ir jis pratrūko juoktis. 

- Girdėjau, kad tavo tėvynainiai - išmintingi žmonės! Be to, 
esi visiškai teisus. Neturiu pasirinkimo. Dirbk toliau. Aš 
pasirūpinsiu, kad tau būtų karališkai atlyginta. 

- Kuo? - sumurmėjo Abu, vėl atsiraitojęs rankoves. - Kai 
šis garbusis gelumbininkas jus surado, neturėjote nieko, vien 
savo šarvus. 

Matjė, savo ruožtu, nusprendė, kad sužeistasis pernelyg įžūliai 
spokso į jo dukterėčią. Jis nepastebimai atsistojo tarp jų ir 
pradėjo riteriui pasakoti, kaip jie rado jį Esko pakrantėje, nuėmė 
šarvus ir atgabeno į “Karolio Didžiojo" viešbutį. Tuomet jaunuolis 
staiga surimtėjęs papasakojo savo istoriją. Jis kaip dofino 
pasiuntinys keliavo pas Burgundijos hercogą. Jojant kaimo keliu 
kartu su vieninteliu palydovu ginklanešiu, staiga kitoje upės 
pusėje juos apsupo ir užpuolė plėšikų gauja - burgundai ir 
anglai. Užpuolikai nutempė jį nuo arklio, viską atėmė ir trenkė 
per galvą prieš įmesdami į upę, kur, jų manymu, jis tikrai 
turėjo nuskęsti. Tikras stebuklas, kad, nepaisant sunkių šarvų, 
jis išsikapstė į kitą upės krantą - padėjo atsitiktinai pasitaikiusi 
smėlinga sekluma. Sukaupęs paskutines jėgas, jis išsiropštė į 
krantą ir neteko sąmonės. Kas nutiko jo ginklanešiui, nežino 
ir mano, kad banditai tikriausiai jį nužudė. 

- Gaila, jei tikrai taip atsitiko, - liūdnai tarė jis. - Tai buvo 
šaunus vaikinas. 

Kol jaunuolis pasakojo, Abu al Chairas toliau dirbo savo 
darbą, retsykiais pertraukiamas savo paciento skausmo ir įniršio 
šauksmų. Kantrybė tikrai nebuvo viena tų dorybių, kurių nemažai 
turėjo Arno de Monsalvi. 

O Katrina visą laiką ryte rijo jį akimis. Atrodė, kad dangus 
atsiuntė tą stebuklą, prikeldamas iš kapo žmogų, kurio ji niekad 
nenustojo mylėjusi. Tarp jos ir Arno ėmė driektis nematomas 
ryšys, kas akimirksnį, sulig kiekvienu žvilgsniu tas ryšys tvirtėjo 
ir gilėjo. Kas kartą, pajutusi sužeistojo žvilgsnį, beje, gana dažną, 

joje tarsi kažkas apsiversdavo. Merginos skruostai liepsnojo. 
Riteris, be abejo, troško vieno: nors akimirksnį pasilikti dviese 
su mergina, kurios grožis, jis nė neslėpė, jį pribloškė. Todėl 
Arno įnirtingai pasipriešino, kai daktaras priglaudė prie jo lūpų 
mažą auksinę taurelę su paslaptingu gėrimu. Jaunuolis pamėgino 
ją nustumti. 

- Mano mielas jaunasis riterį, - griežtai tarė mauras, - jei 
norite greitai atgauti jėgas, jums reikia užmigti. Tai padės. 

- Jėgas? Bet rytoj privalau išvykti! Turiu dofino laišką... Turiu 
keliauti į Briugą. 

- Jūsų koja sulaužyta. Privalote gulėti lovoje! - sušuko Abu 
al Chairas. 

- Be to, - švelniai įsiterpė Katrina, - gali būti, kad Briuge 
hercogo neberasite. Jis dabar vyksta į Dižoną, kur turi daug 
reikalų. O Dižonas... kaip tik ten mes ir keliaujame. 

Paniuręs Arno žvilgsnis pragiedrėjo. 

Katrinai nutilus, jaunuolis ištiesė delną, norėdamas paimti jos 
ranką, bet vietoj jos palietė Matjė durtinį ir vėl paniuro. Paskui, 
vėl atgavęs gerą nuotaiką, nusišypsojo ir pareiškė, kad jam labai 
malonu keliauti kartu su jais. 

- Tikiuosi, - pridūrė jis, - kad rasime kokius nors neštuvus. 

- Apie tai pagalvosime rytoj - nutraukė Abu. - Dabar 
išgerkite šią mikstūrą! 

Po kelių minučių stiprūs migdomieji užmerkė riterio akis ir 
jis giliai užmigo. Kambaryje pasiliko vien juodaodis tarnas, kurį 
daktaras paliko prie ligonio. Abu vergai buvo nebyliai, todėl 
pacientas neturėjo galimybės su jais ginčytis. Daktaras įtikinamai 
pareiškė Matjė, kad sužeistasis, iš visa ko sprendžiant, toks pat 
užsispyręs, kaip “skorpionas, įsiutintas savo urve“. 

Katrina, paskutinioji išeidama iš kambario, apmaudžiai atsiduso. 

Abu al Chairo kompanija pasirodė kur kas įdomesnė, negu 
Katrina tikėjosi, nepaisant netgi atkaklaus jo nenoro susitaikyti 
su jos buvimu. Šiaip jau tai buvo jaunas žmogus, nors ir turėjo 
ilgą baltą barzdą, kuri, kaip jis paaiškino Matjė, yra skiriamasis 
gydytojų, taipogi kitų profesionalų ir apskritai žymių žmonių, 
musulmonų pasaulyje ženklas. Vidurinės klasės žmonės Islamo 
kraštuose turėjo teisę nešioti mėlynos arba žalios spalvos barzdą, 
bet trumpesnę. To baltumo užlaikymas ir apskritai barzdos 

priežiūra buvo nuolatinis daktaro iš Kordobos užsiėmimas. Abu 
al Chairas barzdai skyrė daug dėmesio kaip, beje, ir visai savo 
personai, kuri tiesiog tviskėjo švara. Jis karčiai skundėsi komforto 
stygiumi pas krikščionis ir jų abejingumu švarai. 

- Tos jūsų pirtys, - piktinosi jis, - Kordoboje tiktų tik 
vergams. 

Bet, nepaisant šito trūkumo, buvo linkęs pripažinti, kad 
krikščioniškajame pasaulyje yra ir gerų dalykų, kad jis nepaprastai 
įdomus ir teikia daktarui daug galimybių tyrinėjimams, nes žmonės 
čia kapoja vienas kitą į gabalus kur kas dažniau negu Islamo 
šalyse. Ypač palyginus su Kordobos kalifatu, kur viskas buvo 
taip ramu, kad vargu ar įmanoma buvo tikėtis medicinos pažangos. 

- Čia kiekvienoje kryžkelėje gali rasti lavoną, - užbaigė jis 
su didžiausiu pasitenkinimu. Nors buvo dar palyginti jaunas, bet 
jau daug keliavęs, - nuo Bagdado iki Kairo, nuo Nilo ištakų 
iki Aleksandrijos, - visuomet vedamas tik vieno tikslo - žinių. 
Dabar kūrė planus pakliūti į dvarą galingojo Burgundijos hercogo, 
kurio šlovė jau pasklido už jūrų ir kalnų. 

- Mūsų susitikimas reiškia, kad man nereikės toliau keliauti 
vandeniu, - tarė arabas Matjė. - Aš lydėsiu sužeistąjį ir galėsiu 
rūpintis juo, kol atvyksime į Burgundiją. Tačiau iškeliausime ne 
anksčiau kaip po kokių dviejų trijų dienų. Šis viešbutis, regis, 
ne toks jau prastas. 

Kaip paaiškėjo, mažasis daktaras turėjo silpnybę gardžiai 
pavalgyti. Dabar jis tvirtai suleido dantis į keptą viščiuką su 
padažu, užgerdamas dideliais vietinio vyno gurkšniais, pamindamas 
Korano įsakymus vardan garsiųjų Sansero vynuogių. 

- Tad susitiksime Dižone, - atsakė Matjė, taipogi pilna burna, 
- nes mes su dukterėčia ir tarnais išvykstame rytoj. Ir taip jau 
vėluojame. 

Katrina nevalgė. Išgėrusi puodelį pieno, ji išsiblaškiusi kramtė 
meduolį. Tačiau pastarieji žodžiai pažadino ją iš susimąstymo. 
- Manau, būtų smagiau keliauti visiems kartu, - tarė ji. 

Matjė be jokios priežasties įsiuto. 

- Ne! - riktelėjo jis, trenkęs kumščiu į stalą. - Mes išvykstame 
rytoj! Jei nori žinoti, man visai nepatiko, kaip tas riteris spoksojo 
į tave. O tu jam taip šypsojaisi, tarytum flirtavai, garbės žodis! 
Ir jau seniai turėjai man papasakoti, kur matei jį anksčiau. 

- Nesitikėkite išgirsti ką nors įdomaus, - šaltai tarė Katrina. 
- Galiu pasakyti vien tai, kad niekuomet nesu to riterio mačiusi. 
Jis labai panašus į žmogų, kurį kadaise pažinojau, štai ir viskas! 
O dabar labos nakties, dėdule Matjė! 

Skubiai nusilenkusi gelumbininkui ir jo naujajam bičiuliui, 
mergina išėjo iš kambario ir, Matjė nespėjus jos sulaikyti, užlipo 
mediniais laiptais, o paskui nužingsniavo siaura galerija, vedančia 
į miegamuosius, kurių visos durys išėjo į lauko balkoną. Ji 
stabtelėjo prie Arno kambario durų, pro kurių apačią skverbėsi 
blausi šviesa. Katrina aistringai troško įeiti ir pažvelgti į miegantįjį. 
Jos kambarėlis buvo tolimajame balkono gale, greta to, kuriame 
gulėjo gražusis sužeistas riteris. 

Akimirksnį pastovėjo pučiama šalto vėjo. Audra įsismarkavo 
kaip reikiant, ir lietaus sūkuriai buvo panašūs į „debesis. 
nusileidusius ant žemės. Vėjo gūsiai į visas puses lankstė medžius. 
Katriną ėmė krėsti šaltis, nors ir buvo užsigobusi ant pečiu 
apsiaustą. 

Šiandien jai patiko šis laukinis oras. Stichijos šėlsmas sutapo 
su ta audra, kuri siautė jos širdyje. Merginą truputį išgąsdino 
staiga prabudusios aistros. Dar niekada taip netroško būti greta, 
liesti, apkabinti būtybę iš kūno ir kraujo. Per keletą sekundžių 
ankstesnioji Katrina, aistringus Dižono jaunuolių prisipažinimus 
priimdavusi šaltai, abejingai ir pašaipiai, pavirto aistringa moterimi. 
kuriai vyro meilė tapo egzistencijos prasme. Išnyko netgi toji 
Katrina, kuri alpo iš saldaus maudulio, kai ją bučiavo Pilypas 
Burgundietis... 

Ką pasakys Matjė, radęs ją Arno kambaryje? Katrina nuvarė 
šalin tą kvailą mintį, prisiminusi, kad jis miegos arklidėje, vadinasi. 
vargu ar lips į viršų. Kam? Nebegalėdama susivaldyti, atidarė: 
duris ir įėjo į kambarį. 


Ketvirtas skyrius 

Meilės žaizdos 
Arno ir juodaodis vergas miegojo. Didžiulis tarnas iš Nubijos, 
susirietęs kaip šuo, tįsojo priešais židinį. Sužeistasis ramiai gulėjo 
lovoje. Subintuota galva atrodė tarsi su baltu šalmu. Kaist. 

medinių lentelių įtaisymai ir drobinis tvarstis, kuriuo Kordobos 
gydytojas apvyniojo sulaužytąją koją, vertė jį gulėti ant nugaros, 
dėl to jis atrodė panašus į numirėlį. Truputį padvejojusi, Katrina 
pasilenkė, norėdama iš arčiau pažiūrėti į miegantį jaunuolį. Palei 
sieną stovėjo medinis suolas, ant kurio buvo pamestos kelios 
raudonos pagalvėlės. Ji pamėgino pristumti suolą arčiau prie 
lovos, bet neįstengė, tad atsisėdo ant jo, nuleidusi rankas ant 
kelių. 

Sunkus sužeistojo kvėpavimas girdėjosi kambaryje. Matyt, 
skausmo jis nejautė. Žiūrėdama į jį, Katrina nutarė, kad jis 
visgi gražesnis už Mišelį. Greičiausiai dėl to, kad tai buvo vyras 
pačiame jėgų žydėjime, o Mišelis - berniukas. Iš pažiūros riteris 
atrodė kokių dvidešimt ketverių metų. Iš po keisto tiurbano 
griežti, bet labai taisyklingi veido bruožai matėsi aiškiai, tarytum 
būtų iškalti. Tiesi nosis ir keturkampis valingas smakras, dabar 
šiurkštus dėl neskustos barzdos, veidui teikė rūstumo ir nebuvo 
nė užuominos į jokį švelnumą, išskyrus tankias ir nepaprastai 
ilgas blakstienas. Tačiau jis buvo be galo žavus. Katrina niekaip 
negalėjo atsipeikėti iš sukrėtimo, kurį sukėlė jaunuolio grožis. 
Patekusi jo valion, Katrina buvo apimta keisto jaudulio, kylančio 
kažkur iš jos esybės gelmių. Tas jaudulys pavergė jos kūną ir 
nudažė skruostus raudoniu. 

Deganti pliauska su žiežirbų spiečiumi iškrito iš židinio ir 
nusirito grindimis. Pašokusi Katrina žnyplėmis įmetė ją atgal. 
Juodasis vergas sukrutėjo, kažką per miegus sumurmėjo, o Arno 
nė nesujudėjo. Mergina atsidususi atsilošė suole. Audra praėjo, 
bet lietus vis dar barbeno į stogą, o mažame kambarėlyje buvo 
šita ir jauku. 

Pamažu, užliūliuota monotoniško lietaus šnaresio, Katrina 
pradėjo knapsėti nosimi ir netrukus, išsitiesusi ant suolo, kietai 
užmigo. Ji nematė, kaip atsidarė durys ir pasirodė didžiulis 
mažojo daktaro tiurbanas. Jo skvarbios akys greitai nužvelgė 
kambarį, kiek ilgiau sustojo ties sužeistuoju; įsitikinęs, kad šis 
miega, mauras nusisuko ir jo veide pasirodė keista išraiška, 
išvydus Katriną, miegančią ant suolo. Iškart norėjo prieiti ir 
pažadinti ją, bet vidury kambario sustojo ir gūžtelėjo pečiais. 
Jo lūpas iškreipė ironiška šypsena; išėjo iš kambario taip pat 
tyliai, kaip ir įėjęs, atsargiai uždarydamas duris. 

Katrina nežinojo, kad mažasis daktaras, susitikęs galerijoje su 
Matjė, uždraudė jam eiti į riterio kambarį, paaiškinęs, kad jis 
karščiuojąs ir miegąs labai jautriai. Gelumbininkas nuėjo į savo 
šiaudų guolį arklidėje nė nejtardamas, kad dukterėčia miega 
riterio kambaryje. 


Apie pusę penkių ryto Katrina pramerkė sunkius vokus. Aušo, 
ir viešbučio ūkiniame kieme balsingas gaidys mėgino įtikinti, kad 
savo giedojimu priverčiąs patekėti saulę. Arno vis tebegulėjo 
toje pačioje padėtyje, Oo vergas kaip ir anksčiau knarkė šalia 
išblėsusio židinio. Katrina pašoko susiraukusi iš skausmo - visas 
kūnas buvo sustingęs. Tyliai priėjusi prie lango, atvėrė jį ir 
pažvelgė į lauką. 

Po lietaus ant žemės telkšojo didžiulės blizgančios balos, 
kuriose atsispindėjo raustantis ryto dangus. Medžių kamienai ir 
lapai švytėjo it nulakuoti. Kvepėjo šilta arklide ir drėgna žeme 
- mielas kaimo kvapas, kurį mergina pasimėgaudama traukė į 
save. Ji gracingai, nelyginant katė, pasiraivė, nusižiovavo ir ramiai 
išsipynė kasas, norėdama atgaivinti plaukus vėsiame ryto ore. 
Katrina šukavo juos pirštais, kedeno, mėgaudamasi švelniu kaip 
šilkas jų prisilietimu prie odos. Paskui uždariusi langą sugrįžo 
prie lovos. 

Sužeistasis tebemiegojo... Kietai sučiauptų lūpų kraštai truputį 
nusileido ir nuo nosies šnervių žemyn nubėgo smulkios raukšlelės. 
Jis atrodė toks jaunas ir švelnus, toks bejėgis, kad Katrina prieš 
savo valią pasidavė jausmų protrūkiui. Suklupusi prie lovos, 
skruostu prisiglaudė prie rankos, gulėjusios ant antklodės delnu 
į viršų. Ranka buvo šilta, bet oda šiurkšti nuo kasdien laikomo 
ginklo. Katrina prispaudė prie jos lūpas su netikėtai užplūdusia 
aistra. Jai norėjosi ir verkti, ir juoktis. Bet labiausiai troško, 
kad ši palaimos akimirka tęstųsi amžinai. Regis, visas pasaulis 
kažkur dingo, liko tik ji ir Arno uždarame, užburtame rate, į 
kurį atsitrenkusi į šipulius byrėjo blanki tikrovė. Šią akimirką 
jis priklausė jai, jai vienai... 

Užburta Katrina nepastebėjo, kaip ranka prie jos lūpų 
sukrutėjo, o kita ėmė glostyti plaukus, plačiai pasklidusius ant 
lovos. Tačiau rankos staiga susijungė ir apglėbė jos veidą, 
kilstelėjo jį, ir Katrina suprato, kad sužeistasis riteris prabudo. 
Jis gulėjo ant šono pasirėmęs alkūne ir žiūrėjo į ją nenuleisdamas 

akių. Paskui iš lėto ėmė traukti ją prie savęs. Silpnai riktelėjusi, 
ji pamėgino išsilaisvinti. 

- Mesire... paleiskite mane... prašau... 

- Ššš! - sušnibždėjo jis. - Tyliau. 

Valdingos gaidelės jo balse privertė merginą nutilti, ir ji 
daugiau nebesipriešino. Neįstengė ir nenorėjo priešintis. Širdis 
krūtinėje taip trankėsi, kad trūko oro. Tos aistringos juodos 
akys, artėjančios prie jos, užbūrė. Staiga riteris tvirtai ją apglėbė 
ir įsitraukė į lovą... 

Kai jis prispaudė Katriną prie savęs, jos kūną nukrėtė drebulys. 
Tamsi Arno oda buvo drėgna nuo prakaito. Jis kvepėjo šilta 
lova, vaistais ir dar kažkuo, galbūt balzamu, kuriuo buvo sutepta 
jo žaizda. Jaunuolis sunkiai alsavo, - tas garsas užtrenkė jo 
savanorės belaisvės ausis. Ji išgirdo pro sukąstus dantis išsprūdusį 
prakeiksmą, kai pasislinko jo koja įtvare. Katrina nė nemėgino 
priešintis. Nesąmoningai ji visą gyvenimą laukė šito momento. 

Ji sudejavo, kai jo įsakmi burna įsisiurbė į jos lūpas - galvoje 
aidėjo varpų garsai, sklindantys iš amžių glūdumos, seni, kaip 
pati žemė. Nesusimąstydama, beatodairiškai atsidavė rankoms, 
kurios lytėjo, norėdamos pažinti jos jauną mergišką kūną. Kaip 
žmogus, praėjusią naktį buvęs taip arti mirties, Arno de Monsalvi 
buvo labai energingas. Jis negaišo laiko mandagybėms ar meilioms 
kalboms. Greiti, pasitikintys judesiai buvo tarsi - kario, kuriam 
brangi kiekviena minutė. Ir visgi tame atkaklume, kuris paralyžiavo 
Katrinos valią priešintis, jautėsi nepaprastas švelnumas. Ji atsidavė 
jam užlieta aistros ir užmiršusi viską pasaulyje. Bučinys, rodėsi, 
tęsėsi amžinybę. Arno bučiavo vis švelniau ir vedė merginą iš 
proto. Ji jau nebesuvokė, ką daro Arno. Jis atsagstė jos korsažą 
ir atraišiojo suknelės raištelius. Tik tuomet, kai jo lūpos atsiplėšė 
nuo josios lūpų ir godžiai įsisiurbė į krūtinę, Katrina pamatė 
esanti pusnuogė. Bet prieblandoje boluojantis nuogas kūnas, kurio 
baltumą dar labiau ryškino juodi Arno plaukai, išsidraikę iš po 
tvarsčio, nė kiek jos nesutrikdė. Atrodė, kad ji sukurta 
vieninteliam tikslui - atsiduoti šitam vyriškiui, skirta jam vienam, 
jo džiaugsmui ir laimei. 

Dar švelniau jis viena ranka nurenginėjo ją, o kita glostė. 
Jo pirštai delsė prieš atrasdami kažką vis naujo. Paskui, nudžiugę 
ir nustebę, jie aistringai glostė kiekvieną atrastą kūno lopelį. 

Jis trūkčiojančiu balsu murmėjo nerišlius žodžius, kurių ji 
nesuprato. Akimirksniu Arno veidas priartėjo prie jos. Ji pamatė, 
kaip iš geismo paaštrėjo jo veido bruožai, kaip liepsnojančios 
juodos akys ieško jos žvilgsnio. 

- Kokia tu nuostabi! - suaimanavo jis. - Kokia švelni tavo 
oda. 

Jis vėl godžiai pripuolė prie jos lūpų ir apglėbęs per liemenį 
pastūmė jos paklusnų kūną po savimi. Katrina sudejavo. Švelni 
dejonė suskambėjo beveik kaip kvietimas. 

Staiga vidiniame viešbučio kieme pasigirdo šaižus riksmas: 

- Katrina! Katrina! Kur tu? 

- O Dieve! Mano dėdė! 

Garsūs šauksmai privertė atsipeikėti ir, atstūmusi jaunuolį, 
Katrina atsisėdo. Tik dabar suvokė esanti nuoga, suprato, kad 
durys kiekvienu momentu gali atsidaryti, pamatė negrą, kuris 
prabusdamas sukrutėjo. Užsiplieskusi iš gėdos, pamėgino apsirengti 
ir išsivaduoti iš Arno glėbio. Iš nustebimo jis paleido ją, bet 
paskui vėl prisitraukė šnibždėdamas: 

- Pasilik čia... su manim!.. Aš noriu tavęs! Užmušiu, kas tik 
įeis! 

- Negaliu! O, leiskite mane, dėl Dievo! 

Vingri kaip ungurys, ji išslydo iš lovos.  Nevikriomis, 
drebančiomis rankomis vilkdamasi suknelę, tebežiūrėjo į Arno. 
Jis buvo toks išblyškęs! Veidas įkritęs kaip alkano vilko, 
nesąmoningai maldaudamas, riteris tiesė į ją rankas. Tai buvo 
tiesiog žmogus, iš kurio atėmė malonumą, nes nepajėgė jo 
išlaikyti savo pernelyg silpnomis rankomis. Staiga visiškai netikėtai 
jaunuolis linksmai nusijuokė. 

- Aš ne visada būsiu prirakintas prie lovos, gražuole! Surasiu 
tave! Prisiekiu šventu Mykolu, tu mane tiesiog užbūrei! 

- Prašau, užmirškite, kas įvyko, mesire. Prašau jūsų, - maldavo 
Katrina, baigdama užvarstyti suknelę.- Aš tiesiog netekau galvos. 

Arno vėl nusikvatojo. Skambiu, linksmu, jaunu juoku, net 
atvirsdamas ant pagalvių. Staiga, taip pat netikėtai, juokas nutilo, 
ir surimtėjęs aistringai pažvelgė į Katriną. 

- Užmiršti, kaip keičiasi tavo akių spalva, kaip virpi mano 
rankose! Užmiršti tavo nuostabų kūną ir saldžias lūpas? Net 
jei šimtą metų gyvenčiau, negalėčiau išpildyti tavo prašymo. 

Katrina... tavo vardas skamba kaip muzika, o tu - nuostabiausia 
iš visų kada nors gyvenusių moterų. Vienintelė moteris, kurios 
aš trokštu... 

Plėšoma noro likti su Arno ir baimės supykdyti dėdę, Katrina 
delsė išeiti. Paskui ryžtingai žengė durų link. Arno ėmė maldauti: 

- Ką gi, eik, jeigu privalai... Bet pabučiuok mane dar kartą, 
tik vieną kartą! 

Ji norėjo pulti prie jaunuolio, bet staiga atsibudo juodasis 
vergas ir atsistojęs ėmė žarstyti anglis, norėdamas įžiebti ugnį. 
Tarnas nekreipė į juos dėmesio, nė nežvilgtelėjo jų pusėn, ir 
Katrina priėjo prie Arno, pasilenkė, norėdama pabučiuoti, bet 
lauke pasigirdęs žirgo kanopų kaukšėjimas vėl ją sulaikė. Jie 
išgirdo skimbčiojant šarvus. Suklusęs Arno nusigręžė nuo Katrinos. 

- Kas ten? Ginkluoti žmonės... 

Pribėgusi prie lango, ji pažvelgė į vidinį kiemą. Ten išvydo 
būrelį kareivių, matyt, ką tik atvykusių. Jų buvo apie dešimt. 
Katrina pažino jų juodai pilkus auksu siuvinėtus tabarus*,kuriuos 
dėvėjo asmeninė Pilypo Burgundiečio sargyba. Ant krūtinės buvo 
išsiuvinėtas hercogo herbas ir šūkis: “Kito neturėsiu". 

- Asmeninė Burgundijos hercogo sargyba, - tarė ji. - Su jais 
karininkas... 

Aukštas karininkas su baltomis plunksnomis ant šalmo keteros 
priėjo prie Matjė Gotreno, nervingai žingsniuojančio po kiemą 
kartu su Abu al Chairu. Mergina atpažino impulsyvias jo manieras 
ir skardų balsą. 

- O, regis, tai mesiras de Rusė, - pridūrė ji. 

Arno susiraukė. 

- Tegu juos galas, mano brangioji! Tu taip gerai pažįstama 
su tais prakeiktais burgundais. Garbės žodis, atrodo, juos visus 
pažįsti. 

- Pamiršote, kad gyvenu Dižone ir esu hercogo pavaldinė. 

Tuo metu apačioje, kieme, Žakas de Rusė priėjo prie pirklio, 
ir jo skardus balsas nuaidėjo ankstyvo ryto tyloje. 


* Tabaras - skeltais šonais berankovės arba trumpomis plačiomis rankovėmis 
tunikos rūšis, kurią vilkėdavo ant šarvų. Tabaras dažnai būdavo išilgai padalytas 
į dvi skirtingas spalvas, pavyzdžiui, kairioji pusė balta, dešinioji - raudona. 
Paprastai tai būdavo herbo spalvos. 

- Džiaugiuosi jus sutikęs, metre Gotrenai. Tiesą sakant, jūsų 
ir ieškojau. | 

Maitjė nusilenkė taip žemai, kad vos neapsivertė kūlvirsčias, 
bemat pamiršęs dukterėčią, kurios ką tik ieškojo. 

- Manęs! Tai tikrai didelė garbė! 

- Taip. Jūsų ir jūsų Žaviosios dukterėčios. Monsinjoras Pilypas 
susirūpino, kad kelyje galite susidurti su nepageidautinais 
žmonėmis, ypač jodami per tas vietas, kur pilna anglų ir kurios 
nepavaldžios Burgundijai. Todėl pasiuntė mane palydėti jus ir 
madmuazelę Legua iki pat Dižono. 

Daugiau Katrina nebeišgirdo nieko, nes už jos sugrūmėjo 
nelyginant griaustinis: ) 

- Legua.. Kas čia Legua? 

Atsisukusi pamatė lovoje sėdintį Arno: veidas baltesnis už 
paklodę, akys žaibavo. Drebančia ranka jis mėgino nusikloti 
antklodę, pasirengęs šokti iš lovos. Tai pamatęs, juodaodis vergas 
pribėgo ir apglėbė Arno galingomis rankomis, bet jaunuolis 
ištrūko iš jo kaip pamišėlis. 

- Kam priklauso tas prakeiktas vardas? - suriko jis įsiutęs. 
- Kieno vardas yra Legua? 

= Ką gi... man, mesire. Tai mano vardas. Aš esu Katrina 
Legua. 

- Tu! 

Per kelias sekundes riterio veide pasirodė nuostaba, įniršis ir 
galiausiai nesuvaldoma neapykanta, iškreipusi jo veido bruožus. 
Jis prasižiojo, nelyginant šuoliui pasirengęs žvėris. Žiūrėjo į ją 
tarytum matytų pirmą kartą; juodose akyse neliko nė žymės tos 
aistros, kurią dar taip neseniai Katrina regėjo jose. 

- Tavo vardas - Legua, - tarė jis vos ne vos tvardydamas 
įniršį. - Tuomet pasakyk man... ar tun ką bendro su tais 
Paryžiaus mėsininkais, kurie prieš keletą metų buvo sukilę? 

- Taip, jie - mano pusbroliai, bet... 

- Nutilk! Daugiau nė žodžio. Nešdinkis! 

- Ką? 

- Nešdinkis, sakau tau! Nešdinkis, kol pats tavęs neišmečiau! 
Paties juodžiausio sielvarto dieną aš prisiekiau užmušti kiekvieną, 
kas vadinasi tuo vardu. Tavęs neužmušiu, nes esi moteris... bet 
nebenoriu matyti, niekada! 

Katrina stovėjo priblokšta, nesuprasdama, kodėl jis taip įsiuto. 
Prieš keletą minučių šnibždėjo švelnius žodžius ir laikė glėbyje, 
aistringai žvelgdamas, dabar - nežinia kodėl tapo jos priešu, 
varė šalin... Pro sukąstus dantis jis iškošė: 

- Atidžiai manęs klausykis. Turėjau brolį... Nuostabų brolį, 
kurį dievinau. Jis tarnavo pas Gienės Liudviką. Kabošo maišto 
metu mėsininkai sučupo jį ir nužudė. Nukirto jam galvą kaip 
gyvuliui skerdykloje. Jis buvo jaunas, gražus ir kilmingas, niekam 
nebuvo padaręs nieko blogo, bet jie perpjovė jam gerklę kaip 
kiaulei. Žmogus, kuris jį nužudė, buvo mėsininkas, vardu Gijomas 
Legua. Dabar žinai... Tad eik iš čia ir melsk Dievo, kad mudu 
niekuomet nebesusitiktume. 


Jaunojo riterio balse buvo tiek įniršio ir tiek kančios, kad 
Katrinos akys paplūdo ašaromis. Nusivylimas buvo per daug 
žiaurus, kad pakeltum jį. Atrasti svajonę, kuri, regis, buvo 
palaidota amžiams, ir matyti, kaip apmaudžiai ji vėl pradingsta! 
Kaip galėjo taip negailestingai apkaltinti ją dėl Mišelio mirties 
- juk kaip .tik ji dėl to nepažįstamo jaunuolio viskuo rizikavo 
ir visko neteko? 

Katrina pamėgino gintis: 

- Pasigailėkite, mesire, nesmerkite neišklausęs. Ar žinote, kas 
iš tiesų atsitiko tą košmarišką dieną, kai žuvo jūsų brolis? Ar 
žinote... 

Arno šiurkščiai nutraukė ją ir parodė į duris: 

- Per daug gerai žinau. Nešdinkis... tu man bjauri, šleikštu 
vien nuo tavo vaizdo. Be to, tavęs laukia apačioje. Argi 
negirdėjau, kaip ką tik atvykęs riteris pasakė, kad Burgundijos 
hercogas atsiuntė saugoti tavęs? Kokia garbė, koks paslaugumas! 
Nesunku suprasti, kas per moteris esi, mano gražuole! Hercogas 
Pilypas dievina tokias, kaip tu. 

- Hercogui Pilypui aš esu niekas, - piktai atkirto Katrina; 
raudonis užliejo jos veidą. - Neseniai netgi buvau jo suimta. 
Ką čia prasimanote. 

Arno juokas įžeidė labiau negu pikti žodžiai. 

- Prasimanau? Iš savo patyrimo galiu pasakyti, kad jam nebūtų 
sunku pelnyti tavo palankumą. Esi tikra kekšė ir už savo 
grožybes neužsiprašai pernelyg brangiai... 

Katrina suriko kaip sužeistas žvėris. Ašaros pasipylė skruostais. 
Ji ištiesė riteriui drebančias rankas. 

- Dėl Dievo, mesire. Ką jums padariau, kad taip su manimi 
elgiatės? Nejaugi nesuprantate?.. 

- Ką padarei? - kandžiai paklausė Arno. - O tai, kad 
džiaugsmingai įsiropštei į mano lovą, tepraėjus vos kelioms 
valandoms, kai išlipai iš hercogo patalo! Kas žino, gal vykdei 
jo įsakymą? Galbūt ir pasala, ir tas teatrališkas išgelbėjimas 
praėjusią naktį - tik kruvino plano dalis. O tavo užduotis - 
apsvaiginus savo glėbyje, sužinoti mano kelionės tikslą. Sveikinu! 
Turiu prisipažinti, kad tau beveik pavyko. Prisiekiu, kad akimirkai 
buvau netekęs proto! Turbūt dėl to, kad ne taip dažnai 
pasitaikydavo sutikti tokias patrauklias kekšes, kaip tu. Dabar 
nešdinkis iš čia! Sakiau, kad nenoriu turėti su tavim nieko 
bendro... 

Nežmoniškai įniršusi, užmiršusi savo aistrą, kurią pažadino 
joje riteris, Katrina, sugniaužusi kumščius, priėjo prie lovos. 

- Neišeisiu, kol manęs neišklausysite... ir neatsiprašysite! 

- Atsiprašyti? Kekšės? - tėškė jai veidan Arno. 

Katrina atšoko tarsi nuo smūgio, užsidengusi rankomis veidą. 
Drąsa apleido ją. Švelnus romanas pavirto kvailu ir žeminančiu 
farsu. Ginčytis nebuvo prasmės, nes Arno iš įniršio apako ir 
apkurto. Ji apsisuko ir, bejėgiškai nuleidusi rankas, nuėjo prie 
durų. Pravėrė duris, bet staiga prabudęs išdidumas privertė ją 
atsigręžti. Išdidžiai atlošusi žavią galvutę, apsuptą nuostabių plaukų 
aureolės, ji įsmeigė paniekos kupiną žvilgsnį į jaunuolį. Šis 
gulėjo pasirėmęs alkūne ir nuleidęs galvą. Nepaisant kvailo balto 
tiurbano, nusmukusio į šoną ir švelninančio piktą veido išraišką, 
jis buvo panašus į šuoliui pasirengusį laukinį žvėrį. 

- Kada nors, - šaltai tarė Katrina, - klūpėsite prieš mane 
ir prašysite atleidimo už savo žodžius, Arto de Monsalvi, sinjore 
de la Šatenjeri. Bet nesulauksite iš manęs nei atleidimo, nei 
gailesčio. Jūsų brolis buvo geras ir kuklus, aš mylėjau jį. Sudie... 

Eidama pro duris, ji staiga susverdėjo nuo stipraus smūgio 
ir vos spėjo atsiremti į sieną, kad nepargriūtų. Didelis pagalvis, 
paleistas miklios rankos, pataikė į nugarą. Norint nuraminti 
įniršusį Arno, reikėjo kažko daugiau negu moteriška savigarba. 

Apstulbusi Katrina atsisuko - jaunuolis sėdėjo ant lovos įsmeigęs 
į ją įniršusį žvilgsnį. 

- Kitą kartą, kai tu, kale, išdrįsi prašnekti apie mano brolį, 
aš pats tave pasmaugsiu, - iškošė tiesdamas į ją dideles rankas. 
- Dėkok Dievui, kad negaliu atsikelti: Monsalvi vardas negali 
būti išniekintas tokių moterų, kaip tu, lūpomis... 

Jis būtų dar kalbėjęs, jei ne Katrina, kuri, pribėgusi prie 
lovos, atsivėdėjusi trenkė jam per veidą. Nuo smūgio raištis 
nusmuko ir žaizda smilkinyje vėl atsivėrė. Plona kraujo srovelė 
nuvinguriavo neskustu skruostu. Netekusi savitvardos, Katrina, 
užmiršusi, kad jis sužeistas, trenkė iš visų jėgų. Kraujas ją 
nuramino, bet nesukėlė nei sąžinės priekaištų, nei gailesčio. 
Pajuto keistą pasitenkinimą, kad suteikė jam skausmo, netgi 
norėjo, kad skaudėtų dar labiau. Troško pulti, kandžiotis, draskytis 
nagais, iškabinti įžūlias akis, kuriose vietoj paniekos sužibo 
nuostaba. Arno instinktyviai prisidengė skruostą ranka. Iš visa 
ko sprendžiant, jam taip atsitiko pirmą kartą, ir jis nesumojo, 
kaip elgtis. Katrina patenkinta pažvelgė į riterį. 

- Dabar, - meiliai tarė ji, - jūs mane geriau prisiminsite, 
mesire... 

Padarius: reveransą, Katrina didingai, lyg įžeista karalienė, 
išėjo iš kambario, palikdama jaunuolį giliai susimąsčiusį. Tačiau 
jos jėgos buvo visai išsekusios. Vos užsidarė durys, ji atsišliejo 
į sieną, stengdamasi nusiraminti. Girdėjo, kaip kitapus storų 
medinių durų Arno prapliupo prakeiksmais, bet jos tai nejaudino. 
Kas jai dabar tas įniršis? Svarbu vien tai, kad buvo žiauriai 
sužeista, kad norėjosi rėkti iš skausmo. Tai, kas tarp jų įvyko, 
buvo nepataisoma. Meilė niekuomet nebesuves jų. Jiems buvo 
lemta neapkęsti vienas kito, ir viskas - per nesusipratimą, aiškintis 
Katrinai neleistų išdidumas. Jis atsisakė išklausyti, vadinasi, 
niekuomet nesužinos tiesos. Tačiau jei ir būtų išklausęs, vis tiek 
jo išdidumas verstų visa tai laikyti merginos prasimanymu. 

Šniurkščiodama,  mėšlungiškai gaudydama orą, ji stengėsi 
nusiraminti ir trumpam užsimerkė. Pašėlusiai besidaužanti širdis 
šiek tiek aprimo. Plūstelėjusi šilta susitaikymo su neišvengiamybė 
banga ramino sielą. Kai vėl atsimerkė, priešais stovėjo mažasis 
daktaras, rimtai žvelgiantis iš po didžiulio tiurbano, primenančio 

milžinišką bijūną. Katriną pritrenkė jo ramus žvilgsnis, kupinas 
užuojautos ir supratimo. 

- “Tikrosios meilės kelias grindžiamas kūnu ir krauju, - tyliai 
pacitavo jis. - Ir jeigu kas ryžosi juo eiti, turi būti viskam 
pasirengęs". 

Mergina skubiai nusišluostė skruostais riedančias ašaras. 

- Kas tai pasakė? - paklausė ji. 

Abu al Chairas gūžtelėjo pečiais ir paėmė už durų rankenos. 
Jis, kartu su tiurbanu buvo puse galvos žemesnis už Katriną, 
bet laikėsi taip oriai, kad atrodė nepaprastai aukštas. 

- Persijos poetas, miręs prieš daugelį metų, - atsakė jis. - 
Chafizas. Jis suprato, iš ko. sutvertos vyrų širdys. Moterų širdis 
pažinojo kur kas menkiau ir dažnai dėl šito kentėjo. Tačiau šį 
kartą, regis, viskas apsikeitė vietomis, ir kankiniesi tu. Tu 
susidūrei su gražiu ir pavojingu vyru, kaip Toledo. Esi durklas, 
apsipylęs krauju... Nebūčiau tuo patikėjęs, prisiekiu Alachu, nes 
vos judu pamatęs pamaniau, kad jums lemta būti viena iš tų 
retų palaimintų porų, kurių taip reta šiame pasaulyje. 

- Jūs suklydote, - tarė Katrina, - aš taip pat. Buvo akimirka, 
kai patikėjau, jog jis pamils mane. Tačiau jis neapkenčia ir 
niekina. Negaliu paaiškinti jums, kodėl. Pasakė, kad niekuomet 
nebenorės manęs pamatyti. 

Mažasis daktaras nusikvatojo, nekreipdamas dėmesio į suglumusį 
Katrinos žvilgsnį, kuri pamanė, kad, tiesą sakant, dabar ne pats 
tinkamiausias laikas linksmybėms. 

- Chafizas rašė taip: “O tie, kurie keikia girtuoklį už 
piktžodžiavimą, galbūt pagarbins Viešpatį kada nors tavernoje". 
Jis nekenčia tavęs ir trokšta. Ko daugiau reikia? Jeigu moteris 
įžiebė vyrui geismą, gali būti tikra, kad kada nors vėl jį susitiks. 
Suprask, įniršęs vyras savo žodžius paleidžia šuoliuoti kaip 
pasiutusią kumelę. Audros gūsiai jame riaumoja per daug garsiai, 
kad galėtų išgirsti tylų proto balsą. Eik pas dėdę, kuris jau 
pradeda nerimauti, ir leisk man pasirūpinti tuo žmogumi. Aš 
liksiu ir lydėsiu jį pas Burgundijos hercogą. Pamėginsiu išsiaiškinti, 
kas dedasi jo užsispyrusioje galvoje. Netaręs daugiau nė žodžio, 
Abu al Chairas nusilenkė Katrinai ir, davęs ženklą savo tarnui, 
stovėjusiam tolėliau nelyginant juodmedžio statula, įėjo į kambarį. 

Bent kiek nusiraminusi, Katrina susimąsčiusi nuėjo į savo 
miegamąjį, kuriame tepraleido taip mažai laiko, ir ėmė tvarkytis. 
Apačioje, kieme, Matjė tebešaukė ją. Persisvėrusi per galerijos 
turėklus, ji šūktelėjo: 

- Minutėlę, dėdule, einu! 

Grįžo į kambarį ir po kelių minučių, apsivilkusi ruda plonos 
vilnos suknele ir užsigobusi prašmatniu hercogo apsiaustu, su 
kasomis, sukištomis po šilkiniu gobtuvu, kuris teikė jai panašumo 
į jauną vienuolį, Katrina didingai nulipo laiptais į vidinį kiemą, 
lydima įpykusio ir susižavėjusio dėdės žvilgsnio. - Jaunasis Rusė 
taipogi neslėpė savo pasigėrėjimo. Burgundijos kapitonas buvo 
laimingas galėdamas vėl pamatyti merginą. Jis prišoko paduoti 
jai rankos ir nuvedė pro balas, tebetelkšančias po lietaus. 

Šypsodamasi Katrina padavė ranką ir priėjo prie Matjė, kuris 
stebėjo šią sceną. Jo gobtuvas, kaip visuomet, styrojo piestu. 

- Labas rytas, dėdule. Ar gerai miegojote? 

- Iš kur atsiradai? - suburbėjo Matjė, bučiuodamas dukterėčios 
kaktą. - Aš jau seniai tavęs ieškau. 

- Buvau išėjusi pasivaikščioti, bet žolė šlapia, todėl turėjau 
persiauti. 

- Gal skubi? O aš maniau, kad nerimauji dėl mūsų vakarykščio 
radinio, kad... 

Katrina akinamai nusišypsojo, paskui garsiai, kad girdėtųsi pro 
langą, esantį virš“ jos galvos, atsakė: 

- Mes radome jam daktarą ir daugiau niekuo negalime 
pagelbėti. Jam jau nebereikia mūsų globos. Keliaujam greičiau, 
nekantrauju vėl atsidurti namuose. 

Tvirtu žingsniu mergina nuėjo prie jau pabalnotų ir kelionei 
paruoštų mulų. Leido Zakui de Rusė palaikyti jai balnakilpę 
vietoj Pjero, padėkodama šypsena ir meiliais žodžiais. 

- Labai dėkoju, mesire. Esu dėkinga monsinjorui Pilypui, kad 
atsiuntė jus. Tai - didelė garbė, taipogi ir malonumas, nes 
keliausime kartu su jumis. 

Įkaitęs iš džiaugsmo, jaunuolis įšoko į balną ir davė savo 
žmonėms ženklą išvykti. Meilūs Katrinos žodžiai staiga atvėrė 
duris, kurias iki šiol manė esant jam aklinai uždarytas. Hercogo 
paslaugumas pernelyg aiškiai rodė, ką jam reiškia gražuolė iš 
Dižono, ir Zakas neabejojo, kad neilgai trukus Katrinai bus 

lemta pažinti jo šeimininko meilę. Bet juk moterys visuomet 
turi teisę pasirinkti, ir jaunajam kapitonui niekas netrukdė 
kelionės metu asistuoti merginai. 

Jis sulėtino savo arklio žinginę, prisitaikydamas prie mulų 
gurguolės, ir pamėgino pratęsti taip puikiai prasidėjusį pokalbį. 
Tačiau Katrina, regis, staiga tapo nebylė. Bejausmiu veidu, 
"nuleidusi akis, į visas jo viliones atsakydavo vienu žodžiu. 
Netrukus Žakas de Rusė buvo priverstas susitaikyti su būtinybe 
joti nesišnekant ir pasitenkinti vien jos kerinčio profilio žavesiu. 

Pasijutęs saugus, Matjė Gotrenas taikiai snaudė balne, ritmingai 
sūpuojamas mulo. Tarnai ir kareiviai sekė iš paskos. Katrina 
tylėjo ir susimąsčiusi stengėsi prisiminti aistringą Arno veidą, kai 
jis kalbėjo apie meilę. Viskas įvyko taip staiga. Pajuto svaigstant 
galvą, tarytum būtų per daug išgėrusi stipraus vyno. Kad atgautų 
dvasinę pusiausvyrą, jai reikėjo namų ramybės, savo motinos, 
sesers ir Saros. Ypač Saros. Ji visada viską suprasdavo ir 
mokėdavo įžvelgti, kas dedasi Katrinos širdyje. Be to, Sara 
visuomet sugebėdavo viską paaiškinti, nes nebuvo kitos tokios 
moters, kuri būtų pažinojusi žmones taip gerai, kaip ji. Begalinis 
noras vėl pamatyti Sarą apėmė Katriną. Jai norėjosi paraginti 
mulą ir, atsiplėšus nuo gurguolės, nesustojant joti pirma visų, 
kol išvys Dižono sienas. 

Tačiau prieš akis tebeplytėjo nesibaigiantis kelias po Flandriją... 

II dalis 


VALSTYBĖS IŽDININKAS 


1422-1423 m. 


Penktas skyrius 
Mesiras Garenas 


Ankstyvosios mišios Notr Damo bažnyčioje Dižone ėjo į 
pabaigą. Lauke karšta liepos saulė jau tviskėjo ant daugybės 
hercogo rūmų bokštų. Tačiau bažnyčios viduje buvo taip tamsų, 
kad neįmanoma buvo ką nors įžiūrėti. Beveik visuomet tamsi, 
didelė gotikinė bažnyčia dabar buvo dar tamsesnė dėl sunkių 
juodų užuolaidų, kurios dengė visas arkas. Jos buvo iškabinėtos 
visose bažnyčiose ir ant daugelio namų, nes Burgundija visą 
pastarąją savaitę gedėjo savo hercogienės. Prancūzijos Mišelė 
mirė savo rūmuose Gente birželio aštuntąją taip staiga, kad 
pasklido gandai, žinoma, atsargūs ir migloti, jog buvo nunuodyta. 

Žmonės kuždėjosi, kad jaunoji hercogienė kaip įmanydama 
stengėsi sutaikyti savo vyrą ir dofiną Karolį, ir kad karalienė 
Izabelė, jos baisioji motina, nepritarė savo žento ir neapkenčiamo 
sūnaus susitaikymui. Būtent ji į dukters svitą įvedė ponią de 
Vizvil, su kurios vardu pikti liežuviai siejo ankstyvą Mišelės 
pasitraukimą iš gyvenimo. Pilypas skubiai išvyko į Gentą, Dižoną 
palikęs savo motinos,  našlaujančios hercogienės Bavarijos 
Margaritos, Izabelės pusseserės, priežiūrai. Pusseserės ir priešo. 

Katrina mąstė apie visa tai, klūpėdama greta Loizos ir 
laukdama, kuomet toji pabaigs savo begalines maldas. Nuo to 
laiko, kai Loiza apsigyveno Dižone, savo maldų objektu ji 
pasirinko keistą Skaisčiausiosios Mergelės statulą Notr Damo 
bažnyčioje. Iškalta juodmedyje, statula buvo žinoma kaip Madona 
Išgelbėtoja, arba Gerosios Vilties Dievo Motina. Ji buvo tokia 

sena, kad, atrodo, niekas nė nežinojo, kada ji čia atsirado. 
Loiza valandų valandas praklūpėdavo bažnyčios altoriaus pietinėje 
navoje, žvelgdama į tą mažą figūrėlę pailgu liūdnu veidu ir į 
mažą kūdikėlį Jėzų, kurie vos matėsi tarp žibančių auksinių 
papuošimų ir daugybės degančių žvakių liepsnų. Katrina irgi 
garbino šitą senovinę madoną, bet ją vargino toks ilgas klūpėjimas. 
Norėdama suteikti malonumą Loizai ir išvengti kandžių kaltinimų, 
jį. kentė tą ilgą meldimąsi. 

Loiza, pabėgus iš Paryžiaus, labai pasikeitė. Šioje nuvytusioje 
merginoje, kuri atrodė vyresnė negu dvidešimt šešerių metų, 
Katrina sunkiai bepažino tą kuklią jauną paryžietę iš Mainininkų 
tilto, kurią tėvas vadindavo “mažąja atsiskyrėle". Pirmosios dienos, 
išplėšus ją iš Kabošo nagų, buvo pačios baisiausios. Loiza visų 
vengė, slapstėsi pakampiais, neleido savęs paliesti. Neatsakydavo 
klausiama, plėšė drabužius, kuriais ją aprengdavo, ir saujomis 
žerdavo pelenus į maistą. Pasitaikydavo, kai misdavo vien sūriu 
vandeniu ir duona. Po skarmalais juosėjo arklio ašutų diržą, 
rismaigstytą mažų geležinių spyglių, kurie draskė švelnią odą. 
Šaketė Legua buvo apimta nevilties, numanydama, kad ateis 
diena, kai Loiza dėl fanatiško noro išpirkti savo kaltę pareikalaus, 
jog ją amžiams užmūrytų kaip atsiskyrėlę Agnesę de Rošer, 
kuriai ji kadaise dažnai atnešdavo duonos ir pieno. Vargšė 
moteris dienas naktis meldėsi ir raudojo. Vos tik neramiai 
užsnūsdavo, tuoj -prabusdavo nuo baisių reginių. Visuomet 
matydavo vieną ir tą patį: parklupusią dukterį, vilkinčią šiurkščiu 
vilnoniu apdaru, apsupę mūrininkai, mūrijantys aplink ją sieną. 
Sieną, kuri atskirs ją nuo viso pasaulio. Iš Loizos liks vien 
kūnas, kenčiantis šaltį arba baisų vasaros karštį, celėje, kurioje 
vos išsitiesi visu ūgiu, kur oras patenka pro siaurą plyšį. Katrina 
iki šiol prisimena širdį draskančias motinos aimanas, kurios 
girdėdavosi dažniausiai naktį. 

Ji iškart nubusdavo. Visi, kas būdavo namuose, taip pat ir 
kaimynai, žegnodavosi savo lovose. Loiza klausydavosi, bet veide 
nekrusteldavo nė vienas raumuo. Atrodė, lyg neturėtų širdies. 
Ji elgėsi kaip atsiskyrėlė, galiausiai ėmė nedrįsti nueiti į bažnyčią 
išpažinties, kad išsivaduotų iš nuodėmės, kurią nešiojo kaip 
akmenį ar grandinę. Tokia būsena truko apie metus... 

1414 metų rudenį per miestą ėjo prekeivis. Jis atkeliavo iš 
šiaurės ir trumpam apsistojo Matjė namuose parduoti moterims 
segtukų. Atsisėdęs pailsėti, ėmė pasakoti, kaip Paryžiuje 
numalšinus maištą, Kabošas su savo žmonėmis priebėgą rado 
Bapome. Jų nelaimei, miestas greitai atsidūrė armanjakų rankose, 
ir Simonas Odininkas su savo bendrais buvo be ceremonijų 
pakarti. 

Prekeivis taip ir nesuprato, kodėl pabaigus pasakoti, išblyškusi 
šviesiaplaukė mergina, atidžiai jo klausiusi, staiga ėmė kvatoti it 
laukinė. 

Nuo tos dienos Loiza pasikeitė. Ji sutiko padoriai rengtis, 
bet kaip našlė, juodai, ir nors tebenešiojo aštrųjį diržą, apie 
norą tapti atsiskyrėle nebekalbėjo. Kitą penktadienį ji visą dieną 
pasninkavo, o paskui nuėjo į Notr Damą, kur ilgai meldėsi 
priešais Juodąją Madoną; po to paprašė kunigo išklausyti jos 
išpažinties. Po to vėl sugrįžo į normalų gyvenimą, jeigu taip 
galima vadinti amžinus įžadus. 

- Ji greitai pasitrauks į vienuolyną, - kalbėjo Sara, mąsliai 
linguodama galvą. - Grįš prie savo senos svajonės. 

Tačiau čigonė apsiriko. Loiza nenorėjo eiti į vienuolyną, nes 
netekusi nekaltybės, nebegalėjo tapti Kristaus / sužadėtine. Ji 
sugrįžo į bažnyčios prieglobstį, bet manė esanti neverta gyventi 
tarp moterų, visiškai pasišventusių Dievui. Deja, bjaurėdamasi 
savimi, Loiza bjaurėjosi visais. Kaimynams jos niūrumas kėlė 
baimę, bet dievobaimingumas žavėjo. | 

Kol Loiza meldėsi, Katrina nežymiai nusižiovavo ir apžvelgė 
bažnyčią. Jos išsiblaškęs Žvilgsnis sustojo ties aukštu vyru, kuris 
stovėjo netoli jos tame pačiame praėjime. Vyras meldėsi labai 
oriai. Stovėjo sukryžiavęs rankas ant krūtinės. Galva aukštai 
pakelta, o akys įdėmiai žvelgė į altorių. Atrodė, tarsi su Dievu 
šnekasi kaip lygus su lygiu. Nesimatė nė šešėlio nuolankumo, 
priešingai - manieros atrodė netgi iššaukiančios. Išvydusi jį čia 
šitą ankstyvą rytą, Katrina labai nusistebėjo. Mesiras (Garenas 
de Brazi - Burgundijos iždininkas, hercogo karūnos saugotojas 
ir, be to, turintis garbingą monsinjoro Pilypo Ginklanešio titulą 
- garbingą titulą, teikusį šiam žymiam biurgeriui daug didybės, 
- buvo vienas turtingiausių Dižono žmonių. Dažniausiai į mišias 

jis eidavo tik sekmadieniais ir per šventes, ir visuomet su 
prideramu iškilmingumu bei pompastiškumu. 

Katrina jį pažino, nes buvo mačiusi keletą kartų gatvėje ir 
sykį sutikusi dėdės krautuvėlėje, kur jis užėjo nusipirkti audeklo. 
Tai buvo kokių keturiasdešimties metų vyras, aukštas ir lieknas, 
tvirtai sudėtas. Jo klasikinių bruožų veidas būtų buvęs gražus, 
jei ne sardoniška atstumianti grimasa, sustingusi plonų lūpų 
kampučiuose, kurios lygiame, švariai nuskustame veide atrodė 
lyg kardo kirčio randas. Ilgas juodo gobtuvo galas po pasmakre 
buvo susegtas gražia auksine sage su šventu Jurgiu. Šis apdangalas 
slėpė plaukus ir metė tamsų šešėlį ant blyškaus veido. Juodas 
raištis, dengęs kairiąją mesiro Gareno akį, turėjo kažką grėsminga. 
Ta akis neilgai tarnavo savo šeimininkui. Iždo valdytojas neteko 
jos šešiolikos metų mūšyje ties Nikopoliu, kaunantis su turkais. 
Tame žygyje jis lydėjo Joną Bebaimį, tuomet Nevero grafą. 
Jaunasis ginklanešys buvo paimtas nelaisvėn kartu su savo 
šeimininku, ir jo tuometinė ištikimybė atnešė jam turtus ir 
titulus. 

Dižono moterys Gareną de Brazi laikė paslaptingu. Užkietėjęs 
viengungis, jis nė nepastebėdavo jų. Turtingas, savotiškai žavus, 
turintis gerą padėtį dvare ir laikomas vienu protingiausių žmonių, 
jis būtų sutiktas išskėstomis rankomis bet kurioje turtingo 
miestelėno šeimoje ar ne itin kilmingoje aristokratų giminėje. 
Tačiau, regis, jis nematė jam skirtų šypsenų ir gyveno vienas 
savo puikiame name, apsuptas tarnų ir vertingos meno dirbinių 
kolekcijos. 


Kai Loiza pagaliau baigė melstis, Katrina nuskubėjo paskui 
ją, taip ir nepastebėjusi, kad vienintelė iždininko akis buvo 
įsmeigta į ją. Merginos atsidūrė bažnyčios tamsoje, kuri vis 
tirštėjo, tolstant nuo žvakių, degančių prie Juodosios Madonos. 
Jos atsargiai žengė viena paskui kitą, nes grindyse anuomet 
slypėjo daugybė pavojų: skylėse ir plyšiuose žmonės dažnai 
išsisukdavo koją. | 

Taip atsitiko ir Katrinai, kuri ėjo paskui Loizą. Norėdama 
prieiti prie indo su šventintu vandeniu, ji kluptelėjo ant. plytos 
skeveldros ir sudejavusi pargriuvo. 

- Kokia tu neatsargi, - nepatenkinta tarė Loiza. - Nematai, 
kur eini? 

- Aš nieko toje tamsoje nematau, - supyko Katrina. Mėgino 
atsistoti, bet tyliai dejuodama vėl susmuko ant žemės... 

- Negaliu atsistoti, turbūt išsisukau koją. Padėk man. 

- Leiskite jums padėti, madmuazele, - iš kažkur aukštai 
atsklido duslus balsas. 

Ji išvydo prie jos palinkusį tamsų šešėlį. Karšta ranka sugriebė 
ją ir mikliai pastatė, kita ranka prilaikė už liemens. 

- Atsiremkite į mane, kad būtų patogiau. Lauke laukia tarnai. 
Jie palydės jus namo. 

Loiza nubėgo priekin ir atidarė dideles bažnyčios duris - 
vidun plūstelėjo akinantys saulės spinduliai. Katrina dabar pamatė 
vyro, išvedusio ją į lauką, veidą. 

- O, mesire, - sutriko ji, - nesirūpinkite... Man jau geriau, 
galėsiu eiti pati. 

- Bet girdėjau, kaip sakėte, kad išsisukote koją. 

- Iš pradžių labai skaudėjo, pamaniau, kad išsisukau. Bet 
dabar skausmas atlėgo. Labai dėkoju, mesire. 

Portike ji išsilaisvino iš ją tebelaikiusios rankos ir truputį 
paraudusi nusilenkė Garenui. 

- Prašau atleisti, kad sutrukdžiau jūsų maldą, - atsiprašė ji. 

Kažkas panašaus į šypseną šmėkštelėjo de Brazi veide. 

Ryškioje dienos šviesoje, su juodu raiščiu ant akies, de Brazi 
atrodė gana melancholiškai. Nuo galvos iki kojų vilkėjo juodai. 
Visa tai bent kiek gąsdino. 

- Jūs nieko nesutrukdėte, - paprieštaravo jis. - Tačiau toks 
mielas veidelis sumišęs dar žavesnis. | 

Veikiausiai tai nebuvo komplimentas, o fakto patvirtinimas. 
Karūnos brangenybių saugotojas nusilenkęs nužingsniavo per aikštę 
į priešingą jos galą, kur stovėjo grumas su raudona sidabru 
puošta livrėja ir už žąslų laikė juodbėrį žirgą. Katrina matė, 
kaip lengvai de Brazi įšoko į balną ir nušuoliavo Kalvių gatvės 
link. 

- Jei nustosi kvailai šypsotis nepažįstamiems vyrams, - 
sarkastiškai tarė Loiza, - tai gal ir pareisime namo. Juk žinai, 
kad mama laukia mūsų, be to, dėdei Matjė reikia padėti 
sutvarkyti sąskaitas. 

Nepratarusi nė žodžio, Katrina nužingsniavo paskui seserį. 
Nuo bažnyčios iki Grifų gatvės, kur stovėjo dėdės Matjė namas 

ir krautuvėlė, buvo netoli. Išėjusi iš bažnyčios, Katrina ištempė 
kaklą, norėdama geriau apžiūrėti keistą geležinę figūrą, pastatytą 
aukštai virš bažnyčios fasado. Ja mušdavo valandas į didelį 
bronzinį varpą. Ta geležinė figūra, kurią kiekvienas žinojo kaip 
Zakmarą, buvo nukelta prieš daugelį metų nuo Kabrė bažnyčios 
bokšto. Ją nukėlė hercogas Pilypas Drąsusis, dabartinio hercogo 
senelis, norėdamas nubausti gyventojus už ketinimą sukelti maištą. 
Nuo to laiko Zakmaras tapo Dižono simboliu ir vienu žymiausių 
miesto gyventojų. Katrina niekada neužmiršdavo draugiškai 
žvilgtelti į jį, įkeltą į mažą bokštelį. 

- Eini ar ne? - paklausė Loiza nekantriai. 

- Einu, einu. 

Dvi jaunos merginos ėjo viena paskui kitą palei hercogo 
rūmų tvorą. Išvydusi rūmų bažnyčios bokštą, apsuptą auksinių 
heraldinių lelijų karūna, Loiza pamaldžiai persižegnojo. Katrina 
padarė tą patį, po to abi pasuko į vingiuotą Stiklių gatvę. 
Loiza žengė dideliais žingsniais ir, atrodė, buvo dar prasčiau 
nusiteikusi negu visuomet. Matyt, nuotaiką sugadino susitikimas 
su siru de Brazi. Be dėdės Matjė, kurį menkai tedomino, ką 
ji jaučia, Loiza neapkentė ir niekino vyrus, visus kartu ir 
kiekvieną atskirai. 

Katrina, nenorėdama jos erzinti dar labiau, skubėjo paskui, 
kiek tik leido nikstelėjusi koja, kurią dilgsėjo sulig kiekvienu 
žingsniu. Jos praėjo trumpą Baldžių gatvelę ir pasuko į Grifų 
gatvę. Netrukus Katrina su savo seserimi įžengė į dėdės Matjė 
krautuvėlę, įsikūrusią po švento Bonaventūro iškaba. 

Nuo tada, kai grįžo iš Flandrijos, Katriną prislėgė keistas 
jausmas, tarsi būtų gyvenusi svetimame kailyje. Jai buvo labai 
sunku vėl grįžti prie ramaus šeimos gyvenimo tvarkos, kuri buvo 
rūpestingai kuriama metų metus. Jautėsi kažkaip nepatogiai tame 
tykiame,  jaukiame viduriniojo sluoksnio, kuriam priklausė, 
egzistavime. | 

Ir koks, tiesą sakant, menkniekis įsuko likimo ratą, išmetė 
ją iš ramaus, vienodo šeimyniško pasaulėlio į ateitį, kurios tolimi 
horizontai skendėjo migloje. Antausis Gento kailių pirkliui buvo 
signalas lemčiai. Tas smūgis į veidą, viena vertus, sugaišino jų 
išvykimą iš Briugo, kita vertus, - vos nenusviedė į hercogo 
Pilypo glėbį. Kita tos gaišaties pasekmė - sužeisto riterio 

išgelbėjimas. Akimirksnį Katrinai pasirodė, kad atsivėrė nenusa- 
komai laiminga ateitis, bet paskui, nuskambėjus antrajam antausiui, 
durys į laimę aklinai užsitrenkė. Nuo vieno iki kito antausio 
ratas, atrodo, padarė pilną apsisukimą, bet Katrina žinojo - tai 
te pradžia. Netrukus kažkas turėjo įvykti ir pakeisti visą jos 
gyvenimą. 

Kad tuo įsitikintų, užteko pažvelgti į ryškiaplunksnę papūgą, 
„snaudžiančią ant auksinės kartelės prie lango kambario kampe. 
Tai buvo nuostabus paukštis mėlynomis ir skaisčiai raudonomis 
plunksnomis. Pažas atnešė jį vieną rytą su pasveikinimu nuo 
hercogo. Dėdė Matjė norėjo tučtuojau grąžinti paukštį atgal. 
Katrina susijuokė, prisiminusi paukščio atsiradimo sceną ir pašėlusį 
dėdės apmaudą, kai atsidūrė priešais tą egzotišką padarą; apvalios 
papūgos akys įsistebeilijo į jį toli gražu ne geraširdišku žvilgsniu. 
Sužinojęs, kad paukštį Katrinai padovanojo pats hercogas, Matjė 
pamėlynavo iš įniršio. 

- Monsinjoras Pilypas teikia mums didelę garbę,- tarė jis 
bejausmiam pažui, kuris laukė, kol kas nors paims iš jo nešulį, 
- bet mano dukterėčia dar mergina ir negali priimti tokios 
brangios dovanos. 

Sunku buvo kaip nors kitaip atsisakyti, neįžeidžiant hercogo, 
bet pažas gerai suprato, ką jis norėjo pasakyti. 

- Aš negaliu grąžinti Gedeono,- tarė jis, - tai būtų monsinjoro 
įžeidimas. 

- O kaip aš? - paprieštaravo Matjė. - Monsinjoras įžeidžia 
mane, manydamas, kad mano dukterėčia gali priimti jo dėmesio 
ženklus. Jaunos moters reputacija - trapus daiktas. 

Kaip tik tuo momentu Gedeonas, kuriam ėmė įgristi šis 
pokalbis, įsitraukė į diskusiją. Jis pražiojo didžiulį gražų snapą, 
- iš profilio tapo panašus į dėdulę Matjė, - ir šaižiai surėkė: 
“Tegyvuoja hercogas! Tegyvuoja hercogas!" 

Matjė buvo taip priblokštas, išgirdęs paukštį kalbant, kad 
leido pažui išeiti, nebesistengdamas jo sulaikyti. Katrina, dusdama 
iš juoko, nusinešė papūgą į savo kambarį; Gedeonas vis 
teberėkaliojo visa gerkle. Nuo to laiko papūga tapo šeimos 
lepūnėle ir linksmino visus namiškius, taipogi ir dėdę Matjė. 
Jiedu ginčydavosi valandų valandas. 

Katrina priešais veidrodį susišukavo ir jau ketino lipti žemyn, 
kai išgirdo arklio kanopų kaukšėjimą po langais. Pribėgusi prie 
lango, pažvelgė laukan. Dižono gatvės tuomet dar nebuvo išgrįstos, 
ir arklys sukėlė tirštą dulkių debesį. Netrukus ji pažino Gareną 
de Brazi, lėtai jojantį tarp namų, už kurių langų matėsi $en 
bei ten šmirinėjančios šeimininkės. Vos atsipeikėjo iš nuostabos, 
iždininkas pažvelgė į viršų ir sugavęs jos žvilgsnį lėtai nusilenkė. 
Nuraudusi ji jam atsakė ir. puolė į kitą kambario galą, nežinodama, 
kaip vertinti šį antrąjį susitikimą, kuris įvyko taip greitai po 
pirmojo. Gal atjojo nusipirkti gelumbės? Bet ne, kanopų 
kaukšėjimas jau nutolo. Pasitaisiusi lininį sijoną, papuoštą balta 
juosta, nubėgo laiptais žemyn. 

Matjė ji rado mažame kabinete, kur laikė savo sąskaitos 
knygas. Su plunksna už ausies, jis stovėjo susikūprinęs prie 
juodo ąžuolinio rašomojo pulto, rūpestingai rašydamas skaičius į 
pergamentu aptrauktą didžiąją knygą. Už kitų durų, pačioje 
krautuvėlėje, jo padėjėjai iškraustinėjo didelę prekių siuntą, 
atkeliavusią iš Italijos. Matydama, kad Matjė labai užsiėmęs ir 
neturi jai laiko, Katrina nuėjo padėti senajam Pjerui sukrauti 
naujų audinių rietimus. Čia buvo brokatas iš Milano ir Venecijos 
aksomas. Katrina labai mėgo kilnoti šias puikias medžiagas, 
skirtas aristokratams arba turtingiems miestelėnams. Vargu ar ji 
kada nors galės vilkėti tokius brangius drabužius. Tačiau labiausiai 
Katrinai patiko nuostabus blyškiai rausvas brokatas su išaustais 
sidabriniais fantastiškais paukščiais. 

- Nuostabu, tiesa? - sušuko ji, pakėlusi atraižą priešais save. 
- Kaip norėčiau turėti tokią! 

Pjero nuomone, Katrinai viskas buvo per prasta. Jis atlaidžiai 
nusišypsojo. 

- Paprašyk metro Matjė. - Galbūt jis tau padovanos. Tavimi 
dėtas, paprašyčiau dar šitos. Su ja gražiai atrodytum. 

Jis parodė į Venecijos aksomo atraižą su didelėmis juodomis 
gėlėmis auksiniame fone, ir Katrina jau norėjo paliesti ją, bet 
išgirdo niurzgant Matiė. 

- Neliesk prekių! Jos labai švelnios ir brangios! 

- O, žinau, - atsidususi tarė Katrina, - bet tik čia galiu 
lytėti tokius daiktus... 

Ji mostelėjo ranka į spintą, pilną dailiai sukrautų šilko rietimų, 
ryškaus atlaso ir švelnaus aksomo atraižų. Kitose spintose kūpsojo 
nėrinių krūvos, skraistės iš Mosulo, persiški gėlėti šilkai, lengva 
šiugždanti tafta. Buvo ten vilnonės gelumbės iš Anglijos arba 
Šampanės, švelniavilnių baltų audinių, kuriuos išaudė Valanseno 
moterys, plonos Florencijos gelumbės, lygios ir blizgančios, beveik 
kaip atlasas. 

Matjė atėmė rausvą brokatą iš dukterėčios ir juodąjį auksu 
ataustą aksomą iš Pjero ir padėjo juos ant išskleisto didelio 
balto audeklo gabalo, pridėjęs dar gerą šūsnį įvairiaspalvio atlaso, 
dryžuoto, siuvinėto ir vienspalvio. Visa tai paėmė iš naujosios 
prekių siuntos. 

- Tai jau parduota, - paaiškino jis“ - Tai mesiro Brazi 
užsakymas. O tu, mano mergyte, eik ir pabaik skaičiuoti savaitės 
pelną. Aš išeinu ir noriu, kad iki sugrįžtant viskas būtų padaryta. 
Galėtum sutvarkyti ir ponios de Satovilen sąskaitą! Patikrink, 
kad atmatuotų pilko audeklo, kurio laukia siro Tulonžeono 
žmona. 

Nusiminusi Katrina išėjo iš krautuvėlės ir įsitaisė dėdės 
kabinete. Tie sunkūs tomai, pilni romėniškų skaičių, privesdavo 
ją iki ašarų, nors kartais būdavo šiek tiek įdomu skaityti apie 
tuos tolimus kraštus, iš kur atkeliaudavo audiniai, jų romantiški, 
vaizduotę žadinantys pavadinimai. Bet sugrįžus iš Florencijos, 
įdegęs veidas taip dažnai iškildavo jai prieš akis ir užstodavo 
didžiulius pageltusius puslapius, kad nors verk. Tai galvodavo 
apie tai, kokia neišmatuojama bedugnė žioji tarp dofino 
ginklanešio ir Dižono gelumbininko dukterėčios, tai prisimindavo, 
kaip stipriai Arno neapkenčia ir niekina ją; galiausiai karas 
nusviedė juos į priešingas stovyklas. Tačiau šį rytą Katrina 
negalvojo apie Arno. Įmerkusi plunksną į rašalinę, ji susikaupusi 
darbo. Visas jos mintis šiuo metu buvo užvaldęs brokatas, kurio 
jai taip norėjosi, ir dar ramybės nedavė klausimas, kodėl karaliaus 
brangenybių saugotojas, kuris visuomet rengdavosi juodai, staiga 
nusprendė, jog dailiau atrodys rausvu apdaru? 

Nors ir žadėjo greit grįžti, Matjė nebuvo visą dieną. Prieš 
pietus atsiuntė pasakyti negalėsiąs grįžti namo iki vakarienės. 
Tačiau atėjo ir vakarienė, o jo vis nebuvo. Kai pagaliau sugrįžo, 
pasišaukė savo seserį Zaketę. Jiedu nuėjo į didįjį kambarį 

aukštomis lubomis ir prabuvo ten užsirakinę valandą, niekam 
nieko nepaaiškinę. 

Kitą rytą pramerkusi akis, Katrina nustebusi išvydo šalia 
sėdinčią Sarą, kuri laukė, kol ji nubus. Paprastai ją Žžadindavo 
Loiza, be ceremonijų niukindama, kad nepavėluotų į rytines 
ankstyvąsias mišias. Dabar jos nesimatė, o saulė jau buvo aukštai. 

- Šiandien ypatinga diena, mano ožkele, - tarė čigonė, 
paduodama jai marškinius. - Greit kelkis ir apsirenk. Dėdė ir 
motina nori su tavimi pasikalbėti. 

- Apie ką? Ar žinai? 

- Taip, žinau, bet pažadėjau nesakyti. 

Katrinai sukilo smalsumas. Tačiau gerai žinojo, kokią galią 
turi savo senai draugei, ir pradėjo jai meilikauti, norėdama 
išpešti, ką ši žinojo. . 

- Apie ką nors malonaus? Bet vis tiek pasakyk, patiks man 
ar ne... 

- Išties nežinau. Gali būti ir vienaip, ir antraip. Kodėl nesikeli 
ir nesužinai pati? 

Sara šliukštelėjo vandens į praustuvą ir padėjo švarų rankšluostį. 
Katrina, nekreipdama dėmesio į marškinius, kuriuos jai padavė 
Sara, šoko iš lovos kaip motina pagimdė. Tais laikais Žmonės 
miegodavo nuogi. Ji nesidrovėjo Saros, kuri jai buvo kaip antra 
motina. 

Grakšti čigonė nė kiek nepasikeitė per praėjusius metus. Ji 
vis dar buvo graži. Nors jau turėjo apie keturiasdešimt, tankiose 
juodose kasose nesimatė nė vieno žilo plaukelio. Tik bent kiek 
papilnėjo - lengvas gyvenimas dėdės Matjė namuose uždėjo ant 
jos lanksčios dailios figūros ploną riebalų sluoksnį. Tačiau siela 
tebebuvo laisva ir nepriklausoma kaip visada. Kartais ji 
pradingdavo dviem trim dienoms, ir niekas, išskyrus, ko gero, 
Barnabi, nenumanydavo, kur ji išeidavo... Jis mokėjo saugoti 
paslaptį. Tame pavojingame ir audringame pasaulyje, kurį senis 
pasirinko nepaisydamas Katrinos prašymų, kiekvienas žinojo, kaip 
svarbu laikyti liežuvį už dantų. 

Greitomis  rengdamasi, Katrina, kuri šiaipjau = mėgdavo 
pasitvarsyti lovoje ilgėliau, pastebėjo, kad Sara susimąsčiusi žvelgia 
1 Ja 

- Kas yra? Prastai atrodau? 

- Prastai? Turbūt prašaisi komplimento! Puikiai žinai, kad 
negali prastai atrodyti. Gal tau ir geriau būtų, jei būtų kitaip. 
Merginai ne visuomet į gera būti tokiai gražiai, kaip tu. Manau, 
nedaugelis vyrų, kartą tave išvydusių, galėtų tau atsispirti. Taip. 
Ir visgi tas, kas yra sukurtas meilei, gali atnešti mirtį ir kančias... 

- Ką turi galvoje? 

Sara dažnai išsakydavo savo samprotavimus ir dažnokai 
nesivargindavo paaiškinti savo žodžių. Ji tiesiog negarsiai kalbėjosi 
pati su savimi. Taip buvo ir šį kartą. 

- Nieko, - trumpai atsakė, paduodama merginai žalią suknelę, 
kuria ji vilkėjo vakar. - Apsivilk ir lipk žemyn. 

Kai Sara išėjo iš kambario, Katrina greitai baigė praustis ir 
rengtis, susirišo plaukus kaspinu, priderintu prie suknelės, ir 
nulipo žemyn, į didjiį kambarį, kur, kaip sakė Sara, dėdė ir 
motina norėjo su ja pasikalbėti. 

Matjė atrodė rimtas ir susirūpinęs. Žaketė, varstydama rožančių, 
sėdėjo ant suolelio priešais jį. Abu tylėjo. 

- Štai ir aš, - tarė Katrina. - Kas atsitiko? 

Abudu įdėmiai pažvelgė į ją, lyg pirmą kartą matytų. 

Katrina pastebėjo motinos akyse ašaras ir puolė prie jos. 
Suklupusi priešais, apglėbė per liemenį ir skruostu prisiglaudė 
prie krūtinės. 

- Mama... jūs verkiate? Kas atsitiko? 

- Nieko, nieko, brangioji. Atsitiko tai, kas gali atnešti tau 
didelę laimę. 

- Laimę? 

- Taip... galbūt. Dėdė tau paaiškins. 

Matjė atsistojo ir ėmė žingsniuoti pirmyn atgal po erdvų 
kambarį, kuris užėmė didžiąją namo dalį antrajame aukšte. Jo 
žingsniai, regis, buvo sunkesni nei visuomet, tarsi kažkas slėgtų. 
Pagaliau sustojo priešais ją ir tarė: 

- Prisimeni tuos audinius, kurie vakar atkeliavo iš Italijos? 
Tuos, kurie tau taip patiko. Rausvas brokatas... 

- Taip, - atsakė Katrina. - Tie, kuriuos užsakė mesiras de 
Brazi. 

- Taip, taip. Na, jei dar jų tebenori, tai jie tavo. 

- Mano)? 

Nejaugi dėdė Matjė staiga išsikraustė iš proto? Kodėl tokiam 
svarbiam žmogui, kaip de Brazi, šovė į galvą įteikti šią brangią 
dovaną savo tiekėjo dukterėčiai? Katrina vedžiojo akis nuo dėdės 
prie motinos ir apsidairė po kambarį tarsi norėdama įsitikinti, 
jog nesapnuoja. Motina ir dėdė įdėmiai žvelgė į ją. 

- Bet... kodėl? - vėl paklausė Katrina. Matjė priėjo prie 
lango, pasižiūrėjo į lauką, nuskynė ant palangės augančio baziliko 
lapą ir vėl prisiartino prie dukterėčios. 

- Todėl, kad mesiras Garenas suteikė mums garbę: jis prašo 
tavo rankos. Buvau pas jį vakar, ir jis tau pasipiršo. Turiu 
pasakyti, kad nematau jokių kliūčių. Kaip jau sakiau, tai didelė 
garbė, galbūt kiek netikėta, bet vis tiek didelė garbė. 

- Na, na, - nutraukė jį Žaketė, - nepiršk vaikui savo 
nuomonės. 

- Aš neperšu, - susierzinęs atsiliepė Matjė. - Ir pats nesu 
tikras, kad ši santuoka tokia jau reikalinga. Teisybę sakant, man 
truputį net nejauku. Aš tik pasakiau, kad tai didelė garbė. Ir 
čia tikra teisybė. Kaip manai, vaikeli? 

Naujiena apstulbino merginą. Šiaip ar taip, tai buvo neįtikėtina. 
Taip staiga, per vieną dieną de Brazi nusprendė sujungti jos 
gyvenimą su savuoju. Katrina per daug mėgo aiškumą, kad 
neužduotų Matjė dar keleto klausimų. 

- Kodėl mesiras Garenas nusprendė vesti mane? 

- Tikriausiai pamilo tave, - paaiškino Matjė, gūžtelėdamas 
pečiais. - Nieko keisto. Sakėsi nematęs gražesnės merginos. Ir 
jis teisus. Daugelis vyriškių yra tokios pat nuomonės. Na, tai 
ką man jam atsakyti? 

Žaketė vėl įsiterpė: 

- Neskubėk, Matjė! Vargšas kūdikis tiesiog sukrėstas! Turi 
duoti laiko priprasti prie šitos minties. 

Priprasti? O, žinoma, priprasti prie šito nebus lengva! Tartum 
veidrodyje Katrinos atmintyje iškilo Gareno de Brazi atvaizdas, 
jo šaltas veidas, vienintelė akis, griežtos manieros. Jis priminė 
staiga atgijusią gobeleno figūrą. Bet ištekėti už gobeleno figūros 
neįmanoma. 

- Aš labai vertinu man suteiktą garbę, - greitai atsakė Katrina. 
- Tačiau norėčiau, kad mesiras de Brazi žinotų, - tekėti nenoriu. 
Aš jo nemyliu... bet jam to sakyti nereikia. 

- Tu atstumi jį? 

Matjė apstulbo. Jis tikėjosi, kad Katrina nustebs, nepatikės, 
galbūt susijaudins. Pasiūlymas ištekėti už tokio turtingo ir galingo 
žmogaus turėjo, be abejo, sugraudinti ir sužavėti drovią merginą. 
Tačiau toks ryžtingas ir energingas atsisakymas bet ką galėjo 
sugluminti. Katrina, kuri sėdėjo dabar šalia motinos ir laikė ją 
už rankos, neatrodė prislėgta ar bent kiek sunerimusi. Jos 
nuostabios nuoširdžios akys buvo ramios ir tyros, o balsas lygus, 
net kai ji švelniai paprieštaravo. 

- Žinoma, atsisakau! Aš atsakydavau visiems, kurie prašė 
mano rankos, nes nemylėjau jų. O mesirą de Brazi myliu ne 
labiau už kitus ir, savaime suprantama, atsakau jam. 

Ši naivi logika nepadarė Matjė jokio įspūdžio, jo veidas 
paniuro. Gili raukšlė tarpuakyje dar labiau įsirėžė. Truputį 
luktelėjęs, pridūrė: 

- Ar tau neatėjo į galvą, kad taptum pačia turtingiausia 
dama visame Dižone? Gyventum puikiame name, vilkėtum 
nuostabiais drabužiais, apie kuriuos svajoji, puoštumeis karališkomis 
brangenybėmis, turėtum tarnų. Tave pristatytų karaliaus rūmuose. 

- Ir, - nutraukė jį Katrina, - kiekvieną naktį miegočiau šalia 
žmogaus, kurio nemyliu, kuris kelia man pasibjaurėjimą. Ne, 
dėde, negaliu priimti šito pasiūlymo. Mano atsakymas - ne. 

- Deja, - tarė Matjė, nežiūrėdamas į dukterėčią, - šitoj 
situacijoj pasirinkimo neturi. Tu privalai tekėti už mesiro de 
Brazi - tai įsakymas. 

- Įsakymas? Ar galiu paklausti - kieno? 

- Paties hercogo. Skaityk... 

Iš skrynutės, stovinčios ant stalo, Matjė Gotrenas ištraukė 
pergamento ritinėlį su hercogo herbu ir ištiesė jį merginai. 

- Garenas de Brazi davė jį man, kai formaliai prašė tavo 
rankos. Vasaros pabaigoje tapsi ponia de Brazi. 

Visą dieną Katrina praleido užsirakinusi savo kambaryje. Niekas 
nedrumstė jos vienatvės. Kai ji, išgirdusi hercogo įsakymą, pratrūko 
pašėlusiu pykčiu, dėdė Matjė liepė visiems palikti ją ramybėje. 
Net Sara dingo toje paslaptingoje vietoje, į kurią kartkarčiais 
išeidavo, nieko neįspėdama ir neaiškindama. Katrina tik vieno 
Gedeono draugėje sėdėjo lovoje apsikabinusi kelius ir mąstė 
apie tai, kas atsitiko. Papūga, matyt, instinktyviai jausdama, kad 

šeimininkė prastai nusiteikusi, tylėjo. Prisimerkusi, nuleidusi galvą 
ant krūtinės, ji snaudė ant savo kartelės ir atrodė kaip spindinti 
spalvinga dėmė plikos kambario sienos fone. 

Įniršis, apėmęs ją prieš kelias valandas, atlėgo, bet Katrinos 
vis tiek neapleido maištingos mintys. Tikėjo, kad hercogas geros 
nuomonės apie ją ir linki gero, bet vis dėlto elgiasi siaubingai, 
nesuvokiamai, atiduodamas ją į žmonas Garenui de Brazi, kurio 
ji ne tik nemyli, bet vos pažįsta. Ypač piktino tai, kokiu būdu 
visa buvo sutvarkyta. Gal Pilypas mano, kad ji jo baudžiauninkė, 
su kuria gali daryti ką panorėjęs. Ji netgi ne jo valdinė - 
pareiškė Katrina Matjė. 

- Monsinjoras Pilypas ne mano senjoras. Neprivalau paklusti 
jo įsakymams ir nemanau to daryti! 

- Tai reikštų mūsų visų pragaištį ir kalėjimą... O gal ir dar 
blogiau... Pamiršai, kad aš hercogo valdinys. Tu - mano dukterėčia 
ir gyveni po mano stogu. Todėl norom nenorom esi jo vasalė. 


Tai buvo teisybė. Nors ir įpykusi, Katrina suprato tai, bet 
negalėjo sutikti, kad taip lengvai būtų atiduota į iždininko 
rankas. Ji, Katrina, iki šiol sėkmingai išvengdavusi vyriškų žabangų 
ir prisiekusi, kad taip bus visuomet. Taip, buvo Arno, kupinas 
saldybės ir kartėlio susitikimas su juo. Bet matydama, kad laimė 
būti su juo atimta amžiams, Katrina, grįžusi iš Flandrijos, davė 
sau žodį nepriklausyti niekam, išskyrus tą aistringą ir švelnų 
vyriškį, taip greitai pavergusį jos širdį ir vos neužvaldžiusį jos 
kūno. 

Prieš jos akis iškilo kiti vyriškiai: Garenas su juodu raiščiu 
ant akies, jaunasis kapitonas de Rusė, taip troškęs jos meilės, 
kad buvo pasiryžęs bet kokiai rizikai. Vienu metu Katrina net 
pagalvojo, ar nereiktų pabėgti su jaunuoju karininku. Ji buvo 
tikra, kad Zakas išnaudos šansą, nepaisydamas pavojaus užsitraukti 
hercogo -rūstybę. Tai būtų puikus būdas išsigelbėti nuo de Brazi. 
Bet atsidūrusi de Rusė valioje, ji turėtų dovanoti jam trokštamą 
atlyg, apie kurį jis taip aistringai ir beviltiškai svajoja. Katrina 
nenorėjo priklausyti nei de Brazi, nei Rusė. Ir vienu, ir kitu 
atveju tai reikštų atsiduoti kitam, o ne Arnio. 

Staiga prisiminė kitą veidą - Barnabi! Tai protingiausias 
pasaulyje žmogus, mokantis rasti išeitį iš sunkiausios padėties! 

Argi ne jis ištraukė juos iš nugalėto Paryžiaus, išgelbėjo Loizą 
129 


nuo Kabošo ir sėkmingai vedė jas per visą šalį, nualintą karų 
ir knibždančią siaubingomis samdinių ir banditų gaujomis, kol 
pasiekė Dižoną? Tas žmogus mokėjo daryti stebuklus. Po ilgų 
svarstymų ryžosi eiti pas Barnabi. Nėra prasmės laukti, kol jis 
pats susirengs aplankyti savo respektabilius draugus. Negalima 
gaišti nė valandėlės. 

Į namus Grifų gatvėje Barnabi atklysdavo gana retai todėl, 
kad čia buvo pernelyg ramu. Nepaisant garbingo amžiaus, senasis 
prekiautojas netikromis relikvijomis vis dar norėjo gyventi pavojų 
ir rizikos kupiną gyvenimą. Jis neketino atsisakyti savo keisto, 
neramaus, bet tokio jaudinančio ir spalvingo gyvenimo. Retkarčiais 
apsilankydavo - nerangus, nerūpestingas ir pašaipus, vilkintis savo 
purvinus skarmalus su karališku atsainumu. Pirmiausia ištiesdavo 
savo ilgas kojas prie liepsnojančios ugnies, o vėliau - po gausiai 
nukrautu stalu. Matjė, kuris mylėjo jį pats nesuprasdamas už 
ką, niekad nepamiršdavo pakviesti jį pavalgyti. 

Dažniausiai Barnabi praleisdavo pas juos keletą valandų, 
draugiškai šnekučiuodamasis apie šį bei tą su Matjė. Jis visuomet 
žinodavo, kas kur hercogystėje atsitiko, ir dažnai galėdavo suteikti 
naudingos prekybinės informacijos, pavyzdžiui, papasakoti apie 
laivo iš Genujos ar Venecijos atplaukimą arba apie tai, kad 
Šalone pasirodė rusų prekiautojai kailiais. Jis žinojo visas dvaro 
paskalas, hercogo Pilypo meilužių vardus ir kiek kartų tą savaitę 
našlaujančią  hercogienę apniko pykčio protrūkis: Paskui, 
žnybtelėjęs Katrinai į žanduką ir rimtai nusilenkęs Žaketei bei 
Loizai, vėl išeidavo į savo naktinį gyvenimą. Abu, Matjė ir 
Katrina, gerai žinojo, kad Barnabi yra grėsmingojo Žako de la 
Mero - Kriauklelių karaliaus dešinioji ranka, bet nė vienas iš 
jų garsiai apie tai neprasitardavo, ir kai sykį nuo aštraus Loizos 
liežuvėlio nusprūdo keletas užuominų apie netinkamą jų draugo 
profesiją, jai tučtuojau buvo liepta užsičiaupti. 

Artėjant vakarui, Žaketė, susirūpinusi, kad Katrina taip ilgai 
sėdi viena savo kambaryje, nunešė jai lėkštę sriubos, keletą 
griežinėlių šaltos jautienos ir puodelį pieno. Mergina buvo 
nevalgiusi nuo pat ryto. Ji padėkojo motinai ir, nors visai 
neturėjo apetito, suvalgė šiek tiek sriubos, mažytį gabalėlį mėsos 
ir išgėrė gurkšnelį pieno. Užkandus palengvėjo. Bemat pajuto 
naujų jėgų antplūdį; sąmonė praskaidrėjo, kūnas atsipalaidavo. 

- Nereikia taip krimstis, brangioji, - tarė Žaketė, šypsodamasi 
dukrai. - Gerai pagalvojus, ši santuoka ne tokia baisi. Daugelis 
merginų tau pavydėtų, taip pat ir -kai kurios kilmingos damos. 
Visai galimas daiktas, kad mesiras Garenas tau patiks, kai pažinsi 
jį arčiau. Jis atrodo visai neblogai. Ką žinai, gal laikui bėgant 
tu pamilsi jį. Šiaip ar taip, jis tikrai lepins tave ir stengsis 
įsiteikti. 

Gerosios moteriškės akys apsistojo ties ryšuliu su ryškiaspalviais 
audiniais, kurį Matjė liepė atnešti į dukterėčios kambarį lyg 
gundantį puikios ateities ženklą. Katrina abejingai numetė jį ant 
skrynios tamsiausiame kambario kampe. ZŽaketės balsas, nedrąsus 
ir maldaujantis, sugraudino merginą, pašokusi ji apkabino motiną. 

- Nesirūpink dėl manęs, mama... Viskas bus gerai, ir, kaip 
tu sakai, galbūt viskas susitvarkys savaime. 

Klaidingai supratusi Katrinos žodžius, Žaketė grįžo į virtuvę 
nusiraminusi ir pasakė broliui, kad kūdikis tapo sukalbamesnis 
ir jau nebesako “ne" taip atkakliai ir kategoriškai. 

Tačiau Katrina nė nemanė pasiduoti. Ji tik norėjo išsklaidyti 
motinos nerimą ir gauti daugiau laisvės. Po lengvos vakarienės, 
laukdama tamsos, prigulė ant lovos. Girdėjo, kaip dėdė Matjė 
kaip ir kiekvieną vakarą išėjo perduoti švento Nikolajaus vartų 
raktus komendantui ar miesto merui - saugoti ir prižiūrėti vartus 
buvo jo pareiga. 

Netrukus ji išgirdo, kaip jis grįžo, užstūmė durų sklendę, 
paskui nuskambėjo vakariniai varpai, skelbiantys, jog laikas gesinti 
šviesas. Nuo šio momento valdžia mieste pereidavo į prostitučių, 
vagių, plėšikų ir visokiausių sukčių rankas. 

Katrina vis dar gulėjo lovoje nejudėdama. Klausėsi, kaip 
girgžda laiptai po dėdės, lipančio gulti, kojomis, paskui girdėjo, 
kaip Loiza bara tarnaitę, o senis Pjeras murma kažką panosėje 
repečkodamas į mansardą. Po truputį namai nugrimzdo į tylą. 
Saros vis dar nebuvo. Katrina žinojo, kad ji negrįš ligi aušros, 
o veikiausiai parsiras tik kitą dieną. 

Kai pagaliau namų tylą bedrumstė vien dėdės Matjė knarkimas, 
Katrina išsmuko iš lovos, užsitempė rudą suknelę, kurią specialiai 
išsirinko, kietai susipynė kasas ir uždengė jas gobtuvu, paskui 
užsimetė dukslų apsiaustą ir nusėlino laiptais žemyn. Iš patirties 
žinojo, kaip žengti, kad laiptai negirgždėtų, ir kaip tyliai atitraukti 

stūmą bei atrakinti duris, kurios nelabai ir girgždėjo. nes 
retkarčiais Sara jas patepdavo aliejumi. Po kelių minučių Katrina 
jau buvo gatvėje. 


Šeštas skyrius 
Žako de la Mero taverna 


Katrina buvo ne iš bailiųjų, be to, ir naktis pasitaikė šviesi. 
Dangus atrodė nelyginant juodas aksomas, o žvaigždės spindėjo 
taip ryškiai, kaip briliantai ant Juodosios Madonos apdaro. Vis 
dėlto reikėjo turėti drąsos eiti į šią miesto dalį, kur nedrįsdavo 
rodytis net miesto sargybiniai. 

- Jeigu kada nors tau prisireiks manęs, - kartą paslapčia 
pasakė jai Barnabis, - rasi mane viešuosiuose namuose. Jie 
priklauso tokiam ZŽako de la Merui, merijos seržantui. Be to, 
jis yra visų mūsų, elgetų ir valkatų, vadeiva. Sakau todėl, kad 
nesi pleputė ir galbūt ateis diena, kai reikės mano pagalbos. 
Jeigu manęs ten nerastum, pasiųsk ką nors į užvažiuojamuosius 
namus prie Sodo vartų, kur retkarčiais būnu, nors ir ne per 
dažniausiai. 

Katrina supratimo neturėjo, kas yra viešieji namai, kol kartą 
neužsiminė apie juos Sarai. Čigonė manė, kad daiktus reikia 
vadinti tikraisiais vardais ir kad, auklėjant jaunas merginas, teisybė 
šimtą kartų geriau už veidmainiavimą. 

- Viešieji namai, - paaiškino ji, - tai namai, kur kvailos 
merginos pardavinėja vyrams savo kūną. 

Tada Katrinai atrodė, kad ji viską suprato, bet dabar, 
glusčiodama prie namų sienų, vėl prisiminė Saros žodžius. Katrina 
ėjo slėpdamasi tirštuose šešėliuose po karnizais, vengdama siauros 
gatvelės vidurio, kur buvo šviesiau. 

Pasiekusi Sen Šapel aikštę, ji sukaupė visą ryžtą ir nubėgo 
iki aikštės vidury stovinčio kryžiaus, kur sustojo sunkiai alsuodama. 
Kryžius metė ilgą šešėlį, iš vienos jo pusės stovėjo švento Jono 
statula, iš kitos -- Marijos Magdalietės. Jų akmeniniai veidai 
sustingo amžiams Dievo Kančios akivaizdoje. Atsikvėpusi Katrina 
užsuko už hercogo rūmų tvirtovės. Bokštų šešėliuose buvo 
saugiau, tačiau reikėjo saugotis stovinčių sargyboje lankininkų, 


132 


kuriuos ji nuspėdavo iš vos matomo šalmų spindėjimo. Ji bėgo 
Kalvių gatve - iš skurdžių lūšnų sklido degančių malkų, svylančios 
odos ir ginklų tepalo kvapai. Šita gatvė buvo nepaprastai siaura 
ir garsėjo savo gaisrais, dažnai įsiliepsnojančiais nuo žaizdrų. 

Prie kiekvieno namo slenksčio stovėjo po didžiulį odos kibirą 
su vandeniu, jei kiltų gaisras. Katrina žinojo apie tuos kibirus, 
bet iš susijaudinimo užmiršo, užkliuvo už vieno ir, išsitiesusi ant 
žemės, susikeikė kaip vežikas. Šiaip ji nesikeikdavo, bet šį kartą 
pajuto, kad nuo to palengvėjo. 

Ten, kur siaura gatvelė įsiliejo į Burgą, pačią didžiausią ir 
judriausią miesto gatvę, ji išplatėjo į nedidelę aikštę, kurioje 
stovėjo gėdos stulpas. Šiuo metu prie jo nieko nebuvo, tačiau 
vis tiek jo vaizdas kėlė nemalonius jausmus. Katrina pažvelgė 
į kitą pusę ir norėjo eiti toliau, bet pajuto, kad kažkas laiko 
už apsiausto krašto, ir suriko. Beformis šešėlis išlindo iš už 
kampo, sumykė, o paskui pratrūko juoktis; dvi rankos apkabino 
ją po apsiaustu už talijos. 

Katrinos vos nesuparalyžiavo iš baimės, bet ji turėjo stiprų 
savisaugos jausmą. Rangydamasi kaip ungurys, išsprūdo iš šiurkščių 
rankų, bandančių ją sulaikyti. Nusimetusi apsiaustą, ėmė bėgti 
akiplotu; stengėsi sutramdyti siaubą ir neprarasti galvos. Ji turi 
nusigauti į Kriauklelių karaliaus taverną! 

Katrina jautė, kad kažkas ją vejasi. Visai netoli girdėjo basų 
kojų dunksėjimą ir sunkų persekiotojo alsavimą. Naktis ėjo vis 
juodyn, ir gatvių, kuriomis ji bėgo, labirintas nugrimzdo 
neįžvelgiamoje tamsoje. Ji duso nuo smarvės, kurią skleidė atviri 
nutekamieji grioviai, pūvančios šiukšlės, sušvinkusi mėsa - ėmė 
šleikštulys. Tais laikais niekas nė nemanė valyti gatvių, kol 
atmatų susikaupdavo tiek daug, kad nebūdavo galima praeiti. 
Tik tuomet tai, ko nebūdavo suėdę katės ir šunys, nustumdavo 
į Ošo ir Siuzon upes. 

Durų angos tamsoje sukrutėjo skudurų krūva, ir Katrina 
pasibaisėjusi pamatė, kaip dar vienas šešėlis beprotiškai kikendamas 
puolė paskui ją. Ją apėmė nežmoniška baimė. Nedrįsdama 
atsisukti, stengėsi bėgti kuo greičiau, bet nematė kur bėga. 
Užkliuvusi už dvokiančios pūvančios žuvies krūvos, iškėlė rankas, 
kad nepargriūtų, ir atsirėmė į drėgnus sienos akmenis beveik 

be sąmonės iš siaubo, uždususi, užverktom akim... Persekiotojai 
pasivijo. 

Pajuto, kaip tos pačios rankos apglėbė taliją ir nekantriai ją 
čiupinėja. Matyt, vyriškis, dvokiantis raugų, buvo labai aukštas, 
nes užstojo dangų. 

- Na, - kimiai sušvogždė jai į ausį, - kurgi mes skubame? 
Kur lekiame - į pasimatymą su meilužiu? 

Kai tik vyriškis prabilo, liovėsi buvęs panašus į vaiduoklį, ir 
tai padėjo Katrinai susivaldyti. 

- Taip, - mikčiodama tyliai atsakė ji. - Į pasimatymą! 

- Pasimatymas palauks. O aš ne. Tu kvepi jaunyste ir tyrumu: 
Gardus kąsnelis! Mm, tokia švelni oda! 

Jausdama šleikštulį, Katrina bejėgiškai stovėjo, kol vyriškio 
rankos, čiupinėdamos jos korsažą, sustojo kaip tik ties ta vieta, 
kur baigėsi apykaklė. Šlykštus jo kvapas atsidavė pigiu vynu ir 
sugedusiais dantimis, o oda šiurkšti lyg nudeginta. Rankos 
apčiuopė suknelės iškirptę ir jau buvo pasirengusios ją perplėšti, 
bet gergždžiantis lyg iš po žemių balsas sukiauksėjo: 

- Neskubėk, bičiuli! Aš irgi ją pamačiau, atsimenu! Reikia 
garbingai! 

Milžinas, laikąs Katriną, truputį atleido savo gniaužtus ir 
nustebęs pasisuko. Skarmalų krūva, kurią Katrina matė tarpduryje, 
stovėjo dabar už jo. Tai buvo neūžauga nuskurėlis, apsimuturiavęs 
daugybe draiskalų. Katrina pajuto, kaip ją laikančio vyriškio 
raumenys grėsmingai įsitempė. Pasirengė pulti, bet išgirdo: 

- „Ramiau, Dimanše Mėsininke, atvėsk! Žinai, kas tau bus, 
jei Zako de la Meras sužinos, kad primušei jo geriausią draugą. 
Geriau pasidalinkim mergiūkštę... Kertu lažybų, ji saldus kąsnelis! 
Juk žinai, kad matau tamsoje kaip katė! 

Užpuolikas tik suurzgė ir dar stipriau suspaudė savo auką. 
Pagaliau iškošė: 

- O, tai tu, Žeanai Storakapši? Eik šalin! Merginos ne 
tokiems, kaip tu! | 

Skudurų krūvai šis argumentas neatrodė įtikinamas. Vėl 
pasigirdo jo gergždžiantis grėsmingas juokas, primenantis merginai 
surūdijusios grandinės džeržgesį. 

- Taip manai? Nors aš kuprotas ir pilnas skaudulių, bet 
lovoje ne prastesnis už kitus... Vesk mergiščią į namą su žirgeliu 

ant stogo, ten, priebutyje, ir suknelę nurengsim. Žako de la 
Meras visuomet sako, kad nieko nepasakysi apie merginą, kol 
neišrengsi jos nuogai... Eime. 

Jo balse pasigirdo valdingos gaidelės. kaip žmogaus, pratusio 
įsakinėti. Ir Dimanšas Mėsininkas dar ilgai būtų jam priešinęsis, 
bet, laimė, Zeanas Storakapšis du sykius pakartojo Kriauklelių 
karaliaus vardą, ir tai padėjo Katrinai atsipeikėti. Ji nusprendė 
surizikuoti. Negalėjo būti nieko blogiau už tuos du pabaisas. 


- Jūs kalbate apie Žako de la Merą, - prabilo ji kuo 
tvirtesniu balsu, - tai štai, pas jį kaip tik ir einu, O jūs... 
gaišinate mane. 

Giganto letenos bemat atsileido, 0 neūžauga priėjo arčiau, 
kad geriau įsižiūrėtų į Katriną. Neįtikėtinai smarkiai trūktelėjęs, 
jis išlaisvino ją iš Dimanšo rankų. 

- Ko tau reikia iš Žako? Tu nepanaši į jo merginas. Jos 
visos dabar dirba. 


- Man reikia jį pamatyti, - suriko Katrina, vos neraudodama. 
- Tai labai svarbu! Jeigu jūs jo Žmonės, privalote nuvesti mane 
pas jį. 

Minutėlę buvo tylu. Paskui Žeanas Storakapšis liūdnai atsiduso. 

- Tada kas kita, - tarė jis. - Jeigu eini pas Žako, negalim 
tavęs sulaikyti. Gaila! Eime, Dimanšai, suimk save į rankas. 
Turim palydėti šią mažytę nekaltybę... tu juk nekalta? Visuomet 
atskirsi... jeigu būtų kitaip, argi keltum tokį triukšmą, kad du 
sveiki valkatos panoro truputį pasismaginti. 

Per daug sukrėsta, kad įstengtų kalbėtis, Katrina žingsniavo 
tarp dviejų vyriškių, kurie jai kaip ir anksčiau tebuvo beveidžiai 
šešėliai. Miglotai jautė, kad jai niekas negresia, bent tol, kol 
pasieks taverną, Oo šie du plėšikai - tarsi jos asmens sargybiniai. 
Didžiulis milžino šešėlis lydėjo ją iš vienos pusės, o antrasis, 
klupčiodamas ant nelygių akmenų, sunkiai šlubčiojo iš kitos. 

Gatvelė, kurią iš abiejų šonų spaudė dvi eilės namų, leidosi 
žemyn ir virto tarsi kokiu tuneliu tarp dviejų sodų su aukštomis 
sienomis. Tolumoje pasimatė kažkokie fantastiški statiniai, kurie 
iš arčiau pasirodė besą du apgriuvę namai. Pro langinių plyšius 
sklido šviesa, Katrinos ausis pasiekė moteriškas balsas, kuris 
rečitatyvu traukė keistą laidotuvių giesmę nesuprantama kalba. 

Artėjant prie namo, daina girdėjosi vis aiškiau. Tarpais 
dainininkė užtraukdavo neįmanomai aukštą gaidą ir ilgai tęsdavo 
ją, o paskui vėl vinguriavo keistą šiurkščią melodiją. Katrina 
išgirdo, kaip Zeanas Storakapšis nusijuokė savo ypatingu 
gergždžiančiu juoku: 

- Cha cha!.. Žako surengė vakarėlį... puiku! 

Kai jie priėjo prie namo, nuo durų atsiskyrė figūra. Katrina 
pamatė blizgančius kirvio ašmenis. 

- Slaptažodis? - paklausė šiurkštus balsas. 

- Atkaklusis, - atsakė Žeanas Storakapšis. 


- Užeikite... 
Durys atsilapojo, leisdamos įeiti į garsiąją Žako de la Mero 
taverną - vietą, kur rinkdavosi Dižono nusikaltėlių pasaulis. 


Padorūs miestelėnai kalbėdavo apie šią vietą pašnibždom ir 
žegnodavosi iš prietaringos baimės. Sunku buvo suprasti, kodėl 
miesto tėvai leido klestėti šiam blogio lizdui. 

Bet kuri garbinga Dižono dama apalptų sužinojusi, kad jos 
brangusis vyrelis kartais nusprūsta į uždraustąjį namą nusipirkti 
kokios nors gražios mergšės glamonių. Žako mokėjo parinkti 
merginas - jo įstaiga galėjo rungtis su pačiais garsiausiais viešaisiais 
namais. Kaip geras vertelga jis žinojo, jog klientas turi patirti 
malonumą... 

Iš pradžių Katrina matė tik ryškių spalvų kaleidoskopą. Iš 
visų pusių sklido klegesys, juokas, muzika, bet visa nutilo, nes 
tavernos lankytojai išsižioję iš nustebimo įsistebeilijo į keistą 
paveikslą - jauną nuostabią merginą išblyškusiu veidu ir išdraikytais 
plaukais ir du šalia jos stovinčius grėsmingus palydovus. Tuo 
metu Katrina dairėsi po šitą didžiulę patalpą žemais skliautais, 
į kurią reikėjo nusileisti keliais laipteliais. Kambario kampe buvo 
didžiulis židinys, kuriame lėtai ant iešmų sukosi trys avinai. Visur 
stovėjo suolai ir didžiuliai mediniai stalai. Tolimajame patalpos 
kampe kilo mediniai įviji laiptai, vedantys ant stogo. 

Taverna knibždėte knibždėjo žmonių. Čia buvo pilna girtuoklių: 
kareivių, studentų ir pameistrių, troškusių susipažinti su tamsiąja 
gyvenimo puse. Dvi senės rūpinosi maisto gaminimu. Klientams 
ant kelių ir net ant stalų - tarp telkšančių vyno balų ir aliuminio 
puodelių - sėdėjo jaunos nusidėjėlės - daugelis prasegtais korsažais, 
o kai kurios ir visai nuogos. Tamsoje ir dūmuose kūnai tarsi 

blankiai švytėjo. Žvakių ir židinio ugnies atšvaitai mirguliavo ant 
atlasinės moterų odos ir raudonų apgirtusių vyrų veidų. 

Trumpas nustebimas, kurį sukėlė trijulės pasirodymas, atslūgo. 
Nespėjo Katrina su savo eskortu atsistoti ant paskutinio laiptelio, 
kai bakchanalija vėl įsisiūbavo: prasidėjo šokiai, aidėjo riksmai. 
Tamsaus gymio mergšė milžinišku biustu užsilipo ant stalo ir 
leidosi šokti nepadoriai rangydamasi tarp godžiai ištiestų rankų. 
Katrina pamanė pakliuvusi į pragarą ir užsimerkė. 

Vaizduotėje iškilo tokių pat scenų prisiminimai. Tokias orgijas 
ji matė Stebuklų Kieme, kai slapstėsi senoje Barnabi lūšnoje. 
"Tuomet ji buvo vaikas ir tokių scenų prasmės nesuvokė. Dabar 
buvo sukrėsta ir bjaurėdamasi pajuto prabundant keistą geidulį. 

Moteris, kuri anksčiau dainavo, užtraukė naują dainą - išgirdusi 
jos kimų žemą balsą, Katrina vėl išplėtė akis. Ta moteris, ryškiai 
raudona atlaso suknele, su auksiniais blizgučiais plaukuose, sėdėjo 
apsupta krūvos vyriškių tolimame kambario kampe. Akompanavo 
ties ja palinkęs liutnininkas. Ji dainavo užsimerkusi, apkabinusi 
rankomis kelius. Katrina krūptelėjo iš nustebimo, - šią naktį ji 
tikrai daug atrado, - moteris buvo Sara. 


Ji nepastebėjo Katrinos, bet jei ir būtų pamačiusi, vargu ar 
kas būtų pasikeitę, nes buvo girta. Tačiau ne vynas ją svaigino, 
o visai kas kita. Gurkšnelis vyno tik padėdavo čigonei atsiplėšti 
nuo kasdieninio pasaulio ir grįžti širdimi į tolimą laukinį gyvenimą 
tabore. Katrina klausėsi susižavėjusi. Sara dažnai dainuodavo jai 
lopšines, ypač kai jie persikėlė į Burgundiją, bet niekad jos 
balsas nebuvo toks kimiai aistringas ir toks nepakeliamai liūdnas... 

Katrina regėjo ne transo apimtą moterį, o jauną senųjų laikų 
laukinukę, vaiką, gimusį klajoklių karavane pakeliui iš tolimosios 
Azijos. Tik veido bruožai priminė, kad tai jos kompanionė ir 
draugė. Katrina nenustebo, atskleidusi paslaptį, kur retkarčiais 
dingsta Sara, nesukrėtė jos ir tai, kad rado čigonę šitoje 
nepadorioje vietoje, tramdančią savo stebuklingu dainavimu Žako 
žmones, šiuos gyvulius su žmonių veidais. 


Vyriška figūra išdygo tarp jos ir dainininkės. Tai buvo Šukšias 
išblyškęs Žmogus, toks baltaveidis, tarsi oda būtų praradusi spalvą 
nuo ilgo buvimo po vandeniu. Kartą prieš daugelį metų Katrina 
matė skenduolį, ištrauktą iš Ošo. Nepažįstamasis, pasirodęs prieš 
ją, atrodė taip pat, šį įspūdį dar stiprino jo žalsvos drumstos 

akys. Sunkūs nuleisti kaip vėžlio vokai dengė šias nerimą ir 
baimę keliančias akis. Pilki dukslūs drabužiai kabojo ant jo 
kaulėto kūno, o oda karojo apdribusi lyg šlapias skuduras. Lėti 
it lunatiko judesiai dar labiau darė jį panašų į šmėklą. 

- Kas ji? - paklausė jis, baltu kaulėtu pirštu rodydamas į 
Katriną. 

Dimanšas Mėsininkas šviesoje atrodė ne daug patrauklesnis 
nei anksčiau - žvakė apšvietė jo raupsuotą veidą ir skruostą 
su raudonu randu, kuris atsirado nuo budelio padaryto įdago. 

- Laukinė ožkytė, kurią mes radome gatvėje. Sakosi norinti 
matyti tave, Žako, - atsakė jis. 

Plonas bespalves Kriauklelių karaliaus lūpas iškreipė grimasa, 
kurią galima buvo pavadinti šypsena. Jis palietė Katrinos smakrą. 

- Gražutė! - sušuko patenkintas. - Nejaugi mano širdžių 
ėdiko reputacija atviliojo tave čionai, meilute? 

- Ne, - tvirtai atsakė Katrina, kuri pamažu atgavo savitvardą. 
- Aš čia todėl, kad turiu pamatyti Barnabi. Jis sakė, jog galėsiu 
jį rasti pas tave, jeigu kada nors prisireiks. O dabar mano jo 
reikia! 

Nemalonus spindesys, akimirką žybtelėjęs Žako akyse, užgeso, 
vos tik jis nuleido sunkius vokus. 

Bjaurus, susisukęs mažasis  Žeanas Storakapšis, nusiėmęs 
suplyšusią fetrinę skrybėlę ir susiglostęs rudus susivėlusius plaukus, 
nuvėrė akimis Katriną. 

- Dabar žinau, kas tu... šito asilo Matjė Gotreno dukterėčia, 
gražioji Katrina... tyriausia skaistuolė visoje Burgundijoje! Dabar 
nesigailiu, kad išsprūdai iš mano rankų, nes esi skirta svarbesniam 
už mane žmogui. Jeigu būčiau tave palietęs, neišvengčiau kilpos... 

Išraiškingas gestas palydėjo paskutinius mažojo žmogučio 
žodžius. Katrina nustebusi įsitikino, kad, nepaisant nervinio tiko, 
jo veido bruožai subtilūs, o akys gražios. 

„ Neišvengtum kilpos? - paklausė ji nuoširdžiai nustebusi. - 
Kodėl? 

- Todėl, kad hercogas nori pasilikti tave sau, ir tu priklausysi 
jam. Ir nors tai aišku kaip diena, reikėjo man vis dėlto patenkinti 
savo troškimus. Iš pradžių tu, o paskui kartuvės! Nuostabus 
būdas sutrumpinti gyvenimą! Bet tu tikrai verta šito! 

Žako de la Meras nusprendė, kad pokalbis per ilgai užsitęsė. 
Jo ranka lėtai nusileido ant Katrinos peties. 

- Jeigu nori pamatyti Barnabi, užlipk laiptais. Jis palėpėje, 
pačioje namo pastogėje. Tau bus nelengva su juo pasikalbėti, 
nes tikriausiai mirtinai girtas. Vynas - vieninteliai vaistai, kuriais 
jis tiki. O prieš tris dienas jis gerai pasipelnė ant Gento kelio. 

Perėjusi kambarį namų šeimininko nurodyta kryptimi, Katrina 
ėmė lipti laiptais. Jai reikėjo praeiti ir pro Sarą, bet šios akys 
buvo užmerktos. Ji dainavo nugrimzdusi savin, į savo vidinį 
pasaulį, per tūkstančius mylių nutolus; nuo šios vagių lindynės. 
Katrina be vargo atidarė palėpės duris, bet jos buvo tokios 
žemos, jog turėjo susilenkti dvilinka, kad įlįstų vidun. Ji atsidūrė 
tamsioje belangėje pastogėje. Ant šiaudų čiužinio gulėjo Barnabi, 
o šalia stovėjo vyno ąsotis ir degė nemaloniai dvokianti taukinė 
žvakė. Barnabi veidas buvo įraudęs, tačiau jis girtas neatrodė. 
Nustebęs pažvelgė į Katriną. 

- Tu? Ką čia veiki... mano balandėle? Ir tokiu metu? 

Jis pasikėlė ir droviai užsitraukė marškinius ant krūtinės, 
apžėlusios  žilais plaukais. 

- Barnabi, man reikia tavo pagalbos, todėl ir susiradau tave, 
kaip esi sakęs, - tarė Katrina, sėsdamasi prie Barnabi kojų ant 
čiužinio, pro kurio skyles lindo šiaudai. - Tu sužeistas? - paklausė 
ji, pamačiusi ant jo kaktos purviną kruviną raištį, dėmėtą nuo 
balzamo. 

Jis abejingai gūžtelėjo pečiais. 

- Niekai. Vienas nepraustaburnis stuktelėjo kastuvu, kai norėjau 
patikrinti jo santaupas. Jau beveik užgijo. 


- Tu niekad nepasikeisi! - atsiduso Katrina. Jos nenustebino 
ir nepapiktino Barnabi žodžiai. Galbūt linksmi žiburėliai jo akyse 
vertė manyti, kad tas nuotykis visai nekaltas ir netgi įdomus. 
Katrinai nerūpėjo, kad Barnabi vagis. Jis jos draugas - tai 
svarbiausia. Tegu daro ką nori. Tačiau, kad nuramintų savo 
sąžinę, pamėgino įspėti jį: - Jeigu nebūsi atsargesnis, tai vieną 
kartą su kilpa ant kaklo atsidursi Morimone pas metrą Blenji. 

Nerūpestingai numojęs ranka, Barnabi nuvijo šį nemalonų 
vaizdą. Gurkštelėjo didelį gurkšnį vyno, pastatė ąsotį, nusibraukė 
lūpas rankove ir patogiau įsitaisė savo skuduruose. 

- Na, o dabar klok... kas tave atvedė čionai? Nors, regis, 
numanau! 


- Numanai? - nuoširdžiai nusistebėjo Katrina. 

- Aš žinau štai ką: hercogas Pilypas įsakė tau ištekėti už 
Gareno de Brazi. Kad įkalbėtų šį turtingą poną vesti kažkokio 
Matjė (Gotreno dukterėčią, davė tau didelį kraitį; Hercogas 
Pilypas visuomet žino, ko nori... 

Išraiškingos Katrinos akys visai suapvalėjo ir pasidarė kaip 
lėkštutės. Barnabi buvo įpratęs dėstyti viską sausai, kaip savaime 
suprantamus dalykus, tarytum būtų visai natūralu, kad elgeta 
žino, kas vyksta karaliaus dvare. 

- Iš kur žinai? - paklausė ji užsikirsdama. 

- Žinau, ir viskas. Ir dar. Turi suprasti, kad hercogas nori 
išleisti tave už vyro tik todėl, kad tokiame miestelyje, kaip 
mūsų, kur buržua turi valdžią, geriau, kai meilužė yra ištekėjusi 
moteris, 0 ne mergina. Hercogas protingas žmogus ir išmano, 
kaip pakreipti įvykius savo naudai. 


- Nesuprantu tik vieno, - tarė Katrina, - mesiras de Brazi 
nepanašus į žmogų, kuris savo noru taptų raguotu. 

Tai buvo tikra teisybė, ir Barnabi sužavėjo jos logika. Jis 
pasikasė galvą. 

- Suprantu, ką turi omeny, ir, teisybę sakant, neaišku, kodėl 
jis pasirinko iždininką, o ne ką nors kitą. Garenas de Brazi 
visais atžvilgiais tinkamas žmogus, bet jį sunku valdyti. Galbūt 
hercogas savo žmonių rate nieko kito nerado. Viena aišku - 
šita santuoka jis nori įvesti tave į dvariškių ratą. Manau, tu 
sutikai. Nuo tokių pasiūlymų neatsisakoma. 

- Klysti... Aš atsisakiau. 

Smulkiai ir ramiai Katrina atpasakojo senam draugui savo 
nuotykius Flandrijoje. Suprasdama, kad dabar negalima nieko 
slėpti, išklojo viską: kaip sutiko Arno de Monsalvi, kaip pamilo 
jį Iš pirmo žvilgsnio ir kaip Matjė šauksmai išplėšė ją iš jo 
glėbio, kai jau buvo pasirengusi atsiduoti jam. Pasakojo ir 
pasakojo, visai nesidrovėdama, visiškai nuoširdžiai ir atvirai, nieko 
nepraleisdama. Sėdėdama ant čiužinio apkabinusi kelius, žvelgdama 
į palėpės tamsą ji, rodės, seka nuostabią meilės pasaką. Barnabi 
užgniaužęs žadą klausėsi, bijodamas ją sutrikdyti. 

Kai mergina baigė, įsivyravo tyla. Katrina pažvelgė į senąjį 
draugą: jis mąstė, nuleidęs galvą ant krūtinės. 

- Jeigu teisingai suprantu, - pagaliau tarė, - Garenui de 
Brazi atsakei todėl, kad nori likti skaisti ir nepaliesta tam 
jaunuoliui, kuris tavęs neapkenčia ir niekina ir neužmušė tik 
todėl, kad esi moteris... Oo veikiausiai todėl, kad buvo sužeistas 
ir nežinojo, kaip ištrūkti iš to viešbučio. Ar nemanai, kad tau 
protas aptemo? 


- Aptemo ar ne, - nuolankiai atsakė Katrina, - bet viskas 
yra būtent taip! Aš nenoriu priklausyti kitam. 

- Norėčiau išgirsti, kaip tai pasakysi hercogui, - nusijuokė 
Barnabi. - Įdomu, ką jis pamanys? Beje, kaip tu rengiesi 


atsikratyti Gareno? Jis per daug atsidavęs hercogui, O tu per 
daili, kad jis nuleistų rankas. Jeigu jam atsakysi, ne tik sau, 
bet ir giminaičiams užtrauksi hercogo rūstybę. O mūsų hercogo 
būdas ne per švelniausias. Kas tada bus? 

- Štai dėl to ir atėjau pas tave... 

Katrina atsistojusi pasirąžė, nes nuo ilgo sėdėjimo sustingo 
nugara. Jos grakšti figūra rausvoj šokinėjančioj žvakės šviesoj 
atrodė aukštesnė, negu buvo iš tiesų. Pasklidę plaukai spindėjo 
kaip aureolė, ir staiga senio širdis skausmingai susigniaužė. 

Mergina buvo akinamai graži, ir Barnabi, sunerimęs dėl jos 
labiau, negu norėjo prisipažinti, pagalvojo, kad ji yra kaip tik 
iš tų retai pasitaikančių moterų, dėl kurių kildavo karai, 0: vyrai 
žudydavo vienas kitą. Jos retai atnešdavo laimę tiems, kurie jas 
mylėjo. Visi kraštutinumai pavojingi! Tobulumas niekad neatneša 
gero. | 

Jis ištuštino ąsotį vyno ir numetė jį ant grindų. Ąsotis sudužo, 
ir šukės išlakstė į šalis. 

- Ką aš turiu padaryti? - tyliai paklausė jis. 

- Noriu, kad išardytum šitą santuoką. Žinau, turi įvairių 
priemonių... ir reikalingų žmonių. Turi juk būti kažkoks būdas 
išvengti santuokos, tiesiai neatsakant ir neverčiant Gareno de 
Brazi eiti prieš savo pono valią. 

- To jis nė už ką nepadarys, brangioji. Yra tik viena išeitis. 
Tau arba Garenui. Manau, nesi pasirengusi mirti, ar ne? 

Katrina tylėdama linktelėjo, įbedusi akis į savo dulkinus 
batelius. Barnabi jos tylėjimą suprato teisingai. 

- Tada jis! Ar ne? Kad išsaugotum ištikimybę kažkokio kvailo 
susižavėjimo objektui, šaltakraujiškai siunti žmogų į mirtį... Ir, 
galimas daiktas, ne vieną. 

Barnabi žodžiai nelyginant chirurgo skalpelis negailestingai 
įsmigo į merginos širdį: ji aiškiai pamatė ir save, ir savo motyvus. 
Jai pasidarė gėda. Tai, ką išvydo slapčiausiuose savo sielos 
kampeliuose, sukrėtė ją. Bet vis tiek - jeigų Gareno mirtis 
vienintelis būdas išvengti santuokos, kuri kėlė jai siaubą, buvo 
pasirengusi nedvejodama pasmerkti jį mirčiai. Ji pasakė tai 
Barnabi ir jos ledinis ryžtas pribloškė senąjį draugą. 

- Aš nenoriu priklausyti šitam žmogui. Daryk ką nori, bet 
išardyk šią santuoką. 

Baugi tyla pakibo virš kupinos ryžto merginos ir valkatos, 
apstulbusio nuo to, ką išvydo jos širdyje. Bet iš tikro dabar 
Barnabi pasijuto kur kas jai artimesnis. Ši mergina buvo tarsi 
jo duktė, o ne sąžiningų darbo žmonių atžala. Nejaugi garbusis 
Gošė ir jo doroji žmona Zaketė davė gyvybę šiam žvėriūkščiui? 
Barnabi širdy nusijuokė įsivaizdavęs, koks siaubas juos suimtų, 
jeigu viską sužinotų. Pagaliau jis nusišypsojo. | 

- Aš pagalvosiu, ką galima padaryti, - tarė. - O dabar grįžk 
namo. Tau nieko neatsitiko čia einant? 

Trumpai Katrina papasakojo apie savo susitikimą su Dimanšu 
Mėsininku ir Zeanu Storakapšiu ir apie tai, kaip galų gale 
privertė juos paleisti ją. 

- Atrodo, kad jie puikūs asmens sargybiniai, - pareiškė 
Barnabi. - Liepsiu jiems palydėti tave namo. Nesirūpink. Dabar 
gali jais pasitikėti. 

Po keleto minučių Katrina su tais pačiais galvažudžiais iš 
šonų paliko Zako taverną. Kelias namo buvo tiek pat ramus, 
kiek audringas iš namų. Kai tik pasirodydavo kokia grėsminga 
figūra, kuris nors iš Katrinos sargybinių sumurmėdavo keletą 
žodžių  nesuprantamu žargonu, ir figūra tučtuojau ištirpdavo 
tamsoje. 

Kilo vėjas ir bemat turėjo prasidėti audra, kai valkatos 
atsisveikino su savo protežė Grifų gatvės kampe. Iš čia jau 
matėsi Matjė namas, ir Katrina daugiau nebebijojo. Ji taip 
susidraugavo su savo nuožmiaisiais palydovais, kad atsisveikino 
su jais visai maloniai. Zeanas Storakapšis kalbėjo už du. Atrodė, 

kad jis buvo šios keistos komandos smegenys, o Dimanšas - 
šiurkšti jėga. 

- Paprastai aš renku išmaldą prie švento Benedikto bažnyčios, 
- pasakė jis. - Jeigu reiktų, rasi mane ten. Tu Barnabi draugė, 
ir, jei panorėsi, tapsi ir mano drauge. 

Šios "nedidelės prakalbos metu jo šiurkštus gergždžiantis balsas 
skambėjo keistai švelniai, ir tai galutinai išsklaidė nemalonius jų 
pirmojo susitikimo prisiminimus. Ji žinojo, kad savo draugystę 
valkata siūlo nuoširdžiai, niekieno neverčiamas. Beje, tokie pat 
nuoširdūs buvo ir ankstesni jo grasinimai. 

Lauko durys girgžtelėjo, kai Katrina jas atidarė. Tylutėliai ji 
užbėgo į viršų ir atsigulė į lovą. Dėdė Matjė tebeknarkė. 

Likusi nakties dalis pasirodė per trumpa, kad būtų galima 
išsimiegoti. Katrina negirdėjo varpų, paskelbusių, kad baigėsi 
komendanto valanda, ir visai nereagavo, kai Loiza ėmė šiurkščiai 
ją purtyti, norėdama prikelti mišioms. Galų gale įniršusi Loiza 
išėjo, baisiausiai  nustebinta tokio gilaus sesers miego ir 
pranašaudama jai amžinas pragaro kančias. Katrina svajodama 
vien apie minkštą pagalvę vėl nugrimzdo į sapnus. 

Apie devintą valandą ji pagaliau nulipo į virtuvę. Atmosfera 
ten tvyrojo grėsminga. 

Žaketė ant stalo šalia židinio lygino baltinius, retkarčiais vis 
įberdama į lygintuvą karštų žarijų. Jos kakta buvo išpilta prakaito, 
o lūpos suspaustos. Katrina suprato, kad motina susikrimtusi ir 
nesitveria savo kailyje. Iš to, kaip stumdė lygintuvą, galėjai 
suprasti, jog vos vos laikosi. Loiza sėdėjo prie lango, nusisukusi 
nuo jos. Ji tylėdama verpė. Iš sesers veido išraiškos Katrina 
suprato, kad jos susipyko. 

„Labai nustebusi, ji pamatė, kad Sara jau namuose. Matyt, 
grįžo auštant. Apsivilkusi įprasta tamsiai mėlyna suknele, su balta 
prikyšte, ji valė sriubai didžiulį krepšį briuselio kopūstų. Kai 
Katrina įėjo į kambarį, ji atsisuko ir reikšmingai mirktelėjo. 
Loiza taipogi pastebėjo seserį ir piktai sušnypštė: 

- Lenkitės, vergai, štai ir jos didenybė galingoji ponia de 
Brazi teikėsi palikti savo menes, kad pasigrožėtų niekingomis 
indų plovėjomis. | 

- Prikąsk liežuvį, Loiza, - šaltai pasakė Žaketė. - Palik seserį 
ramybėje. 

Tačiau Loiza burnos neužčiaupė, jeigu jau buvo nusprendusi 
išsilieti. Metusi verpstę, ji pašoko ir, įsisprendusi rankomis į 
šonus, atsistojo prieš seserį. Jos lūpas iškreipė grimasa. 

- Mes per daug išdidžios, kad keltumės su aušra. Namų 
ruoša, rytinės mišios - neturtėliams, tokiems kaip mes su motina. 
O tu vaidinsi princesę, įsivaizduodama, kad jau ištekėjai už savo 
vienakio iždininko. 

Žaketė piktai trinktelėjo lygintuvą. Ji paraudo iki plaukų 
šaknų. Bet Katrina prabilo, dar nespėjus jai nieko pasakyti. 

- Aš blogai miegojau, - pasakė ji, gūžtelėjusi pečiais. - Tiesiog 
ilgiau pamiegojau, štai ir viskas. Tai ne nusikaltimas. Padirbėsiu 
ilgiau šiandien vakare, kad viską suspėčiau. 

Atgręžusi Loizai nugarą, Katrina apkabino motiną ir jau 
norėjo pradėti lyginti, bet Zaketė ją sulaikė. 

- Ne, Katrina... tu daugiau nedirbsi juodo darbo. Taip nori 
tavo jaunikis. Tu turi mokytis, kaip reikia elgtis naujoje aplinkoje, 
o laiko liko nedaug. 

Katrina iš karto plykstelėjo: 

- Ką turi omeny? Mano sužadėtinį? Aš dar nepriėmiau jo 
pasiūlymo. Be to, jeigu jis taip nori mane vesti, tegul veda 
tokią, kokia esu. 

- Tu neturi pasirinkimo, mano brangioji. Šiandien ryte buvo 
atėjęs našlaujančios hercogienės pažas. Dar prieš vestuves turėsi 
persikelti pas ponią de Šandiver, kurios vyras yra hercogo 
kamerheris. Ji parengs tave, kad galėtum užimti savo vietą 
rūmuose, išmokys gerų manierų ir rūmų papročių. 

Motinai kalbant, Katrina vis labiau virė pykčiu. Paraudusios 
Žaketės akys išdavė jos sielvartą, O ryžtingas tonas tik įpylė 
aliejaus į ugnį. 

- Nė žodžio daugiau, mama. Jeigu mesiras de Brazi nori 
vesti mane, aš negaliu jam sutrukdyti, nes tai monsinjoro — 
įsakymas. Bet niekas neprivers manęs palikti savo šeimą | 
gyventi su svetimais žmonėmis svetimuose namuose, kur į mane 
bus žiūrima iš aukšto. Aš kategoriškai atsisakau. 

Tulžinga Loizos pašaipa buvo paskutinis lašas, perpildęs 
Katrinos kantrybės taurę. Įniršusi ji pasisuko į seserį: 

- Ko juokiesi lyg idiotė? Jeigu nori Žinoti, vien mintis apie 
vedybas man šlykšti, ir vienintelė priežastis, dėl kurios priėmiau 


144 


pasiūlymą, - tai noras išvengti atsisakymo pasekmių. Jeigu 
rūpinčiaus tik sąvimi, jau seniai būčiau perkirtusi Burgundijos 
sieną ir iškeliavusi į Paryžių... į mūsų namus. 

Loiza ir toliau šaipėsi, tad Katrina jau buvo pasirengusi 
susigrumti su ja, bet Sara išskyrė seseris. Ji apkabino Katriną 
ir nuvedė nuo sesers. 

- Nusiramink! Paklausyk motinos, vaikeli. Ji visiškai teisi. 
Šitaip elgdamasi, tik dar labiau verti ją krimstis. 

Žaketė, atsirėmusi į židinį, raudojo, užsidengusi veidą prijuoste. 
Katrina, neįstengdama žiūrėti į motinos ašaras, pribėgo prie jos. 

- Prašau, mama, neverk. Aš padarysiu, kaip tu nori. Bet 
negali priversti manęs išeiti iš namų ir apsigyventi pas 
nepažįstamus žmones. 

Paskutiniai žodžiai nuskambėjo kaip maldavimas ir klausimas. 
Stambios ašaros nusirito Katrinos skruostais, ir ji prisiglaudė 
veidu prie motinos kaklo. Žaketė nušluostė jai ašaras ir švelniai 
paglostė auksines jaunėlės dukters kasas. 

- Tu persikelsi pas ponią Šandiver dėl manęs, Katrina. Matai, 
kai tik paskelbs užsakus, mesiras de Brazi panorės lankyti tave 
kiekvieną dieną, asistuoti tau, kaip ir dera, čia jis negalės ateiti. 
ie namai jo neverti. Jam bus nesmagu. 

- Tik pamanykit, - karčiai tarė Katrina. - Galėtų ir nevaikščioti 
pas mane. 

- Na, na, liaukis!.. Jam būtų nesmagu, kaip jau sakiau, o 
man dar labiau! Ponia de Šandiver, girdėjau, pagyvenusi miela 
moteris, tau bus gera su ja. Išmoksi deramų manierų. O, be 
to, - liūdnai šypsodamasi pridūrė Žaketė, - vis tiek greitai 
paliksi namus ir persikelsi pas vyrą. Tai bus lyg pereinamasis 
etapas, ir nesutriksi, atsidūrusi Gareno de Brazi namuose. Siaip 
ar taip, niekas negali tau uždrausti lankytis pas mus kada 
panorėsi. 

Apimta nevilties, Katrina klausėsi, kaip motina kartoja visa 
tai lyg gerai išmoktą pamoką. Tikriausiai dėdulė Matjė ilgai 
įtikinėjo ją, kol privertė taip nuolankiai su viskuo sutikti. Ginčytis 
su taip išsikankinusia Žakete nebuvo jokios prasmės. Jeigu 
Barnabi padėtų jai, kaip ji tikisi, viskas greitai pasimirštų lyg 
slogus sapnas. Ji nusileido. 

- Na gerai, aš eisiu pas ponią de Šandiver. Tik viena sąlyga... 


145 


- Kokia? - paklausė Žaketė, nežinodama džiaugtis ar liūdėti, 
kad duktė taip greitai pasidavė. 

- Su manim eis Sara. 

Kai pagaliau vakare Katrina liko viena su Sara, nusprendė 
iš karto pranešti apie reikalą. Laiko paslaptims ir užuominoms 
nebuvo, nes kitą dieną jos turėjo persikelti į puikius namus, 
kur gyveno jų būsimoji šeimininkė. 

Negaišdama laiko, Katrina papasakojo Sarai apie savo naktinę 
kelionę. Sara, sužinojusi, kad atskleista jos paslaptis, nė kiek 
nesusijaudino. Netgi šyptelėjo, nes iš merginos balso suprato, 
jog ši ne tik nekaltina jos, o dargi užjaučia. 

- Kodėl pasakoji „man tai šiandien? - paklausė ji. 

- Noriu, kad nueitum pas Žako ir nuneštum laišką Barnabi. 

Sara buvo ne iš tų, kurios ginčijasi ar stebisi. Ji tiesiog 
išsitraukė iš skrynios tamsų apsiaustą ir užsigobė jį. 

- Dame!* - šūktelėjo ji. 

Katrina skubiai parašė keletą žodžių, įdėmiai juos perskaitė 
ir pabarstė smėliu. 

“Paskubėk, - rašė ji Barnabi. - Tu vienintelis gali man padėti 
ir Žinai, kaip neapkenčiu to, apie kurį kalbame...“ 

Patenkinta laiškeliu, ištiesė sulankstytą lapelį Sarai. 

- Štai, - tarė ji. - Paskubėk. 

- Barnabi gaus tavo laiškelį po ketvirčio valandos. Palik duris 
nerakintas. 

Sara be garso lyg šešėlis išslydo iš kambario; Katrina ' nors 
ir kaip klausėsi, neišgirdo nei žingsnių, nei durų virstelėjimo. 
Čigonė tarsi ištirpo ore. 

Gedeonas tupėjo ant kartelės nuleidęs ant krūtinės galvą ir. 
snaudė užmerkęs vieną akį. Jis stebėjo šeimininkę, užsiėmusią 
darbais, neįprastais šiuo paros laiku. Ji traukė iš skrynių sukneles, 
dėjosi jas prie savęs, po to vienas numesdavo ant grindų, o 
kitas tiesė ant lovos. | 

Šitas neįprastas kuitimasis paakino paukštį pademonstruoti savo 
triukus, mat iš visko buvo matyti, kad miegoti dar ne laikas. 
Gedeonas pasipurtė, išskleidė savo ryškias plunksnas, ištiesė kaklą 
ir suriko: 


* Duok (it). 
146 


- Saugok, Dieve, hercogą! 

„Bet pakartoti savo riksmo nespėjo - viena iš suknelių, paleista 
Katrinos, užkrito jam ant galvos. 

- Tegul hercogas eina po velnių, 0 tu drauge su juo! - 
piktai sušuko mergina. 

Sara grįžo apie vidurnaktį. Katrina laukdama jos sėdėjo ant 
lovos, užgesinusi visas žvakes. 

- Na? - tepaklausė ji. 

- Barnabi sako, kad viskas gerai. Jis praneš tau, kai gyvensi 
pas ponią de Šandiver, kaip nusprendė pasielgti... ir ką tau 
reikės padaryti. 


Septintas skyrius 
Karaliaus favoritės motina 


Melsvai raudonas saulės šviesos spindulys smelkėsi pro aukšto 
lango vitražą, vaizduojantį šventąją Ceciliją su arfa, ir krito ant 
vidury didelio kambario stovinčios Katrinos. Prie jos kojų su 
smeigtukais lūpose tupėjo siuvėja. Šviesa vos siekė pagyvenusią 
damą, apsivilkusią, nepaisant karščio, rudo aksomo suknia, 
apvedžiota švilpiko kailiu. Ji labai tiesiai sėdėjo ąžuolinėje kėdėje 
su aukštu atlošu, stebėdama primatavimą. Mari de Sandiver 
turėjo malonų subtilių bruožų veidą ir šviesiai žydras akis, kurias 
nuostabiai pabrėžė flamandiškų nėrinių galvos apdangalas. Stulbino 
gilus liūdesys, sklindantis iš jos, su kuriuo nesiderino švelni 
šypsena. Jautei, kad Mari de Šandiver kamuoja slaptas skausmas. 

Geriausios miesto siuvėjos rankose rausvas sidabruotas brokatas, 
kurį išrinko Garenas de Brazi, virto karališku drabužiu. Juo 
pasipuošusios Katrinos grožis suspindėjo taip ryškiai, kad jos 
globėjos širdį užplūdo nerimas. Kaip ir Barnabi, pagyvenusi dama 
suvokė, kad tokioje tobulybėje glūdi daugiau griovimo negu 
žadamos laimės užuomazgų. Bet Katrina žvelgė į save veidrodyje 
su tokiu vaikišku susižavėjimu, kad ponia de Šandiver pasistengė 
neparodyti savo niūrių apmąstymų. Ziburiuojanti kaip ryto saulės 
nutvieksta upė, švelni medžiaga krito dailiomis klostėmis nuo 
jos grakščios talijos ir skleidėsi užpakaly kaip vėduoklė, 
sudarydama neilgą šleifą. Suknelė buvo labai paprasta. Katrina 

atsisakė kokių nors papuošimų, pareiškusi, kad pati medžiaga 
yra puošni. Gili trikampė dekoltė siekė juosmenį, kuris ėjo 
tiesiai po krūtine. Iškirptė atidengė sidabrinę apatinės suknelės 
medžiagą, ant kurios švelniai švytėjo rausva gėlytė iš tobulai 
apvalių perlų. Si segė buvo pirmoji brangi Gareno de Brazi 
dovana savo sužadėtinei. Perlai puošė ir kūgio formos galvos 
apdangalą, gaubiamą rausvo muslino, ir dailų merginos kaklą. 
Nugaroje suknelė taipogi buvo giliai iškirpta. Ilgos siauros 
rankovės siekė pirštus. 
Mari de Šandiver ramiai dėstė: 


- Šitą klostę kairėje reikia truputį pakelti... ten, po ranka. 
Taip daug geriau! Jūs tiesiog akinanti, vaikuti, vos žvilgtelėjusi 
į veidrodį turbūt tuo įsitikinsite! 

- Ačiū, ponia, - padėkojo Katrina šypsodamasi ir prieš savo 
valią pasijuto patenkinta. 

Per tą mėnesį, kurį ji gyveno pas Šandiver, jos baimė ir 
išankstinis priešiškumas išsisklaidė. Aristokratiška jos mokytoja 
elgėsi su ja be jokio pasipūtimo ar sarkazmo. Ji priėmė ją 
kaip aukštos kilmės merginą ir jokiu būdu neleido pasijusti 
žemesnio luomo. Katrinai ši gera moteris tapo tikra drauge ir 
nuoširdžia patarėja. 

Kur kas menkiau jai patiko namų šeimininkas Gijomas de 
Šandiveras, hercogo Pilypo rūmų kamerheris ir slaptosios tarybos 
narys, sausas, šiurkštus senis. Jo žvilgsnis buvo nemalonus Katrinai; 
taip žiūri arklių pirkliai, vertindami geros kumelaitės eksterjerą. 
Šis santūrus, tylus senis, niekados nepakeliantis balso ir žengiantis 
taip tyliai, kad visuomet išdygdavo nelauktai, turėjo kažką, tokio, 
kas jam teikė panašumo į prekiautoją žmonių kūnais. Iš Saros 
Katrina sužinojo, kaip jis užgyveno savo didžiulį turtą ir kaip 
buvęs Jono Bebaimio arklininkas tapo kamerheriu bei valstybės 
patarėju. Prieš kokius penkiolika metų Gijomas de Šandiveras 
atidavė savo vienintelę Žžavią penkiolikmetę dukterį savo ponui 
hercogui Jonui. Ji, beje, buvo skirta ne pačiam hercogui, o 
tam, kad taptų meiluže, budria kompanione ir taip pat, reikia 
pripažinti, šnipe nelaimingojo karaliaus Karolio VI, kuris buvo 
silpnaprotis. Taigi gėdingu sandėriu tyra švelni mergina buvo 
atiduota nelaimingajam  bepročiui, kurio kažkada graži išorė 
palaipsniui sunyko po purvo ir parazitų sluoksniu. Beprotybės 

priepuolių metu, 0 jie trukdavo savaites ir net mėnesius, niekas 
negalėdavo priversti jo nusiprausti. 

"Bet paskui, kai Jonas Bebaimis jau įsivaizdavo pajungęs 
silpnaprotį karalių savo valiai, netikėtai įsitikino padovanojęs 
karaliui vienintelį džiaugsmą, palengvinantį jo kančias, - moters 
švelnumą. Odeta pamilo savo nelaimingąjį valdovą ir tapo jo 
angelu sargu, švelnia, kantria, mylinčia fėja, kurios niekas nuo 
jo negalėjo atplėšti. Iš šios keistos meilės ryšio gimė maža 
mergytė. Karalius pripažino ją savo dukterim. Ji gavo de Valua 
vardą. Ir Paryžiaus gyventojai, neapkentę savo negarbingos 
valdovės, storulės Izabo, teisingai įvertino Odetą, vadovaudamiesi 
sveiku paprastų žmonių protu. Kaip susitarę, jie ėmė vadinti ją 
“mažąja karaliene“. 

Vis dėlto giliai Mari de Šandiver širdyje liko neužgyjanti 
žaizda dėl penkiolika metų trunkančio išsiskyrimo su savo kūdikiu, 
nors niekada to neparodydavo ir šypsodamasi slėpė savo pilnus 
kartėlio tikruosius jausmus vyrui. 

Taigi sužinojus visa tai iš Saros, Katrinos širdyje atsirado 
vietos šiai pagyvenusiai damai, nors nė neįjtarė, kokią nuoširdžią 
užuojautą pati jai kelia. Mari de Šandiver per daug gerai 
pažinojo dvaro gyvenimą ir apskritai vyrus, kad bemat, vos 
išvydusi Katriną, nebūtų supratusi, jog turi išauklėti ne tinkamą 
nuotaką Garenui de Brazi, o Pilypo Burgundiečio vertą meilužę. 

Kai Sara įėjo į kambarį su padėklu vienoje rankoje, siuvėja 
atsistojo ir šiek tiek atsitraukė, kad galėtų pasigėrėti savo darbu. 

- Jeigu metras Garenas nebus patenkintas, - tarė ji, plačiai 
šypsodamasi, - tai jam tikrai sunku įtikti. Šventoji Dievo Motina, 
ar kas nors matė gražesnę nuotaką? Kertu lažybų, kad mesiras 
Garenas, kuris kaip tik šįryt grįžo iš Gento, negaiš pamatyti 
savo būsimąją Žmoną ir... 

Mari de Šandiver rankos mostu nutraukė gerosios moteriškės 
tauškėjimą, puikiai žinodama, kaip sunku ją sustabdyti, kai 
įsilinguoja. 

- Jūs viską padarėte labai gerai, mano mieloji Goberta, iš 
tikrųjų labai gerai. Paskui aš jums pranešiuų, ar patenkintas 
mesiras Garenas. O dabar prašyčiau palikti mus. ) 

Sekama senosios damos žvilgsnio, Sara palydėjo siuvėją iki 
laiptų. Katrina ir namų šeimininkė liko dviese. Katrina gracingai 

atsisėdo ant aksominės pagalvėlės prie senosios damos kojų. Jos 
šypsena išblėso, o veide atsirado tokia niūri išraiška, kad Mari 
de Šandiver paglostė raukšleles ant jos kaktos tarsi norėdama 
jas išlyginti. 

- Atrodo, kad žinia apie sužadėtinio sugrįžimą nesukėlė jums 
malonaus jaudulio, brangioji? Garenas jums nepatinka? Argi jo 
nemylite? 

Katrina gūžtelėjo pečiais. 

- Kaip galima tikėtis, kad aš jį mylėčiau? Vos jį tepažįstu. 
Be to ryto, kai jis padėjo man atsistoti Notr Dame, mačiau jį 
tik vieną kartą. Tai atsitiko čia, tą vakarą, kai pirmą kartą 
pasirodžiau šituose namuose. Nuo to laiko jis buvo Gente, kur 
lydėjo hercogą hercogienės laidotuvėse. Ir be to ... - Ji trumpam 
užsikirto, išsigandusi prisipažinimo, kuris jau sprūdo iš jos lūpų, 
o paskui pasiryžusi užbaigė: - be to, aš jo bijausi! 

Mari de Šandiver atsiliepė ne iš karto. Jos ranka sustingo 
ant merginos kaktos, O Žvilgsnis pasiklydo nuo vitražo 
krintančiuose spalvotuose saulės zuikučiuose, tarsi tikėdamasis 
rasti ten atsakymą į šį neišsakytą ir neturintį atsakymo klausimą. 

- O... ką jūs manote apie hercogą? - paklausė ji po menkutės 
pauzės. 

Katrina staigiai pakėlė liūdną veidą. Akyse blykstelėjo pykčio 
žiburėliai. 

- Jis labai patrauklus jaunuolis, - atsakė šypsodamasi, - ir 
pats tai supranta. Puikus kavalierius, mokantis maloniai kalbėti, 
galantiškas, prityręs meilėje ir mokantis asistuoti... bent jau „apie 
jį sklinda tokios kalbos. Žodžiu, nuostabus princas. Bet... 

- Bet? 

- Bet, - užbaigė linksmai juokdamasi Katrina, - jeigu, kaip 
kalbama, jis leidžia mane už vyro vien tam, kad aš greičiau 
atsidurčiau jo lovoje, tai klysta! 

Nustebimas nuleido Mari de Šandiver iš tų niūrių sterų, kur 
klaidžiojo jos vaizduotė, į Žemę. Ji apstulbusi pažvelgė į merginą. 
Vadinasi, Katrina žino, kas jos laukia? Negana to, net ketina 
atstumti hercogą kaip eilinį gerbėją, nepaisydama to, ką jis 
padarė, norėdamas ją laimėti? 

- Tai jūs... Jūs tikrai ketinate atsakyti hercogui? - ištarė ji 
pagaliau. 

- O kodėl gi ne? Ištekėjusi ketinu būti ištikima savo vyrui 
ir vedybinei priesaikai. Todėl aš netapsiu monsinjoro meiluže. 
Tegul ieško paguodos kur nors kitur. 

Šį sykį Mari de Šandiver nusišypsojo, nors ir kiek liūdnokai. 
Jeigu jos Odeta būtų parodžiusi nors šiek tiek tokios pat ramios 
ir tvirtos drąsos, truputį ryžtingumo, kai ją atidavė Karoliui, 
viskas galėjo būti kitaip! Tačiau buvo tokia jauna. Ne daugiau 
kaip penkiolikos, o Katrinai per dvidešimt. 

- Mesiras Garenas - laimingas žmogus, - atsidususi pasakė 
senoji dama. - Grožis, dora, ištikimybė... Jis turės viską, apie 
ką tik gali svajoti pats reikliausias Žmogus. 

Katrina nuleido galvą ir staiga surimtėjo. 

- Aš neskubėčiau pavydėti jam. Kas žino, ką jam žada ateitis? 

Ji laikė paslėpusi greitosiomis pakeverzotą raštelį, kurį Sara 
atnešė jai šį rytą drauge su pusryčiais. Raštelis buvo nuo 
Barnabi. Kriauklininkas rašė jai, kad grįžta Garenas ir kad viskas 
paruošta šiam vakarui: “Pasistenk užlaikyti pas save, pati Žinai 
ką, kol paskambins mišparams. Tau nebus sunku“. 

Kai Garenas de Brazi peržengė de Šandiver namų slenkstį, 
diena jau geso. Pro savo miegamojo grotas Katrina suspausta 
širdim stebėjo, kaip jis nušoko nuo savo juodo žirgo. Kaip 
visuomet, vilkėjo juodai, beaistris, šaltas, bet, nepaisant griežto 
kostiumo, atrodė puošniai dėka storos aukso grandinės su rubinais, 
kabančiais ant krūtinės, ir didžiulio, raudono kaip kraujas, ant 
gobtuvo spindinčio granato. Iš paskos žengė tarnas su skrynute, 
uždengta purpurine auksu apkraštuota medžiaga. 

Pamačiusi, kad aukšta juoda figūra dingo name, Katrina 
atsitraukė nuo lango ir prisėdo ant lovos, laukdama, kol pakvies. 
Nepaisant storų sienų, kurios traukė vėsą, buvo karšta, bet 
mergina drebėjo su savo suknele, išsiuvinėta sidabru. Ji pajuto, 
kaip siaubas suėmė ją vien pagalvojus, kad dabar susitiks su 
žmogum, kurį jau pasmerkė mirti: Rankos buvo ledinės, ir ji 
visa drebėjo nuo staiga užplūdusios paniškos baimės. Kalendama 
dantimis, krečiama vidinio šalčio,  degančiais skruostais, ji 
karštligiškai dairėsi, mėgindama rasti kokį nors saugų kamputį 
ar galimybę pasislėpti, nes vien nuo minties, kad susitiks Gareną, 
gal net palies jo ranką, ėmė apleisti jėgos, ir ji beveik alpo. 

Slopūs, tačiau grėsmingi garsai, pripildę visą namą, pasiekė 
jos ausis. Didžiausių pastangų dėka ji pasikėlė nuo lovos ir vos 
vilkdama kojas prisiartino prie durų, kur sustojo atsirėmusi į 
sieną, kad neparkristų. Ji jau neįstengė blaiviai mąstyti ir nejautė 
nieko, vien gyvulišką baimę. Jos ranka mėšlungiškai suspaudė 
dailiai išgraviruotą durų rankeną - net metalas įsirėžė į rodomąjį 
pirštą ir ištryško lašelis kraujo. Rankos taip drebėjo, kad nepajėgė 
atidaryti durų. Vis dėlto durys atsilapojo ir įėjo Sara. Sugavusi 
prie durų stovinčios Katrinos žvilgsnį, ji tyliai riktelėjo. 

- Ką čia darai? Eime! Jie pasiuntė tavęs. 

- Aš... aš negaliu, - sumurmėjo mergina. - Aš negaliu eiti 
tenai. 

Sara apkabino ją per pečius ir supurtė lyg skudurinę lėlę. 
Jos tamsus veidas surūstėjo ir atrodė kaip ritualinė kaukė, 
išskaptuota iš reto egzotiško augalo. 

- Jeigu užteko ryžto žengti tokį žingsnį, privalai ištverti iki 
galo, - griežtai tarė ji. - Mesiras Garenas laukia tavęs. 

Pamačiusi didelėse žibuoklių spalvos akyse ašaras, Sara truputį 
sušvelnėjo. Paleidusi Katriną, priėjo prie tualetinio staliuko ir 
suvilgė drobinį skudurėlį ten stovinčiame sidabriniame ąsotyje. 
Paskui ryžtingai ištrynė merginos veidą. Greitai Katrinos skruostai 
atgavo savo natūralią spalvą. Katrina giliai atsiduso. Sara - taip 
pat. 

- Na štai! Dabar einam, ir pasistenk apsimesti, jog nieko 
neatsitiko, - patarė ji ir, paėmusi Katriną už rankos, nuvedė 
laiptų link. Neturėdama jėgų priešintis, mergina nuolankiai leidosi 
vedama. | 

Stalas pietums buvo padengtas didelėje menėje antrame aukšte 
prie neužkurto židinio. Įeidama Katrina pamatė Mari de Šandiver, 
sėdinčią savo įprastinėje vietoje, o lango ambrazūroje - jos vyrą, 
tyliai šnekučiuojantį su Garenu de Brazi. 

Štai jau antrą kartą ji susitinka su valstybės iždininku po de 
Šandiver stogu, bet dabar sutriko pamačiusi, kad jo vienintelė 
akis vertindama apžiūrinėja ją. Aplankęs namus Totpur gatvėje 
tą vakarą, kai į juos atvyko Katrina, jis atrodė per daug 
susirūpinęs, kad atkreiptų į ją dėmesį. Ištarė tik keletą 
nereikšmingų žodžių, tokių banalių, kad Katrina net neprisiminė 
jų, ir prasiginčijo beveik visą vakarą su Gijomu de Šandiveru, 

palikęs savo būsimąją žmoną su savo mintimis ir gerąja Mari. 
Katrina buvo dėkinga už tokį abejingumą, nes tai išsklaidė 
kankinančias abejones, kurios ją vargino. 

Tikėdamasi, kad ir šį vakarą viskas bus taip pat, ji žengė 
per kambarį palinkėti vyrams gero vakaro. Pamatę, kad ji artinasi, ' 
jie liovėsi šnekučiavęsi ir atsistojo. Nuleistos akys neleido Katrinai 
išvysti jų susižavėjimo, kurį Garenas išreiškė gana poetiškai: 

- Jūs gražesnė už ryto aušrą. Jūs palaima akims, brangioji! 

Tai sakydamas, pridėjęs ranką prie širdies jis Žemai nusilenkė 
atsakydamas į merginos reveransą. Šandiveras irgi nusilenkė. Jo 
veide, primenančiame šešką, švietė patenkinta šypsena. Tokio 
nepaprasto grožio mergina ilgam pavergs nepastovią Pilypo Gerojo 
širdį, ir Šandiveras numatė daug naudos, kurią gaus už savo 
paslaugas. Iš pasitenkinimo jis vos nepasitrynė rankų. 

Lengvu rankos mostu Garenas pakvietė tarną, kuris laukė 
kampe vis dar laikydamas nedidelę skrynutę. Iždininkas atidarė 
ją. Atrodė, kad visa šviesa, kurią skleidė aukšti kaltos geležies 
šviestuvai, susikoncentravo skrynelės viduje. Ilgais vikriais pirštais 
Garenas išėmė nuostabų auksinį vėrinį, masyvų ir ilgą lyg riterių 
ordino grandinė. Žiedų ir lapų formos grandys buvo nusagstytos 
violetiniais reto puikumo ametistais ir nepriekaištingais rytietiškais 
perlais. Po pirmojo susižavėjimo šūksnio sekė antrasis, kai pasirodė 
tokių pat auskarų pora. 

- Aš dievinu šią violetinę spalvą - jūsų akių, Katrina, spalvą, 
- pasakė de Garenas savo lėtu, svariu balsu. - Ji dera prie 
jūsų auksinių plaukų ir baltos odos. Dėl to užsakiau šį vėrinį 
jums. Akmenys atvežti iš tolimų Uralo kalnų, kur eina Azijos 
siena. Kad atsirastų šis vėrinys, prireikė daugelio narsių Žmonių 
nepaprastos drąsos ir pasiaukojimo. Norėčiau matyti, kad vėrinį 
nešiojate su malonumu... nes ametistas - tai doros ir... skaistumo 
simbolis. į 

Kai jis įdėjo vėrinį į drebančias Katrinos rankas, ji paraudo. 

- Aš nešiosiu jį su malonumu, nes tai jūsų dovana, mesire, 
- pasakė ji taip tyliai, kad ne visi išgirdo. - Norite užsegti jį 
man ant kaklo? 

Kažką komiško turėjo neigiamas išsigandusio iždininko gestas, 
bet tai išgelbėjo jau bealpstančią Katriną. 

- Prie šios rausvos suknelės? Kas jums šovė į galvą, brangioji? 
Pasirūpinsiu, kad jums būtų pasiūta suknelė, prie kurios kuo 
geriau derėtų šie ametistai. O dabar duokite man savo ranką. 

Iš skrynutės dugno Garenas išėmė auksinį žiedelį ir užmovė 
ant merginos piršto. 

- Tai, - oriai pasakė jis, - mūsų sužadėtuvių proga. Monsinjoras 
įsakė, kad mes susituoktume per Kalėdas, kai tik dvare pasibaigs 
gedulas. Jis tikisi, kad pats galės dalyvauti ceremonijoje, ir tai 
mums didelė garbė. Gal jis net bus liudininku. O dabar štai 
mano ranka, ir eime prie stalo. 


Katrina nuolankiai leidosi jo lydima. Ji vis dar jautėsi sutrikusi, 
bet silpnumas praėjo. Garenas mokėjo taip pasukti reikalus ir 
įvykius, kad jie prarasdavo savo bauginantį paslaptingumą. Jautei, 
kad šiam turtingam ir valdingam žmogui viskas buvo lengva. 
Viskas supaprastėdavo dar ir todėl, kad jo žodžiai ir poelgiai 
neturėjo nė menkiausio jausmo šešėlio. Ar dovanodavo 
brangenybes, kainuojančias milžiniškus pinigus, ar movė ant piršto 
žiedą, turintį surišti juos visam gyvenimui, jo balsas visuomet 
skambėjo vienodai. Ranka buvo tvirta, o akis šalta ir abejinga. 
Užimdama prie stalo vietą greta jo, kur jie turės naudotis viena 
sidabro lėkšte, Katrina nejučia paklausė savęs, koks gali būti 
tokio Žmogaus gyvenimas. 

Šitas žmogus galėjo įkvėpti baimę, bet jo būdas atrodė ramus 
ir lygus, o dosnumas begalinis. Merginai dingtelėjo, kad tokia 
santuoka galėtų turėti ir malonių pusių, jeigu, kaip ir kiekviena 
santuoka, nebūtų susijusi su erzinančia, slegiančia fizinio artumo 
problema, juo labiau kad širdyje vis dar ruseno kankinantys 
prisiminimai apie tai, kas atsitiko viešbučio “Karolis Didysis“ 
kieme, - prisiminimus, kurie taip žeidė, jog kiekvieną kartą akys 
paplūsdavo ašaromis! 

- Atrodo, jūs labai susikrimtusi, - išgirdo prie ausies Gareno 
balsą. - Suprantu, jauną moterį toks žingsnis šiek tiek baugina. 
Bet nereikia į viską Žiūrėti taip rimtai. Vedybinis gyvenimas gali 
būti visai paprastas dalykas ir netgi malonus. 

Buvo aišku, kad jis nori ją nuraminti, ir ji sumišusi dėkingai 
nusišypsojo. Paskui jos mintys nuklydo kitur. Ji galvojo apie 
Barnab. Ką reiškia žodžiai “viskas paruošta“? Ką jis sumanė? 
Kokią pasalą ketina surengti šiam žmogui, kurio mirtis turės jai 

tokias svarbias pasekmes? Katrina įsivaizdavo, kaip jis nematomas 
tūno tamsoje, kaip aną naktį nematomi slankiojo  Dimanšas 
Mėsininkas ir Žeanas Storakapšis. Savo vaizduotės magiškajame 
kristale ji aiškiai išvydo: štai jie išnyra iš tamsos, - rankoje 
blyksteli durklas, - puola raitelį, ištraukia jį iš balno ir vis bado 
jau nejudanų kūną... 

Kad nusikratytų šio kraupaus reginio, Katrina stengėsi įsigilinti 
į vyriškių pokalbį: Jie šnekučiavo apie politiką, nekreipdami 
dėmesio į moteris ir neskatindami jų dalyvauti pokalbyje. Mari 
de Šandiver valgė, ar veikiau knebinėjo maistą tylėdama, nuleidusi 
akis. 

- Burgundijos aukštuomenėje yra rimtų nesutarimų, - kalbėjo 
jos vyras, - kai kurios kilmingos šeimos atsisako pripažinti sutartį, 
sudarytą Trua, ir smerkia monsinjorą, kam ją pasirašė. O dėl 
kitų, tai Orano princas, siras de Sen Žoržas ir galingasis 
Šatovilenų klanas atsisako pripažinti angliškąjį įpėdinį ir kitus 
sutarties punktus, kurie kenkia Prancūzijai. Turiu pripažinti, kad 
ir aš jaučiu tam tikrą antipatiją. 

- O kas nejaučia? - atsakė Garenas. - Atrodo, kad sielvartas 
dėl tėvo mirties privertė hercogą užmiršti, kad jis, nepaisant 
nieko, yra prancūzų kraujo princas. Jis žino mano požiūrį į 
visa tai, ir aš neslėpiau, ką manau apie šią sutartį: popiergalį, 
kuris atims iš dofino Karolio paveldėjimo teisę ir atiduos ją 
žentui, anglu: Užkariautojui, niokojančiam šalį. Tik tokia į 
girtuoklystę ir pasileidimą nugrimzdusi moteris, kaip ši siaubingoji 
Izabo, galėjo taip žemai pulti, taip prarasti savigarbą, kad savo 
tikrą sūnų paskelbtų neteisėtai gimusiu*. 

- Kartais, - linktelėjo atsiliepdamas Šandiveras, - aš irgi 
nesuprantu kai kurių monsinjoro poelgių. Kaip suderinti jo 
apgailestavimą, kad negalėjo kautis mūšyje prie Azenkūro kartu 
su Prancūzijos riterių Žiedu, ir jo vėlesnius veiksmus, kai jis 
beveik pakvietė anglus įsiveržti į šalį. Nejaugi jo pažiūros galėjo 
taip pasikeisti dėl karaliaus Henriko V vedybų su Katrina de 
Valua, jo velionės žmonos seserim? Nemanau... 


* 1420 m. Trua buvo pasirašyta sutartis, pagal kurią Anglijos karalius Henrikas 
V, nugalėjęs mūšyje prie Azenkūro, buvo pripažintas Prancūzijos sosto įpėdiniu, 
ir jam arba jo sūnui turėjo pereiti Prancūzijos karūna po Karolio VI mirties. 

Garenas nusisuko nusiplauti taukuotų pirštų kvepiančio vandens 
taurėje, kurią tarnas laikė prieš jį. 

- Aš irgi taip nemanau! Hercogas neapkenčia anglų ir bijo 
Henriko V karinio talento. Jis per daug geras riteris, kad 
nuoširdžiai neapgailestautų dėl to, kad nebuvo Azenkūre ir 
nedalyvavo tame siaubingame, kruviname, bet herojiškame mūšyje. 
Nelaimei ar greičiau šios šalies dalies laimei, jam labiau rūpi 
Burgundija negu Prancūzija, ir karališkosios lelijos jį domina tik 
tuo, kad prancūziškoji karūna daug geriau tiktų jo galvai negu 
nelaimingojo Karolio VI. Šitame karo ir politikos žaidime jis 
tikisi galų gale laimėti, nes yra turtingas, o anglams nuolat 
trūksta pinigų. Tai jis panaudojo Henriką V savo tikslams, o 
ne priešingai. O dėl dofino Karolio, tai hercogas iš tiesų niekad 
neabejojo jo legitimiškumu, bet neapykanta jam ir savosios 
ambicijos neleidžia jo pripažinti. 

Gijomas de Šandiveras išgėrė didelį gurkšnį vyno, su 
palengvėjimu atsiduso ir patogiai atsilošė ant pagalvėlių. 

- Kalbama, kad dofinas viską daro, idant vėl patrauktų 

Burgundiją į savo pusę ir kad neseniai pasiuntė čia slaptą 
pasiuntinį. Gal jam kas nors atsitiko? 
„ - Atrodo, taip. Netoli Turnė plėšikai, kuriuos galbūt pasamdė 
Žanas de Liuksemburgas, mūsų karo vadas, prijaučiantis anglams, 
surengė pasalą. Manydami, kad de Monsalvi negyvas, paliko jį. 
„Bet šiam pavyko išsigelbėti. Pagalbą suteikė arabas gydytojas, 
kuris nežinia kaip atsidūrė ten ir, anot gandų, puikiai pritaikė 
savo žinias. 

Paskutiniosios frazės patraukė Katrinos dėmesį. Ji godžiai 
klausėsi, ką kalba Garenas. Tačiau jis kaip tik nutilo, norėdamas 
išsirinkti keletą alyvų iš didelės lėkštės, stovinčios prieš jį. Ji 
nesusilaikė nepasiteiravusi: 

- Ir... kas gi atsitiko šiam pasiuntiniui? Jis susitiks su hercogu? 

Garenas de Brazi, iš dalies nustebęs, iš dalies nudžiugęs, 
pasisuko į ją. 

- Jūsų susidomėjimas mano samprotavimais, kurie tikriausiai 
kiek nuobodūs damai, - malonus siurprizas man, Katrina. Ne, 
Arno de Monsalvi nepavyko susitikti su hercogu. Sutrukdė 
žaizdos, o kai jis vėl galėjo leistis kelionėn, hercogas jau buvo 

išvykęs iš Flandrijos. Negana to, monsinjoras pranešė neturįs 

apie ką su juo kalbėtis. Iš paskutinių pranešimų aiškėja, kad 
kapitonas grįžo baigti gydytis į Megan siur Jevr pilį, kur susirinkęs 
dofino dvaras. 

Buvo matyti, kad valstybės iždininkas gerai žino, kas dedasi 
dofino dvare, ir Katrina labai norėjo užduoti jam dar keletą 
klausimų, tačiau suprato, kad pernelyg domėtis kapitonu būtų 
neatsargu, todėl teištarė: 

- Tikėsimės, kad kitą sykį jam pasiseks... 

Laikas prie stalo ėmė slinkti be galo lėtai, .vyrams pradėjus 
aptarinėti finansinius reikalus, apie kuriuos Katrina nieko 
neišmanė. Mari de Šandiver, vis tokia pat tiesi, snaudė krėsle. 
Katrina pasinėrė į savo mintis ir nusileido į žemę tik tada, kai 
Garenas pakilo iš už stalo ir pareiškė, kad rengiasi važiuoti 
namo. 

Mergina žvilgtelėjo į langą. Buvo dar nelabai sutemę, per 
anksti, kad Katrina galėtų išleisti Gareną. Barnabi prašė užtęsti 
pokalbį iki mišparų. Katrina skubiai sušuko: 

- Kaip, mesire, jūs jau paliekat mus? 

Garenas nusijuokė ir susidomėjęs pažvelgė į ją. 

- Šiandien netikėtumų vakaras, brangioji! Nemaniau, kad mano 
draugija jums tokia maloni. 

Ar jis iš tiesų buvo patenkintas, ar jo pastaba skambėjo 
ironiškai? Katrina nusprendė, kad dabar neverta į tai kreipti 
dėmesio ir, kukliai nuleidusi akis, išsisukinėdama atsakė: 

- Man patinka klausytis jūsų. Mes dar taip menkai pažįstame 
vienas kitą. Jeigu neturite jokių kitų reikalų ir jei Šis vakaras 
nepasirodė jums ilgas ir nuobodus, kodėl negalėtumėt pabūti 
dar truputųį? Norėčiau dar daug ko jūsų paklausti. Ir, be to, 
visiškai nieko neišmanau apie dvarą, jo žmones, kaip ten reikia 
elgtis... 

Ji nuėjo per toli ir keikė save už negrabumą; jautė, kad 
visų nustebę žvilgsniai nukreipti į ją, ir nedrįso pasižiūrėti į 
šeimininkę, nusigandusi, kad jos veide išvys nepritarimą. Toks 
atkaklus noras likti vyriškoje draugijoje gerajai damai galėjo 
pasirodyti kaip nekuklumo viršūnė. Bet netikėtai į pagalbą atėjo 
namų šeimininkas, patenkintas, kad vedybos, kuriomis jis buvo 
suinteresuotas, prasideda taip gerai. 

- Brangusis drauge, pasilikite dar valandėlę, juk taip mielai 
esat prašomas! Jūsų namai netoli. Nemanau, kad bijote plėšikų? 

Šypsodamasis sužadėtinei, Garenas vėl atsisėdo. Katrina su 
palengvėjimu atsiduso, bet nedrįso pažvelgti į žmogų, kurį taip 
išduoda. Niekino save už tai, kad priversta vaidinti šį gėdingą 
vaidmenį, bet meilė buvo stipresnė už sąžinės priekaištus. Kad 
ir ką reiktų iškęsti, ji nepriklausys niekam, tik Arno! 

Kai pagaliau po valandos Garenas atsisveikino su Katrina ir 
namų šeimininkais, buvo tamsu, nors į akį durk. Katrina akmeniniu 
veidu žiūrėjo, kaip jis nušuoliavo į naktį pasitikti netikėtos 
prievartinės mirties. - Bet maištingoji sąžinė nedavė jai sumerkti 
akių iki ryto. 

- Garenas de Brazi tik lengvai sužeistas, o Barnabi areštuotas. 

Saros balsas pažadino Katriną iš snaudulio, į kurį nugrimzdo 
auštant. Ji pamatė čigonę, stovinčią prie lovos pelenų spalvos 
veidu, apsiblaususiomis akimis, drebančiomis rankomis. Iš pradžių 
Katrina net nesuvokė jos žodžių prasmės. Atrodė, ji pasakė 
kažką absurdiško ir neįtikėtino... Bet Sara pakartojo Katrinai 
siaubingąją naujieną. Garenas de Brazi gyvas? Kažkodėl dabar 
tai nebeatrodė labai svarbu, ir Katrina net pajuto palengvėjimą. 
Tačiau areštuotas Barnabi? 

- Iš kur žinai? - paklausė ji silpnu balsu. 

- Žeanas Storakapšis. Jis šiandien buvo užėjęs čia išmaldos. 
Negalėjo papasakoti nieko daugiau, nes kaip tik tuo metu 
pasirodė virėja, įsigeidusi pasiklausyti, apie ką mes kalbamės. 
Tai viskas, ką žinau. 

- Padėk man apsirengti! 

Katrina prisiminė valkatos žodžius, - jeigu prisireiktų, jį galima 
rasti rasti prie švento Benino bažnyčios durų. Dabar kaip tik 
jo ir prisireikė. Akimirksniu apsirengė ir susitvarkė plaukus. Išeiti 
į miestą nebuvo sunku. Naujiena, kad Garenas tapo užpuolimo 
auka, pasklido po miestą nepaprastai greitai, ir kiekvienas dar 
pridėdavo ką nors nuo savęs. Katrinai užteko pasakyti, kad eina 
į bažnyčią padėkoti Viešpačiui už sužadėtinio išsigelbėjimą, ir 
Mari de Sandiver išleido ją, lydimą Saros. 

Eidamos per Burgą matė, kaip namų šeimininkės, susispietusios 
į būrelius, aptarinėja paskutines naujienas. Atrodo, Gareno de 
Brazi sužeidimas nieko nenustebino. Jis per daug greitai pasiekė 

valdžią ir praturtėjo, 0 jo meilė prabangai buvo pernelyg akivaizdi, 
kad neįsigytų daugybės priešų. Bet Katrina ir Sara nesustojo 
pasiklausyti apkalbų. Jos skubėjo prie miesto tvirtovės pylimo ir 
puikių pastatų, priklausančių Sen Benino abatijai, kuri buvo 
viena didžiausių Prancūzijoje. Katrina negalėjo galvoti apie nieką, 
vien apie tai, ką norėjo sužinoti iš Zeano Storakapšio. Jai 
maudė širdį. 

Aikštėje prieš bažnyčią ir prieš abatiją žmonių buvo nedaug. 
Keletas žmonių įėjo į bažnyčią Aukštuose aštuonkampiuose 
bokštuose, sumūrytuose iš naujų tirštos grietinėlės spalvos akmenų, 
skambėjo varpai už mirusįjį. . Abi moterys turėjo palaukti, kol 
laidotuvių procesija lėtai perkirs aikštę ir įeis į bažnyčią. Vienuoliai 
su juodais vilnos abitais nešė neštuvus, ant kurių gulėjo velionis 
neuždengtu veidu. Šeimos nariai ir raudotojai sekė iš paskos: 
žmonių visai nedaug, nes tai buvo eilinės laidotuvės. 

- Nematau Žeano, - sušnibždėjo Katrina iš po šydo. - O 
štai ir jis! Prie durų... tas vienuolis, ruda sutana... 

Valkata buvo persirengęs klajojančiu vienuoliu ir prašė išmaldos 
bjauriu  monotonišku balsu. Iš įdėmaus žvilgsnio, kurį Zeanas 
metė iš po dulkino rudo gobtuvo, Katrina suprato, kad jis ją 
pažino. Prisiartinusi įdėjo monetą į ištiestą ranką ir greitai 
sumurmėjo: 

- Aš turiu tučtuojau su jumis pasikalbėti! 

- Kai tik šie rėksniai sueis į bažnyčią, - nepakeisdamas balso 
atsakė  pseudovienuolis. - Iš širdies gelmių šaukiuosi tavęs, 
Viešpatie! 

Kai laidotuvių procesija dingo už bažnyčios durų, jis pasivėdėjo 
moteris į didelio portiko šešėlį. 

- Ką norite sužinoti? - paklausė jis. 

- Kas atsitiko? 

- Viskas gana paprasta! Barnabi norėjo vienas sutvarkyti 
reikalą... “Tai asmeninis reikalas, - pasakė jis, - ir per daug 
rizikinga įpainioti dar ką nors iš vyrukų“. Dalykas ne tas, kad 
mums nevertėjo rizikuoti, juk žinoma, kiek brangenybių paprastai 
nešioja ant savęs iždininkas! Bet jūs juk pažįstate Barnabi? 
"Viskas, ką jis leido man daryti, tai padėti jam iš tolo. Aš 
mėginau įkalbėti jį pasiimti dėl visa ko Mėsininką, suprantate? 
Brazi dar jaunas žmogus, o Barnabi jau sensta. Bet greičiau 

jau perkalbėsi sieną negu jį. Jis užsispyręs kaip vyskupo asilas. 
Todėl mes padarėm taip, kaip norėjo jis. Aš stebėjau, ar 
neateina kas nors nuo Burgo pusės, 0 jis pasislėpė už fontano 
gatvės kampe. Pamačiau, jog kažkas atjoja, o iš paskos grumas. 
Svilptelėjau Barnabi ir pasislėpiau. Kai tik iždininkas prijojo prie 
fontano, Barnabi šoko ant jo taip smarkiai, kad nuvertė nuo 
arklio. Jie grūmėsi ant žemės, o aš dabojau tarną. Bet tas 
nebuvo iš drąsiųjų. Niekingas bailys, jis iš karto leidosi į kojas, 
maldaudamas pasigailėti! Paskui lyg ir pamačiau Barnabi, norėjau 
prieiti, kad padėčiau įmesti kūną į Ošą. Net prisirinkau didelių 
akmenų - staiga matau, kad tai ne Barnabi, o tas, kitas... 
Garenas... O Barnabi gulėjo ant žemės ir dejavo lyg gimdanti 
moteris. 

- Jeigu ir buvo galima jam padėti, tai kaip tik tada, - šaltai 
pareiškė Katrina. | 

- Aš kaip tik ir ketinau, galite neabejoti! Bet vos išsitraukiau 
peilį pulti Gareną, iš Totpuro gatvės pasirodė sargybiniai. Brazi 
šūktelėjo, ir jie puolė mūsų pusėn. Vos spėjau pasprukti. Jų 
buvo per daug, kad vargšas valkata... su jais susikibtų, - pabaigė 
jis sielvartingai šypsodamasis. 

- Ką jie padarė Barnabiu? 

- Mačiau, kaip du sargybiniai nusitempė jį be didelių 
ceremonijų. Jis buvo tylus ir ramus, kaip paskerstas meitėlis, 
bet gyvas... Girdėjau, kad kvėpuoja! Sargybos karininkas liepė 
uždaryti jį į kalėjimą. Ten jis dabar ir yra... pilyje, kur kavaleristų 
kareivinės. Jūs žinote, ką turiu omeny? 

Katrina linktelėjo. Ji nervingai maigė maldaknygę, karštligiškai 
svarstydama, kaip išvaduoti draugą iš kalėjimo. 

- Mes turime ištraukti jį iš ten! - pasakė ji. - Jį reikia 
kaip nors išlaisvinti. 

Liūdna šypsena pasirodė valkatos kreivos burnos kampučiuose. 
Jis ištiesė medinį dubenėlį dviem šeimininkėms, einančioms pro 
šalį, - su kykais ir prijuostėmis jos buvo panašios į turgaus 
prekiautojas, atėjusias pasimelsti per savo darbo pertrauką. 

- Žinoma, jis ištrūks iš ten, bet visai ne taip, kaip jūs 
manote! Jis bus pakviestas į Morimoną maloniai paplepėti su 
vyriausiuoju monsinjoro “mėsininku". 

Gestas, kuriuo jis palydėjo šiuos žodžius, buvo nedviprasmiškas. 
Smiliumi Žeanas perbraukė sau per gerklę. Katrina išbalo. 

- Tai tik mano kaltė, - pasakė ji ryžtingai. - Negaliu leisti, 
kad Barnabi numirtų tokia mirtimi per mane! Ar yra koks nors 
būdas padėti jam pabėgti... galbūt pinigai? Daug pinigų? 

Ji pagalvojo apie vijos As padovanotas jai Gareno, kurias 
su džiaugsmu atiduotų. is "pinigai" iš karto paveikė ZŽeaną. 
Jo akys sublizgėjo kaip du žiburėliai. 

- Tas gali suveikti! Tik nemanau, kad Žako de la Meras 
padės jums, gražioji Katrina. Dabar jis nejaučia jums palankumo. 
Kalbama, kad tai jūs įstūmėt vieną geriausių jo draugų į bėdą, 
ir viskas dėl kvailų moteriškų įgeidžių! Kitaip tariant, patariu 
jums kurį laiką laikytis nuo jo kuo atokiau. Žako nepasižymi 
kilnumu, kai jį glosto prieš plauką. 

- O jūs? - paklausė Katrina. - Ar padėsite man? 

Žeanas patylėjo. Šiek tiek pagalvojęs, gūžtelėjo pečiais. 

- Taip. Aš pasirengęs jums padėti: Todėl, kad esu iš tų 
kvailių, kurie niekad negali pasakyti “ne" gražiai merginai! Bet 
ką mudu galime padaryti? 

Nesakydama nė žodžio, Katrina nuleido galvą, slėpdama akyse 
susitvenkusias ašaras. Sara truktelėjo ją už rankovės ir atsargiai 
parodė į moteris, išeinančias iš bažnyčios, kurios smalsiai 
įsispoksojo į keistą trijulę. Žeanas pakratė dubenėlį, prašydamas 
išmaldos savo bjauriuoju balsu. Kai tik moterys nuėjo, jis 
sušnibždėjo: 

- Jums nedera čia stovėti... Aš viską apgalvosiu ir pažiūrėsiu, 
ar nerasiu ko nors. Galų gale Barnabi dar neįvykdyta mirties 
bausmė... ir šitas iždininkas dar gyvas... 

Išgirdus Gareno vardą ašaros iš karto išdžiūvo Katrinos akyse. 
Jai šovė į galvą mintis. Galbūt beprotiška arba bent jau 
desperatiška. Ji pagriebė Sarą už rankos. 

- Eime, - tarė ji tokiu ryžtingų balsu, kad čigonė išsigando. 

- Kur, mieloji? 

- Pas mesirą de Brazi. Aš turiu pasikalbėti su juo... 

Nepalikdama Sarai laiko paprieštarauti, Katrina skubiai išėjo 
iš Sen Benino. Ką nors nusprendusi, ji tučtuojau imdavo veikti, 
per daug nesvarstydama, kuo tai baigsis. Uždususi Sara skubėjo 
iš paskos, stengdamasi įtikinti ją, kad toks jaunos netekėjusios 

merginos vizitas yra nepadorus, kad ponia de Šandiver, be abejo, 
griežtai išbars ją ir kad Katrina rizikuoja savo reputacija eidama 
į namus pas vyriškį, net jeigu tas vyriškis - jos sužadėtinis. 
Nesiklausydama Saros, Katrina žingsniavo vis taip pat skubiai, 
nudelbusi akis. 

Garenas de Brazi gyveno tolimame miesto kampe, dideliame 
įspūdingame name, apsuptame aukštų sienų. Jis stovėjo Vartų 
gatvėje, kur buvo susispietusios patrauklios auksakalių krautuvėlės. 

Pasiekus turgaus aikštę, žarnokų pardavėjų katilai jau virė. 
Katrina užsiėmė nosį, kad nejaustų šleikštaus kraujo ir taukų 
kvapo. Turgus buvo pačiame įkarštyje, ir ji sunkiai yrėsi tarp 
mėsininkų prekystalių, kurie tęsėsi per pusę aikštės, bei valstiečių 
pintinių, kupinų vaisių ir daržovių. Aikštėje jautėsi šventiška 
nuotaika, kuri paprastai patikdavo Katrinai. Bet šį rytą triukšminga 
judri aikštė nepakenčiamai ją erzino. Katrina jau buvo besukanti 
į Pergamentininkų gatvę, kai staiga pamatė gana keistą žmogų. 

Jis buvo didelis ir stipriai suręstas, ilgomis rankomis ir 
šlubčiojančios eisenos, dėl ko priminė didelę beždžionę. Trumpai 
pakirpti žili plaukai dryko iš po raudono gobtuvo. Jis dėvėjo 
rausvos odos drabužius. Lėtai skirdamasis kelią tarp prekystalių, 
jis ilga balta lazda baksnojo į norimas prekes, o pirkliai sias 
skubėdami krovė jas į krepšį, kurį iš paskos nešė tarnas. Sio 
žmogaus vaizdas privertė Katriną sudrebėtii 0 Sara, tarsi 
atspėdama jos nerimastingas mintis, pasilenkusi sušnibždėjo: 

- Metras Žozefas Bleni. 

Katrina, nieko neatsakiusi, 'nusisuko. Tai buvo miesto budelis, 
atėjęs pirkinių... 

Drožinėto ąžuolo langinės pusiau dengė aukštus langus ir 
beveik visiškai nepraleido saulės šviesos. Katrina stabtelėjo, kad 
akys priprastų prie tamsos. Sužeistojo veidas atrodė kaip blyški 
dėmė tarp aukštų pagalvių. Tolimas balsas lėtai ištarė: 

- Koks netikėtas džiaugsmas, mano brangioji!.. Nedrįsau tikėtis 
tokio rūpestingumo iš jūsų pusės... 

Balse skambėjo ironija, nustebimas ir netgi panieka - viskas 
drauge, bet tai nesulaikė Katrinos. Jos nedomino, ką namų 
šeimininkas gali pamanyti apie jos vizitą. Dabar svarbiausia buvo 
atlikti tą keistą misiją, dėl kurios ji čia atėjo. Garenas gulėjo 
didžiulėje lovoje su purpurinio aksomo baldakimu. Virš galvūgalio 

buvo pavaizduotas senjoro de Brazi herbas su myslingu devizu 
“Niekada", pakartotu keletą kartų. “Devizas, kuriuo atstumiama“", 
- pagalvojo Katrina. 

Garenas tylėdamas stebėjo, kaip ji artinasi. Jis buvo su 
chalatu, ant kaklo - juodo kailio šalikas, galva sutvarstyta. Pirmą 
sykį Katrina matė jį be gobtuvo. Išblyškusio veido ir trumpų 
kaštoninių, kiek žilstelėjusių, plaukų fone juodas akies raištis 
labiau krito į akis negu tada, kai jį slėpdavo didžiulio gobtuvo 
šešėlis. Katrina jautė, kaip tirpsta jos ryžtas. Ji žengė dulksvų 
spalvų kilimais, kuriuose maloniai skendo kojos. Kambaryje buvo 
* nedaug baldų, akmenines sienas, kaip ir lovą, dengė purpurinis 
aksomas. Iš baldų išsiskyrė stalelis, ant kūrio stovėjo žavingų 
dramblio kaulo statulėlių kolekcija; stalas tarp dviejų X formos 
krėslų, ant kurio gulėjo šviesoje kibirkščiuojanti šachmatų lenta 
iš ametisto ir sidabro, O pats nuostabiausias daiktas - didelis 
puošnus krėslas, padirbdintas iš sidabro ir krištolo. Jis stovėjo 
ant paaukštinimo, kurio dvi pakopas dengė kilimas. Tikras sostas... 

Į šį prabangų krėslą, kurio sėdynė buvo lovos lygyje, ir 
mostelėjo Garenas, kviesdamas merginą atsisėsti. Ji neryžtingai 
pakluso ir įsitvėrė rankomis į sidabrines atramas. Iš karto atgavo 
drąsą. Kostelėjo, norėdama susikaupti, ir paklausė: 

- Jus stipriai sužeidė? 

- Jau ėmiau manyti, kad netekote amo. Išties, Katrina, įėjusi 
į šį kambarį, atrodėte lyg nusikaltėlis teisiamųjų suole. Ne. Aš 
sužeistas nesmarkiai, dėkoju jums. Nedidelė peilio žaizda petyje 
ir guzas galvoje. Žodžiu, nieko rimta. Jūs patenkinta? 

Katrina pajuto, kad nebejstengia apsimgtinėti, juk ant kortos 
pastatyta žmogaus gyvybė. 

- Jūs dabar pasakėte, - tarė ji, atlošdama galvą ir žvelgdama 
jam tiesiai į akis, - kad aš panaši į nusikaltėlę teisiamųjų suole, 
ir tam tikra prasme esate teisus. Atėjau prašyti jūsų, kad 
padėtumėt nugalėti teisingumui. į 

Nustebimas šmėstelėjo iždininko veide, jo balsas sugriežtėjo. 

- Teisingumui? Kokiam? 

- Noriu, kad nenukentėtų žmogus, kuris jus užpuolė. Tai 
padarė mano įsakytas. 

Kambary sustingo tyla. Katrina, abiem rankomis spausdama 
krištolo ekimeras, kuriomis baigėsi krėslo atrama, nenusuko akių. 

Drebėdama laukė, ką ištars šios kietai sučiauptos lūpos 
akmeniniame veide. Staiga Katriną pagavo baimė, vaikiška 
nepaaiškinama baimė. Garenas žvelgė į ją, ir šios vienintelės 
akies žvilgsnis buvo galingesnis už tūkstantųį kitų žvilgsnių. Ji 
įsitempė pasirengusi šokti iš krėslo ir pabėgti. 

- Norėjote mane nužudyti? Taip smarkiai manęs neapkenčiate? 
- Balsas buvo bespalvis, beveik abejingas. 

- Jums pačiam nejaučiu jokio priešiškumo. Aš neapkenčiu 
vedybų ir noriu jas išardyti. Tereikėjo jums numirti... 

- Ir hercogas Pilypas iš karto būtų suradęs ką nors kitą. 
Nejaugi manote, kad būčiau sutikęs duoti jums savo vardą ir 
padaryti jus savo žmona, jeigu ne jo įsakymas? Aš vos tepažįstu 
jus, be to, esate gana žemos kilmės, bet... 

Katrina paraudusi piktai nutraukė jį: 

- Jūs neturite teisės 'manęs įžeidinėti! Aš to neleisiu. Beje, 
o kas jūs pats? Jūsų tėvas buvo auksakalys, kaip ir mano. 

- Aš jūsų neįžeidinėju. Tiesiog dėstau faktus, ir būsiu dėkingas, 
jeigu leisite pabaigti. Tai labai menkas prašymas po to, kas 
atsitiko praėjusią naktį Kaip sakiau, jūs žemos kilmės ir 
neturtinga, tačiau graži. Netgi, pasakyčiau, gražiausia iš visų, 
kurias teko matyti man, taip pat ir hercogui. Man įsakyta vesti 
jus vieninteliu tikslu: kad atsidurtumėte rūmuose ir lovoje to 
žmogaus, kuriam esate skirta! 

Vienu šuoliu Katrina pašoko ant kojų ir palinko virš sužeisto 
žmogaus. 

- Ne! Aš nesutinku, kad mane atiduotų hercogui kaip kokį 
daiktą ar vergę! 

Garenas ženklu liepė jai nutilti ir atsisėsti. Jo griežtą burną 
iškreipė šykšti šypsena, kurią sukėlė šis vaikiškai išreikštas 
nepaklusnumas, o balsas šiek tiek sušvelnėjo: 

- Visi mes daugiau ar mažiau esame monsinjoro vergai. Jūsų 
troškimai, kaip ir manieji, - pridūrė jis su kartėlio atspalviu, - 
visiškai nesvarbūs. Būkime atviri, Katrina, jeigu jūs, žinoma, 
neprieštaraujate. Tai vienintelis dalykas, kuris išgelbėtų mus nuo 
tarpusavio neapykantos ir varginančios kovos. Nei jūs, nei aš 
neturime tokios valdžios, kad galėtume priešintis hercogo 
įsakymams ir norams. Dabar jo norai, o tikriau, noras - jūs. 

Turite žiūrėti teisybei į akis, net jeigu tai, ką taip tiesiai 
išdėsčiau, ir sukrėtė jus. 

Jis truputį patylėjo, lyg norėdamas atsikvėpti, paėmė sidabrinę 
taurę, stovinčią ant stalelio prie lovos, ir vienu mauku ją 
ištuštino, o Katrinai ištiesė lėkštę su vaisiais. Mašinaliai ji paėmė 
persiką. Garenas tęsė: 

- Jeigu vienas iš mūsų atsisakys šios mums primestos santuokos, 
tai aš pakliūsiu ant ešafoto, o jūs ir jūsų šeima - į kalėjimą, 
jei ne dar blogiau. Hercogas nemėgsta žmonių, kurie eina prieš 
jį, Jūs pamėginote nužudyti mane, ką jums mielai atleidžiu, nes 
nežinojote, ką darote. Jei net būtų pasisekę ir būčiau Žuvęs 
nuo to žmogaus durklo, jūs vis tiek nebūtumėt įgijus laisvės. 
Pilypas rastų ką nors kitą, kas užmautų jums žiedą ant piršto. 
Jis visuomet padaro ką sumanęs, įsidėmėkite tai, ir nepakęs, 
kad kas nors trukdytų. 

Katrina beviltiškai nuleido galvą. Ateitis atrodė juodesnė ir 
dar labiau bauginanti negu bet kada anksčiau. Lyg būtų 
įsipainiojusi į voratinklį, kurio jos neprityrusios ir silpnos rankos 
neįstengia  sutraukyti, ar pakliuvusi į upės sūkurį, kuris 
nenumaldomai traukia į gelmę... Nedrįsdama žiūrėti į Gareną, 
ji tarė: 

- Ar tai reiškia, riteri, kad jūs ramiai stovėsite šalia, kai 
moterį, turinčią jūsų pavardę, tvirkins hercogas? Ir nepamėginsite 
sutrukdyti? 

Garenas de Brazi gūžtelėjo pečiais: 

- Neturiu nei noro, nei galios. Kai kurie tai laikytų netgi 
garbe. Bet, turiu prisipažinti, ne aš! Ir, be, abejo, jeigu mylėčiau 
jus, visa tai būtų kur kas  skausmingiau. 

Jis užsikirto, tartum ieškodamas žodžių. Jo žvilgsnis buvo 
įsmeigtas į Katrinos veidą, ir ji paraudo, vėl pasijutusi nejaukiai. 
Ji iššaukiamai pakėlė galvą. 

- Bet? 

- Bet aš myliu jus ne labiau negu jūs mane, mano brangusis 
kūdiki, - švelniai tarė jis. - Taigi matote, jums nereikia jausti 
sąžinės priekaištų. Aš net nepykstu ant jūsų, kad norėjote mane 
nužudyti. 

Staiga prisiminusi savo vizito tikslą, Katrina nusprendė griebti 
jautį Už ragų. 

- Tai įrodykite! 

- Įrodyti! 

Gareno veide pasirodė nuostaba. Jis apsiniaukė, ir jo blyškūs 
skruostai plykstelėjo. Išsigandusi, kad jo neapimtų įniršis, Katrina 
paaiškino: 

- Taip... maldauju! Jus užpuolė žmogus - senas mano draugas, 
beveik vienintelis draugas. Sis žmogus išgelbėjo mus po tėvo 
mirties, padėjo mums pabėgti iš Paryžiaus ir sėkmingai atlydėjo 
mus čionai. Aš dėkinga jam už gyvybę, kaip ir mano motina 
ir sesuo... Jis tai padarė tik iš meilės man. Jis šoktų į ugnį, 
jeigu tik paprašyčiau. Jis neturi mirti per mano kvailumą! Prašau, 
padėkite jam! Atleiskite, tegul jį paleidžia... Tai senas ligotas 
žmogus. 

- Ne toks jau ir ligotas! - tarė Garenas,, nemaloniai 
šypsodamasis. - Jis dar pakankamai stiprus... galiu patikinti! 

- Užmirškite jį! Atleiskite jam... Jūs galingas. Galite išgelbėti 
vargšą žmogų nuo kartuvių. Aš būsiu jums tokia dėkinga! 

Pagauta karšto troškimo išgelbėti Barnabi, Katrina pašoko iš 
krėslo ir puolė prie lovos. Ji parkrito ant kelių prieš gulintį 
Gareną, pakėlė ašarotą veidą ir ištiesė drebančias rankas. Brazi 
pasikėlė ir akimirkai palinko prie nuostabaus užverkto veido, 
kuriame didžiulės žibuoklių spalvos akys spindėjo lyg brangak- 
meniai. Jo veido bruožai sustingo, 0 nosis staiga pasmailėjo. 

- Stokitės! - kimiai paliepė. - Tučtuojau stokitės ir nustokite 
verkti... Draudžiu jums verkti mano akivaizdoje! 

Jo balsas drebėjo nuo tramdomo įniršio, ir Katrina taip 
išsigando, kad nejučia pakluso, atsistojo ir atsitraukė atatupsta, 
įsmeigusi žvilgsnį į piktą vyriškio veidą. Jis negrabiai pamėgino 
paaiškinti savo nesusivaldymo priežastį. 

- Nepakenčiu ašarų! Nepakenčiu, kai moteris verkia! Dabar 
eikite! Padarysiu viską, ko prašėte!.. Pasirūpinsiu, kad šito bandito 
būtų pasigailėta!.. Na, eikite. Tučtuojau išeikite, girdit! 

Jis atsisėdo lovoje ir mostelėjo į duris. Katriną nustebino ir 
išgąsdino netikėtas Gareno susierzinimas. Ji ėmė artintis durų 
link mažais nervingais žingsneliais ir, prieš išeidama, akimirką 
sudveiojo: 

- Dėkoju, - paprastai pasakė ji. 

Jausdama didžiulį palengvėjimą, nors ir sunerimusi dėl keisto 
Gareno elgesio, Katrina grįžo su Sara į Šandiverų namus, kur 
išklausė pamokslą apie kuklumą ir apdairumą, būtiną tikrai 
damai, 0 ypač jaunai, netekėjusiai merginai. Katrina išklausė jį 
neprieštaraudama, širdyje džiaugdamasi tuo, kaip pasisuko įvykiai. 
Ji nė neabejojo Gareno de Brazi žodžiu. Pasakė, kad išlaisvins 
Barnabi, vadinasi, taip ir bus. Tai tik laiko klausimas... 

Bet, Barnabi nelaimei, iždininko prašymas pasigailėti jo atėjo 
per vėlai. Senąjį valkatą kankino, kad atskleistų savo poelgio 
motyvus. Jis mirė ant kuolo nieko neprisipažinęs.  Zeanas 
Storakapšis atnešė šią žinią Sarai kitą rytą. 

Priblokšta sielvarto, Katrina užsidarė savo kambaryje ir 
praraudojo visą dieną, apverkdama savo senąjį draugą ir 
priekaištaudama sau, kad pasiuntė jį į tokią kankinančią ir 
beprasmišką mirtį... 

Tą vakarą Sara atnešė Katrinai nedidelį rūpestingai suvyniotą 
paketą nuo Gareno de Brazi. Atplėšusi jį, Katrina rado tik 
durklą, ant kurio raginės rankenos buvo išpjaustyta kriauklė. Ji 
iš karto pažino jį - tai buvo Barnabi durklas, tas pats, su 
kuriuo jis užpuolė Gareną... Raštelyje, pridėtame prie paketo, 
buvo tik vienas Žodis: “Apgailestauju". Tai viskas, ką parašė 
Garenas. 

Katrina susimąsčiusi ilgai laikė ginklą rankoje. Ašaros išdžiūvo. 
Barnabi mirtis reiškė vieno jos gyvenimo tarpsnio pabaigą ir 
kito pradžią. Raginė rankena jos delnuose sušilo, ir atrodė, kad 
ją ką tik spaudė Barnabi ranka. Katrina lėtai priėjo prie raižyto 
medžio skrynelės, kurią jai davė dėdulė Matjė, ir įdėjo į ją 
durklą. Paskui suklupo prieš mažytę Juodosios Madonos statulėlę, 
kuri stovėjo kambario kampe tarp dviejų žvakių. Užsidengusi 
veidą rankomis, ji ilgai meldėsi, stengdamasi nuslopinti savo 
nerimą. 

Atsistojo jau apsisprendusi. Ateityje likimui nesipriešins. Jeigu 
nieko negalima pakeisti, jeigu viskas pasisuko prieš ją, - ji 
ištekės už Gareno de Brazi. Bet jokia jėga pasaulyje, netgi 
hercogas Pilypas, neįstengs užgniaužti meilės, kuri užvaldė jos 
širdį. Tai buvo beviltiška, bet nenugalima aistra. Katrina niekad 
nesiliaus mylėjusi Arno de Monsalvi. 

Aštuntas skyrius 


Ponia de Brazi 


Nors virš sidabriškai žydro brokato suknios ji vilkėjo 
šermuonėlių siurko*, o ant pečių buvo apsigobusi apsiaustu, 
pamuštu tokiu pat kailiu, Katrina taip sužvarbo, kad turėjo 
kietai suspausti lūpas, idant nepradėtų kalenti dantimis. Gruodžio 
šaltis negailestingai žnaibė nedidelėje romantiškoje Brazi pilies 
koplyčioje, nepaisant visur išklotų storų kilimų ir visiems po 
kojų išmėtytų aksomo pagalvėlių. Šventikas su savo prabangiu 
apdaru atrodė sušalęs į ledą, o mažieji patarnautojai vis slapčiomis 
šluostėsi nosis rankomis. Jungtuvių ceremonija buvo trumpa. Kaip 
sapne Katrina ištarė savo “Taip". Jos balsas buvo virtęs 
šnabždesiu, ir senukui šventikui teko pasilenkti, kad išgirstų jos 
atsakymą. O Gareno balsas skambėjo aiškiai, ramiai ir abejingai. 

Katrinos žvilgsnis nuolat stabtelėdavo ties šiuo žmogumi, kuris 
nuo šiol tapo jos vyru. Svilinantis šaltis, rodės, jaudino jį ne 
daugiau kaip ir supratimas, jog ką tik vedė! 

Jis stovėjo šalia jos susidėjęs rankas; vienintelė akis įsispyrusi 
žvelgė į altorių tuo keistu iššaukiančiu žvilgsniu, kuris taip 
nustebino Katriną per jų pirmąjį susitikimą Notr Dame. Jo 
sabalu pamušti juodo aksomo drabužiai, atrodo, buvo ne šiltesni 
kaip paprastai, be to, nevilkėjo apsiausto. Brangenybių irgi 
nedėvėjo, išskyrus didelį lašo formos deimantą, kurį laikė letenose 
auksinis leopardas, prisegtas prie gobtuvo klosčių. Kai Garenas 
nusimovė pirštines, idant paimtų Katrinos ranką, ji nustebo, jog 
jo rankos šiltos. Per visą ceremoniją Garenas stovėjo toks 
sustingęs ir abejingas, kad lengvai galėjo būti palaikytas viena 
iš daugybės koplyčią puošiančių statulų. 

Stodamasi po Švenčiausiojo Sakramento, Katrina pajuto, kad 
apsiaustas slysta nuo pečių, ir jau ketino sugriebti jį, bet pajuto, 
kad kažkas greitai vėl užmetė jį ant jos virpančių pečių. Truputį 
pakreipusi galvą, ji pamatė Odetą de Šandiver ir dėkingai jai 
nusišypsojo. Per tuos mėnesius, kurie prabėgo nuo Barnabi 


* Siurko - viršutinė paradinė išvien kirpta berankovė suknelė, papuošta plačiomis 
kailio juostomis. 

mirties, Katrina įsigijo naują draugę: ponios Šandiver duktė 
sugrįžo namo. 

Prieš tris mėnesius pasibaigė erškėčiuotas Karolio VI gyvenimo 
kelias. Jis mirė savo mylimosios glėbyje Sen Polio rūmuose. 
Likusi viena ir kęsdama vis didesnę Izabelės priespaudą, “mažoji 
karalienė" sugrįžo į savo gimtąją Burgundiją. Tarp geraširdės 
jaunos moters - pamišusio karaliaus angelo sargo ir Katrinos, 
išdidžios ir nuostabios, užsimezgė draugystė. Odeta žinojo, kodėl 
Garenas veda Katriną; jai taip pat buvo žinoma, kas paskatino 
Pilypą paversti mažąją buržuazijos atstovę kilminga dama, ir ji 
nuoširdžiai gailėjo savo draugės. Žinojo, kaip baisu būti atiduotai 
nepažįstamam žmogui, bet Dangus bent jau parodė jai savo 
malonę, leisdamas pamilti tą vyriškį, nepaisant jo pamišimo. 

Bet ar įstengs Katrina pamilti Pilypą, išpuikusį gašlūną, įpratusį 
tenkinti visus savo įgeidžius? Odeta, remdamasi savo trisdešimt 
trejų metų moters išmintimi, labai tuo abejojo. 

Mišios baigėsi, ir Garenas padavė žmonai ranką. Senos ąžuolo 
durys girgždėdamos lėtai atsidarė atverdamos baltą žiemos peizažą. 
Koplyčion įsiveržė vėjas, nuo kurio pašiurpo saujelė žmonių, 
dalyvavusių šiose beveik slaptose jungtuvėse. Lauke vienas prie 
kito  gūžėsi būrelis valstiečių  pamėlynavusiomis nosimis ir 
raudonomis nuo šalčio suskirdusiomis rankomis. Dabar visi ėmė 
šaukti: “Laimingų Kalėdų!" - bet ne itin entuziastingai, nes 
jiems labai norėjosi kuo greičiau grįžti į savo namus. Garenas 
įkišo ranką į didelį kapšą, kurį nešiojo ant juostos, ištraukė 
saują auksinių monetų ir pažėrė jas ant sniego. Valstiečiai 
šūkaliodami puolė rinkti monetų, vos nesusimušę dėl jų. 

Visa tai gaubė kažkokia nereali, bloga lemianti nuotaika. 
Prisimindama linksmas džiaugsmingas jungtuvių ceremonijas, 
kuriose ji dalyvavo, kai tuokdavosi dėdės Matjė kolegos, ir 
triukšmingas valstiečių vestuves vyndarių krašte, Katrina pasakė 
sau, kad jos sutuoktuvės, be abejo, pačios niūriausios iš visų, 
kurias ji buvo mačiusi. Net dangus, regis, atitiko bendrą nuotaiką. 
Jis buvo gelsvai pilkas, švininis, pripampęs sniego, kuris tuoj 
turėjo pasipilti iš jo. Aplinkui kranksėdamos skraidė varnos... 

Ledinis oras nutvilkė veidą, ir buvo sunku kvėpuoti. Katrina 
o lūpą, kad sutūrėtų ašaras. Jeigu ne širdinga Mari de 
andiver ir Odetos draugystė, ji jaustųsi siaubingai vieniša šią 

svarbiausią kiekvienos moters gyvenimo dieną. Nors Katrina su 
ašaromis maldavo, tačiau nei Zaketė, nei Loiza, nei gerasis 
dėdulė Matjė nebuvo pakviesti į jungtuves. 

- Tai neįmanoma, - tvirtino Garenas. - Monsinjoras 
prieštarautų, nors pats ir negalės dalyvauti ceremonijoje. Privalote 
priversti visus pamiršti jūsų žemą kilmę ir iš pradžių pasirūpinkite 
tuo pati. 

- Per daug nesitikėkite! - įniršusi sušuko Katrina. - Kaip 
galiu pamiršti savo motulę, seserį, dėdę ar kitus žmones, kuriuos 
myliu! Ir aš noriu, kad aiškiai suprastumėt dar štai ką. Jeigu 
pamėginsite trukdyti man kviestis saviškius į šituos vadinamuosius 
“mano" namus, aš pati eisiu pasimatyti su jais, ir niekas pasaulyje 
- nei jūs, nei kas nors kitas - manęs nesulaikys. 

Garenas pavargęs gūžtelėjo pečiais. 

- Galite elgtis kaip tinkama... jeigu tik vadovausitės sveiku 
protu. 

Ji net nesiteikė atsakyti. Keletą dienų būsimasis jaunikis ir 
būsimoji nuotaka nepratarė vienas kitam nė žodžio. Katrina 
širdo. Bet jos prasta nuotaika nekėlė Garenui nė menkiausio 
rūpesčio, jis, rodės, neskubėjo susitaikyti. Tai, kad vestuvėse 
nedalyvavo motina ir dėdė, buvo žiaurus. smūgis jaunajai. Jai 
nepadarė nė menkiausio įspūdžio, kad atvyko Pilypo, kuris 
užtruko Flandrijoje, pasiuntiniai. Tai buvo nerūpestingas 
elegantiškas Jugas de Lanua, artimas Pilypo draugas, kurio įdėmus 
begėdiškas žvilgsnis ne itin padėjo Katrinai jaustis laisvai, ir 
jaunas, tačiau tvirto būdo Nikolia Rolenas, prieš keletą dienų 
paskirtas Burgundijos kancleriu. Buvo akivaizdu, kad abu jie 
vestuvėse dalyvauja tik todėl, kad privalo atlikti nemalonią 
pareigą. O juk Rolenas buvo artimiausias Gareno draugas. Katrina 
žinojo, kad jis nepritaria šitai santuokai. 

Pagrindinėje Brazi pilies menėje dvylikos svečių, atvykusių į 
jungtuves, laukė iškilmingi pietūs. Stalas, stovintis prieš liepsnojantį 
židinį, buvo aptiestas šilkine damasto staltiese ir nustatytas puikiu 
paauksuoto sidabro servizu. Valstybinis iždininkas mėgo puošnumą 
ir rafinuotumą. Menę puošė prabangūs arabiški gobelenai, kurie 
ne tik teikė jaukumo, bet ir saugojo nuo šalčio. Pati pilis buvo 
nedidelė. Pagrindinė pastato dalis glaudėsi prie masyvaus bokšto. 
Įėjusi vidun, Katrina patraukė per salę židinio link, norėdama 

sušilti. Iš skausmo plyšo galva. Jautėsi sustirusi į ragą. Sara, 
pakelta į vyriausios kameristės rangą, padėjo jai nusivilkti 
apsiaustą. Katrina mielai būtų atidavusi ir savo aukštą sidabruotą 
galvos apdangalą, nusagstytą safyrais ir apgaubtą ploniausio šydo 
debesėliu, tačiau rūmų etiketas neleido to padaryti. 

Pats  Garenas po Barnabi pasikėsinimo nerodė jokio 
susidomėjimo Katrina, ir ji nedrįso pažvelgti į vyrą. Teisybę 
sakant, nuo to laiko Katrina apskritai nesimatė su juo, nes jis 
nuolat lydėdavo hercogą Pilypą kelionėse. Rugpjūčio pabaigoje 
mirė Anglijos karalius Henrikas V. Mūšio prie Azenkūro 
nugalėtojas mirė Vensene nuo fistulės, palikęs kelių mėnesių 
sūnų, kurį sugyveno su Prancūzijos Kotryna. Kaip visuomet 
atsargus, Pilypas Burgundietis atsisakė tapti Prancūzijos regentu 
ir grįžo į Flandriją nelaukdamas karaliaus laidotuvių*. Pilypas 
pasiliko Flandrijoje net tada, kai sužinojo, jog mirė karalius 
Karolis VI**. Garenas de Brazi buvo ten drauge su hercogu, 
tačiau kiekvieną savaitę atsiųsdavo Katrinai dovanų: brangenybių, 
meno kūrinių, Žakmaro de Eisdeno iliustruotą maldaknygę ir 
net 'keletą puikių medžioklinių šunų. Bet niekada nepridėdavo 
nė trumpučio laiškelio. Tuo tarpu Mari de Šandiver nuolat 
gaudavo laiškus su pamokymais, kaip ruošti nuotaką vestuvėms 
ir mokyti elgesio taisyklių. Garenas grįžo prieš aštuonias dienas 
iki vestuvių, kaip tik laiku, kad sutrukdytų Katrinai pakviesti 
savo šeimą. 

Vestuvinę vakarienę gaubė niūri nuotaika, nors Jugas de 
Lanua stengėsi visus išjudinti. Katrina, kuri sėdėjo šalia Gareno, 
beveik neprisilietė prie maisto, kuris strigo jai gerklėje. Garenas 
ir Katrina persimetė vos keliais žodžiais per visą vakarą. Garenas 
žmonos visiškai nematė, kaip, beje, ir visų kitų damų, palikdamas 
jas šnekučiuotis tarp savęs. Jis kalbėjosi apie politiką su Nikolia 
Rolenu. 


* Regentu tapo Bedfordo hercogas. 

** Kai 1422 m. staiga mirė Henrikas V, Anglijos karalius, o paskui ir Karolis 
VI, Prancūzijos karaliumi buvo paskelbtas dešimties mėnesių Henriko V sūnus 
Henrikas VI. Iš tikrųjų Prancūziją valdė Jonas, Bedfordo hercogas, paskirtas 
regentu, - Henriko VI dėdė. Anglai okupavo visą Šiaurės Prancūziją. Pietvakariuose 
jiems priklausė Gienė. Centrinė ir pietinė šalies dalis buvo valdoma dofino 
Karolio, kuris pasiskelbė Prancūzijos karaliumi Karoliu VII. 

Katrinos kančios vis stiprėjo. Kai tarnai atnešė desertą, jautėsi 
taip, lyg jos nervai turėtų tuoj tuoj trūkti kaip įtemptos stygos; 
ji paslėpė virpančias rankas po staltiese. Po keleto akimirkų, 
kai visi pakils iš už stalo, damos palydės ją į miegamąjį ir 
paliks vieną su žmogumi, turinčiu jai visišką valdžią. Vien nuo 
minties, kad reikės prie jo prisiliesti, kūnas nuėjo pagaugais. Iš 
visų jėgų, skausmingai įsitempusi, ji mėgino išbraukti iš atminties 
tuos užvažiuojamuosius namus Flandrijoj, veidą, balsą ir aistringą 
bučinį. Širdis alpte alpo prisiminus Arno ir tokias trumpas jų 
meilės akimirkas. Kad ir ką padarytų Garenas šią naktį, kad 
ir ką pasakytų, geriausiu atveju tai būtų tik apgailėtina tos 
pačios brangiausios jos gyvenimo akimirkos parodija. O juk galėtų 
būti kitaip, su kartėliu pagalvojo jinai, jeigu - tuo buvo visiškai 
tikra - Arno asmeny ji sutiko tikrąją meilę, vyriškį, kuriam ją 
sukūrė Dievas. 

Uždainavo  menestrelis,  akomponuodamas arfa gracingoms 
šokėjoms: 

O mano meile, tu toli, 

Tu mano sielą kankini... 


Klausydamasi liūdnos dainos, Katrina vos nepravirko. Pro 
ašaras pažvelgė į jaunuolį ir pamatė, kad jis labai jaunas, 
smulkus ir šviesiaplaukis, vaikiško veido... Staiga pašaipus Jugo 
de Lanua balsas išsklaidė poezijos kerus, ir ji už tai pajuto 
jam neapykantą: 

- Kas per niūri dainuška! - sušuko jis. - Dėl Dievo meilės, 
nejaugi nemoki ko nors linksmesnio, kas pakeltų jaunųjų nuotaiką? 

- Tai graži daina, - užsistojo Garenas. - Man ji girdėta. Iš 
kur ją išmokai, menestreli? 

Jaunasis dainininkas išraudo kaip mergaitė, pagarbiai nusiėmė 
savo žalią kepuraitę su gervės plunksna ir tarė: 

- Iš savo draugo, jūsų malonybe, kuris girdėjo ją anoje 
Lamanšo pusėje. 

- Angliška daina? Netikiu, - su panieka tarė Garenas. - Šitie 
žmonės kuria tik užstalės dainas! 

- Jūsų malonybei leidus, ši daina iš Londono, bet ji prancūziška. 
Jo didenybė Karlas Orleanietis kuria balades, dainas ir odes 
Anglijos kalėjime, kad sutrumpintų ilgas ir kankinančias nelaimės 

valandas. Ši daina pasklido už kalėjimo sienų, ir man pasisekė 
ją išgirsti... 

Jis dar būtų kalbėjęs, tačiau Jugas de Lanua, išsitraukęs savo 
durklą, šoko per stalą ir užsimojo ant nelaimingojo menestrelio. 

- Kas drįsta minėti prakeiktą Orleano vardą Burgundijos 
žemėje? Kvaily, tu brangiai už tai sumokėsi! 

Apakęs iš pykčio, karštakošis Pilypo draugas jau ketino nudurti 
menestrelį, bet nesusivaldžiusi atsistojo Katrina. 

- Pakaks, pone riteri! Jūs mano namuose, ir tai mano 
vestuvinė vakarienė. Aš draudžiu jums pralieti čia nekaltą kraują! 
Apie dainą dera spręsti pagal grožį, o ne pagal kilmę. 

Jos pasipiktinęs virpantis balsas nuaidėjo Kaip fleita. Įsivyravo 
tyla. Apstulbusio Jugo de Lanua ranka nusviro. Jo, kaip ir visų 
svečių, akis prikaustė jaunoji moteris. Katrina stovėjo labai tiesi, 
aukštai pakėlusi smakrą, akys dar liepsnojo pykčiu, bet laikėsi 
ji taip oriai, kad niekas nedrįso parodyti nustebimo tokiu jos 
elgesiu. Dar niekad Katrinos grožis nespindėjo taip akinamai, 
kaip tą akimirką. Visi čia esantys vyriškiai buvo pritrenkti jos 
manierų didingumo. Gal ši mergina kažkada ir gyveno gelumbės 
pardavėjo krautuvėlėje, bet jos nuostabus grožis buvo vertas 
karalienės. 

Jugas de Lanua, blyškiai žydromis keistai blizgančiomis akimis, 
lėtai įkišo durklą į makštį, paleido menestrelį ir priėjo prie 
stalo. Nusišypsojęs priklaupė ant vieno kelio: 

- Atleiskite man, maloningoji ponia, kad nesusivaldžiau jūsų 
akivaizdoje. Maldauju atleisti ir nusišypsoti... 

Katrina, pamačiusi į save įsmeigtus žvilgsnius, neteko 
pasitikėjimo. Kiek sutrikusi, nusišypsojo jaunuoliui ir droviai 
atsisuko į Vyrą. 

- Turbūt jums, mesire, derėtų priimti atsiprašymą. Atleiskite, 
kad kalbėjau už jus. Bet, tikiuosi, būsite... 

- Kaip teisingai pasakėte, tai jūsų namai... ir jūs mano Žmona. 
Aš laimingas, kad taip pasielgėte, nes esate visiškai teisi. 
Tikėsimės, kad mūsų draugai su tuo sutinka ir leis mums 
pasišalinti... 

Raudonį Kristinos skruostuose pakeitė mirtinas blyškumas. Jos 
pirštai sudrebėjo Gareno rankoje. Nejaugi baisusis momentas čia 

pat? Jos vyro veidas nežadėjo aistringų meilės žodžių, bet, šiaip 
ar taip, jis vedė ją į miegamąjį. 

Svečiai nusekė iš paskos drauge su šešiais muzikantais, 
grojančiais fleitomis ir violomis. Katrina nerimastingai Žžvilgtelėjo 
į Odetą, kuri ėjo, lydima de Lanua. Jos veide spindėjo švelni 
užuojauta ir gailestis. 

- Kūnas neturi reikšmės, - pasakė jai Odeta šį rytą padėdama 
apsirengti. - Fizinio suartėjimo momentas skausmingas beveik 
visoms moterims, net jei jos myli, tačiau toms, kurios nemyli, 
kartais lemta pamilti vėliau. 

Tariant jai šiuos žodžius, Katrina nusisuko paimti iš tarnaitės 
rankų galvos apdangalą. Nepaisant trumpos, bet glaudžios 
draugystės su Odeta, ji kol kas nesiryžo patikėti jai paslapties 
apie savo aistrą Arno de Monsalvi. Jai kažkodėl atrodė, kad 
jeigu kam nors atskleis savo paslaptį, ir taip miglotas tolimas 
vaizdas taps dar nerealesnis ir išsisklaidys burtai, siejantys ją su 
tuo mylimu priešu. 

„net prisimint tave man laimė. 

Liūdnos dainos žodžiai aidu atsiliepė jos širdyje. Jie ypač 
žeidė dabar, kai Katrina priėjo prie miegamojo durų. Dar keletas 
akimirkų - ir šitos durys užsitrenks už jos nugaros. 

Odeta išėjo paskutinė, palikusi Katriną laukti vyro. Seseriškas 
atsisveikinimo bučinys, trumpa šypsena, ir jaunoji moteris dingo. 
Katrina žinojo, kad Odeta turi grįžti į savo Sen Žan de Lonė 
pilį, kur jos laukė dukra. Nepaisant sniego ir speigo, svečiai 
išsivažinėjo. Nakvoti liko tik Gijomas ir Mari de Šandiver, ir 
tai truputį guodė Katriną. Bet ji nė kiek neapgailestavo, kad 
išvažiavo de Lanua ir Rolenas. 

Sėdėdama didžiulėje lovoje, ant kurios užuolaidų buvo išaustos 
medžioklės scenos, ji klausėsi mingančios pilies garsų. Pamažu 
įsivyravo tyla, ir erdviame niūriame kambaryje tesigirdėjo, kaip 
traška ugnis milžiniškame židinyje ir žiovauja vienas iš šunų, 
gulinčių prie lovos. Kitas šuo miegojo pasidėjęs galvą ant letenų. 

Dar rytą akmenines jos gana asketiškai apstatyto miegamojo 
sienas papuošė naujomis drapiruotėmis, kurios paslėpė siaurus 
langus ir plynų lygumų po juodu dangumi vaizdą. Ant grindų 
patiesė keletą Gareno mėgstamų rudųjų lokių kailių, kurie ne 
tik gelbėjo nuo šalčio, bet apvaliam bokšto kambariui teikė 


174 


jaukumo. Skaisčios liepsnos metė atšvaitus, ir nuo židinio sklido 
toks karštis, kad Katrina jautė, kaip nugara teka prakaitas, 
tačiau sugniaužtos rankos, kaip ir anksčiau, buvo tarsi ledinės. 
Ji įtempė klausą, kad išgirstų žingsnius koridoriuje. 

Tarnaitės, prižiūrimos Odetos, apvilko ją naktiniais balto šilko 
marškiniais, suimtais prie kaklo aukso juostele. Rankovės buvo 
tokios plačios ir laisvos, kad nusmukdavo iki pečių, kai pakeldavo 
rankas. Jos plaukus supynė į dvi storas kasas, kurios driekėsi 
ant raudono raštuoto užtiesalo. 

Nors Katrina, rodės, įdėmiai stebėjo duris, nepamatė, kaip 
Garenas įėjo į kambarį. Jis netikėtai pasirodė iš už tamsaus 
kampo ir pasuko jos link, žengdamas kailiais be garso lyg 
šmėkla. Katrina sutramdė savyje riksmą ir nervingai užsitraukė 
antklodę iki smakro. 

- Jūs išgąsdinote mane: nemačiau, kaip įėjote. 

Nieko neatsakęs, Brazi priėjo dar arčiau ir palypėjo per dvi 
pakopas, vedančias prie lovos. Jo tamsi akis įdėmiai įsmigo į 
jaunąją merginą, o kietai suspaustos lūpos nusišypsojo. Jis atrodė 
blyškesnis negu paprastai. Nuo galvos iki kojų apsigaubęs juoda 
aksomo mantija, jis kėlė mintis apie laidotuves. Atrodė panašus 
į piktąją dvasią ar vaiduoklį, pasmerktą klaidžioti po šią vienišą 
pilį. Tyliai sudejavusi, Katrina užsimerkė ir laukė, ką jis darys 
toliau. 

Pajuto, kaip jo rankos palietė jos galvą, ir suprato, kad 
Garenas išpina kasas. Jo rankos judėjo vikriai ir švelniai. Netrukus 
išleisti plaukai pasklido jos pečiais ir nugara. Atrodė, jis neskuba. 
Katrina sukaupė drąsą, atmerkė akis ir pamatė, kad jis apžiūrinėja 
auksinę sruogą, kurią laikė rankoje, siūbuodamas taip, kad ji 
blykčiojo ugnies šviesoje. 

- Mesire, - sumurmėjo ji. 

Jis ženklu liepė tylėti. Kaip ir anksčiau, nežiūrėdamas į ją, 
jis susimąstęs žvelgė į šilkinę plaukų sruogą. Paskui staiga tarė: 

- Atsikelkite! 

Ji pakluso ne iškart, nesuprasdama, ką jis turi omenyje. Todėl 
jis švelniai paėmė už rankos ir pakartojo: “Kelkitės". 

- Bet... 

- Klausykite manęs! Nagi! Argi nesuprantate, kad nuo šiol 
turite man paklusti? Argi negirdėjote, ką pasakė šventikas? 

Jo balsas buvo šaltas ir beaistris. Katrina nuolankiai išlipo 
iš lovos ir paėjėjo basa lokių kailiais, suėmusi viena ranka 
marškinius, kad nesusipainiotų klostėse. Garenas, vėl paėmęs ją 
už rankos, privedė prie ugnies. Jo veidas buvo neįžvelgiamas. 
Katrinos širdis daužėsi. Ko jis nori iš jos? Kodėl privertė atsikelti 
iš lovos? Klausti nedrįso. 

Kai Garenas atrišo auksinę juostelę, jos skruostai plykstelėjo, 
ji užmerkė akis, kietai suspausdama blakstienas, lyg jos galėtų 
tapti uždanga. Jo rankų nejautė, bet suvokė, kad baltas šilkas 
slysta nuo pečių ir krenta po kojų. Židinio karštis negailestingai 
degino apnuogintą kūną. 

Praėjo keletas minučių. Kietai sumerktose Katrinos akyse 
šokinėjo kibirkštys. Garenas nelietė jos. Jis tylėjo. Ji netgi 
nejautė, kad jis čia būtų. Tačiau jausdama savo nuogumą, 
pamėgino prisidengti rankomis. Ją sustabdė trumpas įsakymas, 
kurį išgirdusi ji atsimerkė. 

- Ne! 

Tada Katrina pažiūrėjo į jį. Jis sėdėjo aukštame ąžuolo krėsle, 
ranka pasirėmęs smakrą. Jo veide sustingo keista išraiška - įniršis 
ir neviltis. Jis žvelgė taip įdėmiai, kad Katrina nusisuko. Ji 
pastebėjo, kad jo didžiulis juodas šešėlis nutįso iki pat skliautuotų 
akmens lubų. Katriną suėmė baisi gėda: šitas žmogus įdėmiai 
apžiūrinėja jos kūną, tyrinėdamas ir vertindamas jį. 

- Prašau jus... - gailiai ištarė ji, - ugnis degina mane. 

- Pasitraukite toliau. 

Katrina išlipo iš balto šilko krūvos ant grindų su nekaltu 
įžūlumu ketindama padaryti galą šitam piktam, bauginančiam 
žaidimui, kurį jis su ja pradėjo. Karšta ugnis ne tik šildė, bet 
ir jaudino. Ji jau buvo patyrusi šį paslaptingą virpulį, šį keistą 
svaigulį. Sveikas jaunas Katrinos kūnas troško bučinių ir glamonių, 
kurias patirti ji turėjo teisę. Bet Garenui de Brazi, sėdinčio 
krėsle, nesuvirpėjo nė vienas raumuo. Jis vis taip pat įdėmiai 
žvelgė į ją... 

Staiga Katriną suėmė įniršis ir nepakeliama gėda. Jau ketino 
lėkti į lovą, kur galėtų įsirausti į antklodę ir pasislėpti nuo 
pažeminimo. Tačiau jis, galbūt pajutęs jos nuotaiką, geležine 
ranka suspaudė jai riešą, priversdamas likti šalia jo. 

- Jūs priklausote man! Galiu daryti su jumis viską, ką noriu... 

Jo balsas kiek prikimo, bet ranka, spaudžianti Katrinos riešą, 
neatsileido. Keista, bet jo nejaudino apnuoginto moters kūno 
grožis. Delnu perbraukė per veidą, degantį iš gėdos, 0 paskui 
iš lėto palietė vieną krūtį, nuslydo klubu ir koja. Tai buvo ne 
glamonė, o veikiau susižavėjusio žinovo gestas, tarsi būtų meiliai 
paglostęs nusvidintą marmuro paviršių ar kokios nors statulos 
formas. Katrina krūptelėjo, šiltiems pirštams prisilietus prie jos. 
Ir vėl pasigirdo jo kimtelėjęs balsas: 

- Moters kūnas gali būti pačiu nuostabiausiu ir pačiu bjauriausiu 
kūriniu, - tarė Garenas. - Man malonu, kad jūsų kūnas toks 
nuostabus. 

Paskui atsistojo ir paleido jos ranką. Katrina išplėtusi akis 
apstulbusi žvelgė, kaip jis perėjo kambarį ir atidarė duris. 

- Miegokite ramiai, - pasakė jis tyliai ir dingo tamsoje taip 
pat be garso, kaip ir įėjo. Jo tamsus siluetas, tarsi burtininkui 
mostelėjus lazdele, susiliejo su nakties šešėliais. Ji liko stovėti 
didžiulio kambario viduryje, lėtai atsipeikėdama iš nustebimo. 
Nors ir sunku buvo prisipažinti, bet jautė gilų nusivylimą. Paskui, 
išvydusi savo šešėlį ant sienos ir prisiminusi, kad yra nuoga, 
greitai nėrė į lovą. Jos širdis pašėlusiai daužėsi. Atsidūrusi tarp 
šilkinių pagalvių ir minkštų antklodžių, pati nesuvokdama kodėl, 
pravirko. 

Kai nurimo, ugnis židinyje jau buvo užgesusi. Gėlė galvą. 
Katrina lėtai išlipo iš lovos. Akys buvo raudonos ir patinusios. 
Suradusi naktinius marškinius, apsivilko. Paskui nusiprausė veidą 
sidabro praustuve, kuris stovėjo ant komodos greta ąsočio su 
vandeniu. Šaltas vanduo atgaivino. Buvo tylu, ir ją apėmė 
vienatvės jausmas. Ji atsigulė ir, patogiai įsitaisiusi ant pagalvių, 
pamėgino ramiai įvertinti situaciją. 

Tai, kas atsitiko šią keistą pirmąją naktį, padėjo jai geriau 
pažinti save. Kai atsidavė Arno glamonėms, galėjo tai paaiškinti 
savo beprotiška meile jam. Na, o šį vakarą? Meilės Garenui 
nejautė, jis jos nė kiek netraukė... ir vis dėlto tik per plaukelį 
neatsidavė. 

Ji nemėgino spėlioti, kodėl jos vyras taip elgėsi. Šitai suprasti 
tikrai neįmanoma. 

Kitą dieną buvo Kūčios. Tylūs muzikos garsai pažadino Katriną 
iš miego. Užuolaidos buvo atitrauktos, ir pro langą matėsi niūrus 

žiemos peizažas, bet židinyje linksmai pleškėjo ugnis. Ąžuolo 
krėsle sėdėjo Garenas, o prie kojų gulėjo šuo. Garenas, kaip 
ir vakar, vilkėjo juodą aksomo mantiją, tarsi būtų ką tik atsikėlęs. 
Kai Katrina atsisėdo lovoje, jis blankiai nusišypsojo. 

- Tai Kalėdų obojai, mano brangioji. Pagal tradiciją jie gros 
visą dieną iki vidurnakčio. Turite paskubėti, nes reikės priimti 
muzikantus. Aš pakviesiu tarnaites. 

Dar pusiau apsnūdusi, Katrina sumišusi stebėjo, kaip tarnaitės 
linksmai įbėgo į kambarį palinkėti jai labo ryto. Jos vikriai ėmė 
suktis aplink lovą: viena padavė Katrinai platų chalatą, pamuštą 
kailiu, kita - kambarines šlepetes, trečia - veidrodį. Bet jų 
šelmiški žvilgsniai vis krypo į kitą kambario galą, kur santūrus 
ir tiesus sėdėjo Garenas. Jis atlaidžiai žvelgė į šį linksmą šurmulį, 
tobulai atlikdamas jaunavedžio vaidmenį. Katrina nesumojo, ar 
jai pykti dėl šito apsimetinėjimo, ar juoktis. 

Viena tik Sara buvo nesudrumsčiamai rami. Ji atėjo paskutinė 
ir atnešė suknelę, kurią Katrina turėjo apsivilkti šiandien, pirmąją 
dieną po vestuvių. Viršutinė suknelė buvo pasiūta iš medaus 
spalvos vilnos, išsiuvinėtos šilkiniais tos pačios spalvos kviečių 
pėdeliais, o piešinio kontūrą puošė aukso siūlas. Plačios suknelės 
rankovės, apykaklė ir sijono apačia buvo apvedžiota rudos sodrios 
spalvos sabalo kailiu. Apatinė suknelė - iš medaus geltonumo 
atlaso. Galvos apdangalas, visiškai dengiantis Katrinos plaukus, 
buvo kūgio formos, jį irgi puošė sabalo kailis bei šydas. Platus 
aukso diržas juosė suknelę tiesiai po krūtine. Pagaliau topazų 
karoliai pramaišiui su auksiniais kviečių pėdeliais papildė apdarą, 
kurį Sara padėjo apsivilkti savo šeimininkei taip —— lyg 
atliktų kažkokias apeigas prie pagonių dievaitės altoriaus. Cigonės 
veidas vis dėlto buvo apsiniaukęs, ir kol Katrina rengėsi, ji 
neištarė nė žodžio. Garenas pasišalino, kad pasirūpintų savo 
tualetu, ir dvi moterys būtų galėjusios ramiai pasikalbėti, jeigu 
ne linksmas tarnaičių būrys, šmirinėjančių po kambarį. Kai 
Katrinos tualetas buvo baigtas, Sara rankos mostu atleido tarnaites, 
o tada pasisuko į jaunąją moterį. 

- Na ką? - paklausė ji susirūpinusi. - Tu laiminga? 

Ataka buvo netikėta ir užklupo Katriną nepasiruošusią. Atrodo, 
Sara buvo nusiteikusi karingai. Juodos akys įdėmiai žvelgė į 

naujai iškeptos ponios de Brazi veidą, tarsi tikėtųsi ką nors 
jame išskaityti. Katrina apsiniaukė. 

- O kodėl gi ne? Ar, tikriau, kodėl gi turėčiau būti laiminga? 
Aš tekėjau ne dėl laimės. O gal tu nežinojai? 

- Žinojau. Tiesiog noriu, kad papasakotum man, kas atsitiko 
jūsų pirmąją naktį. Pirmas fizinės meilės išmėginimas yra labai 
svarbus, ypač moteriai. 

- Viskas buvo gerai, - mįslingai atsakė Katrina, nusprendusi 
niekam, net Sarai, neprisipažinti, kokį žeminantį išmėginimą ji 
patyrė aną naktį. Išdidumas neleido prisipažinti, kad jos vyras, 
pasigėrėjęs akinamu jaunamartės nuogumu, išėjo į savo kambarį 
ir praleido naktį vienas, nesiteikęs jos net pabučiuoti. Sarą, 
beje, ne taip lengva buvo apgauti. 

- Ar jau taip viskas gerai? Neatrodai išvargusi, kaip paprastai 
atrodo moterys rytą po pirmosios nakties. Net paakiai nepatamsėję. 

Katrina įniršusi treptelėjo koja. 

- Norėčiau žinoti, kuo čia dėta tu. Esu tokia, kokia esu! 
O dabar palik mane ramybėje. Turiu eiti pas vyrą. 

Jaunosios moters susierzinimas sukėlė Sarai šypseną. Ji uždėjo 
savo rudą ranką ant Katrinos peties. Paskui, prispaudusi draugę 
prie savęs, greitai pabučiavo į kaktą. 

- Duok Dieve, kad sakytum teisybę, mano angele, nes tada 
man nereiktų nerimauti dėl tavęs. Dieve, kaip norėčiau, kad 
turėtum sau tikrą vyrą! Bet aš tuo abejoju. 

Staiga užbaigusi šią kalbą, Sara atidarė miegamojo duris, prieš 
tai apgobusi Katriną plačiu rudo aksomo apsiaustu, kurį jai davė 
hercogas Pilypas ir kurį ji rūpestingai išsaugojo. Sara palydėjo 
ją apačion šaltais skersvėjų perpučiamais akmeniniais laiptais pas 
Gareną, laukiantį prie namo. Pamatęs žmoną, jis paskubėjo 
paduoti ranką. 

Būrelis jaunuolių, vilkinčių ryškiai mėlynos ir raudonos spalvos 
drabužiais, stovėjo prieš bokštą ir grojo obojais. Jų skruostai 
grojant išsipūsdavo lyg obuoliai. Pamatę pilies šeimininkę, ėmė 
groti dar energingiau. Blyški pavandenijusi saulė silpnai švietė 
pro debesų maršką. 

Visą tą dieną Katrina sąžiningai vaidino naują pilies šeimininkės 
vaidmenį. Leidžiantis saulei, ji kartu su visais dvariokais ir kaimo 
gyventojais nuėjo į namų bažnyčią užsidegti fakelų nuo altoriaus 


179 


žvakės, kad parėję namo galėtų šia šventa ugnimi užkurti namų 
židinius. Katrina stovėjo greta Gareno ir žiūrėjo, kaip didžiosios 
salės židinyje buvo uždegta tradicinė šventoji pliauska - didžiulis 
medžio gabalas. Paskui padėjo vyrui išdalinti valstiečiams Kalėdų 
dovanas: po audeklo gabalą, po tris sidabro monetas ir po 
didelį duonos kepalą. Vidurnaktį išklausę trejas mišias, atlaikytas 
pagal tradiciją namų koplyčioj, toje pačioje, kur išvakarėse įvyko 
sutuoktuvės, jie grįžo namo, kur laukė vakarienė. 

Ši ilga ir pilna įvykių diena nuvargino Katriną. Tačiau naktis 
vėl pažadino jos abejones ir baimes. Kas atsitiks šį kartą? Ar 
vėl Garenas elgsis kaip ir praėjusią naktį, ar pagaliau pareikalaus 
atlikti savo vedybinę pareigą? Visą dieną jis elgėsi labai paprastai, 
netgi geraširdiškai, dažnai šypsojosi jai, o kai pakilo iš už stalo 
po vidurnakčio vakarienės, padovanojo Kalėdų proga dvi perlų 
apyrankes. Bet kartkartėm Katrina pajusdavo tokį keistą jo 
žvilgsnį, kad visa sustingdavo. Tais momentais galėdavo prisiekti, 
kad jis grumiasi su kažkokia baisia paslaptim. Kas tai per 
paslaptis? Ir kas žadino šį jo niūrų įniršį? Ji elgėsi su juo taip 
švelniai ir paklusniai, kad ir priekabiausias vyras būtų buvęs 
patenkintas. Burgundijos vyriausiojo iždininko širdis atrodė Katrinai 
pačia didžiausia paslaptimi. 

Katrinos būgštavimai pasirodė esą tušti. Garenas palydėjo ją 
iki miegamojo durų, palinkėjo labos nakties ir pasilenkęs pabučiavo 
žmoną į kaktą trumpu bučiniu. Nors bučinys buvo gana atsainus, 
Katrina negalėjo nepastebėti, kad jo lūpos dega. Ereliškas Saros 
žvilgsnis nepraleido nė vieno šių santuokinio artumo pasireiškimų, 
bet ji susilaikė nuo pastabų. 

Kitą rytą abejingu veidu pranešė Katrinai, kad jos vyras staiga 
iškviestas į Beoną hercogo reikalais. Jis atsiprašo dėl tokio 
skubaus išvykimo ir prašo, kad žmona grįžtų į Dižoną ir 
apsigyventų jo name Pergamentininkų gatvėje. Ten ji turi laukti 
sugrįžtant vyro, ir tai gali užtrukti ilgokai, mat jis gavo nurodymą 
lydėti kanclerį Nikolia Roleną kelionėje pas Savojos hercogą. 
Garenas atsiųs ką nors iš Beono atvežti savo bagažo. Jis prašė, 
kad Katrina savarankiškai įsikurtų savo naujuosiuose namuose. 

Katrina nedelsdama pakluso nurodymams, jausdama palengvė- 
jimą taip pasisukus įvykiams ir džiaugdamasi tokia netikėta laisve. 
Vidudienį ji su Sara įsitaisė portšeze ir paliko nedidelę Brazi 

pilį. Buvo ne taip šalta, kaip anksčiau, 0 saulė, regis, nusprendė 
kurį laiką palepinti žemę savo spinduliais. Katrina džiūgaudama 
pagalvojo, kad kitą dieną galės aplankyti savo motiną. 


Devintas skyrius 
Abu al chairo filosofija 


Sausio dvidešimt antrąją, šventojo Vincento dieną, Katrina ir 
Odeta de Šandiver buvo pakviestos į tradicinius pietus su keptu 
paršeliu, kuriuos dėdė Matjė keldavo kiekvienais metais savo 
vynuogynuose Marsanė. Tokios puotos buvo rengiamos visoje 
Burgundijoje vyndarių garbei, kurių globėjas ir buvo šventasis 
Vincentas. 

Ankstų rytą jaunosios moterys iškeliavo iš Brazi namų, kur 
Odeta keletą dienų svečiavosi. Kai pasiekė Marsanė, buvo jau 
naktis. Didelė tarnų svita lydėjo uždarus neštuvus, kuriuose jos 
sėdėjo, guviai plepėdamos kaip dvi mokinės per atostogas. Kad 
nesušaltų, jos liepė pastatyti du šildytuvus - metalinius indus, 
prikrautus degančių žarijų. 

Katrina beveik užmiršo, kad ji dabar ištekėjusi moteris. Nuo 
Gareno išvykimo praėjo beveik mėnuo. Su vaikišku susižavėjimu 
ji pratinosi prie šeimininkės prabangiuose vyro namuose vaidmens. 
Kasdien atsiverdavo vis nauji ir nauji stebuklai. Ji buvo truputį 
sutrikusi taip staiga tapusi turtinga ir kilminga dama. Tačiau 
savo šeimos neužmiršo ir dažnai lankydavosi Grifų gatvėje 
pasimatyti su motina ir dėdule Matjė. Ją visuomet džiaugsmingai 
ten sutikdavo, ypač dabar, Loizai išėjus į vienuolyną. Grįždama 
į Brazi namus, Katrina užsukdavo minutėlę paplepėti pas. Mari 
de Šandiver. 

Sesers ištekėjimas keistai paveikė vyresniąją Gošė Legua 
dukterį. Pasaulis, kuris anksčiau atrodė jai bent kiek pakenčiamas, 
dabar staiga tapo atstumiantis. Sunkiausia buvo susitaikyti su 
mintimi, kad Katrina, priversta paklusti vyro valiai, atsidūrė tarp 
priešų - pasaulyje, pilname vyrų, kurių ji taip neapkentė. 
Praslinkus mėnesiui, kai Katrina apsigyveno 05 namuose, 
Loiza pareiškė ketinanti stoti į bernardinių vienuolyną Tarte. 
Dėdulė Matjė ir jo sesuo net pajuto tam tikrą palengvėjimą. 

Loizos charakteris diena dienon darėsi vis nepakenčiamesnis, o 
jos būdas, kuris niekad nebuvo labai nuolaidus, pasidarė itin 
nuožmus. Žaketei vis didesnį nerimą kėlė niūri ateitis, laukianti 
jos vyresniosios dukters. Vienuolynas, į kurį ji veržėsi nuo pat 
vaikystės, atrodė esanti vienintelė vieta, kur Loiza galėjo rasti 
ramybę. Todėl jie leido jai prisidėti prie būrio būsimųjų Kristaus 
sužadėtinių. 

- Ko gero, labai gerai, - santūriai pasakė dėdė Matjė, - kad 
mūsų Viešpats be galo kantrus... juk jam reiks turėti reikalą 
su labai aikštinga nuotaka. 

Ir savo taikingos sielos gilumoje šis šaunus žmogelis pajuto 
palengvėjimą, kai niūri, nerangi dukterėčios figūra liovėsi lankytis 
puikioje švento Bonaventūro bažnyčioje. Jis ir jo sesuo ėmė 
gyventi tyliai ir ramiai, o Matjė, mėgstantis, kad apie jį būtų 
tupinėjama, dabar vėl šituo mėgavosi. 

Katrina ir Odeta Marsanė kaimo žmones rado nusiteikusius 
labai pakiliai. Jau kelias dienas jie ruošėsi vaišėms. Pagrindinėje 
ir vienintelėje gatvėje sniegas buvo švariai -nušluotas. Ploniausi 
audeklai ir ryškiausi gelumbės gabalai, kokius tik galima buvo 
rasti kraičio si a buvo iškabinti ant visų namų, net pačių 
neturtingiausių. Žiemos lapai ir uogos, sidabriniai amalai, šakelės, 
su didžiausia rizika nuskintos nuo pačių ąžuolų viršūnių, dygialapiai 
bugieniai puošė langus ir duris. Stiprus keptos kiaulienos kvapas 
sklido iš visų pusių, nes valstiečiai papjovė pačias riebiausias 
kiaules, mat šis garbingas gyvulys turėjo aprūpinti mėsa visą šią 
šventę. 

Dėdulės Matjė, kuris drauge su Sen Benino vienuoliais buvo 
didžiausių Marsanė vynuogynų savininkas, ne mažiau kaip dešimt 
kiaulių sumokėjo savo gyvybe, kad pietų stalas stebintų gausumu. 
Į šventę atėjo visi vynuogių skynėjai, kurie nuims kitų metų 
derlių. Nemėgstantis mėtyti pinigų Matjė vis dėlto įsakė išridenti 
šešias statinaites vyno, padaryto Beon de Nuji ir Romanji. 

Puota prasidėjo apie vidurdienį. Iškilmingos mišios baigėsi 
vėlai, ir visi jautėsi išalkę ir ištroškę. Katrina su Odeta užėmė 
savo vietas prie stalo, kurio gale sėdėjo Žaketė. Apsivilkusi 
dukters dovanota puikia tamsiai raudono atlaso suknia, pamušta 
pilkųjų voverių kailiukais, ji spinduliavo džiaugsmu. Už kito stalo 
Matjė, rudai raudono aksomo kostiumu, pamuštu lapės kailiu, 

ir ant ausies nuslinkusiu gobtuvu, ragino išgerti, nors to visai 
nereikėjo. Nuo puikaus vyno suskambo linksmos kalbos, juokas, 
pokštai. Kartkartėm pasigirsdavo kokios nors senoviškos dainos 
kuplėtas. Viešpatavo nekalto geraširdiško linksmumo atmosfera. 
Katrina irgi linksminosi iš visos širdies. Ji buvo patenkinta savimi, 
savo jaunyste ir grožiu, apie kurį nedviprasmiškai liudijo jaunų 
vyrų žvilgsniai. 

Staiga, kaip tik tuo metu, kai keturi virėjukai įnešė auksinius 
keptus paršelius blizgančia traškančia odele, prie durų pasigirdo 
baisiausias triukšmas. Keletas, matyt, pavėlavusių vyriškių visi 
kartu norėjo prasibrauti pro duris. Šūksnių ir keiksmų sraute 
girdėjosi aukštas, įnirtingai protestuojantis balsas. 

- Kas čia dabar? - suriko Matjė, trenkdamas kumščiu į stalą. 
- Ei ten! Liaukitės triukšmauti! Visiems užteks vietos. 

Su kurtinančiu triukšmu, lyg šampano butelio kamštis, 
kompanija įsiveržė į kambarį. Katrina apstulbusi žiūrėjo, kaip 
jie tempiasi besispyriojantį žmogų, nepaprastai panašų į didžiulę 
ropę ant trumpų kojyčių. Ir šita ropė kažką šūkčiojo svetima 
kalba. | 

- Pažiūrėkite, ką mes radome ant kelio, metre Matjė! - 
šaukė vienas vynuogių skynėjas, nepaprasto ūgio šelmis raudonu 
kaip vyno nuosėdos veidu. Vyrukas be jokių pastangų pakėlė 
žmogelį ir pasodino jį ant stalo tiesiai prieš Matjė. Paskui 
pataisė tiurbaną, slepiantį žmogelio veidą, ir pasirodė balta 
barzdelė ir mažos kaip žiurkėno akutės. Tai buvo Abu al 
Chairas, daktaras iš Kordobos. 

- Ar jūs kada nors matėte tokią bjaurią beždžionę? - sušuko 
kvatodamasis darbininkas. - Aš sutikau jį, eidamas keliu. Su juo 
buvo du įžūlūs tipai, juodi kaip velniai, ir visi trys kuo ramiausiai 
jojo ant mulų. Pamaniau, kad norėsite žvilgtelėti į šituos 
išsigimėlius, kol dar nesumetėme jų į upę. Ne dažnai pasitaiko 
iš širdies pasijuokti! 

- Bet tai mano draugas iš “Karolio Didžiojo" viešbučio! - 
sušuko Matjė, iškart pažinęs gydytoją maurą. - Tai pats didysis 
Abu al Chairas. Kvaily! Kretine! Ketini įmesti mano draugą į 
upę? Nusprendei, kad darai tai visų šventųjų garbei! Ar apskritai 
galvoji, ką darai? 

Jis paskubėjo padėti Abu al Chairui nulipti nuo stalo, surado 
jam kėdę ir stiklą vyno, kurį mažasis daktaras iš susijaudinimo 
vienu mauku ištuštino. Truputį atsigavęs, jis neslėpė pasitenkinimo 
ir palengvėjimo, kad susitiko Matijė. 

- Maniau, kad jau išmušė paskutinioji, brangus drauge. Garbė 
Alachui, kad pakliuvau į jūsų rankas! Ir jeigu dar ne per vėlu 
išgelbėti mano draugus, reikia pasirūpinti, kad jų nesumestų 
upėn. | 

Matjė įsakymu įvykio kaltininką, truputį sumišusį dėl taip 
greitai pasikeitusios situacijos, išprašė už durų, o mažasis daktaras 
susitvarkė drabužius ir iš naujo apsivyniojo tiurbaną. Jam padėjo 
Žaketė, labai nustebinta dėl savo brolio pažinčių įvairovės. Staiga 
gyvos Abu al Chairo akys sustojo ties Katrina, kuri nedrįso 
prieiti arčiau. Netikėtas daktaro iš Kordobos pasirodymas privertė 
stipriau suplakti jos širdį. Garenas sakė, kad arabas yra artimas 
Arno de Monsalvi. Be abejonės, jis daug galėtų papasakoti apie 
žmogų, kuris užvaldęs jos širdį ir protą. 

Užstalėje greitai visi nusiramino. Abu al Chairas irgi atgavo 
gerą nuotaiką. Jo žvilgsnis, iki tol beveik nepadoriai atkakliai 
įsmeigtas į Katriną, vėl grįžo prie stalo ir didžiulių dubenų, 
kuriuos Matjė paskubėjo pastatyti prieš jį. 

Bet vos Matjė susirengė paragauti kepto paršiuko, Abu al 
Chairas rėkdamas kaip laukinis stryktelėjo ant kojų ir puolė 
bėgti. 

- Liaukitės gi! - sušuko Matjė. - Kas jums šį sykį? Nepalikite 
mūsų, brangus drauge! Na, imkime ir sudorokim drauge šį 
paršiuką. Ko išsigandote? 

- Kiauliena!.. - ištarė Abu virpančiu balsu. - Kiauliena!.. 
Nešvarus gyvulys! Prakeikta, uždrausta mėsa! Tikintysis negali 
net prisiartinti prie stalo, prie kurio valgomas nešvarus gyvulys! 

Susirūpinęs,  suapvalėjusiomis akimis,  Matjė įsispoksojo iš 
pradžių į mažąjį daktarą, kuris vis dar drebėjo iš baimės, o 
paskui į sultingą paršiuką dubenyje. 

- Ką jūs norite pasakyti, brangus drauge? Mano paršiukai 
švarūs! - piktai paprieštaravo jis. 

Atmosferą atvėsino Odetė. Ji pakilo iš savo vietos ir priėjo 
prie Matjė. Katrina matė, kaip ji tramdosi, kad nesusijuoktų. 

- Karaliaus Karolio rūmuose kartą mačiau pagonį burtininką 
tos pačios rasės, kaip ir šis žmogus. Orleano grafienė, nors ir 
būdama pamaldi krikščionė, tikėjosi, kad burtai padės išgydyti 
monsinjorą. Tas burtininkas visuomet atsisakydavo kiaulienos, 
kurią jo religija laiko nešvaria. 

- Pranašas pasakė: “Nevalgykite nešvarių gyvulių mėsos!“ - 
pasigirdo graudus Abu šūktelėjimas iš kampo. Matjė giliai atsiduso, 
numetė peilį su šakute ir atsistojo. 

- Gerai, - pasakė jis seseriai, - tegul iškepa riebų kaplūną 
ir sutaiso keletą skanių žuvies patiekalų. Mudu išgersim po 
taurę vyno mano kabinete ir palauksim, kol pagamins maistą. 
Prašom tęsti puotą be mūsų. 

Ir didžiausiam Katrinos nusivylimu, Abu ir Matjė išėjo. 
Vadinasi, naujienas sužinos jos dėdė, nors ji pati dega nekantrumu 
paklausinėti mažąjį daktarą. Ji pasižadėjo neišvažiuosianti iš 
Marsanė šį vakarą tol, kol nepasikalbės su Abu, nors tai ir 
nepatiktų dėdulei. 

Bet pasirodė, kad bijoti dėdės nepasitenkinimo nebuvo ko. 
Pasibaigus pietums, stalai iš didžiosios salės buvo išnešti ir 
prasidėjo šokiai. Katrina, kuri žiūrėjo į šokančiuosius, staiga 
pajuto, kad kažkas timptelėjo ją už rankovės, ir pamatė šalia 
stovintį daktarą. 

- Tai ieškodamas jūsų atsidūriau ant to prakeikto kelio, - 
tarė jis, pritildęs balsą. 

- Aš grįžtu į savo namus Dižone rytoj ryte, - atsakė ji. - 
Važiuokim drauge, jeigu jūsų nebaido moteriškas svetingumas... 

Abu al Chairas nusišypsojo, paskui žemai nusilenkė ir 
sumurmėjo: 

- Būsiu laimingas sekti paskui jus, jeigu atsiras vietos dviem 
mano vergams, kuriems vis dėlto pavyko išsigelbėti. 

Auštant Katrinos neštuvai iškeliavo į Dižoną, nešdami daktarą 
ir dvi jaunas moteris. Visa apylinkė, matyt, dar knarkė po 
šventės! 

Kai jie pasiekė Dižoną, Odeta atsisveikino su savo drauge, 
nes norėjo aplankyti motiną prieš grįždama į savo pilį. Katrina 
nemėgino jos sulaikyti. Buvusioji karaliaus favoritė atrodė kažkuo 
susirūpinusi, be to, Katrina žinojo, kad Abu nesikalbės su ja 
girdint Odetai. Visą kelią jis nepratarė nė dviejų Žodžių. 

Sugrįžimas į namus su dviejų juodaodžių vergų palyda 
Pergamentininkų gatvėje sukėlė šiokį toki sąmyšį  Katrinos 
tarnaitės pasikėlė sijonų pridurkus, ketindamos leistis į kojas, o 
vyrai atšlijo žegnodamiesi. Valdingas jaunosios šeimininkės žvilgsnis 
sulaikė juos. Per mėnesį ji sugebėjo įsigyti tokią pat tarnų 
pagarbą, kokią turėjo pats Garenas. Ji šaltai įsakė Tjerselinui, 
ūkvedžiui, paruošti kambarį garbingam svečiui ir patiesti ten du 
miegamuosius čiužinius jo tarnams. Tada ji su didžiausiomis 
ceremonijomis, idant parodytų, kaip gerbia svečią, palydėjo jį į 
jo kambarį. Du tarnai ėjo pirma jų su žibintais. Visą Šį laiką 
Abu al Chairas tylėjo užsiėmęs daiktų ir žmonių aplink save 
tyrinėjimu. 

Katrina paliko jį prie jam skirto kambario durų, pranešusi, 
kada bus padengtas stalas. Jis, giliai atsidusęs, paėmė ją už 
rankos. 

- Jeigu teisingai suprantu, padėtis smarkiai pasikeitė, - tarė 
jis švelniai. - Jūs ištekėjote? 

- Taip... prieš mėnesį. 

Mažasis daktaras palingavo galvą. 

Tik po vidurdienio jie susitiko vėl. Katrina pajuto, kad ilgiau 
laukti negali. Ji pusryčiavo viena, nes Abu al Chairas pasiteisinęs, 
kad nuvargo kelionėje, paprašė atnešti valgį į kambarį. Iš tikrųjų 
jis norėjo laimėti laiko, kad apgalvotų, kaip kalbėti su jaunąja 
moterimi. Kai pagaliau pažo pakviestas atėjo į jos apartamentus, 
Katrinos kantrybė buvo išsekusi. 

- Kalbėkite, dėl Dievo meilės! Jūsų tylėjimas kankina mane. 
Prašau... papasakokite man apie jį, - maldaujančiu balsu paprašė 
ji. 

Arabas liūdnai gūžtelėjo pečiais. Poelgiai, pagalvojo jis, sako 
daug daugiau negu žodžiai. 

- Kam pasakoti dabar, kai jūs ištekėjusi? Argi jums rūpi, ką 
dabar veikia mano draugas? Kai pamačiau pirmą kartą jus 
drauge, man atrodė, kad esate susiję nesutraukomais ryšiais. 
Maniau, kad permatau žmonių širdis. O jūsų širdyse aš įžvelgiau 
meilę. Tačiau turėjau atsiminti, kad moterų širdys apgaulingos. 
Matyt, neteisingai supratau, kas jūsų sieloje, - tarė jis su kartėliu. 

- Ne, jūs neapsirikote. Tai buvo tiesa. Aš mylėjau jį ir 
tebemyliu. Myliu labiau už save. Tačiau jis neapkenčia manęs 
ir niekina. 

- Tai visai kas kita, - nusišypsojo Abu. - Galima prirašyti 
tomų tomus apie tai, kaip senjoras Monsalvi moka piktintis ir 
niekinti. Kai žaizda gili, kūnas išgyja, bet lieka randas, ir niekas 
pasaulyje jo neištrins. Man labai liūdna, kad jūs ištekėjote. Jūs, 
moterys, keistos būtybės. Prisiekinėjate amžiną meilę ir tuoj pat 
ramiai pasiūlote savo kūną kitam. 

Katrina niršo. Kam gaišta laiką filosofavimams apie moters 
sielą, jei žino, kad trokšta klausytis tik apie Arno? 

- Matyt, jūsų šalyje moterys gali rinktis, į kokio vyriškio lovą 
nori būti paguldytos? Čia, pas mus, kitaip. Ištekėjau, nes man 
buvo įsakyta. 

Ji trumpai nupasakojo, kokiomis aplinkybėmis įvyko ši santuoka. 
Papasakojo apie oficialų Pilypo įsakymą ir motyvus, dėl kurių 
tas įsakymas atsirado. Tačiau jai neužteko drąsos papasakoti, 
kad vyras iki šiol jos nepalietė. Kam? Anksčiau ar vėliau 
Garenas pareikš savo teises. 

- Vadinasi, - tarė daktaras, kai ji baigė pasakoti, - jūsų 
vyras tas pats Garenas de Brazi, kuris lydi Burgundijos kanclerį 
į Burgą? Tikrai keista, kad hercogas pasirinko būtent jį. Jis 
nepastebimas kaip naktis ir nelankstus tarsi geležis. Jo charakteris 
keistas. Neatrodo panašus į atlaidų vyrą. 

Ši pastaba priminė Katrinai tai, ką sykį pasakė Barnabi, ir 
ji rankos mostu nutildė jį. Ji daktarą pasikvietė ne Gareno 
charakterio aptarinėti. Pagaliau Abu al Chairas sutiko papasakoti 
tai, ką ji nekantravo išgirsti. 

Daktaras buvo su Arno nuo įvykio “Karolio Didžiojo" 
viešbutyje, ir jie ten gyveno, kol užgijo jo žaizdos. 

- Kai jūs išvažiavote, jis susirgo karštine, ir net kliedėjo. Tai 
buvo  pamokantis ir įdomus kliedesys, bet dabar apie tai 
nekalbėsiu. Tuo metu, kai mes pagaliau leidomės į kelią, 
Burgundijos hercogas išvyko iš Flandrijos į Paryžių. Sekti paskui 
jį buvo neįmanoma, būtume neišvengę pražūties. 

Savo aukštu balsu, tarsi dainuodamas, mauras papasakojo, kaip 
lėtai sveiko Arno, kaip labai susierzinęs grįžo pas poną dofiną 
Karolį ir buvo šio labai šiltai priimtas. Jis papasakojo apie šiltus 

jausmus ir ištikimybę, kurie sieja Arno de Monsalvį ir kitus 
kapitonus, susibūrusius į riterių broliją. Jis taip vaizdingai kalbėjo, 
kad Katrina kaip gyvus matė Arno draugus. Vienas iš jų buvo 
jaunasis Zanas Orleanietis, nesantuokinis Karolio VI sūnus, kitas 
- tvirto sudėjimo rūstus Etjenas de Vinjolis, pravardžiuojamas 
Lagviu, kas reiškia įtūžį. Bet pats artimiausias Arno draugas, 
jo antrasis aš, buvo linksmas ir ūmus Žanas de Ksantrajus, 
kilęs iš Overnės, - tvirtas kaip ąžuolas. Dar buvo Pjeras de 
Žiakas, gudrus peštukas, esą pardavęs velniui dešiniąją ranką, 
dėl to jam taip sekasi. Žodžiu, tai buvo visi tie, kurie liko 
ištikimi vienam karaliui ir vienam tikėjimui. Abu al Chairas 
labai smulkmeniškai aprašė daugybę žavingų moterų, kurių buvo 
pilna rūmuose ir kurios telaukė Arno ženklo, pasirengusios pulti 
jam ant kaklo. Labiausiai išsiskyrė akinančiai žavinga maršalo 
de Severako duktė, nuostabioji brunetė, kurios akys “puikios lyg 
meilės naktis“. 

- Apie tai galite nepasakoti, - tarė Katrina, kurią suerzino 
Abu susižavėjimo šūksniai. 

- Kodėl? - paklausė Abu, dėdamasis nustebęs. - Be abejo, 
normalu, kad jaunas, sveikas žmogus eikvoja savo jėgas, siekdamas 
malonumų. 

- Jūsų nuomone, aš čia atėjau klausytis apie visas gražuoles, 
kurias pavergė mesiras de Monsalvi! Sakykite, kas atsitiko po 
to! - piktai sušuko Katrina. 

Abu al Chairas pergalingai nusišypsojo ir pasiglostė savo 
sniego baltumo barzdą. 

- Po to dofinas pasiskelbė karaliumi - tai buvo įsimintinas 
įvykis! Prasidėjo puotos ir riterių turnyrai, aš stebėjau jas pro 
savo būsto langus. 

Katrina visai nebeteko kantrybės. Ji jautė, kad nevilties ašaros 
plūsta į akis. 

- Pasigailėkite! - sušuko ji tokiu tragišku balsu, kad mažajam 
daktarui pagailo jos. Jis greitai papasakojo apie paskutinių savaičių 
įvykius, paskui užsiminė, kad Arno paskirtas lydėti kelionėje į 
Breso Burgą karaliaus Karolio emisarus. Tarp jų buvo Prancūzijos 
kancleris, Klermono vyskupas ir Martenas Kuž de Sardenas, 
Arno giminaitis. Pasakojimą baigė pasiuntinių išvykimo epizodu. 
Greitai jiems įkandin leidosi ir Abu. 

Suprantama, jis negalėjo dalyvauti delikačiose ir sudėtingose 
derybose, kurioms vadovavo Savojos princas. Bet matė, kad Arno 
vakarais grįžta vis niūresnis ir niūresnis. Nikolia Rolenas diktavo 
tokias nepriimtinas taikos sąlygas, kad Arno pasipiktinimas nuolat 
didėjo. Jis vos laikėsi negriebęs už gerklės Burgundijos atstovo, 
kurio išsisukinėjimai ir slapukavimas tiesiog varė jį į pasiutimą. 
O dar turint omeny Arno neapykantą Pilypui. 

- Jis neapkenčia Pilypo, - susimąstęs pasakė Abu. - Dar 
nesu matęs, kad vienas. žmogus taip neapkęstų kito... ir nesu 
tikras, kad jūs čia niekuo dėta. Šiuo metu Savojos hercogas 
sugebėjo pasiekti paliaubas tarp priešininkų ir gavo pažadą, kad 
gegužės pirmąją derybos bus tęsiamos toliau. Tačiau pažįstu 
vieną žmogų, kuris mano, kad naujos derybos sugriaus jo planus. 

- Ką jis ketina daryti? 

- Iškviesti hercogą Pilypą į dvikovą... į mirtiną dvikovą. 

Katrina išsigandusi riktelėjo. Jeigu Arno mes iššūkį hercogui, 
jam nepavyks palikti miesto gyvam! Kur girdėta, kad princas 
kautųsi dvikovoje su paprastu riteriu, ypač dvikovoje, kuri turi 
baigtis vieno iš dalyvių mirtimi? Ji karštai papriekaištavo daktarui, 
kam paliko savo draugą, apsėstą tokių baisių ketinimų. Jis turėjo 
atkalbėti Arno, įrodyti, kad jo planas pragaištingas, ar netgi 
sulaikyti jį jėga. Abu al Chairas palingavo galvą. 

Sulaikyti mesirą Arno tas pat, kaip sustabdyti sraunų upelį, 
krintantį nuo kalno šlaito žemyn. Jis padarys taip, kaip pasakė. 
Atvykau čia tam, nes tik jūs viena galite jam padėti. 

- Bet ką aš galiu padaryti? Esu visiškai bejėgė, neturiu jokios 
galios. 

- Pilypas myli jus... bent jau Arno taip mano, ir ne be 
pagrindo, sprendžiant iš to, ką man papasakojote. Tik Arno 
įsivaizduoja, kad jūs jau esate jo priešo meilužė. Dabar, kai jis 
mes šį beprotišką iššūkį, tik jūs galėsite apsaugoti Arno nuo 
Pilypo Burgundiečio įniršio. Sunku atsakyti moteriai, kurią myli, 
ypač jeigu nori, kad ji tau visiškai priklausytų. 

- Kur dabar Arno? 

Ji pirmą kartą garsiai ištarė vardą, kurį dažnai švelniai 
šnibždėdavo vien norėdama pasimėgauti jo skambesiu. 

- Jis kol kas Breso Burge... Pasiuntiniai pasirengę išvykti. 
Jūsų vyras greitai grįš, o Arno turi lydėti Klermono vyskupą į 
Buržą pas karalių. Paskui... 

Nebuvo galima gaišti laiko. To reikalavo ūmus Arno 
charakteris. Jis buvo iš tų žmonių, kurie, ką nors nusprendę, 
negalvoja apie pasekmes. Katrina nudžiugo išgirdusi, kad grįžta 
Garenas, nes tai reiškė, jog greitai ji bus pristatyta rūmuose. 
Jai būtina galimybė daryti įtaką hercogui, ir kuo greičiau, tuo 
geriau. 

Katrinos mintis nutraukė Sara. Čigonė atsinešė narvelį su 
Gedeonu. Abu al Chairas pašoko ir susijaudinęs puolė apžiūrinėti 
paukštį. Jis pakuteno jam po snapu, kažką švelniai kalbėdamas 
savo gimtąja kalba. | Katrina jau norėjo įspėti daktarą, kad 
saugotųsi paukščio snapo, nes Gedeonas nepasižymėjo nei 
kantrybe, nei geromis manieromis, tačiau susilaikė. Baisiausiai 
nustebusi pamatė, kad paukštis staiposi prieš daktarą lyg koketė 
prieš kavaliefių. Papūga kratė galvą, oriai žingsniavo ir ulbėjo 
kažką švelniai ir meiliai lyg balandėlė. Papūga ir mažasis arabas 
buvo nepaprastas meilės duetas. Nekantraudamas pademonstruoti 
savo talentus, Gedeonas staiga nutraukė švelnią ariją ir iš visos 
gerklės suriko: “Tegyvuoja... hercogas!" 

Paskui, pakreipęs akis į šeimininkę, pergalingai sušuko: 
“Garenas!.. Bjaurus Garenas! Bjaurus! Bjaurus!" 

- Dieve gailestingasai! - sudejavo Katrina. - Kas jį šito 
išmokė? Jeigu išgirs mano vyras, nusuks jam sprandą! 

Abu al Chairas iš visos širdies nusikvatojo. Jis ištiesė ranką. 
Paukštis užšoko ant jos ir ramiai atsitūpė. 

- Atiduokite jį man. Mes jau susidraugavome. Mano kambaryje 
niekas jo neišgirs. Aš išmokysiu jį plūstis arabiškai! 

Papūga ne tik neprotestavo, kad ją išveža, bet netgi atrodė 
patenkinta. Su nauja energija Gedeonas ėmėsi kartoti savo 
repertuarą. Žiūrėdama į išeinančius iš kambario daktarą su 
papūga, Katrina pamanė, kad jie nepaprastai dera vienas prie 
kito. Abu tiurbanas ir Gedeono kuodelis buvo tokie pat ryškiai 
raudoni. Uždarant duris, ji paklausė: 

- Iš kur ištraukėte, kad jūsų draugo jausmai hercogui Pilypui 
susiję su manim? 

Mažojo daktaro veide raukšlelės subėgo į pašaipią šypseną. 
Su papūga ant rankos jis nusilenkė ir tarė: 

- Išminčius rašė: “Akys kartais gali klysti". - Jis nepaminėjo 
ausų. Kai kurie žmonės kalba per miegus. Tai, ką jie pasako, 
neretai įdomu ir pamokoma, jei netyčia išgirsti jų žodžius. Tegul 
siunčia jums Alachas ramybę, puikiausioji iš rožių! 

Garenas grįžo namo po dviejų dienų. Jis atrodė išvargęs, 
nervingas ir bjauriai nusiteikęs. Išsiblaškęs pasisveikino su Katrina, 
pabučiavo ją į kaktą ir lyg tarp kitko pareiškė, kad turi būti 
pasiruošusi netrukus stoti prieš našlaujančią hercogienę. 

- Jūs priims į freilinas, užbaigs jūsų pasirengimą tapti 
aukštuomenės dama. 

Gal ir nustebo, kad namuose svečiuojasi mauras daktaras, bet 
to neparodė. Katrina pristatė Abu al Chairą savo vyrui kaip 
seną dėdės draugą, ir Garenas, regis, buvo sužavėtas ta pažintimi. 
Jis priėmė jį taip mandagiai ir vaišingai, jog mažasis daktaras 
buvo tiesiog pakerėtas. 

- Mūsų laikais, kai žmonės pasirengę sudraskyti vienas kitą 
į gabalus lyg laukiniai žvėrys, ir kai jiems niekas daugiau nerūpi, 
vien grobimai, vagystės ir griovimas, sutikti mokslo žmogų, kurio 
misija - palengvinti mūsų nelaimingo kūno kančias, yra tiesiog 
Dievo dovana, - pasakė Garenas, sveikindamas svečią, ir pasiūlė 
jam viešėti jo namuose kiek tik pageidaus. Pagyrė Katriną, kad 
paskyrė daktarui tinkamą kambarį. - Pirmame aukšte yra kambarys, 
kuriame nesunkiai būtų galima įrengti laboratoriją, jeigu norėtumėt 
pabūti čia kurį laiką, o gal net pasilikti visam, - pridūrė Garenas. 

Katrinos nuostabai ir pasipiktinimui, kadangi laikė daktarą 
atsidavusiu Arno, Abu al Chairas kuo įmantriausiai padėkojo 
Garenui ir sutiko pasilikti. Į jos priekaištą arabas atsakė: 

- Išminčius sako: “Savo draugui geriau pasitarnausi gyvendamas 
po savo priešo stogu, bet negalima leisti jam mokėti už duoną, 
kurią valgote“. 

Išėjus Garenui, daktaras pasišalino į savo kambarį vakarinei 
maldai. 

Jaunąją moterį patenkino daktaro pasiaiškinimas. Be to, 
džiaugėsi turėdama Abu po savo stogu. Kol jis čia, galės kalbėtis 
apie Arno su žmogum, kuris gerai jį pažįsta. Jis papasakos jai 
apie kasdieninį Arno gyvenimą, apie tai, ką myli ir ko neapkenčia. 

Brazi namuose tarsi apsigyveno Arno dalelė. Dabar jis nebus 
vien prisiminimas, saugomas slapčiausiuose jos sielos kampeliuose, 
kankinantis ir nepasiekiamas. Abu teikė šiam šešėliui realumo 
ir gyvenimiškumo, ir viltis pamatyti Arno suliepsnojo jos širdyje 
dar karščiau. 

Tarnaitėms padedant pasirengti nakčiai, Katrina patyrė aštrų 
pasitenkinimą savo kūno grožiu. Kol Sara, stovėdama už nugaros, 
šukavo jos plaukus, iki jie suspindo taip pat skaisčiai, kaip 
auksinės šukos čigonės rankoje, kitos moterys prausė ją rožių 
vandeniu ir rūpestingai kvėpino kvepalais, skirtingais kiekvienai 
kūno daliai. Sara, kuri ilgus metus gyvendama Venecijos pirklio 
namuose pasidarė kvepalų ir jų savybių žinove, visuomet prižiūrėjo 
šią procedūrą ir parinkdavo kvepalus Katrinai. 

Tarnaitė įtrynė keletą žibuoklių esencijos lašų į jos plaukus 
ir aplink akis, žibuoklių šaknų milteliais ištrynė veidą ir krūtinę, 
mairūnu už ausų, nardu - kojas, rožėmis - klubus ir pilvą, 
muskusu - kirkšnių raukšles. Viskas buvo daroma labai delikačiai, 
ir Katrina vien jautė, kaip ją gaubia žavaus, bet vos juntamo 
aromato debesis. 

Didžiulis puikus veidrodis atspindėjo žavingą vaizdą: rausvą ir 
blyškiai auksinį kūną. Tai buvo toks nuostabus vaizdas, kad 
Katrinos akys išdidžiai sužėrėjo. Dabartinis jos gyvenimo būdas 
ir tai, kad tapo labai turtinga moterimi, leido pasirūpinti savo 
išvaizda ir prižiūrėti savo dailų kūną taip, kad jis taptų 
neatsispiriamai patraukliais spąstais mylimam vyriškiui. Ji troško 
Arno visu savo išdidžios širdies įkarščiu, visa žydinčios jaunystės 
aistra ir jėga. Ji padarys viską, kad jį susigrąžintų. Dėl palaimos 
vėl jį apkabinti, patirti jo aistrą, kaip per pirmą jų susitikimą, 
buvo pasiryžusi, jei reikės, net nusikaltimui. 

Perina, jauna tarnaitė, kuriai buvo patikėta paruošti ir įtrinti 
kvepalus, baigusi savo darbą, truputį atsitraukė, pasigėrėti žaviu 
moteriškumo įsikūnijimu, atsispindinčiu daugybės 3 ugnelių 
aureolėje. 


- Tikrai šeimininkas pames galvą iš meilės, - sumurmėjo ji 
pati sau. Tačiau Katrina išgirdo. Gareno vardas privertė ją 
krūptelėti ir sugrįžti į realybę. Ji nekantriai sugriebė chalatą, 
numestą čia pat ant skrynios. Tai buvo ilga laisva plačiarankovė 
tunika su didele iškirpte. O medžiaga - aukso spalvos su 

ryškiomis fantastiškų formų gėlėmis, buvo pirkta laive, 

atplaukusiame iš Konstantinopolio. Katrina greitai susisupo į ją 

ir įsispyrė į šlepetes iš tos pat medžiagos. Paskui atleido tarnaites. 
- Dabar palikite mane, visos! 


Jos pakluso, Sara - taip pat. Prieš uždarydama duris, ji 
atsisuko, mėgindama sugauti Katrinos žvilgsnį: gal įsakymas jos 
neliečia. Tačiau Katrina nejudėdama stovėjo kambario vidury ir 
žvelgė į šoną. Atsidususi Sara išėjo iš kambario. 

Likusi viena, jaunoji moteris priėjo prie lango ir atvėrė 
sunkias paauksuotas langines. Žiūrėti žemyn į kiemą - tas pat 
kaip į šulinį. Nesimatė nė žiburėlio. Gareno langai buvo visiškai 
tamsūs. Ji staiga panoro susigrąžinti Sarą ir pasiųsti pažiūrėti, 
ką veikia vyras, bet išdidumas sulaikė. Dievas žino, ką pamanytų 
Garenas! Akimirką panoro, kad jis būtų čia, bet tučtuojau puolė 
maldauti Dievo, kad vyras neaplankytų jos šį vakarą. Ji ir bijojo, 
ir geidė jo. Bet veltui Katrina kamavosi, nes Garenas de Brazi 
nepasibeldė į jos duris nei tą vakarą, nei vėliau. O ji, nors 
tai prieštaravo sveikam protui, jautėsi įskaudinta ir įžeista. 

Visą laiką nuo savo sugrįžimo Garenas de Brazi su neslepiamu 
malonumu pažindino savo jauną žmoną su visais slaptais namo 
lobiais ir stebuklais. Kai Gareno nebuvo, Katrina jautėsi 
šeimininkė tik savo asmeniniuose kambariuose. Su juo apžiūrėjo 
namo dalį, skirtą priėmimams bei aukštuomenės pramogoms. 
Salės ir kambariai buvo išmušti sodriai avietinės spalvos medžiaga, 
išpuošti auksu ir sidabru, visur pilna puikiausių meno dirbinių, 
neįkainojamų knygų, kurių viršelius puošė brangakmeniai. Buvo 
čia ir nuostabi muzikos instrumentų kolekcija. Grindis dengė 
stori kilimai, kuriuose kojos skendo iki gurnelių. Ji apžiūrėjo 
didžiulę virtuvę, sandėlius, sodą. Iki Gareno atvykimo Katrina 
niekad nebuvo užsukusi į vakarinę namo dalį. Ten vedė sunkios 
visada užrakintos ąžuolinės durys. Nebuvo mačiusi ji ir savo 
vyro apartamentų. 

Kai Garenas paėmė skaisčiai liepsnojantį žibintą ir atidarė 
paslaptingąsias ąžuolo duris, Katrina pagaliau suprato, kodėl jos 
taip stropiai rakinamos. Visas vakarinis namo sparnas su nedideliais 
ambrazūrų formos langais buvo tarsi didžiulė saugykla, kur 
valstybės iždininkas laikė prekes, nuolat atvežamas iš tolimiausių 
pasaulio šalių, kurias paskui per savo daugybę agentų parduodavo 

su nemaža nauda sau. Garenas, be savo tiesioginių parcigų 
vadovavo dar ir didžiulei klestinčiai prekybos imperijai. Si slapta 
ir nuolat karų trukdoma prekyba vis dėlto duodavo nemažą 
pelną. 

- Matote, - tarė Garenas rimtai ir drauge ironiškai, lydėdamas 
Katriną į kambarius, prigrūstus prekių, - atskleidžiu jums visas 
savo paslaptis ir tikiuosi, kad laikysite turinti teisę pasiimti iš 
čia bet kuriuo metu, ko tik prisireiks ar patiks. 

Ji dėkingai nusišypsojo ir iš nustabos ir susižavėjimo išplėstomis 
akimis nusekė paskui jį toliau. Vienas iš kambarių buvo iki 
lubų prikrautas susuktų kilimų. Jie buvo nuostabiausių spalvų 
bei raštų ir atgabenti iš visų kraštų, pagarsėjusių kilimais. 

Kituose kambariuose gulėjo auksu atausti brokatai iš Eurofrato, 
brangūs sabalų, šermuonėlių, lapių, voverių kailiai iš Sibiro, balnai 
ir pakinktai iš Kermano, jaspis iš Kara Šaro, lazuritas iš 
Badachšano, dramblio kaulas iš Afrikos džiunglių, baltas sandalo 
medis iš Maisoro. Ten pat buvo laikomi prieskoniai, vertinami 
aukso svoriu, imbieras iš Mekos, gvazdikėliai iš Kinijos, cinamonas 
iš Tibeto, juodieji pipirai, muskatas iš Javos, baltieji pipirai iš 
Sipango*, pistacijos iš Sirijos - ir visa tai maišuose, sukrautuose 
didžiulėmis piramidėmis. Šių prieskonių aromatas buvo toks 
stiprus, kad Katrinai apsvaigo galva. Pajuto, kad ištiks migrenos 
priepuolis. 

Ši vieta priminė stebuklingą olą, kurios tamsioj gilumoj staiga 
švystelėdavo pavieniai daiktai, gabalėlis ryškios medžiagos ar 
blizgančio metalo, pieno baltumo dramblio kaulas ar matinė 
nefrito žaluma. Paskutiniame kambaryje (Garenas praskleidė 
paprastos žalios medžiagos užuolaidą, slepiančią žemas duris, 
kurias jis atrakino raktu, kabėjusiu jam prie juostos. Katrina 
antrą kartą atsidūrė tame pat kambaryje, kur stovėjo sidabro 
krėslas su krištolinėmis chimeromis ir kur ji patyrė tokias 
kankinančias akimirkas, kai buvo atėjusi prašyti pasigailėti Barnabi. 

- Noriu parodyti dar keletą brangenybių, - tarė Garenas. 

„ Truputį nervindamasi ji priėjo prie lovos. Garenas apėjo lovą 
iš kitos pusės ir parodė Katrinai duris, slepiamas aksomo 
užuolaidos. Durys vedė į nedidelį apvalų kambarį bokšte. Trys 


* Sipango - taip viduramžių Europoje vadinta Japonija. 

didžiulės geležies skrynios su masyviomis spynomis užėmė jį 
beveik visą. Garenas pastatė šviestuvą ir įtempęs jėgas atidarė 
vieną skrynią. Prieblandoje Katrina įžiūrėjo geltoną auksinių 
monetų spindesį. 

- Jose karališkoji išpirka, jeigu kada prisireiks! - pasakė 
Garenas kreivai šypsodamasis. - Antroji skrynia irgi pilna aukso. 
O štai Čia... 

Jis pakėlė sunkų dangtį, ir prieš jų akis atsivėrė akinantys 
Aladino lobiai, tviskantys brangieji akmenys - įvairiausių formų, 
dydžių, spalvų, aukso aptaisuose-ir be jų. Cia viena ant kitos 
sukrautos gulėjo dėžutės, aptrauktos purpuriniu aksomu. 

Taipogi buvo turkių iš Kermano, apvalių perlų iš Kormandelio, 
indiškų deimantų, Kašmuro safyrų, smaragdų nuo Raudonosios 
jūros krantų. Gulėjo oranžiniai korundai, permatomi žydri 
akvamarinai, pieniški opalai, raudoni kaip kraujas rubinai ir 
aukso spalvos topazai. Bet nesimatė nė vieno ametisto. 

- Visi ametistai dėžutėse, - paaiškino (Garenas. - Visame 
pasaulyje nėra puikesnės kolekcijos. Net hercogas tokios neturi! 
Manau, jis man truputį pavydi... 

Jis pažvelgė į brangakmenius įdėmiu žvilgsniu, ir jo akys 
suliepsnojo. Atrodė, staiga pamiršo, kad čia yra Katrina. Nuo 
brangakmenių atsispindinti šviesa išmargino jo veidą spalvotomis 
dėmėmis, ir jis truputį panėšėjo į demoną. Paskui staiga panėrė 
savo ilgas prakaulias rankas į brangakmenių krūvą ir ištraukė 
masyvų primityvų vėrinį iš didžiulių neapdirbtų tiurkių, pritvirtintų 
prie sunkaus auksinio tinklelio iš susipynusių gyvačių. Nespėjus 
Katrinai paprieštarauti, užmetė vėrinį jai ant pečių. Karštligiškai 
virpančiais pirštais stengėsi užsegti jį jai ant kaklo. Vėrinys buvo 
toks sunkus, kad Katrinai pasirodė, jog prie jos kaklo pririštas 
švino gabalas. Vėrinys buvo per ilgas kukliai jos rudos aksomo 
suknelės iškirptei. Gareno rankos vis dar drebėjo. 

- Ne taip! Ne taip! - pro sukąstus dantis sumurmėjo jis. 

Jis atrodė kaip paklaikęs. Juoda akis siaubingai blizgėjo, o 
raukšlės aplink lūpas dar labiau pagilėjo. Staiga truktelėjo Katrinos 
apykaklę ir perplėšė ją. Katrina suriko. Įkarštis, pagavęs Gareną, 
atslūgo taip pat netikėtai, kaip ir sukilo. Nusmaukęs suplėšytą 
suknelę nuo pečių ir apnuoginęs ją ligi pusės, nusiramino ir 
nusišypsojo savo mįslinga kreiva šypsena... 

Dabar vėrinys buvo užsegtas deramai. Auksinis tinklas dengė 
Katrinos pečius ir leidosi ant jos apnuogintų krūtų, iki pusės 
užklodamas jas. 

- Taip daug geriau! - pasakė Garenas patenkintas. - Deja, 
vargu ar jūs vaikščiosite iki pusės apsinuoginusi, kad 
pademonstruotumėt visą vėrinio grožį... nors ant jūsų odos jis 
atrodo tiesiog stebuklingai. Pasiimkite vėrinį... už suplėšytą suknelę. 
Turiu atsiprašyti jūsų, mano brangioji. Bet žinote, negaliu pakęsti, 
kai kokia smulkmena gadina bendrą vaizdą. 

Ant suplėšytos suknelės Katrina užsimetė ilgą aksomo peleriną, 
kad grįždama į savo kambarį neatkreiptų tarnaičių dėmesio. 
Vėrinį nešėsi rankose. Kai pagaliau pasiekė savo kambarį, drebėjo 
kaip lapas. Laimė, Saros nebuvo. Katrina skubiai nusivilko suknelę 
ir numetė ją į kampą. Dar kartą įsitikino, kad bendraudama 
su Garenu negali žinoti, kas atsitiks. 

Vakarieniaujant jis buvo šaltas ir atokus, 0 jo žodžiai banalūs 
- apie orus. Po vakarienės tuoj pat palydėjo žmoną iki jos 
kambario ir pabučiavęs nuėjo. 

- Kodėl nepaprašote paaiškinti, ką jis mano, - paklausė Sara, 
padėdama savo šeimininkei nusirengti. - Man rodos, turite teisę 
žinoti. Visą laiką jaučiau, kad su šiom vedybom kažkas ne taip, 
bet nesitikėjau, jog viskas taip blogai! Jūs vis dar mergina, nors 
nuo vestuvių praėjo mėnuo! Žinau, jūsų vyras didžiąjų laiko 
dalį buvo išvykęs, bet vis dėlto... 

- Bet juk seniai susiprotėjai, kad kažkas negerai... Prisimeni, 
kaip klausinėjai mane apie pirmąją naktį? 

- Aš žinojau, kad jūsų vyras tą naktį neužsibuvo. Bet maniau 
- dažnai lankė jus po to. Kam galėjo šauti į galvą, kad jis 
elgsis taip keistai? Tai neįtikėtina. 

Po to atsitikimo su vėriniu ir niūrios vakarienės Katrina taip 
supyko, kad net nemėgino šito slėpti. Jausdamasi atstumta ir 
pažeminta visiško Gareno abejingumo, ji galų gale papasakojo 
Sarai teisybę apie jų vedybinius santykius. Sara klausėsi šelmiškai 
nustebusi, įsisprendusi į šonus. 

- Kaip? Nieko? Visiškai nieko? 

- Beveik nieko. Mūsų pirmąją naktį jis atėjo, privertė mane 
išlipti iš lovos ir nusirengti. Paskui ilgai žiūrėjo į mane, lyg 
būčiau buvus... viena šių dramblio kaulo statulėlių jo kambaryje. 

Pasakė, kad aš labai graži... ir išėjo. Daugiau neatėjo nė karto. 
Galbūt aš jo netraukiu. 

- Gal išprotėjai? - žybtelėjusi akimis sušuko Sara. - Tu jo 
netrauki? Kvailele, pažiūrėk į veidrodį! Pasaulyje nėra tokio 
vyriškio, kuris atsispirtų, jeigu iš tiesų nuspręstum jį suvilioti. 
Sitas tavo vyras nudrėbtas iš to paties molio, kaip ir kiti! Nori 
pasakyti, kad jis nuvilko tavo naktinius marškinius, pažiūrėjo į 
tave nuogut nuogutėlę... ir ramiai nuėjo miegoti į kitą namo 
dalį? Nieko absurdiškesnio nesu girdėjusi! Šito pakanka, kad jis 
taptų visos karalystės pajuokos objektu! 

Kalbėdama Sara papurtė suknelę, kurią nusivilko Katrina, ir 
padėjo ją ant lovos, ketindama išvalyti šepečiu prieš išnešdama. 
Katrina žvelgė į ją kupina nusivylimo. 

- Nesuprantu, kodėl? Galbūt jis tiesiog vykdo sandėrio su 
hercogu sąlygas. Tiesa, jis vedė mane, bet Pilypas galėjo priversti 
ji pasižadėti, kad niekada manęs nepalies. 

- Tu iš tikrųjų tuo tiki? Tuomet, vargšele, paaiškink, koks 
tikras vyras nesijaus pažemintas, prisiimdamas tokį įsipareigojimą? 
Kad ir kaip ten būtų, toks kilnus princas, kaip hercogas Pilypas, 
niekada nepuls taip žemai, siūlydamas tokį sandėrį. Ne, galimi 
tik du paaiškinimai Pirma - kas visai neįmanoma, mesirui 
Garenui jūs nesate pakankamai patraukli. O antra - jūsų 
sutuoktinis galbūt nėra tikras vyras. Iki vestuvių jis neturėjo 
jokių reikalų su moterimis. Niekas niekada nėra girdėjęs, kad 
būtų turėjęs kokią moteriškę ar meilės romaną. Reikėjo prieš 
vedant priversti jį ką nors panašaus padaryti. Galbūt... 

- Galbūt? 

- Galbūt jis turi kitų polinkių... Mano gimtinėje Italijoje ir 
Graikijoje dažnai pasitaiko tokių dalykų. Daugelis moterų ir į 
kapus nukeliauja nepaliestos, nes jų vyrai teikia pirmenybę 
jauniems berniukams... 

Katrina žvelgė išplėstomis akimis: 

- Nori pasakyti, kad ir Garenas toks? 

-- Kodėl ne? Jis daug keliavo, ypač po Levanto šalis. Ten 
ir galėjo pamėgti šitą gėdingą ydą. Kad ir kaip būtų, turėtumėte 
atskleisti tą paslaptį. 

- Neįsivaizduoju, kaip tai padaryti, - gūžtelėjo pečiais Katrina. 

Sara padėjo į šalį šepetėlį ir prisiartino, jos akys susiaurėjo: 

- Aš juk sakiau, kad jeigu išties panorėtum, neatsirastų 
vyriškio, kad ir kas jis būtų, kuris pajėgtų atsispirti: Dabar 
privalai jam parodyti, kad iš tikrųjų jo geidi. Juk iki šiol nieko 
nepadarei, kad patrauktum savo vyrą. 

- Bet aš nenoriu jo sužavėti! - paprieštaravo Katrina. - 
Prisipažinsiu, įdomu būtų sužinoti, kodėl jis taip keistai elgiasi, 
bet visai nenoriu jam atsiduoti... 

Sara metė į ją tokį paniekos kupiną žvilgsnį, kad Katrina 
sustingo lyg stabo ištikta. Gūžtelėjusi pečiais, nusisuko. Katrina 
neprisiminė, kad Sara kada nors būtų į ją taip žiūrėjusi. 
“- Tu netikra moteris! - paniekinamai sviedė čigonė. - Tiesą 
pasakius, jūs labai panašūs vienas į kitą! Jokia moteris, tai yra 
jokia tikra moteris, nežinodama priežasties, neleis taip savęs 
žeminti. Tai išdidumo klausimas. 

- Visai ne. Tiesiog myliu kitą. Štai ir viskas. 

- O, taip, žinau. Trokšti išsaugoti savo skaistybę kažkokiam 
jaunuoliui, kuris nenori turėti su tavimi nieko bendro. Ar iš 
tikrųjų manai pasiekti savo tikslą? Kvailute! Kiek laiko, tavo 
manymu, galėsi priešintis hercogui? Gal lauksi, kol tavo vyras, 
kuriam, matyt, neteks suvaidinti šito vaidmens tiesiog surišęs 
tave lyg nupenėtą žąsį įteiks hercogui. Argi susitaikysi su tokiu 
vergės likimu? Štai ką pasakysiu: jeigu tavo gyslomis tekėtų 
nors lašelis išdidaus raudono mano kraujo, pultum vyrui į glėbį 
ir priverstum vykdyti savo pareigas... bent jau tam, kad atsilygintum 
šitam Pilypui  Burgundiečiui, kaip jis ir nusipelnė! Bet tavo 
gyslomis teka ne kraujas, o vanduo! Tuomet lauk, kol atiduos 
Pilypui, ir tai viskas, ko esi verta. 

Vargu ar griaustinio trenksmas būtų stipriau sukrėtęs Katriną, 
kaip šitas Saros pasipiktinimo protrūkis. Ji stovėjo neišmanydama, 
kaip į tai reaguoti. Sara sutramdė šypseną, o paskui su Žudančiu 
romumu pridūrė: 

- O baisiausia, kad iš tikrųjų tu slapčia svajoji nueiti pas 
vyrą ir padaryti tai, nes tu ir nekaltybė - nesuderinami dalykai. 
Juk iš apmaudo pasipūtei kaip kalakutė. 

Antrasis palyginimas, kurį Sara pasiskolino iš paukštininkystės 
srities, išvedė Katriną iš kantrybės. Ji užsiplieskė ir piktai sunėrė 
rankas. 

- Vadinasi, aš neverta nieko geresnio, tik būti patiekta lėkštėje 
kaip nupenėta žąsis? Ir pasipūtusi kaip kalakutas, taip? Na, dar 
pažiūrėsim! Eik ir sukviesk tarnaites! 

- Ką ketini daryti? 

- Pamatysi! Dėl vieno tu neapsirikai, aš labai pikta! Noriu 
tuoj pat išsimaudyti vonioje. Be to, paduok visus mano kvepalus 
ir kvapniuosius aliejus!.. Ir turėk galvoje - jeigu nepadarysi iš 
manęs nuostabios gražuolės, liepsiu įkrėsti tau rykščių ir nudirti 
kailį, kai grįšiu. 

- O, jeigu tai nuo manęs priklausytų, - sušuko juokdamasi 
Sara ir puldama prie varpelio, - tavo vyras atsidurtų mirtiname 
pavojuje! 

Netrukus neatgaudamos kvapo įlėkė Katrinos tarnaitės. Pripylė 
sidabrinę vonią šilto vandens, ir Katrina pasinėrė į jį. Ją 
išmasažavo nuo galvos iki kojų, išpudravo, o paskui Perina ją 
iškvėpino ir ištepė kvapniaisiais aliejais, viską budriai stebint 
Sarai. Pati Sara ėmė šukuoti Katrinos plaukus. Tuo metu, ka: 
kiekviena tarnaitė dirbo savo darbą, Sara vis šukavo ir šukavo 
ilgus švelnius plaukus, kol jie ėmė žvilgėti kaip auksiniai ir 
traškėti, vos prisilietus. Paliko juos laisvai kristi ant Katrinos 
nugaros. Paskui Sara, pati ketindama užbaigti Katrinos tualetą, 
paleido tarnaites. 

- Ką man apsirengti? - paklausė Katrina žvilgtelėjusi į ją, 
tarnaitėms išėjus. 

- Aš išrinksiuų, - atsakė Sara, segdama Katrinos plaukus 
auksiniu smeigtuku su turkiu į ilgą Žžvilganų kuodą. Ji aiškiai 
jautė didžiulį pasitenkinimą savo darbu ir mįslingai šypsojosi. 

Po keleto minučių, pasišviesdama sau kelią žvake, iš kambario 
išėjo Katrina. Perina pranešė, kad Garenas dar neatsigulė. Jis 
su Abu al Chairu šnekučiavosi apie mediciną... Katrina žengė 
koridoriais įsisupusi į šilko chalatą, apvedžiotą šviesiai pilku 
kailiuku, ir apsiavusi tokios pat spalvos batelius. Ji norėjo 
anksčiau už Gareną patekti į jo kambarį. 

Priėjusi prie sunkių ąžuolinių vyro kambario durų, šviesos po 
jomis nepastebėjo. Pakėlė velkę ir pažvelgė į tamsų kambarį. 
Kilstelėjusi žvakę įėjo į vidų uždarydama duris paskui save. 
Viskas klostėsi puikiai... 

Ji apėjo kambarį savo žvake uždegdama tarno paruoštus 
žibintus. Pagaliau didžiulį, prabangiai apstatytąų kambarį užliejo 
šviesa. Kaip brangakmenis švytėjo sidabru ir krištolu aptaisytas 
krėslas, bet Katriną domino lova. Lėtai ir nedrąsiai ji palypėjo 
dviem aksomu užklotais laipteliais ir stabtelėjo apžiūrinėdama 
paprastą, bet ištaigingą guolį. Tarnas Žermenas klodamas lovą 
atvertė antklodės kraštelį, ir ji neryžtingai trypčiojo neapsispręs- 
dama, ar nepaliįsti po ja ant lelijų spalvos šilkinių paklodžių. 
Tačiau prisiminusi Saros patarimą, pasiliko stovėti prie lovos. 
Tą akimirką išgirdo greitus, galerija artėjančius žingsnius. 

Atidaręs kambario duris, Garenas pirmiausia išvydo Katriną, 
kuri išdidžiai iškėlusi galvą stovėjo prie lovos ir žvelgė į jį. Ji 
vis dar vilkėjo šilkinį chalatą Trumpam jis nukreipė žvilgsnį 
nuo žmonos ir nužvelgė degančius kambario kandeliabrus, o 
paskui neslėpdamas nuostabos vėl įsistebeilijo į ją. 

- Ką jūs čia veikiate? 

Netardama nė žodžio, ji nusimetė chalatą - liko tik vėrinys, 
padovanotas prieš keletą valandų. Ji iššaukiančiai nusišypsojo. 
Tamsus lovos drapiruotės fonas labai paryškino liekną jos figūrą, 
o plaukų auksas pabrėžė aukštą, lankstų atvirą kaklą. Ji buvo 
panaši į pagonių dievaitę. 

Garenas žengtelėjo atgal, susvyravo lyg pervertas strėlės, ir 
užmerkęs akis atsišliejo į sieną. 

- Išeikite, - kimiai pratarė. - Palikite mane... Tuoj pat. 

- Ne! 

Daugiau jis nebejstengė slėpti, koks yra sukrėstas. Nebejstengė 
tvardytis. Katrina triumfuodama stebėjo šito visuomet šaltakraujo 
žmogaus kančias. Ji atsikratė paskutinių kuklumo likučių. 
Netardama nė žodžio, basa, per kambarį priėjo prie jo - 
šypsodamasi ir tokia žavi. 

- Aš neišeisiuų, - tarė ji. - Pasiliksiu, nes čia mano, jūsų 
žmonos, vieta. Garenai, pažiūrėkite į mane! Nejaugi taip bijote. 

Neatmerkdamas akių jis sumurmėjo: 

- Taip, aš bijau jūsų... Nejaugi nesuprantate, kad negaliu 
paliesti jūsų, kad neturiu teisės? Kodėl kankinate mane, 
gundydama padaryti tai, kas man uždrausta? Katrina, palikite 
mane. Prašau! 

Tačiau užuot jo paklausiusi, ji priėjo visai arti, nepaisydama 
jo priešinimosi, apsivijo kaklą rankomis ir prigludo visu kūnu, 
apgaubdama kvapnia šiluma. Lūpomis palytėjo baltą jo veidą. 
Užsimerkęs (Garenas atrodė kaip kankinys, prirakintas prie 
kankinimų stulpo. 

- Nepaliksiu jūsų tol, kol nepadarysite manęs savo Žmona, 
nes turite tokią teisę. Manęs nejaudina Pilypo nurodymai. Jie 
nepadorūs ir nenormalūs, ir aš atmetu juos. Aš - jūsų žmona, 
o jeigu jam manęs reikia, tai tegauna tokią, kokią padarysite 
jūs. Garenai, pažiūrėkite į mane! 

Jis tyliai sudejavo ir vėl pabandė švelniai atstumti ją. Tačiau 
šįkart pažvelgė į žmoną. Visai čia pat išvydo savo gundytojos, 
pusiau praviromis lūpomis ir daug žadančiomis akimis, veidą. 
Juto kiekvieną jauno, stangaus, prigludusio kūno išlinkimą. Auksinė 
dievaitė, kuri prieš sekundę atrodė esanti jo vaizduotės kūrinys, 
atėjo atsiduoti, ir ji buvo taip beprotiškai graži. Garenas pametė 
galvą... 

Pakėlęs ant rankų Katriną, nunešė į lovą ir paguldė ant 
aksominio užtiesalo. Paskui puolė ant jos su tokiu įsiūčiu, kad 
Katrina vos laikėsi nesurikusi. Ji baikščiai krūpčiojo, parblokšta 
ir niokojama aistringų laukinių glamonių uragano. Gareno rankos 
veikiau kankino, negu glamonėjo, o lūpos godžiai bučiavo veidą. 
Jis urzgė lyg alkanas žvėris, o pirštai gniaužė švelnų moters 
kūną. Vis labiau svaigdama nuo įnirtingų jo glamonių, ji jautė, 
kaip užlieja kūną ekstazė ir pasitenkinimas. Iš pradžių ieškančiose, 
nekantriose Gareno rankose ji tyliai aimanavo, o paskui jos 
kūnas atsipalaidavo, viltingai laukdamas dar didesnės palaimos. 
Katrinos rankos užčiuopė ir atsegė Gareno liemenės sagas, 
švelniai lytėdamos sausą, plaukuotą ir tvirtą jo krūtinę. Rodėsi, 
kad lovos baldakimas sukasi aplinkui... Staiga iš skausmo ji 
suriko: Garenas, pašėlęs iš geismo, perkando švelnią jos odą 
po dešiniąja krūtimi... 

Riksmas jį paveikė nelyginant ledinio vandens srovė; staiga 
ją paleido, šoko iš lovos ir pasitraukė tolyn laukiniu žvilgsniu 
žiūrėdamas į ją. Jis sunkiai alsavo, veidas iš susijaudinimo 
paraudo. Akys spinduliavo įniršiu. 

- Jūs privertėte mane prarasti protą. Dabar išeikite! Privalote 
palikti mane. 

Išsigandusi ir įpykusi, kad jis vis mėgina išsprūsti iš jos glėbio, 
Katrina, norėdama vėl priglausti jį prie savęs, ištiesė rankas. 

- Ne, Garenai! Ateikite pas mane... prašau! Vardan viso to, 
kas šventa, užmirškite hercogą... Ateikite pas mane! Kartu mes 
būsime laimingi. Žinau, būsime! 


Tačiau jis švelniai atstūmė jos rankas ir drebančiais pirštais 
ėmė sagstytis liemenę. Jis palingavo galvą. Veidas pamažu atgavo 
įprastą spalvą. Katrina ėmė raudoti. Iš jos akių sruvo pykčio 
ašaros. 

- Bet kodėl? Pasakykite man, kodėl? Juk geidžiate manęs. 
Žinau... Ką tik įrodėte, kad geidžiate. Tai kodėl, kodėl? 


Garenas iš lėto atsisėdo ant lovos krašto. Su begaliniu 
švelnumu paglostė gražų ašarotą jos veidą ir uždėjo ranką ant 
auksinės galvos. Katrina išgirdo jo atodūsį. Trūkčiojančiu balsu 
ji sušuko: 

- Niekaip manęs nejtikinsite, kad jūs pats nesikankinate dėl 
šitos žiauraus, nežmoniško susilaikymo naštos, kurią užsikrovėte 
ant savo pečių. Aš vis tiek tuo nepatikėsiu! Žinau, kad esate 
nelaimingas. Bet ir toliau kvailai, atkakliai verčiate mudu taip 
absurdiškai, nenormaliai gyventi... 

Garenas netikėtai atsigręžė. Palikęs ją guolyje, nuėjo į tamsų 
kambario kampą. Ji vėl išgirdo atodūsį. Balse atsirado keistas 
švelnumas, kuriame kančios gaida skambėjo dar aštriau, nors 
stengėsi ją prislopinti. Jis deklamavo eiles. 

Katrina klausėsi tų posmų baisiai nustebusi. Nesuprato, apie 
ką jie. 

- Kas tai? - paklausė ji. 

Garenas palengva nusišypsojo. 


- O, nieko... atleiskite! Keletas vokiečių poeto, dalyvavusio 
Kryžiaus žygiuose ir globojamo imperatoriaus Frydricho II, eilučių. 
Jo vardas Valteris fon der Fogelveidė. Matote, aš kaip mūsų 
bičiulis arabas Abu al Chairas taip pat mėgstu poeziją. O dabar, 
Katrina, turiu jus palikti. Jeigu norite, miegokite čia... 

Nespėjus Katrinai jo sulaikyti, perėjo per kambarį ir pradingo 
ilgos galerijos tamsoje. Ji girdėjo tolstantį žingsnių aidą... Staiga 
Katrina pašėlo. Išlipusi iš lovos, čiupo chalatą ir batelius, 
apsirengė ir parlėkė į savo kambarį. Kai trinktelėjo durimis, 

Sara, snaudusi ant taburetės prie ugnies, krūptelėjo ir, pamačiusi 
Katriną, klausiamai pažvelgė į ją. 

- Na? - 

Katrina nuplėšė nuo kaklo vėrinį ir įniršusi sviedė kuo toliau. 
Paskui puolė trypti savo šilkinį chalatą. Akyse tvenkėsi pykčio 
ašaros. 

- Nieko, - sukūkčiojo ji. - Visiškai nieko! 

- Tai neįmanoma! 

- Tačiau taip yra, sakau tau! 

Galų gale Katrinos nervai neišlaikė. Ji pravirko įsikniaubusi 
į Saros petį, visai pamiršusi, kad yra nuogut nuogutėlė. 
Susirūpinusi ir suraukusi antakius Sara laukė, kol Katrina bent 
kiek aprims. Vos tik nustojo kūkčioti, ji švelniai palietė tą 
vietą, kur buvo įkandęs Garenas ir kur matėsi kraujo lašelis. 

Visiškai išsekusi, Katrina kaip vaikas leidosi paguldoma į lovą. 
Paskui, kol Sara tepė įdrėskimą, papasakojo, kas įvyko tarp jos 
ir Gareno, baigdama nusivylimo kupinu šūksniu: 

- Sara, jis kur kas stipresnis, negu mes manėme! Šitokia 
savitvarda. Niekas neprivers jo sulaužyti hercogui duoto pažado! 

Tačiau Sara papurtė galvą. 

- Ne tai. Aš įsitikinusi, kad jis būtų sulaužęs tą pažadą, ir 
šiandien tu beveik nugalėjai. Įtariu, kad čia dar kažkas slypi, 
bet kas tai galėtų būti? 

- Kaip sužinoti? Ką man daryti? 

- Nieko. Laukti. Galbūt laikas parodys... 

- Kad ir kaip ten būtų, - tarė Katrina įsikniaubusi į pagalvę, 
- nesitikėk, kad aš dar kartą ką nors panašaus padarysiu! 
Sara pasilenkusi pabučiavo ją. Paskui užtraukė lovos užuolaidas 
nusišypsojo: 

- Atsinešti botagą? Ar nubausi mane, kaip žadėjai? 

Dabar buvo Katrinos eilė nusijuokti, ir jai palengvėjo. Ji 
atsipalaidavusi lepiai raivėsi patogiame guolyje, ir tas pažeminimas, 
kurį išgyveno šią naktį, nebeatrodė toks kankinantis. Tai buvo 
įdomus išbandymas, ir galbūt ne taip jau blogai viskas susiklostė... 
turint galvoje, kad ji nemylėjo Gareno. 

Šitie paguodžiantys apmąstymai nesukliudė jai šią naktį sapnuoti 
keisčiausius sapnus, kuriuose svarbiausią vietą užėmė CGarenas ir 
jo erzinanti- paslaptis. 


mo 
„rų 

Katrina nesegėjo turkių vėrinio, kurio ėmė nekęsti, kai ją 
su vyru už parankės nuvedė į hercogo rūmų kambarį, kur jų 
laukė našlė hercogienė. Garenas pernelyg gerai pažinojo Pilypo 
Gerojo motiną Margaritą Bavarietę, kad tokia proga leistų žmonai 
apsirengti ką nors ryškesnio negu paprastą pilką aksominę suknelę 
virš pasidabruotos apatinės suknios, kuri puikiai derėjo su aukštu 
galvos apdangalu. Jis buvo toks aukštas, kad eidama pro duris 
Katrina turėjo palenkti galvą. Katrina pasidabino tik vienu 
papuošalu, bet nepaprastai puikiu. Tai buvo nuostabus ametistas, 
kurį supo trys žvilgantys kriaušės pavidalo briliantai; jis kabėjo 
ant auksinės grandinėlės Katrinai ant kaklo. 

Nedidukėje svetainėje, vienoje iš asmeninių hercogienės 
kambarių, stovėjo keletas drožinėtų skrynių, o palei langą rikiavosi 
kėdės. Pati hercogienė sėdėjo krėsle su aukštu atlošu, papuoštu 
jos asmeniniu herbu. Ant grindų stovėjo keletas freilinoms skirtų 
minkštų kėdučių, aptrauktų juodu aksomu. 

Nors Margaritai Bavarietei jau buvo virš penkiasdešimt, ji vis 
dar puoselėjo grožio, kuriuo kažkada garsėjo, pėdsakus. Kaip ir 
anksčiau grakščiai iškėlusi laikė galvą, o nepaprastai ilgas kaklas 
panėšėjo į gulbės. Skruostai buvo netekę mergaitiško apvalumo, 
Oo žydros akys šiek tiek išblukusios, bet žvilgsnis liko tiesus ir 
valdingas. Putlokų lūpų linija bylojo atkaklų ir stiprų būdą. Šiek 
tiek per ilga nosis buvo puikios formos. Hercogienė turėjo 
nuostabias rankas ir aukštą, dailaus stoto figūrą. 

Margarita Bavarietė gedėjo vyro. Ji nuolat dėvėjo tik juodus, 
bet prabangius drabužius. Juoda aksominė suknelė ir galvos 
apdangalas buvo apvedžioti sabalo kailiuku. Po juodu šydu, 
krintančiu nuo hercogienės galvos ir pridengiančiu kaklą, žibėjo . 
puikus aukso vėrinys, imituojantis susipynusius lapus. Ši kilni ir 
išdidi moteris taip griežtai paisė gedulo ne todėl, kad labai 
gailėjosi mirusio vyro, 0 norėdama pabrėžti savo aukštą kilmę. 
Kur kas labiau už rūstųjį Joną Bebaimį Margaritai patiko 
linksmas ir žavus Orleano hercogas, ir prancūzų karaliaus rūmuose 
visą laiką kalbėjo, esą jis jos meilužis. Gerai informuotas žmonių 
ratas skleidė gandus, kad Jonas Bebaimis nužudė hercogą iš 
pavydo, o ne dėl garbės įžeidimo. Bet kaip ten buvę, kietai 
sučiauptos Margaritos lūpos niekada neišdavė paslapties. Pilypui 
ji buvo puiki motina ir ištikima bei nesavanaudė patarėja valstybės 

reikaluose. Valdoma tvirtų ir išmanių jos rankų, Burgundija 
ramiai klestėjo, tad Pilypas, nejusdamas nė menkiausio nerimo, 
galėjo atsidėti šiaurinių provincijų reikalams. 

Aplink motiną sėdėjo keturios iš šešių hercogienės dukterų. 
Jos susikaupusios siuvinėjo didžiulę raudono šilko karo vėliavą 
su baltu švento Andrejaus kryžiumi. Tarp jų Katrina išsyk pažino 
Margaritą, jauną Gienės hercogo našlę, ir jai buvo malonu, kad 
čia sėdi moteris, kuri riaušėse, vykusiose Sent Polio rūmuose, 
mėgino išgelbėti Mišelį de Monsalvi. Katrinai pasirodė, kad šitas 
jų susitikimas simboliškas. Jaunoji hercogienė, nors jau dvidešimt 
devynerių metų amžiaus (ji buvo vyriausioji iš vaikų ir trimis 
metais vyresnė už brolį Pilypą), nuo to laiko beveik nepasikeitė. 
Ji šiek tiek nutuko, bet balta oda galbūt dar labiau švytėjo 
negu anksčiau. 


Greta žydinčios Margaritos jos sesuo Marija atrodė keistai 
bespalvė. Ji buvo labai plona, tarsi perregima, visada rengėsi 
labai kukliai lyg vienuolė, dėvėjo tamsius drabužius ir ryšėjo 
paprastas skaras, kurios atidengdavo tik siaurą jos veidą ir 
baikščias, neramias akis. Marija šeimoje buvo pati nelaimingiausia. 
Dešimties metų ji buvo susižadėjusi su grafu Pilypu de Vertiju, 
ir tos sužadėtuvės po šešerių metų tragiškai nutrūko, kai prieš 
pat sutuoktuves ji sužinojo apie didvyrišką savo sužadėtinio mirtį 
purviname Azenkūro lauke. Buvo laukiama kitų sutuoktuvių, šį 
kartą su Anžu hercogu paveldėtoju, bet žiauri hercogo Jono 
Bebaimio mirtis išskyrė juos, ir jie atsidūrė priešingose stovyklose 
- tai išardė būsimas jungtuves. Nuo to karto Marija Burgundietė 
atsakydavo visiems pretendentams. 

Kitos dvi princesės, Ana ir Agnesė, devyniolikos ir šešiolikos 
metų, buvo dar visai jaunutės mergaitės, ir nieko daugiau 
netroško, tik būti žavios, gaivios ir linksmos, nors Dižono 
skurdžiai jau giedojo Anai ditirambus ir pamaldžai vadino ją iš 
padangių nužengusiu angelu. 

Jos abi plačiai nusišypsojusios atsakė į Katrinos reveransą, 
tuo sujaudindamos jaunąją moterį. 

- Tai štai kokia jūsų Žmona, mesire Garenai, - žemu balsu 
prabilo hercogienė. - Sveikiname jūsų pasirinkimą. Ji tiesiog 
nuostabi, kuklių manierų ir ne per daug išranki tualetams - tai 
labai pagirtina. Ateikite čia, brangioji... 

Katrina besidaužančia širdimi priėjo prie hercogienės krėslo 
ir atsiklaupė šalia kukliai nulenkusi galvą. Margarita palankiai 
apžiūrėjo jaunosios moters tualeto detales, ypač vėrinį, ir 
nusišypsojo, po to pažvelgė į nuraudusį jos veidą. Ji žinojo, 
kad jos sūnus skiria šitai merginai ypatingą dėmesį, bet jos tai 
nejaudino. Visai normalu, kad princas turi meilužę, ir nors jos 
išdidumą žeidė, kad tokia garbė teks nekilmingai merginai, visgi 
sutiko, kad manieromis ir elegancija ji panaši į tikrą damą, o 
jos grožis neprilygstamas. 

- Džiaugiamės, kad tapote mūsų freilina, - maloningai tarė 
ji. - Mūsų garderobo tvarkytoja, ponia de Šatovilen, su kuria 
jus šiandien supažindinsime, nurodys jūsų pareigas. O dabar 
padarykite reveransą dukterims ir sėskite ant šitos kėdutės prie 
mūsų kojų greta madmuazelės de Vogrinjez. 

Ji mostelėjo į eilinės išvaizdos merginą, prabangiai apsirengusią 
žydros ir sidabro spalvos brokato drabužiais, kurie nemaloniai 
pabrėžė išgeltusį jos veidą. Mergina paniekinamai išsiviepė ir 
pasitraukė nuo kėdutės, skirtos Katrinai, - visa tai neprasprūdo 
nuo aštraus hercogienės žvilgsnio. 

- Norėtume, kad nepamirštumėte, - pridūrė ji nekeldama 
balso, bet tokiu griežtu tonu, kad mergina plykstelėjo, - jog 
aukšta kilmė nėra vienintelis dalykas, šio to vertas mūsų 
nuodėmingame pasaulyje, ir kad ją lengvai gali atstoti mūsų 
palankumas. Princesės turi teisę išaukštinti kuklius žmones, taipogi 
ir teisę sulyginti su žeme aroganciją bei išdidumą. 

Mari de Vogrinjez nurijo šią ištarmę ir netgi nusišypsojo 
atsakydama į drovią Katrinos šypseną. 

Hercogienė, patenkinta išsprendusi šią nemalonią situaciją, 
kreipėsi į Gareną. 

- Mesire, galite mus palikti. Norėtume su jūsų jauna žmona 
aptarti kai kuriuos namų bei moteriškus reikalus, apie kuriuos 
netinka klausytis vyrui. 

Hercogienė gimė ir auklėjimą gavo Olandijoje, tad paveldėjo 
olandų šeimininkių dorybes, meilę tvarkai ir namams. Ji nemanė, 
kad jai nedera kištis į rūmų ūkio reikalus ir kontroliavo rūmų 
išlaikymo išlaidas, virtuvę ir net paukštyną. Beveik tiksliai žinojo, 
kiek turi paklodžių, kiek kalakučių, ir ar ne per daug išleidžia 
žvakėms. Ji didžiavosi savo retais gyvūnais. Rūmų parko baseine 

užaugo jos mylimas delfinas, ir hercogienė švelniai rūpinosi 
dygiakiaule, kuriai Naujajame Bokšte po laiptine įrengė nedidelę 
buveinę. Dar turėjo didžiulę papūgą, nuostabią baltą kakadu su 
rožiniu kuodu, specialiai jai atgabentą iš Molukų salų. Kaip tik 
tą akimirką įėjo pažas, nešinas puikiu, bet blogai nusiteikusiu 
paukščiu ant paauksuotos kartelės - tai davė naują temą Katrinos 
ir hercogienės pokalbiui. Katrina nuoširdžiai susižavėjusi gėrėjosi 
paukščio kuodu ir atsakydama į smalsios hercogienės klausimą 
ėmė pasakoti apie Gedeoną, tuo užkariaudama Margaritos širdį. 
Hercogienė paukštį pavadino Kambrė, miestelio, kuriame susituokė 
su hercogu Zanua, atsiminimui. Ji nuoširdžiai juokėsi klausydamasi 
pasakojimo apie Gedeono išdaigas ir apie tai, kaip jis buvo 
išvarytas į maurų gydytojo kambarį. 

- Jūs privalote čia atgabenti ir paukštį, ir jo šeimininką, - 
tarė Margarita. - Mums įdomu pamatyti ir vieną, ir kitą. Ir 
galbūt šitas pagonis gydytojas padės išgydyti mūsų ligas, kurių 
be galo daug. 

Hercogienė buvo taip patenkinta savo naująja favorite, kad 
virėjams atnešus lengvą vakarienę, liepė pirmąją aptarnauti 
Katriną. Iš gėrimų buvo patiektas “galantas", karštas vynas su 
aromatiniais prieskoniais, kurį vartoti pradėjo velionė Flandrijos 
Margarita, labai mėgusi pati jį sutaisyti. 

Apsupta tokio geranoriškumo ir simpatijos, Katrina greitai 
nustojo varžytis. Pajuto, kad čia gali būti laiminga, nors dvi ar 
trys jos naujosios draugės, kaip kad Mari de Vogrinjez, skersakiavo 
į ją. Ji mielai suvalgė porą pyragaičių su kremu ir išgėrė punšo 
taurę. Garenas buvo ją perspėjęs, kad hercogienė palankiai 
vertina gerą apetitą. 

Jos baigė vakarieniauti, ir, tarnui nurenkant stalą, įėjo pažas. 
Jis pranešė hercogienei, kad hercogo asmens apsaugos raitelis, 
atšuoliavęs iš Araso, turi jai laišką. 

- Atveskite jį! - įsakė Margarita. 

Po kelių minučių jos išgirdo žmogaus, dėvinčio šarvus, žingsnius, 
aidinčius plytelėmis grįstame prieškambaryje. Netrukus į kambarį 
įėjo Žmogus, apsirengęs žalią, plieninėmis plokštėmis išsiuvinėtą 
uniformą, kokią dėvėjo asmeninės hercogo apsaugos vyrai. Jis 
nebuvo labai aukšto ūgio, bet nepaprastai tvirto sudėjimo. Pažas 
privedė jį prie hercogienės, ir šis priklaupė prieš ją. Spausdamas 

po pažastimi dulkėtą šalmą, iš liemenės ištraukė pergamento 
ritinėlį su hercogo antspaudu ir pagarbiai nulenkęs galvą padavė 
jį hercogienei. Ši galva tankiais, trumpai nukirptais plaukais 
Katrinai pasirodė keistai pažįstama. Geriau įsižiūrėjusi, džiaugs- 
mingai nustebo. Nejaugi tai jis? Ar tai ne šviesos ir jos 
vaizduotės žaismas? Tačiau šis profilis su ereliška nosimi buvo 
tas pats, kurį išsaugojo atmintyje per daugelį metų. 

- Jūs atvykote tiesiai iš Araso? - paklausė hercogienė. 

- Taip, ponia, ir laukiu jūsų šviesybės nurodymų. Monsinjoras 
hercogas įsakė skubėti kiek tik įmanoma. Naujienos, kurias 
atgabenau, ypatingai svarbios, - nepažįstamasis kalbėjo nesivaržy - 
damas, bet pagarbiai. 

Išgirdus tą balsą, dabar šiek tiek žemesnį, negu ji prisiminė, 
paskutinės Katrinos abejonės išsisklaidė. Tai buvo ne kas kitas, 
o hercogo kavalerijos karininkas Landri Pigasas, jos vaikystės 
draugas. 

Jis nepastebėjo jos. Tik vieną kartelį mestelėjo akį į 
besišnabždančias freilinas. Katrinai teko sukaupti visą išmoktą 
rūmų etiketo patirtį, kad susivaldytų ir visus šokiruodama nepultų 
glėbesčiuotis su senu draugu. Deja, tai, ką lengvabūdiškai galėjo 
iškrėsti Katrina Legua, buvo draudžiama poniai de Brazi, ypač 
hercogienės akivaizdoje. 

Hercogienė paėmė pergamentą su didžiuliu raudonu antspaudu 
ir išvyniojo laikydama abiem rankomis. Suraukusi antakius įdėmiai 
perskaitė laišką, kuris pasirodė besąs gana trumpas. 

Jos veidas pamažu apniuko, lūpos kietai susičiaupė. Greta 
esančių smalsumas pavirto išgąsčiu;, naujienos veikiausiai buvo 
blogos. 

Rankos mostu hercogienė paleido Landri. Jis atsistojo ir išėjo 
iš karališkųjų apartamentų. Katrina atsidususi pažvelgė jam 
pavymui, pasižadėjusi, kad pasitaikius progai tučtuojau jį susiras... 

Margarita Bavarietė sėdėjo tylėdama, vieną ranką pasidėjusi 
ant krėslo ranktūrio, o kita parėmusi galvą. Ji rymojo giliai 
susimsąčiusi. Po minutės išsitiesė ir apsidairė, iš pradžių pažvelgė 
į freilinas, paskui - į dukras. 

- Ponios, - tarė lėtai ir iškilmingai, - mūsų valdovas ir sūnus 
atsiuntė mums nepaprastai svarbių naujienų. Jaučiame, kad jos 
tarsi sunki našta prislėgs mūsų pečius. Monsinjoras liepia kuo 

greičiau atvykti dviem seserims, ir kai kurioms iš jūsų teks jas 
lydėti. 

Šias naujienas moterys sutiko susijaudinusios, šūkčiodamos iš 
smalsumo. Tuomet hercogienė pasisuko į vyriausiąją dukterį ir 
tiriamai pažiūrėjo į ją. 

- Margarita, - tarė ji, - jūsų brolis pageidauja, kad jūs dar 
kartą priimtumėt šventą santuokos sakramentą. Jis pažadėjo jūsų 
ranką turtingam ir kilniam senjorui, šlovingo vardo ir senos 
giminės Žmogui. 

- Kas jis, mamyte? - paklausė išbalusi Margarita. 

- Jums teks tapti Artūro Bretaniečio, grafo de Rišmono 
žmona. O jūs, Ana... - tęsė hercogienė lediniu veidu, atsigręždama 
į jauną savo dukterį. 

- Taip, mamyte. 

- Mano vaikeli, jūsų brolis ir jums išrinko vyrą. Jis ketina 
ištekinti jus kartu su seserimi už Prancūzijos regento... Bredfordo 
hercogo. 

Tariant paskutinius žodžius, hercogienės balsas virptelėjo, bet 
ją nutraukė išgąstingas jaunosios merginos šūksnis: 

- Aš privalau ištekėti už anglo? 

- Jis - brolio sąjungininkas, - šiek tiek prisiversdama tarė 
hercogienė, - ir politika reikalauja, kad mūsų ir... karaliaus 
Henriko šeimos būtų susijusios glaudžiais ryšiais... 

Iš kito kambario galo pasigirdo šiurkštus ir stiprus balsas. 

- Prancūzijos karalius - monsinjoras Karolis, o anglas - nė 
kiek ne geresnis už vagį! Jeigu ta kekšė Izabo nebūtų paskelbusi 
savo sūnaus neteisėtai gimusiu Bastardu, dėl to niekas neabejotų! 

Pro duris įžengė aukšta, tvirto sudėjimo moteris, įžengė taip, 
kaip Žmonės, įpratę, kad durys pačios prieš juos atsidaro. Ji 
panėšėjo į pėstininką, dėvėjo ryškiai raudoną suknelę, kuri einant 
plazdėjo, o švelnus balto muslino kykas, gaubiantis veidą, tik 
dar labiau ryškino vyrišką jos išvaizdą. Hercogienė, visai 
nesupykusi, kad šitaip buvo nutraukta, šypsodamasi žvelgė į ją. 
Visi rūmai žinojo, kad garbingoji Ermengarda de Šatovilen, 
hercogienės garderobo tvarkytoja, turėjo privilegiją sakyti savo 
nuomonę, ir kad buvo nesutaikoma sąjungos su Anglija priešininkė 
ir galėjo tai pareikšti girdint visam Anglijos karaliaus dvarui, 
jeigu būtų maniusi, kad jos nuomonė verta dėmesio. Ji nekentė 

anglų ir stengėsi, kad visi tai žinotų. Iš tikrųjų ne vienas šaunus 
karys turėjo išsigandęs sprukti, susidūręs su jos netramdomu 
įniršiu. 

- Mano brangioji, - švelniai tarė hercogienė, - labai gaila, 
bet dėl Karolio gimimo esama šiokių tokių abejonių. 

- Tik ne man, ir aš labai didžiuojuosi, kad esu prancūzaitė, 
taipogi ir tuo, kad kilusi iš Burgundijos! O šitą švelnią avelę 
nori atiduoti anglų mėsininkui, ar ne? - paklausė ji su nuostaba 
mostelėdama stebėtinai grakščia ranka princesės link. Išgirdusi 
šiuos žodžius, princesė visai nusiminė. Pamiršusi etiketą, ji tyliai 
pravirko. 

- Brangioji Ermengarda, šito nori hercogas. Kaip ištikima 
burgundė, jūs žinote, kad jo norams reikia paklusti. 

- Šitai labiausiai ir siutina mane! - tarė ponia Ermengarda, 
sunkiai susmukdama į krėslą, kurį ką tik paliko Ana Burgundietė, 
atsiklaupusi šalia motinos. Staiga ji pamatė Katriną, kuri 
susidomėjusi stebėjo ją, vos tik įžengusią į kambarį. 

Rodydama į Katriną, Ermengarda paklausė: 

- Tai naujoji jūsų freilina? 

- Taip, tai ponia Katrina de Brazi, - atsakė hercogienė, o 
Katrina padarė žemą reveransą, kurio, jos nuomone, nusipelnė 
ši svarbi ponia. O šioji apžiūrinėjo ją, linktelėjimu atsakiusi į 
reveransą, paskui geraširdiškai pasišaipė: 

- Jūs nuostabi! Tačiau, mano brangioji, jeigu būčiau jūsų 
vyras, pastatyčiau prie jūsų stiprią apsaugą! Čia nepažįstu nė 
vieno dvariškio, kuris artimiausiu metu nemėgins pasiguldyti jus 
į savo lovą. 

- Ermengarda! - papriekaištavo hercogienė. - Jūs trikdote šitą 
kūdikį! 

- Ba! - sušuko ponia Ermengarda ir plačiai nusišypsojo, 
parodydama eilę puikių lygių baltų dantų. - Komplimentas dar 
nė vieno nenužudė, ir drįstu manyti, kad ponia Katrina nemažai 
jų prisiklausė. 

Geroji moteriškė, be abejonės, ir toliau būtų šnekėjusi šia 
tema, nes labai mėgo pasakojimus apie meilės intrigas ir 
nepadorius juokelius. Tačiau hercogienė Margarita greitai ją 
nutraukė ir liepė moterims pradėti krauti skrynias būsimai kelionei 

į Flandriją. Ji įsakė palikti ją vieną su brangiąja drauge ponia 
de Šatovilen, su kuria ketino aptarti nemažai svarbių reikalų. 

Katrina kartu su kitomis padarė žemą reveransą ir išėjo iš 
kambario, ketindama kuo greičiau susiieškoti Landri. Tačiau kai 
jos išėjo į galeriją, Mari de Vogrinjez peštelėjo ją už rankovės. 

- Mane labai sudomino jūsų suknelės aksomas, brangioji. Ar 
pirkote jį savo dėdės krautuvėlėje? 

- Ne, - saldžiai atsakė Katrina, prisiminusi, ką jai kalbėjo 
Garenas, - jį man atgabeno iš pačios Genujos jūsų senelio 
asHiukai. 


Dešimtas skyrius 
Arno de Monsalvi 


Katrina nedelsdama patraukė ieškoti Landri, bet taip ir nerado 
jo. Hercogo kavalerijos kareivinės buvo netoli arklidžių, toje 
rūmų dalyje, kur freilina be hercogienės leidimo negalėjo patekti. 
Be to, ginklanešys, į kurį ji kreipėsi, pasakė, kad Landri Pigasas 
Dižone bus labai trumpai. Dabar jis ilsisi, o paskui vėl sės ant 
arklio šį vakarą, kad nugabentų į Beoną telegramas, kurias ką 
tik atnešė iš kanclerio Roleno. Jis tikriausiai išjos iš miesto dar 
prieš vakarines pamaldas. 

Katrina nebedrįso daugiau klausinėti. Be to, einant namo, jai 
dingtelėjo, kad jeigu su rūmų damomis lydės princeses į Flandriją, 
ten, Žinoma, pasitaikys proga susitikti vaikystės draugą. Ji prisiekė, 
kad tąsyk jau tikrai niekas jai nesukliudys. Katrina netvėrė 
kailyje iš džiaugsmo, kad vėl pasimatys su juo, nes, be viso 
kito, jis buvo viena iš nedaugelio grandžių, siejusių ją su 
praeitimi, su tomis dienomis, kai gyveno ant Mainininkų tilto, 
su Paryžiaus gatvėmis, kurios taip įsirėžė į atmintį, ir su siaubingu 
miestelėnų sukilimu. 

Tačiau keletą savaičių ji beveik neturėjo laiko gyventi 
prisiminimais. Pirmiausia jos reikėjo našlei hercogienei, kuri ją 
pamilo ir vis dažniau pasigesdavo jos paslaugų, kviesdamasi į 
rūmus beveik kiekvieną dieną. Katrina sužinojo, kad ji ir Mari 
de Vogrinjez, hercogienės krikštaduktė, privalo rūpintis herco- 
gienės garderobu. Artimai bendraudamos, jos kartais išleisdavo 

savo nagučius ir kandžiai viena kitai įgeldavo. Katrina būtų 
mielai apsiėjusi be šito nedidelio karo, nes tai merginai ji 
nejautė nieko, vien abejingą panieką. Tačiau ne jos būdui 
kantriai kęsti nuolat laidomus dygius žodelius, kuriais Mari 
įžeidinėjo jos išdidumą. Svarbiausias ginklas šioje kovoje buvo 
dėdulės Matjė audiniai ir Vogrinjez senelio asilai. Pastarasis 
iškilo į aukštuomenę visai neseniai. Savo turtus susikrovė ne 
visai legaliais, bet pelningais būdais, savo brangiaisiais asilais 
gabendamas kontrabandą. 

Kitas rūpestis, užimantis didžiąją jaunosios moters laiko dalį, 
buvo kelionė į Flandriją ir pasiruošimas abiejų princesių vestuvėms. 
Katrina, būdama atsakinga už garderobą, rimtai rūpinosi abiejų 
princesių kraičiu. Ji padėjo joms pasirinkti audeklus ir suknelių 
modelius. Kartu su Ermengarda de Šatovilen jos neatstojo nuo 
ponios Hobertos, gerbiamos siuvėjos. Katrina labai apdairiai 
rūsčiąją garderobo tvarkytoją padarė savo sąjungininke. Tai buvo 
išmintingas ir kartu paperkantis mostas. Ji padovanojo skaisčiai 
raudono auksu atausto (Genujos aksomo atraižą, kurią surado 
dėdės krautuvėlėje. Dovana grafienę labai sužavėjo. Pasirodė, 
kad Ermengarda aistringai mėgo ryškias, o ypač ryškiai raudoną, 
spalvas, kurios, anot jos, pabrėžė iš prigimties didingą jos stotą. 
Aksomo atraiža ir kerinti Katrinos šypsena sykiu su subtiliu 
nusimanymu drabužiuose, be jokios abejonės, palenkė grafienę 
jaunos valstybės iždininko žmonos pusėn. 

O asmeniniame rūmų damos gyvenime nebuvo jokių įvykių. 
Gyvenimas su Garenu plaukė ramiai ir vienodai, kiekviena nauja 
diena panėšėjo į praėjusią. Iždininkas retai kada priiminėjo 
svečius ir, gerai suprasdamas, kiek pavydo kitiems žmonėms kelia 
didelis turtas, ne per daug mėgo jį rodyti. Jeigu ir išryškėdavo 
polinkis išorinei prabangai intymioje namų aplinkoje, tai tik savo 
paties malonumui, savo akių džiaugsmui. 

Labiau už didelius pokylius, triukšmingas šventes, jis mėgo 
prie židinio tyliai žaisti šachmatais, skaityti knygas, žiūrinėti savo 
brangenybes, O pastaruoju metu - bendrauti su Abu al Chairu, 
kurio išsilavinimas ir rytietiška išmintis teikė jam didelį malonumą. 

Jiedu dažnai ilgai kalbėdavosi. Kartais pokalbiuose dalyvaudavo 
ir Katrina, bet tie pašnekesiai kėlė jai nuobodulį ir žiovulį, nes, 
skirtingai nuo Gareno, ji nesidomėjo medicinos paslaptimis ir 

toksikologija - pavojingu bei subtiliu mokslu apie nuodus. Mažasis 
gydytojas mauras buvo ne tik labai sumanus savo laiko gydytojas 
praktikas. Jis buvo dar puikesnis toksikologas. 

Pagaliau abi princesės, Margarita ir Ana, turėjo palikti Dižoną. 
Buvo jau kovo pabaiga, kai pro Vilhelmo vartus iškeliavo didžiulė 
arklių, vežimų, furgonų ir nešulinių mulų vilkstinė. Miesto 
įtvirtinimai netrukus nutolo, ir štai Dižonas, fantastiškas jo 
siluetas, prismaigstytas bokštų ir špilių, iš toli atrodančių kaip 
iečių miškas, pranyko iš akių. 

Katrina nelabai nustebo, kad nebuvo taip linksma, kaip kad 
būna tokiose kelionėse.  Hercogienės Margaritos sveikata 
pastaruoju metu gerokai pablogėjo, ir jai teko atsisakyti ankstesnio 
ketinimo lydėti savo dukteris. Grafienė Ermengarda vyko kaip 
jos atstovė ir turėjo abiem princesėms būti duenja. 

Ermengarda de Šatovilen, patogiai įsitaisiusi balne, apsisiautusi 
didžiulę tamsiai raudoną, rudosios lapės kailiu papuoštą mantiją, 
su kuria ir taip įspūdinga jos figūra atrodė dvigubai stambesnė, 
jojo ant eidininko greta Katrinos. Jos nesikalbėjo, tylomis gėrėjosi 
jauna, ką tik išsiskleidusia medžių žaluma, traukė į plaučius 
žvarboką ankstyvo ryto orą ir gėrėjosi vaiskia saulės šviesa, kuri 
taip retai švystelėdavo siaurose, išsiraizgiusiose ir purvinose miesto 
gatvėse. Katrinai visuomet labai patiko keliauti, kad ir netoli, 
o ši kelionė priminė kupiną įvykių ir nuotykių kelią, su dėde 
Matjė nukeliautą prieš metus. | 

Grafienė Ermengarda taip pat mėgo keliauti, bet dėl kitų 
priežasčių. Juk malonu turėti galimybę patenkinti nepasotinamą 
smalsumą ir susitikti su naujais žmonėmis, išvysti naujas vietas. 
Taip pat jai patiko lėta ir rami arklių žinginė niekad 
nesibaigiančiais keliais, leidžianti pasnausti knapsint galva, be to, 
manė, kad grynas oras suteiks malonų geros sveikatos pojūtį ir 
sužadins apetitą. 

Burgundijos hercogas savo sesers laukė Amjene, kur turėjo 
įvykti abiejų santuokų ceremonija. Šios vedybos buvo ilgus 
mėnesius trukusių derybų ir svarstymų su Anglijos regentu ir 
Bretanės hercogu rezultatas. Jis specialiai pasirinko vyskupų 
miestą, bent jau formaliai esantį niekieno žemėje, kad neįžeistų 
Savojos hercogo, su kuriuo ilgai užtrukusios taikos derybos dar 
nebuvo baigtos. Tačiau tikroji tokio pasirinkimo priežastis buvo 

ta, kad Amjeno vyskupas buvo ištikimas hercogo tarnas, ir 
Amjene Pilypas jautėsi kaip namuose. 

Kai po ilgos ir nuobodžios kelionės per nuniokotas Šiu 
žemes princesės su palyda pasiekė Somą, beveik visi grafienės 
Ermengardos pokalbiai pamažu virto trumpais, bet išraiškingais 
šūksniais, visai nederančiais rūmų damai. Garbiosios damos pykčio 
priežastis buvo ta, kad, kur tik važiavo ištaigingas karališkasis 
kortežas, visur regėjo vien išsekusius, apdriskusius, iš padilbų 
žvelgiančius vyrus, moteris ir bado nukamuotus vaikus. 

Kur tik pasirodydavo nedori anglų kareivos, visur pasėdavo 
skurdą, badą, baimę ir neapykantą. Jau besibaigianti žiema buvo 
siaubinga. Badas, kurį sukėlė laukuose sudegintas derlius, marino 
žmones ir šimto lygų spinduliu nesutikdavai nė gyvos dvasios. 
Nuniokoti kaimai nerodė jokių gyvybės ženklų. Kelionė, Katrinai 
buvusi tokia maloni, kol jojo per Burgundiją, dabar virto 
nesibaigiančiu košmaru. 

Jaunoji moteris su skaudama širdimi užmerkdavo akis, 
regėdama, kaip kareivių eskortas mediniais iečių kotais varo 
šalin leisgyvius nuo bado žmones, išdrįsusius paprašyti išmaldos. 
Tačiau kiekvieną kartą, kai taip atsitikdavo, įsikišdavo pasipiktinusi 
princesė Ana, karčiai priekaištaudama kareiviams dėl jų žiaurumo. 
Dosni jos širdis negalėjo neužjausti kenčiančių žmonių, ir visur 
pakeliui princesė dalijo gausią išmaldą, palikdama švytintį švelnaus 
gerumo ir užuojautos pėdsaką, kol jos piniginė ir rankos visai 
ištuštėjo. Jeigu Garenas pagarbiai, bet tvirtai nebūtų pasipriešinęs 
princesės ketinimams, be jokios abejonės, pakeliui ji būtų išdalinusi 
visus trisdešimt aukso ekiu, kuriuos gabeno nešuliniai mulai. Šie 
pinigai buvo dalis šimto tūkstančių ekiu princesės kraičio, kurio 
pareikalavo anglų hercogas, ir tos sumos dydis vis labiau erzino 
ponią Ermengardą. 

- Ko dar reikia tam godžiajam “godemui“?* - klausė ji 
Katrinos, kai pagaliau horizonte pasirodė Amjeno sienos. - Jis 
čia atėjo neteisėtai, neprašytas ir sunkia iš mūsų krašto paskutinį 
kraujo lašą. Ima į žmonas pačią mieliausią, žaviausią ir doriausią 
iš mūsų princesių ir dar reikalauja aukso, kuomet turėtų pulti 


* “Godemas" - šitaip prancūzų valstiečiai pravardžiavo užkariautojus anglus; iš 
anglų kalbos “god damn“ - “velniai griebtų“. 

ant kelių ir bučiuoti žemę prie jos kojų, dėkodamas už Dangaus 
suteiktą malonę! Aš nesitveriu iš pykčio, ponia Katrina, tiesiog 
siuntu matydama, kaip hercogas šitam senam mūsų šalies priešui 
tiesia ranką ir, negana to, atiduoda jam savo tikrą, nuostabią 
seserį... | 

- Manau, jis šitaip elgiasi tik norėdamas atkeršyti karaliui 
Karoliui. Jis baisiai nekenčia karaliaus. | 

- Atkeršyti - galbūt; bet taip pat tikėdamasis užgrobti jo 
sostą, - toliau samprotavo grafienė. - Šitaip elgiasi tik neištikimas 
vasalas. Netgi jeigu tas vasalas - valdantis princas ir bando 
užmiršti savo pareigas. Tai - nesąžininga, štai ir viskas! 

Katrinos lūpose, sutrūkinėjusiose nuo įsismarkavusio ledinio 
vėjo, vaikančio debesis aukštai virš Amjeno bokštų ir špilių, 
šmėžtelėjo šypsena. 

- Grafiene, tai pavojingi žodžiai, - tarė ji vylingai. - Jie gali 
būti pavojingi tiek jums, tiek ir man, jeigu hercogas išgirstų. 

Tačiau į ją įsmeigtas garbiosios damos žvilgsnis buvo toks 
atviras, sąžiningas ir išdidus, kad Katrina pasijuto raustanti. 

- Hercogas puikiausiai žino mano pažiūras, ponia Katrina. 
Kilminga moteris nemeluoja netgi hercogui Burgundiečiui! Tai, 
ką dabar jums kalbu, galiu pakartoti ir jam! 

Katrina negalėjo ja nesižavėti. Storulė, skardžiabalsė ir truputį 
komiška Ermengarda priklausė garbingai ir kilmingai senai giminei, 
ir tos aukštos kilmės negalėjo paslėpti nei per didelis riebalų 
kiekis, nei ekscentriškas elgesys. Jos kilnumas ir išdidus savo 
vertės pajautimas buvo įgimti ir neleido pasireikšti jokioms 
niekingoms žmogiškoms silpnybėms. Ji buvo ištikima draugė, bet 
galėjo tapti grėsmingu priešu. Kur kas išmintingiau būti santarvėje 
su ja. 

Vos tik įžengus į Amjeną, princesės tuoj pat nuskubėjo pas 
brolį, laukiantį jų vyskupo rūmuose. Tuo metu jų palyda įsikūrė 
jai skirtuose namuose. Ermengarda, aišku, lydėjo abi jaunąsias 
savo globotines, o Katrina ir jos vyras tvarkėsi name, esančiame 
vos keli žingsniai nuo didžiulės katedros, pastatytos iš balto 
akmens. Iš kitos pusės pro namų langus buvo matyti ramus 
kanalas. Šis namas, nors ir nedidelis, bet labai patogus ir jaukus, 
priklausė vienam iš garsiausių mieste audinių pirkliui, su kuriuo 
hercogo iždininkas palaikė glaudžius dalykinius ryšius. (Garenas 

jau iš anksto buvo nusiuntęs savo valdytoją, liokajų ir sekretorių 
Tjerseliną, taip pat Saros prižiūrimas Katrinos tarnaites. Jie, 
saugomi ginkluotos palydos, nugabeno didžiąją bagažo dalį, ir, 
kai Katrina įžengė į audinių pirklio namus, susižavėjusi rado 
visus daiktus savo vietose. Židinyje liepsnojo ugnis, jos miegamasis 
- patogiai įrengtas ir papuoštas išsiuvinėtais kilimais, lova paklota, 
o į spalvotą fajansinę vazą įmerkta didžiulė žibuoklių puokštė 
skleidė subtilų ir švelnų aromatą. Ant svetainėje padengto stalo 
buvo patiektas valgis. 

Nors ir kukli, jų buveinė siaubingai perpildytame mieste, kur 
žmonės už menkiausią kampą mokėjo didžiulius pinigus, buvo 
reta prabanga ir privilegija. Gausios Bretanės ir Bedfordo hercogo, 
grafo de Rišmono palydos, taip pat anglų grafų Safolko ir 
Solsberio svitos plūste užplūdo miestą. Dažnas Amjeno miestelėnas 
buvo priverstas su šeima ir tarnais glaustis viename kambarėlyje, 
kad liktų daugiau vietos žymių ponų, kurie atvyko į derybas 
su hercogu Pilypu, svečiams - daugiausia įžūliems ir ne itin 
mandagiems. 

Virš kiekvieno namo langų kabėjo skydai su herbais, gausybė 
vėliavų ir vėliavėlių plazdėjo dvelkiant vakariniam vėjeliui. Visus 
namus į rytus nuo vyskupo rūmų puošė Bretanės hercogo spalvos 
ir emblemos su juodomis šermuonėlių uodegomis sidabriniame 
fone, o vakarinėje miesto dalyje vyravo vertikalios kraujo spalvos 
grafo de Fua juostos. Pietinė dalis priklausė Bedfordo hercogui, 
kurio herbą puošė raudona Lankasterio rožė. Anglų hercogas 
ir jo bei grafų Safolko ir Solsberio palydovai buvo užėmę beveik 
pusę miesto. Burgundiečiai glaudėsi šiaurinėje dalyje, o Amjeno 
vyskupo tarnams teko ieškoti prieglobsčio kur kas išmanė. 

Nors ir išvargusi, Katrina niekaip negalėjo užmigti. Kiaurą 
naktį mieste aidėjo dainos, šūksmai ir griaudėjo fanfaros, kad 
net drebėjo namų sienos. Ir tai buvo tik prabangių ir besaikių 
švenčių preliudija, kaip buvo pažadėjęs hercogas Pilypas. Prie 
įkyraus išorės triukšmo prisidėjo ir jos pačios nervinė būsena. 
Garenas, iškviestas savo valdovo, apsilankė vyskupo rūmuose. 
Grįžęs iš ten, užėjo pas žmoną, jau gulinčią lovoje. Ji plepėjo 
su Sara, kuri valė, lankstė ir tvarkė savo ponios sukneles. 

- Rytoj vakare puotos, skirtos sužadėtinių garbei, metu jūs 
būsite pristatyta monsinjoru, - sausai tarė jis. - Linkiu labos 
nakties. 

Kitą vakarą vyskupo rūmai skendėjo rausvoje šviesoje, lyg 
apimti gaisro liepsnos. Ant bokštų parapetų išdėliotos statinės 
su degančia derva, kartu su pro aukštus gotikinius langus 
srūvančia auksine ir rausva šviesa ant netoliese stūksančios 
katedros įmantriai išraižytų balto akmens sienų atsispindėjo nieko 
gero nelemiančiais atšvaitais, apgaubdamos skulptūras ir bareljefus 
kažkokiu nežemišku švytėjimu. Iš kiekvienos ambrazūros iki pat 
žemės nuleistos šilkinių audeklų kaskados plevėsavo vėjyje, o 
kiekvieno stulpo viršūnėje plaikstėsi vėliava. 

Turgaus aikštėje, kur sargyba vos benulaikė žioplių ir smalsių 
praeivių minią, miestelėnai galėjo stebėti prieš akis atsiveriantį 
margumyną. Buvo ten baronų ir riterių su brangakmeniais 
tviskančiais dubletais, atsargiai žengiančių absurdiškai pailgintais 
ir nusmailintais batais, tarp kurių pasitaikydavo tokių ilgų, kad 
smailas jų nosis plonytėmis aukso grandinėlėmis tekdavo pritvirtinti 
prie juosmens. Kai kurie riteriai dėvėjo didžiulius, išsiuvinėtus, 
keistai ant galvos uždėtus gobtuvus, kiti puikavosi pernelyg 
ilgomis, žemę siekiančiomis rankovėmis, kurių kraštai buvo 
iškarpyti ir kurias stengėsi iššaukiančiai pademonstruoti. Damos 
buvo pasipuošusios pačiais įmantriausiais apdarais ir žibėjo 
brangenybėmis; ant galvų kūpsojo įvairiausių formų galvos 
apdangalai, apsiūti kailiu ir brokatu. Žengė jos oriai, paskui 
save vilkdamos sunkius atlasinius, aksominius, brokato arba auksu 
ataustus šventinių suknelių šleifus. Šitie akinantys pavidalai 
atsainiai traukė į rūmų iškilmes, atskirti nuo minios dvigubos 
ginkluotų  gvardiečių grandinės, nelyginant neregėtų žvaigždžių 
spiečius, iš kurių kiekviena blykstels akimirką fakelų šviesoje, o 
paskui pradings tamsiuose rūmų durų nasruose. 

Langai aplink visą turgaus aikštę buvo pilni žiūrovų, ir 
hercogo, nepašykštėjusio fakelams ir žvakėms, dėka viskas buvo 
užlieta šviesos. 

Prie vieno iš rūmų langų stovėjo Katrina, stebėdama, regis, 
begalinį svečių srautą. Ji dar dieną atvyko į rūmus su savo 
tarnais ir skryniomis, kuriose buvo būsimam baliui skirti puošnūs 
apdarai ir papuošalai. 

Garderobo tvarkytoja išsireikalavo, kad ji viena rūpintųsi 
Katrinos, kuri turėjo būti pristatyta hercogui, tualetu. Ermengarda 
užrakino ją savo kambaryje norėdama būti tikra, kad Katrina 
iš nuobodžio ar smalsumo nepasirodys svečiams anksčiau, negu 
dera, o pati nuėjo apžiūrėti princesių drabužių. Pačios Katrinos 
tualetas jau buvo seniai pabaigtas, ir dabar ji, tikėdamasi, kad 
taip greičiau pralėks laikas, žvelgė pro langą... 

- Nežinau, ar princesės Ana ir Margarita atleis jums už jūsų 
grožį šį vakarą? Bijau, kad jų puikumas bus šiek tiek pritemdytas, 
kaip kad šviečiant saulei nublanksta žvaigždės. Negerai, mano 
brangioji, taip gražiai atrodyti! Tai nepadoru, beveik skandalinga! 

Ermengarda atrodė rimtai sunerimusi, bet, nepaisant to, jos 
pagyrimas buvo nuoširdus. Tačiau šį kartą komplimentai nesuteikė 
ypatingo džiaugsmo Katrinai. Ji jautė neapsakomą liūdesį ir 
nuovargį ir būtų mielai nusirengusi stebuklingą savo apdarą, kad 
galėtų jaukiai įsitaisyti baltame minkštame guolyje virš žalių 
kanalo vandenų. Dar niekada nesijautė tokia vieniša. 

Greitai jos pasiimti ateis Garenas. Paims jos ranką ir nusives 
į išdabintą salę, kur jau renkasi svečiai. Ten ji padarys reveransą 
hercogui Pilypui, jo seserims princesėms ir būsimiems jų vyrams. 
Ji vėl pažvelgs į tas pilkas akis, kurių neįžvelgiama ramybė 
kažkada jau buvo privertusi ją sutrikti. Ji žinojo, jog hercogas 
Pilypas nori su ja pasimatyti, kad šį vakarą galėtų patenkinti 
savo aistrą, bet ši mintis jos nė kiek nedžiugino. Jos nė trupučio 
nejaudino tai, kad šitas aukštos kilmės galingas hercogas siekė 
jos, netgi savotiškai mylėjo. Minioje, besiveržiančioje į rūmus, ji 
pastebėjo vieną porą. Jiedu atrodė labai jaunučiai, kavalierius - 
dar beveik berniukas, toks pat baltapūkis kaip Mišelis de 
Monsalvi, švariai nusiskutęs ir švytintis su savo tamsiai mėlyno 
atlaso kostiumu, vedė už rankos merginą - veikiau mergaitę - 
irgi šviesiaplaukę, su rausvų rožių vainikėliu susegtais plaukais, 
tokių gaivių rožių, kaip ir jos rausvo muaro suknelė. Jaunuolis 
vis palinkdavo prie savo mylimosios ir kažką šnibždėjo į ausytę. 
Ji juokėsi ir raudo. Katrina įsivaizdavo, kaip jie spaudžia vienas 
kito rankas, švelniai šnabždasi, aistringai ir godžiai bučiuojasi. 
Jiedu jautėsi, lyg pasaulyje būtų buvę vieni. Jis nė sykio 
nepažvelgė į akinančiai puošnias, dažnai nepaprastai nuostabias 
aplink besisukiojančias moteris. Išdykėliškos jos akutės nė karto 

nenuklydo nuo jo veido. Jiedu mylėjo vienas kitą taip ugningai, 
kaip gali tik labai jaunos būtybės, ir jiems net nedingtelėjo 
slėpti savo aistrą. Jie buvo laimingi... 

Tą dievišką laimę Katrina palygino su savo egzistavimo tuštuma. 
Liūdinti, bet vieniša širdis, vyras, kuris išpuošė ją puikiais 
drabužiais, kad sviestų į kito vyriškio glėbį, nepažįstamųjų 
gašlumas, nė kiek jos nesujaudinantis, nors daugybę naktų juto 
maudžiantį, nenumalšintą, nepasotintą geismą, o kraujas, rodės, 
virė gyslose. Ir pagaliau vienintelio, kurį mylėjo, vyriškio panieka... 
Taip, tai buvo liūdna išvada. 

- Jūsų vyras jau čia, ponia Katrina, - pasigirdo už nugaros 
grafienės balsas. 

Katrina negirdėjo, kaip įėjo garderobo tvarkytoja, tačiau tai 
buvo ji, iššaukiančiai neskoninga, bet įspūdinga povyza, raudono 
su auksiniu raštu aksomo suknele ir aukštu, nelyginant katedra, 
galvos apdangalu. Atrodo, ji užpildė visą tuščią erdvę ir beveik 
visai užstojo Gareną, kurio juodas siluetas blankiai šmėksojo 
durų fone. 

Jis žengtelėjo į priekį, tyrinėjančiu žvilgsniu nužvelgė Katriną 
ir pareiškė: 

- Puiku! 

- Tiesiog nuostabu! - pataisė jį Ermengarda. - Kvapą gniaužia! 

Pasakyta buvo taikliai. Tą vakarą Katrina atrodė nuostabi, 
nes apdaras buvo apgalvotai paprastas. Lygaus juodo aksomo 
suknelė, po krūtine sujuosta to paties audeklo plačia juosta, 
nebuvo išmarginta, tik labai ilgos rankovės švysčiojo juodo brokato 
pamušalu. Nepretenzingas audinys ir griežtas kirpimas kontrastavo 
su gilia iškirpte, dar labiau paryškinančia akinančią jos odos 
spalvą. Iš priekio dekoltė buvo trikampio formos, taip smarkiai 
apnuoginanti krūtinę, kiek tik leido padorumas, ir beveik visai 
atidengianti pečius. Nugaroje dekoltė baigėsi Žemai po mentimis. 
O labai ilgos rankovės, priešingai, iki pat pirštų dengė rankas. 
Salėje daug moterų bus taip iššaukiančiai apsirengusios, tačiau 
nė viena neatrodys tokia apsinuoginusi, kaip Katrina, savo 
suknelės tiršto matinio juodumo dėka. Dar vienas drąsus grafienės 
de Šatovilen sugalvotas akcentas buvo tas, kad Katrina neturėjo 
galvos apdangalo. Puiki jos plaukų kupeta laisvai krito ant pečių, 
kaip jaunos mergaitės. Vienintelis brangakmenis, tačiau toks, 

kurio švytėjimas prikaustydavo žvilgsnius, puošė jaunosios moters 
kaktą; jis buvo pritvirtintas ant auksinio lankelio, kurį dengė 
plaukai. Tai buvo juodas deimantas, kerintis kaip pikta lemianti 
žvaigždė. Sitas neprilygstamai švytintis akmuo buvo didžiausia 
Gareno kolekcijos brangenybė. Prieš kelerius metus jis nupirko 
deimantą Venecijoje iš karavelės kapitono, ką tik grįžusio iš 
Kalkutos. Užmokėjo už jį brangiai, bet ne tiek, kiek iš tikrųjų 
buvo vertas ypatingas akmens grožis. Atrodė, kad jūrininkas nori 
kuo greičiau atsikratyti juodosios brangenybės. Jis sunkiai sirgo, 
o laivas po paskutinės kelionės atrodė gerokai apdaužytas. 

- Kai įsigijau šitą prakeiktą akmenuką, tarytum visos žemės 
audros būtų prieš mus susimokiusios, - tarė jis Garenui. - Labai 
džiaugsiuos, jeigu pavyks jo atsikratyti. Jis neša nelaimes! Vos 
tik pakėlėme bures, mus užpuolė visos negandos, kokios tik 
begali užpulti laivą, net ir maras, išpjovęs mus prie Malabario* 
kranto. Kaip doras krikščionis laikau savo pareiga jus įspėti, 
kad tai nelaimingas akmuo, toks pat nelaimingas, koks gražus! 
Galbūt ir pasilikčiau jį; tačiau aš tikriausiai greitai mirsiu, ir 
sėkmė ar nesėkmė man nieko nebereiškia, tačiau pinigai už 
akmenį bus puikus kraitis mano mergaitei ... 

Garenas padavė pinigus ir pasiėmė deimantą. Jis visai nebuvo 
prietaringas ir netikėjo blogais ženklais, kas buvo labai retas 
dalykas tais laikais. Jį domino vien neprilygstamas akmens, 
pavogto, kaip prisipažino Venecijos jūrininkas, nuo stabo galvos 
iš kažkokios šventyklos Indijos džiunglėse, grožis. 

Katrina žinojo brangakmenio istoriją, tačiau nebijojo jo nešioti. 
Priešingai, jis audrino jos vaizduotę, ir šį vakarą ji taipogi ėmė 
fantazuoti apie pagonių statulą, kurios kaktą kadaise puošė -šis 
deimantas. 

- Atėjo laikas žengti į iškilmių salę, - tarė garderobo tvarkytoja. 
- Ką tik atvyko monsinjoras, netrukus pasirodys ir princesės. 
Aš eisiu paskui jas. Nebijokite! 

Tą pačią akimirką kažkur didžiulio pastato gilumoje suskambo 
fanfaros, pranešdamos apie hercogo Pilypo atvykimą. 

- Eime, - trūkčiojančiu balsu tarė Garenas, ištiesdamas jai 
savo ranką. 


* Šitaip viduramžiais keliautojai vadino vakarinę Indijos pusiasalio pakrantę. 

Didžioji salė buvo tokia akinanti, kad vargu ar kas atkreipė 
dėmesį į nuostabius špalerius, pagamintus Arase ir vaizduojančius 
dvylika Heraklio žygdarbių, kuriuos atsigabeno Pilypas papuošti 
salės sienoms. Damos ir kavalieriai būriavosi ant juodai baltų 
marmuro grindų, kurios, atspindėdamos brangenybėmis žaižaruo- 
jančias figūras, blizgėjo it veidrodis. 

Įėjusi į salę Katrina nematė nieko, tik hercogą, galbūt todėl, 
kad jis taip smarkiai išsiskyrė šioje margoje minioje. Kaip ir ji, 
Pilypas vilkėjo juodai, gedėdamas nužudyto tėvo. Nešioti gedulą 
so prie tėvo kūno, paguldyto paskutiniam atsisveikinimui 
anpolės vienuolyno koplyčioje. Jis stovėjo ant nedidelės pakylos, 
ant kurios buvo padėti trys krėslai valdantiems hercogams: centre 
- Burgundijos hercogui, dešinėje - anglu, o kairėje - Bretanės 
hercogui... Ant aukštų atlošų ryškiais šilkais buvo išsiuvinėti šių 
a herbai, o pati pakyla apmušta aukso spalvos brokatu. 
iame fone tamsi liekna Pilypo povyza aiškiai išsiskyrė. Prabangi 
auksu aptaisytų rubinų grandinė, tviskanti ant krūtinės, šiek tiek 
švelnino tamsų ir griežtą kostiumą. 

Pasirodžius Katrinai, šnekos nutilo ir staiga salėje įsiviešpatavo 
tyla, tokia spengianti, kad muzikantai, įsitaisę galerijoje virš durų, 
metė instrumentus ir persisvėrė per turėklus sužinoti, kas atsitiko. 
Katrina vieną akimirką baikščiai stabtelėjo, bet Gareno ranka 
ją prilaikė ir stumtelėjo į priekį. Ji žengė nuleidusi akis, kad 
išvengtų į save įsmeigtų žvilgsnių, - vyriškiai žvelgė apstulbę ir 
kupini geismo, 0 moterys - pavydžiai nustebusios; ji ir taip 
drovėjosi, girdėdama aplink šnibždantis. 

Ermengarda buvo teisi. Tą vakarą Katrinai negalėjo prilygti 
jokia moteris... Jai rodėsi, kad eina tarp dviejų priešiškų sienų 
iš akių, kurios neatleis jai nė vieno neteisingo žingsnio. Vienintelė 
klaida, ir sunkios sienos susiglaus, parblokš ją ir sutrins į miltus. 
Ji užsimerkė, pajutusi, kad svaigsta galva. Tuomet pasigirdo 
ramus ir santūrus Gareno balsas: 

- Jūsų šviesybe, leiskite pristatyti savo žmoną, ponią Katriną 
de Brazi, nusižeminusią ir klusniausią jūsų šviesybės tarnaitę... 

Ji atsimerkė ir, žiūrėdama priešais save, pamatė tik ilgas ir 
juodas Pilypo kojas, apautas išsiuvinėtais  aksominiais batais. 
Gareno ranka, atvedusi ją prie pakylos, spustelėjimu priminė jai, 
ką reikia toliau daryti. Ji sulenkė kairįjį kelį, nulenkė galvą, ir 

jos suknelė plačiai išsiskleidė aplinkui. Reveransas buvo tikras 
lėtos ir didingos gracijos stebuklas. Atsitiesusi ji pakėlė akis ir 
pamatė, kad Pilypas žengia nuo sosto. Šypsodamasis jai, iš 
Gareno perėmė jos ranką. 

- Ponia, tik Venera galėtų pasigirti tokiu žavesiu ir grožiu. 
Mūsų dvaras, kuriame ir taip gausu gražuolių, pagarsės dabar 
visame pasaulyje, nes jūs esate čia, - gana garsiai tarė Pilypas, 
kad išgirstų visi susirinkusieji. - Dėkojame įžymiajam jūsų vyrui 
už tai, kad pristatė jus. Mes žinome, kad mūsų motina labai 
jus vertina ir gerbia, ir mums malonu pastebėti, kaip 
neprilygstamas žavesys dera su išmintimi ir kuklumu. 

Šie žodžiai minioje sukėlė prislopintą šnabždesį. Našlaujančios 
hercogienės paminėjimas sukėlė tokį efektą, kokio Pilypas ir 
tikėjosi. Jis pastatė apsauginę sieną tarp Katrinos ir to pavydo 
bei priešiškumo, su kuriais susiduria kiekviena kylanti žvaigždė. 
Jie būtų padarę viską, kad pražudytų trapią valdovo mylimąją, 
bet kadangi ją globojo rūsčioji Margarita, tai jau buvo kur kas 
sunkiau. 

Nubalę Pilypo skruostai paraudo, o pilkos akys sužaižaravo 
kaip ledas saulėje, kai jis atvirai gėrėdamasis žvelgė į Katrinos 
veidą. Jo rankos, spaudžiančios jos iš susijaudinimo atšalusius 
pirštukus, nežymiai virpėjo. Be galo nustebusi, ji pastebėjo 
valdovo akyse sutviskusią ašarą. Mažai kas anuomet gyvenusių 
žmonių pravirkdavo taip lengvai ir gausiai, kaip jis. Nuo bet 
kokio estetinio, sentimentalaus ar dar kokio kito išgyvenimo 
akys paplūsdavo ašaromis, 0 jeigu jau širdį paliesdavo liūdesys, 
ašaros pliūptelėdavo kaip liūtis. Tačiau Katrina dar nežinojo šios 
jo silpnybės. 

Tuo metu į salę įėjo dešimt heroldų, nešinų ilgais sidabriniais 
trimitais, ant kurių plazdėjo ryškios šilkinės vėliavėlės. Jie 
išsirikiavo į eilę ir pakėlė instrumentus prie lūpų. Nuaidėjo 
sidabrinė fanfara, atsimušdama aukštose skliautuotose lubose. 
Pilypas apgailestaudamas paleido Katrinos ranką. Atvyko aukšti 
svečiai. 

Slenkstį peržengė trys vyriškiai. Pirmasis įėjo Bedfordo hercogas 
Džonas Lankasteris, jam iš paskos žengė Bretanės hercogas 
Žanas. Rudaplaukis ir liesas anglų hercogas, kuriam tuo metu 
buvo trisdešimt ketveri, paveldėjo jam skirtą garsiojo Lankasterių 

grožio dalį, tačiau jo povyzoje buvo kažkas tokio, išduodančio 
nepaprastą išdidumą ir sukeliančio mintis apie jo prigimties 
žiaurumą, todėl jo veido bruožai buvo šiurkštūs ir nepatrauklūs. 
Jo nejudriame ir bereikšmiame žvilgsnyje slypėjo gilus intelektas 
ir vadovo talentas. 

Šalia jo kvadratinė Bretanės hercogo Žano figūra, - apie 
kurią sakoma “tiek paritus, tiek pastačius", - nepaisant prabangaus, 
balto šermuonėlio kailiu pamušto kostiumo ir skvarbaus žvilgsnio, 
atrodė kiek mužikiškai. Tačiau pats įdomiausias iš jų, be abejonės, 
buvo trečiasis. Irgi kresnas, tačiau atletiško sudėjimo ir šiek tiek 
aukštesnio negu vidutinio ūgio, atrodo, tam ir sukurtas, kad 
nešiotų šarvus. Auksaspalvė trumpai kirptų plaukų kupeta gaubė 
baisiai  suluošintą, šviežiais randais nusėtą veidą, į dvi dalis 
dalinamą siaubingos gilios žaizdos. Tačiau gyvos, gilios jo akys 
buvo vaikiškai giedros ir ryškiai žydros, o kai šį sudarkytą veidą 
nušviesdavo šypsena, jis tapdavo keistai patrauklus. Artūrui 
Bretaniečiui, grafui de Rišmonui, ką tik sukako trisdešimt. 
Siaubingą mūšio prie Azenkūro dieną priminė kiekvienas jo 
veido randas. Dar prieš mėnesį jis kalėjo kameroje viename iš 
Londono kalėjimų. Tačiau jis buvo ne tik narsus karys, bet ir 
geras, nuoširdus žmogus, kuriame instinktyviai galima buvo justi 
ištikimą ir tikrą draugą. De Rišmonas buvo Bretanės hercogo 
brolis ir sutiko tapti anglo žentu, nes buvo įsimylėjęs Gienės 
Margaritą, taipogi ir dėl to, kad ši santuoka turėjo jo broliui 
politinę reikšmę, nes pastarasis tuo metu buvo Burgundijos 
šalininkas. | 

Katrina susivokė labai įdėmiai apžiūrinėjanti Bretanės princą. 
Jis buvo vienas iš ištikimų ir tvirtai savo nuomonės besilaikančių 
žmonių, su kuriais norisi draugauti. Tuo tarpu į anglų hercogą 
ir gausią jo svitą ji beveik neatkreipė dėmesio. Po gausybės 
sveikinimų ir glėbesčiavimųsi trys hercogai susėdo į savo vietas 
ant pakylos, ir trupė šokėjų, apsirengusių keistais raudonos ir 
aukso spalvų kostiumais, panašiais į saracėnų dėvimus drabužius, 
išėjo į priekį ir, grėsmingai mojuodami durklais ir ietimis, sušoko 
karo šokį. Tuo metu tarnai išnešiojo vyno taures ir cukruotus 
vaisius, kurie iki pokylio turėjo apmalšinti svečių alkį. 

Katriną ne itin domino spektaklis ir svečiai. Ji pavargo ir 
jautė buką skausmą kaktoje, toje vietoje, kur kabojo deimantas, 

lyg jis būtų įsisiurbęs į jos kūną. Ji tikėjosi, kad vos pasirodžius 
princesėms, 0 tai turėjo netrukus įvykti, galės pasišalinti... 
Kalbėdamasis su Bedfordo hercogu, nuo savo sosto aukštumos 
hercogas vis žvilgčiojo į ją, tačiau rodomas dėmesys veikiau ją 
liūdino, negu glostė savimeilę. Ji drovėjosi ir gausybės kitų 
žvilgsnių, tai probėgšmais, tai nuolat įbestų į ją. 

Fanfarų garsai paskelbė, kad atvyko princesės. Jos įėjo kartu, 
apsirengusios vienodomis sidabrinio brokato suknelėmis, kurių 
ilgus šleifus nešė nedidukai pažai, dėvintys žydro aksomo ir 
balto atlaso drabužėlius. Paskui juos, įraudusi ir spinduliuodama 
iš pasitenkinimo, žengė ponia Ermengarda. Garderobo tvarkytoja 
karališkai išdidžiu žvilgsniu nuvėrė visus susirinkusius. Paskui 
žvilgtelėjo į Katriną, ir jos lūpose šmėžtelėjo suokalbiška šypsena. 
Katrina irgi supratingai nusišypsojo. Tokiose iškilmėse iš visų 
programos dalių Ermengardą labiausiai domino paradiniai pietūs, 
ir Katrina numanė, kad ji kaip didžiulė katė mintyse jau laižėsi 
ir skanavo būsimus patiekalus. 

Kai tik hercogas pristatė seseris būsimiesiems vyrams, 
mažordomas žengtelėjo į priekį, ketindamas vadovauti svečių 
eisenai į puotos salę. Tačiau tuo momentu tarpduryje pasirodė 
heroldas, skambiai sutrimitavo ir garsiai visai salei pranešė: 

- Nežinomas riteris, nenorėjęs pasakyti savo vardo, reikalauja 
kuo skubiausios audiencijos pas jūsų šviesybę. 

Šurmulys nutilo. Stojo tyla. Pasigirdo Pilypo Gerojo balsas: 

- Ko tam riteriui reikia? Ir kodėl jis nori susitikti su manimi 
pačiame puotos įkarštyje? | 

- Nežinau, monsinjore. Jis tvirtina, kad jam būtinai reikia su 
jumis pasikalbėti ir būtent čia, šioje šventėje. Jis prisiekė garbės 
žodžiu, kad yra kilmingas ir vertas jūsų šviesybės dėmesio. 

Prašymas buvo įžūlus, jeigu ne daugiau, ir netilpo į jokių 
taisyklių rėmus, tačiau hercogas buvo neabejingas naujovių 
žavesiu. Tas netikėtas programos pažeidimas... Tikriausiai 
pasirodys, kad tai juokingas pokštas, kurį sugalvojo koks nors 
aukštas vasalas kaip vakaro linksmybių priedą. Nenoras pasakyti 
savo vardo darė dar didesnį įspūdį. Pilypas pakėlė ranką ir 
šypsodamasis įsakė: 

- Tegul šitas paslaptingasis riteris tuoj pat pasirodo mums... 
Mes kertame lažybų, kad tai - koks nors linksmas pokštas, kurį 

sumanė kuris nors iš mums ištikimų žmonių, ir mes kartu su 
damomis galime laukti malonaus siurprizo... 

Šiuos hercogo žodžius palydėjo pritarimo šūksniai. Nepažįsta- 
mojo riterio atvykimas sukėlė gausybę įvairiausių spėliojimų. 
Svečiai tikėjosi, kad pasirodys koks nors puikus personažas, 
pasipuošęs galbūt prabangiu praėjusių laikų paladino kostiumu, 
ir padeklamuos širdies damai skirtas eiles arba kreipsis į hercogą 
subtiliu komplimentu... Tačiau kai pagaliau paslaptingasis riteris 
pasirodė, džiugus pagyvėjimas salėje akimirksniu atslūgo. 

Nuo galvos iki kojų jis buvo užsidėjęs gedulingai juodus 
šarvus ir, stovėdamas salės tarpduryje, panėšėjo į skulptūrą, 
vaizduojančią lemtį. Viskas, ką jis dėvėjo, buvo juodos spalvos, 
pradedant šalmo plunksnomis, kurios siūbavo nuo menkiausio 
judesio, ir baigiant, be abejonės, kovos ginklu, visai ne paradiniu, 
kurį paprastai riteriai nešiodavo tokių iškilmių metu. Nieko gero 
nežadanti figūra su nuleistu antveidžiu kurį laiką stovėjo ir 
tylėdama apžiūrinėjo šią puikią minią. Paskui vienam iš sargybinių 
jis padavė savo sunkų kalaviją ir, viešpataujant mirtinai tylai, 
lėtai pasuko pakylos, ant kurios stovėjo hercogo sostas, link. 
Geležiniais batais apautos kojos iškilmingų gedulingo maršo ritmu 
žengė marmuro grindimis. Pilypo veide dingo šypsena, visi 
užgniaužė kvapą. Juodasis riteris žingsnis po žingsnio artinosi 
prie sosto, ir jo sunkūs, ritmingi žingsniai bylojo apie 
nenumaldomą likimo apsireiškimą. Jis sustojo prie pat pasostės. 
Kitas jo judesys buvo netikėtas ir pribloškiantis. Nuplėšęs nuo 
dešiniosios rankos geležinę pirštinę, sviedė ją po Pilypo kojomis. 
Hercogas loštelėjo iš netikėtumo, veidas pasidarė pilkas kaip 
pelenai. Pasipiktinimo šuoras nubangavo per minią. 

- Kaip jūs drįstate? Kas jūs toks? Sargyba! Nuimkite jo 
šalmą! Raadėl MS 
- Palaukite! 


Iš lėto lengvu judesiu riteris pakėlė rankas prie šalmo, ir 
Katrinos širdis staiga ėmė pašėlusiai daužytis. Ją užliejo ledinė 
siaubo banga, ir riksmas išsiveržė iš lūpų pirmiau, negu spėjo 
užspausti jas delnais. Riteris nusimovė šalmą. Tai buvo Arno 
de Monsalvi. 

Jis stovėjo prie pasostės, kairiojoje rankoje laikydamas 
plunksnomis papuoštą šalmą, išsitiesęs visu ūgiu, ir kiekvienas 

jo figūros bruožas reiškė išdidžią panieką. Rūstus jo žvilgsnis 
narsiai sutiko Pilypo žvilgsnį ir pasiliko įsmeigtas į jį. Tuomet 
riteris pareiškė: 

- Aš, Arno de Monsalvi, sinjoras de la Šatenjeri, tarnauju 
pas karalių Karolį VII, tesaugo jį Viešpats, kapitonu ir stoviu 
čia prieš jus, Burgundijos hercoge, norėdamas įteikti jums savo 
karinį užstatą. Kaip piktadarį ir išdaviką, šaukiu jus į dvikovą, 
kurios vietą ir laiką palieku pasirinkti jums, taip pat ir ginklą. 
Tačiau reikalauju, kad tai būtų žūtbūtinė kova... 

Šiuos žodžius, kurie skambaus Arno balso dėka buvo gerai 
girdėti visoje didžiulėje salėje, pasitiko siaubo ir pasipiktinimo 
aimanos. Aplink jaunuolį susitelkė grėsmingas ratas. Daugelis 
išsitraukė plonus durklus ir grasindami mojavo jais, pamiršę, kad 
tie durklai nieko negali padaryti šarvams. Katrinos širdis sustingo 
iš siaubo. Tuomet rankos mostelėjimu Pilypas nutildė dvariškius. 
Įniršis dingo iš jo veido, vietoj jo atsirado begalinis smalsumas. 
Jis vėl atsisėdo į sostą ir šiek tiek pasilenkė į priekį. 

- Jūsų narsa pavydėtina, sinjore de Monsalvi. Tačiau kodėl 
kreipiatės į mane kaip į išdaviką ir piktadarį? Ir ką reiškia šis 
iššūkis? 

Arno, pasipūtęs kaip peštukas gaidys, gūžtelėjo pečiais. 

- Atsakymas į šį klausimą, Pilypai de Valua, parašytas šioje 
šventėje dalyvaujančio jūsų garbingojo svečio veide. Kur tik 
pažvelgiu, visur matau raudonąją Lankasterių rožę. Jūs elgiatės 
su anglu kaip su broliu ir išleidžiate už jo savo seserį. Ir dar 
prašote paaiškinti, kodėl esate savo šalies išdavikas, jūs, prancūzų 
princas, kuris po savo stogu priimate Prancūzijos priešą! 

- Aš čia esu ne tam, kad su pirmu pasitaikiusiu žmogumi 
svarstyčiau politinius klausimus. 

- Politika čia niekuo dėta. Tai garbės klausimas. Kaip jums 
žinoma, jūs - Prancūzijos karaliaus vasalas. Aš mečiau jums 
pirštinę. Ar jūs pakelsite ją, ar turiu laikyti jus dar ir bailiu? 

Jaunuolis pasilenkė pakelti pirštinės, tačiau staigiu judesiu 
hercogas jį sulaikė. 

- Palikite... Pirštinė mesta, ir jūs jau neturite teisės pasiimti 
ją. 

Balti Arno dantys piktai blykstelėjo. Hercogas kalbėjo toliau: 

- Tačiau vis tiek valdovas negali kautis dvikovoje su paprastu 
riteriu. Pirštinę pakels kitas karys, mūsų garbės užtarėjas. 

Jį nutraukė pasityčiojantis kvatojimas. Katrina matė, kaip 
Pilypo pirštai sugniaužė krėslo atramėles. Jis atsistojo. 

- Ar jums neateina į galvą tokia mintis, kad vienas mano 
žodis - ir jūs atsidursite kalėjime? 

- Jūs dar galite užsiundyti ant manęs visus riterius turnyrų 
lauke, ir tai taipogi nebus riteriškas poelgis:  Kruvinajame 
Azenkūro lauke, kur visa aukštuomenė, išskyrus jus ir jūsų tėvą, 
laikė garbės reikalu kovoti iki paskutinio ietigalio, daugeliui iš 
princų teko sukryžiuoti kalavijus su dar menkesniais riteriais už 
mane. 

Pilypo balsas iš įtūžio ėmė spiegte spiegti - iš to galėjai 
spręsti, kaip baisiai jis įsiutęs. 

- Visi žino, kad mes labai apgailestaujame negalėję dalyvauti 
tame šlovingame ir nesėkmingame mūšyje! 

- Lengva kalbėti, kai nuo to įvykio praėjo jau aštuoneri 
metai, - sarkastiškai atkirto Arno. - Mesire hercoge, aš ten 
buvau, ir galbūt dėl to turiu teisę šiandien čia taip drąsiai 
kalbėti su jumis. Tačiau tebūnie taip, kaip jūs norite! Jeigu 
jums mieliau su priešu gerti, šokti ir broliuotis, tai ir toliau 
taip darykite! O aš pasiimsiu savo pirštinę... 

- Aš ją pakelsiu... 

Iš minios į priekį žengtelėjo gigantiškas riteris, apsirengęs 
mėlynais ir raudonais langeliais išmargintą svetimšalio kostiumą, 
kuris buvo prigludęs prie masyvaus kaip lokio jo kūno. Nors 
ir labai stambus, tačiau nejtikėtinai vikriai pasilenkęs pakėlė 
pirštinę. Tuomet atsigręžė į juodąjį riterį. 

- Sinjore de Šatenjeri, jūs norėjote pakelti ginklą prieš princą. 
Teks pasitenkinti Liudviko Šventojo* palikuonio krauju, nors 
mano herbą ir juosia juoda juosta**... Aš - Lionelis de Burbonas, 
Vandomo Bastardas, ir sakau jums, kad jūs meluojate! 

Katrina vos neapalpo. Pajutusi, kad tuoj tuoj neteks sąmonės, 
ji instinktyviai ieškojo ranka, į ką galėtų atsiremti. Ir sutiko 


* Liudvikas Šventasis - turimas galvoje Prancūzijos karalius Liudvikas IV 
(1226-1270), sujungęs atskiras provincijas į vieną valstybę ir teisėjavęs to meto 
tarpvalstybiniuose konfliktuose. Mirė Kryžiaus žygio metu. 

** Juoda juosta ant herbo reiškė pavainikišką kilmę. 

tvirtą ponios Ermengardos ranką; kilnioji ponia jau stovėjo šalia. 
Garderobo tvarkytoja, vartydama akis ir išpūsdama šnerves, 
prunkštė kaip kovos žirgas, išgirdęs trimito garsus. Visas jos 
dėmesys buvo sutelktas į šią sceną, kuri aiškiai teikė jai didžiulį 
malonumą. Švytinčiomis akimis ji žvelgė į galingą, juodą kapitono 
de Monsalvi povyzą, ir putni jos krūtinė kilnojosi iš susijaudinimo. 
Tuo metu riteris šaltakraujiškai žvelgė į gigantišką savo priešininką. 
Tai, ką pamatė, matyt, jį patenkino, nes gūžtelėjęs plačiais, 
plienu aptaisytais pečiais, atsakė: 

- Atiduodu deramą pagarbą karaliaus Liudviko kraujui, nors 
man keista, kad dėl tokios smulkmenos juo rizikuojama! Taigi, 
mesire Bastardai, turėsiu malonumo vietoj jūsų šeimininko ausų 
nurėžti jūsiškes. Tačiau įsidėmėkite, aš iššaukiau jus į Dievo 
teismą! Jūs nutarėte gint Pilypą Burgundietį, prieš kurį stoju 
savo valdovo vardu. Cia jums ne iečių sukryžiavimas puikių 
moterų garbei apginti! Mes kausimės žūtbūtinai, kol vienas iš 
mūsų žus arba paprašys pasigailėjimo! 

Katrina tyliai sudejavo, ir tą jos dejonę išgirdo Garenas. Jis 
žvilgtelėjo į žmoną, tačiau nieko nepasakė. Ponia Ermengarda 
taip pat; išgirdo ir gūžtelėjo pečiais. 

- Brangute, labai neimkite viso šito į galvą. Dievo teismas 
- puikus dalykas. Esu įsitikinusi, kad Viešpats tinkamai įvertins 
šitą jauną riterį. Garbės žodis, jis puikus! Koks jo vardas? 
Monsalvi? Senas vardas, ir manau, jis vertas jo! 

Šie jautrūs žodžiai Katriną šiek tiek nuramino. Toje 
neapykantos jūroje, kuri bangavo aplink Arno, tai buvo vienintelis 
draugiškas pasisakymas. Dar vienas balsas pritarė jaunuoliui, kai 
hercogas sausu balsu paklausė, ar jis turi sekundantą. 

- Prisiekiu Viešpaties mirtimi! - sušuko Artūras de Rišmonas. 
- Jeigu jis neturi sekundanto, esu pasiruošęs pasiūlyti savo 
kalaviją, nes mesiras - narsus draugas, ir aš su juo koviausi 
prie Azenkūro. Broli Burgundieti, nemanykite, kad noriu jus 
įžeisti, bet tiesiog tai duoklė senai ir man labai brangiai kovinei 
bičiulystei. 

- Betgi jūs turite mano palaiminimą, - virpančiu balsu tarė 
jo nuotaka Margarita. Sis riteris - jaunesnysis brolis mano buvusio 
ginklanešio, kuris tarnavo man Gienėje, to kilnaus riterio ir 
ištikimo draugo, kurį žmonės žiauriai apšmeižė tomis baisiomis 

dienomis, kai Paryžių valdė Kabošas. Prašiau pasigailėti ir dovanoti 
jam gyvybę, tačiau tėvas atsisakė. Mano brangus sire, jeigu jūs 
pakelsite ginklą už Arno de Monsalvi, turėsite dvigubą teisę 
dėvėti mano spalvas. Nes aš nepritariu savo broliui. 

Rišmonas, sujaudintas tų žodžių, paėmė savo baltaplaukės 
nuotakos ranką ir švelniai pabučiavo. 

- Nuostabioji ponia, pasirinkdama jus, mano širdis pasielgė 
išmintingai, - tarė jis. 

Tačiau Arno, nusilenkęs bretaniečiui, išdidžiai parodė į kitą 
riterį, taip pat ginkluotą nuo galvos iki kojų, kuris ką tik išdygo 
ant slenksčio. 

- Siras de Ksantrajus bus mano sekundantas, jeigu iškils 


būtinybė. 

Ką tik pasirodęs žmogus buvo be šalmo, todėl stebino jo 
morkų spalvos plaukai ir paniekinanti šypsena. Jis taip pat buvo 
aukšto ūgio ir tvirto sudėjimo. Išgirdęs savo vardą, išėjo į priekį 
ir nusilenkė. Vos tvardydamasis, Pilypas Burgundietis atsistojo 
viena ranka įsikibęs į krėslo atlošą. 

- Mesirai, - tarė jis. - Viešpačiui leidus, šita dvikoya, kurios 
baigtį tik Jis žino, įvyks mano mieste Arase, kad monsinjoro, 
Amjeno vyskupo žemėje nebūtų pralieta nė lašelio kraujo. Pažadu 
jums, kad ten būsite tinkamai priimti ir bus pasirūpinta jūsų 
saugumu. O dabar, kadangi susirinkome į šventę, pamirškime 
būsimą dvikovą. Prašau būti mano svečiais. 

Pagaliau Pilypui pagelbėjo jo išdidumas. Jis visiškai susitvardė, 
ir niekas nė nenumanė, kokius laukinius, audringus jausmus 
sukėlė viešas Arno įžeidimas. Jis turėjo didžiulį savo vertės 
jausmą ir išskirtinės savo, kaip valdovo, padėties suvokimą. Be 
to, pasitikėdamas didžiule Vandomo Bastardo jėga, jis galėjo 
leisti sau tokią prabangą suvaidinti geraširdį ir mielą šeimininką. 

Tačiau Arno de Monsalvi, lengvu piršto smūgiu pakėlęs 
antveidį, šaltakraujiškai užsidėjo šalmą. Jo juodos akys dar kartą 
susikryžiavo su pilkų Pilypo akių žvilgsniu. 

- Dėkoju jums, mesire hercoge. Kai dėl manęs, tai mano 
priešai - yra priešai, ir pirmiausia aš jais laikau savo karaliaus 
priešus. O geriu tik su draugais. Susitiksime po trijų dienų... 
dvikovoje. Dabar mes grįžtame į Gizą. Duokite kelią! 

Riteris linktelėjo, apsisuko ant kulnų ir lėtai nuėjo durų link. 
Tačiau prieš apsigręždamas išsiblaškiusiu žvilgsniu apžvelgė salę 
ir atsitiktinai pastebėjo Katriną. Vos neverkdama, jaunoji moteris 
iš sužaižaravusių juodų jo akių suprato, kad jis ją atpažino. 
Nesuvokdama, ką daranti, maldaujamai ištiesė rankas į jį . Tačiau 
Arno de Monsalvi jau buvo kitame menės gale ir po akimirkos 
didžiulės durys trinktelėjo dviem riteriams iš paskos. Kai juodojo 
riterio figūra išnyko, Katrinai pasirodė, kad šviesos apsiblausė 
ir didžiulė salės erdvė staiga tapo tamsi ir šalta. 

Tuo metu nuskambėjo trimitai, iškilmingai skelbdami puotos 
pradžią. 


Vienuoliktas skyrius 
Grumtynės 


Ta puota Katrinai atrodė it pernelyg užsitęsusi kankynė. Ji 
troško tik vieno - likti viena tyliame kambaryje, kur galėtų 
ramiai galvoti apie taip netikėtai į jos gyvenimą sugrįžusį žmogų. 
Šį vakarf, staiga išvydus Arno, jos širdis tarsi apmirė, paskui, 
jam išeinant, ėmė daužytis vis smarkiau ir smarkiau, o kai kario 
figūra juodais šarvais dingo už ąžuolinių durų, vos nepuolė iš 
paskos, ir teko sutelkti visas savitvardos bei blaivaus proto 
atsargas, kad atsilaikytų šitam beprotiškam troškimui. Ji nežinojo, 
kas būtų atsitikę paskui, bet už laimę kalbėtis su juo, liesti, 
visu kūnu jausti skvarbų juodų akių žvilgsnį - už šitas džiaugsmo 
akimirkas Katrina būtų atidavusi viską. O už vieną palaimos 
akimirką jo karštame glėbyje ji ir sielą velniui būtų pardavusi. 

Visą vakarą Katrina šnekučiavosi, šypsojosi ir gracingai 
priiminėjo komplimentus bei kitus susižavėjimo ženklus. Bet akys 
ir lūpos judėjo nevalingai. Iš tikrųjų jos mintys buvo per šimtą 
mylių nuo Amjeno rūmų. Ji šuoliais lėkė petys į petį su 
Monsalvi ir Ksantraju į Gizą, kur buvo įsikūrusi karaliaus Karolio 
stovykla. Su neklystančia mylinčios širdies nuovoka ji įsivaizdavo 
juodą kario siluetą, palinkusį prie arklio karčių, jo išraiškingą 
profilį ir kietai sučiauptas lūpas antveidžio šešėlyje. Ji beveik 
girdėjo duslų kanopų dunksėjimą, ginklų žvangesį, girdėjo, kaip 
po šarvais daužosi Arno širdis. Ji buvo šalia jo, drauge su juo, 

buvo jo dalis, tarsi riterio kūnas ir kraujas būtų tapęs jos kūnu 
ir krauju. Įsisvajojusi vos beišgirdo šiurkštų Gareno balsą, kai 
jis įsakmiai paliepė: 

- Važiuojam namo! 

Niekas jau nebebuvo svarbu dabar, kai į jos gyvenimą vėi 
sugųžo Arno. Ji nebegalvojo nei apie Gareną ir jo turtus, nei 
apie Pilypą ir jo karštą meilę. Arno sviestas žvilgsnis išeinant 
iš salės Katrinai vilties neįkvėpė, bet jai pasirodė, kad po 
panieka ir rūstybe, šmėkšančia jo akyse, suspindo kažkas panašaus 
į susižavėjimo kibirkštėlę. Šito plonyčio siūlelio palaikomos, ir 
stiebėsi jos svajonės ir viltys. Arno, žinoma, nekeniė jos ir 
niekino, bet, kaip pabrėžė Abu al Chairas, taipogi ir geidė. 

Kai valtis šliuožė žaliais kanalo vandenimis namų link, Katrina, 
sėdėdama šalia Gareno, su jauduliu galvojo, kaip reikės 
užsikariauti Arno. Akis į akį susitikti savo likimą, - likimą, kuris 
jau nebeatrodė toks beviltiškai neįmanomas, - koks svaiginantis 
ir jaudinantis šis išgyvenimas. Pasipūtėlis grafas de Monsa'“ 
galėjo kiek tinkamas su panieka žiūrėti į gelumbininko dukterėčią, 
bet ponia de Brazi savo padėtimi jam jau buvo lygi. Katrina 
susivokė, kad santuokos dėka ji su Arno atsidūrė blveik ant 
to paties visuomenės laiptelio. Patiko jam tai ar ne, bet dabar 
ji gyveno jo prabangos ir didybės pasaulyje. O šį vakarą jai 
pasitaikė galimybė išbandyti savo stulbinančio grožio kerus. Kaip 
dažnai į ją smigo Pilypo žvilgsnis! Kaip ir visų kitų vyrų 
žvilgsniai - goslūs, aistringi ir alkani. Katrina pirmą kartą pasijuto 
esanti tokia stipri, kad pajėgtų pašalinti visas kliūtis nuo savo 
meilės kelio, tokias, kaip, pavyzdžiu, sena Arno neapykanta 
Legua šeimai. Ji davė sau žodį išgydyti jį nuo šito pačiu 
artimiausiu metu. Kaip galėjo jis kaltinti ją dėl brolio mirties, 
žinodamas, kad jos tėvas buvo pakartas, namas - sugriautas, kad 
vos nežuvo ji pati? Katrina suvokė tik viena: visa savo prigimtimi 
ji geidžia šito Žmogaus, jai vis dar tolimo, ir nenusiramins tol, 
kol nepriklausys jam - visiškai ir amžiams. 

Nugrimzdusi į savo slaptas mintis, ji atsitokėjo tik savo 
namuose. Katrina užlipo į savo kambarį. Pamačius, kad iš paskos 
atsekė vyras, jai teko prisiminti ir jo egzistavimą. Jis stovėjo 
atsirėmęs į židinio sienelę ir smalsiai ją stebėjo. Katrina negalėjo 
įspėti, kokios mintys slepiasi po šita bejausme kauke, ir blankiai 

jam šyptelėjo, ilgą aksominį apsiaustą numesdama tiesiai į šalimais 
stovinčios Saros rankas. 

- Argi jūs nepavargote? - paklausė ji. - Aš jaučiuosi visiškai 
išsekusi. Visi tie žmonės, ir tas karštis! 

Tai sakydama, ji pasisuko į veidrodį. Jis atspindėjo kerintį 
jos grožį, paryškintą ant kaktos žėrinčio tamsaus deimanto. 
Manydama, kad Garenas jai iš paskos atslinko tik atsiimti savo 
brangenybės, ji skubiai nusiėmė auksinį lankelį su deimantu ir 
padavė vyrui. 

- Štai jūsų mylimiausias deimantas! Prašau pasiimti. Įsivaizduoju, 
kaip iš anksto mėgaujatės malonumu grąžinti jį į saugią vietą... 

Garenas nekantriai atstūmė jam ištiestą brangenybę. Jo plonas 
lūpas iškreipė paniekinanti pašaipa. 

- Pasilikite jį sau! - ištarė jis. - Mano buvimas čia niekaip 
nesusijęs su šituo deimantu. Atėjau paklausti, ar seniai pažįstate 
mesirą de Monsalvi? 

Klausimas Katriną užklupo netikėtai, ir ji neramiai pasigręžė 
į Sarą. Bet čigonė, pamačiusi, kad jos ponas nori pasikalbėti 
su žmona, tyliai, kaip visada, pranyko iš kambario, palikdama 
juos vieftus. Jaunoji moteris nusisuko, pasiėmė dramblio kaulo 
šukas ir ėmė atsargiai šukuoti savo ilgus plaukus. 

- Kodėl manote, kad aš jį pažįstu? - paklausė. 

- Šį vakarą jūs išsidavėte neatsargiu savo jausmų protrūkiu. 
Nebūtumėte taip suvirpėjusi, pamačiusi nepažįstamą žmogų. Tad 
leiskite man pakartoti savo klausimą. Kur ir kada buvote su 
juo susitikusi? 

Garenas kalbėjo visai mandagiai, o jo balsas nebuvo pakeltas 
nė vienu tonu, bet Katriną apgauti buvo sunku. Jis laukė 
atsakymo, ir lauks jo iki galo. Ji nusprendė, kad protingiausia 
būtų pasakyti jam tiesą arba, mažių mažiausiai, dalį tiesos, tą 
dalį, kurią jis supras. Trumpai jam papasakojo sceną pakelyje 
į Dižoną, kai juodu su Matjė rado sužeistą žmogų, ir kaip 
nunešė jį į viešbutį, o Abu al Chairas toliau juo rūpinosi ir 
išgydė. 

- Kaip matote, - nusišypsojo ji, - tai mano senas, nors ir 
tolimas pažįstamas. Taigi visai suprantama, kad aš taip 
susijaudinau, netikėtai išvydusi jį šį vakarą, ir dar tokiomis 
tragiškomis aplinkybėmis. 

- Tragiškomis - visai tinkamas žodis, mano brangioji. Labai 
panašu, kad neilgai trukus jums teks apverkti per ankstyvą savo 
seno pažįstamo mirtį. Vandomas - puikus kovotojas, lankstus ir 
klastingas kaip gyvatė bei stiprus kaip jautis... Tad mūšis bus 
mirtinas. Jums su savo jautriu charakteriu, ko gero, nereikėtų 
dalyvauti šiose varžybose. 

- To betrūko! Aš stebėsiu šią dvikovą! Argi monsinjoras 
Pilypas nekvietė mūsų? 

- Kvietė. Ką gi, jei manote esanti tokiam reginiui pakankamai 
stipri, mes ten nueisime. Labos nakties, Katrina! 

Katrina akimirką susvyravo, ar nesulaikius jo dar truputį. Savo 
elgesiu jis uždavė jai galvosūkį, ir norėjosi išsiaiškinti, kiek jis 
ja patikėjo. Bet čia nugalėjo noras pasilikti vienai su mintimis 
apie Arno. Ji leido išeiti Garenui ir netgi Sarai, kai ši sugrįžo 
padėti jai nusirengti. Ji net nesiruošė čigonei patikėti savo 
svajonės, kuri gavo pradžią taip šiltai ir paslaptingai, kaip kūdikis 
įsčiose, ir kurią ji ruošėsi puoselėti tol, kol ateis laikas skinti 
savo laimės vaisius. 

Vieną minutę jos mintys susitelkė ties vienu žodžiu: Arasas. 
Ji prisivertė užmiršti, kad ten Arno rizikuos savo gyvybe. Viskas, 
apie ką įstengė galvoti, buvo tai, kad po dviejų dienų juos vėl 
sups tos pačios miesto sienos, virš jų galvų vėl plytės vienas 
ir tas pats dangus. Katrina prisižadėjo sau, kad šįkart neleis 
Arno nueiti tol, kol vėl jo neužkariaus, kad ir kokiomis 
aplinkybėmis susitiktų. 

Brazi šeimai rasti tinkamą rezidenciją Arase pasirodė kur kas 
sunkiau, nei Amjene. Pilypas Burgundietis per daug rūpinosi 
doraisiais Araso gyventojais, kad verstų juos palikti savo būstus 
taip akiplėšiškai, kaip tai padarė Amjeno vyskupas. 

Katrinai kartu su Ermengarda de Šatovilen, Mari de Vogrinjez 
ir dviem kitomis hercogienės freilinomis teko pasitenkinti dviem 
kambariais miesto centre, nenoriai joms suteiktuose vilnos pirklio. 
Garenas tuo metu nuvyko į viešbutį kartu su Nikolia Rolenu 
ir Lamberu de Sol. Katrinai tai patiko, ji šitą laikiną išsiskyrimą 
su vyru priėmė kaip savo planų sėkmės ženklą. 

Miestą įkaitino naujiena apie tai, kad rytoj įvyks dvikova. Iš 
visų aplinkinių pilių ir kaimų, netgi iš gana tolimų miestelių į 
Arasą plaukė minios žmonių. Prie miesto sienų kaip grybai dygo 

palapinės, ir atrodė, kad Araso sienos išaugusios didžiulių žiedų 
lauke. Aikštėse ir kryžkelėse dvikova buvo vienintelė pokalbių 
tema, ir daugelis lažinosi dėl jos baigties. Katriną siutino, kad 
dauguma statė už Vandomo Bastardą. Atrodė, kad niekas daug 
neduotų už Arno de Monsalvi gyvybę, ir turgaus aikštė buvo 
pilna žmonių, pareiškusių, jog jie nenorėtų atsidurti jo vietoje. 
Galų gale Katrinos kantrybė išseko. 

- Nuo kada šiurkšti jėga labiau vertinama už narsą ir vikrumą? 
- piktai sušuko ji, padėdama poniai Ermengardai iškraustyti 
skrynias ir iškabinėti suknias vakaro puotai bei rytojaus reginiui. 
- Taip, šitas Bastardas stiprus kaip lokys, bet tai dar nelaiduoja 
jam pergalės. 

- Trauk juos velniai, meilute, - atsiliepė Ermengarda, skubiai 
pagriebdama iš Katrinos savo genujietiško aksomo suknelę, kad 
ši jos įširdusi nesulamdytų, - atrodo, kad šitas pernelyg savimi 
pasitikintis vyrukas rado galų gale vieną gerbėją! Bet man visgi 
atrodo, kad jums reikėtų melstis už Bastardą, nes juk jis gins 
mūsų hercogo garbę. Nejaugi nesate tokia ištikima burgundė, 
kokia dedatės? 

Katrina pajuto, kaip varstoma aštraus tiriančio kūningos damos 
žvilgsnio ima rausti, ir nieko neatsakė. Susivokė išsidavusi, bet 
veikiau būtų sutikusi duoti nupjauti sau liežuvį, negu atsisakytų 
savo žodžių. Bet Ermengarda, regis, visai nejsižeidė. Ji garsiai 
nusikvatojo ir taip stipriai paplojo savo jaunajai draugei per 
nugarą, kad ši vos neišlėkė pro atviras duris. 

- Nežiūrėkite į mane taip piktai, Katrina! - sušuko ji. - Mes 
čia vienos, ir aš nesiginsiu, kad ir pati sumesčiau keletą poterėlių 
už šitą jauną išsišokėlį. Nepainiodama čia karaliaus Karolio - 
mūsų teisėto ir vienintelio valdovo, galiu pasakyti, kad man 
visada patiko jauni gražuoliai, ypač jeigu jie įnoringi, be prietarų, 
ir be viso to, dar šiek tiek pasiutę. O šitas, po velnių, tiesiog 
nuostabus, šitas eržilas! Būčiau kokia dvidešimčia metų jaunesnė... 

- Tai ką darytumėte? - nusišypsojo Katrina. 

- Ką daryčiau, nežinau, bet pasakysiu viena: vos tik jis įlįstų 
į lovą, kur buvus, kur nebuvus - aš jo jau ten ir belaukianti. 
Ir prisiekiu, kad manęs iš ten jau ir su kardu neiškrapštytų! 
Jei tik neklystu, šitas vaikinas apdovanotas ne tik puikia išvaizda, 
bet ir tikro vyro charakteriu. Iš akių matyti! Prisiekiu, kad 

meilėje jis labai išradingas. Apie šitai visada gali pasakyti iš 
karto, jeigu tik, žinoma, turi tam tikrą patirtį. 

Katrina tuo metu savo raudoną suknelę rūpestingai išskleidė 
ant didžiulės lovos, kur miegojo su savo garderobo tvarkytoja. 
Vylėsi šitaip paslėpsianti raudonį, kuris užliejo ją klausantis atvirų 
ir draugiškų ponios Ermengardos prisipažinimų. Bet grafienė 
buvo labai akyla. 

- Palikite ramybėje tą suknelę, - pasakė ji linksmai. - Baikite 
su manimi slapukauti, brangioji, ir nevaidinkite, kad jus šokiruoja 
mano kalbos. Aš paprasčiausiai jums papasakojau, ką daryčiau 
būdama dvidešimčia metų jaunesnė... Pavyzdžiui, jūsų vietoje! 

- O! : susigėdusi aiktelėjo Katrina. 

- Aš gi prašiau jūsų nežaisti su manimi slėpynių, Katrina de 
Brazi, ir nelaikyti manęs sena kvaiša. Kai kuriais požiūriais tokia 
ir esu, bet atpažinti įsimylėjusį dar sugebu. Jums labai pasisekė, 
kad praėjusią naktį baliuje jūsų vyras negalėjo atidžiai jūsų 
stebėti. Meilė šitam žmogui buvo rašyte įrašyta jūsų veide. 

Pasirodo, Katrinos paslaptis, kurią ji manė giliai paslėpusi 
nuo smalsių akių, buvo aiškiai užrašyta jos veide? Kažin kas 
dar tai pastebėjo? Kas iš dalyvavusių sužieduotuvių pokylyje 
užčiuopė paslaptingą juodojo riterio ir damos su deimantu ryšį? 
Gal Garenas? Tada visai pateisinamas būtų ir jo santūrumas tą 
vakarą. Galbūt hercogas. Ir, be jokios abejonės, dauguma moterų, 
visada ieškančių savo varžovių silpnybių, kurias paskui galėtų 
panaudoti prieš jas kaip mirtiną ginklą. 

- Nesikankinkite, - pridūrė ponia Ermengarda, viską suprasdama 
iš išraiškingo Katrinos veido. - Jūsų vyras turi tik vieną akį. 
O dėl monsinjoro, tai jis buvo per daug susirūpinęs savo 
puikiuoju riteriu, kad stebėtų dar ir jus. Ir rizikuodama pasirodyti 
įžūli, turiu jums pasakyti, kad pasirodžius tokiam kavalieriui, 
kaip Arno, visos moterys spokso tik į jį, o ne seka viena kitą. 
Nagi nesigraužkit taip! Nedaug kas taip atkakliai mokėsi tyrinėti 
žmonių veidus, kaip aš, - ir niekas nemyli jūsų taip, kaip aš. 
Nesijaudinkit! Jūsų paslaptis patikimose rankose. 

Po šių jos žodžių kamuolys, įstrigęs Katrinos gerklėje, prapuolė, 
ir akimirką ją apėmusi panika pasitraukė. Moteris su palengvėjimu 
atsikvėpė. Ją maloniai sujaudino ir vilčių teikė ištikima ponios 
Ermengardos bičiulystė.  Ermengarda de  Šatovilen garsėjo 

nuoširdumu ir atvirumu. Visi žinojo, kad ji niekada nesigriebs 
menkiausios apgaulės, net jei nuo to priklausytų jos gyvybė. 
Aukšta kilmė įpareigojo būti tiesiai ir išdidžiai, bet netrukdė 
įkyriai smalsauti, kaip ir kitoms moterims. Paėmusi Katriną už 
rankos, ji pasisodino ją ant didžiulės lovos priešais save ir 
kerinčiai nusišypsojo. 

- Dabar, kai jau atspėjau vieną jūsų paslapties pusę, turite 
man atskleisti ir kitą, brangioji Nekalbant jau apie tai, kad 
esu pasirengusi visokeriopai jums pagelbėti, turiu pasakyti, kad 
niekas taip manęs nedomina, kaip nuostabiai švelnios meilės 
istorijos... 

- Bijau, kad galiu jus nuvilti, - atsiduso Katrina. - Čia beveik 
nėra ką pasakoti. 

Jau seniai ji nesijautė tokia rami. Sėdėdama didžiuliame 
kambaryje po aukštais skliautais šalia šios geros ir ištikimos 
moters, Katrina mėgavosi ramybės ir pasitikėjimo atmosfera, ir 
tai padėjo jai atskleisti savo širdies paslaptį. Už šitų sienų liko 
miesto šurmulys, maišatis ir marga žmonių minia, kuri rytoj 
plūstels, trokšdama pamatyti, kaip du riteriai stengsis vienas kitą 
užmušti. Katrina miglotai nujautė, kad laimingas jos gyvenimo 
tarpsnis eina į pabaigą. Ji nujautė ir tai, kad kelias, jos laukiantis, 
bus klampus ir duobėtas, ir kad ji nusidaužys rankas ir kojas 
į aštrius akmenis, kurių kontūrus jau spėjo įžvelgti. Kaip ten 
skamba eilutė, kurią jai vieną kartą citavo Abu al Chairas? 
“Meilės kelias erškėčiais nuklotas...“ Net ir už vieną meilės 
valandą ji buvo pasiryžusi nueiti tą ilgą kelią, 0 jeigu reikės, 
paženklinti jį savo krauju. Per tą vieną meilės valandą ji 
išnaudotų visas savo karšto jausmo atsargas, atiduotų visą save. 
Taip jai svajojant, Ermengardos pastaba sugrąžino ją atgal į 
žemę. 

- O ką, jei Vandomas rytoj jį nukaus? 

Akimirksniu ledinis siaubas sukaustė Katriną, lyg su replėmis 
sugnybo širdį, o akys paplūdo ašaromis. Ji nė pagalvoti negalėjo, 
kad Arno gali būti užmuštas. Jis jai atrodė viso kas gyva 
įsikūnijimas, o jo kūnas tarsi nulietas iš to paties kieto plieno, 
kaip ir jo šarvai. Katrina iš visų jėgų stengėsi nuvyti siaubingą 
reginį - Arno guli kraujo klane ant arenos smėlio. Jis neturi 
mirti! Mirtis negali jo pasiimti, nes jis priklauso jai, Katrinai! 

Bet Ermengardos žodžiai rado spragą storoje gynybinėje jos 
pasitikėjimo sienoje, ir ėmė skverbtis nerimas ir abejonė. Ji 
pašoko ant kojų ir, pasigriebusi apsiaustą, užsimetė jį ant pečių. 

- Kur jūs? - paklausė ponia Ermengarda. 

- Noriu pamatyti jį... Turiu pasakyti jam. 

- Ką? 

- Nežinau! Kad myliu jį! Negaliu leisti, kad jis žūtų nesužinojęs, 
ką man reiškia... 

Ji karštligiškai metėsi prie durų, bet Ermengarda sulaikė, 
sugriebusi už ilgos skraistės krašto. Tada suėmė už pečių ir 
pasodino ant skrynios. 

- Gal iš proto išsikraustėt? Karaliaus žmonės įkūrė stovyklą 
prie miesto vartų, o Vandomo Bastardas išsiskleidė savo palapinę 
priešais. Abi stovyklas supa hercogo sargybiniai ir karaliaus škotai, 
vadovaujami Džono Stiuarto*, grafo de Biušano, Prancūzijos 
konetablio. Pasprukti iš miesto pro vartus nepavyks, nebent 
nusileisti nuo sienos virve. Ir vis tiek į stovyklą nepateksite. 
Pagaliau, net jei ir būtų įmanoma, aš neleisčiau. 

- Bet kodėl? - suriko Katrina pro ašaras. Stiprūs Ermengardos 
pirštai skaudžiai įsmigo jai į petį; Bet Katrina nepyko, nes 
žinojo, kad po rūsčia burgundės povyza slepiasi šilta ir švelni 
širdis. 

- Todėl, kad vyrui, susiruošusiam kautis už savo gyvybę, 
moterų ašaros visai nerūpi. Jos gali tik pakirsti jo narsą ir 
atimti ryžtą. Arno de Monsalvi žino, kad jūs - hercogo meilužė. 
i mintis tik kurstys jį kautis narsiau ir smarkiau. Jeigu jis liks 
gyvas, turėsite pakankamai laiko užkariauti jo širdį ir kartu su 
juo atsiduoti saldžioms meilės akimirkoms. 

Katrina ištrūko ir pašėlusiu žvilgsniu pažiūrėjo į savo rūsčiąją 
draugę. 

- O jeigu žus? Kas bus, jei rytoj jį nužudys? 

- Tokiu atveju, - piktai suriko Ermengarda, - tokiu atveju 
tau teks pasielgti kaip stiprios dvasios moteriai ir visiems įrodyti, 
kad, nepaisant prastos kilmės, iš tikrųjų esi verta dabartinės 
savo padėties. Galėsi nusižudyti, jei nebijai užrūstinti Dievo, arba 
* Džonas Stiuartas (1380-1428) - grafas de Biušanas, škotų karaliaus Roberto 
Stiuarto II anūkas. 1420 m. Džonas Stiuartas atėjo į pagalbą Karoliui su 6000 
kareivių ir buvo paskirtas Prancūzijos konetabliu. 

gyva pasilaidoti kokiame nors moterų vienuolyne, kartu su tomis, 
kurių širdys beviltiškai sudaužytos. Viskas, ką tu gali padaryti 
dėl šito žmogaus, kurį taip myli, Katrina de Brazi, - tai pulti 
šalia manęs ant kelių ir melstis, melstis mūsų Viešpačiui Jėzui 
Kristui ir Mergelei Marijai, kad išsaugotų jį gyvą tau. 

Turnyro aikštelė buvo už miesto sienų plačiame lygiame lauke, 
apjuostame  Skarpo upės. Medinės žiūrovų tribūnos buvo 
nukreiptos į upę. Jas sudarė dvi galerijos abipus didelės ložės 
hercogui su seserimis bei jo svečiams. Dvi didžiulės saugomos 
ginkluotų sargybinių palapinės varžovams buvo išskleistos 
abiejuose ilgos arenos galuose, ir ten jau grumdėsi minia žmonių. 
Kai Katrina su Ermengarda nusigavo iki arenos, Katrina greitai 
apsidairė. Jos žvilgsnis abejingai nuslydo tamsiai raudonu šilku 
palapinės, virš kurios plazdėjo vėliava su Bastardo herbu - ant 
užpakalinių kojų stovintis liūtas, perrištas juoda juosta, reiškiančia 
nesantuokinę kilmę. Prie Bastardo palapinės buvo susibūrę žmonės 
iš asmeninės Pilypo apsaugos su juodai sidabriniais šarvais. Tačiau 
didelės žibuoklių spalvos akys įsmigo į kitą palapinę, aplink 
kurią stovėjo škotų konetabliai su sidabrine ginkluote ir šalmais, 
papuoštais baltomis gervės plunksnomis. Katrinai nereikėjo net 
žiūrėti į herbą su juodu ereliu ant sidabrinio skydo, pakabintą 
virš įėjimo į palapinę: jos mylinti širdis ir taip atspėjo už šitų 
žydrų plono šilko sienų - Prancūzijos spalvos sienų - esant 
Arno. Kiekviena jos esybės dalelė veržte veržėsi pas jį. Širdį 
dar labiau sugniaužė, kai pabandė įsivaizduoti, kokią klaikią 
vienatvę turėtų kęsti Žmogus, eidamas į mirtį. 

Prie Vandomo palapinės tvyrojo šurmulys, nenutrūkstama marga 
upe į palapinę ir iš jos Zzujo riteriai ir pažai. Priešinėje pusėje 
stovinčios Arno palapinės užuolaidos net nesušlamėjo, vienintelis 
pas jį užėjęs žmogus buvo šventikas. 

- Jeigu nežinočiau, kad jaunasis nutrūktgalvis ten, - ištarė 
kažkas už Katrinos nugaros, - pamanyčiau, kad jo palapinė jau 
tuščia. 

Ermengarda, sukėlusi nemažą sambrūzdį, kol išsirinko tinkamo 
dydžio pagalvėlę atsisėsti, taipogi apsidairė. Ji atkreipė dėmesį 
į kažkokį dvidešimt septynerių dvidešimt aštuonerių metų jaunuolį. 
Liesokas, šviesiaplaukis ir elegantiškas ir, kaip pasirodė, ne itin 
protingas. Jis buvo neabejotinai gražus, bet, Katrinos nuomone, 

pernelyg patenkintas savimi. Ermengardai jo pastaba pasirodė 
įžeidi, todėl, negaišdama laiko, pareiškė: “Pasilaikyk savo kvailą 
išmintį sau, San Remi! Jaunasis Monsalvi ne iš tų, kurie 
sprunka..." 

Žanas de San Remi atsakė jai įžūlia šypsena, paskui 
gremėzdiškai perlipo per sėdynių eilę ir įsitaisė šalia damų. 

- Aš žinau tai geriau už jus, ponia Ermengarda, juk buvau 
prie Azenkūro ir turėjau progos matyti nepaprastus jo žygdarbius. 
O jam tuomet tebuvo šešiolika! Prisiekiu visais šventaisiais, šitas 
vyras turi liūto širdį! Jis valdė savo lenktą kardą taip dailiai, 
lengvai, kaip valstietis dalgį javų lauke. Šiaip ar taip, atvirai 
pasakius, vienintelis dalykas, verčiantis mane taip kalbėti, buvo 
noras atkreipti jūsų dėmesį ir užmegzti pokalbį. Nekantrauju 
būti supažindintas su šia nepaprastai dailia dama, kuria jau trys 
dienos gėriuosi iš tolo. 

Ir jis padovanojo Katrinai tokią kerinčią šypseną, kad ji iškart 
atleido jam įžūlumą. Tiksliau pasakius, atleido jam tą pat 
akimirką, kai išgirdo šiltus žodžius Arno adresu. Staiga jaunuolis 
su savo puikiu žaliu dubletu, taip gausiai aptaisytu auksiniais 
galionais, kad buvo panašus į vėjo siūbuojamą kviečių lauką, 
pasirodė jai daug patrauklesnis ir nebe toks panašus į atgijusią 
figūrėlę iš maldaknygės miniatiūrų. 

Ant jo galvos puikavosi keista skrybėlė, nepanaši nė į vieną 
iš tų, kurias dėvėjo kiti žiūrovai, - mažytė, su atsainia elegancija 
papuošta ilga plunksna. 

Ermengarda susijuokė. 

- Kodėl iš karto nuo šito nepradėjai, užuot malęs liežuviu 
nei šį, nei tą! Brangi Katrina, tu matai mesirą Žaną Lefevrą 
de San Remi iš Abervilio. Slaptasis monsinjoro hercogo tarėjas, 
didysis herbų skydų ekspertas, heraldikos žinovas. O jūs, brangusis 
drauge, susipažinkite su ponia Katrina de Brazi, mūsų valstybės 
iždininko žmona ir našlės hercogienės freilina. 

San Remi susižavėjęs nusilenkė Katrinai, be to, jo įgudusi 
akis greitai nuslydo visomis jos suknelės detalėmis ir galvos 
papuošalais. 

- Regėdamas jus negali nesigėrėti! - sušuko jis. - Kas gali 
būti  Žžavesnio už jūsų suknelės lakonišką eleganciją ir jai 
kontrastuojančius šiuos dieviškus ametistus! Kai tik čia atėjau, 

vien į jus ir težiūrių, ir jei leistumėt man taip išsireikšti - esu 
tiesiog pritrenktas! Taip, būtent, - pritrenktas! 

Tądien Katrina segėjo ametistų ir deimantų komplektą, 
padovanotą Gareno sužieduotuvių dieną. Kad nuostabieji akmenys 
būtų dėmesio centre, ji apsivilko baltą atlasinę kuklaus kirpimo 
suknelę. Puošnus atlasas, atsimušantis violetiniais šešėliais, buvo 
toks minkštas, kad iki pat klubų buvo tarsi priaugęs prie jos 
figūros. To pat atlaso galvos apdangalą puošė plonučiai nėriniai, 
kurie lyg rūkas dengė jos apnuogintus pečius. Ji buvo apsirengusi 
labai subtiliai ir kartu kažkaip karštligiškai. Šiandien, kai Arno 
rizikuoja gyvybe, jai norėjosi būti ypač gražia. Svarbu, kad jis 
pastebėtų ir išskirtų ją iš kitų. 

Ložės - trapus ryškiaspalvis įrenginys - greitai prigužėjo 
kilmingų žiūrovų. Čia buvo puošniai apsirengusių jaunų merginų 
ir damų, jaunų bajorų ir valstybės tarėjų. Atėjo netgi keletas 
senstelėjusių riterių, kad į kitų žygdarbius žiūrint, atgytų seni 
prisiminimai. Katrina pastebėjo, kaip atvyko Mari de Vogrinjez 
ir kaip susiraukė pamačiusi, kad ponia de Brazi jau sėdi pirmoje 
eilėje. Prie jų šliejosi Žanas de San Remi ir be perstojo 
plepėjo, su jumoru komentuodamas vieną ar kitą kostiumą, 
tiksliai ir ironiškai apibūdindamas ateinančiuosius. Ermengarda, 
sėdinti iš kitos Katrinos šalies, atsiliepdavo į linksmas replikas, 
ir jų pokalbis truputį prablaškė susirūpinusią Katriną. Tačiau ji 
neiškentė nepaklaususi: 

- Sakote, kad matėte mesjė de Monsalvi mūšio lauke, pone 
de San Remi? Ar manote, kaip daugelis čia susirinkusių, kad 
jis turi maža šansų atsilaikyti prieš Bastardą iš Vandomo? 

Ermengarda viską suprato ir įširdusi atsiduso. Bet San Remi 
ištiesė priekin ilgas kojas ir nusijuokė. Paskui jis suokalbiškai 
palinko prie savo kaimynės: 

- Niekam nepasakokite apie tai, ką jums dabar pasakysiu, 
antraip mane ims persekioti ar net ištrems, bet, mano nuomone, 
šitam Bastardui bus sunku į aną pasaulį išgarbinti jaunąjį mesirą 
Arno. Lionelis, žinoma, turi jėgos persvarą, bet, antra vertus, 
de Monsalvi kaunasi su anglų šalininku ir, kaip pasakoja, jo 
charakteris bjauriausias visoje Prancūzijoje. Jis padarys viską, kad 
nebūtų nukautas, nebent pats to panorėtų... Šiaip sau, kad 
paerzintų savo priešininką. 

Jis nusijuokė, nerūpestingai ir paikai, lyg leistų suabejoti savo 
nuoširdumu. Katrina, pajutusi palengvėjimą, nutilo. Tarsi akmuo 
nuo širdies būtų nusiritęs, ėmė atgauti savitvardą. Deja, pokalbis 
nutrūko, nes princų lydimas į centrinę ložę įžengė hercogas. 
Didžiulė ložė buvo visa drapiruota tamsiai raudonu aksomu su 
auksiniais kutais. Juos pasitiko garsiais šūksniais. Pilypas, kaip 
visada apsirengęs savo juodu apsiaustu, su gobtuvu ant galvos 
ir briliantais ant kaklo, kiekvienas didumo sulig graikišku riešutu, 
buvo išbalęs, bet ramus. Katrina pagavo jo žvilgsnį, užklydusį į 
galeriją, kur: prastuomenė, nuoširdžiai įsilinksminusi, susispietė 
prie medinio barjero. Jis neprarado rimties. Šalia stovėjo dvi 
sužadėtinių poros. Priekyje akmeniniu veidu Bedfordo hercogas, 
iškilmingai už parankės laikantis Aną, o už jo grafas Rišmonas 
su Margarita, laimingai besišypsantys ir ryte ryjantys vienas kitą 
akimis. Burgundijos hercogas atsisėdo į krėslą, pažymėtą jo herbu, 
tarp anų dviejų porų ir kilmingų žiūrovų. Už Pilypo krėslo 
šešėlyje Katrina pamatė savo vyrą ir Nikolia Roleną. Nekreipdami 
dėmesio į areną, jie dėl kažko ginčijosi. 

Atsisėdęs Pilypas davė ženklą. Dvidešimt trimitininkų, stovinčių 
priešais tribūną, priglaudė savo instrumentus prie lūpų ir garsiai 
sutrimitavo. Aidas atsišaukė debesų aptrauktose dangaus platybėse. 
Katrina pajuto, kaip jos veidas suakmenėjo, o nugara perbėgo 
šaltas drebulys. Išmušė dvikovos valanda! Turnyro tvarkdarys su 
balta lazdele praėjo tarp dviejų tampriai per visą arenos ilgį 
įtemptų virvių, žyminčių siaurą taką. Paskui jį ėjo šešetas heroldų 
- šauklių. Žanas de San Remi pašnibždom pristatė juos Katrinai. 
Jaunasis tarėjas buvo neregėtai susijaudinęs. 

- Monsinjoras žadėjo, kad kai įkurs riterių ordiną, mane 
paskirs jo metraštininku. 

- Tai puiku! - iš mandagumo pasidžiaugė Katrina, kartu 
stebėdamasi jo paikumu. Jos dėmesį tuo metu buvo prikaustęs 
turnyro tvarkdarys. Po fanfarų griausmo stojus tylai, jis paskelbė 
mūšio taisykles bei sąlygas. Katrinai jos buvo smigte įsmigusios 
į širdį. Pastarąsias dvidešimt keturias valandas abiejų šalių heroldai 
šūkaliojo apie jas iš visų plaučių ant visų kampų. Mintyse ji 
pakartojo: “Pasirinktas ginklas - ietis ir kovinis kirvis. Kiekvienas 
priešininkas gali sulaužyti šešias ietis..." Kol buvo skelbiamos 

dvikovos sąlygos, Katrina karštai meldėsi Juodajai Dižono Madonai 
- Gerosios Vilties Dievo Motinai. 

“Apsaugok jį, - meldė ji, - apsaugok jį, šventoji Dievo 
Gimdytoja. Gelbėk jį nuo pikto! Bet svarbiausia, palik jį gyvą... 
net jeigu turėčiau apleisti jį amžiams. Tada bent žinosiu, kad 
jis gyvena po tuo pačiu dangum. Išsaugok jį man, Maloningoji, 
prašau, išsaugok...“ 

Jos gerklė išdžiūvo. Heroldo pakviestas Vandomo Bastardas 
atjojo risčia ir su visa ginkluote atsistojo priešais hercogą. Katrina 
su nerimu žiūrėjo į milžinišką riterį. Jo ginklai iš juodinto 
plieno ir žirgo šarvai buvo beveik pasislėpę po pilka gūnia ir 
avietiniu kaušu. Emblema - ant užpakalinių kojų stovintis liūtas 
- buvo pritvirtinta šalmo priekyje. Jis buvo panašus į pilkai 
raudoną gynybinę sieną! Taip, tai atrodė įspūdingai: Katrina kaip 
užburta negalėjo atplėšti nuo jo akių. 

Pasigėrėjimo šūksnis, išsprūdęs iš tūkstančių gerklių, privertė 
ją krūptelėti. 

- O! - susižavėjęs sušuko San Remi. 

Katrina lyg sapne išvydo, kaip su visa ginkluote iš paviljono 
išjojo Arno. Lionelis de Vandomas pagarbiai jį stebėjo. Riteris 
turėjo ne tik skydą su vanagu. Pagarbos ženklan, kaip pastebėjo 
Sen Remi, Arno de Monsalvi dėvėjo Prancūzijos karaliaus spalvas. 

Žydro šilko apsiaustas su auksu siuvinėtomis karališkosiomis 
lelijomis dengė ne tik jį patį, bet ir žirgą iki pat kanopų. 

ydrai auksinė buvo ir odinė pelerina, kyšanti iš po šalmo ir 
dengianti kaklą iš užpakalio. Juodą vanagą ir grafo karūną ant 
šalmo pakeitė laiba auksinė karališkoji lelija, kuri atrodė kaip 
didžiulis žėrintis brangakmenis. Tik viena šalmo detalė skyrė jį 
nuo karališkojo: vietoj karališkos karūnos jį juosė siauras žydrai 
auksinis kaspinas. Karališkomis spalvomis pasipuošęs, su pakeltu 
šalmo antveidžiu, absoliučiai ramus Arno kėlė pagarbą kaip 
riteris ir kaip karaliaus atstovas. 

- Jis dieviškas! - kimiai ištarė Ermengarda Katrinai. - Jis 
galėtų būti Mykolas Arkangelas! 

Bet San Remi liūdnu veidu tik skeptiškai palingavo galvą. 

- Norėčiau, kad taip būtų! - pasakė jis. - Karališkosios lelijos 
neturi būti sutryptos į purvą, kitaip bus paniekintas ir pats 
karalius! Ir pažiūrėkite, kaip išblyško monsinjoras! 


242 


Tai buvo tiesa. Pasisukusi į Pilypą, Katrina pamatė, kad jis 
išbalęs it numirėlis. Jo veidas, patamsintas gobtuvo ir apykaklės, 
atrodė pilkai žalias. Ji suprato, kiek daug dabar atiduotų hercogas, 
kad galėtų susiremti su Arno. Jo nejudrios pilkos akys buvo 
prikaustytos prie lelijos ant de Monsalvi šalmo. Tai buvo karti 
užuomina princui Burgundiečiui, pasikvietusiam anglus. Bet Pilypas 
privalėjo tvardytis. 

Vienu metu abu riteriai, skiriami lynų, nulenkė ietis prieš 
tribūnas. Katriną apėmė nervinis drebulys. Ji pamatė, kaip graži 
ir skoningai apsirengusi jauna moteris, sėdinti netoli Pilypo, 
persisvėrė per ložės turėklus ir prie Bastardo ieties pririšo rausvą 
auksu išsiuvinėtą šalį. Hercogo veide pasirodė pirmas šypsnys. 
Žanas de San Remi šnibžtelėjo: 

- Tai ponia de Prel! Paskutinė monsinjoro favoritė. Ji davė 
ženklą, kad tikisi hercogo meilės. Ji pagimdė Pilypui sūnų ir 
jau regi save hercogiene! 

Katrina viską būtų atidavusi, kad tik galėtų pritvirtinti prie 
Arno ieties savo muslininį vualį. Bet jos dėmesį patraukė hercogo 
ložė, kur, atrodo, kažkas vyko. Princesė Margarita atsistojo ir, 
žiūrėdama į de Rišmoną, paklausė: 

- Prašau jūsų leidimo, monsinjore! - jos skaidrus balsas buvo 
išgirstas visų Čia esančių. 

De Rišmonas linktelėjo su šypsena, iškreipiančia jo sudarkytą 
veidą. 

Katrina prisiminė princesės kalbas Sen Polio rūmuose ir pro 
ašaras pamatė, kaip Margarita pasilenkė į priekį ir šypsodamasi 
prisegė žydrą vualį prie Arno ieties tardama: 

- Tegul Dievas suteikia jums stiprybės, Arno de Monsalvi, 
jūsų brolis buvo mano draugas. Tai kilnus poelgis! Melsiuosi, 
kad jums pasisektų! 

Nors ir su šarvais, Arno pasilenkė, prisiliesdamas arklio kaklo: 

- Dėkoju jums, maloningoji ponia! Aš kausiuosi su meile 
jums ir narsiajam kariui, kuriam teko laimė tapti jūsų vyru. 
Didžiuojuosi šita garbe ir veikiau žūsiu, negu išduosiu ją. Tegul 
Viešpats duoda jums tiek laimės, kiek yra gerumo jūsų širdyje! 

Pilypo  Burgundiečio veidas nervingai suvirpėjo, atrodė, kad 
jis paseno mažiausia dešimčia metų. Nepažvelgusi į brolį, Margarita 
grįžo į savo vietą. Priešininkai atsuko vienas kitam nugaras ir 

nujojo į priešingus arenos galus, kur ginklanešiai laikė paruošę 
jų ietis iš uosio su aštriais geležiniais antgaliais. Katrina iš 
raudonų plaukų pažino de Ksantrajų, Arno sekundantą. Jis turės 
šitą ietį sukryžiuoti su pono de Rebeko, Vandomo sekundanto, 
ietimi. Trimitininkai vėl sutrimitavo. Po to heroldas garsiai sušuko: 

- Perkirskit virves! Dabar susieikite! 

Virvės, perkirstos heroldų peilių, nukrito žemėn. Arena buvo 
paruošta, ir mūšis galėjo būti pradėtas. Su pakeltomis ietimis 
ir skydais kariūnai žengė vienas kito link. 

Katrina sekundę užsimerkė. Pro ag arklių kanopų 
dunksėjimą girdėjo, kaip daužosi jos širdis. Žiūrovai tribūnose 
sulaikė kvėpavimą. Ermengarda ant merginos peties uždėjo savo 
sergstinčią ranką. 

- Žiūrėk! Į šitai verta pažiūrėti. Kilminga moteris turi mokytis 
slėpti savo jausmus! - Po to pridūrė tyliau: - Atmerk akis, dėl 
Dievo! Į tave žiūri vyras! 

Katrina greitai atsimerkė. 

Pasigirdo aštrus džeržgesys, ir iš susirinkusiųjų krūtinės ištrūko 
riksmas. Ietys susmigo tiesiai į skydų vidurį. Tai buvo neregėtas 
smūgis, riteriai susvyravo, bet išsilaikė balne ir risčia nušuoliavo 
atgal pasiimti naujų iečių. 

- Manau, pamatysim įdomią kovą, - džiaugėsi de San Remi. 
- Tai bent smūgis buvo! 

Katrina pasižiūrėjo į jo pusę. Toks azartas, kai sprendžiamas 
žmonių gyvybės klausimas, jai buvo nesuprantamas. 

- Kaipgi taip, jūs nepalaikote Prancūzijos karaliaus, nors 
gimėte Abervilyje? - paklausė ji, norėdama paerzinti. Tačiau jis 
į jos išpuolį nesureagavo. 

- Aš palaikiau jį anksčiau, - atsakė ramiai. - Bet Izabelės 
rūmai tokie sugedę, kad nebeaišku, ar vadinamasis Karolis VII 
yra teisėtas Prancūzijos karalius. Aš teikiu pirmenybę hercogui 
Burgundiečiui. 

- Nors, kaip matau, palaikote Arno de Monsalvi. 

- Todėl, kad man jis patinka. Jeigu jis nepalaikytų Karolio 
VII, tai man nebūtų didesnio malonumo, kaip kautis šalia jo. 

- Jums turėtų pakakti, kad jis palaiko karalių, - griežtai 
pasakė Katrina. Ermengarda ženklu paliepė jai nusiraminti. Abu 
riteriai vėl pasileido galopu prieš kits kitą su tokiu azartu, kad 

truputį neapskaičiavo. Bastardo arklys šastelėjo į šalį kaip tik 
tuo metu, kai reikėjo susigretinti su koviniu Arno žirgu. Ietys 
prasilenkė pro šalį, ir žirgai nunešė kovotojus į skirtingas puses. 
Prieš susitikdami vėl jie sugįžo prie savo palapinių. Arno 
pasikėlė antveidį ir įkvėpė šviežio oro. 

Katrina stebėjo jį, aistringai trokšdama sugauti jo žvilgsnį, kai 
jis lėta risčia prajojo pro priekines tribūnos eiles. Ji pastebėjo, 
kaip suvirpėjo gražus vyriškas jaunuolio veidas, ir nusišypsojo, 
sudėdama į šitą šypseną visą savo meilę. Jos veidas taip spindėjo, 
kad Arno nevalingai palinko į priekį, tarsi norėdamas standžiau 
surišti žydrą šalį ant ieties. Jis užtruko gal tik dalelę sekundės, 
bet ir šis akimirksnis | pripildė ją džiaugsmo. Pirmą kartą jų 
susitikusiuose žvilgsniuose nebuvo nė paniekos, nė šalčio. Juose 
išsiskleidė toks šiltas jausmas, kokio Katrina nė nesitikėjo. Bet 
akimirka baigėsi. Riteriūs šaukė kova. 

Varžovai nesėkmingai sulaužė: dar keletą iečių. Ne kartą Arno 
sulinko nuo galingų Bastardo smūgių, bet balne išsilaikydavo. Iš 
penkto karto Lionelio ietis visgi kliudė jaunuolio šalmą, kaip 
tik ties antveidžio sudūrimu. Katrina pagalvojo, kad toks smūgis 
gali nukirsti ir galvą. Bet kol kas viskas baigėsi gerai: iš po 
nuplėšto antveidžio . tekėjo dvi kraujo srovelės. 

- Jį sužeidė! - suriko Katrina, kilstelėjusi iš savo vietos. - 
Dieve, tai baisu! - Jai gniaužė gerklę. Iš lūpų, nubalusių kaip 
jos suknelė, ištrūko klyksmas. Kad priverstų ją atsisėsti, 
Ermengarda gulte užsigulė jai ant pečių. 

- Tau nereikėtų taip labai jaudintis dėl šios dvikovos, vaikeli, 
- ramiai perspėjo ji. - Nusiramink, mieloji, tučtuojau nusiramink! 
Į mus žiūri! 

- Nieko rimto! - patikino de San Remi lyg pats save. - 
Tiktai sulūžusios antveidžio kilpos brėžis. 

- Bet neseniai jis buvo sužeistas į galvą! - sušuko Katrina 
tokiu sielvartingu balsu, kad jos kaimynas SaBiai „sužiuro ir 
nusišypsojo. 

- Atrodo, kad aš nesu vienintelis iš iačaiijas šalininkas, 
laukiantis karaliaus Karolio riterio pergalės? - mestelėjo atsainiai. 
- Turiu jums priminti, kaip grafienė Ermengarda, kad taip labai 
nesielvartautumėte. Riteris - kietas riešutėlis. Jis išsisukdavo ir 
ne iš tokių pinklių. 

245 


Arno suirzęs nuplėšė atsiknojusį antveidį, pagriebė vandens 
ąsotį, kurį jam atnešė de Ksantrajus, ir godžiai ėmė gerti. 
Katrina pastebėjo, kad tą patį daro ir Bastardas. Atsigėrę vyrai 
pasičiupo savo paskutiniąsias ietis. Jėigu varžovai ir dabar išsilaikys 
balnuose, tai mūšis bus tęsiamas ir toliau, bet jau koviniais 
kirviais. Arno veido jau nedengė antveidis, ir tai buvo kur kas 
pavojingiau.  Atkreipdamas į tai dėmesį, Lionelis pergalingu 
spragtelėjimu nuleido savąjį Abu raikeliai puolė viens kitam 
priešpriešiais, pažerdami paskui save arklių kanopų suplėšytos 
velėnos skutus. Katrina persižegnojo. Smūgis buvo toks stiprus, 
kad ietis sulūžo. Bastardas į šį paskutinį kirtį sudėjo visą savo 
grėsmingą jėgą. Arno, gavęs smūgį į petį, išlėkė iš balno. Jį 
nusviedė ant vieno iš barjerų per kelėtą žingsnių nuo arklio, 
kuris prunkšdamas pabėgėjo į šalį. Ieties smūgis buvo toks 
galingas, kad ir pats Lionelis prarado pusiausvyrą. Jis neišsilaikė 
kilpose ir sunkiai žlegtelėjo ant žemės, 

- Neblogai, - pakomentavo San Remi. - Bent jau susilygino. 

Vandomo kritimas žemėn buvo naudingas priešininkui. Arno 
mikliai pašoko, judrus ir lankstus kaip katė, nepaisant 
penkiasdešimt svarų sveriančios jo ginkluotės ir žaizdos petyje, 
apie kurią buvo galima spręsti iš kraujo dėmės, pasklidusios ant 
apsiauste išsiuvinėtos karališkosios lelijos. Arno, artėdamas prie 
priešininko, pajuto, kad jam kliudo didžiuliai pentinai. Pasilenkęs, 
greitai juos nusimovė ir stvėrė kovos kirvį. Dabar jis buvo 
netoli Katrinos, ir ji matė, kaip jis mažais greitais žingsniukais 
artinasi prie savo priešininko. Jo akys išsiplėtė, o kairioji ranka 
su kirviu pakilo smūgiui. Tuo metu Lionelis de Burbonas vis 
dar bandė atsistoti. Dabar, kai jie jau stovėjo vienas prieš kitą, 
riterių ūgio skirtumas tapo akivaizdus: šalia milžino Bastardo 
Arno atrodė mažas. Lionelio rankose kovinis kirvis atrodė kaip 
masyvus medkirčio kirvis su saulėje Žžaižaruojančiais ašmenimis. 
Neleisdamas Bastardui atsikvėpti, Arno puolė prie jo. Jo žaizdos, 
jautė Katrina, kraujavo smarkiai ir vertė jį veikti ryžtingai. Net 
mintis apie Arno žaizdas teikė jai skausmą. Nesutikęs priešo 
ginklo, jo kirvis atšoko nuo Vandomo šarvų. Jis dar kartą 
prasiveržė, atsivėdėjo ir smogė kirviu. Plieno kirvių susidūrimas 
buvo panašus į duslų varpo dūžį. Pasklido žiežirbos. Po to 
Arno trenkė dar vieną smūgį, kuris sukėlė žiūrovų pasigėrėjimą 

šūksnius. Kirvis nukirto Lionelio šalmo viršūnę, kiaurai perrėžė 
auksinį liūtą, lyg šis būtų nulietas iš vaško, ir nutėškė jį į 
žemės dulkes. Bastardas net sustaugė iš įniršio, ir tai išgirdo 
visi. Jis atsikėlė nuo žemės ir, sugriebęs kirvį abiem rankomis, 
norėjo atsilyginti įžūlėliu, į dulkes pavertusiu jo heraldikos 
ženklą. Bet jo šarvais sukaustytos kojos painiojosi, jis susvyravo, 
ir Arno jam vėl kirto. Tačiau Bastardas atsilaikė. Katrina jautė 
aklą Lionelio įniršį. Jis troško užmušti Arno, ir padaryti tai 
kuo greičiau. Įsiutęs jis pliekė iš peties, smūgį po smūgio. 
Tačiau veltui švaistė jėgas, smūgiai buvo padriki ir nepasiekė 
tikslo. Arno kiekvieną | sekundę darėsi apdairesnis. Jis laukė 
tinkamo momento. Staiga žybtelėjo keletą kartų į Lionelio 
antveidį ir jį nuplėšė, - žifrovai išvydo įraudusį, prakaitu žliaugiantį 
veidą. Bastardas tystelėją ranką, norėdamas išplėšti iš jaunuolio 
kirvį, bet Arno iš visų jėgų smogė juo priešininkui. Paskui 
prišoko dar arčiau ir į Bastardo veidą įsikirto plieniniais pirštinės 
nagais. Pajutęs, kaip į kūną sminga metalas, Vandomas susvyravo, 
slystelėjo ir griuvo ant žėmės. Arno pasilenkęs be jokio gailesčio 
įsistebeilijo jam į veidą. Bastardą apleido jėgos, ir jis pusiau 
apakęs, lyg skerdykloje Fa jautukas, subaubė. Visi išgirdo 
jo maldaujamą “Pasigailėk!" 

Tuo metu Arno jau buvo suklupęs prie savo priešo ir ruošėsi 
suvaryti jam į gerklę durklą. Jis įsidėjo durtuvą atgal į makštį, 
atsistojo ir, taškydamas nuo savo šarvų kraujo purslus, su panieka 
iškošė: 

- Tegul Dievas tave teisia! Kelkis! Prancūzijos karaliaus riteris 
nežudo gulinčio. Tu prašai pasigailėjimo, ir aš dovanoju tau 
gyvybę... Burgundijos hercoge! 

Jis tylėdamas pasisuko, lydimas šūksnių. Katrina buvo persiėmusi 
jo nuovargiu, jautėsi taip, tarsi jos pačios kraujas upeliais srūtų 
į žemę. Arno lyg girtas nusvyravo prie savo palapinės. Jo 
ginklanešys ir de Ksantrajus pribėgo kaip tik laiku ir, sugriebę 
jį už parankių, pasodino ant žemės, kol dar neprarado sąmonės. 

- Prancūzijos lelijos liko nesutryptos! - iškilmingai pareiškė 
de San Remi. - Manau, kad tai pranašingas ženklas. 

Katrina pasižiūrėjo į jį klausiamai, bet jo veidas buvo abejingas. 
Nebuvo galima suprasti - džiaugiasi jis dvikovos baigtimi ar 
nusivylęs. Galbūt jis negalėjo atvirai džiaugtis tuo metu, kai 

akmeniniu Pilypo veidu tekėjo kartėlio ašaros. Hercogas stovėjo 
netoli jų ir bandė nuo žmonių slėpti savo pažeminimą ir pyktį. 

Katrina skubėjo prie išėjimo. Ermengarda ją sulaikė. 

- Kur jūs? 

- Argi dar nežinote - kur? Ir šįkart jums jau nepavyks 
manęs sutūrėti! Niekas manęs nesutūrėtų, net pats hercogas! 

- Kodėl aš turėčiau tave laikyti? - patraukė grafienė pečiais. 
- Lėk, žavingoji peteliške, ir nusvilk sparnus. O kai grįši, man 
teks sukti galvą, kaip užgesinti jų liepsną. 

Bet Katrina jau nieko negirdėjo. 


Dvyliktas skyrius 
Po žydro šilko priedanga 


Katrina sunkiai brovėsi pro įsiaudrinusią žmonių minią, kuri, 
atsimušusi į sargybos užkardą, bangomis pasklido arenoje. 
Dauguma, išvydę gražuolę brangiais apdarais, iš tolo skyrėsi į 
šalis ir davė jai kelią. Katriną viliote viliojo didžiulė žydro šilko 
palapinė, ir ji susivokė besišypsanti. Kai pagaliau nusigavo iki 
Arno buveinės, škotas sargybinis akimirką suabejojo, ar ją įleisti. 
Tačiau prabangūs rūbai ir papuošalai rodė ją esant aukštuomenės 
damą, susiruošusią padaryti vizitą, ir jis nusileido. Mandagiai ir 
galantiškai nusilenkęs, pakėlė žydrojo šilko užuolaidą ir pasitraukė 
nuo įėjimo. 

Patekus vidun, Katrinai į akis krito ant tokio pat žydro šilko 
pagalvio besiilsinti juodbruvė galva. Arno tysojo ant siauros 
kušetės, O ginklanešys tvarkė jo žaizdas. Šarvai, paskubom 
nutraukti nuo Arno, mėtėsi ant grindų, tik šalmas su 
karališkosiomis lelijomis ir kruvinos pirštinės gulėjo ant skrynios. 
Katrina pirmą kartą lankėsi riterio palapinėje, tad ją nustebino 
jos erdvumas. Ji buvo suręsta taip, kad sienos sudarė aštuonkampę 
salę, visą išmuštą gobelenais ir šilkinėmis užuolaidomis. Iš baldų 
stovėjo krėslai, ąžuolinės skrynios ir stalai, nukrauti ąsočiais ir 
taurėmis. Visur netvarkingai voliojosi ginklai ir šarvai. 

Ginklanešys atidarė skrynelę, kurioje buvo riterio kelionės 
vaistinėlė. Patalpa prisipildė aštraus ir saldaus balzamo kvapo. 
Katrina iš karto atpažino tą kvapą, įstrigusį “Karolio Didžiojo“ 

viešbutyje, kur Abu al Chairas gydė Arno. Tuo metu de Monsalvi 
atstūmė nuo savęs ginklanešio rankas ir pasikėlė ant alkūnių, 
žvelgdamas į Katriną su nuostaba ir atšiauriai. 

- Čia vėl tu? - šaltai tarė jis. - Ar tik nesiruoši atlėkti pas 
mane kiekvieną kartą, kai gausiu guzą ar mėlynę? Jeigu taip, 
brangioji, tai teks lakstyti gana dažnai... 

Jo balsas buvo užkimęs, kandus. Tačiau Katrina buvo prisiekusi 
neprarasti savitvardos. Ji nuolankiai jam nusišypsojo. 

- Mačiau, kaip jūs praradote sąmonę, ir bijojau, kad gali 
atsiliepti sena galvos trauma. Netekote daug kraujo. 

- Ką tik pasakiau, kad man nereikia jūsų užuojautos, ponia, 
- nedraugiškai atrėžė Arno. - Girdėjau, kad turite vyrą, ir jeigu 
jumyse susitvenkė jausmų perteklius, tai palaikykite juos savo 
meilužiu. Hercogui Pilypui užuojautos dabar reikia kur kas 
labiau nei man. 

Čia įsikišo de Ksantrajus, kurio guvios rudos akutės pokalbio 
metu lakstė nuo vieno pašnekovo prie kito: 

- Šitas užsispyręs lokys iš Overnės nevertas jūsų užuojautos, 
ponia. Patausokite ją kam nors dėkingesniam. Patikėkit manim, 
aš iškentėčiau keletą smagių Rebeko smūgių, kad tik galėčiau 
atsidurti tokių švelnių rankų glėbyje. 

Arno atstūmė bičiulį ir ginklanešį, ir Katrina pamatė, kad 
jis vilkėjo atlapotais baltais drobiniais marškiniais - ant krūtinės 
matėsi kraujuoti tvarsčiai. Apatinę kūno dalį tebedengė šarvai. 

- Nieko baisaus, tik keletas įbrėžimų! - tarė jis, sunkiai 
stodamasis. - Eik kautis! Rebekas tavęs jau laukia. Ir leisk 
priminti, kad jeigu aš Overnės lokys, tai tu irgi ne geresnis! 

Ksantrajus du tris kartus pritūpė, tikrindamas šarvų šarnyrus, 
užsimetė ant pečių šilkinį apsiaustą ir paėmė šalmą iš pažo 
rankų.  Įspūdingos formos šalmas su trim bokšteliais buvo 
padabintas margomis plunksnomis. 

- Na, aš einu. Užmušiu Rebeką ir sugrįšiu! - linksmai sušuko 
jis. - Ir dėl Dievo, ponia, nesileiskite išvaroma iš palapinės šito 
pašėlusio vaikino iki man sugrįžtant ir neatimkite iš manęs 
malonumo jus išvysti dar kartą. Kai kam sekasi geriau, nei jie 
nusipelno. 

Dar kartą nusilenkęs ir užtraukęs: “Jeigu tu nepamilsi manęs...", 
jis išėjo iš palapinės. 

Pažas ir du ginklanešiai nusekė ir paskos žiūrėti dvikovos. 
Arno ir Katrina liko vieni. Jie stovėjo vienas prieš kitą, skiriami 
tik ginklanešio ant grindų pamirštos skrynelės su gydomuoju 
balzamu. 

Bet tarp jų sklandė dar kažkas - keistas, nesugaunamas, 
paverčiantis juos akmens statulomis. Katrina staiga suvokė, kad 
neturi ką pasakyti. Ji aistringai laukė šios minutės, bet likusi 
su juo viena, pajuto visą savo svajonės iliuziškumą. Ją apleido 
jėgos, kaip būna plaukikui, kuris grūmėsi su audra ir pagaliau, 
netekęs jėgų, atsidūrė ant kranto... Ji žvelgė į jį nejusdama, 
kaip dreba jos lūpos, o ašarų pritvinkusios akys ir kūnas maldauja 
malonės. Arno vėl pasižiūrėjo į ją, šįkart smalsiai. Palenkęs 
galvą, jis žvelgė į jos įdegusį auksinio atspalvio veidą, kuris 
nėrinių apsiausto fone atrodė tobulai gražus: rausvas juslingos 
burnos ovalas, maža nosytė, didžiulės akys, su šiek tiek pakeltais 
kampučiais ties smilkiniais. 

- Jūsų akys žibuoklių spalvos, - švelniai pasakė jis tarsi sau. 
- Pačios didžiausios ir labiausiai mylinčios akys, kokias esu matęs! 

as teisus, jūs iš tikrųjų graži ir viliojanti! Jūs verta princo! 
- pridūrė jis su kartėliu. 

Po šių žodžių jo veidas įsitempė, o akys vėl sužaižaravo 
pykčiu. 

- Dabar sakykite, ko čia atėjote... ir išeikite. Mums nėra 
apie ką kalbėti. 

Katrina atgavo žadą ir padrąsėjo. Šypsena ir keletas šiltų jo 
žodžių buvo ta paspirtis, kurios taip trūko, kad įsikūnytų jos 
neįmanoma svajonė. Dabar ji jau nieko nebijojo. Tarp jų 
nusidriekė kažkokios nematomos gijos. Arno jų gal ir nejautė, 
bet jos atsiliepė kiekvienoje Katrinos kūno ląstelėje. Kad ir ką 
Arno sakytų ar darytų, širdyje ji buvo amžiams su juo sujungta, 
lyg jis ją jau turėtų. 

Labai švelniai ir minkštai, nedvejodama ji pasakė: 

- Atėjau pasakyti, kad myliu jus! 

Ištarusi šiuos Žodžius, ji iš karto pajuto stebėtiną lengvumą. 
Viskas taip paprasta! Arno neprotestavo ir neįžeidė jos, O ji 
bijojo, kad jis gali taip padaryti! Jis atsitraukė per žingsnį ir 
prisidengė ranka akis, lyg dangstydamasis nuo ryškios šviesos. 
Po kurio laiko kimiai sušnabždėjo: 

- Nereikia! Jūs tuščiai švaistote laiką ir savo meilę! Galėčiau 
pamilti jus, nes esate graži ir geidžiama. Bet tarp mūsų žioji 
praraja, per kurią tilto nutiesti neįmanoma. Aš užsitraukčiau 
amžiną gėdą, jeigu įveikčiau ją, leisdamas geismui nors akimirką 
nugalėti savo valią. Dabar išeikite... 

Užuot paklausiusi, Katrina priėjo arti ir apgaubė jį lengvučiu 
subtilių kvepalų aromatu, kuriuos Sara taip sumaniai jai sutaisė. 
velnus aromatas, sklindantis nuo jos drabužių, pasirodė stipresnis 
už balzamo ir kraujo kvapą, kuris buvo persmelkęs riterio 
palapinę. Ji žengė dar vieną žingsnį artyn, visiškai pasikliaudama 
savimi ir savo galia jam. Pamatė, kaip suvirpėjo Arno ranka, 
kaip jis nusuko į šalį savo veidą. Gal norėjo pabėgti nuo jos 
ir taip išsigelbėti? 

- Aš myliu jus, - pakartojo ji duslesniu ir aistringesniu balsu. 
- Visada mylėjau jus, mylėjau iš pirmo žvilgsnio. Prisimenate tą 
rytmetį... kai pabudęs pamatėte šalia savęs mane? Apie ką jūs 
tada galvojote? Ar buvau jums tada patraukli ir geidžiama?.. 
Buvau pasiryžusi atsiduoti jums. Aš nesigėdijau savo jausmų ir 
nejaučiau sąžinės priekaištų. Aš nepriklausiau sau. Visa iki pirštų 
galiukų buvau jūsų! Kodėl gi jūs nusisukate nuo manęs? Kodėl 
į mane nežiūrite? Jūs bijotės manęs, Arno? 

Pirmą kartą ji išdrįso pavadinti jį vardu. Jis neprieštaravo, 
tik iššaukiamai pažvelgė jai į akis. 

- Bijau? Ne, aš nebijau jūsų... Tiktai savęs!.. Kas atvedė jus 
čia su meilės žodžiais? Nejaugi iš tikro manote, kad galite 
apsukti man galvą savo kerinčiais prisipažinimais? Jie sklandžiai 
liejasi iš jūsų lūpų, bet kad jais patikėtum, reikia būti bepročiu! 

Kai jis prašneko, atrodė, kad kartu su drąsa jam grįžo ir 
tūžmastis, kuri buvo jo patikimiausias skydas. 

- Netikite, kad jus myliu? - gailiai suvaitojo Katrina. - Bet 
kodėl? 

- Aš jums atsakysiu! Todėl, kad dažnai kartojami žodžiai 
praranda savo prasmę ir galią. Pabandykim išspręsti šitą mažą 
uždavinį. Tarkim, kad jūs sakėt šituos žodžius savo brangiam 
vyrui... ir hercogui Pilypui, savo meilužiui, ir kam dar? A, dar 
tam jaunam gražiam kapitonui, kuris pasivijo jus prie viešbučio, 
kad palydėtų atgal į Flandriją. Taigi jų buvo mažiausiai trys, 
nekalbant jau apie kitus. 

Nors ketino neprarasti savitvardos, Katrina pajuto, kad jos 
jėgos baigia išsekti. Nepakenčiama, kai taip lengvabūdiškai teisia 
tavo meilės prisipažinimą. Ji užsiplieskusi treptelėjo koja: 

- Kaip drįstate spręsti apie dalykus, kurių nežinote? Aš 
pasakiau, kad myliu jus, ir mylėsiu visada... Aš myliu jus, ir 
esu dar nekalta, nes vyras nelietė manęs! 

- Kas man įrodys, kad tai tiesa? 

Katrinos įniršis išgaravo taip pat greitai, kaip ir atsirado. Ji 
nutvieskė jį spindulinga šypsena. 

- O mano pone, nemanau, kad šitai būtų sunku įrodyti! 

Dar jai nenutilus, jis žengė artyn, neatsispirdamas jos Žžėrinčių 
akių traukai, kurios kaip Žvaigždės švietė žydrose palapinės 
sutemose. Arno veidas, žvelgiantis į Katriną, bylojo apie 
nenugalimą aistrą, kurią jai priminė tas rytas “Karolio Didžiojo“ 
viešbutyje. Atrodė, kad jis, viską pasaulyje užmiršęs, mato tik 
kerintį moters kūną. Jis priklausė jai! Neatitraukdama akių, 
Katrina peržengė per vaistų skrynelę ir, atsidūrusi greta, rankomis 
apsivijo jo kaklą. Paskui, pasistiebusi ir atlošusi galvą, laukė jo 
bučinio. Arno nekrustelėjo. Katrina pajuto, kaip visi jo kūno 
raumenys įsitempė, lyg bandydami ją atstumti. Bet veltui! Jos 
kūno kerai buvo tokie pat galingi, kaip meilės gėrimas. Jo valia 
palūžo, ir Katrina atsidavė aistrai, šėlstančiai jos gyslose ir 
vedančiai iš proto. Staiga jiedu pajuto, kad, be jų, daugiau 
nieko pasaulyje nėra. Žydras palapinės šilkas, ši vieta, laikas, 
netgi minios triukšmas, sklindantis iš tūkstantinės arenos, - viskas 
ištirpo šios ypatingos akimirkos svaigulyje. 

Arno apvijo rankomis jos liemenį, nekantriai kaip laukinis 
prisitraukdamas Katriną prie savęs. Geismas, taip ilgai tūnojęs 
jame ir tiek ilgų mėnesių nepatenkintas, pagaliau pareikalavo 
savo grobio. Jo burna degino minkštas, rausvas, geidžiamas 
Katrinos lūpas plėšriais aistringais bučiniais. Jis apkabino ją taip 
stipriai, kad Katrina tiesiog duso iš laimės, pajutusi, kaip aidžiai 
daužosi virš kairiosios krūties jo širdis. Jie ėmė kvėpuoti vienu 
ritmu. Katrina pajuto, kad silpsta, kad šitie alkani bučiniai siurbia 
jos gyvybę... 

Juos deginanti aistros ugnis įsiplieskė ir pakirto jų kojas, 
kurios staiga visiškai nusilpo, ir jie stovėjo, ieškodami atramos 
vienas kitame, kaip du vieniši medžiai, lankstomi nuožmaus vėjo. 

Jie negirdėjo, kada į palapinę sugrįžo Ksantrajus, įraudęs ir 
šnopuojantis kaip kalvis, su dvikovos žyme ant lūpos. 
Neskubėdamas ir neatitraukdamas akių nuo susiglaudusių 
įsimylėjėlių, jis įžengė vidun, įsipylė gerą porciją vyno ir ištuštino 
ją vienu ypu. Paskui, skubiai davęs ženklą dviem ginklanešiams 
likti šalia palapinės ir laukti jo įsakymų, ėmė nusiiminėti šarvus. 
Ksantrajus jau buvo besiimąs dešiniosios rankos šarvų, kai tuo 
metu jį pastebėjo galvą pakėlęs Arno. Jis atšoko nuo Katrinos 
taip staiga, kad ji turėjo įsikibti į jo petį, kad nepargriūtų. 

- Turėjai pasisakyti, kad sugrįžai! 

- Nenorėjau trukdyti, - atsakė Ksantrajus. Prašau nekreipti į 
mane dėmesio. Aš tik nusiimu šarvus ir dingstu. 

Taip kalbėdamas, jis toliau nusiiminėjo šarvus. Dabar jis buvo 
užsiėmęs šarvais, dengiančiais dubenį. Arno vis dar buvo su 
šarvais. Katrina, prisiglaudusi prie Arno peties, šypsojosi ir stebėjo 
mylimąjį. Ji nejautė nė menkiausios. gėdos ar nepatogumo dėl 
to, kad ją pamatė mylimo žmogaus glėbyje. Net jeigu čia užeitų 
pats Garenas, - ji ir Arno priklausė vienas kitam. Arno, dar 
stipriau spausdamas jos rankas, lyg bijodamas, kad ji gali pabėgti, 
vis dar stebėjo, kaip Ksantrajus nusisagsto ginkluotę. 

- Kas Rebekui? - paklausė jis. 

- Kurį laiką jis vargiai galės prisėsti uodegą, ir ant galvos 
užtaisiau neblogą guzą, o šiaip jis dar pigiai išsisuko. 

- Tu jo pasigailėjai? 

- Žinoma, bailys buvo vertas pasigailėjimo! Jeigu būtum matęs, 
kaip jis dviem pirščiukais laikė kovos kirvį lyg bažnyčios žvakę, 
tai būtum plyšęs iš juoko. | 

Ksantrajus nusiėmė paskutinius ginkluotės reikmenis. Likęs tik 
su bridžais ir palaidine, skubėjo susitvarkyti, išpylęs ant savo 
rudų plaukų pusę buteliuko kvepalų. Tada apsivilko trumpą žalio 
aksomo sidabru siuvinėtą liemenę, ištrauktą iš skrynios, ir apsiavė 
taip pat aksominiais ilgaauliais batais. Baigęs puoštis, ceremoningai 
nusilenkė Katrinai. 

- Bučiuoju jūsų kojytes, žavingoji ponia! Ir einu apverkti 
savo nelaimingą dalią... ir jūsų nevykusį pasirinkimą. Be to, 
pratęsiu bičiulystę su puikiuoju Bono vynu. Šį tą gero turi ir 
prakeikti burgundiečiai - išmano vyndario darbą! 

Taip kalbėdamas, pasuko prie išėjimo, didingas ir arogantiškas, 
įraudęs kaip burokas. 

Arno nusikvatojo, 0 su juo ir Katrina. Viskas, kas susiję su 
mylimuoju, jai taipogi buvo brangu ir artima. Rudaplaukis 
Ksantrajus jai patiko, ir ji jautė, kad lengvai galėtų susidraugauti 
su juo dėl Arno. 

Arno vėl priglaudė Katriną. Jis pasisodino ją šalia savęs ant 
žygio lovos ir, švelniai rankomis suėmęs jos nuostabų veidą, 
niekaip negalėjo  atsižiūrėti. Jaunuolis pasilenkė arčiau. 

- Kaip sužinojai, kad aš dėl tavęs verkiau? - sušnibždėjo jis. 
- Kad man žūtbūt reikia tavęs? Būdamas per plauką nuo 
mirties, norėjau pulti prie tavęs ir pabučiuoti, kad nors mirdamas 
jausčiau tavo lūpų skonį... 

Arno nubėrė jos veidą bučiniais. Katrina žiūrėjo į jį karštai 
degančiomis akimis. 

- Tai tu manęs nepamiršai? - paklausė ji. 

- Užmiršti? Niekada! Aš neapkenčiau ir niekinau tave, bent 
jau mėginau. Bet kad užmirščiau.. Koks žmogus, bent kartą 
laikęs rankose grožį, galėtų jį užmiršti? Neįsivaizduoji, kiek kartų 
sapnavau tave! Sapne turėjau tave savo glėbyje. Glamonėjau ir 
mylėjau tave... Bet, - pridūrė jis atsidusdamas, - tai buvo tik 
sapnai, 0 po jų ateidavo prabudimas. : 

- Dabar tai ne sapnas, - karštai tarė Katrina. - Šį kartą iš 
tikrųjų laikai mane glėbyje. Ir žinai, kad aš tava... 

Jis neatsakė, tik nusišypsojo, ir Katrina nesusilaikiusi pabučiavo 
tas besišypsančias lūpas. Niekas pasaulyje nemokėjo šypsotis taip 
šiltai, berniokiškai. Balti jo dantys nušvietė juodbruvą veidą kaip 
liepsna. Arno greitai atsistojo. 

« Nejudėk, - sušnabždėjo. 

Kantriais mikliais pirštais jis vieną po kito ištraukė visus 
smeigtukus, prilaikančius  šydą ant Katrinos galvos, ir gležną 
atlaso ir nėrinių kūrinį paguldė šalia savo šalmo. Tada paleido 
jos plaukus, kurie lyg šilkinis krioklys nuvilnijo jos pečiais ir 
nugara. 

- Neįtikėtina! - šūktelėjo jis gėrėdamasis, rankomis glostydamas 
atgijusio aukso bangas. - Nė viena moteris nėra turėjusi tokios 
žavingos karūnos! 

Arno vėl ją apkabino. Jo lūpos lietė jos burną, kaklą, pečius. 
Sunkus žėrinčių ametistų vėrinys jį suerzino, ir jis nusviedė jį 
ant žemės kaip pigų niekutį Tuomet nekantriais pirštais ėmė 
atseginėti jos auksinį juosmenį. Bet čia ir vėl netikėtai išdygo 
Ksantrajus. Šį kartą jis nesišypsojo. 

- Čia vėl tu! - suriko Arno, įširdęs, kad jam sutrukdė. - 
Ko dar tau reikia? 

- Atleisk, bet bijau, kad dabar ne pats tinkamiausias laikas 
meilės žaidimams. Mūsų laukia rimti nemalonumai, Arno. 

- Nemalonumai? 

- Dingo visi škotai. Aplink palapinę ir arenoje nemačiau nė 
vieno mūsų Žmogaus. 

Arno pašoko, nepaisydamas Katrinos bandymo jį sulaikyti. 
Įaudrintas jaunos moters jautrumas viskam, kas buvo susiję su 
mylimuoju, jai pasakė, kad atsitiko kažin kas baisaus. Jos meilei 
grėsė kažkokia nelaimė, ir tą nuojautą Katrina išgyveno kaip 
aštrų fizinį skausmą. 

- Jeigu norėjai pajuokauti... - pradėjo Arno. 

- Argi aš panašus į juokdarį? - Ksantrajus buvo išbalęs, jo 
akys neramiai lakstė. Arno šypsodamasis vis dar norėjo jį išprašyti 
lauk, kad paliktų juos vienus. 

- Gal jie nuėjo išgerti su burgundais? Tu, žinoma, negali 
jiems atleisti kad išėjo be mūsų? 

- Aš neturiu už ką atleisti. Tai faktas. Mūsų ginklanešiai ir 
pažai taipogi dingo. 

Arno nenorom pasuko išėjimo link. Dar jam nepriėjus, 
užuolaida prasiskleidė, ir pasirodė išdidi fizionomija; žmogus, likęs 
stovėti ant slenksčio, žvalgėsi po palapinę. Katrina galėjo įžiūrėti 
tik švytintį ginklą ir už jo stovinčių karių kirasas. 

Lankytojas buvo jaunas, ne daugiau kaip trisdešimties metų. 
Jis vilkėjo Damasko šarvais, aptaisytais auksu, o virš ginkluotės 
buvo užsimetęs raudono brokato apsiaustą. Katrinai jis nekėlė 
pasitikėjimo ir apskritai nepatiko. Ji miglotai prisiminė, kad yra 
mačiusi jį tarp hercogo sargybinių. Jai nepatiko jo plonos lūpos, 
kietai sučiauptos virš nusklembto smakro. Jo lūpos likdavo 
sučiauptos net šypsantis: O šypsojosi jis dabar žiauriai ir 
piktdžiugiškai. Jo išsprogusios akys buvo tokios šaltos, kad atrodė 
visiškai bespalvės. Vyriausiasis hercogo kariuomenės vadas Žanas 

de Liuksemburgas žiaurumu ir negailestingumu buvo pagarsėjęs 
visoje Burgundijoje. Jis stovėjo apžiūrinėdamas abu riterius, 
panašiai kaip katė tyrinėja pelę prieš suėsdama ją. 

Bet jo veido išraiška, atrodo, nepadarė jokio įspūdžio nei 
Žanui de Ksantrajui, nei Arno. Žanas geraširdiškai pasveikino 
Burgundijos generolą: 

- A, senjoras de Liuksemburgas! Kuo mes nusipelnėm tokios 
garbės? 

Liuksemburgas, palikęs ceremonijas, lydimas savo žmonių žengė 
pirmyn. Jie su parengtais ginklais apsupo du vyrus ir moterį, 
prie kurios generolo žvilgsnis svajingai sustojo. 

- Man atrodo, ponai, kad jūs čia kiek per ilgai užtrukote 
ir piktnaudžiaujate mūsų svetingumu, - pašaipiai prašneko jis su 
šiaurietišku akcentu. - Mesiras de Biušanas su savo žmonėmis 
jau seniai šuoliuoja į Gizą. 

- Tai melas! - oriai paprieštaravo Arno. - Konetablis niekada 
nebūtų mūsų palikęs. 

Liuksemburgas nusikvatojo, ir Katrina pajuto, kaip kraujas 
stingsta jos gyslose. 

- Aš būsiu visiškai atviras su jumis... Iš tikrųjų tai jis mano, 
kad jūs jau išvykę. Mes buvome priversti jį įtikinti, kad jūs 
nuskubėjote į susitikimą su dama, kuri jus įsimylėjusi O žmonės, 
saugantys jūsų palapinę, mums didelių kliūčių nesudarė. 

- Ar galiu sužinoti, ką tai reiškia? - išdidžiai paklausė Arno. 

- Tai reiškia, kad jūs mano belaisviai ir kad ruošiuosi pamokyti 
jus, kaip riteris privalo gerbti mano poną. Būtų tikras absurdas, 
jeigu kas nors išdrįstų ateiti į svetimus nas Ir įžeidęs 
šeimininkus, ramiai išeitų. ' 

Įširdęs Arno pačiupo kardą ir norėjo pulti burgundą. Bet 
ketvertas kareivių, tarsi įspėję jo mintis, griebė ir nuginklavo 
Arno. Kiti keturi tuo pat metu prisiartino prie Ksantrajaus. Su 
pavydėtinu šaltakraujiškumu jis prisileido juos artyn. 

- Tai. jūs šitaip suprantate riteriškumą ir svetingumą! - sušuko 
Arno. - Tai šitaip jūsų šeimininkas laikosi garbės žodžio! 

- Palik jį! - paniekinančiai atsakė Ksantrajus. - Jo šeimininkas 
karčiai aprauda riterio dalią. Jis laiko save pačiu karščiausiu jo 
šalininku. Tačiau tai netrukdo jam ištekinti savo seserį už anglo; 

jis burgundas - ir tuo viskas pasakyta! Mes buvome tikri idiotai 
pasitikėdami šituo pašlemėku... 

Žanas de Liuksemburgas pabalo. Jis užsimojo ir jau būtų 
trenkęs Ksantrajui, bet pačiu laiku tarp jų išdygo Katrina. 

- Mesire! - sušuko ji. - Ar suprantate, ką darote? 

- Žinoma, ponia. Galiu dar pridurti, kad labai nustebau, 
išvydęs jus čia tarp šitų žmonių. Jus, kurią hercogas myli labiau 
už viską. Bet galite nebijoti! Nėra reikalo skaudinti hercogui 
širdies. Be to, reiškiu jums savo dėkingumą už taip reikalingą 
mums pagalbą, kurią suteikėte, sulaikydama šituos žmones... 

Jį pertraukė piktas Arno balsas. 

- Vadinasi, taip ir yra? Štai kodėl atėjote čia drėgnomis 
akimis ir su švelniais žodžiais! Tu bjauri maža prostitutė! Duodu 
žodį, kad per plauką vos nepatikėjau tavimi! Beveik privertei 
užmiršti nužudytą brolį, keršto ir neapykantos priesaiką, kurią 
daviau savo šeimai! 

- Tai netiesa! Prisiekiu, tai netiesa! - apimta nevilties ėmė 
raudoti Katrina, puldama prie jaunuolio, kurį lankininkai laikė 
už rankų ir pečių. - Maldauju, netikėkite nė vienu jo žodžiu! 
Aš nesu Pilypo meilužė, nežinojau, kad jie surengė jums pasalą... 
Jūs dabar manimi netikite, Arno, bet aš myliu jus... 

Katrina norėjo apkabinti jaunuolį, bet jis atšoko nuo jos, 
kad ji negalėtų pasiekti jo veido. Jo akys ieškojo Žano de 
Liuksemburgo. 

- Generole, - tarė jis šaltai, - jei jūs nors kiek dar gerbiate 
savo brolius riterius, tai tučtuojau išveskite mus arba išvaduokite 
nuo tos kekšės, kurią galbūt globoja jūsų ponas, bet tinkamiausia 
vieta jai - viešnamis. Privalau pareikalauti, kad išmestumėte ją, 
nes pats to padaryti negaliu. 

- Labai gerai, - atsakė Liuksemburgas. - Ei jūs, išveskite 
moterį, o belaisvius palydėkite į pilį. 

Liuksemburgas žiūrėjo, kaip du ginkluoti sargybiniai priėjo 
prie Katrinos, kuri, apimta nevilties, vis dar kabinosi į Arno, 
atplėšė ją nuo jo ir šiurkščiai nubloškė ant lovos. 

- Nelaimingas Garenas de Brazi tikrai nenusipelnė dalios, 
kurią jam nulėmė monsinjoras, - tarė jis. - Būti priverstam vesti 
prostitutę ganėtinai bjauru, bet paskui dar kęsti, kaip ji tau 
įstato ragus, pernelyg sunkus kryžius. 

Jos kūną purtė rauda. Sukrėsta Katrina žiūrėjo, kaip sargybiniai 
nuveda Arno. Jo veidas tarytum suakmenėjo. Išėjo iš palapinės 
į ją nė nežvilgtelėjęs. Ksantrajus žengė tarp kareivių kaip visada 
linksmas. Jis dainavo dainelę, kurią ji jau buvo girdėjusi anksčiau: 

O, Jėja, ko liūdi? 
Ar ne apie mane svajoji? 

Katrina liko viena žydroje šilko palapinėje. Viena su paliktais 
ginklais ir visais daiktais, kuriuos, be abejonės, anksčiau ar vėliau 
išgrobstys sugrįžę Žano de Liuksemburgo kareiviai. Bet dabar 
ji viską užmiršo. Susigūžusi gulėjo ant žemos lovos, susiėmusi 
rankomis galvą, gedėdama į šipulius sudužusių vilčių; jos meilė 
buvo žiauriai sutrypta, paniekinta ir apdergta... Jis taip greit 
atstūmė ją, kad tą pat akimirką apkaltintų! Jis nedvejodamas 
patikėjo Liuksemburgo šmeižtu vien tik todėl, kad generolas, 
mirtinas jo priešas, buvo aristokratas ir riteris, kaip ir jis pats. 
Arno de Monsalvi nė sekundės nesuabejojo, kas teisus - jo 
luomo žmogus ar neturte gimusi mergina, kad ir kaip aistringai 
jį mylėjo jį! Kaip greitai ir“ su panieka jis atsisakė jos! Jo 
įžeidūs žodžiai degino ir draskė Katrinos širdį lyg rimbo kirčiai, 
nė plūstančios ašaros negalėjo apmalšinti deginančio skausmo. 
Žaizdos buvo per daug šviežios. 

Ji pasiliko palapinėje, praradusi laiko ir vietos pojūtį. Skausmas, 
neviltis parbloškė ją ant žemės. Gyvenimas dabar, kai Arno ją 
atstūmė, kai neapkentė jos, atrodė beprasmis... 

Tačiau po kiek laiko akys pavargo ašaroti ir išdžiūvo. Sis 
kančios vandenynas, į kurį buvo nugrimzdusi Katrina, subrandino 
mintį, kad reikia kažką daryti, o ne vien raudoti. Katrina buvo 
iš tų nepaprastai emocingų žmonių, kurie lengvai pereina iš 
vienos būsenos į kitą. Ji būdavo baisi apimta įniršio ir savižudė 
kančios akimirką. Tos būsenos permainos pačios savaime buvo 
išganingos. Jaunai, gražiai ir gerai būtybei sunku likti be vilties. 
Pagaliau ji pakėlė galvą. Akys paraudo ir perštėjo nuo ašarų, 
viskas tvyrojo nelyginant migloje. Pirmiausia pamatė savo atlasinę 
skraistę, gulinčią ant skrynios greta šalmo, papuošto karališkosiomis 
lelijomis. Tai jai pasirodė simboliška. Tarytum Arno galvą dengtų 
šalmas su karališkosiomis lelijomis, o josios - daili, nuostabi 
atlasinė nėriniuota skraistė... 

Ji sunkiai atsistojo ir priėjo prie veidrodžio, kabėjusio ant 
žydros šilkinės sienos virš alavinės taurės su ąsočiu. Liūdną 
vaizdą išvydo jos akys veidrodyje: raudonas sutinęs veidas, paburkę 
vokai ir dėmėmis išmušti skruostai. Nutarė, kad kitaip ir negali 
atrodyti, nes ašaros visuomet sudarko veido bruožus ir gadina 
veido odą. Ji įsipylė į taurę citrinmedžio žiedais kvepiančio 
vandens iš ąsočio ir panardino veidą. Pastovėjo taip keletą 
minučių, vis pakeldama galvą įkvėpti oro. Šaltas kvepiantis vanduo 
ją atgaivino.  Raminantis, gydantis vandens poveikis pamažu 
sugrąžino veidui normalią spalvą. Ji atsipeikėjo, ir vietoj nevilties 
ją apėmė įnirtingas maištas. 

Kai atsigavusi Katrina nusišluostė veidą šilkiniu rankšluosčiu, 
kurį paliko Ksantrajus, nusprendė kovoti toliau. Žinoma, geriausias 
būdas įrodyti Arno, kad ji neturėjo nieko bendro su Liuksemburgo 
pasala, tai kuo greičiau išvaduoti jį iš kalėjimo. Ir vienintelis 
žmogus, galintis tai padaryti, - pats hercogas Pilypas. 

Įsitikinusi, kad paskutinieji ašarų pėdsakai pradingo, ji trumpam 
prigulė ložėje, užsidengusi akis rankšluosčiu. Po to dailiai 
susišukavo plaukus ir ant pakaušio prisisegė skraistę. Paskui 
užsisegė ametistų vėrinį, kurį Arno taip nerūpestingai nusviedė 
į šoną. Surado jį po foteliu. Katrina pajuto jo keistą šaltį ir 
svorį. Atrodė, kad jis slegia ją, versdamas būti paklusnia, kaip 
tuomet, kai Pilypas Burgundietis privertė ištekėti už Gareno de 
Brazi tam, kad lengvai ir greitai įsitemptų ją į savo lovą. 

Šį sykį veidrodyje atsispindėjo nuostabi jauna moteris, 
apsirengusi pagal pakutinį mados žodį. Tačiau dailūs drabužiai 
dar labiau pabrėžė tragišką jos veido išraišką. Ji prisivertė 
nusišypsoti, vos ne vos vėl nepradėjusi raudoti, ir nusigręžė nuo 
veidrodžio. Katrina jau ėjo iš palapinės, bet akys užkliuvo už 
Arno šalmo, gulinčio ant skrynios. Ją pervėrė mintis, kad galbūt 
Arno kankinasi dėl to, jog karališkoji lelija paklius į priešo 
rankas.  Sudrebėjo įsivaizduodama, kaip Žanas Liuksemburgas, 
sarkastiškai šypsodamasis, ima į rankas šalmą su karališkuoju 
herbu. Katrina apsidairė ieškodama, kur jį paslėpti, ir pamatė 
juodą vėliavą su sidabriniu ereliu - Monsalvi šeimos herbu. 
Nukabino ją nuo koto ir suvyniojo. Po to, pasiėmusi šalmą, 
išėjo iš palapinės, ketindama grįžti į Arasą. 

Eidama prie arenos išėjimo. baisiausiai nustebusi pamatė Žaną 
de San Remi. Jis vaikštinėjo susidėjęs rankas už nugaros, nutaisęs 
tokią išraišką, tarsi ko lauktų. Pamatęs Katriną, nuskubėjo prie 
jos. 

- Aš jau pradėjau nerimauti, ar išeisite kada nors iš tos 
prakeiktos palapinės! Mačiau daugelį iš ten išeinančių ir negalėjau 
būti ramus dėl jūsų, - išpylė jis, šiaip jau nelabai kalbus. 

- Vadinasi, jūs laukiate manęs? 

- Ko dar galėčiau laukti, puikioji ponia! Riteris nepamiršta 
damos, kai ji keliauja į priešo stovyklą... Bet nedrįsau jeiti į 
palapinę, net pamatęs, kad tuos augalotus žaliūkus išveda iš ten 
su stipria sargyba... 

- Aš turiu apie tai savo nuomonę! - suriko Katrina nudžiugusi, 
kad gali išlieti pyktį, - Na ir geras tas jūsų hercogas! 

- Kodėl mano, brangioji? Jūsų! - sušuko San Remi trūkčiojančiu 
balsu. 

- Draudžiu jums taip kalbėti! Nesutinku būti pavaldine 
žmogaus, kuris taip šlykščiai elgiasi. Žmogaus, suėmusio du 
riterius, atvykusius čia, nes patikėjo jo garbės žodžiu, jo gera 
valia, vien dėl to, kad jiems teko nelaimė nugalėti... Tai.. Tai 
taip baisu, kad trūksta žodžių. 

San Remi pažvelgė į Katriną su atlaidžia šypsenėle tarsi 
auklė, stebinti pernelyg įsismarkavusį mažylį. 

- Aš visiškai sutinku. Tai baisu! Tačiau ar esate visiškai 
tikra, ponia, kad tų dviejų karališkųjų riterių suėmimas - 
monsinjoro darbas? 

- Ką norite pasakyti? 

Žanas de San Remi gūžtelėjo pečiais ir pasitaisė kepuraitę 
su plunksna. 

- Noriu pasakyti, kad Žanas de Liuksemburgas kaip tik tas 
žmogus, kuris galėjo tai sumanyti pats! Tai būtent tai, ką jis 
sugeba. Einate ar ne? 

- Kur? 

- Kodėl jums neaplankius monsinjoro? Argi jūs to nenorite? 
Šiaip ar taip, turiu neštuvus, kurie laukia jūsų. Manau, paklausysite 
mano patarimo ir keliausite jais į rūmus, o neisite pėsčia šiomis 
mažutėmis žavingomis kojytėmis... ypač su tuo didžiuliu šalmu. 
Jį turbūt nepatogu nešti. Duokite jį man ir leiskite jums padėti. 

Katrina apstulbo iš nuostabos. Paskui prunkštelėjo. Kas per 
nuostabus vyrukas tas San Remi! Jis buvo nepaprastai sąmojingas, 
bet slėpė tai po dabitiškomis manieromis. Jis aiškiai parodė, 
kad prireikus bus geras ir ištikimas bičiulis. Kerinčiai Oasis 
ji ištiesė jam ranką. 

- Dėkui. Jūs tiesiog skaitote mano mintis, mesire de San 
Remi. Norėčiau, kad taptume draugais. Jūs ir aš. 

Jaunuolis  nusiėmė kepuraitę ir nusilenkęs mostelėjo ja, 
braukdamas ilga plunksna per žemę. 

- Aš jau esu jūsų vergas, ponia. Bet jūsų pasiūlymą išklausiau 
su dideliu džiaugsmu, o dabar leiskite jus palydėti. 

Jis padavė Katrinai ranką ir nuvedė ją prie neštuvų, kitoje 
rankoje laikydamas šalmą. 


Tryliktas skyrius 
Keista naktis 


Kai Katrinos neštuvus nuleido ant žemės priešais rūmus, kur 
buvo hercogo Pilypo apartamentai, jau buvo sutemę. Pakeliui ji 
užsuko į savo namus - pasikeisti suteptą ir minioje suglamžytą 
suknelę kita, iš juodo lygaus aksomo. Vietoj smailiaviršūnės 
kepuraitės užsidėjo mažą apvalią kepurėlę, taip pat iš aksomo. 
Kambarys, kuris priklausė jai ir Ermengardai, buvo tuščias. 
Grafienė, garderobo tvarkytoja, turbūt buvo pas princesę. Žanas 
de San Remi laukė neštuvuose. 

Kai jaunoji moteris ir jos palydovas pasirodė priešais sargybą, 
budintis lankininkas pamėgino juos sustabdyti. Bet San Remi 
neleidžiančiu prieštarauti tonu įsakė surasti budintį karininką. 
Vienas iš sargybinių nuėjo vykdyti įsakymo. Kol jie laukė, San 
Remi atidavė Katrinai žymųjį šalmą, kurį visą laiką nešė. 

- Paimkite. Aš palauksiu, kol ateis budintis karininkas, ir 
būsiu laisvas. Manau, kad toliau nebegalėsiu jums padėti. Aš 
tik trikdyčiau monsinjorą, ir jis būtų priverstas apsimesti griežtu. 
Dailutė moteris akis į akį greičiau pasieks savo. 

Katrina norėjo jam padėkoti, kai grįžo kareivis su karininku. 
Laimė, tą vakarą budėjo Zakas de Rusė. Ją pažinęs, jis paspartino 
žingsnį ir priėjęs plačiai nusišypsojo. 

- Norėjote mane matyti, ponia Katrina? Puiku! Kuo galiu 
jums padėti? 

- Noriu, kad praneštumėt monsinjorui hercogui mano 
pageidavimą pasikalbėti su juo es apie nepaprastai svarbų 
reikalą. 

Džiaugsmingas jaunojo kapitono veidas bemat paniuro. Buvo 
aišku, kad šiam pageidavimui jis nepritarė. Kai San Remi, 
mandagiai nusilenkęs, nuėjo, jis pasivedė ją į šalį ir tarė: 

- Dabar monsinjoras rengiasi pokyliui, kuris šį vakarą keliamas 
miesto vyresnybės ir jų žmonų garbei. Turiu pasakyti, jis ne 
per geriausiai nusiteikęs... Jis netgi sudavė savo mylimam šuniui 
Brikė visai dėl menko nieko... Dar niekas nematė jo taip prastai 
nusiteikusio, O priežastis aiški. Ponia Katrina, ar galėčiau jums 
visai nuoširdžiai patarti atidėti šį vizitą iki rytdienos. Aš netgi 
negaliu garantuoti, kad jis dabar priims. 

Bet Katrina pasikeitė po įvykusios baisios scenos, kurios 
kulminacija buvo ją keikiančio Arno suėmimas. Ji nieko 
nebebijojo. Jeigu tai padėtų, ji mestų iššūkį pačiam Liuciferiui 
jo ugniniuose rūmuose. Katrina priekaištingai pažvelgė į Žaką 
de Rusė. 

- Mesire, - sausai tarė ji. - Monsinjoro nuotaika manęs 
nedomina. Visa, ką noriu jam pasakyti, liečia jo garbę. Jeigu 
jūs manęs nepalydėsite, eisiu pati. Ir labos nakties. 

Jos žodžius palydėjo veiksmai. Katrina suėmusi ranka sijoną 
nuskubėjo į skliautuotą koridorių. Rusė veidas užsiplieskė, kai 
jų Žvilgsniai susidūrė. 

- Aš nebijau pranešti apie jus, ponia, ir tikiuosi, kad tučtuojau 
įrodysiu tai. Bet atminkite, kaltinsite pati save dėl to, kas gali 
įvykti. Aš jus įspėjau! 

- Išpildykite mano prašymą. Už pasekmes atsakysiu pati! 

Netrukus Katrina buvo nuvesta į hercogo apartamentus. Jį 
pamačiusi, suprato, kad Žakas de Rusė buvo teisus - hercogo 
nuotaika pavojinga. Jis netgi neatsisuko, kai ji padarė reveransą. 
Pilypas stovėjo prie vieno iš langų, žvelgdamas į didžiulį kiemą, 
ryškiai apšviestą deglų liepsnos. Vilkėjo tamsiai raudono aksomo 
palaidine, galva buvo vienplaukė... , 

Stovėdamas nusisukęs į duris, susidėjęs už nugaros rankaš, 
neatsisukdamas jis pratarė: į 

- Ponia, mano smalsumas sužadintas, kodėl jūs taip atkakliai 
stengiatės įpristi man. Būkite gera ir įsidėkite galvon ateičiai: 
kai noriu ką nors matyti, pats pakviečiu. 

Dar vakar tokia tirada būtų privertusi Katriną nusigąsti. Dabar 
ji nė nevirptelėjo. 

- Puiku, monsinjore! Aš išeinu. Tai tik truputį liečia mane. 
O jūs tapsite krikščioniškojo pasaulio princu, netekusiu garbės! 

Pilypas staigiai atsisuko į ją. Jo veidą dengė ta pati ledinė 
kaukė, kaip ir per turnyrą, bet dvi raudonos dėmės išsimušė 
ant blyškių skruostų. 

- Atsargiau su žodžiais! - riktelėjo jis. - Ir neapsigaudinėkite. 
Jeigu kartą ir buvau jums atlaidus, tai... 

- Labiau negu atlaidus! Bet aš išeinu, monsinjorui nemaloni 
mano kompanija. 

Ji nusisuko į duris, tačiau Pilypo balsas privertė ją sustoti. 

- Palaukit. Ir paaiškinkite. Apie kokią garbę kalbate? Turėtumėt 
žinoti, kad mano garbė nepriekaištinga. Jeigu mano riteris 
pralaimėjo, mano garbės tai neįžeidžia, nugalėtojas - narsuolis... 

- Iš tikrųjų? - sąmoningai įžūliai paklausė Katrina. - O aš 
maniau, kad jūsų garbė nukentės, jeigu jūsų įsakymu narsuolis 
bus įmestas į kalėjimą vien jūsų malonumui. 

Nuoširdus nustebimas pasirodė Pilypo veide, ir Katrina 
padrąsėjo. De San Remi buvo teisus. Galbūt hercogas ir 
neįsipainiojęs į sąmokslą prieš Arno? 

- Ką turite galvoje? Kas davė pagrindo šiai pasakai? Apie 
kokį kalėjimą kalbate? 

- Apie tą, į kurį mesiras de Liuksemburgas įmetė abu riterius, 
de Monsalvi ir de Ksantrajų, prieš tai griebęsis gudrybės išvilioti 
iš posto konetablįį Biušaną. Kaip jums atrodo, ar toks elgesys 
suderinamas su riterio garbės kodeksu, mesire? Aš kilusi iš 
liaudies, bet man atrodo, kad tai nesuderinama. Tačiau ne man 
spręsti, aš ne princesė. Jeigu jis būtų tik narsus riteris, galbūt 
suprasčiau. Bet kai taip pasielgiama su žmogumi, kuris kovėsi 
ir nugalėjo Vandomo Bastardą.. Maniau, kad jūs, kaip kraujo 
princas, turėtumėt gerbti šiuos įstatymus! 

Jau ir taip išblyškęs, Pilypas dabar tapo pilkas kaip pelenai. 
Jo blankios akys nemirksėdamos žvelgė į šalmą su karališkosiomis 


263 


lelijomis. kurį išvyniojo Katrina. Atrodė, kad jis pavirto druskos 
stulpu.* Ji susijuokė, ir Pilypas atsitokėjo. 

- Duokite man šitą šalmą, ponia, ir palaukite manęs čia. 
Prisiekiu savo tėvo krauju, jeigu sumelavote, dar šiandien 
atsidursite kalėjime. 

Katrina padarė dailų reveransą. 

- Eikite, monsinjore. Lauksiu jūsų čia. 

Pilypas pasičiupo šalmą ir energingai išėjo iš kambario. Katrina 
girdėjo, kaip jis įsakė lankininkui: jokiu pretekstu neleisti Katrinai 
de Brazi išeiti iš kambario. 

Ji ramiai atsisėdo prie traškančio židinio, nes naktis buvo 
vėsi. Žinojo, kad neturi ko bijoti, ir ramiai laukė sugrįžtant 
Pilypo. Greitai jis pasirodė tebelaikydamas šalmą, kurį padėjo 
ant stalo. Katrina atsistojo. Kurį laiką hercogas stovėjo paskendęs 
savo mintyse, susikryžiavęs ant krūtinės rankas, nuleidęs galvą. 
Staiga, kaip žmogus, nusprendęs, ką daryti, pakėlė galvą ir žengė 
jos link. Katrina pamatė, kad jo akys tebebuvo šaltos. 

- Jūs teisi, ponia. Vienas iš mano draugų pernelyg uoliai 
man pasitarnavo. Abu riteriai bus paleisti... rytoj rytą. 

- Kodėl rytoj? - tučtuojau paklausė Katrina. - Kodėl jie turi 
praleisti kalėjime neramią naktį po tokio sunkaus mūšio? 

- Aš taip nusprendžiau, - pasipūtęs atsakė Pilypas. - Ir dar 
todėl, kad nubausčiau jus. Ką tik sužinojau, kad jūs labai 
domitės tais riteriais. San Remi pasakė, kad jus, mano pavaldinę, 
rado jų palapinėje. Paaiškinkite, ką ten veikėte? 

Katrina norėjo tėkšti į akis teisybę, bet pajuto jo klausime 
slypintį pavydą. Jeigu prisipažintų mylinti Arno, pastatytų į pavojų 
savo mylimojo gyvybę. Katrina abejingai gūžtelėjo pečiais ir tarė: 

- Prieš daugelį metų, Paryžiuje, kai buvau dar maža mergaitė, 
pažinojau mesirą de Monsalvi. Mano tėvas, auksakalys, atlikdavo 
užsakymus jų šeimai. Kai pamačiau jį nugriuvusį, išsigandau, kad 
yra sužeistas, ir nuėjau į palapinę pasidomėti, kaip jis jaučiasi! 
O gal aš, kad įtikčiau jums, turėjau pamiršti vaikystės draugus? 


* Pasak Biblijos legendos, druskos stulpu pavirto Loto žmona, išvydusi baisų 
reginį - ant Sodomos ir Gomoros miestų lyjant siera ir ugnimi. 


264 


Iš Pilypo veido išraiškos ji suprato, kad visai jo neįtikino. 
Instinktyvus įtarumas, paveldėtas iš tėvo, tramdė norą patikėti 
šia gražia moterimi. Įdėmiai žvelgdamas jai į veidą, jis paklausė: 

- Esate tikra, kad tarp jūsų nėra slapto romano? Aš šito 
nepakęsiu. Girdite? - Staigiu judesiu jis apglėbė Katrinos liemenį 
ir prisitraukė ją prie savęs, bet veido išraiška nesušvelnėjo. - 
Jūs turite priklausyti tiktai man, girdite, man vienam! Leiskite 
priminti, kaip aš pasirūpinau suteikti jums prideramą padėtį. Jūs 
ištekėjote už vieno iš mano dignitorių, esate priimta dvare. 
Esate viena iš mano motinos freilinų... Aš dar nesu taip ilgai 
siekęs nė vienos moters. Nedaugelis to vertos. Bet jūs kitokia. 
Būtų neteisinga palikti jus gyventi paprastų žmonių pasaulyje, 
kur gimėte. Gražią moterį, vertą sosto! Tikiuosi, esate patenkinta 
savo likimu. 

Katrina atsilošė, norėdama išvengti Pilypo lūpų, - staiga ją 
apėmė šleikštulys. Bet neišdrįso jo atstumti. Katrina nežinojo, 
kur dėtis nuo jo nemirksinčių akių, bet dabar ji baiminosi dėl 
Arno. Jis lenkėsi vis artyn ir artyn prie jos lūpų... ir Katrina 
užsimerkė, kad nematytų jo. Bet Pilypas nepabučiavo jos. Vietoj 
to sušnibždėjo: 

- Mažame kambarėlyje už durų rasite visa, ko reikia... eikite 
ir nusivilkite suknelę, tada sugrįžkite čia. Aš nebegaliu laukti. 

Katrina puolė į paniką. Nesitikėjo, kad jis taip grubiai pareikš 
savo teises į ją. Be to, buvo vėlu. Naktį rūmuose bus pokylis, 
ir Garenas, be abejo, tuoj jos pasiges. Pilypas, žinoma, neužlaikys 
jos čia šį vakarą. 

- Monsinjore, - tarė Katrina, stengdamasi atrodyti rami. - 
Jau vėlu ir mano vyras laukia manęs. 


- Garenas visą naktį dirbs su Nikolia Rolenu. Jam nėra ko 
dėl jūsų nerimauti. Atėjote pas mane ir liksite su manimi. 

Jis paleido Katriną iš glėbio ir nuvedė prie žemų durelių 
greta židinio. Nei gyva, nei mirusi, Katrina kūrė pabėgimo 
planus. 

- Man sakė, kad šį vakarą būsite labai užsiėmęs. 

- Jums aš visuomet turiu laiko. O dabar paskubėkite - antraip 
būsiu priverstas manyti, kad čia atėjote ne mano garbės gelbėti... 
ir kad riteris rūpi jums labiau, negu norite parodyti! 

Jaunoji moteris pajuto, kaip ją nukrėtė drebulys. Ji pakliuvo 
į pasalą! Atsitiko tai, ko, ištekėjusi už Gareno, Katrina labiausiai 
bijojo. Viskas buvo prieš ją. Tokiu momentu, kai ji atiduotų 
viską už galimybę užsirakinti savo kambaryje, nusiraminti po tos 
baisios scenos žydrojoje palapinėje, netikėtai turės atsiduoti 
žmogui, kurio nemyli. Nuo to priklausė Arno gyvybė. Kelio 
atgal nebuvo. Ji turės brangiai sumokėti už jo laisvę. Dabar 
suprato, kodėl Pilypas nesutiko paleisti belaisvius tučtuojau. Jam 
buvo reikalinga ši naktis. 

Hercogas uždarė duris, ir ji atsidūrė mažame belangiame 
kambarėlyje, apšviestame dviem šakotomis auksinėmis žvakidėmis. 
Ant žemo tualetinio stalelio stovėjo maži kvepalų buteliukai ir 
kremų dėžutės. Jos buvo auksinės, papuoštos ryškia emale. 
Didelis kvadratinis veidrodis kabėjo virš tualetinio stalelio, 
atspindėdamas švelnią žvakių šviesą. Jaukus kambarėlis, išmuštas 
tamsiai raudonu aksomu, buvo panašus į brangenybių dėžutę. 
Mėlynas permatomas apdaras kabojo ant aksomu apmušto fotelio, 
greta stovėjo kambarinės šlepetės. 


Katrina apžvelgė kambarį ir sunkiai atsiduso. Vienintelės durys 
į šį mažą kambarėlį buvo tos, pro kurias ji įėjo, tačiau jei ir 
būtų buvusios kitos durys, niekas nepasikeistų. 

Tai buvo jos likimas, ir anksčiau ar vėliau tai turėjo įvykti. 
Pilypas galų gale vis tiek būtų ją pasiekęs. Nuvargusiu judesiu 
ji nusiėmė savo mažą aksominę kepurėlę ir nusviedė ją į kampą, 
ten pat nulėkė ir auksinis tinklelis, dengęs plaukus. Kai plaukai 
pasklido ant nugaros, ji sukando dantis, kad nepravirktų. Juk 
tiek nedaug laiko tepraėjo nuo tada, kai meiliai nekantraudamas 
ją nurenginėjo Arno. Katrina stengėsi varyti šalin taip ryškiai 
iškilusius prisiminimus. Ji pradėjo su kažkokiu niršuliu skubėdama 
nusirenginėti. Suknelė nukrito prie kojų, netrukus ir marškiniai. 
Sugriebė mėlynąjį drabužį ir užsivilko. Po to nusimovė kojines 
ir mažus aksominius batelius, nuogomis kojomis įsispyrė į 
kambarines šlepetes. Abejingai nužvelgė save veidrodyje, kuriame 
jos atspindys su naktiniu apdaru buvo panašus į debesį. Šis 
drabužis ne slėpė, o išryškino kūno linijas. Atsainiai nubloškė 
plaukus ant nugaros, sunkiai atsiduso ir ryžtingai nuėjusi prie 
durų jas atidarė. 

Įžengė į Pilypo kambarį; kambarys buvo tuščias. Pamačiusi, 
kad yra kambaryje viena, Katrina puolė prie durų, pro kurias 
ją buvo įvedęs Rusė. Nesėkmingai mėgino atidaryti, nes durys 
buvo užrakintos. Atsidususi sugrįžo prie židinio. Nors židinyje 
ir liepsnojo ugnis, ji drebėjo su savo plonu apdaru. Tačiau 
greitai sušilo ir pasijuto bent kiek geriau. Po kurio laiko, 
atsigavusi, ji buvo pasirengusi iškęsti viską, kas jos laukia. Pilypas 
turbūt netikėtai turėjo išeiti, bet, be abejonės, sugrįš. 

Taip jai begalvojant, spynoje spragtelėjo raktas. Durys 
girgžtelėjo ir lėtai atsivėrė. Katrina, sukandusi dantis, atsisuko... 
ir susidūrė veidas į veidą su tarnaite baltu kyku ir prijuoste - 
ši greitai padarė reveransą. 

- Atėjau pakeisti užtiesalų, - tarė ji, žvelgdama į lovą. - 
Katrina tučtuojau būtų ją užmiršusi, jeigu mergina nebūtų 
prašnekusi: - Monsinjoras hercogas prašo ponią pavakarieniauti 
ir gultis, nelaukiant jo. Monsinjoras tikriausiai užtruks ir atsiprašo 
ponios... Tuoj atnešiu vakarienę. 

Tarnaitė stovėjo prie lovos, laikydama už kampo antklodę, 
tarsi kviesdama Katriną atsigulti. Si nutarė paklusti nebyliam 
kvietimui ir, nusiavusi šlepetes, šmurkštelėjo po antklode. Diena 
buvo sekinanti, tačiau vizitas į magistratą atnešė Katrinai netikėtą 
atokvėpį - būtų buvę neprotinga tuo nepasinaudoti ir bent kiek 
pailsėti. Už lango jau buvo visai tamsu, pasmarkėjo vėjas. Ji 
girdėjo kaukiant jį židinyje, kuriame plaikstėsi liepsna. 

Katrina įsirausė į šilkinių pagalvėlių šūsnį ir iškart pasijuto 
geriau. Likimo ironija - Pilypo kambarys suteikė jai vienatvę, 
kurios taip troško, bet niekuomet nerasdavo dviejuose 
kambariuose, priklausiuosiuose jai su Ermengarda ir dar trims 
kitoms freilinoms. Ji nusišypsojo, prisiminusi savo draugę. Apie 
ką dabar mąsto grafienė? Turbūt apie tai, kad Katrina pabėgo 
su savo Arno ir dabar kiek įkerta šuoliuoja Gizo kryptimi, 
įsitaisiusi ant balno pagalvėlės už Arno nugaros. Katrina, kurią 
ji įsivaizdavo savo mintyse, buvo tokia paliegusi, kad beveik 
visiškai išblėso tas ryžtas, kuris ją buvo apėmęs pastarosiomis 
valandomis. Savo pačios ramybės dėlei ji privalėjo uždrausti sau 
galvoti apie Arno. Galvos apie jį paskui, kai pasibaigs šitas 
išbandymas. Tuomet turės laiko pamąstyti, ką daryti toliau. 

Kai tarnaitė sugrįžo su padėklu, ant kurio buvo vakarienė, 
Katrina pasijuto esanti labai alkana. Rytą, prieš dvikovą, ji 
neįstengė praryti nė kąsnelio, kad ir kaip ją ragino Ermengarda, 
tad dabar godžiai suvalgė visą lėkštę sriubos su plaktais kiaušiniais, 
pusę kepto viščiuko, kiškio drebučiuose ir keletą cukruotų slyvų, 
užgerdama visa tai Sansero vynu iš auksinės taurės. Tuomet 
padėjo į šalį padėklą, kurį tarnaitė tučtuojau išnešė, ir vėl 
atsigulė. Pasijuto kur kas geriau. Jaunutė mergina paklausė, ar 
jai dar ko nors reikia, ir Katrina nerimaudama paklausė, kur 
dabar hercogas. Tarnaitė atsakė, kad jis ką tik išvyko į magistrato 
salę, kur dabar prasideda šventė. 

- Nuleisk užuolaidas ir gali eiti, - tarė Katrina. - Man 
daugiau nieko nereikia. 

Mergina nuleido ant lovos užuolaidas, nusilenkė ir ant pirštų 
galiukų išbėgo iš kambario. Šiltoje lovoje Katrina pamėgino 
prisiversti gerai apgalvoti situaciją, kurioje atsidūrė, ir nuspręsti, 
kaip elgtis su hercogu, kai jis anksčiau ar vėliau sugrįš ir 
pareikalaus susimokėti už tai, ką laikė jos skola. 

Bet ji pavargo, lenkė miegas, ir nepajėgė nieko sugalvoti. 
Jaukiai susisukusi į šiltą šilkinę antklodę, Katrina bemat užmigo. 

Kai atsimerkė, nustebusi pamatė, kad užuolaida virš lovos 
pakelta ir išaušusi diena. Pilypas buvo kambaryje, bet stovėjo 
prie lango su tais pačiais drabužiais, kaip ir vakar, ir kažką 
rašė prie aukšto stalo, ant kurio gulėjo keli pergamento ritinėliai. 
Girdėjosi žąsies plunksnos skrebenimas ir tolimas gaidžių 
giedojimas. Išgirdęs, kad ji sukrutėjo lovoje, hercogas nusišypsojęs 
atsisuko į Katriną. 

- Ar gerai miegojote? 

Numetęs plunksną ant stalo, priėjo prie lovos ir, palypėjęs 
porą laiptelių, pasirėmęs alkūne į lovos galą, pažvelgė į ją. 
Katrina pirma pasižiūrėjo į hercogą, paskui į lovą, kuri tebebuvo 
tokia pat lygi ir tvarkinga, tarsi ji ką tik į ją įlipo. Katrinos 
veido išraiška sukėlė Pilypui juoką. 

- Ne... Aš jūsų neliečiau. Pokylis baigėsi anksti rytą, sugrįžęs 
pamačiau, kaip kietai miegate. Kad ir kaip troškau jūsų, gaila 
buvo žadinti... Be to, nemėgstu mylėtis su miegančiomis moterimis, 
neatsakančiomis į glamones. Bet kokia gaivi ir švelni atrodai 
dabar, mieloji! Tavo akys švyti kaip safyrai, tavo lūpos... 

Pilypo veidą nušvietė meilė. Jis atsisėdo ant lovos šalia jos, 
paėmė už rankų ir ėmė švelniai ir meiliai bučiuoti ją. Absurdiška, 
kvaila mintis pervėrė Katrinos sąmonę. Jis priminė jai dėdę 
Matjė jo vyno rūsyje Marsanė, kai šis ragavo savo puikiuosius 
vynus. Nuostabiai įgudusios Pilypo lūpos buvo visiškai nepanašios 
į Arno lūpas, kurios bučiavo godžiai ir nepasotinamai. Pilypas 
savo bučiniais glamonėjo, jie buvo apgalvoti ir apskaičiuoti, 
vienintelis jų tikslas - sukelti moters aistrą. Jis lietė ją švelniai, 
taip švelniai, bet Katrina jautė, kad netenka jėgų. Atrodė, tarsi 
riedėtų vis smarkiau ir smarkiau žemyn šlaitu kažkur į nežinią... 
Tačiau nepakartojami, subtilūs, —2 svaiginantys pojūčiai 
neturėjo nieko bendro su jos jausmais. Sirdies jie nepalietė, bet 
kūnas atsiliepė aistringai ir karštai. 

Vėliau, kai Pilypas paleido Katriną iš savo glėbio, jo lūpos 
tebeglamonėjo jos kūną, ir ji, lengvai atsidususi, nuolankiai laukė 
kito jo žingsnio. Bet nieko neįvyko. Sunkiai atsidusęs, Pilypas 
atsiplėšė nuo jos. 

- Kaip gaila, kad man  aašiikias susitikimas, mieloji! Greta 
tavęs lengva viską pamiršti! 

Tačiau, kad ir ką sakė, jis visiškai save kontroliavo. Pilypas 
šypsojosi, bet pilkos akys liko šaltos. Katrinai atrodė, kad jis 
įdėmiai ją tyrinėja. Nenuleisdamas nuo jos akių, grįžo prie stalo, 
paėmė mažą varpelį ir paskambino. Atėjo pažas. 

- Pasakykite kapitonui de Rusė, kad noriu matyti jį ir tuos, 
apie kuriuos kalbėjau anksčiau... 

Paskui, kai pažas nusilenkęs išėjo, hercogas tarė Katrinai: 

- Maldauju atleisti kad tvarkau valstybinius reikalus jūsų 
draugėje. - Jis mandagiai nusišypsojo, bet akys liko bejausmės. 
- Aš ypač noriu sutvarkyti tuos reikalus tol, kol jūs čia, kad 
visiškai nusiramintumėte. Tikiuosi, būsite patenkinta. 

Katrinai, kuri nesuprato, apie ką Jis čia šneka, nė nespėjus 
ką nors atsakyti, atsivėrė durys ir įėjo trys vyriškiai. Pirmasis 
buvo Žakas de Rusė. Bet kai pamatė kitus du, sukando dantis, 
kad nesuriktų iš siaubo: tai buvo Arno ir jo draugas Ksantrajus! 

Katrina pajuto veriantį skausmą, nelyginant durklo kirtį - 
jėgos apleido ją. Kraujo neliko veide nė rankose - jis suplūdo 
į širdį ir atrodė, kad ji tuoj tuoj nustos plakusi. Dabar ji 
puikiai suprato, kokius spąstus paspendė Pilypas, kad patikrintų, 


269 


ar nemelavo ji jam teigdama, jog niekas, be vaikiškos draugystės, 
nesieja jos su Monsalvi. Sėdėdama lovoje nušviesta ryškių saulės 
spindulių, apsivilkusi permatomais marškiniais, kurie iššaukiančiai 
pabrėžė jos kūno linijas, su greta stovinčiu Pilypu naminiais 
drabužiais, ji pasijuto tarsi pastatyta prie gėdos stulpo. Argi 
Arno dabar patikės, kad ji nėra hercogo meilužė? Katrina matė 
vien griežtą jo profilį. Jis nežiūrėjo į ją, bet jam įeinant, ji 
sugavo jo pilną paniekos žvilgsnį. 

Katrina dar niekada taip nekentėjo. Apimta nevilties, nežinojo, 
kas galėtų jai padėti, už ko griebtis šią baisią valandą. Jautė, 
kaip skvarbios Pilypo akys stebi ją, ir nežmoniškomis pastangomis 
sutramdė savo sielvartą ir ašaras, bijodama išsiduoti. Ji troško 
iššokti iš lovos, pribėgti prie Arno ir paaiškinti, kad visa tai - 
baisus spektaklis, kad šita scena specialiai — ir kad ji 
tebėra skaisti, kaip ir anksčiau. 


Tačiau neturėjo galimybės nuleisti galvą ir pravirkti. Mažiausia 
skausmo užuomina galėjo sukelti Pilypo neapykantą jaunajam 
riteriui. Ir niekas nenuspėtų princo, kurį jau imta vadinti 
krikščioniškojo pasaulio Didžiuoju hercogu, aklo pavydo pasekmių. 
Galbūt tai būtų Arno ir Ksantrajaus mirtis, bet Katrinai, be 
abejonės, nebūtų leista mirti kartu su jais. Ji sėdėjo nejudėdama, 
sustingusi iš sielvarto, rankas įspraudusi tarp kelių, iš pažiūros 
rami, bet viduje maldavo, kad visa tai greičiau pasibaigtų... 

Tyla, kuri tetruko keletą sekundžių, jai pasirodė amžinybe. 
Po to nuskambėjo Pilypo balsas. Jis buvo malonus, linksmas, 
netgi nerūpestingas. Be jokios abejonės, Pilypą įkvėpė ši spektaklio 
scena su trimis aktoriais. 

- Ponai, jūsų jau atsiprašė, bet aš pasikviečiau jus tam, kad 
kuo nuoširdžiausiai atsiprašyčiau „asmeniškai. Atrodo, mesiras de 
Liuksemburgas parodė per didelį rūpestį mūsų Karūna. Jis 
užmiršo, kad esate mano svečiai, 0 svetingumo principai šventi. 
Prašau atleisti už praėjusios nakties nepatogumus. Jūsų arkliai 
pabalnoti, o jūs laisvi... 

Nutilęs priėjo prie stalo, paėmė vieną iš pergamentų ir įteikė 
Ksantrajui. 

- Šis apsaugos raštas suteiks jums galimybę pasiekti Gizą be 
jokių nuotykių. O jums, mesire... - Pilypas pasisuko į Arno ir, 
išėmęs šalmą su karališkąja lelija iš skrynios, padavė jam. - 

„„Man labai malonu grąžinti šitą šalmą, kurį taip garbingai ir 
narsiai nešiojote. Patikėkite, mesire, aš labai apgailestauju, kad 
tarnaujate pusbroliui Karoliui, nes jei tarnautumėt pas mane, 
sėkmė dažniau jums šypsotųsi. 

- Sėkmė jau nusišypsojo man, monsinjore, - šaltai atsakė 
Arno. - Aš pasirinkau. Paskyriau savo gyvenimą savo ponui 
Prancūzijos karaliui. Tačiau vis tiek dėkoju Jūsų Didenybei už 
gerus žodžius. Be to, tikiuosi, būsite toks malonus ir pamiršite 
kai kurias gana... šiurkščias pastabas, kurias esu kažkada išsakęs. 

Jis nusilenkė mandagiai, bet išdidžiai. Ksantrajus savo ruožtu 
padėkojo hercogui. Pilypas tarė keletą malonių žodžių ir leido 
išeiti. Abu riteriai, dar kartą nusilenkę, pasuko durų link, bet 
Pilypas vėl juos sustabdė. 

- Jums reikėtų dar padėkoti mano žaviajai bičiulei, - tarė 
jis, rodydamas į Katriną. - Būtent poniai Katrinai turite būti 
dėkingi, kad esate laisvi. Tai ji atskubėjo čia praėjusią naktį 
apimta sielvarto ir papasakojo, kas jums atsitiko. Tikiuosi, pažinote 
vienas kitą... 

Šį sykį Katrina buvo priversta pažvelgti į juos. Jos neryžtingos 
išsigandusios akys norėjo pažvelgti į Arno, bet pajuto taip 
smarkiai daužantis širdį, kad teįstengė dirstelti į Ksantrajų. 
Pastarasis  apsimestinai šypsodamasis išdidžiai ją apžiūrinėjo 
vertinančiu žinovo žvilgsniu. 

- Taip, tikrai, - tarė Arno, nežiūrėdamas į ją. Jo veidas 
buvo nepermatomas, primenantis akliną sieną. Katrina dar niekada 
taip skausmingai nebuvo pajutusi, kokia bedugnė skiria juos. Jis 
nieko daugiau nepasakė ir tik Ksantrajus padėkojo “poniai 
Katrinai“ jo vardu. Ji oriai išklausė padėką ir pamėgino 
nusišypsoti... 

Abu riteriai išėjo, jaunoji moteris leisgyvė susmuko ant 
pagalvių. Baisi scena laiku pasibaigė. Jos jėgos jau visai išseko, 
o spektaklis vis dar tęsėsi. Pilypas atsisuko į ją, pasilenkė ir 
pabučiavo jos šaltas rankas. 

- Jūs patenkinta? Padariau viską, ko norėjote? 

- Viską, ko norėjau, monsinjore, - silpnai atsakė ji. - Jūs 
buvote... labai kilnus. 

- Priešingai, tai jūs kilni. Juk atleidote man už tai, kad 
vakar įtarinėjau jus, tiesa? Kai atėjote čia prašyti dėl tų vyrų, 

ir ypač kai Liuksemburgas papasakojo man radęs jus palapinėje, 
aš pavyduliavau. Pavyduliavau kaip niekuomet. 

- O dabar, - vos vos šypsodamasi paklausė Katrina, - 
nusiraminote? 

- Taip, mano angele... 

Į kambarį įėjęs pažas nutraukė Pilypą. Jis droviai pasakė 
savo ponui, kad greitai prasidės pasitarimas ir kad kancleris 
Rolenas prašo jį dalyvauti. Pilypas nusikeikė. 

- Esu priverstas vėl jus paleisti, nes žinau, kad ims plakti 
liežuviai, jeigu negrįšite į savo kambarius. Bet prisiekiu savo 
garbe, brangioji, jums tai leidžiama paskutinį kartą. Aš pasiųsiu 
atvežti jus šį vakarą ir neleisiu niekam mūsų trukdyti. 

Greitai pabučiavęs, jis apmaudingai paliko ją, pridūręs, kad 
atsiųs moteris padėti apsirengti. 

Katrina liko viena. Ji pasijuto tarsi kalinė,  surakinta 
grandinėmis, kuriai užsitrenkė kalėjimo durys. 

Arno kaip vėjas šuoliuoja į Gizą! Laisvas! Ji liko viena... 


Pirmosios knygos pabaiga 

KATRINA IR 
BRANGENYBIŲ 
SAUGOTOJAS 


I dalis 


PILYPAS 


1423 m. 


Pirmas skyrius 
Ermengarda 


Buvo apie pusiaudienį, kai Katrina palankinu, kurį Žakas de 
Rusė buvo atsiuntęs į rūmų vidinį kiemą, parvyko į vilnų pirklio 
namus. Palankiną dengė sunkios odinės užuolaidos, kad paslėptų 
jaunąją moterį nuo smalsių žvilgsnių. Kai jie pasiekė namus, 
Katrina mintyse pasimeldė, kad rastų tik Ermengardą. Ji bijojo 
aštrių negerų jaunosios panelės Vogrinjez akių ir, be to, norėjo 
likti dviese su savo drauge, kurios patarimus labai vertino. Namai 
atrodė įtartinai tylūs. Svetainėje Katrina susidūrė su tarnaite, 
nešančia lėkštę su karšta kopūstų sriuba. Mergina skubiai 
nusilenkė ir metė į ją žvilgsnį, kuris Katrinai pasirodė sunerimęs, 

bet ji neklausė, kas atsitiko. Gal jai tik pasirodė. Gūžtelėjusi 
pečiais, Katrina nuskubėjo į viršų tamsiais stačiais laiptais. 
Pirmojoje nedidelėje laiptų aikštelėje saulės spindulys, krintantis 
pro raudoną siauro lango stiklą, šiek tiek apšvietė baltas grindų 
plyteles. Iš apatinio aukšto, kur vilnos pirklys su savo šeima 
tikriausiai pietavo, sklido pokalbio nuotrupos. Viršuje buvo tylu. 

Manydama, kad freilinos išėjusios, Katrina įžengė į kambarį. 
Prie lango, susidėjęs rankas už nugaros, stovėjo Garenas ir 
žvelgė į duris. 

- Jūs? Koks siurprizas! - šūktelėjo Katrina eidama prie jo. 
Ji šypsojosi, tačiau artinantis prie (Gareno šypsena pamažėle 
blanko. Katrina dar nebuvo mačiusi tokio įsiutusio savo vyro. 
Jo veidas buvo neatpažįstamai pasikeitęs. Mėšlungis sudarkė ir 
šiaipjau negražų Gareno veidą. Pirmą kartą Katrina pasijuto 
bijanti jo. 

- Kur jūs buvote? - pro dantis iškošė Garenas. Katrina 
sugniaužė rankas savo suknelės klostėse, stengdamasi nusiraminti 
ir sutramdyti ją apėmusį stingdantį siaubą. 

- Maniau, kad žinote, - ramiai atsakė. - Grįžtu iš hercogo. 

- Iš hercogo? Tikrai? 

Nutarusi, kad pasitikėjimas savimi - geriausias būdas paveikti 
įniršusį vyrą, ir suvokdama esanti teisi, Katrina gūžtelėjo pečiais. 

- Paklauskite jo. 

Ji nuėjo per kambarį prie komodos, kurioje laikė savo galvos 
apdangalus, norėdama padėti ten aksominę kepuraitę, kurią ką 
tik nusiėmė. Dar nespėjus jai nusisukti nuo vyro, Garenas 
sugriebė ją už plaukų ir šiurkščiai prisitraukė prie savęs. Katrina, 
šaižiai surikusi iš skausmo, pargriuvo ant grindų prie jo kojų 
ir išsigandusi užsidengė veidą rankomis. Garenas paleido jos 
plaukus ir taip skaudžiai sučiupo už rankos, kad Katrina vėl 
sukliko. Jis pasilenkė prie jos: iš įsiūčio veidas priplūdo kraujo 
iš įsiūčio. Pasibaisėjusi Katrina vyro rankose pamatė rimbą. 

- Iš hercogo? Tai tu grįžai iš hercogo, maža kekšele? Tarsi 
visas dvaras nematė, kad buvai Monsalvi palapinėje, o 
Liuksemburgas užklupo tave jo glėbyje! Manai, nežinau, kad tas 
prakeiktas armanjakas negrįžo vakar naktį į Gizą? Vadinasi, 
naktį praleidai su juo, voliodamasi kokioje nors . landynėje? 

Nesitikiu, kad pasakysi man teisybę, bet užtat atpratinsiu meluoti 
iki gyvenimo pabaigos! 

Atrodė, kad Garenas nebejstengia valdytis. Nespėjus Katrinai 
ištarti nė žodžio, rimbas švilpdamas nukrito jai ant nugaros. Ji 
suriko ir susirietė ant grindų, stengdamasi pavirsti kuo mažesniu 
kamuolėliu. Garenas negailestingai ją plakė. Rėždamas orą, rimbas 
čaižė Katrinos nugarą ir pečius. Ji jau neberėkė, bijodama dar 
labiau jį įsiutinti. Bet jos tylėjimas, regis, tik erzino (Gareną. 
Staiga jis pasilenkė virš jos sumaitoto kūno, sugriebė suknelę 
ir perplėšė ją. Katrinos nugara ir šlaunys apsinuogino, bet 
Garenas vis dar mušė. Rimbas taip smarkiai kapojo jos švelnų 
kūną, kad palikdavo kirčių žymes. Šliauždama grindimis, Katrina 
ieškojo, už ko galėtų pasislėpti: už komodos ar lovos. Bet 
Garenas užtverdavo jai kelią ir vėl atsitempdavo į kambario 
vidurį. Į skutelius sudraskyta suknelė visai nebepridengė kūno, 
ir Katrina raitėsi ir rangėsi plakama rimbo. Ji nejautė nieko, 
vien skausmą, buką gyvulišką skausmą. Kaip į kampą užspeistas 
žvėris ji ieškojo užuobėgos nuo to ugninio lietaus, čaižančio ją. 
Nejaugi Garenas niekada nenustos plakęs? Pro raudoną rūką ji 
miglotai regėjo didelę juodą figūrą ir ranką, kuri kilo ir leidosi, 
kilo ir leidosi... Garenas sunkiai alsavo, tarsi kalvis, pučiantis 
dumples. Jis užmuš ją... Katrina nejuto, kaip jos sukapotu kūnu 
teka kraujas. Ji nustojo šaukti: sąmonė aptemo. Atrodė, kad 
smūgiai krenta ant jos pro kažkokią vatą... 

Katrina įtempė paskutines jėgas, pamačiusi priešais save 
atsiveriančias duris. Jeigu įstengtų nušliaužti iki jų... persiropšti 
per slenkstį... išsivaduoti iš šitų kančių... Bet kažkas užtvėrė 
kelią, kažkas raudona. Silpnai dejuodama, Katrina susmuko prie 
Ermengardos kojų... 

Garderobo tvarkytojos pasibaisėjęs riksmas pasiekė netgi pusiau 
apalpusios  nukankintos moters sąmonę. Ji pajuto, kad atėjo 
išsigelbėjimas, ir prigludo prie gelbėtojos kojų. 

- Prisiekiu šventuoju popiežiumi! - sugriaudėjo Ermengarda. 
- To dar neteko regėti! 

Išsilaisvinusi iš įsikabinusių Katrinos rankų, ji puolė atakon. 
Įniršis ir pasipiktinimas padvigubino ir taip nemenkas Ermengardos 
jėgas. Galingu smūgiu ji nubloškė Gareną į šoną, išplėšė iš jo 

rankų kruviną rimbą ir nusviedė į kampą. Paskui sugriebė 
Gareną už liemenės apykaklės ir ėmė įnirtingai purtyti, sykiu 
apipildama jį prakeiksmais ir keiksmažodžiais, kurie nebūtų padarę 
gėdos nė kareiviui.  (Garenas visai nesipriešino ir leidosi 
nutempiamas į laiptų aikštelę kaip skudurinė lėlė. Atrodė, kad 
įniršis išsunkė visas jo jėgas. Ermengarda nušveitė jį nuo laiptų 
ir riktelėjo įjkandin: 

- Nešdinkitės iš šitų namų! Ir niekuomet nebekiškite čia 
nosies! 

Uždariusi duris Ermengarda pasilenkė prie Katrinos - platus 
garderobo tvarkytojos veidas buvo susirūpinęs. Nelaiminga jaunoji 
moteris atrodė apgailėtinai. Jos kraujuojantis kūnas buvo išvagotas 
igų juodų ir mėlynų rimbo kirčių, juodo aksomo draiskanos 
dengė vien krūtinę. Išsidraikę plaukai prilipę prie veido, šlapio 
nuo ašarų. Ermengarda švelniai suglostė juos savo balta ranka 
ir pro ašaras ji pratarė: 

- Gailestingasis Jėzau, ką tas gyvulys padarė su tavimi, mano 
vargšas avinėli! Apkabink mano kaklą, nunešiu tave ant lovos. 

Katrina pakėlė rankas, bet sužeistą petį taip suskaudo, kad 
surikusi neteko sąmonės. 


Kai Katrina atsipeikėjo, buvo naktis. Ji suprato, kad guli 
lovoje ir visa taip sutvarstyta, kad vos gali pakrutėti. Atsimerkusi 
išvydo Sarą, kuri sėdėjo prie ugnies ir kažką virė mažame 
katiliuke. Ta scena nukėlė ją į praeitį. Kai ji prabusdavo Barnabi 
kambaryje Stebuklų Kieme, dažniausiai išvysdavo sėdinčią prie 
ugnies tokią pat susimąsčiusią Sarą. Katrina pamėgino pajudinti 
ranką, bet ji buvo nelyginant švininė, o petį taip gėlė, kad ji 
tyliai sudejavo. Tą pat akimirką masyvi Ermengardos figūra išniro 
priešais Katriną. Grafienė pasilenkė ir uždėjo vėsią, nepaprastai 
minkštą ranką ant liepsnojančios moters kaktos. 

- Ar labai skauda, mano vaike? 


Katrina norėjo nusišypsoti, bet tai pareikalavo didelių pastangų. 
Atrodė, nebuvo nė vieno raumens, nė vienos kūno dalies, kurie 
nebūtų siaubingai gėlę. 

- Man karšta, - sušnibždėjo ji, - atrodo, lyg ant adatų 
gulėčiau. Viskas dega ir skauda... 

Ermengarda su užuojauta linktelėjo ir pasitraukė, praleisdama 
Sarą. Sara ryžtingų veidu pasilenkė prie Katrinos. 

- Tas žvėris būtų jus užplakęs, mano meile, jeigu ponia 
Ermengarda nebūtų atėjusi laiku. Aš įtariau, kad jis kažką rezga, 
kai pamačiau jį šįryt. Atrodė lyg pamišęs... 

- Kur buvai, kai aš grįžau? - silpnu balsu paklausė Katrina 
Saros. 

Ermengarda paaiškino: 

- Jis užrakino ją palėpėje po laiptais. Ten ją ir suradau, 
kai įėjau. Iš ten ji girdėjo tavo riksmus ir pakėlė baisų triukšmą, 
kad ją išleistų. Bet čia gyvenantys Žmonės neišdrįso to padaryti. 
Garenas prigrasino uždarysiąs juos į kalėjimą, jeigu išdrįs tau 
padėti. Kai nuėjau paprašyti korpijos ir tvarsčių, užtikau juos 
vos gyvus iš baimės. 

- Tikiuosi, padrąsinote tuos vargšelius? 

- Žinoma, ne! - atsakė grafienė garsiai juokdamasi. - Aš 
juos mirtinai išgąsdinau pasakiusi, kad hercogas jiems gyviems 
kailį nudirs, sužinojęs, jog jie nesutrukdė Garenui. Vargšai 
tučtuojau pradėjo prašyti, kad mes užimtume jų kambarius, ir 
nenustebsiu, jeigu jie dabar kraunasi daiktus! 

Katrina apsidairė įdėmiau ir pamatė, kad šis kambarys skiriasi 
nuo to, kuriame jos gyveno su Ermengarda anksčiau. Kambarys 
buvo didesnis, jaukiai apstatytas, kabojo du puikūs gobelenai. 
Tame kambaryje nebuvo durų į kitą kambarį kaip aname. Katrina 
lengviau atsikvėpė, supratusi, kad ji paslėpta nuo smalsių Mari 
de Vogrinjez akių. Sara grįžo prie židinio ir iš mažo katiliuko 
ėmė pilstyti skystį į fajanso taures, o Ermengarda, atsisėdusi 
prie Katrinos kojų, pasakojo, kaip tepė jos kūną gydančiu 
balzamu, po to sutvarstė. 

- Tavo visas kūnas nusėtas mėlynėmis, - guviai tarė ji, - 
bet, laimė, žaizdos negilios. Sara mano, kad liks tik keletas 
nedidelių randų, o ant veido nė vieno. Man atrodo, teatleidžia 
Dievas, kad tavo vyras išprotėjo. Ką tu jam padarei? 

Ermengarda, matyt, nesitvėrė iš smalsumo, bet Katrina jautėsi 
silpna kaip kačiukas ir neturėjo ūpo pasakoti apie tai, kas 
nutiko vakar. Ji pakėlė savo sutvarstytas rankas ir įdėmiai žvelgė 
į jas su kažkokiu linksmu suglumimu. Balzamas, kuriuo ji buvo 

ištepta, prasisunkė pro tvarsųį ir ant jo išsiplėtė didelėš riebios 
dėmės. Katrina jautėsi taip, tarsi būtų pavirtusi didele skudurine 
lėle. Vien tik plaukai, kruopščiai sušukuoti, atrodė gyvi ir išties 
jos kūno dalis. Ermengarda, kuri buvo jautresnė, negu atrodė, 
iškart ją suprato. 

- Tu teisi, - tarė ji. - Tau dabar geriau nekalbėti. Esi per 
daug pavargusi. Viską papasakosi vėliau... 

O pati pradėjo gyvai šnekėti. Garenas neišdrįso čia ateiti, 
bet jo bičiulis Nikolia Rolenas neseniai buvo užėjęs ir klausinėjo, 
kaip ji jaučiasi. Ermengarda sutiko jį šaltai ir pasakė prisiimanti 
visą atsakomybę dėl ponios de Brazi priežiūros ir, be kita ko, 
kuo mažiau ji girdės apie Gareną ir jo draugus, tuo geriau. 
Rolenas išėjo, nebetaręs nė žodžio. Tą patį savanorė globėja 
pasakė pažui, kurį prieš pusvalandį atsiuntė monsinjoras. Katrina 
nusistebėjo: 

- Hercogas atsiuntė pažą? 

- Taip, savo mylimąjį pažą, jaunąjį Lenua. Man pasirodė, 
kad jo didenybė šį vakarą tavęs laukė. Žinoma, aš už tave 
atsiprašiau. 

- Ką jam pasakei, brangioji Ermengarda? 

- Pasakiau teisybę, kad tavo Žavusis vyras nuplakė tave kaip 
šunį ir leisgyvę paliko. Tas gyvulys Garenas gaus tiek pylos, 
kad negreit pamirš. Ir galbūt tai sulaikys jį nuo panašių dalykų 
ateityje. 

- Padėk man, Viešpatie, - apimta nevilties suaimanavo jaunoji 
moteris: - Dabar visas miestas šaipysis iš manęs. Jeigu sužinos, 
kad buvau. nuplakta kaip šuva, neišdrįsiu pažvelgti niekam į 
akis. 

- Jaunasis Lenua puikiai išauklėtas, mano brangioji. Jis labai 
gerai žino, kad tai, kas patikėta jam, skirta tik jo pono ausims. 
Jis niekam neprasitars nė žodžio. Jaunuolis buvo nuoširdžiai 
sukrėstas ir pasipiktinęs, turiu pasakyti. Jis jaučia tau didelį 
palankumą, mano brangioji. Nenustebčiau sužinojusi, kad yra 
truputį tave įsimylėjęs. Išgerk štai šito. 

Priėjo Sara su taure gėrimo, sutaisyto iš daugelio įvairių 
gydomųjų žolių. Katrina šiaip ne taip atsisėdo. Palaikoma savo 

draugės, išgėrė nuovirą. Tai buvo rūgštokas, bet malonus gėrimas. 
Ji pajuto šilumą ir ramybę. 

- Aš įdėjau tokią žolę, kuri tave tuoj prikels, - tarė Sara, 
- o skausmas praeis miegant... 

Tuo momentu atsidarė durys ir įėjo juodai apsirengęs Žmogus 
su juoda kauke. 

Moterys išsigandusios atšoko. Vyras tebestovėjo prie durų tarsi 
statula, "vien akys žibėjo kaukės prorėžose. 

- Kas jūs? - suriko Ermengarda, pasirengusi kovai. - Ko 
jums reikia? 

Vos tik nepažįstamasis nusiėmė kaukę, ji skubiai padarė žemą 
reveransą. Tai buvo hercogas Pilypas. Priblokštas to, ką išvydo, 
Pilypas tiesiog suakmenėjo. 

- Nejaugi tai jūs, Katrina! - riktelėjo jis nepatikliai. - Negali 
būti! 

Jaunoji moteris nesusilaikė nenusijuokusi. Ji gerai įsivaizdavo, 
kokį įspūdį sukėlė tie tvarsčiai Pilypui, ištikimam grožio vergui. 
Turbūt jis skubėjo pas ją, manydamas ją sunegalavus, galbūt su 
viena kita mėlyne, bet, suprantama, ne tokią. Tikriausiai Lenua 
neperdavė Ermengardos žodžių labai tiksliai. Šiaip ar taip, Pilypas 
sustingęs tebestovėjo. Paskui trūkčiojančiu balsu paklausė: 

- Viskas taip blogai? 

- Blogiau negali būti! - atsakė Ermengarda išsitiesusi. - Ponia 
Katrina - vienos kraujosrūvos. Jai neapsakomai skauda ir sunku 
kalbėti. 

Pilypas sugniaužęs kumščius prisiekė, kad uždarys Gareną į 
kalėjimą ir nedelsiant pakars. Jis rėkė ir piktinosi, tikras ugnį 
svaidantis drakonas, o skruostai sudrėko nuo ašarų. Ermengarda, 
pripratusi prie jo manierų, nekreipė į tai dėmesio, bet Katrina 
į jo ašaras žvelgė nustebusi. Pagaliau grafienei pasisekė jį 
nuraminti. Ji pasakė, kad tik ponia de Brazi turi teisę iškelti 
kaltinimą savo vyrui, ir nors Garenas galbūt žiaurus vyras, visgi 
jis yra ištikimas ir naudingas pavaldinys... Pilypas buvo priverstas 
pripažinti, kad būtų neišmintinga sukelti skandalą, suėmus Gareną. 
Jis atsisėdo ant lovos krašto ir neapsakomai švelniai paėmė 
sutvarstytą  Katrinos ranką. 

- Man plyšta širdis, matant jūsų kančias, mano džiaugsme. 
Aš laukiau jūsų ateinant, virpėjau prisiminęs jūsų akinamą grožį. 
Jums reikalinga gera priežiūra. - Pasisukęs į Ermengardą de 
Šatovilen, pridūrė: - Mano motina kvietė jus, ar ne, ponia de 
Šatovilen? 

- Taip, monsinjore. Hercogienė buvo ne visai sveika, ir dabar 
jos savijauta, matyt, blogėja, ji nori, kad aš greičiau sugrįžčiau. 

- Likite čia keletą dienų, o paskui vežkitės ponią de Brazi 
į Dižoną. Noriu kuriam laikui atskirti ją nuo vyro. Ji greičiau 
pasitaisys Dižone, ir aš jausiuos ramiau žinodamas, kad jūs ją 
saugote. Ar galiu patikėti ją jums? Ji... ji man be galo brangi. 

- Man tai garbė, - atsakė grafienė, vėl nusilenkdama. 

Katrina jautėsi privalanti padėkoti Pilypui už jo rūpinimąsi 
ja. Mintis išvykti kartu su Ermengarda ją pradžiugino. Būtų 
laiminga, jei galėtų išsiskirti su Garenu - taipogi ir su Pilypu! 
Turės laiko atsikvėpti ir apmąstyti savo problemas. Kai Pilypas 
sunkiai dūsaudamas ir vėl paplūdęs ašaromis išėjo, Katrina staiga 
suvokė, kad ji atleido Garenui, nes dėka jo žiauraus elgesio 
įvykis, kurio baiminosi kur kas labiau, vėl nusikėlė nežinia 
kuriam laikui. Šiaip ar taip, šiąnakt ji nebus Pilypo meilužė. 
Jos kūnas, nors ir sumuštas, liko skaistus, ir ji norėjo išsaugoti 
jį Žmogui, kurį mylėjo. 

Tačiau nors ir atleido vyrui, suprasti jo neįstengė. Kodėl 
Garenas vos neužmušė jos, patikėjęs, kad ji praleido naktį su 
kitu vyru? Jis nemylėjo jos, nenorėjo jos ir žinojo, kad ji skirta 
Pilypui. Tai koks jam skirtumas? 

Galų gale Katrina paliko šį klausimą be atsakymo. Galvą ir 
kūną per daug gėlė, kad įstengtų ilgiau susikaupti. Pamažu 
pradėjo veikti raminantys Saros vaistai. Nepraėjo nė penkios 
minutės, kai Ermengardos lydimas pro paradines duris išėjo 
Pilypas, 0 ji .jau miegojo. Sara vėl sėdėjo prie židinio, jos 
juodos akys žiūrėjo į liepsną, tarsi norėdamos įžvelgti ten svetimas 
paslaptis. Lauke buvo tylu. Tesigirdėjo vien tolstančių Pilypo 
žirgo kanopų kaukšėjimas... 

Antras skyrius 


Žako de Rusė misija 


Iš Araso jie išvyko po kelių dienų. Katrina dar nebuvo 
visiškai pasveikusi, bet nenorėjo per ilgai sugaišinti savo draugės 
Ermengardos. Be to, ji skubėjo grįžti namo, kad atsidurtų kuo 
toliau nuo kankinamų prisiminimų. Grafienės ir Saros atsidavusios 
globos ir daugybės kompresų, kuriuos jos dėjo per dieną po 
du kartus, dėka, Katrinai jau nebereikėjo būti taip smarkiai 
sutvarstytai. Atėjus išvykimo laikui, tik petys, klubai ir nugaros 
dalis buvo su tvarsčiais. Sara pasakė, kad grynas oras išlygins 
randus ir pagreitins žaizdų gijimą. Išvykimo dienos rytą ji šiltai 
aprengė savo šeimininkę, nes oras buvo vėsus, nors jau ir buvo 
gegužės pradžia. Ji privertė Katriną užsimauti pirštines su plonos 
odos pamušalu, suteptu kažkokiu minkštinančiu aliejumi. Kad 
paslėptų mėlynes ir pajuodavusią kairiąją akį, Sara apvyniojo 
Katrinos galvą tankia skraiste. 

Katrina keliauti galėjo tik gulomis neštuvuose, kurie buvo 
pritaisyti ant mulų. Ermengarda de Šatovilen įsitaisė šalia, kad 
jai būtų smagiau. Tai, kaip ji dažnai primindavo Katrinai, buvo 
didelė auka, nes užvis labiau mėgo joti raita. Sara ir kitos 
tarnaitės jojo ant mulų. Kadangi didelė teritorija buvo apimta 
neramumų, reikėjo pasirūpinti ginkluotu eskortu. Iš ryto išvydusi 
eskortą, Katrina sutramdė šypseną. Neštuvai buvo išpaišyti hercogo 
valdžios simboliais, o eskortui vadovavo švytintis Žakas de Rusė, 
apsidžiaugęs tokia malonia misija. 


- Tai bus mūsų antroji kelionė kartu! - sušuko jis, atėjęs 
pareikšti savo pagarbos Katrinai. Atrodė nustebęs, kad ji taip 
apmūturiuota. - Pirmoji buvo tokia nuostabi, kad aš 


nekantraudamas laukiu... 

Tačiau jį nutraukė Ermengarda, kaip tik tuo metu išėjusi iš 
savo kambario. 

- Verčiau sutramdytumėte savo susižavėjimą, jaunuoli! - išrėžė 
ji. - Aš atsakau už ponią de Brazi ir esu pajėgi ja pasirūpinti. 
Pakaks, jei pasirūpinsite mūsų neštuvais ir savo žmonėmis kelionės 
metu. 

Gavęs tokį atkirtį, Žakas de Rusė nusiminė. Bet Katrina 
ištiesė jam savo ranką. 

- Nebūk tokia rūsti, Ermengarda. Mesiras Rusė ištikimas 
mano draugas ir jo globojamos mes būsime visiškai saugios. Jau 
pasiruošėme? 

Pažvalėjęs nuo tų malonių žodžių, de Rusė nuėjo prie savo 
žmonių išgerti prieš kelionę taurę vyno. Per tą laiką mulai 
buvo pakrauti ir damos užėmė savo vietas neštuvuose. Bijodamos 
vagysčių, pasiėmė su savimi brangenybių dėžutes. Katrinos dėžutė, 
kurioje, be kitų papuošalų, buvo ir garsusis juodasis deimantas, 
buvo tikras lobis. 

Jau gerokai įdienojus, mažas būrys pagaliau leidosi kelionėn. 
Oras buvo bjaurus, žvarbus šaltas vėjas siautėjo lygumoje. 
Vadovaudamasis nurodymais, Žakas de Rusė pasirinko kelią į 
Kambrė, užuot keliavus į pietus. Manevro esmė - aplenkti 
Peroną ir Vermandua, kurie buvo užimti Karolio VII šalininkų. 
De Rusė negalėjo leisti, kad Katrina pakliūtų į jų rankas. 

Ermengarda pasirodė besanti nuobodi kompanionė. Vos įsitaisė 
tarp pagalvių, tuoj užsnūdo ir pradėjo garsiai knarkti. Pagyvėdavo 
tik tada, kai sustodavo prie užeigų arba vienuolynų pavalgyti 
bei pernakvoti. 

Tad Katrina buvo palikta pati sau ir turėjo užtektinai laiko 
apmąstyti nesenus įvykius. Gareno ji daugiau nematė. Jis kasdien 
atsiųsdavo sužinoti, kaip ji jaučiasi, dažniausiai tarną, bet kartą 
ar du - savo draugą Nikolia Roleną. Tačiau išdidžiam kancleriui 
tie pavedimai neteikė didelio malonumo, nes tekdavo bendrauti 
su toli gražu ne draugiškai nusiteikusia Ermengarda. Garenas 
nerodė jokių pastangų susitaikyti. Netrukus Katrina sužinojo, kad 
jis ruošiasi su reikalais į Gentą ir Briugą. Jis išvyko į Arasą 
savo žmonos kelionės išvakarėse su ja neatsisveikinęs, - 
nepasakytum, kad tai nuliūdino Katriną, kuri nenorėjo matyti 
vyro be didelės būtinybės. Ji dažnai mąstydavo, kas būtent sukėlė 
Gareno įniršį ir kas galėjo jį išprovokuoti, ir nusprendė, kad 
Garenas bijojo hercogo pykčio dėl to, kad ji susitiko su Monsalvi. 
Tinkamesnio paaiškinimo nebuvo. Kalbant apie Gareną, buvo 
aišku, kad pavydas čia niekuo dėtas. 

Kelionė vyko ramiai, bet kaip ir anksčiau kelias per karo 
nuniokotą  Šampanę buvo tikras košmaras. Jie matė negyvus 
kaimus, alkanus veidus ir minias bėglių, kurie su visa manta ir 
perkarusiais naminiais gyvuliais traukė Burgundijos sienų link, 
kur vylėsi rasti priebėgą. Katrina ir Ermengarda visą kelią dalijo 
išmaldą, bet de Rusė vis prireikdavo vyti šalin alkanus bėglius, 
kurie prieidavo pernelyg arti neštuvų. Katrinai buvo sunku žiūrėti 
į elgetas. 


Artėdami prie Burgundijos hercogystės sienų, jie sutiko keistą 
procesiją. Iš tolo juos galėjai palaikyti kokio nors nusiaubto 
kaimo bėgliais. Privažiavę arčiau, keliauninkai išvydo kažką 
nepaprasto. Visos moterys buvo su drobiniais tiurbanais, surištais 
pasmakrėje, ir juostuotos vilnos drabužiais ant drobinių namų 
darbo marškinių gilia iškirpte. Savo tamsaus gymio vaikus jos 
nešėsi arba ryšulyję ant nugaros, arba vežėsi pintinėse, 
pritvirtintose ant mulų. Jie visi segėjo vėrinius, visų akys buvo 
įkypos ir juodos, o dantys nepaprastai balti. Vyrų antakiai buvo 
tankūs ir juodi, išblukusios fetrinės skrybėlės beveik visiškai slėpė 
veidus. Kiekvienam prie šono kabojo kardas arba durklas. Arkliai, 
šunes, naminiai paukščiai - viskas susimaišė toje margoje minioje. 
Žmonės kalbėjosi svetima kalba. Eidami jie dainavo arba, veikiau, 
prodainiu tęsė lėtą monotonišką dainą, kuri staiga Katrinai 
pasirodė pažįstama. Ji atitraukė odines neštuvų užuolaidas ir 
pamatė, kaip Saros mulas nulėkė tarsi strėlė, paleista iš lanko. 
Saros plaukai plaikstėsi vėjyje, akys spindėjo. Ji garsiai ir 
džiaugsmingai sveikinosi su keliauninkais. 


- Kas jai atsitiko? - nepatenkinta paklausė prabudusi 
Ermengarda. - Ar ji iš proto išsikraustė? O gal pažįsta tuos 
žmones? 


Sara, susigretinusi su vyru, kuris, matyt, buvo jų vedlys, - 
jaunu vaikinu, lieknu kaip vynuogės ūglys, karališkos laikysenos, 
nepaisant suplyšusių skarmalų, - sulaikė mulą ir ėmė gyvai su 
juo šnekėtis. Katrina dar nebuvo mačiusi jos tokios laimingos. 
Siaipjau Sara retai juokdavosi ir mažai kalbėjo. Ji buvo energinga, 
gabi ir tyli, nemėgo tuštiems plepalams gaišti laiko. Iki šiol 
Katrina tik vieną kartą Žako de la Mero smuklėje pažvelgė į 
jos sielą. O dabar, matydama, kaip gyvai Sara plepa su juodbruvu 

jaunuoliu, kaip vidinė šviesa nutvieskė jos veidą, Katrina ėmė 
kažką suvokti. 

- Galbūt ji ir pažįsta tuos žmones, - tarė ji Ermengardai, 
- tačiau manau, kad greičiausiai jie yra jos kraujo broliai arba 
tos pačios genties. 

- Ką? Manai, kad tie juodaakiai driskiai su peiliais... 

- „tai čigonai, kaip ir Sara, - užbaigė Katrina. - Kaip jau 
esu tau sakiusi, aš tikiu tomis istorijomis, kurias man pasakojo 
mano gera ir ištikima įmotė... 

De Rusė davė ženklą sustoti, nustebęs žvelgdamas į Sarą. 
Katriną apėmė liūdesys, nes Sara, atrodo, užmiršo viską, išskyrus 
tamsiaodį vaikiną. Staiga ji atsisuko ir susidūrė su Katrinos 
žvilgsniu. Sara nuskubėjo prie jos. 

- Tai mano gentis! - suriko ji džiūgaudama. - Juk žinai, jau 
nebeturėjau vilties juos vėl pamatyti. Ir štai jie čia, kaip kažkada 
nuspėjo senė. Gentys pasklido po pasaulį. Šie žmonės iš Modenos, 
aš irgi esu iš Kipro, Afroditės salos, - argi ne nuostabu! 

- Labai nuostabu! - įsikišo Ermengarda. - Ir mes turime čia 
stovėti visą naktį, kad aptartume visa tai? 

Sara neatsakė. Ji maldaujamai pažvelgė į Katriną. 

- Leisk man praleisti su jais naktį, - paprašė ji. - Jie rengiasi 
apsistoti gretimame kaime, ten, kur ir mes ketinome nakvoti. 

- Ar tau bus labai smagu? 

- Net neįsivaizduoji kaip! Jei tik galėčiau paaiškinti... 

Katrina šypsodamasi privertė ją nutilti ir tarė: 

- Nereikia aiškinti. Manau, kad suprantu. Eik pas saviškius, 
bet nepamiršk ir manęs. 

Sara, vikri kaip mergiūkštė, žengė į priekį ir prisispaudė 
lūpomis prie Katrinos rankos. Paskui susijaudinusi nubėgo pas 
čigonus. Savo mulą ji paliko su ginkluotu eskortu. Katrina 
žiūrėjo, kaip Sara žingsniavo greta tamsiaodžio vaikino, kuris 
prilaikė savo mulą, kad pataikytų jai į koją. Iš jos žiburiuojančių 
akių ir švytinčios šypsenos galėjai pamanyti, kad ji sutiko savo 
mylimąjį. Ermengarda pažvelgė į ją ir palingavo galvą. 

- Norėčiau žinoti, ar sugrįš ji pas tave ryt? - tarė ji. 

Katrina atsisuko į draugę. 

- O kodėl turėtų negrįži? - paklausė Katrina. - Jos vieta 
čia, su manimi. 

- Buvo čia, su tavimi! Iki šiol ji buvo tarytum tremtyje, toli 
nuo savo genties, be jokios vilties su jais susitikti - tu buvai 
jos užutėkis audroje. Bet dabar ji vėl surado saviškius... Einam, 
einam, nereikia verkti, brangioji, - pridūrė ji pamačiusi, kad 
Katrinos akys paplūdo ašaromis. - Ji tave myli, Žinau... ir vieną 
gražią dieną gali būti, kad sugrįš. O dabar paskubėkime susirasti 
nakvynę. Aš alkana ir lietus prasideda. 

Maža gurguolė tučtuojau pajudėjo kaimo link, kurio bažnyčia 
jau matėsi iš tolo. 

Čigonų taboras apsistojo laukymėje už smuklės, kur Katrina 
ir Ermengarda nusprendė apsinakvoti. Jų kambario langai išėjo 
į čigonų taboro pusę, ir Katrina susidomėjusi stebėjo, kaip 
klajoklių gentis ruošiasi nakčiai. Buvo uždegti didžiuliai laužai, 
ant kurių puoduose troškinosi mėsa vakarienei, ir kol vaikai 
lakstė pirmyn atgal, moterys susėdo pešti viščiukų ir valyti 
daržovių. Visi tie žmonės, basi ir apskurę, laikėsi stebėtinai 
oriai, o daugelis jaunų merginų, juodaakių ir juodaplaukių, buvo 
tikros gražuolės. Katrina pagavo Saros, sėdinčios ant rąsto greta 
jaunojo vedlio, žvilgsnį. Matėsi, kad čigonai rodo jai didelę 
pagarbą, ir, kai vakarienė išvirė, valgį jai padavė antrai po 
vedlio. Vaikai pakėlė neįsivaizduojamą erzelynę, skardūs jų balsai 
atrodė dar šaižesni šį tykų pavasario vakarą. Jų tėvai, tyliai 
kalbėdamiesi, lėtai, susikaupę valgė, kaip žmonės, kurių rytoj 
laukia daugybė rimtų reikalų. Protarpiais jas pasiekdavo juokas, 
1 Katrina staiga pajuto norinti prisidėti prie to nuostabaus 
sambūrio aplink laužą. Palaukės gale didelis gabalas drobės buvo 
pririštas prie trijų medžių - tai nakvynės vieta moterims ir 
vaikams, kurie, iš visa ko sprendžiant, neskubėjo gultis. Vieni 
žaidė slėpynių, kiti stovėjo ir klausėsi, kaip vyresnieji berniukai 
skambino liutnia. Dauguma buvo pusplikiai, kiti visai nuogi, su 
mielais apvaliais pilvukais. Netoliese stovėjo būrelis merginų. 
Skimbčiodamos tamburinais ir trūkčiodamos pečiais jos, matyt, 
nekantraudamos laukė prasidedant šokių. 

Pagaliau pasigirdo pirmieji akordai, ir merginos išbėgo į priekį, 
sudarydamos triukšmingą ratą apie patį ryškiausią laužą. Šokio 

ritmas vis greitėjo, įdegusios basos kojos švysčiojo virš žemės, 
platūs dryžuoti sijonai plaikstėsi vis aukščiau ir aukščiau... 
Spartėjant šokio tempui, vis smarkiau žvangėjo tamburinai 
liesose tamsiose rankose, ilgos juodos kasos išsipynė ir draikėsi 
ant nuogų pečių, o drabužiai slydo žemyn. Staiga išniro mėnulis 
ir viską aplinkui užliejo švelnus švytėjimas. Čigonaites tarsi kas 
apsėdo. It gyvos liepsnos, nardančios ir švytinčios raudonoje 
laužo šviesoje, jos sukosi ir siūbavo pašėlusiame šokio sūkuryje. 
Katriną pakerėjo tas grožis. Tos linksmos merginos atrodė 
nelyginant kažkokio nesuprantamo, paslaptingo kulto vaidilutės. 
Užsimerkusios jos pakėlė savo veidus viršun, atsisukusios į 
srovenančią mėnulio šviesą... Visa čigonų gentis, regis, užsikrėtė 
netikėtu pašėlusiu džiaugsmu, ir žmonės vis smarkiau plojo 
delnais į muzikos taktą. Keletas kaimo gyventojų, atėjusių 
pasižiūrėti, kas čia dedasi, jautėsi ne visai jaukiai. Jie stoviniavo 
prie smuklės sienų, ir Katrina vos įžiūrėjo jų veidus - godžius 
ir nepatiklius. Staiga virš šaižių, trankių tamburinų garsų nuskriejo 
balsas - gyvas, aistringas balsas, nustelbęs liutnios ir smuiko 
melodiją. Paslaptingi dainos žodžiai jai teikė dar didesnio žavesio. 
- Kas tai? - sušnibždėjo Ermengarda, eidama prie Katrinos. 
- Tai Sara! Ji dainuoja! 
- Suprantu... koks nuostabus balsas! Keistas... bet puikus! 
Sara dar niekuomet nebuvo taip dainavusi, kaip šią naktį. 
Prirūkusioje Žako de la Mero smuklėje ji dainavo apie liūdesį, 
o dabar - apie audringą klajoklišką gyvenimą, apie tolių tolius 
ir beprotišką šuoliavimą. Katrina matė, kaip Sara sėdi apglėbusi 
rankomis kelius, siųsdama į žvaigždėtą dangų savo keistą dainą. 
Staiga Sara atsistojo ir ištiesė rankas į didelį pilną mėnulį, tarsi 
norėdama jį apkabinti. Šokėjai ir dainininkai suėjo krūvon, ir 
jų dainos nuvilnijo per miegantį kaimą kaip griaustinio protrūkiai... 
Su laukiniu riksmu šokėjos plėšė nuo savęs drabužius, 
apnuogindamos grakščius, tamsius, blizgančius nuo prakaito kūnus. 
Kažkur apačioje, po Katrinos langais, valstietės mėgino nusivesti 
savo besipriešinančius vyrus namo. 
- O! - sušuko Ermengarda. 


Katrina šyptelėjo. Stebuklų Kieme ir Žako de la Mero 
smuklėje ji daug ką regėjo, kad dabar piktintųsi. Ji nematė 


286 


nieko smerktino, kad jaunos gražios merginos apsinuogino. Jų 
nuostabūs kūnai judėjo lanksčiai ir gracingai, nelyginant burtų 
prikeltos statulos; čigonų akys žibėjo tarsi įkaitusios Žarijos. 
Mėnulis vėl pasislėpė už debesų, prigeso laužas. Pamažėle viską 
apgaubė tamsa. Vyras, sėdėjęs priešais laužą, pašoko ir, pasičiupęs 
vieną iš merginų nusinešė ją į krūmus. Jo pavyzdžiu pasekė 
antras... trečias... Sara tebedainavo, bet dabar nakties oras 
prisipildė atodūsių ir šnabždesių. Ermengarda nustūmė Katriną 
nuo lango ir uždarė jį. Katrina pamatė, kad draugės veidas 
tirštai nuraudęs, ir nesusilaikė nesusijuokusi. 

- O, Ermengarda, tu pasipiktinusi! 

- Ne, aš nepasipiktinau... bet noriu gerai išsimiegoti, 0 tokie 
reginiai kenkia mano amžiaus moteriai... arba tavo, kai vyras 
taip toli. 

Katrina neatsakė. Jautė, kad grafienė teisi ir išmintingiau 
neregėti šios bakchanalijos. Bet šią naktį ji ilgai gulėjo atmerktomis 
akimis,  suklususi. Retkarčiais išgirsdavo Saros balsą, veikiau 
burkuojantį, o ne dainuojantį, kuriam akomponavo švelnūs liutnios 
garsai. Paskui pamažu viskas nutilo. 

Rytą prabudusi, Katrina pirmiausiai nubėgo prie lango. Atvėrė 
medines langines ir persivėrė laukan. Ji nerimastingai aiktelėjo: 
čigonų taboro neliko nė pėdsako... vien juodi ratilai žolėje, ten, 
kur kūrenosi laužai. Turbūt čigonai iškeliavo labai anksti, dar 
prieš aušrą, ir išnyko ryto migloje nelyginant sapnas. Aplinkui 
buvo tylu ir ramu. Praėjusios nakties bakchanalija išsisklaidė 
kaip laužo dūmai. Kažkas švilpavo. Katrina pamačiusi, kad tai 
vienas iš eskorto kareivių, tarė: 

- Pasakyk mesirui de Rusė, kad noriu su juo pasikalbėti. 

Kareivis nusišypsojęs nusilenkė ir dingo už kampo. Po kelių 
minučių Žakas de Rusė pasibeldė į moterų kambario duris. 
Laukdama jo, Katrina stovėjo prie lango, apsivilkusi klostuotą 
palaidinį.  Ermengarda tebegulėjo. Ji prisidengė antklode, bet 
jaunasis kapitonas neatkreipė į ją dėmesio: buvo susirūpinęs dėl 
Katrinos. 

- Ar matėte šįryt Sarą? - paklausė Katrina, per daug 
susijaudinusi, kad atsakytų į pagarbų jaunuolio pasisveikinimą. 

- Ne, bet vienas iš mano žmonių matė ją auštant. Ji išėjo 
su čigonais. 

- Išėjo? 

Geliantis netekties skausmas pervėrė Katriną, ir ji pajuto, 
kad gali pravirkti kaip maža pasiklydusi mergaitė. Ermengarda 
buvo teisi: seni prieraišumo ir švelnumo saitai mažai tereiškė 
Sarai, kai gundė ankstesnio klajoklinio gyvenimo apžavai. Katrina 
buvo priversta pripažinti tai, ko nenorėjo pripažinti vakar. Ji 
nuleido galvą, ir Žakas pamatė, kaip jos skruostu nuriedėjo 
ašara. 

- Jūs verkiate? - nustebęs paklausė jis. 

- Taip... Tuoj nusiraminsiu. Dėkoju, Žakai. Mes susiruošime 
per valandą. Prašau, pasirūpinkite viskuo. 

Ji nusisuko į langą, norėdama paslėpti ašaras, O susidrovėjęs 
Žakas neišdrįso net pabandyti paguosti ją. 

Ermengarda trūktelėjo pečiais ir davė ženklą išeiti de Rusė. 
Užsidarius durims, pašoko iš lovos, basa pribėgo prie Katrinos 
ir apkabino ją: 

- Išsiverk, mano brangioji. Nesitikėjau, kad vakarykščiai mano 
žodžiai taip greit išsipildys! Nemanyk, kad Sara tavęs nemyli, - 
tiesiog tai reiškia, kad ji priklauso klajoklių genčiai. Yra dalykų, 
kuriems jie nepajėgūs atsispirti. Jie iškeliauja, bet visuomet 
sugrįžta. 

Katrina papurtė galvą, tramdydama ašaras. 

- Sara niekuomet nesugrįš! Ji vėl surado savąją gentį, savo 
gimtąją stichiją... bet man išties skaudų, kad išėjo nė 
neatsisveikinusi. 

- Turbūt manė, kad nejstengs išeiti, jei ateis atsisveikinti... 
Dabar apsirenk, Katrina, ir keliausim savo keliu. 

Po valandos neštuvai su moterimis vėl buvo kelyje. Saulė 
jau buvo aukštai. Žakas de Rusė kažką niūnavo. Jis jojo netoli 
moterų, nedrįsdamas pažvelgti į Katriną. Ji vis kilnojo prie akių 
savo nėriniuotą nosinaitę, ir jaunuolis liūdėjo, kad nemoka jos 
paguosti. Keliavo tylėdami. Vidurdienį perkirto Burgundijos sieną, 
nesutikę Saros ir jos čigonų. Atrodė, kad jie ištirpo ryto ore. 

Katrina nuoširdžiai džiaugėsi, kad sugrįš į savo namus ir ras 
ten Abu al Chairą, kaip visuomet užsiėmusį, bet draugišką. 

Mažasis daktaras dabar retai teišeidavo iš savo laboratorijos, kur, 
Gareno dosnumo dėka, turėjo viską, kas reikalinga eksperimen- 
tams. Pasiuntiniai vis atvykdavo iš Briugo ir Venecijos su 
prietaisais, žolelėmis, metalais ir prieskoniais, iš kurių daktaras 
gamino vaistus. Drobe apmūturiuotos Katrinos vaizdas jam sukėlė 
tokią pat reakciją, kaip sudarkytas meno kūrinys. Jis siaubingai 
įsiuto, ir Katrina neišdrįso prisipažinti, kad būtent (Garenas 
kaltininkas. Be to, nenorėjo sugriauti to dėkingumo ir pagarbos, 
kuriuos daktaras mauras jautė savo šeimininkui ir globėjui. 
Katrina papasakojo Abu al Chairui miglotą istoriją, esą nukritusi 
nuo arklio ant dygliuotų krūmų. Abu al Chairas iš mandagumo 
apsimetė patikėjęs. 

Nors ir kaip priešinosi Katrina, jis apžiūrėjo jos žaizdas. 
Ištyrinėjęs randus, jis, laimė, nieko nepasakė ir tik atsargiai 
apčiupinėjęs nugarą leido sau pastebėti: 

- Keista, kaip tie spygliai sudraskė odą! Teks nukeliauti į 
šiaurę, pasieškoti jų sau... - Jo žodžiuose buvo tiek ironijos ir 
gerumo, kad Katrina nusišypsojo. 

Daktaras labai išgyrė Saros balzamą, pareiškęs, kad tai tikras 
vaistas nuo visų žaizdų. Pats savo ruožtu pasiūlė Katrinai 
išmėginti kitą tepalą veidui - iš saldžiųjų migdolų, rožių vandens, 
miros, kamparo ir kiaulės taukų. Padavęs indelį su šiuo tepalu, 
liepė tepti veidą rytą ir vakarą. 

Be to, kiek galėdamas stengėsi sušvelninti smūgį, kurį Katrina 
jautė dėl Saros išvykimo. Katrina dar nebuvo atsigavusi po šios 
netekties ir laikė tai įžeidimu. Pamažu pyktį pakeitė liūdesys, 
bet ji tapo nepatikli ir nenuolanki. Jai nusibodo būti likimo 
žaisleliu, be savo valios. Katrinai atrodė, kad visi nori pasinaudoti 
ja savo interesams, nesivargindami pasidomėti, ką ji apie tai 
mano. Pirmiausia Pilypas, kuris pasiėmė teisę ištekinti ją prieš 
jos valią, kad ji taptų lengviau prieinama jam. Po to Garenas, 
kuris vedė ją tik formaliai ir nematė esant reikalinga pasiaiškinti 
dėl savo šalto elgesio su ja. Katrina taip ir nesuprato, kas ji 
buvo Garenui: meno kūrinys, kurį reikia puošti ir demonstruoti, 
ar vergė, kurios gyvybė ir mirtis buvo jo rankose. Po baisios 
bausmės linko manyti, kad garenui ji buvo vergė. Juk jeigu 
Ermengarda nebūtų atėjusi, jis tikrai būtų ją užmušęs. Katrina 

taipogi negalėjo apsispręsti, ką manyti apie Arno, kuris tai buvo 
su ja, tai šalinosi - nelygu nuotaika. Arno de Monsalvi žaidė 
jos jausmais, įžeidinėjo. Jis įsivaizdavo turįs teisę teisti ją, 
leisdamas suprasti, jog ji žemesnės rūšies būtybė. Ir pagaliau 
Sara, kuria ji visiškai pasitikėjo, kuri buvo jos draugė ir kuri 
dabar apleido ją, netgi neatsisveikinusi iškeliavo su klajokliais, 
kurių nebuvo nė regėjusi, bet kurie pasirodė esą to paties 
kraujo! 

Saros pabėgimas buvo paskutinis lašas, perpildęs kantrybės 
taurę. Katrina nutarė, kad pasibaigė nuolaidžiavimų ir nuolankiai 
nulenktos galvos laikai, nuo šiol pati rūpinsis savimi ir spręs, 
kaip elgtis, nesvarbu ar patiks tai kitiems. Atrodė, visi manė 
turį teisę daryti su ja ką nori, ir ji nematė priežasties, kodėl 
ir ji negalėtų taip elgtis... 

Abu al Chairas stebėjo jos veido išraišką ir skaitė jos mintis, 
tarytum ji būtų kalbėjusi balsu. 

Dabar, užbintavęs iš naujo jos dešiniąją ranką, nusišypsojo ir 
tarė: 

- Jūs pernelyg pasitikite žmonėmis ir aplinkybėmis. Gyvenimas 
- tai mūšis, kuriame nėra taisyklių, tai laukinės džiunglės, kur 
stipresnis ryja silpnesnį ir minta jo kūnu. 

- Neabejoju, - šypsodamasi atsakė Katrina, - kad koks nors 
jūsų šalies poetas arba filosofas yra užrašęs savo samprotavimus 
šia tema. 


- Iš tiesų jų yra daug, nes tai tiesa, kuri teikia peno filosofui. 
Poetas pats primena, kad reikia saugotis slenkančių debesų ir 
nesikliauti rytdiena, o gyventi šia diena ir nors akimirksnį būti 
savimi... 

- Nuostabu, - susimąsčiusi tarė Katrina. - Kas tai pasakė? 
Chafizas? 

- Ne, Omaras Chajamas... girtuoklis, bet suprato tai, apie ką 
rašė. Jūsų tarnaitės pabėgimas suteikė jums skausmo, tai natūralu, 
bet jūs nieko negalite padaryti, tad kam kankintis? Gyvenimas 
eina toliau... 

Jis buvo teisus, gyvenimas tęsėsi, ir greitai Katrina sugrįžo į 
įprastas vėžes. Laiką leisdavo pas našlaujančią hercogienę, kurios 

sveikata sparčiai blogėjo, arba šeimininkavo, arba lankė motiną 
11 dėdę Matjė. 

Iki birželio Katrina visiškai pasveiko, neliko nė žymės, išskyrus 
siaurą rausvą randą ant nugaros, kurio, laimė, apnuoginus pečius 
nesimatė. Ji nejautė nė menkiausio noro grįžti pas Pilypą arba 
Gareną. Abu tuo metu buvo Trua, princesės Anos ir Bredfordo 
hercogo vestuvėse. Ermengarda į vestuves nevažiavo, nes niekas 
negalėjo priversti jos palikti taip blogai  besijaučiančios 
našlaujančios hercogienės. 

Po Anos vestuvių Margarita grįžo pas motiną, o Pilypas 
naująją hercogienę lydėjo į Paryžių, kur ji ketino prabangiai 
įsikurti Turnelyje. Margaritos ir Rišmono jungtuvės turėjo įvykti 
spalyje, ir kaip tik Dižone. Ji taip norėjo dėl to, kad motina, 
nors ir prirakinta prie lovos, galėtų dalyvauti ceremonijoje. 
Katrina buvo patenkinta tokiu sprendimu, nes tuomet tikriausiai 
nesusitiks Gareno iki spalio. Reikalai vertė Pilypą būti Flandrijoje. 
Jis neturėtų sugrįžti iki vestuvių, o Garenas, kaip paprastai, 
pasiliks su juo. 

Tiesą sakant, Garenas ir jo reikalai ne per labiausiai domino 
Katriną. Jis paliko ją vieną, ir jai daugiau nieko nereikėjo. Bet 
Pilypas jos neužmiršo. Maždaug dukart per savaitę apdulkėjęs 
pasiuntinys nulipdavo arba, tiksliau, nugriūdavo nuo arklio Brazi 
namų kieme. Kartais arklys ir raitelis nugriūdavo kartu... bet 
ritualas likdavo tas pats: pasiuntinys atsiklaupdavo ir viena ranka 
ištiesdavo laišką, kita - paketą. 

Laiškai dažniausiai būdavo trumpi. Pilypas Gerasis nebuvo 
didelis mėgėjas rašyti laiškus. Keletas švelnių žodžių arba kokio 
nors poeto eilėraščio posmas. Bet jo dovanos visada buvo 
nepaprastos... Hercogo pasiuntiniai niekuomet neatgabendavo 
brangenybių, nes hercogas manė, jog tai įžeistų Katriną. Tik 
vyras arba mylimasis gali dovanoti brangenybes. Jis atsiųsdavo 
jai nuostabių meno kūrinių, gintarinių, nefrito, krištolinių arba 
dramblio kaulo statulėlių, auksu padengtų dėžučių relikvijoms, - 
kruopštaus Limuzeno meistrų darbo šedevrai, - aukso sluoksnis 
atsispindėjo dėžutes nubarsčiusių perlų švytėjime; arba tai būdavo 
nėriniai, kailiai, parfumerija ar mechaninis žaisliukas - žonglierius, 
aprengtas raudonu atlasų, mėtantis“  paauksuotus rutuliukus. 

Trumpiau tariant, viskas, kas galėtų patenkinti dailutės moters 
savimeilę arba sužadinti jos smalsumą. Katrina priimdavo dovanas 
su mandagiais dėkingumo žodžiais... ir bemat jas užmiršdavo. 

Jau kuris laikas Katrina jautė aplink save neįprastą sambrūzdį. 
Kažkokie veltėdžiai nuolat šlaistėsi gatvėje šalia jos namo, o 
eidama į miestą galėjo būti tikra, kad kuris nors iš jų būtinai 
vilksis paskui ją. Apsirengę jie buvo įvairiai. Kartais tai būdavo 
kareiviai su hercogo gvardijos uniforma, iš pirmo žvilgsnio nekaltas 
miestelėnas, studentas, perrašinėtojas, pasamdytas kaimynų - 
pergamento pardavėjų, ir netgi vienuolis. Toks dėmesys iš pradžių 
kėlė nerimą, o vėliau ėmė siutinti, ypač dėl to, kad ji nežinojo, 
kas po visu tuo slypi. Labiausiai tikėtina, kad Garenas. Kam, 
jei ne pavydžiam vyrui, galėtų šauti galvon ją sekti? Bet kaip, 
jo manymu, ji rastų progą netinkamai elgtis mieste, kur yra 
taip gerai visiems pažįstama? Gal tiesiog norėjo įsitikinti, kad 
ji negauna laiškų nuo Monsalvi? Šiaip ar taip, situacija buvo 
labai nemaloni, ir Katrina apgailestavo, kad nežino, kur dabar 
yra jos vyras, - tuomet pasakytų jam, ką apie jį mano. Ji 
nesiryžo prašnekinti ją sekusius žmones, nes bijojo pasirodyti 
juokinga. Bet netrukus jau nebejstengė suvaldyti savo susierzinimo. 

Kartą, grįždama iš pusryčių pas Šandiverus, viename iš 
miestelėnų ji atpažino persirengusį hercogo gvardijos kareivį, 
kuris buvo jų eskorto iš Araso palydoje. Nepaisant didžiulės 
skrybėlės nuleistais kraštais, veidas buvo pernelyg neįprastas, kad 
jo nepastebėtum. Jis turėjo avietinės spalvos nosį ir tamsiai 
raudoną apgamą, dengiantį pusę skruosto. 

Kai Katrina išsuko iš Totpur gatvės, jis be tikslo šlaistėsi 
mieste. Vėliau, kai savo tarno Tjerselino padedama nusėdo nuo 
žirgo ir užlipo į kambarį, pro mažutį bokšto langelį pamatė jį 
vaikštinėjantį gatvėje pirmyn atgal. Jis visą laiką žingsniavo vis 
tuo pačiu maršrutu: nuo Brazi namo kampo iki metro Obeno 
pergamento krautuvėlės. Ten kareivis trumpam sustodavo, nekaltai 
apžiūrinėdamas meniškus, dailiai išpieštus pergamento lapus, kurie 
puošė krautuvėlės fasadą, po to grįždavo atgal, ir vėl pasikartodavo 
ši nebyli scena. Katrina susimąsčiusi stovėjo, galvodama, ko turėtų 
imtis. Jeigu būtų Sara, galėtų pasiųsti ją pasekti vaikinuką ir 
mįslė būtų įminta. Niekas nemokėjo taip mikliai prakalbinti 

žmogaus kaip čigonė. Bet Saros nebuvo, ir Katrina vėl pajuto, 
kaip nežmoniškai jos ilgisi: Abu al Chairas buvo pernelyg 
įspūdingas tokiai užduočiai. O pati Katrina negalėjo nė pagalvoti, 
kad įstengtų lipti apačion ir išklausinėti tą žmogų. Staiga prisiminė 
žavų jaunąjį gvardijos kapitoną, kuris visada susijaudindavo šalia 
jos. “Privalau sužinoti, kas čia slypi", - pagalvojo ji. 

Vidurdienį Katrina išėjo į hercogo rūmus pas hercogienę 
Margaritą. Šį sykį ją sekė nevalyvas apsiskarmalavęs elgeta. Jis 
vilkosi iš paskos iki sargybos posto, bet ji nekreipė į jį dėmesio. 
Neparodydama, kad jį pastebėjo, įėjo į rūmus ir iškart nuskubėjo 
į hercogienės apartamentus. Hercogienė buvo ką tik užsnūdusi, 
nuleipusi nuo vasaros karščio, šalia jos sėdėjo Ermengarda, kuri 
vos ne vos laikėsi neužmigusi. 

- Ar nenorėtum snūstelti mūsų kompanijoje, - tarė ji Katrinai, 
gražia ranka prisidengdama žiovulį. - Jeigu tau ši mintis nepatinka, 
tai pasistenk naudingai praleisti šviesų paros metą, O paskui 
sugrįžk. Jos didenybė miegos ilgai, beveik iki ketvirtos. 

Apsidžiaugusi galimybe nedelsiant įvykdyti savo planą, Katrina 
padėkojo Ermengardai ir pasakė eisianti į sodą pailsėti gryname 
ore. Katrina truputį pasivaikščiojo takeliu apie tvenkinį su 
žuvelėmis, po anglišką sodą, kvėpdama mylimų hercogienės rožių 
aromatą, po to pasuko į tą rūmų dalį, kur gyveno gvardijos 
kapitonas. 

Kaitra svilinte svilino. Ore zvimbė musės ir vapsvos. Apsnūdusi 
rūmų sargyba, atsirėmusi į savo ietis, saugojo rūmus. Katrina 
lengvai užlipo laiptais, kur buvo Žako de Rusė kambarys. 

Viršuje buvo dar tvankiau, nes švininis stogas tiesiog pleškėte 
pleškėjo. Katrina suprakaitavo, nors vilkėjo tik lengva vasarine 
suknele iš žalio sidabriškai juostuoto muslino. Plaukai buvo 
susukti aplink ausis ir prisegti dviem sidabriniais tinkleliais, 
pritvirtintais plona juostele, nuo kurios ant kaktos karojo kriaušės 
formos perlas. 

Eidama prie kapitono kambario, Katrina išgirdo balsus ir 
sulėtino žingsnį. Ji atpažino de Rusė balsą. Turbūt dėl karščio 
durys buvo praviros. 

- Atidėsiu tai kuriam laiku, - kalbėjo kapitonas. - Noriu 
padiktuoti laišką monsinjorui. Turėjau parašyti jį prieš dvi dienas, 

tad nebegaliu atidėlioti, nes šį vakarą į Gentą išvyksta pasiuntinys. 
Kad būtų ką rašyti! - pridūrė jis atsidusdamas. - Jūs pasiruošęs? 

- Pasiruošęs, - atsakė balsas, kurio Katrina nepažino. Kažkas 
jai pakuždėjo, kad gali išgirsti kai ką įdomaus. 

- “Šlovingasis ir galingasis mano pone, - diktavo Žakas. - 
Maldauju Jūsų Didenybę atleisti, kad nerašau dažniau, bet, laimei 
ar nelaimei, naujienų turiu nedaug. Man atrodo, kad slapta 
sekti ponią de Brazi..."“ ar ne per greitai diktuoju? 

Tebestovėdama toje pačioje vietoje, Katrina pajuto, kad iš 
įniršio neteko amo, bet sykiu pajuto ir pasitenkinimą, kad viską 
taip tiksliai nuspėjo. 

“Vadinasi, tai buvo jis! - pamanė ji. - O, mažas niekadėjas! 
O dėl slaptumo - nenustebčiau, jei visa gatvė pastebėjo, jog 
esu sekama! Pažiūrėsiu, kas bus toliau tame žaviame laiškutyje!“ 

- “slapta sekti ponią de Brazi, - pakartojo nematomas 
raštininkas, - yra neteisinga. Ji elgiasi kukliai, su niekuo 
nesusitikinėja, išskyrus savo motiną, dėdę ir Šandiverų šeimą. Ji 
nesiunčia pati ir negauna pakvietimų nuo kitų ir, be vizitų pas 
anksčiau minėtas personas, iš namų išeina tik į Notr Damo 
bažnyčią..." 

Katrinos pyktis jau buvo atlėgęs, kai kapitonas pradėjo diktuoti 
ilgus ir subtilius komplimentus. Pamažu Katrinos galvoje kilo 
šelmiškas sumanymas, ir jos veidą nušvietė klastinga šypsena. 
Nutarė pasilinksminti. 

Prilaikydama sijonus, kad nešiugždėtų, Katrina tyliai nulipo 
žemyn. Ji išgirdo, kaip Žako sekretorius paklausė, ar dar reikia 
jo paslaugų. Katrina kostelėjo ir, vėl lipdama laiptais, šį kartą 
pasistengė sukelti kuo daugiau triukšmo. Kai užlipo į viršų, 

akas jau stovėjo tarpduryje. 

- Ką? - sušuko jis paraudęs. - Jums negalima čia ateiti! 

Katrina nusišypsojo jam pačia žaviausia šypsena ir ištiesė 
pabučiuoti ranką. 

- Kodėl ne? - paklausė koketiškai. - Jeigu jūs neateinate 
aplankyti manęs, esu priversta padaryti vizitą aš! Turėčiau supykti 
ant jūsų! Mes keliavome kartu tiek dienų, nepalikdavote manęs 
nė minutei, ir kaip tik tuomet, kai atvykome į Dižoną, dingote 

iš mano akių. Aš beveik visai nemačiau jūsų! Tai tiesiog 
negražu... 

Raudonas iš susijaudinimo, Žakas nežinojo, kur dėti akis. 
Mažutis klerkas su akiniais ant didžiulės nosies mėgino dirstelti 
į Katriną pro platų jaunuolio petį. 

- Tikiuosi, nesutrukdžiau, - pridūrė Katrina, žengdama priekin, 
kad labai aiškiai parodytų ketinanti įeiti į kambarį. 

Žakas pasitraukė iš kelio, o mažasis klerkas atatupstas linkčiojo, 
skėsčiodamas rankomis ir murmėdamas, kad jis ką tik ruošėsi 
išeiti. 

- Jūs nė kiek manęs nesutrukdėte, - pagaliau išlemeno 
vargšelis. - Aš... Aš tik rašiau laišką motinai, ir tėvas Augustinas 
buvo toks malonus, kad padėjo man užrašyti jį, nes aš pats 
ne koks raštininkas. 

- O, žinau, - tarė Katrina šypsodamasi. - Kaip veiklos žmogus, 
jūs, suprantama, kardą vertinate labiau už plunksną. Bet jūsų 
kambarys žavingas, tiesiog žavingas! 

Iš tikro kambaryje tvyrojo baisi netvarka: drabužiai išmėtyti, 
ginklai voliojosi pramaišiui su tuščiais buteliais. Ant stalo, ant 
popierių tarp tuščių taurių, stovėjo ąsotis vyno, matyt, neseniai 
atneštas iš rūsio. Lova sujaukta ir nepaklota, ir Katrina nusuko 
akis. Nors mažas langelis, išeinantis į kiemą, buvo atidarytas, 
kambaryje buvo tvanku. 

- Aš nepasiruošęs jūsų priimti! - sušuko Žakas de Rusė. - 
Ir mano išvaizda... | 

- Nesirūpinkite dėl to! Jūs puikiai atrodote. Tame karštyje... 

Kapitonas buvo įsispyręs į žalias šlepetes, ploni drobiniai 
marškiniai atsagstyti. Katrina pagalvojo, kad toks jis patinka jai 
labiau negu su apsiaustu ir šarvais. Su šiuo nerūpestingu apdaru 
jis atrodė sveikas ir stiprus, kaip jaunas valstietis, ir jeigu nuo 
jo šiek tiek sklido prakaito ir vyno kvapas, tai nebuvo nemalonu. 
Katrina parodė į ąsotį su vynu. 

- Turite mane pagirdyti, - tarė ji sėsdamasi ant lovos krašto. 
- Mirštu iš troškulio, o šiame ąsotyje, atrodo, vėsus ir gaivinantis 
gėrimas! 

- Ten vynas iš Marsalos... 

- Na ką gi, duokit man šito vyno, - tarė Katrina žavingai 
šypsodamasi. 

Žakas suskubo patarnauti ir, paduodamas jai sklidiną taurę, 
vos neatsiklaupė. Ji mažais gurkšneliais gėrė vyną, neatplėšdama 
žvilgsnio nuo de Rusė. Atrodė, kad jis jau nebebuvo toks 
sutrikęs kaip iš pradžių, bet nuostaba jo veide Katrinai sakė, 
jog jis negali patikėti savo sėkme. 

- Kodėl taip į mane žiūrite? 

- Sunku patikėti, kad nemiegu! Tai iš tikro jūs... Čia... su 
manimi? 

- O kodėl gi ne? Galų gale mudu tokie geri draugai. Mmm... 
nuostabus vynas! Galbūt labai stiprus. Jaučiu, kaip man sukasi 
galva. Jau geriau eisiu... 

Ji atsistojo, bet tučtuojau riktelėjo ir susiūbavusi prisidėjo 
ranką prie kaktos. 

- O! Kas man? Taip blogai jaučiuosi! 

Atrodė, kad ji tuoj nugrius, bet Žakas bemat prišoko ir 
apkabino ją, tarsi norėdamas padėti atsisėsti. 

- Tai nieko, - tarė jis žvaliai. - Tiesiog kaitra... ir vynas! 
Jis labiau šaltas, ir, manau, jums tai buvo netikėta. Gėrėte per 
daug greitai... 

- Aš buvau ištroškusi! O mano brangusis, jaučiuosi tiesiog 
siaubingai, dūstu... 

Katrina susiėmė už korsažo, tarytum vėžlio plokštelės ją 
spaustų. Tas judesys neliko nepastebėtas jaunuolio. kas 
tegalvojo, kaip jai padėti. Jis ėmė varstyti korsažo raištelius, o 
Katrina tarytum apalpusi nuvirto ant pagalvių ir dvi nuostabios 
apvalios krūtys išslydo iš žalio lizdo, jų aromatas apsvaigino 

ką stipriau negu vynas. Nelaimingas jaunuolis neteko 
savitvardos. Visiškai pamiršęs Katrinos negalavimą, jis stipriai 
prispaudė ją prie savęs ir, apibėręs bučiniais jos apnuogintą 
krūtinę, ėmė kažką nerišliai šnabždėti. 

Gulėdama pusiau primerktomis akimis, Katrina kurį laiką 
stebėjo, kaip jis svaigsta nuo jos grožybių. Bet vos tik pajuto, 
kad ima pasiduoti, - nieko keisto, nes Žakas buvo jaunas ir 
patrauklus, be to, stiprus ir tvirtas, - giliai atsiduso ir atstūmė 
jaunuolį. Bet Žakas menkai ką besuvokė: jis beprotiškai džiūgavo! 

Kai Katrina atsisėdo, jis pamėgino vėl ją apkabinti, bet ji 
švelniai atstūmė, apsimesdama susidrovėjusi. 

- Kas man atsitiko?.. Dieve, dabar prisimenu, turbūt apalpau. 
Karštis... ir dar tas vynas! Atleiskite man, mano drauge (ji 
sąmoningai pabrėžė žodį “drauge"), aš, regis, elgiausi nepaken - 
čiamai. Siaip jau taip dažnai nealpstu... 

Bet jis beveik negirdėjo. Klūpėdamas priešais ją, aistringai 
spaudė abiem rankomis jos ranką ir maldaujamai žvelgė į akis. 

- Neišeikite... dar pabūkit. Nors neilgai. Jeigu žinotumėt, koks 
aš laimingas, kai jūs čia. 

Bet ji švelniai ištraukė ranką ir atstūmė jį; Tuomet atsistojo 
ir pasisukiojo po kambarį. 

- Taip, taip, Žakai, - tarė ji silpnu balsu. - Jūs jautriausias 
iš visų draugų. Jūs tikriausiai puikiai manimi pasirūpinote, nes 
dabar jaučiuosi žymiai geriau! | 

Žakas vis dar tebeklūpėjo. Mintis, kad ji išeis, būtent dabar, 
kai jis buvo taip arti savo saldžiosios svajonės išsipildymo, buvo 
nepakeliama, todėl atsistojo ir priėjo prie jos ištiesęs rankas. 

- Jūs negalite dabar išeiti, - šypsodamasis tarė. - Esate dar 
silpna, o karštis tiesiog svilina. 

Katrina papurtė galvą. 

- Negundykite manęs. Turiu eiti. Netgi nežinau, kuri dabar 
valanda. 

- Dar anksti. Išgerkite truputį vyno, - klastingai pasiūlė Žakas. 
- Palengvės. Be to, dar nepasakėte, kam turiu būti dėkingas 
dėl jūsų vizito. 

Katrina tarpduryje atsisuko. 

- Nebejaučiu troškulio. Be to, jūsų vynas pavojingas, mano 
brangusis Žakai. O mano vizito tikslas... - Ji trumpam nutilo 
ir pašaipiai nusišypsojo. Paskui meiliai ir gana ironiškai pridūrė: 
- Tiesiog norėjau pateikti jums žinių apie ponią de Brazi, kurių 
prireiks rašant laišką hercogui. Dabar galėsite parašyti hercogui 
ilgą ir įdomų laišką apie savo požiūrį į draugystę... ir kaip 
reikia atgaivinti apalpusias damas! Jumis dėta, vėl pasikviesčiau 
tėvą Augustiną. O gal norite, kad už jus parašyčiau aš? Mano 
braižas nuostabus. Dėdė Matjė sako, kad lengvai galima suklysti 
ir mano braižą sumaišyti su vienuolio benediktino. 

Patenkinta savo išmonės efektu, Katrina nuskriejo laiptais 
žemyn, vylingai kvatodamasi, nes girdėjo, kaip kapitonas ją šaukia. 
Bet ji nesustojo, kol nepasiekė rūmų sodo. 


Burgundijai atėjo sunkios dienos, ir našlaujančiai hercogienei 
teko sukaupti visas savo jėgas. Pasinaudojusi tuo, kad Pilypas 
buvo Flandrijoje, karaliaus Karolio kariuomenė atakavo šiaurines 
hercogystės sienas. Armanjakų kariuomenė, vadovaujama Bastardo 
da Bomo, užgrobusi laikė Okserua ir dalį Avalono. Norėdami 
atverti priėjimą į Šampanę karaliui Karoliui, konetablis Džonas 
Stiuartas Biušanas ir maršalas Severakas apsupo Kravaną. Reikėjo 
nedelsiant pasipriešinti pavojui. Margarita sutelkė visą savo narsą, 
pavedė karius maršalui Tulonžijonui ir parašė laišką savo žentui, 
Bredfordo hercogui, prašydama atsiųsti pastiprinimą. 

Šis laiškas tapo Margaritos ir Ermengardos nesantaikos 
priežastimi - Katrina buvo tos scenos liudininkė: Ermengarda 
priekaištavo Margaritai, kad ši pasikvietė pagalbon anglą. Margarita 
skausmo iškreiptu veidu atsisuko į Ermengardą, Katrinos padedama 
įsitaisė patogiau ant pagalvių ir ištiesė ranką savo senai draugei; 
Margaritos veidas buvo liūdnas. 

- Burgundija pavojuje, Ermengarda... Mano sūnus, valdantis 
hercogas, hercogystę paliko mano globai Kad išsaugočiau 
hercogystę, išlaikyčiau ją nesuskaldytą, esu pasirengusi parduoti 
sielą pačiam šėtonui, kad tik jis man padėtų. Jeigu anglas, 
vedęs mano dukterį, išsaugos hercogystę, būsiu jam dėkinga. - 
Margarita nuvirto ant pagalvių. Ermengarda neatsakė, bet tai 
buvo pirmas kartas, kai Katrina matė ją verkiančią. 

Birželio trisdešimtą įvyko mūšis prie Kravano. Lordo Safolko 
vadovaujamos kariuomenės, atsiųstos Bredfordo hercogo, dėka 
mūšio pasekmės buvo baisios Prancūzijos karaliui. 

Newilties apimta, Katrina klausėsi, kaip Nikolia Rolenas, 
paskatinęs hercogienę pasikviesti pagalbon Bredfordo hercogą, 
detaliai nušvietė mūšio pasekmes. Konetablis Biušanas neteko 
akies, mūšio laukas nuklotas lavonais, paimta daug svarbių 
belaisvių. Tuomet Katrina ir sužinojo apie nelaisvėn patekusius 
Arno ir Ksantrajų. 

Jai niekada nepatiko Nikolia Rolenas, bet nuo šios akimirkos 
ėmė jo neapkęsti. Jai buvo bjauri jo pagyrūniška, pasipūtėliška 
laikysena, kai mūšio sėkmę jis susiejo su anglų įsikišimu. 
Ermengarda turėjo išeiti iš kambario, kad piktai neužsipultų 
kanclerio. O Katrina buvo taip įniršusi, kad nupasakotasis 
incidentas pakeitė jos požiūrį į daugelį įtakingų asmenų ir vėliau 
turėjo įtakos jos likimui. Dabar į Nikolia Roleną ji žiūrėjo kaip 
į savo asmeninį priešą. 

Kiekvieną rytą Katrina eidavo į Notr Damo bažnyčią melstis, 
kaip buvo įpratusi nuo vaikystės. Lengva drobine suknele, su 
maldaknyge rankose ir plona skraiste ant galvos, ji stovėjo greta 
savo tarnaitės pustamsėje bažnyčioje ir uoliai sekė pamaldų 
ceremoniją. Atrodė, tik visagalis Dievas galėjo sutramdyti jos 
įsisiautėjusius jausmus, ir kas dieną ji meldė, dangų pagalbos, 
kurios jai taip reikėjo. Po pamaldų eidavo aplankyti savo motinos 
ir dėdės. Jai patikdavo vėsų rytmetį žingsniuoti tuščiomis gatvėmis, 
kol nepakeliama rugpjūčio kaitra dar nebūdavo pradėjusi svilinti. 

Pabėgus Sarai, Katrina vieną iš kamerisčių paskyrė savo 
kambarine. Perina buvo aštuoniolikos metų. Geraširdė, naivi, ji 
buvo be galo atsidavusi savo šeimininkei: nedvejodama būtų 
šokusi dėl jos į ugnį. Perina buvo rami ir nuoširdi - Katrina 
vertino šias savybes. 

Kartą rytą, kai jos suklaupė savo įprastoje vietoje, netoli nuo 
Juodosios Madonos statulos, prie jų priėjo vienuolis ir atsiklaupė 
šalia Katrinos. Jis dėvėjo dulkėtą rudą drabužį, perrištą stora 
virve, iš po atsmaukto gobtuvo matėsi apvalus veidas. Atrodė, 
kad jo viskas buvo apvalu: nosis, burna ir netgi skruostai. Kai 
vienuolis pakėlė galvą, norėdamas pažvelgti į Katriną, ją nustebino 
jo aštrus ir gyvas žvilgsnis. Vienuolis pasilenkęs prie jos 
sušnibždėjo: 

- Atleiskite, kad trukdau, bet juk jūs - ponia de Brazi, ar 
ne? 

- Taip, bet... 

Vienuolis skubiai pridėjo pirštą prie lūpų: 

- Ššš! Ne taip garsiai. Jūs esate ta moteris, kurios ieškau. 
Mane pasiuntė pas jus ponia de Šandiver. Aš keliauju iš Sen 
Žan de Lon pilies ir būčiau atėjęs pas jus į namus, jei nebūčiau 

bijojęs sužadinti jūsų tarnų smalsumo... arba to, kuris mane 
vejasi. Todėl susirinkau informaciją. 

Katrina greitai žvilgtelėjo į jį. 

- Niekam, kuriuos pasiuntė mano draugė Odeta, nereikia 
baimintis, jog bus išvarytas, šventasis tėve. Kuo galiu jums 
padėti? 

- Norėčiau su jumis pasišnekėti... be liudininkų. 

- Tuomet po pamaldų, jos tuoj tuoj baigsis, eikite paskui 
mane. Geriausiai pasikalbėsime namuose. 

- Taip... bet ponia Odeta perspėjo, kad nesusitikčiau su 
mesiru de Brazi. 

- Nebijokite, vyro nėra. 

Pamaldos jau buvo beveik pasibaigusios. Šventikas atsisuko į 
žmones paskutiniam palaiminimui. Vos tik jis dingo altoriaus 
šešėlyje, Katrina atsistojo, pagarbiai nusilenkė ir pasuko durų 
link, lydima Perinos ir vienuolio. Netrukus visi trys jau buvo 
lauke. Šį kartą Katrina neužėjo pas motiną, nes skubėjo namo. 
Jai labai magėjo sužinoti, kodėl Odeta atsiuntė pas ją tokį 
keistą pasiuntinį ir ką jis nori jai pranešti. 

Priėjusi prie de Brazi namo, ji atleido Periną ir pasikvietė 
vienuolį į savo apartamentus. 

- Sėskitės, - tarė ji, rodydama į krėslą. - Mes dabar vieni, 
niekas mūsų neišgirs. Galite ramiai kalbėti. Ką galiu dėl jūsų 
padaryti? 

- Padėkite mums. Bet pirma turiu paaiškinti, kas aš esu. 
Mano vardas Etjenas Garlo. Kaip matyti iš mano drabužių, 
priklausau šventojo Pranciškaus Asyžiečio ordinu. Aš atkeliavau 
iš Mon Bevrė vienuolyno, kur gyvenu su kitais mūsų ordino 
nariais. 

Jis papasakojo, kaip jį iškvietė pas nelaimingąjį karalių Karolį 
VI, nes buvo pagarsėjęs kaip vaistažolių žinovas, ir kaip tapo 
Odetos de Šandiver, ištikimos išprotėjusio karaliaus slaugės, 
draugu. “Mažoji karalienė" iškart įvertino ne tik vienuolio žinias, 
bet ir jo neeilinį protą bei kilnumą. Jo sutaisyti vaistai ne 
kartą suteikė nusiraminimą vargšui karaliui. Mirus karaliui, 
vienuolis grįžo į Mon Bevrė, o Odeta į gimtąją Burgundiją. 
Bet, kaip Katrina greitai sužinojo, tai nesutrukdė jų slaptam 

tikslui - tarnauti karaliui Karoliui VII taip pat ištikimai, kaip 
ir jo tėvui. | 

- Mes abu jautėme, - užbaigė vienuolis, - kad galėtume 
geriau tarnauti savo šeimininkui priešo stovykloje, negu 
melsdamiesi už jo pergales saugioje teritorijoje, priklausančioje 
pačiam karaliui. Ponią Odetą ir mane užtikrino, kad karalius 
palankiai sutiks mus, bet mes panorome sugrįžti čionai. Geografinė 
Mon Bevrė padėtis išskirtinė, nes yra įsikūrusi Šinon pilies 
žemėse. Ta siaura žemės juosta, priklausanti hercogui Žanui de 
Burbonui, įsiterpė tarp Burgundijos ir Nevero grafysčių. 

- Suprantu, - šypsodamasi tarė Katrina. - Puikus šnipinėjimo 
postas. 

- Geriau sakykime - puikus stebėjimo postas, - pataisė brolis 
Etjenas. - Ir nuostabus kelias pabėgti. 

Katrina įdėmiai tyrinėjo lankytoją. Saulės šviesoje jis atrodė 
vyresnis negu bažnyčios prieblandoje. Veido odos spalva buvo 
gaivi, bet po akimis jau vinguriavo smulkios raukšlelės, o trumpai 
kirpti plaukai pradėję žilti. Jis nebuvo gražus vyras, pernelyg 
apvalaus veido, bet protinga ir gera išraiška Katriną traukė. Ji 
šypsodamasi jį pertraukė. 

- Aš viską supratau. Bet pasakykite, koks vaidmuo skirtas 
man. 
Brolis Etjenas pažvelgė į ją staiga surimtėjęs. 

- Jūs turėsite mums padėti, kaip jau sakiau. Madam Odeta 
įsitikinusi, kad jūs slapta užjaučiate Karolį VII... ir turite didelę 
įtaką Burgundijos dvare. Jūs galėtumėt būti mums vertingos 
informacijos šaltiniu. Ne, nepaniurkit. Žinau, norite pasakyti, kad 
nesate šnipė, ar ne? 

- Dėkui, kad taip tiksliai nusakėte mano jausmus. 

- Ir visgi privalau paprašyti kad pagalvotumėt: karaliaus 
Karolio veiksmai teisingi ir teisėti, nes nukreipti Prancūzijos 
labui, bet hercogas Pilypas nesvyruodamas išties ranką grobikui, 
turėdamas vienintelį tikslą - sustiprinti savo galią ir išplėsti savo 
valdas. 

Šiuos argumentus Katrina žinojo. Kaip dažnai kažką panašaus 
kalbėdavo Ermengarda! Ir jie žodis žodin sutapo su kaltinimais, 

kuriuos Arno tėškė į veidą Pilypui Amjene. Brolis Etjenas 
kalbėjo toliau: 

- Tikslas pateisina priemones. Karaliaus Karolio reikalas šventas 
- jis Dievo pateptasis, ir tas, kuris tarnauja jam, tarnauja pačiam 
Dievui. Triumfo valandą jis nepamirš tų, kurie jam padėjo... 
nors... - pridūrė jis mielai šypsodamasis, - jūs man neatrodote 
kaip žmogus, laukiantis atpildo už savo darbus. 

- Bet kalbama, kad karalius Karolis lengvabūdis ir nepastovus, 
domisi tik moterimis ir pramogomis. 

- Turiu prisipažinti, kad apgailestauju negalėdamas pasiimti 
jūsų į jo dvarą. Jis pamestų dėl jūsų galvą. Tikiuosi, kad atleisite 
tokius aukštuomenės plepalus. Bet jeigu pats karalius Karolis 
silpnas, tai yra jį saugantis angelas, - valdžia ir išmintis sutelkti 
moters rankose, - jo uošvės, kilmingos ir garbingos ponios 
Aragono Jolandos, Sicilijos ir Jeruzalės karalienės, d'Anžu ir 
Provanso grafienės, nuostabiausios ir puikiausios mūsų laikų 
princesės*. Pirmiausia jai aš ir tarnaujų, O ji pasitiki manimi. 
Galiu užtikrinti, kad jos atmintis gera, protas blaivus, o politinė 
nuovoka tiesiog geniali... ji verta, kad jai būtų tarnaujama. Na? 

Katrina atsakė ne iš karto. Staiga, nelyginant žaibas, plykstelėjo 
idėja, tokia viliojanti, kad neištvėrė nenusišypsojusi iš pasitenki- 
nimo. Brolis Etjenas nekantriai pasilenkė prie jos. 

- Na? 

- Tarkim, aš paprašysiu karalienę paslaugos prieš sutikdama 
jai padėti. Kaip manote, ar ji sutiks? 

- Nematau priežasties, kodėl turėtų nesutikti, jeigu tik jos 
galioje bus tai padaryti. Jolanda nesidera. Ji dosni moteris. 
Nieko baisaus, jei jos paprašysite. 

- Mūšyje prie Kravano grafas Safolkas paėmė į nelaisvę daug 
kilmingų belaisvių... Tarp jų yra... ir keletas mano draugų. 
Norėčiau, kad karalius išpirktų iš nelaisvės Arno Monsalvi ir 
Žaną Ksantrajų. Tegu juos išlaisvina... O aš pažadu jums savo 
pagalbą. Odeta sakė tiesą: tikiu, kad karalius teisus ir kad jį 
reikia palaikyti. 

Vienuolio akys džiaugsmingai sužibėjo. Jis atsistojo ir nusilenkė. 


* Aragono Jolanda buvo vadinama “keturių karalysčių karaliene". 

- Esame jums dėkingi, nuostabioji ponia. Šį vakarą iškeliauju 
į Buržą, pamatysiu karalienę ir perduosiu jai jūsų prašymą. Jeigu 
neklystu, jūsų noras greitai išsipildys. Laimė, jos didenybė labai 
vertina šių dviejų kapitonų narsą ir ištikimybę. Esu tikras, kad 
greitai galėsiu pranešti jums gerą žinią. 

- Atneškite ją į Sen Žan de Lon, kur aš vyksiu aplankyti 
savo draugės. O kol kas iki vakaro jūs mano svečias. Gal dabar 
papietausime? Mums reikia dar apie daug ką pasikalbėti... 

Paėmusi savo naująjį draugą už rankos, Katrina nuvedė jį į 
valgomąjį. 

Tą patį vakarą brolis Etjenas išvyko iš Dižono. Kitą rytą 
Katrina taipogi iškeliavo pas Odetą į Sen Žan de Lon. Hercogienė 
Margarita maloniai leido pasiimti jai keletą dienų atostogų. 
Netolimas kelias septynias ar aštuonias ljė nudžiugino ją nė 
kiek ne mažiau, kaip kažkada praleistos pamokos. De Brazi 
namus paliko Tjerselino ir Abu al Chairo globai; išjojo raita, 
lydima tik Perinos ir dviejų tarnų, kurie turėjo pasirūpinti bagažu. 
Oras buvo nuostabus. Saulė buvo užliejusi prinokusių kviečių 
laukus, ir, prisiminusi nykų Šampanės vietovaizdį, Katrina žavėjosi 
šiuo bent kiek monotonišku peizažu, kurį, artėjant prie Saonė, 
pagyvino miškai. 

Katrina Odetą rado prie upės. Buvusi karaliaus favoritė 
prižiūrėjo skalbiančius tarnus. Ji vilkėjo paprastą drobinę suknelę, 
atsiraitojusi rankoves. Kaklas atviras, plaukai surišti paprastu 
kaspinu. Nors jai buvo jau per trisdešimt, atrodė kaip jauna 
mergina, liekna, vikri ir linksmai besišypsanti. 

Abi moterys puolė viena prie kitos ir apsikabino. 

- Koks malonus siurprizas! - šūkčiojo Odeta. - Kaip malonu, 
kad aplankei mane, atsiskyrėlę! 

- Vis ruošiausi aplankyti tave nuo to laiko, kai tavo motina 
pranešė man apie tavo dukters ligą. O vakar mane aplankė 
žmogus, padėjęs pasiryžti. Aš pas tave atvykau nuo kito 
atsiskyrėlio, nori - tikėk, nori - netikėk! 

Odeta  apsidairė ir ženklu parodė Katrinai kalbėti tyliau. 
Paskui, liepusi tarnams toliau darbuotis be jos, paėmė draugę 
už rankos, ir jos nuėjo namų link. Jaunosios moterys praėjo 
pro atidarytus užpakalinius vartus ir siauru stačiu keliuku užkopė 

į aukštą bokštą, į kurį įeiti galėjai tik pro gotikines duris, 
papuoštas herbu. 

- Bijau, kad mano būstas tau pasirodys pernelyg spartietiškas, 
- atsidususi tarė Odeta. - Aš gyvenu Balji* pilyje, o jis pats 
įsikūrė viename iš kvartalų pagrindinėje gatvėje. Namas šaltas, 
nelabai patogus ir toli gražu ne linksmas, bet vasarą čia neblogai. 

Katrinos poilsis prasidėjo puikiai. Jos su Odeta turėjo apie 
ką pasišnekėti. Gyvendama nuošaliai, Odeta norėjo išgirsti apie 
balius ir pokylius, kuriuose lankėsi jos draugė. Katrina pasistengė 
patenkinti jos smalsumą, ir, atėjus nakčiai, ji vis dar pasakojo... 

Kitą dieną buvo Odetos eilė papasakoti apie save, beje, 
smulkiau negu anksčiau. Ji kalbėjo apie karalių Karolį ir jo 
dvarą, kurį pažinojo labai gerai. Kai Katrina išdrįso paminėti 
Arno, paaiškėjo, kad Odeta dažnai matydavo jį dvare, Orleano 
hercogo ratelyje. 

- Tau bus labai sunku susigrąžinti jį, - perspėjo ji draugę. 
- Jis iš tų žmonių, kurie visiškai atsiduoda tam, ką veikia, ir 
yra velniškai išdidus. Jis neapkenčia visko, kas burgundiška, ir 
jeigu norėsi, kad mylėtų tave, turėsi visko atsisakyti: vyro, turto, 
padėties visuomenėje... 

- Manai, kad | ių apie jį negalvoti, - atsiduso Katrina. - 
Bet aš negaliu. Širdžiai neįsakysi. 

- Nesakau, kad turi jį užmiršti. Tiesiog manau, kad tai sunku 
ir prireiks daug laiko... Ir angeliškos kantrybės. Manau, tau 
pasiseks. Be to... tu tokia puiki, kad jis neatsispirs tau, kad ir 
kaip stengsis... 

Odeta žiūrėjo, kaip Katrina lipa iš vandens, gręžia šlapius 
plaukus, kaip gaubiasi dideliu baltu rankšluosčiu. Buvo taip 
karšta, kad jaunosios moterys nuėjo prie upės išsimaudyti. Prie 
miesto sienų Sona buvo išplatėjusi, sudarydama nedidelį užutėkį, 
kur buvo galima maudytis, nesibaiminant, kad kas nors pamatys, 
nebent atsitiktinis praeivis priešingame krante. Odeta ir Katrina 
ilgai pliuškenosi vandenyje, kuris čia buvo toks skaidrus. 


* Balji - viduramžiais - valdininkas, apskrities teismo ir administracinės valdžios 
galva. 

Netgi išlipus iš vandens, jas slėpė tankios nendrės ir aukšta 
žolė. Odeta susisupo į ilgą minkštą užtiesalą ir atsisėdo ant 
žolės šukuodamasi plaukus, o Katrina tebesišluostė. 

- Mesiras... - droviai paklausė Katrina, - mesiras Monsalvi 
turi didelį pasisekimą tarp moterų? 

Odeta nusijuokė. Ją pralinksmino Katrinos naivumas. 

- Didelį pasisekimą? Švelniai pasakyta: mano brangioji, 
teisingiau būtų pasakyti, kad dvare nėra nė vienos moters ar 
merginos, kurios daugiau ar mažiau nedžiūtų iš meilės jam. 
Galų gale užtenka į jį vien pažvelgti, - nemanau, kad visoje 
Europoje rastum patrauklesnį vyriškį. Širdžių derlių jis skina 
taip pat lengvai, kaip valstietis pjauna rugius. 

- Vadinasi, - tarė Katrina, stengdamasi kalbėti nerūpestingai, 
- jis turi daugybę meilužių... 

Odeta atsilošė kramtydama žolę ir šypsojosi, stebėdama, kaip 
jos draugė stengiasi paslėpti pavydą, kuris matėsi jos veide. Ji 
nusikvatojo ir pasisodino Katriną šalia savęs. 

- Kokia tu kvailutė! Žinoma, Arno de Monsalvi ne skaistuolis 
- kurgi ne! Jis pasiima moterį taip pat kaip taurę vyno, kai 
jam to reikia. Kai pasitenkina, pamiršta tuščią taurę ant stalo. 
Nemanau, kad iš dabartinių moterų yra tokia, kuri galėtų pasigirti 
praleidusi su juo daugiau kaip vieną naktį, ir žinau daug tokių, 
kurių širdys sužeistos. Tačiau jis pats, matyt, niekada nėra 
mylėjęs. Aš tikrai tikiu, kad jis apskritai niekina moteris, išskyrus 
savo motiną, kurią švelniai ir giliai myli. Jeigu nori žinoti, ką 
aš manau, tai štai: jeigu pasaulyje ir yra moteris, kuri turi 
šansą užkariauti šią nepastovią širdį, tai ta moteris sėdi šalia 
manęs. Nelengva bus priversti jį tai suprasti... bet tavo tarnavimas 
Aragono karalienei gali tau padėti Mesiras Arno Sicilijos 
karalienės gal ir nemyli, bet labai gerbia ir yra jai atsidavęs... 

Abiem draugėms dienos slinko ramiai ir laimingai. Jos nutarė 
politikos neliesti, iki sugrįš brolis Etjenas, ir pagrindine jų 
pokalbių tema tapo meilė. Keldavosi jos vėlai ir eidavo upėn 
maudytis. Neskubėdavo lipti iš tyro vandens ir nesiskubindavo į 
namus pietų. Papietavusios truputį pasiilsėdavo ir paskui arba 
vėl eidavo maudytis, arba jodinėdavo po apylinkes. Vakare, po 
vakarienės, joms dainuodavo pažas, kartais klausydavosi keliau- 

jančio menestrelio pasakojimų. Taip nepastebimai pralėkė trys 
savaitės, kurių ryškiausias įvykis buvo Ermengardos laiškas, kuriame 
ji surašė visas dvaro paskalas: 

“Mano brangioji Katrina, atsitiko nepaprastas dalykas! Hercogas 
Pilypas turėjo skubiai išvykti į Gentą, kur viena moteris pasivadino 
jo tikros sesers, mūsų mylimos mažosios Gienės hercogienės, 
vardu. Kadangi tą damą sutikdavo ir priimdavo kaip princesę, 
kilo skandalas. Pasirodo, tai buvo viena neturtinga pamišusi 
moteris, vienuolė, kuri pabėgo iš Kolono vienuolyno. Hercogas 
perdavė ją vyskupui, ir tam puikiajam prelatu teko nusiųsti ją 
pas vienuolyno motinėlę. Tas įvykis sugaišino monsinjorą išvykti 
į Paryžių. Kalbama, kad jo tikslas - priversti Bredfordą išmokėti 
tai, ką jis dar skolingas hercogui Pilypui iš amžiną atilsį 
hercogienės Mišelės kraičio, ir dėl ko kilo nesantaika tarp 
Prancūzijos princo, - nes jis prancūzas, kad ir ką jis sakytų, - 
ir Anglijos regento, kuris jau buvo pasirengęs atiduoti Peroną, 
Rua ir Mondidjė, taipogi du tūkstančius ekiu, taipogi d'Andervik 
ir Sen Žan de Lon pilis - šios naujienos gali sudominti tavo 
draugę. Pilypas kol kas dar negavo tų trijų miestų visiškon 
nuosavybėn, nes pirma juos reikia atkariauti iš karaliaus 
kariuomenės, kuri yra juos užėmusi..." 

Ir taip dar keletas puslapių ta pačia maniera. Ermengarda 
nelabai mėgo rašyti laiškus, bet jei jau imdavosi plunksnos, tai 
neatsikvėpdama prirašydavo ištisus Ijė pergamento. Odeta klausėsi 
laiško karčiai šypsodamasi. 

- Esu sujaudinta regento ištikimybės, kuris apdovanoja savo 
sąjungininkus jam nepriklausančiomis žemėmis... Jis atiduoda Sen 
Žan de Lon, ir Pilypas maloniai jį priima - nejaugi nesuvokia, 
kad aš būsiu sužlugdyta? 

- Šito neatsitiks, esu tikra, kad tu, Odeta, išlaikysi savo 
miestą, - tarė Katrina. 

Bet jaunoji moteris paniekinamai gūžtelėjo pečiais: 

- Tu nepažįsti savojo Pilypo Burgundiečio. Jo tėvas atidavė 
man šį miestą, nes aš buvau jam naudinga dėl karaliaus Karolio. 
Bet dabar Karolis miręs, aš nebereikalinga - ir viskas, ką esu 
gavusi, bus atimta. Pilypas toks pat kaip ir jo tėvas, mano 

brangioji, - grobiko siela elegantišku apvalkalu. Jis nieko neatiduos 
be rimto pagrindo ir, žinoma, be naudos sau... 

- Tačiau esu aš, - tarė Katrina. - Pilypas visada sakė, kad 
myli mane. Jis turės paklusti. 

Tą patį vakarą prie pakeliamojo tilto atėjo brolis Etjenas 
Šarlo ir paprašė leidimo įeiti. Jis buvo visas pilkas nuo dulkių, 
minkštais sandalais apautos kojos sudraskytos ir kruvinos. Tačiau 
veide švietė šypsena. 

- Džiugu matyti jus drauge! - sušuko jis, sveikindamas abi 
moteris. - Tesaugo jus Dievas! 

- Ir jus, broli Etjenai, - atsakė Odeta. - Kokių naujienų 
atnešėte? Bet pirma sėskitės ir atsipūskite. Liepsiu atnešti jums 
ko nors užkąsti. 

- Dėkui. Iš Buržo kelias tolimas, o dabar ir pavojingas. 
Burgundijos samdinys, kapitonas Perinė Gresaras, užgrobė šią 
krašto dalį ir dabar juda link Šaritė siur Luar. Man buvo sunku 
pasprukti nuo jo. Bet užtat atnešiau gerų žinių, ypač tų, kurios 
susijusios su ponia de Brazi. Karalius sumokėjo išpirką, kurios 
pareikalavo už Žaną Potoną de Ksantrajų ir už mesirą Monsalvi, 
ir dabar jiedu sugrįžo į savo postus Vermandua. O kokios 
naujienos pas jus? 

Vietoj atsakymo Katrina padavė jam Ermengardos laišką. Tai 
buvo jos pirmasis žingsnis prieš Pilypą Burgundietį. Ji apsisprendė. 
Sumokėjusi už Arno išlaisvinimą, Aragono Jolanda įgijo amžiną 
Katrinos ištikimybę. 

Vienuolis greitai peržvelgė pergamento lapus, smulkiai prirašytus 
Ermengardos ranka, ir palingavo galvą. 

- Bredfordas daro dideles nuolaidas. Pilypas jam reikalingas... 
o karaliui prireiks jūsų pagalbos. 

- Ką turite galvoje? - paklausė Katrina šiek tiek iš aukšto. 

Brolis Etjenas kaip visuomet švelniai atsakė: 

- Hercogas Pilypas išvyko iš Paryžiaus į Dižoną pasirengti 
Gienės hercogienės vestuvėms... pono Burgundijos iždininko 
žmonos atostogos baigiasi. 

Buvo aišku, ką jis turi galvoje. Katrina šypsodamasi nusuko 
akis. 

- Labai gerai, - tyliai tarė ji. - Rytoj grįšiu į Dižoną. 

- Aš liksiu čia, - tarė Odeta. - Jeigu hercogui reikalingas 
mano miestas, jam teks ateiti ir atimti jį iš manęs - per mano 
lavoną. 

- Nemanykite, kad tai jam sutrukdys! - tarė vienuolis vylingai 
šypsodamasis. - Jūs nepajėgsite pasipriešinti jam, tad kam bandyti? 

- Todėl kad... 

Odeta užsiplieskė, prikando lūpą ir galų gale nusijuokė. 

- Jūs teisus, broli Etjenai, aš nesu didvyrė ir netinku 
herojiškoms kalboms. Liksiu čia dėl to, kad laukiu pasiuntinio 
nuo Savojos hercogo, kuris vis dar tikisi sutaikyti susipykusius 
princus. Vos tik jis pasirodys, grįšiu pas savo tėvus į Dižoną. 

Beveik visą naktį Katrina prasėdėjo prie savo miegamojo 
lango žvelgdama į tamsą; buvo pilnatis, apačioje palei sienas 
lėtai tekėjo upė; jos vanduo blizguliavo it sidabras. Sonos slėnis 
snaudė. Vien tik šunų lojimas ir kažkokio paukštelio riksmas 
tedrumstė nakties tylą. Katriną apėmė nuojauta, kad negreit 
beturės tokių ramybės valandėlių. Nenumaldomai artėjo kovos 
metas, neapykantos ir baimės metas. Dabar ji buvo Prancūzijos 
karaliaus šnipė. Kur dar nuves ją meilė Arno? 


Trečias skyrius 
Gareno sugrįžimas 


Garenas de Brazi į namus sugrįžo per šventojo Mykolo* 
šventę. Buvo dar labai anksti, kai jis nulipo nuo žirgo savo 
namų kieme, bet Katrina jau buvo išėjusi į rytines pamaldas. 
Šiandien ji nuėjo ne į Notr Damo bažnyčią, o į švento Mykolo. 
Kad ir kaip mylėjo Arno, ji neužmiršo Mišelio de Monsalvi, 
savo pirmosios skaisčios meilės. 

Kasmet rugsėjo dvidešimt devintą dieną ji suklupdavo prie 
altoriaus ir melsdavosi už jaunuolį, kuris taip nekaltai pražuvo. 
Melsdamasi už mylimą Arno brolį, ji užmiršdavo savo kankinančią 
aistrą. 


* Šventas Mykolas buvo laikomas Valua dinastijos globėju. 

Nedidelė švento Mykolo bažnyčia stovėjo miesto pakrašty. Ji 
dar buvo nebaigta remontuoti po paskutiniojo gaisro, bet Katrina 
manė, kad jai čia ramiau melstis. 

Kartu su Perina po pamaldų ji truputį užtruko bažnyčioje ir 
namo sugrįžo apie pusiaudienį. Sumaištis šalia namų, gatvėje, 
pilnoje arklių ir apkrautų mulų, atlapoti vartai, jaunų klerkų 
padėjėjų iš gretimų pergamento krautuvėlių šūkaliojimai - visa 
tai bylojo sugrįžus vyrą. Ji nenustebo, nes kasdien laukė jo 
parvykstant, bet šiek tiek susijaudino. Jai būtų buvę geriau, 
jeigu jis būtų parvykęs popiet ir ji būtų turėjusi daugiau laiko 
pasiruošti susitikimui, kurio pasekmes vargiai galėjai numatyti. 

Prieškambaryje ji pamatė Tjerseliną, prižiūrintį nešamą didelę 
geležimi kaustytą skrynią. 

- Ar vyras teiravosi apie mane? - paklausė ji, nusigobdama 
šydą. 

- Kiek žinau, ne, ponia. Ponas Garenas nuėjo tiesiai į savo 
apartamentus. Aš jo daugiau nemačiau. 

- Ar jis seniai parvyko? 

- Maždaug prieš valandą. Ponia nori, kad praneščiau, jog jūs 
sugrįžote? 

- Ne, nesirūpinkite. Pirma turiu persirengti. Ponas (Garenas 
nemėgsta kuklių drabužių, - tarė ji ir parodė į savo paprastą 
balto šilko suknelę, kurią vilkėjo ant žalio apatinio sijono. 
Katrina nuskubėjo į viršų akmeniniais laiptais, vedančiais į jos 
kambarį, Perina nubėgo paskui ją. 

- Greitai padėk man persirengti... 

Įėjusios į kambarį, abi moterys iš nustebimo aiktelėjo. Kambarys 
buvo neatpažįstamai pasikeitęs, pavirtęs stebuklinga, nerealia Ali 
Babos ola. Baldų nesimatė iš po krūvų blizgančių ir 
spinduliuojančių daiktų. Stalai, kėdės, komodos buvo užversti 
brokato suknelėmis: vienos mainėsi auksu ir sidabru, kitos tviskėjo 
brangakmeniais. Priešais Katriną žaižaravo tikras spalvų siausmas. 
Nuo lovos baldakimo sruvo Briugo, Maleno, Briuselio nėrinių 
upeliai, jų balta puta dar labiau pabrėžė ryškias kitų drabužių 
spalvas. Vidury kambario stovėjo atidaryta didelė skrynia, kurioje 
matėsi auksiniai, krištoliniai, nefritiniai ir kauliniai buteliukai bei 
flakonėliai, skleidžiantys nuostabius kvapus. 

Katrina stovėjo ir stebeilijo į tą šilko versmę. Tuo metu 
Perina paklaikusiomis akimis ir atvira burna įsmeigė žvilgsnį į 
duris. Kai Katrina atsisuko į ją, kambarinė staiga padarė gilų 
reveransą, ir Katrina suprato, kad, matyt, ateina Garenas. Ji 
pajuto vidinį virpulį, bet sukaupusi valią susitvardė, stipriai 
suspaudė paauksuotą maldaknygę ir atsisuko į duris. 

Perina akimirksniu išnyko, O tarpduryje pasirodė (Garenas. 
Katrina netgi negirdėjo jo žingsnių galerijoje.  Stovėdamas 
tarpduryje, jis, savo įpratimu, žiūrėjo į žmoną, nepasisveikindamas 
nei žodžiu, nei gestu. Garenas vilkėjo jam neįprastą purpurinį 
durtinį, kurio apačia ir rankovės buvo išsiuvinėtos sidabru. Jis 
buvo be skrybėlės, trumpai kirpti juodi plaukai smilkiniuose 
pradėję žilti. Jis neturėjo laiko persirengti. Kai žvelgė į Katriną, 
jo liesas veidas buvo toks bejausmis, nelyginant akmeninis. Paskui 
staiga jo niūrų veidą nušvietė blanki šypsena. Plačiu mostu jis 
parodė į daugybę subtiliausių daiktų. 

- Ar jums patinka toks jūsų kambarys? 

- Tai... tai nuostabu! Bet, Garenai, kam visa tai? 

Jis žengė prie Katrinos ir uždėjo jai ant pečių rankas. 

- Kažkas man sako, kad turiu išpirkti kaltę... tai atgailaujančios 
„sielos duoklė... ir, be to, tai rodo, kad aš apie jus galvojau. 

Ramiai ir abejingai jis pabučiavo ją į kaktą. 

- Atgaila? - paklausė Katrina. - Tas žodis keistai skamba 
jūsų lūpose. 

- Nesuprantu, kodėl. Šis žodis tinka šiai situacijai. Aš nekaltai 
jus apkaltinau ir apgailestauju dėl to. Dabar žinau, kad tą naktį 
praleidote monsinjoro kambaryje... ir, kaip pasirodė, visiškai viena. 

Jo ramus, abejingas tonas sukėlė Katrinai nerimą. 

- Gal galėčiau sužinoti, kas jums tai papasakojo? 

- Žiaoma, pats hercogas. Jis sakė, kad pasiūlė jums savo 
paslaugas. Mano pyktis buvo neteisus. Maniau, kad jūs buvote 
su kuo nors kitu. Todėl dar kartą maldauju atleisti man. 

- Ir visgi aš iš tiesų rengiausi aplankyti tą kitą žmogų. Kodėl 
gi jūs toks tikras, kad klydote? - suirzusi paklausė Katrina. 

Ji širdo vis smarkiau, jausdamasi pažeminta, kad Garenas ir 
hercogas kalbėjosi apie ją lyg apie gražų žaislelį Garenas 
nusijuokė ir gūžtelėjo pečiais: 

310 


- Matyt, taip man sako sveikas protas... ir paskutinės naujienos. 
Smarkiai abejoju, kad mesiras Monsalvi elgtųsi taip kaip dabar, 
jeigu būtų jūsų žavesio nelaisvėje! 

- Ką turite galvoje? Girdėjau, kad jį paėmė nelaisvėn anglai 
mūšyje prie Kravano. Hercogienė Margarita mums skaitė į 
nelaisvę patekusiųjų sąrašą. 

- Jis tikrai buvo paimtas nelaisvėn, bet karalius Karolis išpirko 
jį drauge su kitu riteriu, tuo rudaplaukiu overniečiu su baisiu 
akcentu. Ne, aš turiu galvoje jo būsimas vedybas... 

- Ką? 

Garenas apsimetė nepastebėjęs, kaip susijaudino Katrina. Jis 
paėmė žalsvo ir rausvo atlaso atraižą ir susižavėjęs apžiūrinėjo 
ją prieš langą. Paskui, nežiūrėdamas į žmoną, tyliai kalbėjo 
toliau: 

- „su Izabele de Severak, maršalo dukterimi. Atrodo, reikalas 
neseniai buvo sutvarkytas; kaip man sakė, jie labai įsimylėję. 

Kad nesuriktų, Katrina sugniaužė kumščius. Ją pervėrė 
nepakeliamas skausmas. Bet nė už ką nenorėjo parodyti Garenui, 
kaip ją pribloškė šita žinia. 

Kuo abejingiau paklausė: 

- Kaip jūs visa tai sužinojote? Nemaniau, kad Paryžiuje ir 
Burgundijoje Žmonės taip domisi karaliaus Karolio dvaru. 

- Na, žinoma, bet kalbama apie tokias reikšmingas personas. 
Kai susijungia dvi senos ir kilmingos šeimos, tai domina visą 
aukštuomenę. Šiaip ar taip, tą naujieną sužinojau Amjene iš 
Luji de Skorelio, kuris yra Monsalvi šeimos giminė. Jungtuvės 
buvo numatytos gruodį; kaip mūsų. Bet pasirodė, kad jaunieji 
nekantrauja, tad vestuvės įvyks po mėnesio Burže. Na, turiu 
vilties, kad jums ši žinia suteikė tiek pat džiaugsmo, kaip ir 
man. Visada džiugu matyti laimingus draugus; be to, tai panaikina 
visus mano ankstesnius nuogąstavimus ir įrodo, koks buvau 
neteisus, jus įtarinėdamas. Jūs man atleidote? 

Jis priėjo prie žmonos, paėmė ranką ir pasilenkė, norėdamas 
geriau įsižiūrėti į jos veidą. Katrina prisivertė bent kiek nusišypsoti. 

- Taip, žinoma... aš... atleidau jums. Nesirūpinkite. Tačiau 
negaliu tinkamai atsidėkoti už visus tuos nuostabius daiktus. 

- Pamaniau, - tarė Garenas, švelniai bučiuodamas šaltą Katrinos 
ranką, - kad jums reikės naujų suknelių dalyvauti jungtuvių 
ceremonijoje. Noriu, kad atrodytumėt nuostabi... dieviškai nuostabi! 
Didžiuojuosi matydamas, kad jumis žavisi. 

Tokie Gareno komplimentai buvo reti. Katrina vėl prisivertė 
nusišypsoti. Išgirstoji naujiena jai atėmė žadą, bet išdidumas vertė 
laikytis ramiai. Garenas neturėjo pamatyti jos sielvarto. Ji įtarė, 
kad žvelgdamas į jos veidą, jis laukė, jog ta žinia ją sukrės... 
Kad laimėtų laiko ir susitvardytų, apsimetė apžiūrinėjanti nėrinius. 

Katrina išgirdo Gareno atsidūsėjimą. Jis nužingsniavo prie 
durų, bet, atsisukęs prie slenksčio, tyliai tarė: 

- Pamiršau: monsinjoras hercogas suteikė mums garbę 
prašydamas priminti apie savo palankumą jums. Prašė patikinti, 
jog tikisi greitai jus pamatyti... 

Paslėpta Gareno žodžių prasmė išvedė ją iš pusiausvyros. 
Buvo visiškai aišku, kad ji tebuvo prekė. Galų gale, kaip galėjo 
ji, kuklios kilmės, lyginįjs su Izabele de Severak? Ją galima 
pirkti ir parduoti, jos kūnas, jos nekaltybė buvo šlykštaus sandėrio 
objektas. Koks pažeminimas! Kaip bjauru! Kaip galėjo tiedu 
vyriškiai taip elgtis su ja, niekuo neprasikaltusia moterimi! 

Ji atsisuko į Gareną blizgančiomis iš pykčio akimis. 

- Aš nesirengiu susitikti su hercogu, - atsakė ji, užkimusi iš 
apmaudo. - Jūs su savo šeimininku galite užmiršti savo planus. 
Jūsų valia nepaisyti savo vedybinės pareigos, negerbti savęs, tapti 
pajuokos objektu, bet aš, nors ir nepriklausau aukštuomenei, 
draudžiu žiūrėti į mane kaip į daiktą, kurį galima pirkti ir 
parduoti. 

Iš akių pliūptelėjo ašaros, bet jos įniršio nenuplovė. Pagriebusi 
saują brangių niekučių, sviedė juos ant žemės ir sutrypė. 

- Štai ką manau apie jūsų dovanas! Man nereikia jūsų 
blizgučių ir naujų suknelių. Aš niekuomet nebesilankysiu dvare... 
niekada, girdite! 

Šaltas ir sustingęs kaip ledo gabalas, Garenas stebėjo Katrinos 
įsiūčio protrūkį. Jis gūžtelėjo pečiais. 

- Niekas nepasirenka savo likimo, mano brangioji... ir jūsų 
likimas man neatrodo toks baisus, kaip norėtumėt mane įtikinti... 

- Gal jūs ir teisus savo atžvilgiu, bet ne mano. Kokią turite 
teisę atimti iš manęs viską, kas sudaro moters laimės esmę, - 
meilę, vaikus? 

- Hercogas jums siūlo savo meilę... 

- Apgaulingą meilę, kurios aš atsisakau. Aš jo nemyliu, ir 
jis niekuomet neturės manęs. O jūs... nešdinkitės! Palikite mane 
vieną! Argi nesupratote, kad matyti jūsų negaliu? Nešdinkitės 
iš Čia! 

Garenas išsižiojo, norėdamas kažką pasakyti, bet apsigalvojo 
ir išėjo, gūžtelėjęs pečiais. Dabar Katrina galėjo duoti valią savo 
sielvartui; Parkrito ant lovos ir ėmė raudoti. Nėriniai nuslydo 
nuo baldakimo ir apdengė ją baltomis pusnimis... 

Tai iš tiesų buvo pabaiga. Nebebuvo jokios prasmės toliau 
gyventi. Arno rengėsi vesti... Ji neteko Arno amžiams, nes jis 
mylėjo kitą moterį, jauną, gražią, lygią jam; moterį, kurią jis 
galėjo gerbti, kurios vaikais galės didžiuotis, kai tuo tarpu nieko, 
išskyrus panieką, jis negalėjo jausti Legua dukrai, prasisiekėlio, 
neprincipingo iždininko žmonai, niekingam padarui, kurį rado 
Pilypo lovoje! Katrina jautėsi tokia vieniša. Ji buvo viena 
didžiulėje dykumoje, be kelrodės žvaigždės, kuri parodytų kelią 
į saugią vietą, išsigelbėjimo kelią. Ji neturėjo nieko... netgi Saros 
peties, kad ant jo išsiverktų. Sara pametė ją, pasijuokė iš jos 
taip pat, kaip paniekino ją Garenas ir Arno, kaip atstumtų ją 
pats Pilypas, pasotinęs savo aistrą. 

Jos krūtinę plėšė isteriška rauda, ašaros degino akis... Ji 
pasikėlė ir pamačiusi, kad apsiraizgiusi nėriniais, sugriebė juos, 
norėdama išsipainioti. Paskui atsistojo. Atrodė, kad kambarys 
sukasi aplink ją, įsitvėrė už lovos atramos, kad nepargriūtų. 
Jautėsi panašiai kaip kartą pas dėdulę Matjė, išgėrusi per daug 
saldaus vyno. Paskui ją baisiai pykino, bet tuo momentu apėmė 
karštligiškas linksmumas, o dabar buvo apgirtusi nuo sielvarto 
ir skausmo. Priešais ją ant tualetinio stalelio stovėjo statinaitės 
formos dėžutė, padengta žydra ir žalia emale. Paėmusi dėžutę, 
prispaudė ją prie krūtinės ir parkrito ant žemės. Širdis taip 
daužėsi, atrodė, tuoj plyš. Regis, šie paskutiniai judesiai išsunkė 
visas jėgas. Atidariusi dėžutę, išėmė iš jos mažą krištolinį 
buteliuką, uždarytą auksiniu dangteliu. 

Atvykęs į jos namus, Abu al Chairas davė jai tą buteliuką 
su nuodais, ir dar taip manieringai, tarytum kokią brangenybę. 

- Jie užmuša akimirksniu ir neskausmingai, - tarė jis. - Tai 
mano šedevras, ir, man regis, jums jis būtinas, nes šiais siaubingais 
laikais kiekviena moteris turi turėti galimybę išvengti baisaus 
likimo, kuris gali ištikti kiekvienu momentu. Jei turėčiau mylimą 
žmoną, duočiau jai tą buteliuką, kaip dabar duodu jums tai, 
kuri brangi mano širdžiai. 

Pirmą ir paskutinį kartą mažasis daktaras atvėrė jai savo 
jausmus, ir Katrina buvo išdidi ir sujaudinta, nes žinojo jo 
požiūrį į moteris. Dabar, dėka mauro daktaro bičiulystės dėka, 
ji turėjo priemonę išvengti likimo, kurio ji atsisakė, ir ateities, 
kuri jai neteko prasmės. Išėmė buteliuką iš dėžutės. Ten esantis 
skystis buvo bespalvis, kaip vanduo. 

Katrina skubiai persižegnojo ir akimis susirado didelį dramblio 
kaulo Nukryžiuotąjį, kabojusį ant sienos. 

- Atleisk man, Viešpatie... - sušnibždėjo ji. Paskui ištiesė 
ranką su buteliuku prie lūpų. Po akimirksnio viskas būtų baigta 
- akys užsimerktų, sąmonė aptemtų, nustotų plakti širdis. 

Krištolas jau.lietė jos lūpas, kai kažkas išplėšė buteliuką iš 
rankų. 

- Aš daviau jums tai ne tam, kad išgertumėt dabar! - subarė 
ją Abu al Chairas. - Kas per pavojus jums gręsia dabar? 

- Pavojus gyventi! Nebegaliu taip daugiau! 

- Kvailė! Beprotė! Argi neturite visko, ko tik gali trokšti 
moteris? 

- Turiu viską... išskyrus svarbiausia - meilę, draugystę. Arno 
ruošiasi vesti... Sara paliko mane. 

- Jūs turite mano draugystę, nors galbūt ji jums nieko 
nereiškia. Turite motiną, dėdę, seserį. Esate jauna, graži, turtinga, 
ir drįstate teigti, kad jaučiatės vieniša! 

- Visa tai niekis, nes aš amžiams netekau jo. 

Staiga nuliūdęs ir paniuręs, Abu al Chairas ištiesė jai ranką, 
norėdamas padėti atsikelti. Jos paraudusios, paklaikusios akys, 
išblyškęs veidas kėlė gailestį. 

- Dabar suprantu, kodėl jūsų vyras atsiuntė mane pas jus, 
pasakęs, kad jums gresia pavojus. Eime su manimi. 

Kankinanti gėla, kurią Katrina jautė nuo pat Gareno sugrįžimo, 
visiškai atėmė jėgas. Ji nuėjo paskui daktarą klusniai kaip maža 
mergaitė. 

Kambarys su grifais smarkiai pasikeitė nuo to laiko, kai jame 
apsigyveno mauras. Prabanga tapo dar ryškesnė: daugybė 
pagalvėlių ir kilimų, kurie mirgėte mirgėjo įvairiausiomis spalvomis. 
Didžioji dalis baldų išnyko. Vienintelis Europą primenantis dalykas 
buvo didelis žemas stalas viduryje kambario, bet ir tas vos 
matėsi iš po daugybės knygų, žąsies plunksnų ryšulėlių ir rašalo 
buteliukų. Židinio atbraila, lentynos nustatytos daugybe buteliukų, 
indelių, retortų. Gretimas kambarys, į kurį vedė specialios durys, 
Gareno įtaisytos daktaro patogumui, buvo apstatytas panašiu 
stiliumi, O ore tvyrojo aromatai, sklindantys iš maišelių su 
prieskoniais ir žolių ryšulėlių, kurių Abu al Chairas visuomet 
turėjo labai daug. Be to, kambaryje stovėjo didelė juoda krosnis, 
ant kurios visą laiką virė keistas viralas. Bet į tą kambarį, kur 
darbavosi du juodi vergai, Abu al Chairas Katrinos nenuvedė. 
Jis rūpestingai uždarė duris, pasodino jaunąją moterį ant pagalvio 
prie židinio ir įmetė glėbį malkų ant žėruojančių anglių. 
Akimirksniu plykstelėjo ugnis. Po to jis pasiėmė nuo lentynos 
žirkles ir priėjo prie Katrinos, kuri sėdėjo susimąsčiusi ir žvelgė 
į liepsną. 

- Leiskite man nukirpti vieną sruogą jūsų nuostabiųjų plaukų, 
- paprašė jis. 

Galvos linktelėjimu ji leido daryti, ką jis nori. Abu al Chairas 
nukirpo auksinę sruogą iš paausio ir keletą sekundžių laikė ją, 
žvelgdamas į viršų ir šnibždėdamas nesuprantamus žodžius. 
Suintriguota Katrina stebėjo jį... 

Staiga mauras metė plaukus į ugnį kartu su žiupsneliu miltelių 
iš alavinės dėžutės. Ištiesęs ranką į liepsną, kurios žalsvai mėlyni 
liežuviai raitėsi aukštyn, ištarė užkeikimą. Paskui pasilenkė priekin 
ir įsistebeilijo į liepsną. Kambaryje buvo tylu, girdėjosi vien 
ugnies spragsėjimas.. Abu al Chairo balsas, tariant užkeikimą, 
skambėjo garsiai, keistai ir nepažįstamai: 

- Zoroastro dvasia, praeities ir ateities šeimininke, kalbėk su 
manimi per šią liepsną... tavo likimas, o moterie, tai kelias iš 
tamsos į saulę, kaip mūsų motinos žemės. Bet naktis tamsi, o 

saulė toli. Ją pasiekti, - 0 tu pasieksi, - prireiks daugiau 
ištvermės negu iki šiol. Kelio pabaigą apšvies ugnies altorius 
Rytų šalyje. Meilė padės ištverti visus išbandymus... gali tapti 
vos ne karaliene, bet turėsi atiduoti viską, jei nori pasiekti tikrą 
laimę... 

Katrina užsikosėjo. Sieringi dūmai, kylantys iš ugnies, pradėjo 
ją dusinti. Tyliai paklausė: 

- Ar tikrai galiu tikėtis būti laiminga? 

- Visiškai, absoliučiai laiminga... bet... kaip keista! Klausykis: 
tą laimę pasieksi tik tuomet, kai įsiplieks didelė ugnis... 

- Ugnis? 

Abu al Chairas atsipeikėjo iš palaiminto aiškiaregio stingulio 
ir nusišluostė prakaitą plačia rankove. | 

- Daugiau nieko negaliu pasakyti. Regėjau saulę virš ugnies, 
kurioje degė žmogiška būtybė. Turite būti kantri ir pati kalti 
savo laimę. Mirtis atneš tik nebūtį, o jums to nereikia... 

Priėjęs prie lango, atidarė jį, kad išsivėdintų sieringi dūmai. 
Katrina atsistojo, įprastu judesiu pasitaisė suknelę. Jos veidas 
tebebuvo išblyškęs, akys - liūdnos. 

- Neapkenčius šito namo ir jo šeimininko. 

- Važiuokite pas savo motiną ir pabūkite su ja keletą dienų. 
Taip, būtinai! Vėl sugųįžkite į tuos namus, kur sunkus darbas 
mane taip sustiprino, kad tapau vikrus it paukštelis! Sugrįžkite 
keletui dienų pas saviškius - pas savo motiną ir mano seną 
bičiulį Matjė. 

- Mano vyras niekuomet neleis man išvykti iš Čia! 

- Vienai gal ir ne. Bet jus lydėsiu aš. Seniai norėjau pamatyti, 
kaip skinamas vynuogių derlius šioje šalyje. Išvykime šįvakar, bet 
pirma turėsite grąžinti man tą buteliuką, kurį iš kvailumo daviau 
jums. 

Katrina palingavo galvą ir silpnai nusišypsojo. 

- Nereikia. Dabar man jo nebeprireiks. Prižadu jums! Tad 
labai prašau - palikite jį man. 

Tą pat dieną, popiet, kai Garenas svečiavosi pas Nikolia 
Roleną, Katrina iškeliavo lydima Abu al Chairo. Pas Tjerseliną 
paliko vyrui laišką. Po kelių valandų jie pasiekė Marsanė, kur 
juos šiltai sutiko Matjė ir Žaketė. 

316 


Per vynuogių derliaus nuėmimą Marsanė nebuvo ideali vieta 
gydyti sužeistas širdis. Iš visų Morvano kalvų apylinkių ten 
suplūsdavo linksmi jaunuolių ir mergaičių būriai padėti skinti 
derlių. Jie miegodavo kluonuose, ant šieno, nes naktys buvo 
šiltos. 

Nuo ryto iki vakaro vynuogių skynėjai lankstydavosi prie 
kupinų maišų su juodomis sultingomis kekėmis ir visa gerkle 
plėšdavo linksmas, sąmojingas dainas. 

Bet Katrina laikėsi atokiai nuo visos tos sumaišties. Ji kiauras 
dienas pratūnodavo viename iš viršutinių kambarių, prie motinos, 
verpdama arba ausdama, o akys klaidžiodavo rusvais vynuogynų 
laukais. Mėgdavo žiūrėti, kaip anksti rytą saulė išnyra iš debesų, 
kaip vakare virš vynuogynų užsidega raudonas saulėlydis ir kaip 
išlydyto aukso spalva pamažu pereina į tamsiai avietinę. 

Žaketė Legua nieko neklausinėjo, kai jos duktė atsirado 
namuose. Motina visada nujaučia savo vaiko kančią, nors ir 
kaip jis slėptų. Ji tik triūsė apie Katriną, tarsi apie ligonį, ir 
vengė bet kokios užuominos apie Gareną, kurio taip ir nepamilo, 
nė apie Sarą, kurios keistas poelgis ją labai nuvylė. Katrina 
sugųįžo ieškodama nusiraminimo šeimoje ir norėdama pakeisti 
aplinką, į kurią ją nubloškė keista santuoka. Ir tą ramybę 

ketė stengėsi jai suteikti. 

O dėdulė Matjė ir jo draugas arabas kiauras dienas triūsė 
ūkyje. Vos išaušus, dėdulė jau būdavo vynuogyne ir, atsiraitojęs 
rankoves, padėdavo ten, kur reikėdavo pagalbos: tai prikraudavo 
pintinę, tai ją išpildavo. Abu al Chairas, savo fantastišką 
tiurbaną pakeitęs megzta kepuraite, apsiavęs ilgaauliais suvarsto- 
mais batais, namų darbo chalatu ant savo šilkinių drabužių, su 
nepaprasto susidomėjimo išraiška veide visą dieną sekiojo paskui 
savo draugą be perstojo plepėdamas. Atėjus nakčiai, bičiuliai 
grįždavo namo nežmoniškai pavargę, purvini, raudonais veidais, 
bet laimingi kaip karaliai. 

Tačiau Katrina neabejojo, kad šis palaimingas ramus gyvenimas 
ilgai netruks. Buvo gana keista - kol kas iš Dižono neatėjo 
jokių žinių. Anksčiau ar vėliau Garenas vis tiek turėjo atsirasti 
ir pareikšti į ją savo teises, nes ji buvo užstatas paties 
sėkmingiausio sandėrio, kokį kada nors buvo sudaręs. Kas vakarą 

eidama miegoti ji stebėdavosi, kad štai praėjo dar viena diena, 
o jo aukšta niūri figūra taip ir nepasirodė. 

Tačiau ne Garenui, o broliui Etjenui pagaliau buvo lemta 
tapti pirmuoju ilgoje lankytojų virtinėje Marsanė. 

Katrinos išvykimas vienuolį suneramino. Jis du ar tris kartus 
nesėkmingai apsilankė Brazi namuose. Jo pokalbis su Katrina 
dėdulės Matjė darže nedavė beveik jokios naudos. Jaunoji moteris 
tvirtai pareiškė visiškai neketinanti grįžti į Dižoną ir nė girdėti 
nenorinti apie dvarą arba apie hercogą, ir dar mažiau - apie 
politiką. Ji labai apgailestavo išlaisvinusi Arno iš grafo Safolko 
kalėjimo, nes jaunuolis atsidūrė jį mylinčios Izabelės de Severak 
glėbyje. Katrina labai širdo ant brolio Etjeno, kuris tarpininkavo 
išlaisvinant Arno, o ji pati atsidūrė kvailoje padėtyje. 

- Aš neturiu gabumų tokioms intrigoms, - tarė ji. - Tik 
užtraukčiau jums visiems nelaimę. 

Jos nuostabai, vienuolis nevertė jos pakeisti savo nusistatymą. 
Atsiprašė ją sutrukdęs, o išeidamas atsargiai pridūrė: 

- Jūsų draugė Odeta greitai turės palikti savo pilį Sen Žan 
de Lon: hercogas ją atima. Jai teks grįžti į savo motinos namus, 
ir kai paskutinį kartą ją mačiau, man pasirodė, kad ji labai 
dėl to nusiminusi. Ar turiu pasakyti jai ir karalienei Jolandai, 
kad jūsų daugiau nebedomina jų likimas? 

Katrina pajuto sąžinės priekaištus. Ji nenorėjo pasirodyti 
kaprizinga  egoistė. Suprato, kad neturi teisės apleisti ja 
pasikliovusių žmonių vien todėl, kad nusivylė Arno, nors tai ir 
skaudu. 

- Nesakykite joms nieko, - tarė patylėjusi. - Nei jai, nei 
karalienei. Aš patyriau didelį skausmą ir noriu ramybės, kad 
atsigaučiau. Duokit man šiek tiek laiko. 

Visuomet giedrą brolio Etjeno veidą nušvietė šypsena. 

- Supratau, - pasakė jis su užuojauta. - Atleiskite man už 
įkyrumą, bet neužtrukite čia per ilgai. 

Katrina nenorėjo varžyti savęs tikslia data. Ji pasitenkino 
pažadu sugrįžti greitai, visai greitai, ir brolis Etjenas turėjo tuo 
pasitenkinti. Kitą dieną atvyko Ermengarda. Jos vizitas kaip 
visuomet sukėlė sumaištį. Ji stipriai išbučiavo Katriną ir jos 
motiną, pasakė keletą komplimentų dėdulei Matjė apie jo 

ūkininkavimą, su žinovės išraiška apėjo rūsius, paragavo vyno, 
upeliu tekančio iš po preso į didžiulį, kaip puodynė, samtį, ir 
pareiškė norą papietauti. 

Kol dėdulė Matjė ir Žaketė, įraudę iš pasididžiavimo tokios 
reikšmingos personos apsilankymu, rūpinosi patiekti atitinkamo 
lygio pietus, Ermengarda atsisėdo šalia Katrinos vynuogienojais 
apaugusioje altanoje ir ėmė jai priekaištauti. 

- Tavo kaimiška slėptuvė žavi, - tarė ji, - bet elgiesi kaip 
kvailutė. Tu, atrodo, nesupranti, kad tau išvykus gyvenimas 
hercogo dvare tapo nepakenčiamas. Hercogas nuolat sudirgęs... 

- Tai viskas, ką man reikia žinoti, - nutraukė ją Katrina. - 
Jis tave atsiuntė. 

- Kuo tu mane laikai? Niekas manęs nesiuntė. Aš pati save 
siunčiu, jeigu reikia. Ar negalėtum atskleisti savo planų? Vynuogių 
derliaus ėmimas - nuostabus laikas, bet jis netruks amžinai. 
Tikiuosi, nesirengi praleisti žiemą kaime? 

- O kodėl gi ne? Man čia labiau patinka negu mieste. 

Ermengarda liūdnai atsiduso. Jai retai tekdavo turėti reikalų 
su tokiu užsispyrusiu žmogumi. 

- Pirmiausia tavo elgesį laikau apgalvotu koketavimu. Kas 
gali būti maloniau, kaip priversti vyrą laukti, ypač kai tas vyras 
princas? Tačiau nevertėtų ilgiau šito tęsti Kantrybė nėra 
pagrindinė monsinjoro dorybė. 

- Kodėl gi tokiu atveju jam nepraradus kantrybės? Mane tai 
kuo puikiausiai patenkintų. Aš tik noriu, kad jis mane pamirštų 
ir duotų ramybę... 

- Nesupranti, ką kalbanti. Išvykdama iš Araso, vos neatsidavei 
jam, o dabar pareiški, kad nebenori jo matyti. Kas atsitiko? 
Kodėl nenori man papasakoti? Kodėl? 

- Todėl, kad visa tai taip keista, ir bijau, jog nesuprasi. 

- Aš galiu suprasti viską, kas liečia moterį, - aštriai tarė 
Ermengarda. - Netgi ir keistesnį elgesį; Manau, tai kažkaip 
susiję su tuo tavo Monsalvi? 

Katrinos veidą nušvietė drovi šypsena ir, norėdama paslėpti 
sumišimą, ji ėmė žaisti žalia vynuogės šakele. 

- Tu visada viską teisingai supranti, mano drauge. Šį kartą 
netekau jo amžiams. Jis veda! 

Jaunoji moteris ištarė tai tragišku balsu, bet Ermengarda 
pratrūko juoktis. Katrina suglumusi žvelgė į Ermengardą, kuri, 
raudona kaip jos suknelė, ašarojančiomis iš juoko akimis, dusdama 
kvatojosi. 

- Ermengarda! - suriko Katrina įsižeidusi. - Tu iš manęs 
juokiesi! 

- Visiškai teisingai, mano vaike! - išlemeno Ermengarda, vos 
bent kiek atsikvėpė. - Viskas pernelyg absurdiška. Vadinasi, 
būsimosios mūsų herojaus vestuvės nubloškė tave į šitą užkampį 
ir tapo tavo kančių priežastimi - taip? Dėl to išblyško skruostai 
ir užtino akys! Turbūt išprotėjai, mano brangioji! Jo kilmės ir 
padėties jaunuoliui vesti - tai visiškai normalu! Tiesą sakant, jis 
privalo tai padaryti savo paties ir savo šeimos labui, kad 
neišnyktų giminė. Jam reikia sūnaus, paveldėtojo. O iš kur jis 
ji gaus, jei ne iš moters? 

- Bet aš jį myliu! Aš saugau save jam, tik jam vienam! - 
sušuko Katrina, paplūsdama ašaromis, kurios visai nesujaudino 
Ermengardos. 

- Tai irgi didelė tavo klaida, - pareiškė ji. - Tokia moteris, 
kaip tu, sukurta meilei. Aš mėnesių mėnesius kalu tau tai į 
galvą. Arno veda - taip? Juo geriau! Jis taps tavo meilužiu, 
vos tik pasibaigs tas kvailas karas... ir bus toks pat laimingas, 
kaip ir tu. Ko dar galėtum tikėtis“? Juk negali viltis, jog jis 
ves tave! Tavo tikras vyras dar gyvutėlis ir vargu ar greit 
iškeliaus anapilin. Taigi tegu jaunasis Monsalvi susiranda mažą 
baltą žąsį, gerą, turtingą, tituluotą nuotaką, kuri per keletą metų 
pagimdys jam tuntą įpėdinių... ir atsiduok uždraustos meilės 
saldybei - kur kas nuostabesnei negu teisėtos santuokos 
džiaugsmai! 

Tas netikėtas patarimas Katriną sutrikdė, bet ir nuramino. 
Rūsčioji Ermengarda mokėjo realistiškai žvelgti į pasaulį ir turėjo 
keistą įtaigą. Savo pamokslą ji užbaigė šitaip: 

- Negadink sau gyvenimo dėl kvailio, kuris veda, nors nuotaka 
galbūt ir graži. Pilypas myli tave, ir tu būsi jo, paminėsi mano 
žodį. Jis jaunas, savaip gražus, žavus, kai to nori, ir pakankamai 
galingas, kad tai glostytų jo išrinktosios savimeilę... Nė viena jo 

meilužė neturėjo kuo skųstis! Šiaip jau sunku būna jų atsikratyti, 
iš dalies aš ir dėl to atvykau tavęs aplankyti... 

Taigi Ermengardos vizitas visgi turėjo kažkokį tikslą! Katrina 
sutramdė pašaipią šypseną. Tarsi atsitiktinai išsprūdęs žodis tapo 
reikšmingu diplomatiniu žingsniu. Dabar Katrinai jau nebuvo 
sunku suvokti dalyko esmę. Pasirodė, kad Ermengarda, kuri “pati 
save pasiuntė“, iš tiesų buvo hercogienės Margaritos, sunerimusios 
dėl Dižone atsiradusios oficialios Pilypo meilužės ponios de Prel, 
kurios garbėtroškiškas užmačias visi žinojo, pasiuntinė. 

- Drįstu tikėtis, kad prisimeni tą blondinę, kurį per dvikovą 
padovanojo savo šaliką idiotui Lioneliui Vandomui! - pridūrė 
Ermengarda. - Našlaujanti hercogienė baisioje padėtyje: toji 
moteris nusprendė tapti sekančia hercogiene. Ji moteris protinga, 
be sąžinės ir puikiai pažįsta Pilypą. Vienas Dievas žino, ko tik 
ji negalėtų iš jo išprašyti, jei atsirastų proga. Ji visiškai anglų 
pusėje, ir jeigu pasieks savo, niekas nežino, kokią katastrofą tai 
gali sukelti. Prancūzija ir Burgundija niekada nebesusijungs. 
Trumpiau... 

Grafienė atsistojo ir palinko prie savo draugės. Staiga 
surūstėjusi, uždėjo savo baltą ranką jai ant peties ir švelniai 
pridūrė: 

- Grafienė prašo tavo pagalbos, Katrina de Brazi. Nenuvilk 
jos. Ji taip serga! 

Katrina nieko neatsakydama nuleido galvą. Ją draskė 
prieštaringi jausmai. Dabar suprato atsidūrusi intrigų kamuolio 
centre, Oo pasekmės lietė ją vieną. Svarbiems ir įtakingiems 
asmenims reikėjo jos pagalbos, jos draugus jie pasitelkė 
tarpininkais. Sicilijos karalienė - Odetą ir brolį Etjeną, hercogienė 
Margarita - Ermengardą... Ir vieni, ir kiti apeliavo į jos pareigos 
jausmą, abi pusės turėjo tą patį tikslą: sutaikyti Pilypą ir karalių. 

Dėdulės Matjė pasirodymas išgelbėjo Katriną nuo skuboto 
atsakymo. 

Pietaujant Ermengarda apie politiką nekalbėjo, bet sužavėjo 
dėdulę Matjė prekybos žiniomis. Išvykstant garbingajai viešniai, 
visi įkalbinėjo apsilankyti dar kada nors. 

- O, tai priklauso... - tarė ji, reikšmingai žvilgtelėjusi į Katriną. 
Ši nusišypsojo. 

- Pažadu viską apgalvoti, - tarė ji. 

Grafienė, kaip ir brolis Etjenas, turėjo pasitenkinti šiuo pusiau 
pažadu. Tačiau jai išvykus, Katriną apniko mintys. Atrodė, kad 
Ermengardos žodžiai grubiai ir tiesmukiškai nusakė jos ateitį. 
Ermengarda siūlė priimti jai Pilypo meilę, ir dabar, švelnų auksinį 
rudenį, ta mintis Katrinai atrodė patrauklesnė negu kada nors 
anksčiau. 

Ji sugrįžo į sodą, kur netrukdoma galėjo atsiduoti apmąstymams. 
Tai buvo jos mėgstamiausia vieta - kruopščiai nupjautoje vejoje 
augo vynuogė, o aplinkui nusidriekęs kaimo peizažas teikė 
ypatingo žavesio. Aukštos pušys palei žemą erškėtrožėmis 
apaugusią sieną skyrė sodą nuo vynuogyno. Katrina kurį laiką 
vaikštinėjo palei pušis, kurios saulėlydyje metė tankų šešėlį. 
Žengiant per nukritusius lapus, jos sijonai šiugždėjo. Nulenkusi 
galvą, ji priėjo prie didžiulio apvalaus šulinio, kurį iškasė, anot 
pasakojimų, dar romėnai, ir giliai susimąsčiusi prigludo prie jo. 
Katrinos žvilgsnis slydo siena... ir ji krūptelėjo iš nuostabos: 
suspėjo pamatyti juodą plunksną, kuri galėjo priklausyti tik 
vyriškai skrybėlei. Plunksna pasiekė sienos galą, po to sugrįžo 
atgal. Katrina pasitraukė į sausmedžio, apvijusio geležimi kaustytą 
šulinio svirti, šešėlį ir ėmė sekti keistą judėjimą. Iš pradžių 
pasirodė pilka skrybėlė, paskui veidas, bet prieblandoje Katrina 
negalėjo jo įžiūrėti. Nepažįstamasis apžiūrėjo sodą. Jis nematė 
po sausmedžiu pasislėpusios Katrinos. Po to galva pradingo ir 
buvo matyti, kaip siūbuojanti plunksna apėjo sieną. 

Katrina išėjo iš slaptavietės ir nubėgo prie sienos, ant kurios 
nesunkiai užsilipo nelygiais akmenimis. Ji išvydo vyriškį tamsiu 
apsiaustu, pasislėpus; tarp medžių, kur jo laukė arklys. 

Nepažįstamasis įšoko į balną, spustelėjo pentinais arklį ir 
nušuoliavo Dižono link, nė neatsisukęs į Matjė Gareno namą. 

Katrina tebestovėjo prie sienos, žvelgdama įkandin šuoliuojančio 
raitelio ir mąstydama, ką galėtų reikšti tas keistas vizitas. 
Greičiausiai atsargusis svečias buvo vienas iš Žako de Rusė 
šnipų. Jaunasis kapitonas, be abejonės, ją sekė. Aišku, kad 
Garenas nebūtų tokiais dalykais užsiėmęs. Tik rytą nuo jo atėjo 
trumpas bejausmis raštelis, kuriame jis pranešė apie princesės 
vestuves, turėsiančias įvykti spalio pabaigoje, ir pridūrė, kad 

užsakė Katrinai keletą suknelių, kurių, jo manymu, jai prireiks 
iškilmėms. Siuvėja Hoberta žinojo jos išmatavimus bei skonį ir 
galėjo jo užsakymus atlikti ne prasčiau už pačią Katriną... Kitaip 
tariant, tai buvo ramus ir bespalvis laiškas be jokios užuominos, 
kad (Garenas žmonos išvykime įžvelgia ką nors daugiau nei 
paprastą šeimos aplankymą. Ne, Garenas neturėjo nieko bendra 
su šiuo vakaro svečiu... 

Motinos balsas privertė Katriną paskubėti. Tačiau ateityje 
pasižadėjo būti atidesnė. Bet kokiu atveju Marsanė ji prabus 
dar keletą dienų, kad neatrodytų, jog per daug nuolankiai 
paklūsta Ermengardos žodžiams. 

Visą kitą dieną po pamaldų kaimo bažnyčioje ji praleido 
siuvinėdama sode. Tačiau nedaug teišsiuvinėjo baltą šilkinį arnotą, 
skirtą Marsanė kiurė, nes neįstengė susikaupti. Ji vis pakeldavo 
akis nuo auksinių varpų vildamasi pamatyti siūbuojančią plunksną. 
Bet nieko neatsitiko. Niekas nedrumstė tos giedros rudens dienos 
tylos, iš toli atsklisdavo vien vynuogių rinkėjų dainos. Katrina 
gėrėjosi gamtos grožiu. Burgundijos ruduo, pats nuostabiausias 
gal net visoje Prancūzijoje, atsivėrė jai visu savo grožiu. Ruduo, 
tas švaistūnas bankininkas, žarstė auksą, ametistus, rubinus ant 
juodo žemės aksomo. 

Pakviesta vakarienės, Katrina apgailestaudama padėjo siuvinį: 
jautė, kad sode dar slypi staigmenų, ir nutarė sugrįžti vakare. 
Baigiantis vakarienei, išgirdo duslų kanopų kaukšėjimą. Galbūt 
tai vakarykštis svečias? 

Pasiskundusi, kad svaigsta galva, ji skubiai atsikėlė nuo stalo, 
nelaukdama, kol dėdulė Matjė sukalbės padėkos maldą. Katrina 
nekantravo greičiau sužinoti, kas čia atjoja. 

Niekas neatkreipė į ją dėmesio. Žaketė, visą dieną su tarnais 
skalbusi nešvarias paklodes ir drabužius, išvargusi snaudė savo 
krėsle. Matjė ir Abu al Chairas įsijautę šnekėjosi apie vyną, 
kurį spaudė iš šiandien surinktų vynuogių, spėliojo, koks tas 
vynas bus. 

Kai Katrina ėjo per kambarį, jos žvilgsnis užkliuvo už kampe 
stovinčios tvirtos lazdos, kurią dėdulė  Matjė pasiimdavo, 
vaikščiodamas po vynuogynus, ir nutarė ją pasiimti. Lazda buvo 

padaryta iš tiesios ąžuolo šakos. Per daugelį metų dėdulės ranka 

nusvidino kietą medį, bet vis tiek nešti nebuvo patogi. Stipraus 
vyro rankoje ji galėjo tapti puikiu ginklu. 

itaip apsiginklavusi, Katrina išėjo į sodą. Nesigirdėjo nė 
garso. Atrodė, visi miega. Naktis apgaubė Marsanė. Katrina 
žengė keletą atsargių žingsnių pušų link, laikydamasi netoli 
sienos. Nerimą kėlė tyla, nes galėjo prisiekti girdėjusi arklių 
kanopų kaukšėjimą... nors, žinoma, jis sklido iš toli. Galbūt tai 
buvo keliauninkas, jojęs į Dižoną ir skubėjęs suspėti iki uždarant 
miesto vartus. Bet Katrina laukė. Ji stovėjo jau apie dešimt 
minučių, kai išgirdo duslų garsą į akmenis ir švelnius žingsnius 
per žvyrkelį už sienos. Kažkas sėlino. Katrina sulaikė kvėpavimą 
ir stipriai suspaudė lazdą. 

Tylutėliai priėjo prie sienos ir slėpdamasi krūmuose užlipo 
ant jos. Katrina girdėjo, kaip alsavo vyriškis, ieškodamas atramos. 
Tamsoje buvo sunku jį įžiūrėti, bet pamažu jaunoji moteris 
įžvelgė pažįstamą plunksnos siluetą, lėtai kylantį virš sienos. Šį 
kartą, atrodo, nepažįstamasis ketino perlipti per sieną. 

Jausdamasi it katinas, persekiojantis pelę, bėgiojančią netoli 
jo nagų, ir neatitraukdama akių nuo juodo silueto, Katrina 
pakėlė lazdą. Kai jau galėjo pasiekti nepažįstamojo galvą, iš 
visų jėgų tvojo per ją. Pasigirdo slopus šūksnis, pažiro akmenys 
ir naktinis svečias susmuko ant kelio. Džiaugdamasi savo žygio 
sėkme ir įsitikinusi, kad vyriškis nekruta, Katrina pasikišo lazdą 
po pažastimi ir parėjo į namus žibinto. 

Kai po dviejų trijų minučių sugrįžo, vyriškis sujudėjo. Katrina, 
iškėlusi lazdą, pasilenkė, norėdama pažvelgti į jį. Nuėmė skrybėlę 
su juoda plunksna, prinešė žibintą arčiau veido ir tučtuojau 
atšoko iš nustebimo riktelėjusi. Be sąmonės gulintis žmogus, 
kuriam ji užtvojo, buvo ne kas kitas, 0 pats hercogas Pilypas. 


Ketvirtas skyrius 
Pilypo Gerojo argumentai 
Katrina suvokė savo poelgio klaikumą. Apimta nevilties, ji 
šaukėsi visų šventųjų, kokius tik prisiminė. Laimė, atrodė, kad 
324 


Pilypas pradeda atsipeikėti, nes jau buvo bemananti, jog užmušė 
jį Bet visgi, iš kur ji galėjo žinoti, kad visagalis Burgundijos 
hercogas klajos laukais, apsirengęs kaip savo pulko kareivis? 

Bent kiek padrąsėjusi, ji uždėjo jam ant kaktos ranką. Kakta 
nebuvo per daug karšta ir nesimatė, kad būtų sužeista. Už tai 
Pilypas galėjo būti dėkingas savo skrybėlei, nes ji, be abejo, 
sušvelnino smūgį. Katrina suprato, kad iš namų pasikviesti 
pagalbos negali. Jeigu jau Pilypas slapstėsi, tai aišku viena: 
nenorėjo, kad kas žinotų jį čia esant. Prisiminusi šulinį, nubėgo 
atsinešti vandens, kuriame sudrėkino nosinę ir uždėjo Pilypui 
ant kaktos. Tai nuostabiai padėjo. Šulinys buvo gilus, ir vanduo 
buvo labai šaltas. Po akimirkos hercogas atsimerkė ir nusišypsojo 
pažinęs Katriną. 

- Taigi aš vėl jus suradau, mano nuostabioji klajūne! - sušuko 
„jis šypsodamasis. - Kur jūs pasislėpėte? Na, jus, žinoma, gerai 
saugo... Ak! Mano galva! - suriko jis. - Kas atsitiko? 

- Kažkas jums trenkė per galvą, monsinjore... 

- Ir, regis, labai smarkiai... Kam už tai turiu būti dėkingas? 

Katrina nusuko akis, norėdama paslėpti savo sumišimą, ir 
pakėlė lazdą, kurią buvo numetusi. 

- Tai buvo ši lazda, monsinjore, ir tai buvau aš! Prašau 
atleisti man. 

Kurį laiką Pilypas neteko žado, po to staiga prapliupo kvatotis 
tarytum berniūkštis. 

- Ne tokio suvenyro tikėjausi, mano žavioji... Atrodo, tai bus 
didžiausias mano kada nors gautas guzas... ar bent jau vienintelis, 
kurį aš prisiminsiu... 

Jis atsisėdo, paėmė Katrinos ranką ir pabučiavo. Ji pamėgino 
atstumti jį, bet Pilypas laikė tvirtai. 

- Ne, taip lengvai nepabėgsi! Mažų mažiausiai tai tavo pareiga. 
Kada tu nusiraminsi ir tapsi paklusnia miestelėne, mano brangioji? 
Pirmąjį kartą, kai tave pamačiau, sukėlei skandalą vidury religinės 
procesijos. Antrą kartą nekviesta įsiveržei į mano kambarį, kad 
išvogtum kalinius man iš panosės.. O dabar švaistaisi basliu! 
Ar neatrodo, kad po viso to esi man šį tą skolinga? 


- Taip, monsinjore, bet nežinau, kaip tai sutvarkyti... 

- Pasakyk man tiesą. Kodėl pabėgai ir pasislėpei kaime? Kai 
išsiskyrėme Arase, maniau, jog tarp mūsų viskas gerai... kad 
netrukus mudu suprasime vienas kitą... ir kad nustosi spyriotis. 

Katrina atsargiai patraukė savo ranką ir atsistojo. 

- Aš irgi taip maniau, monsinjore. Tačiau vėliau supratau, 
kad mudu su jumis iš tikro skirtingai žiūrime į pasaulį. Yra 
susitarimas, kurį jūsų didenybė sudarėte su mano vyru. 

Pilypas irgi atsistojo, bet jo keliai sulinko, ir jis turėjo 
atsiremti į Katrinos petį. 

- Norėčiau pratęsti šį pokalbį sėdėdamas, - tarė jis šyptelėjęs. 
- Žinoma, jei tu neprieštarauji. Leisk atsiremti į tavo ranką ir 
einam kur nors atsisėsti ramioje vietelėje. Ne, ne tavo sode.Visai 
nenoriu, kad mane čia pamatytų. Gal palydėtum mane iki krūmų, 
kur palikau savo arklį... 

Lėtai ir atsargiai jie nuėjo į Pilypo nurodytą vietą. Katrina 
buvo pernelyg susirūpinusi dėl to, ką iškrėtė, ir nepastebėjo, 
kad hercogas kas žingsnis žengia vis tvirčiau ir kad jam nebereikia 
jos pagalbos. Bet jis vis tebesirėmė į jos ranką taip pat sunkiai 
kaip ir pirma, vien norėdamas pasimėgauti jos plaukų aromatu. 
Kai atėjo prie tyliai stovinčio pririšto arklio, jis atsisėdo ant 
žolės ir pasisodino Katriną šalia. Medžiai užstojo dangų, kamienai 
supo juos tankia siena... Jokio vėjelio, naktis šilta kaip vasarą, 
tik truputį tamsesnė. Katrinos veidas ir kaklas bolavo tamsoje 
nelyginant blyški dėmė. Į ją godžiai žvelgė princas. Jis vis 
spaudė jos ranką savojoje, bet, nujausdamas jos nerimą, su jam 
būdinga  nuovoka suprasti moters reakciją, pasistengė jos 
nejaudinti. 

- Dabar pasikalbėkime, - tarė jis švelniai, - ir išsiaiškinkim 
viską, kas mus liečia. Esame visiškai vieni. Čia niekas mūsų 
nešnipinės. Nėra nei rūmų etiketo, nei protokolo, stovinčių tarp 
mūsų. Dabar mudu ne hercogas ir jo pavaldinė, 0 vyras ir 
moteris. Aš Pilypas, o tu Katrina. Dabar atvirai pasakyk, kuo 
aš tau nepatinku? 

Tą akimirką Katrina suprato, kad neturi ką atsakyti. Štai 
taip visuomet: kaupi kaupi nepasitenkinimą, Oo kai reikia 
pasiaiškinti, tai į galvą neateina nė vienos protingos minties. 
Argi galima pykti ant vyriškio, kuris kalba taip švelniai ir taip 

stengiasi sušvelninti atstumą tarp jų! Jai vis tebetylint, Pilypas 
tare: ; 

- Vadinasi, mano meilė tave įžeidžia? Ar aš keliu tau 
pasibjaurėjimą? 

- Ne, - tarė ji. - Neabejoju, kad būčiau dėkinga už jūsų 
dėmesį, jeigu Žinočiau turinti pasirinkimą. Nuo to laiko, kai 
išgirdau, jog privalau tekėti už Gareno de Brazi, supratau, kad 
taipogi turėsiu... 

Ji nutilo, nedrįsdama kalbėti toliau. Hercogas šypsodamasis 
pagelbėjo jai: 

- Miegoti su manimi? Ar galiu priminti, kad kartą jau 
praleidai naktį mano lovoje... ir tau tai nė kiek nepakenkė? 

- Tai tiesa, monsinjore, ir turiu prisipažinti, kad mane tai 
šiek tiek nuvylė. 

- Iš tiesų čia nėra nieko keisto. Tą vakarą aš tiesiog 
patikrinau tavo, tarkim, kaip ištikimo vasalo lojalumą. Tu paklusai. 
Tačiau būčiau vertas paniekos, jeigu būčiau pasinaudojęs 
aplinkybėmis, tavo bejėgiškumu. Gal ir atrodžiau tau grubus, bet 
todėl, kad pavyduliavau. Bet, mano džiaugsme, privalai žinoti, 
kad niekuomet tavęs neversiu... Noriu, kad pasirinktum mane 
savo valia. 

Pilypas pasilenkė arčiau, ir jo šiltas kvapas glostė jos pakaušį. 
Jo balsas tamsoje skleidė tokią gyvą šilumą ir pagundą, kokios 
Katrina niekuomet dar nebuvo patyrusi. Jis buvo toks nuoširdus, 
ir Katrinai buvo sunku išsivaduoti iš šio meilaus šnabždesio 
apžavų. Ji pamėgino atsipeikėti,  sužadindama savyje seną 
priešiškumo jausmą. 

- Bet kas tai per sandėris... tarp jūsų ir Gareno? 

- Koks sandėris? - paklausė Pilypas bent kiek pasipūtęs. - 
Tu jau antrą kartą jį primeni. Nesu sudaręs su Garenu jokių 
sandėrių. Kaip prastai tu apie mus abu galvoji! Tiesiog įsakiau 
vienam iš savo tarnų vesti nuostabią merginą, kurią tikėjausi 
kad nors pamerginti, bet jam savo vilčių neatskleidžiau, gali 
būti tikra. Taip, įsakiau jam tave vesti. Ir kaip ištikimas pavaldinys, 
jis  neprieštaraudamas pakluso. Štai ir visa istorija! Ar aš 
nusikaltau, norėdamas matytį tave turtingą ir turėti tokį gyvenimą, 
kokio esi verta? 

Katrina palingavo galvą. Ji drebėjo, ir Pilypas tuo pretekstu, 
kad jai galbūt šalta, išdrįso apkabinti ją. Kai pajuto jo ranką, 
pyktis užgeso; susimąsčiusi žvelgdama į tamsą, ji šnibždėjo: 

- Ištikimas pavaldinys, žinoma... nepažeidžiama ištikimybė. 
Galbūt jūs nieko ir nereikalavote iš jo, monsinjore, bet leiskite 
jus užtikrinti, kad jis greičiausiai atspėjo jūsų slaptus troškimus. 
Jūs turbūt manėte, kad jis pasinaudos sutuoktinio teisėmis? Deja, 
Garenas paniekino jas. Jis kategoriškai atsisakė net paliesti mane. 

- O tu jo prašei? 

Katrina pasisuko į Pilypą, stengdamasi įžvelgti. tamsoje jo 
veidą, ir iššaukiančiai tarė: 

- Kartą siūliausi jam taip, kad nė vienas vyras nebūtų atstūmęs 
manęs. Tr jis jau vos nenusileido, bet staiga pasakė, kad tai 
neįmanoma, kad jis neturi teisės paliesti mane. Matyt, iš tikro 
manė, jog aš priklausau jums. 

Ji pajuto nuodėmingą pasitenkinimą, kai Pilypo ranka ją 
suspaudė tvirčiau. Tačiau kai jis vėl prašneko, balsas- skambėjo 
ramiai. 

- Aš tau sakiau, kad mudu apie tai niekuomet nesikalbėjome. 
Galų gale įmanoma, kad jis galvoje turėjo ne mane... 

- Tai ką? | 

Pilypas atsakė ne iš karto. Pamąstęs tarė: 

- Nežinau. 

Abu tylėjo. Kažkur toli sulojo šuo, ūkčiojo pelėda, bet tai 
tik stiprino įspūdį, kad ji ir hercogas vienui vieni visame 
pasaulyje. Dabar jis atsuko ją į save, apkabino abiem rankomis, 
ir Katrina padėjo savo galvą jam ant peties. Ją užplūdo švelnumas, 
jautė, kad nebenori beprasmių ginčų. Arno pamiršo ją kitos 
glėbyje, tai kodėl ji turėtų atstumti tokią aistringą ir nuoširdžią 
meilę, kuri tetroško vieno - padaryti ją laimingą? Pilypo drabužiai 
buvo iš šiurkštaus audinio, kuris kvepėjo irisais. Jis švelniai 
sūpavo ją kaip mažą vaiką, ir ji buvo dėkinga jam, kad savo 
potroškių nerodė pernelyg atvirai. Juto jo kvėpavimą ant savo 
plaukų ir kaklo. Neatsimerkdma meiliai paklausė: 

- Jums vis dar skauda, monsinjore? 

- Nustok vadinusi mane monsinjoru. Tau aš Pilypas. Noriu 
viską pamiršti: Dabar man nieko neskauda. Jau seniai buvau 

toks laimingas, labai seniai. Tu čia. Aš laikau tave savo glėbyje, 
ir tu nebesakai man nieko nemalonaus. Leidi man kalbėtis su 
tavimi,  nebeatstumi mano glamonių. Katrina... mano puikioji, 
dievinama Katrina... ar galiu tave vieną kartą pabučiuoti? 

Katrina tamsoje nusišypsojo. Jo nuolankus, beveik vaikiškai 
nekaltas klausimas jaudino labiau, negu galėjo įsivaizduoti. Ji 
prisiminė išdidų senjorą, tokį pasitikintį, visiems įsakinėjantį, o 
ją familiariai tujinantį nuo pat pirmojo jų susitikimo, tarytum 
jau būtų jam priklausiusi. Siandien jis buvo tiesiog aistringas 
įsimylėjėlis... 

Truputį kilstelėjusi galvą, kad jos lūpos priartėtų prie jo lūpų, 
paprastai ir neabejodama tarė: 

- Pabučiuok mane. 

Staiga viskas pasidarė paprasta. Katrina dar prisiminė aistringą 
bučinį Arase, ir kai jo lūpos palietė josios, užsimerkė ir tylutėliai 
atsiduso. Ji intuityviai jautė, kad su šiuo žmogumi, šaltu ir 
aistringu, tikrai patirs meilės džiaugsmus. Jis mokėjo priversti 
užmiršti viską: politiką, žmones - viską pasaulyje, nes mokėjo 
kontroliuoti savo troškimus. Pilypo bučinys buvo be galo švelnus, 
tai buvo aistros ir susivaldymo viršūnė. Jis buvo tas subtilus 
meilužis, kurio nesąmoningai laukia visos moterys, ir Katrina, 
nuolanki, leidosi įtraukiama į glamonių sūkurį, kuris ištirpdė bet 
kokį pasipriešinimą. 

O Pilypas, pajutęs, kad ji pagaliau atsidavė jo valiai, 
nepasitenkino vienu bučiniu. Netrukus gaivus vėjelis, įsisukęs pro 
medžius, nusinešė tolyn atodūsius ir aimanas. Vienintelis savo 
šeimininko triumfo liudytojas buvo princo arklys. 

Tą akimirką, kai Katrina pirmą kartą realiai patyrė fizinę 
meilę, jos akys išsiplėtė, ir aukštai virš galvos ji išvydo susipynusias 
medžių šakas. Sidabrinis spindulys įsivogė pro šakas ir nušvietė 
rimtą, '"įsitempusį jos mylimojo veidą. Dabar jis jai pasirodė 
nuostabiai gražus. Katrina nežinojo, kad ir jos veidas spinduliavo 
aistrą. Pilypas bučiniu numaldė trumpą skausmingą šūktelėjimą, 
kuris netrukus virto ilga pasitenkinimo aimana. 

Kai jie pagaliau paleido vienas kitą, Pilypas panėrė savo 
veidą į jos šilkinius plaukus ir ėmė juos bučiuoti. Katrina 
paglostė jo veidą ir pajuto, kad jis šlapias nuo ašarų. 

- Tu verki? 

- Iš laimės, mano brangioji... ir iš dėkingumo. Niekuomet 
nemaniau, kad kai man atsiduosi. pajusiu tokią pilnatvę ir kad 
būsiu pirmas... 

Ji užspaudė jam burną delnu. 

- Juk sakiau, kad mano vyras nepalietė manęs. Ko gi tu 
laukei? 

- Tu tokia nuostabi... Turėjai daug pagundų... 

- Aš galiu apsiginti, - tarė Katrina taip žaviai, kad nusipelnė 
dar vieno bučinio. Paskui, kai atsitiktinis mėnulio spindulys 
nukrito ant jos nuogo kūno, Pilypas nuskubėjo prie balno pririšto 
užtiesalo ir, susupęs į jį Katriną, vėl apkabino. Nusijuokęs tarė: 

- Aš taip norėjau, kad mūsų pirmoji naktis būtų papuošta 
egzotiškiausiomis gėlėmis, prabanga... o dabar, kai tai įvyko, galiu 
pasiūlyti vien drėgną žolę ir nakties vėsą, kurioje tu gali 
persišaldyti. Koks apgailėtinas meilužis turiu tau atrodyti! 

- Kas per niekai! - sušuko Katrina, tvirčiau priglusdama prie 
jo. - Pirma, aš nesušalau, o antra, kas gali būti puikesnio už 
gamtos prieglobstį? Šiaip ar taip, bet čia jodamas nežinojai, kad 
vožtelsiu tau per galvą. 

Ir jie ėmė juoktis kaip vaikai, o arklys tyliai sužvengė, tarsi 
irgi dalyvautų bendroje linksmybėje. Po to vėl stojo tyla. 

Nors Pilypas nekantriai laukė jos sugrįžtant į Dižoną, Katrina 
turėjo užtrukti Marsanė tris keturias dienas, nes visgi smarkiai 
persišaldė. 

- Kas per noras eiti į sodą taip vėlai ir dar užmigti! - 
riaumojo dėdulė Matjė žiūrėdamas, kaip ji geria karštą arbatą. 
- Buvo taip vėlu, kad net negirdėjau, kada tu grįžai! 

Abu al Chairas nusisuko, kad Katrina nepastebėtų vylingų 
žiburėlių jo akyse. Tą naktį, labai vėlai, mažasis daktaras matė 
raitelį, tolstantį keliu į Dižoną, ir moterį baltais drabužiais, 
stovinčią  kelkraštyje ir žvelgiančią į nujojantį raitelį, kol jis 
pradingo iš akių. 

Po kelių dienų nuostabiai graži Katrina de Brazi dalyvavo 
Gienės Margaritos ir Artūro de Rišmono jungtuvėse. Zalia atlaso 
suknele, išsiuvinėta aukso žvaigždėmis ir apsiūta baltu šermuonėliu, 
jį buvo jaunos gražuolės įsikūnijimas. Veidas spinduliavo, akys 


330 


po ilgomis blakstienomis taip žibėjo, kad nublanko netgi smaragdų 
ant jos kaklo ir ausyse tviskesys, smaragdų, kuriuos jai padovanojo 
Pilypas, daugiau nebeslepiantis savo meilės. 

Ponia de Prel, oficiali Pilypo meilužė, buvo išsiųsta į Flandriją, 
o Mari de Vogrinjęz buvo paprašyta kuriam laikui sugrįžti į 
kaimą. Jos pikti žodžiai apie Katriną pasiekė hercogo ausis, ir 
jos neišgelbėjo netgi našlaujančios hercogienės krikštadukros 
padėtis. 

Vieta, kurią Katrina užėmė bažnyčioje, davė peno įvairiausioms 
spėlionėms. Ji rodė, kad Katrina užima aukštesnę padėtį, negu 
priklauso pagal jos titulą. Galų gale nesunku buvo pastebėti, 
kaip dažnai Pilypo akys ieškojo jos ir kokiais karštais Žvilgsniais 
jie žvelgė vienas į kitą. 

Garenas, stovėjęs tarp vyrų kitoje bažnyčios pusėje, nė karto 
nepažvelgė į Katriną. Jai sugrįžus iš Marsanė, jis elgėsi su ja 
mandagiai, bet šaltai. Susitikdavo tik per pietus ir, kai šalia 
nebūdavo mauro, persimesdavo su ja keliomis banaliomis frazėmis. 
O kai būdavo Abu al Chairas, juodu šnekėdavosi mokslo temomis, 
kurios visai nedomino Katrinos. Atrodė, tai buvo vieninteliai 
momentai, kai jis pagyvėdavo. Kartais Katrina susidurdavo su 
vyro akimis, bet negalėdavo suprasti, ką jos sako, nes Garenas 
tučtuojau nukreipdavo žvilgsnį į šalį. 

Vestuvių išvakarėse Pilypo pažas, jaunasis Lanua, atėjo į de 
Brazi namus ir perdavė Katrinai smaragdų papuošalus. Garenas 
ėjo per prieškambarį kaip tik tada, kai jo žmona lipo laiptais 
žemyn. Tad jis matė, kaip ji paėmė dovaną, bet neparodė nė 
menkiausio nusistebėjimo. Jis tiesiog linktelėjo atsakydamas į 
mandagų berniuko pasisveikinimą ir tylėdamas nuėjo savo keliu. 

Baigiantis jungtuvių ceremonijai, Katrina pagaliau sugavo 
Gareno žvilgsnį. Jis įdėmiai žvelgė į ją, ir Katrina nejučia 
sudrebėjo iš baimės. Netgi kai jis užpuolė ją ir žiauriai sumušė, 
jo veidas nebuvo toks įniršęs. Garenas pabalo iš neapykantos, 
ir nervinis tikas pulsavo jo randuotame veide. Jis atrodė taip 
baisiai, kad Katrina nusisuko. Be abejonės, jo vienintelė akis 
"spinduliavo neapykantą. Bet kaip tik tą akimirką naujoji grafienė 
Rišmon, išraudusi po nuometu, ėjo pro Katriną įsikibusi vyrui 
į parankę, ir Katrina žemai nusilenkė, šitaip išsivaduodama iš 

košmaro. Kai atsitiesė, Garenas buvo pradingęs. Svečiai, lydimi 
garsios vargonų muzikos, pasuko išėjimo link. Ceremonija buvo 
ilga, visi išalko ir skubėjo pasistiprinti. 

Katrina valgyti nenorėjo. Ji lėtai ėjo į didžiąją salę, truputį 
užtruko ilgoje galerijoje apžiūrinėdama vėlyvas rožes sode. Ji 
nelabai tenorėjo užimti savo vietą priė stalo, nes jos padėtis 
neleido sėdėti jai arti Pilypo. Ermengarda negalėjo palikti 
sergančios hercogienės, o baisus Gareno žvilgsnis atėmė Katrinai 
bet kokį norą vėl jį pamatyti. 

Ilgoji galerija greitai ištuštėjo. Aplenkdami Katriną, dvariškiai, 
jai nusilenkę, skubėjo tolyn. Kaj jaunoji moteris ėjo pro duris, 
vedančias į hercogo apartamentus, kurias saugojo po du 
lankininkus, vienos durys atsidarė ir pasirodė jaunuolis, apsirengęs 
žaliais drabužiais. Tai buvo vienas iš hercogo kavalerijos raitelių. 
Matyt, jį su rašteliu kažkur pasiuntė hercogienė, nes Katrina 
matė, kaip jis įsikišo į užantį sulankstytą pergamentą. Jaunuolis 
nesidairydamas nužingsniavo ilga galerija, norėdamas išeiti prie 
didžiųjų laiptų Nujajame Bokšte arba prie tų, kurie vedė į 
arklides. Katrinos veidas nušvito, beregint užmiršusi pokylių salę, 
nuskubėjo paskui vyriškį - juk tai buvo Landri, senas jos 
vaikystės draugas. Nuo tada, kai ji pirmą kartą pamatė jį 
pristatant ją hercogienei, kad ir kaip stengėsi, nepasitaikė progos 
vėl susitikti. Šį kartą jis nepaspruks! Katrina pasivijo jį prie 
didelių akmeninių laiptų. Arti nieko nebuvo. Ji šūktelėjo: 

- Landri!.. Palauk manęs! 

Tučtuojau sustojęs, jis atsisuko, tačiau neparodė jokio 
susidomėjimo. 

- Kuo galiu patarnauti... ponia? 

Pagyvėjusi, spindinčiomis akimis, ji atsistojo taip, kad jis galėtų 
matyti ją pro langą plūstančios šviesos sraute. Juokdamasi tarė: 

- Ponia? Ne, Landri, neapsimesk, kad nežinai, kas aš tokia. 
Argi taip smarkiai pasikeičiau per dešimt metų? Ar netekai 
atminties? Atrodai kaip ir anksčiau... tik tapai aukštesnis ir 
stipresnis. Tačiau, regis, esi toks pat rūstus kaip pirma... 

Jos nuostabai, Landri nė nemirktelėjo, vien palingavo galvą. 

- Jūs man teikiate per daug garbės, kilnioji ponia. Mano 
atmintis puiki, bet neprisimenu, kad kada nors būtume susitikę. 

- O, vadinasi, aš smarkiai pasikeičiau, - juokaudama atsakė 
Katrina. - Tokiu atveju turėsiu priminti. Argi pamiršai Mainininkų 
tiltą, Stebuklų Kiemą ir sukilusius prastuolius Sen Pol rūmuose? 
Argi pamiršai Katriną Legua, savo mažąją anų dienų draugę? 

- Aš viską gerai prisimenu... Ir iš tikro pažinojau mergaitę 
tokiu vardu, bet nematau ryšio... 

- Na ir bukas! O ne, tu, žinoma, nepasikeitei! Bet aš esu 
Katrina, idiote! Atsibusk! Gerai pasižiūrėk į mane! 

Ji laukė džiaugsmingų nuostabos šūksnių. Ankstesnysis Landri 
būtų pradėjęs iš džiaugsmo šokinėti ir kvailioti. Tačiau hercogo 
raitelis turbūt buvo iškaltas iš ledo. Jo akys liko visai bejausmės. 

- Prašau iš manęs nesišaipyti, puikioji ponia. Aš labai gerai 
žinau, kas jūs esate: ponia de Brazi, turtingiausia miesto moteris... 
ir artima hercogo bičiulė. Maldauju baigti šį žaidimą. 

- Žaidimą? O, Landri! - įskaudinta sušuko Katrina. - Kodėl 
nenori pažinti mnęs? Jeigu žinai, kas aš, mano vardą, turi 
žinoti, kad esu Katrina ir kad iki ištekėdama už Gareno de 
Brazi, buvau tiesiog Matjė Gotreno dukterėčia. O dukterėčia 
vadinosi Katrina Legua! 

- Ne, ponia, aš viso to nežinojau. 

- Na tai eik ir pasikalbėk su mano dėde. Rasi ten mano 
motiną. Manau, ją bet kur pažintum? 

Kai Katrina žengė artyn, kad jis galėtų geriau į ją įsižiūrėti, 
jaunuolis pradėjo lipti laiptais. Jis truputį pasilenkė. 

- Nėra prasmės. Tas vizitas man nepadės. Kažkada pažinojau 
Katriną Legua, bet jūs - ne Katrina... Dabar prašau man atleisti. 
Turiu pavedimą, kurį privalau atlikti... negaliu gaišti... Atleiskite... 

Jis nubėgo laiptais, bet Katrina akimirksniui jį sutūrėjo. 

- Kas galėjo pamanyti, kad ateis diena, kai Landri nepažins 
Katrinos? Juk jūs Landri Pigasas, ar ne? 

- Jūsų paslaugoms, mano ponia... 

- Mano paslaugoms? - liūdnai atkartojo ji. - Kažkada mudu 
dalijomės viskuo: saldumynais ir guzais. Buvome draugai, beveik 
brolis ir sesuo ir, jei gerai prisimenu, netgi rizikavome gyvybe 
dėl vienas kito. Ir štai po dešimties metų tu viską neigi be 
jokios aiškios priežasties. 

Atrodė, kad žodžiai atsitrenkia į akmeninę sieną. Landri 
pasislėpė po nematoma abejingumo arba galbūt sąmoningo 
užmaršumo skraiste, ir ji bergždžiai ieškojo joje plyšio. Katrina 
pabandė dar kartą, paskutinį: 

- Jeigu čia būtų Barnabi... Žinotų, kaip tave priversti pažinti 
mane! Net jei reiktų tau gerai įkrėsti! 

Paminėjus Barnabi, Landri apsisuko ir piktai į ją pažiūrėjo: 

- Ponia, Barnabi buvo nukankintas už tai, kad užpuolė jūsų 
vyrą! Bent jau man taip papasakojo, kai grįžau iš Flandrijos. 
Ir jūs vis dar tvirtinate, kad esate Katrina Legua? Jūs? Ne... 
jūs ne Katrina... ir draudžiu dangstytis jos vardu. Šiaip ar taip, 
jūs net nepanaši į ją! 

Dar nespėjus Katrinai atsitokėti po šio netikėto protrūkio, 
jis galvotrūkčiais nulėkė laiptais. Ji girdėjo metalinį kaustytų batų 
kaukšėjimą, kuris vis tolo ir tolo. Kažkur girdėjosi prislopinti 
puotos garsai. Jaunoji moteris ilgai stovėjo nejudėdama. Ši scena 
ją įskaudino. Ji nesuprato, kodėl Landri nenorėjo jos pažinti? 
Juk jis tą ir padarė... kategoriškai atsisakė ją pažinti, nepaisant 
įtikinamų įrodymų. Ar tai dėl Barnabi? Jo įniršis paminėjus 
Barnabio vardą galėjo būti viena iš jai suprantamų priežasčių, 
dėl ko Landri nepanoro užmegzti draugiškų santykių su ponia 
de Brazi. Tačiau jis nenustebo, kai ji paminėjo savo mergautinę 
pavardę. Matyt, kaip ir visi mieste, žinojo apie keistą jos 
santuoką, kuri kirtosi su visuotinai priimtais papročiais. Turbūt 
jis jau žinojo, kad ji - Katrina, kurią kažkada pažinojo, bet 
dabar nebemylėjo jos! Dar daugiau - neapkentė, laikydamas ją, 
kaip ir Gareną, atsakingą dėl Barnabi mirties. Be abejo, ji kalta 
dėl tos mirties, ir netgi kur kas labiau, negu jis manė. Jau 
ne pirmą kartą Katrina kentė sąžinės priekaištus dėl baisios 
Barnabi mirties. 

Bet ją užgavo kažkas kita. Jeigu Barnabi ir Landri atnaujino 
seną draugystę, kodėl Barnabi niekada apie tai neužsiminė? Ir 
kodėl niekada, kol ji dar nebuvo ištekėjusi, Landri neateidavo 
„pas dėdulę Matjė aplankyti savo vaikystės draugės? 

Katrina sunkiai atsiduso: kol kas šie klausimai liks be atsakymų. 
Veltui kankinasi. Ledinis balsas nutraukė jos apmąstymus, 
priversdamas krūptelėti. 

- Ar galėčiau sužinoti, ką čia veikiate? Jūsų laukia puotoje. 

Priešais stovėjo Garenas ir žiūrėjo į ją. Katrina pakėlė galvą. 

- Aš nenoriu eiti, Garenai. Man neįdomu ir nesu alkana. 
Mieliau aplankyčiau ponią Šatovilen ir hercogienę. 

Sarkastiška šypsena iškreipė valstybės iždininko veidą. 

- Įdomu jums ar ne - tai visiškai nesvarbu, - aštriai tarė 
jis. - Dabar ne metas rinktis. Sakiau jums, kad jūsų laukia. 
Turėkite stiprybės elgtis taip, kaip reikalauja jūsų visuomeninė 
padėtis, ir atsakyti už savo veiksmų pasekmes. 

Jis ištiesė ranką, norėdamas palydėti į pokylių salę. Sunkiai 
atsidususi, Katrina priėjo prie vyro ir padavė jam savo ranką. 

- Ką turite galvoje? 

- Tik tai, ką pasakiau: jūsų vieta dabar ne ant laiptų. 

Jis nuvedė ją į ryškiai apšviestą pokylių salę. Ten buvo 
nepaprastai triukšminga. Vestuvių linksmybės pasiekė apogėjų, ir 
daugelis svečių jau buvo girti: Juokas, riksmas ir pokštai 
pasigirsdavo tai viename, tai kitame ilgų stalų, sustatytų palei 
tris salės dienas, gale. Armija liokajų patarnavo svečiams, nešiojo 
didžiulius dubenis, kuriuos virėjų padavėjai pristatydavo iš apačioje 
esančios virtuvės. Ponai rungėsi, kas sąmojingesnis, kas daugiau 
išgers vyno... Tylėjo tik jaunavedžiai ir hercogas Pilypas. Rišmonas 
1 Margarita laikėsi už rankų ir žvelgė vienas į kitą, užmiršę 
valgį ir viską aplinkui. Pilypas susimąstęs žvelgė priešais save. 
Jis vienintelis matė, kaip įėjo „Katrina, lydima Gareno. Tą pat 
akimirką jo veidas nušvito. Jis švelniai jai nusišypsojo. 

- Argi nesakiau, kad esate laukiama? - sušnibždėjo jai į ausį 
Garenas. - Jūs tikra stebukladarė! Pžiūrėkite, koks malonus 
staiga tapo monsinjoras! Dar prieš sekundę atrodė toks paniuręs. 

Pašaipus vyro tonas erzino ir taip pavargusią Katriną. 

- Tokiu atveju jūs irgi turėtumėt džiaugtis. Pagaliau gavote, 
ko norėjote! 

Ji nusišypsojo Pilypui ir atsisėdo į savo vietą prie stalo. 
Atrodė, kad pietūs tęsis amžinai. Dar niekada jai nebuvo taip 
nuobodu. Tačiau tos dienos siurprizai dar nebuvo pasibaigę. 
Atrodo, kad visi jos praeities personažai nusprendė jai pasirodyti. 

Po pokylio, priėmime, kur dalyvavo daugybė aukštuomenės iš 
hercogystės provincijų, daug anglų, bretonų ir netgi keletas 

prancūzų, Katrina pastebėjo apsuptą žmonių prelatą. Jo drabužiai 
atrodė iššaukiančiai prabangūs - nuostabus purpurinis brokatas, 
nėriniai ir aukso siuvinėjimai. Puikus deimantinis kryžius švietė 
ant jo išsipūtusio pilvo. Jis galėjo turėti apie šešiasdešimt metų. 
Visa jo esybė įkūnijo išdidumą ir klestėjimą. Jis buvo aukštas, 
tvirtai sudėtas, nors ir linkęs į pilnumą; jei ne nemaloni gudri 
ilgo plokščio veido išraiška, jis būtų atrodęs įspūdinga figūra. 
Kalbėjo garsiai, su stipriu Reimo akcentu, kuris Katrinai pasirodė 
keistai pažįstamas. Kur ji matė tą veidą? 

Pasilenkusi prie kaimynės, ponios de Vergi, ji paklausė 
rodydama į vyskupą: 

- Kas tai? 

Alisa de Vergi pažvelgė į ją nustebusi ir šiek tiek iš aukšto: 

- Norite pasakyti, kad nepažįstate Bovės vyskupo? Tiesa, jūs 
seniai nebuvote dvare. 

- Aš galiu nepažinoti Bovės vyskupo, bet tą žmogų pažįstu, 
- atsakė Katrina. - Koks jo vardas? 

- Pjeras Košonas*! Vienas iš mūsų amžiaus šviesulių ir vienas 
aršiausių sąjungos su anglais šalininkų. Prieš keletą metų apie 
jį daug buvo kalbama Ištikimųjų Taryboje, ir prieš keletą mėnesių 
lordas Bredfordas, regentas, suteikė jam vyriausiojo išmaldos 
dalytojo Prancūzijoje titulą. Tai nuostabus žmogus... 

Katrina sutramdė pasibjaurėjimą. Kabošo Mėsininko bendras 
- išmaldos dalytojas visoje Prancūzijoje? Tai absurdas. Jos raudonas 
lūpas iškreipė paniekos grimasa, kas nustebino ponią de Vergi. 

- Paryžiuje prieš keletą metų apie jį taip pat daug kalbėjo. 
Jis nusivedė paskui save mėsininkus, 0 visus vargšus skurdžius, 
nepritarusius jam, negailestingai korė. O dabar jis vyskupas! Na 
ir garbingą Dievo tarną susirado Viešpats! Ar negalėtumėt 
pristatyti manęs jam? 

Bent kiek nustebusi, Alisa de Vergi sutiko. Tos jaunos 
miestelėnės, tik neseniai gavusios titulą, pasitikėjimas ją nustebino. 
O labiausiai pribloškė, kaip nepagarbiai Katrina išdrįso atsiliepti 


* Pjeras Košonas (I371-1442) - Paryžiaus universiteto rektorius. Numalšinus 
sukilimą Paryžiuje, 1413 m. pabėgo į Burgundiją. Pilypo Gerojo dėka gavo 
vyskupo vietą Bovėje. 

apie jo šviesybę Bovės vyskupą, kuris naudojosi hercogo 
palankumu. Netrukus Katrinai buvo suteikta garbė pabučiuoti 
vyskupo žiedą. Ji tai padarė nutaisiusi pasibjaurėjimo grimasą, 
nes žiedu papuošta ranka buvo putni, su duobutėmis. 
Nepaklusnumo dvasia privertė ją užmegzti su Košonu pokalbį. 

- Ponia de Brazi, - pagarbiai tarė vyskupas, - džiaugiuosi su 
jumis susipažinęs. Mes Taryboje labai vertiname jūsų vyrą - 
puikų finansininką! Bet aš dar neturėjau garbės susipažinti su 
jumis, nes, žinoma, prisiminčiau, jei būtume buvę supažindinti. 
Aš ir šiaip jau gerai įsimenu veidus, 0 jūsų veido joks vyriškis 
negalėtų užmiršti... net jeigu jis Dievo tarnas. 

- Esate per daug geras, jūsų malonybe! - papataikavo jam 
Katrina koketiškai susidrovėjusi. - Bet visgi esate mane matęs... 
nors ir labai seniai. 

- Tiesa? Jūs mane stebinate! 

Kalbėdamiesi jie paėjėjo keletą žingsnių. Numanydami, kad 
prelatas nori truputį pasikalbėti su puikiąja Katrina, jo favoritai 
pasitraukė į šoną, nusivesdami ir Alisą de Vergi. Katrina nutarė 
pasinaudoti šia proga. 

Košonas kalbėjo: 

- Ar jūsų tėvas nepriklausė amžiną atilsį hercogo Jono 
artimųjų ratui? Jis buvo vienas iš mano gerų bičiulių! Būčiau 
dėkingas, jei primintumėt man savo mergautinę pavardę... 

Katrina tyliai nusijuokė ir papurtė galvą. 

- Mesire, mano tėvas nepriklausė Jono Bebaimio artimųjų 
ratui, ir užtikrinu jūsų šviesybę, kad jeigu ir buvote sutikęs jį, 
tai visiškai kitokiomis aplinkybėmis negu tos, kurias galite 
įsivaizduoti. Jūs... pakorėte jį, jūsų malonybe! 

Košonas iš nuostabos pasitraukė atatupstas. 

- Pakoriau? Bajorą?.. Jeigu būčiau dalyvavęs tokiame reikale, 
aš, žinoma, prisiminčiau! 

- O, bet jis ir nebuvo bajoras, - toliau kalbėjo Katrina 
įtartinai švelniai. - Jis tebuvo kuklus juvelyras iš Paryžiaus. Tai 
buvo prieš dešimt metų. Jo vardas - Gošė Legua, tas vardas 
turėtų jums kai ką reikšti. Jūs su savo draugu Kabošu pakorėte 
jį už tai, kad aš, neturtinga kvailutė, mūsų namo rūsyje paslėpiau 

vieną jaunuolį... kitą nekaltą nelaimingąjį, kuris buvo nužudytas 
mano akyse. 

Paminėjus Kabošą, dvi raudonos dėmės išsimušė ant blyškių 
Bovės vyskupo skruostų. Ką tik iškeptam vyskupui nepatiko, kad 
jam primenami jo seni darbeliai: tie prisiminimai vargu ar galėjo 
būti malonūs. Jo mažutės geltonos akutės įsistebeilijo į Katrinos 
veidą. 

- Tad štai kodėl man jūsų veidas kažką priminė! Jūs mažoji 
Katrina, ar ne? Bet atleistina, kad jūsų iškart nepažinau, nes 
smarkiai pasikeitėte. Kas galėjo pamanyti... 

- „„kad vargšo amatininko duktė atsidurs Burgundijos hercogo 
dvare? Žinoma, nei jūs, nei aš. Ir visgi tai atsitiko. Likimas - 
keistas dalykas, ar ne, jūsų malonybe? 

- Nepaprastai keistas! Jūs primenate man dalykus, kuriuos 
norėčiau pamiršti. Kaip matote, viską sakau atvirai. Aš nejaučiau 
priešiškumo jūsų tėvui, būčiau net jį išgelbėjęs, jei tai būtų 
buvę įmanoma, bet nepasitaikė progos. 

- Ir manote, kad padarėte viską išgelbėti mano tėvą nuo 
kartuvių? Tomis dienomis jūs greitai susidorodavote su žmonėmis, 
kurie jums trukdė... 

Košonas nepasidavė. Jo veidas nerodė jokių jausmų. Žvilgsnis 
buvo žiaurus, o akys panašios į blausaus gintaro. nuolaužas. 

- Kaip jūs pati pasakėte, jis man trukdė. Tuomet nebuvo 
kada dvejoti. Galbūt esate teisi, bet nemėginau jo gelbėti todėl, 
kad nemačiau prasmės. 

- Ką gi, iš tiesų atvirai! 

Jiedu stovėjo gilioje lango nišoje. Vyskupas uždėjo ranką ant 
spalvoto stiklo, jo pirštai išsiblaškę slydo švininėmis rievėmis. 

- Man įdomu štai kas. Kodėl panorote su manimi susitikti? 
"Turėtumėt manęs neapkęsti. 

- Taip, aš jūsų neapkenčiu, - šaltakraujiškai atsakė Katrina. 
- Tiesiog norėjau iš arčiau į jus pasižiūrėti... ir priminti, kad 
aš esu. Kad ir kaip ten būtų, turiu už ką būti jums dėkinga, 
nes, pakoręs mano tėvą, išvadavote jį nuo kitos, ne mažiau 
skausmingos, bet lėtesnės mirties... 

- Kokios? 

- Mirties iš širdgėlos. Jis per daug mylėjo savo šalį, karalių, 
Paryžių, kad galėtų nesikankindamas matyti juos anglų rankose. 

Šaltose vyskupo akyse įsižiebė neapykantos žiburėliai. 

- Anglas turi teisę valdyti šalį prigimtine teise, kaip karališkojo 
kraujo įpėdinis. Jis teisėtas mūsų valdovas, Prancūzijos princesės 
sūnus. Jis paskirtasis paveldėtojas, kurį išrinko jo senelis ir 
močiutė, o Bastardas iš Buržo* yra... avantiūristas! 

Jo žodžius nutraukė paniekos pilnas Katrinos juokas. 

- Ką norite įtikinti? Žinoma, ne mane... save! Jūsų malonybė 
turbūt žino, kad karalius Karolis VII niekuomet nebūtų jūsų 
paskyręs vyriausiuoju Prancūzijos išmaldos dalytoju. Anglas ne 
toks skrupulingas... jis ir negali toks būti, nes neturi pasirinkimo! 
Bet leiskite atkreipti dėmesį, kad jūs kaip Dievo tarnas ne per 
labiausiai stengiatės paisyti Jo norų ir pripažinti teisėtą Prancūzijos 
karalių... 

- Henrikas VI yra teisėtas Prancūzijos karalius... 

Atrodė, kad vyskupą tuoj tuoj ištiks apopleksija. Katrina kuo 
žaviausiai nusišypsojo. 

- Jūsų nelaimė ta, kad greičiau sutiksite numirti, negu 
prisipažinsite esąs neteisus. Šypsokitės, jūsų malonybe! Į mus 
žiūri... hercogas. Turbūt jam kas nors pasakė, kad mes artimi 
draugai. 

Nežmoniškomis pastangomis Pjeras Košonas susivaldė, netgi 
nusišypsojo, bet tai buvo priverstinė šypsena. Pro dantis jis 
iškošė: 

„- Būkite tikra, aš jūsų neužmiršiu. 

Katrina nusilenkė ir ramiai sušnibždėjo: 

- Jūs per daug geras. Aš niekuomet nebuvau pamiršusi jūsų 
šviesybės. Atidžiai seksiu jūsų karjerą. 

Tai tarusi, Katrina pasitraukė: liekna, grakšti figūrėlė žalsva 
suknele ėjo Pilypo link, kuris šiek tiek atokiau nustebęs stebėjo 
ją ir išmaldos dalytoją. Pamatęs ją ateinant, žengė jos pasitikti 
ir ištiesė ranką. Niekas neišdrįso eiti paskui jį. Dvaras prie 


* Bastardą iš Buržo - Prancūzijos karalių Karolį VII jo motina Bavarijos 
Jolanda paskelbė nesantuokiniu sūnumi. 


339 


tokių dalykų buvo pripratęs ir nesistebėjo, kad nuo šiol Katrina 
de Brazi yra dėmesio centre ir vienintelė hercogo išrinktoji. 

- Apie ką taip rimtai kalbėjotės su Bovės vyskupu? - paklausė 
jis šypsodamasis. - Atrodei tokia niūri, kaip prelatas Taryboje. 
Galbūt aptarinėjote kai kurias švento Augustino citatas? Aš nė 
neįtariau, kad esate pažįstami... 


- Aptarinėjome kai kuriuos Prancūzijos istorijos momentus, 
monsinjore. Aš seniai pažįstu jo šviesybę, tiksliau, apie dešimt 
metų. Vienu metu dažnai susitikdavome Paryžiuje... aš jam tą 
priminiau... 

Ji staiga užsikirto ir, įsmeigusi į hercogą ašarų pilnas akis, 

paklausė drebančiu iš neapykantos balsu: 

- Kaip galite naudotis paslaugomis... ir gerbti tokį žmogų? 
Šventiką, kuris braidė po kraujo upes, kol gavo savąjį vyskupo 
sostą? Jūs, Didysis Krikščioniškojo Pasaulio Hercogas? Jis 
menkysta ir niekšas! 

Pilypui patikdavo, kai į jį kreipdavosi šiuo titulu, ir Katrinos 
jausmai jį labai sukrėtė. Jis pasilenkė prie jos, kad niekas 
neišgirstų. 

- Aš žinau, mano žavioji. Naudojuosi jo paslaugomis, nes jis 
man reikalingas. Bet apie pagarbą negali būti nė kalbos! Privalai 
suprasti, kad valdantysis princas naudojasi įvairiais instrumentais. 
Dabar... nusišypsok man ir kartu paskelbkime puotos pradžią! - 
Tyliai pridūrė: - Aš tave myliu labiau už viską pasaulyje! 

Katrinos akis ir lūpas nušvietė blyški šypsena. Muzikantai 
galerijoje užgrojo pirmuosius pavanos akordus. Pilypas ir Katrina 
atsistojo didžiulio rato viduryje, O aplink stovintys svečiai 
žavėdamiesi žvelgė į juos ir pavydėjo. 

Penktas skyrius 


Viešpaties valia 


Margaritos Bavarietės laidotuvių dieną Katrina manė, kad 
numirs iš šalčio ir negalios. Hercogienė mirė praėjus trims 
savaitėms po savo dukters vestuvių, 1424 metų sausio 23 dieną, 
ant Ermengardos rankų. Pilypas, visą tą laiką buvęs su Artūru 
Rišmonu Monbare, atvyko pernelyg vėlai ir savo motinos gyvos 
neberado. Nuo jo sugrįžimo momento gilus liūdesys tvyrojo 
rūmuose ir mieste, visoje šalyje gedėjo hercogienės. Po kelių 
dienų, labai šaltą dieną, hercogienės palaikai buvo iškilmingai 
pergabenti į nuolatinę poilsio vietą, po de Šamol vienuolyno 
skliautais palei miesto vartus. Ten buvo palaidoti ir kiti šeimos 
nariai: jos vyras, Jonas Bebaimis, jos uošvis, Pilypas Narsusis, 
ir jos marti švelnioji Prancūzijos Mišelė. | 

Rytą, rengdama savo šeimininkę ilgai ceremonijai, Perina 
pasibaisėjo, kokia Katrina išblyškusi. 

- Poniai reiktų atsiprašyti ir likti namuose... 

- Tai neįmanoma! Tik tie, kurie buvo prie jos mirties patalo, 
gali atsiprašyti ir nedalyvauti laidotuvėse. Tokią sunkią netekties 
valandą hercogui tai būtų įžeidimas, - atsakė Katrina. 

- Bet, ponia... jūsų padėtyje! 

- Taip, Perina, - šyptelėjo Katrina. - Netgi mano padėtyje. 
Tik du iš Katrinos aplinkos žinojo, kad ji nėščia: jos mažoji 
kambarinė ir daktaras Abu al Chairas, kuris pirmasis suprato, 
kodėl jaunoji moteris staiga apalpo prieš Kalėdas. Nuo to laiko 
Katrinos sveikata buvo nekokia, nors ji ir stengėsi to neparodyti. 
Nėštumas buvo sunkus, ją kamavo galvos svaigimas, pykino. Ji 
negalėjo pakęsti maisto kvapo, ir aromatai iš žarnokų pardavėjų 
puodų kėlė jai šleikštulį, kai būdavo mieste. Bet ji ištvermingai 
stengėsi kuo ilgiau nuslėpti tai nuo savo vyro. 

Po vestuvių iškilmių jos ir Gareno santykiai smarkiai pablogėjo. 
Žmonėse valstybės iždininkas elgėsi su ja šaltai ir mandagiai. 
O namuose tais retais momentais, kai jie susitikdavo, arba vengė 
su ja šnekėtis, arba mesdavo jai kokią nors aštrią pastabą. 
Katrina nesuprato jo elgesio. Kaip ir visas Dižonas, jis puikiai 

nutuokė apie jos santykius su hercogu. Tačiau jo suirzimas 
bendraujant su ja, Katrinai buvo nesuprantamas. Argi ne jis 
pats padėjo susiklostyti reikalams būtent šitaip? Kodėl dabar 
žvelgia į ją su tokia panieka? Katrina patyrė, kad jai sunku 
ištverti jo abejingumą, ypač todėl, kad pastaruosius pusantro 
mėnesio ji beveik nematė Pilypo, užsiėmusio valstybės reikalais 
ir nuolatinėmis išvykomis. Jo aistringas švelnumas ir nuolatinė 
globa, kurią jautė, pamažu jai tapo būtinybe. Tai Pilypas pažadino 
jos kūną meilės džiaugsmams, ir Katrina sau prisipažino, kad 
patyrė su juo nepamirštamas ekstazės akimirkas, kurias norėtų 
išgyventi dar ir dar. 

Perina baigė apmūturiuoti savo ponią. Gedinti Katrina vilkėjo 
juodai, bet jos sunkūs aksominiai drabužiai buvo pamušti brangiais 
sabalais. Juodas šydas sviro nuo jos skrybėlės, kurios kraštai 
buvo papuošti kailiu. Trumpaauliai kailiniu pamušalu bateliai ir 
juodos pirštinės papildė jos griežtą apdarą. Katrina -buvo 
apsirengusi šiltai, nes labai smarkiai šalo. Jaunoji kambarinė, 
žvilgtelėjusi pro langą, abejodama palingavo galvą. Storas sniego 
sluoksnis dengė stogus, 0 po praeivių kojomis sniegas pavirto 
lediniu purvu arba pavojingomis slidžiomis balutėmis. 

Gedulingos pamaldos juodai papuoštoje Sen Šapel bažnyčioje, 
atrodė, truko visą amžinybę. Nepaisant daugybės žvakių apie 
altorių ir katafalką, bažnyčioje buvo šalta. Iš burnų ėjo garas. 
Bet labiausiai išsekino laidotuvių procesija. Katrinai tai buvo 
tikra kankynė. Procesija lėtai slinko pro namus, ant kurių langų 
kabojo juodos užuolaidos, aidint nykiems bažnyčios varpų garsams. 
Toje niūrioje procesijoje karstas atrodė nelyginant ryški dėmė. 
Pilypas užsispyrė, kad karstas būtų toks pat, kaip jo tėvo. Karstą 
vežė šešetu kinkyta karieta, o balzamuotas hercogienės kūnas 
buvo užklotas dideliu kvadratiniu auksiniu užtiesalu, ant kurio 
buvo  išsiuvinėtas avietinis kryžius. Žydros šilkinės vėliavos, 
išsiuvinėtos auksiniais siūlais, plaikstėsi katafalko kampuose, 
šešiasdešimt deglų nešėjų ir visa armija raudančių ir psalmes 
giedančių vienuolių ėjo apsupę karstą. Paskui juos vienplaukis, 
nors ir buvo labai šalta, ėjo Pilypas; jis buvo išblyškęs, akys 
be jokios išraiškos. Už hercogo gedulingai tylėdamas ėjo visas 
dvaras, paskui Žmonės su įvairių miesto gildijų vėliavomis. 

Kai Katrina pirmą kartą pažvelgė į hercogą, jos širdis sekundei 
apmirė: jis atrodė it manekenas. Paskendęs savo sielvarte, Pilypas 
vėl pasirodė jai išdidus, grėsmingas valdovas... Ir tai dabar, kai 
ji turi kreiptis į jį su ypač delikačiu prašymu! Praėjusią naktį 
Koleta, sena Mari de Sandiver kambarinė, atbėgo pas ją su 
baisia naujiena: Odeta ir brolis Etjenas buvo areštuoti Pranciškaus 
vienuolyne, o Odetos tėvai ištremti. Koleta specialiai pasiliko, 
kad praneštų tai Katrinai, kuri Mari de Šandiver buvo paskutinė 
viltis. 

Reikalas buvo rimtas. Savojos hercogui pasisekė sudaryti naują 
taiką tarp kovojančių princų. Bet pakurstytas Odetos, nenumal- 
domas plėšimų atamanas, žinomas kaip Bastardas Bonrė, pažeidė 
sutarties sąlygas ir atakavo Burgundijos kaimą. Jis buvo sučiuptas 
ir, nenorėdamas statyti save į pavojų dėl tokio menkniekio, 
viską prisipažino. Atpildas atėjo bemat: Odeta, Etjenas, Šarlota 
ir pirklys iš Ženevos, apie kurį sklido kalbos, esą jis jų 
bendrininkas, buvo uždaryti į kalėjimą, kur jų laukė kankinimai 
ir mirtis. 

Katrina buvo suglumusi: kas galėjo priversti Odetą padaryti 
tokią kvailystę? Sklido gandai, kad suokalbyje buvo planuota 
netgi nužudyti patį hercogą. 

Ar tai dėl priverstinio miesto, kuriame gyveno Odeta, 
prijungimo, o gal norint pagreitinti Karolio VII, kuriam Viešpats 
1423 metų liepos 3 dieną atsiuntė sūnų ir įpėdinį, įžengimą į 
sostą? Bet kokiu atveju Katrina nenorėjo palikti savo draugės 
tokiame pavojuje, nors rizikavo ir pati. 

Šamol vienuolynas stovėjo už miesto sienų, tarp vakarų kelio 
ir Ošo upės. Jis buvo dar gana naujas, pastatytas Pilypo senelio, 
Pilypo Drąsiojo, pagal architekto Druė de Damartino brėžinius. 
Katrina buvo girdėjusi apie nuostabius šio vienuolyno giedotojus. 
Tai buvo garsiausias to meto vienuolynas, bet niekuomet nebuvo 
tekę jame apsilankyti: tik vyrai galėjo įeiti į patį vienuolyną, o 
moteris įleisdavo tik į koplyčią, kur ilsėjosi Burgundijos hercogų 
palaikai, ir tai tik laidotuvių dieną. Dabar Katrina galėjo apžiūrėti 
nors koplyčią. Bet kai procesija praėjo pro Ošo vartus, jau 
buvo beveik naktis, ir Katrina vos laikėsi ant kojų. Ji rijo 
mažas tabletes ir uostė uostomąją druską, kurios jai buvo davęs 

Abu al Chairas, ir nors šiltai apsirengusi, labai sušalo, be to, 
dar ją dusino deglų dūmai. Įeinant į koplyčią, Katrina kluptelėjo 
ir vos nepargriuvo, bet Ermengarda sulaikė. Katrina dėkingi 
pažvelgė į ją. Ji nedrįso prašyti savo draugę pagalbos. Jos praėjo 
pro Pilypo Drąsiojo, pro jo žmonos statulas ir įžengė į koplyčią. 

Atrodė, Ermengarda kaip Pilypas pavirto keistu juodu 
vaiduokliu nieko nematančiomis ir nieko nesakančiomis akimis. 
Hercogienės mirtis labai sukrėtė garderobo tvarkytoją. Su savo 
juoda skraiste ji atrodė labai prislėgta, bet Ermengarda vis tiek 
stengėsi prilaikyti Katriną, nes matė, kad jai šito reikia. 

Katrina menkai teatkreipė dėmesį į koplyčios interjerą - 
flamandų skulptoriaus Klauso Slutero šedevrą, į jos langus, 
papuoštus perlų stiklu, į raižyto akmens Pilypo Drąsiojo 
mauzoliejų, į angelus, laikančius žvakides aplink altorių, į auksinę 
figūrą arkangelo, nešančio hercogo vėliavą. Katrina tematė Pilypą, 
jo beaistrį veidą, nemirksiančias pilkas akis. Atrodė, kad ją supa 
akmeniniai veidai ir juodos statulos, ir visi jie ėmė fantastiškai 
suktis... Viršuje nematomas vienuolyno choras pradėjo giedoti 
rekviem, vieno iš Pilypo favoritų Žako Vido kūrinį. Atrodė, 
kad giesmės žodžiai grasino ir kaltino. 

Nunc dimittos servim tuum, Domine, 

Secundum verbum tuum in pace. 

Ouia viderunt oculi mei salutare tuum. 

Dabar leisk savo tarnui, Viešpatie, 

Iškeliauti ramiai, kaip tu įsakei, Nes akys mano 

Išvydo mano sielos išganymą. 

Tą akimirką Katrina staiga pajuto, kad ir ji gali iškeliauti... 
Ji susvyravo. Ermengarda apkabino ją, kad nenugriūtų per 
ceremoniją, ir tvirtai laikė. 

- Kvaila mažytė! - šiurkštokai, bet švelniai sušnibždėjo ji. - 
Turėjai man pasisakyti! 

- Ką? - tyliai paklausė Katrina. 

- Kad esi nėščia! Tai parašyta tau ant kaktos! O aš nieko 
nepastebėjau!.. Laikykis, jau beveik baigta, neleisiu tau nugriūti. 

Ermengarda tiesiog atsigavo, o Katrina pagalvojo, kad jei ne 
Ermengarda, tai galėjo ir numirti... 

Hercogas Pilypas, kuris visą laiką stovėjo šeimos koplyčioje 
kairėje altoriaus pusėje, perdavė motinos kūną abatijos priorui. 
Netrukus Margarita Bavarietė turėjo atsigulti šalia savo vyro, 
gulinčio po marmuro plokšte, laikino mauzoliejaus. Katrina pajuto 
trumpą Pilypo žvilgsnį, ir švelni, sunerimusi jo akių išraiška ją 
padrąsino. Šleikštulys praėjo, Katrinai tarsi persidavė Ermengardos 
energija. Atrodė, kad krūtinę užgulęs sunkumas atlėgo. Kodėl 
kaip tik šią akimirką ji atsitiktini sugavo Gareno žvilgsnį? Jo 
akys skleidė tokią neapykantą, kad Katrina sudrebėjo. Iždininko 
veidas atrodė tarsi bepročio. Laimė, šiurpi akimirka greitai praėjo. 

Po kelių minučių Katrina jau buvo gryname ore, prilaikoma 
Ermengardos tvirtos rankos. Naktis buvo šalta ir tamsi, bet 
nebuvo degančių žvakių dūmų ir smilkalų sunkių debesų. 

- Ar tau geriau? - paklausė Ermengarda. 

Katrina dėkingai šypsodamasi atsakė: 

- Kur kas geriau, esu tau labai dėkinga. Jei ne tu, būčiau 
tapusi pajuokos objektu. 

- Ba! Kokia nesąmonė! Bet turėjai man pasakyti, kas tau 
yra. Ar hercogas... žino? 

- Dar ne! 

Jos pasuko abatijos pastatų link, kurie stovėjo koplyčios 
pietvakarių pusėje. Priešais prioro būstą degė deglai geležiniuose 
laikikliuose, bet likusi vienuolyno dalis skendėjo tamsoje ir tyloje. 

- Tai nelaba vieta! - drebėdama tarė Ermengarda. - Eime 
iš čia. Dėkui Dievui, susiprotėjau liepti savo žmonėms atnešti 
čia neštuvus ir laukti manęs. Turbūt nepajėgčiau pėsčia pareiti 
tuo keliu, per sniegą. Ar pasakyti tavo vyrui, kad pasiimu tave? 

- Nebūtina, - tarė Katrina, purtydama galvą. - Mano vyrui 
neįdomu, ką aš veikiu. 

- Tai jis arba beširdis, arba visiškas kvailys. Niekada negalėjau 
suprasti, ką galvoja mesiras Garenas. Eime, mano brangioji! 

Dvi moterys pasuko prie abatijos vartų, pakeliui sveikindamosi 
su draugais ir pažįstamais. Jos jau buvo belipančios į savo gana 
nedailų ekipažą, kai prie jų priėjo pažas. Rankoje jis laikė 
laiškelį, kurį padavė Katrinai. 

- Nuo monsinjoro, - sušnibždėjo jis. 

. 345 


Katrina pažino Žaną de Lanua. Jaunuolis jai nusišypsojo, 
pagarbiai nusilenkė ir nuskubėjo atgal prie savo šeimininko 
eskorto. Abi moterys įlipo į neštuvus ir paskendo tarp pagalvių. 
Ermengarda pakišo šildytuvą po Katrinos kojomis, kuri skubiai 
išskleidė laiškutį ir ėmė skaityti mirgančioje žvakės šviesoje. 
Odinės užuolaidos saugojo nuo košiančio vėjo, bet Katrina buvo 
taip sušalusi, kad iš drebulio kaleno dantimis. Tačiau Pilypo 
laiškelis ją nudžiugino. 

“Ateik pas mane šį vakarą, - rašė hercogas. - Maldauju! 
Aistringai trokštu matyti tave, čia būsiu tik tris dienas. Atleisk, 
kad esu įkyrus. Suprask, per daug tave myliu! Lanua lauks 
tavęs prie sodo vartų iki vidurnakčio...“ 

Parašo nebuvo, bet Katrina ir taip žinojo, nuo ko laiškelis. 
Ji surideno laiškelį į mažą rutuliuką, paslėpė jį rožančiaus 
maišelyje ir iškart pajuto galinti laisviau kvėpuoti. Atrodė, kad 
sielvartas, slėgęs nuo vakar, atslūgsta. Staiga įsižiebė viltis, kad 
greitai išgelbės savo draugę. Ji kankinosi įsivaizduodama trapią 
ir jautrią Odetą surakintą grandinėmis ir uždarytą kalėjime. Bet, 
dėkui Dievui, ji šį vakarą turės galimybę maldauti Pilypo, kad 
pasigailėtų jos draugės. Vos tik apie tai pagalvojo, nustojo svaigti 
galva, pasijuto sušilusi. Šiąnakt ji bus su Pilypu... pajus jo 
švelnias rankas ir išgirs meilius žodžius! 

Kai Ermengardos neštuvai atgabeno ją į Pergamentininkų 
gatvę, Katrina buvo beveik visai pralinksmėjusi. 

Jaunasis Lanua budriai budėjo savo poste, kai Katrina trissyk 
pabeldė į hercogo rūmų duris. Vakaro varpai seniai jau buvo 
nutilę. Naktį truputį atšilo, nes iškart po vakarinių pamaldų 
pradėjo smarkiai snigti. Po atsitikimo Marsanė Katrina priprato 
prie tokių naktinių žygių. Ji nebijojo - visa tai ją gana linksmino, 
atrodė, tarsi bėgtum iš pamokų. Jai nereikėjo baimintis girtų 
kareivių, Žako de la Mero galvažudžių ar kitų pavojų, nes Abu 
al Chairas parūpino jai du vergus iš Nubijos. Jų gigantiškas 
ūgis ir pragariškas juodumas, juodesnis už pačią naktį, priversdavo 
sprukti niekšus, išdrįsusius užpulti moterį be apsaugos. Sočiai 
pavalgydinti ir šiltai aprengti tylūs negrai abu kartu buvo verti 
visos armijos ginkluotų žmonių. Tai žinodama, Katrina galėjo 

ramiai keliauti į pasimatymą su hercogu. Ši apsauga buvo visiškai 
patikima. 

Žanas de Lanua trypčiojo nuo kojos ant kojos ir daužė sau 
per šonus, norėdamas sušilti. Jis paslaugiai atidarė duris viešniai. 

- Labai malonu, kad atėjote taip greitai, ponia Katrina! - 
sušnibždėjo jis vylingai. - Velniškai šalta... 

- Dėl jūsų ir skubėjau, bijojau, kad nepersišaldytumėt. 


- Vadinasi, monsinjoras turi būti dėkingas man, - užbaigė 
pažas juokdamasis. - Iš tiesų jis netveria nekantrumu greičiau 
jus pamatyti. 

- Kaip jis? 


Lanua nutaisė miną “taip sau“ ir, paėmęs Katriną už rankos, 
nuvedė per sodą. Buvo tiek prisnigę, jog reikėjo gerai pažinti 
vietovę, kad neįkristum į kanalą arba neatsitrenktum į akmenį. 
Prieš įžengdama į rūmus, savo asmens sargybinius Omarą ir Ali 
ji pavedė pažo globai ir bėgte nubėgo įvijais laipteliais, kurie 
kilo viršun belangio bokštelio viduje ir vedė tiesiai į hercogo 
apartamentus. Kvepiančios vaško žvakės apšvietė tą aksomu 
uždengtą spiralę. Po kelių akimirkų Katrina atsidūrė Pilypo 
glėbyje. Netardamas nė žodžio, jis aistringai prispaudė ją prie 
savęs, nuberdamas veidą bučiniais. Dar negreitai paleido ją iš 
savo glėbio. Paskui vėl suėmė delnais veidą ir pabučiavo. 

- Kokia tu nuostabi! - sušnibždėjo jis trūkčiojančiu iš 
susijaudinimo balsu. - Ir kaip aš tavęs ilgėjausi! Keturiasdešimt 
penkios dienos be tavęs, be tavo šypsenos ir lūpų. Tai buvo 
visa amžinybė, mano mieloji! 

- Dabar aš čia, - tarė Katrina šypsodamasi ir grąžindama 
jam bučinį. - Gali viską pamiršti. 

- Tu taip greitai pamiršti sunkius laikus? Aš taip negaliu... 
Truputį nervinausi, kad priverčiau tave keliauti naktį, nors ir 
nežmoniškai troškau vėl tave pamatyti. Koplyčioje atrodei tokia 
išblyškusi! Sakyčiau, kad sergi... 

- Ten buvo taip šalta! Tu irgi atrodei išblyškęs! 

Jis vis dar tebebuvo pabalęs. Katrina jautė, kaip virpa jo 
liesas, ilgas kūnas. Kol kas nenorėjo pasakyti jam apie kūdikį, 
nes tuomet jis neišdrįstų jos paliesti. O ji žinojo, kad jis geidė 
jos, kad buvo jam reikalinga. Tai buvo fiziškas alkis... Pilypo 

veide buvo žymu nesenų kančių žymės. Jis išliejo upelius ašarų 
prie savo motinos kūno, ir emocinė įtampa išsekino jį. Bet dėl 
to Katrinai jis buvo dar brangesnis. Ji vis dar nesuprato keistų 
prigimties gijų, kurios laikė ją prie Pilypo. Ar mylėjo jį? Jeigu 
meilė - dvasinė kančia, aštrus geismas, kurį ji patirdavo, prisiminusi 
Arno, tai buvo aišku, kad Pilypo ji nemylėjo. Bet jeigu tai 
tiesiog švelnumas, stiprus fizinis potraukis, tai galbūt Pilypas iš 
tiesų įsiskverbė į jos širdies kamputį. 

Pilypas padėjo jai nusivilkti sunkią ir storą viršutinę suknelę, 
pakėlė ant rankų ir nunešė ant didžiulės lovos. Paskui atsiklaupęs 
labai atsargiai nuavė juodus odinius batelius, po to numovė 
šilkines kojines, kurios siekė jai iki kelių. Kurį laiką laikė 
rankose jos nuogą kojelę ir bučiavo kiekvieną rausvą nagelį. 

- Tu sušalai, - tarė jis švelniai. - Pakurstysiu ugnį. 

Židinyje kūrenosi malkos, bet Pilypas, iš šalia stovinčios 
pintinės pėmęs glėbį šakų, užmetė jas ant degančių pliauskų, 
kad liepsna būtų dar stipresnė. Sugrįžęs prie Katrinos ėmė ją 
nurenginėti. Šiam ritualui jis visuomet suteikdavo kažką nauja 
ir nepaprasta. Jo rankos buvo švelnios, o glamonės delikačios. 
Tai buvo apeigos, kuriomis jie abu mėgavosi ir kurios kurstė 
geismą ir įžiebdavo laukinės aistros liepsną. Pilypas tramdė save 
tik todėl, kad paskui visiškai ją užvaldytų. 

Katrina atsipeikėjo iš saldaus sustingimo. Jos galva ilsėjosi 
ant Pilypo krūtinės. Jis nemiegojo, pasirėmęs alkūne žaidė šilkine 
savo meilužės garbana. Išsidraikę ant pagalvio plaukai atrodė 
lyg auksinis audeklas, kuriame atsispindėjo židinyje šokinėjančios 
liepsnos. Kai Pilypas pamatė, kad ji atsimerkusi, nusišypsojo, ir. 
jo pailgas veidas staiga įgavo nepaprasto žavesio. Išnyko rūstis 
ir išdidumas. 

- Kodėl taip stipriai tave myliu, norėčiau žinoti? Tu uždegi 
mano kraują kaip jokia kita moteris anksčiau. Kur tavo paslaptis? 
Gal tu ragana? 

- Aš - esu tiesiog aš, - juokdamasi tarė Katrina. 

Bet Pilypas staiga surimtėjo. Jis susimąstęs žvelgė į Katriną, 
o jo akyse atsispindėjo garbinimas. Pilypas švelniai pabučiavo 
Katriną ir tarė: 

- Tiesiog tu ... ir visgi būtent čia glūdi tavo žavesio paslaptis. 
Tu ... reta būtybė, pusiau moteris, pusiau deivė... nesulyginama, 
neįkainojama būtybė, dėl kurios galėtų kautis ištisos armijos. 
Kažkada tokia moteris gyveno... Dvi šalys kariavo vien dėl to, 
kad ji paliko savo vyrą. Vienos sostinė buvo sudeginta iki 
pamatų, tūkstančiai žmonių mirė vien dėl to, kad paliktasis vyras 
susigrąžintų savo žmoną. Jos vardas buvo Elena... ji buvo 
šviesiaplaukė, kaip ir tu... nors ne tokia šviesi, drįstu pasakyti... 
Kada moteris, taipogi ir Ieva, yra turėjusi tokius plaukus, kaip 
tavo?... Mano aukso vilna... 

- Koks žavus pavadinimas! - sušuko Katrina. - Ką jis reiškia? 

Pilypas apkabino Katriną ir bučiniu užspaudė lūpas. 

- Tai dar viena Antikos legenda. Kada nors papasakosiu... . 

- Kodėl ne dabar? 

- Atspėk! - nusijuokė jis. 

Ir vėl tik ugnies spragsėjimas tedrumstė tylą, o Pilypas ir 
Katrina paskendo užsimiršime. 

Kai ji pasisakė esanti nėščia, jis akimirką suglumo. Paskui 
ėmė džiūgauti ir taip dėkojo Katrinai, lyg ji būtų įteikusi jam 
brangią dovaną. 

- Tu verti mane jaustis kaltu! - sušuko jis: - Man buvo 
gėda, kad pasikviečiau tave šį vakarą... kai mano motina... bet 
dabar nauja gyvybė atleidžia man mano nuodėmę. Kūdikis... 
žinoma, sūnus! | | 

- Aš pasistengsiu pagimdyti sūnų, - rimtai tarė Katrina. - 
Tu patenkintas? 

- O taip! 

Pilypas atsikėlė ir pripylė dvi taures vyno. Vieną padavė 
Katrinai. 

- Vynas iš Malvazijos! Išgerkime už mūsų kūdikį! 

Jis pakėlė taurę, išlenkė ją vienu mauku, po to vėl atsigulė 
į lovą ir žiūrėjo į Katriną, kuri gurkšnojo vyną mažais gurkšneliais. 

- Tu panaši į katę, kuri gavo grietinėlės, - tarė jis 
pasilenkdamas prie Katrinos ir lūpomis stengdamasis sugauti vyno 
lašą, riedantį jos krūtine. - Dabar pasakyk man, kaip galėčiau 
atsidėkoti tau už šią laimę? 

Jis vėl priglaudė ją prie savo krūtinės. Katrina girdėjo, kaip 
plaka mylimojo širdis. Bet josios plakė kur kas smarkiau... Atėjo 
tinkamas momentas. Ji priekaištavo sau, kam taip ilgai delsė. 
Sios nakties meilės džiaugsmuose vos neužmiršo Odetos prašymo. 
Ji sušnibždėjo: | 

- Aš... Aš noriu tavęs paprašyti... 

- Sakyk greičiau. Aš iš anksto sutinku. 

Ji liūdnai palingavo galvą. 

- Nežadėk nepagalvojęs. Tau nepatiks, kai išgirsi, ko noriu 
paprašyti... tu tikriausiai supyksi! 

Ji palaukė norėdama pažiūrėti, kaip Pilypas sureaguos, ir 
sunerimo, kai jis ėmė juoktis. 

- Tai visai nejuokinga, - tarė ji, truputį įsižeidusi. 

- Priešingai! Aš jau žinau, ko nori paprašyti! 

- Negali šito žinoti! 

- Tikrai? Tai visai paprasta, jei pažįsti tave. Tu visuomet 
atsargoje turi neįmanomų “paslaugų", kurių manęs prašai. Manai, 
kad nežinau apie tavo draugystę su kvaila Odeta Šandiver? 
Mano policijoje ne išsižiojėliai, gražuole. 

- Na tai kas? - sunerimusi paklausė Katrina. - Kaipgi 
Burgundijos hercogas pasielgs su sąmokslininkais? 

- Burgundijos hercogas nedarys nieko, kas priverstų paplūsti 
ašaromis tavo gražiąsias akis. Mergina, vienuolis ir pirklys gali 
ieškoti kitos vietos, kur bus pakarti... Juos paleis. Bet bijau, 
kad jie turės išvykti iš Burgundijos. Tavo Odeta gali keliauti į 
Savoją ir ten kur nors ras prieglobstį. Vienuolis tegu nešdinasi 
į savo Mon Bevrė su sąlyga, kad niekuomet neperžengs mūsų, 
sienos, O pirklys tegrįžta į Ženevą. Tu patenkinta? 

- O taip! - susižavėjusi sušuko Katrina žibančiomis akimis. - 
O taip! 

- Tuomet leisk priminti, kad esi man skolinga, nes atspėjau 
teisingai, tad atsilygink... | 

Katrina atsilygino taip karštai ir entuziastingai, kad meilužiai 
vėl paskendo užmarštyje. 

Sen Etjeno vienuolyne seniai paskambino rytinėms mišioms, 
kai Katrina ir du nebylūs jos palydovai parėjo namo. Naktis 
buvo juodut juodutėlė, o šaltis žnaibė netgi po gobtuvu, bet 

Katrina buvo per daug laiminga, kad kreiptų į tai dėmesį. 
Odeta šįryt bus laisva ir praleis su ja dvidešimt keturias valandas, 
kol su ginkluotu eskortu išvyks prie Burgundijos sienos. Odetos 
tremtis  Katrinos nejaudino: ji padarys viską, kad draugei ir 
vienuoliu: nieko netrūktų. | 

Katrina labai pavargo. Laidotuvių ; ceremonija, po to meilės 
naktis - šito užtektų ir ištvermingesniam žmogui už ją. Skubėdama 
į savo šiltus namus, Katrina susivokė begalvojanti apie šiltą, 
minkštą, jaukią lovą. Jai buvo gera, kad atliko pareigą, jau 
seniai nesijautė tokia laisva ir laiminga, nuo pat Kalėdų. 

Įėjusi į kambarį, Katrina greitai nusirengė ir šmurkštelėjo į 
lovą, kurią Perina sušildė, kol ji rengėsi. Namuose buvo tylu 
ir ramu. 

- Neleisk man ilgai miegoti, - pasakė Katrina kambarinei. - 
Rytą reikia eiti į kalėjimą Odetos, o aš taip pavargau, kad 
galiu pramiegoti iki vakaro. 

Perina pažadėjo, padarė reveransą ir išėjo iš kambario. Po 
akimirkos Katrina jau miegojo už šilkinių užuolaidų. 

Jos laimingas miegas buvo nutrauktas pačiu netikėčiausiu“ ir 
šiurkščiausiu būdu. Ji pajuto, kad kažkieno rankos sugriebė ją 
ir pakėlė. Užmiegotos akys blankioje priešaušrio šviesoje neaiškiai 
įžvelgė tamsias apie ją besiblaškančias figūras. Atrodė, kad jos 
kambarys, staiga neatpažįstamai pasikeitęs, prisipildė vaiduoklių. 
Jie judėjo be garso, ir tyla dar labiau sustiprino košmarą. 
Katrina norėjo surikti, - kaip sapnuojant blogą sapną, - bet 
riksmas sustingo lūpose: didžiulė ranka užspaudė burną. Katrina 
suprato, kad tai visai ne. sapnas, kad ją nori pagrobti. Bet kas? 
Visos į šešėlius panašios figūros buvo su kaukėmis... Štai keletas 
rankų greitai susupo ją į antklodę, vienu galu uždengė veidą, 
ir išsigandusi Katrina atsidūrė tvankioje tamsoje.  Išgirdo 
šnibždantis, po to pasijuto nešama. Štai jie slenka galerija, o 
dabar lėtai, žingsnis po žingsnio, lipa žemyn laiptais. Dvejetas 
ją nešusių vyrų be ceremonijų siūbavo savo naštą, tarsi tai būtų 
sena pintinė. Katrina negalėjo sušukti - trukdė antklodė. Staiga 
pajuto ledinį šaltį ir suprato, kad jie lauke. Viskas vyko realybėje, 
bet neapleido - jausmas, kad yra atsidūrusi keisto sapno valdžioje. 
Kaip ji gali dingti iš namų, kuriuose pilna žmonių? Ten buvo 

Perina, Garenas, Abu ir du nebyliai... Ten taipogi buvo 
Tjerselinas... ir visgi ją išneša kaip maišą, negali net surikti... 

Ją numetė į kažkokias vežėčias ir iškart nuvažiavo. Katrina 
taip įnirtingai stengėsi išsivaduoti, kad nepaisant virvių, apvyniotų 
apie antklodę, šiaip taip iškišo ranką. 

- Greičiau, - sušnibždėjo prislopintas balsas. 

Katrina pamanė, kad sakoma jai, ir beveik nusidengė galvą. 
Ji gulėjo vežime ant šiaudų... Aušo. Katrina sunkiai atpažino 
gatves... Kažkas stovėjo gatvės pakraštyje - vyriškis... Landri 
Pigasas. Iš paskutiniųjų jėgų išsilaisvinusi iš antklodės, suriko: 

- Landri... Padėk! 

Iš jos gerklės ištrūkęs riksmas lauke nuaidėjo stebėtinai silpnai. 
Turbūt pagrobėjai pastebėjo, kad ji stengiasi išsivaduoti. Sunkus 
smūgis trenkė jai per galvą ir ji be sąmonės nugriuvo ant 
šiaudų... 

Katrina nežinojo, kad vežimas pravažiavo pro Ošo vartus ir 
nuriedėjo keliu į vakarus. 


Šeštas skyrius 
Kambarys bokšte 


Atsipeikėjusi Katrina pasijuto sustirusi iš šalčio, baisiai skaudėjo 
galvą. Ji buvo taip stipriai surišta, kad negalėjo nė krustelėti, 
bet veidas buvo atviras. Beveik visa užklota šiaudais, nieko 
nematė, išskyrus dangų ir du vyrus, sėdinčius šalia. Jos galva 
gulėjo kaip tik ties jų kojomis. 

Anksčiau Katrina nebuvo jų mačiusi. Jie vilkėjo šiurkščiomis 
avikailio palaidinėmis ir mūvėjo veltinėmis skrybėlėmis, užsmauk- 
tomis ant akių. Jie sėdėjo rankomis apsikabinę kojas. Buvo 
panašūs į valstiečius, ir atrodė, kad žmogiškumo turi ne daugiau 
už akmenį. Kai Katrina sudejavo, nė neatsisuko: galėjai juos 
palaikyti medinėmis statulomis, jei ne iš burnos einantis garas. 
Katrina greitai juos užmiršo, nugrimzdusi į savo liūdnas mintis. 
Ji visu kūnu jautė, kaip kratosi vežims. Rankos ir kojos nutirpo, 
šleikštulys kilo gerkle. Kamštis dusino, o virvės buvo suveržtos 

taip stipriai, kad įsirėžė į kūną net per storą antklodę, kurion 
buvo susupta. 
“Netrukus pasigirdo balsas: 

- Greičiau, Rusto! Užpliek jiems! 

Ji nepažino balso. Beje, Katrina ir nesistengė suprasti, kas 
tai. Iš skausmo ir nevilties ji tapo nejautri ir abejinga. Kietas 
vežimas trankėsi ir šokčiojo, dardėdamas giliai išraustu keliu, ir 
geliantis Katrinos kūnas negailestingai daužėsi į vežimo medinį 
dugną, ant kurio buvo pakreikta truputį šiaudų. Pilvą, šonus ir 
nugarą varstė ugniniai diegliai. Kiekviens krestelėjimas svaidė ją 
it džiovintų žirnių maišą. Skruostais riedėjo ašaros, kurių ji 
neįstengė sutūrėti. Katrinos aimanos jiems kėlė tik juoką. Katrina 
norėjo numirti... Kas slypėjo po šia baisia kankyne? Kas atsakys 
už tai, kad ji turi taip kankintis? 

Tos mintys staiga nutrūko, nes vežimas užkliuvo už didelio 
akmens ir Katrina taip smarkiai trenkėsi galva į medinį šoną, 
kad neteko sąmonės. 

Atsipeikėjusi pamatė gulinti kažkokioje patalpoje, primenančioje 
rūsį, ant šiaudų, bet buvo taip tamsu, kad neįžiūrėjo jokių 
daiktų. Skliautuotos akmeninės lubos skendėjo tamsoje aukštai 
virš galvos. Kai pasuko galvą, norėdama geriau apsidairyti, pajuto 
kažką šalto, kieto ir sunkaus, o sukrutėjusi išgirdo metalo 
džeržgesį. Persibraukusi ranka per kaklą užčiuopė geležinį antkaklį, 
grandine pritvirtintą prie sienos. Grandinė buvo ganėtinai ilga, 
ir Katrina galėjo šiek tiek judėti. Siaubo riksmas išsiveržė jai 
iš gerklės, Katrina tampė grandinę, bergždžiai mėgindama ištrūkti. 
Pasigirdo piktdžiugiškas juokas. 

- Tai stipri grandinė ir gerai pritvirtinta. Manau, tau sunku 
bus ją nuimti, - ištarė šaltas balsas. - Na, kaip tau naujasis 
būstas? 

Užmiršusi skausmą, draskantį jos iškankintą kūną, Katrina 
pašoko ant kojų. Grandinė žvangėdama nukrito prie jos kojų. 
Nustebusi priešais išvydo Gareną. 

- Jūs! Tai jūs čia mane atgabenote! Bet kur mes? 


- Nemanau, kad tai labai svarbu, brangioji. Viskas, ką jums 
reikia žinoti, yra tai, kad beprasmiška šaukti arba tikėtis išsigelbėti: 

niekas tavęs neišgirs. Šis bokštas aukštas, tvirtas ir neblogai 
izoliuotas... 

Kol jis kalbėjo, Katrina apžiūrėjo didžiulį apvalų kambarį, 
kuris, matyt, buvo vienintelis šiame pastate. Šviesa sklido pro 
siaurą langą, uždengtą storais geležiniais virbais. Baldų tebuvo 
viena taburetė prie didžiulio židinio, kuriame vyras avikailio 
palaidine mėgino įžiebti ugnį. Apžiūrėjusi savo kalėjimą, - tai 
išties buvo kalėjimas, - Katrina nustebusi apžvelgė ir save. Ji 
vilkėjo šiurkščius lininius marškinius, suknelę iš kažkokio storo 
rudo audeklo, mūvėjo vilnonėmis kojinėmis ir klumpėmis. 

- Ką visa tai reiškia? - paklausė apstulbusi. - Kodėl mane 
čia atvežėte? 

- Kad nubausčiau! 

Gareno veidą iškreipė laukinė nepykanta ir įniršis. 

- Jūs pastatėte mane į kvailą padėtį ir užtraukėte gėdą... 
jūs su savo meilužiu! Jeigu iš jūsų veido ir akių nebūčiau 
matęs, kad kekšaujate, tai būčiau tai supratęs vakar koplyčioje. 
Juk jūs pastojote nuo savo meilužio? 

- O nuo ko gi dar? - stebėdamasi paklausė Katrina. - 
Žinoma, kad ne nuo jūsų! Bet kodėl jums tai nepatinka? Argi 
nu šito visada norėjote - sviesti mane į hercogo glėbį? Na, 
jums pavyko. Ir dabar aš nešioju jo kūdikį. 

Jos balsas skambėjo šaltai ir buvo pilnas paniekos. Ji drebėjo 
su savo stora suknele, todėl priėjo prie židinio, kur vyras 
tebesistengė įpūsti ugnį. Grandinė sužvangėjo už jos nugaros ir 
aidas gūdžiai atsimušė niūriame kambaryje. Vyras, palinkęs prie 
ugnies, atsitraukė ir nesvetingai krenkštelėjo. 

- Kas tai? - paklausė ji. 

Garenas atsakė: 

- Jį vadina Fagotu... jis mano vergas. Bijau, kad nepasižymi 
subtiliomis manieromis. Galbūt tau pasirodys, kad nuo jo sklinda 
ne toks malonus kvapas, kaip nuo hercogo. Bet tai kaip tik 
tas žmogus, kuris man reikalingas... 

Katrina sunkiai bepažino Gareną. Jo vienintelė akis nejudėjo 
ir žvelgė tiesiai priešais save, rankos konvulsiškai trūkčiojo, o 
užkimęs balsas isteriškai klykčiojo. Baimės šaltukas nubėgo 
Katrinos nugara. Bet jai dar ne viskas buvo aišku. 

- Ko jums iš manęs reikia? - paklausė ji, nugara pasisukusi 
į Fagotą. 

- Noriu, kad netektumėt kūdikio, kurį nešiojate. Neturiu jokio 
noro duoti savo pavardę benkartui. Maniau, kad tos trumpos 
kelionės visiškai pakaks persileisti( bet pamiršau, kad esate 
ištverminga kaip mulas. Galbūt jums nepavyks atsikratyti jo laiku, 
tuomet turėsiu dalyvauti gimdant... ir susidoroti su įkyriu padaru, 
kai ateis į šį pasulį O kol kas pasiliksite čia su Fagotu. Ir 
patikėkite manimi, pamatysite, kad jis jums labiau tinka. Aš jam 
pasakiau, kad gali elgtis su jumis kaip nori... 

Iždininko veidą iškreipė nervinga grimasa. Jis atrodė tarsi 
apsėstas šėtono. Pašaipa jo plonose lūpose, išsipūtusios šnervės 
ir prasiveržiančios isteriškos gaidelės pasibaisėjusiai Katrinai rodė, 
kad, tiesą sakant, priešais ją stovi visai svetimas žmogus: Garenas 
išprotėjo arba tuoj išprotės. Tik beprotis galėjo sugalvoti šėtonišką 
planą atiduoti ją tam gyvuliui žmogaus pavidalu, kad ji netektų 
kūdikio. Nejaugi jis iš tikrųjų nužudys naujagimį? Ji dar kartą 
pamėgino atvesti jį į protą. 

- Atsipeikėkite, Garenai. Jūs nepilno proto! Ar pagalvojote 
apie tokio poelgio pasekmes? Manote, niekas nepasidomės, kas 
man atsitiko? Nepabandys mane surasti? Hercogas... 

- Hercogas ryt išvyksta į Paryžių, gerai tą žinote. Aš pasakysiu, 
kad prastai jaučiatės, Oo vėliau galima paleisti gandą apie 
nelaimingą atsitikimą... 

- Nemanykite, kad tylėsiu, kai ištrūksiu! 

- Nujaučiu, kad po kelių mėnesių gydymo Fagoto metodu 
niekas per daug nesidomės jūsų skundais, brangioji... ir mažiausiai 
hercogas. Juk žinote, jis mėgsta grožį, o jūs jau nebebūsite 
graži. Jis greitai pamirš jus, patikėkite... 

Katriną apėmė panika. Gal jis ir beprotis, bet, atrodo, viską 
apgalvojo. Pabandė paskutinį kartą: 

- O kaip mano draugai ir giminaičiai? Jie manęs ieškos... 

- Neieškos, jeigu pasakysiu jiems, kad Pilypas Burgundietis 
pasiėmė jus kartu. Visi pagalvos, kad tai visiškai natūralu po 
to, kai jis taip viešai pademonstravo savo susidomėjimą jumis... 

Katrina pajuto žemę slystant iš po kojų. Jai pasirodė, kad 
aplinkui viskas sukasi. Bejėgiško pykčio ašaros užtemdė akis. 

Bet vis dar negalėjo patikėti, kad (Garenas toks beširdis. 
Maldaudama ištiesė rankas: 

- Kodėl taip su manimi elgiatės? Ką jums padariau? Juk 
pats atstūmėte mane, kai norėjau atsiduoti jums. Mes galėjome 
būti laimingi, jei tik būtumėt panorėjęs. Tačiau jums reikėjo 
įstumti mane į Pilypo glėbį, o dabar už tai baudžiate mane. 
Kodėl? Kodėl? Ar taip manęs neapkenčiate? 

Garenas sugriebė ją už plonų riešų ir ėmė įnirtingai purtyti. 

- Aš jūsų neapkenčiu... Taip, neapkenčiu! Nuo to momento, 
kai privalėjau jus vesti, aš jau tūkstantį kartų miriau per jus... 
O dabar turiu grožėtis, kaip jūs įžūliai vaikštinėsite su savo 
pilvu po mano namus? Turiu tapti benkarto tėvu? Ne!.. Šimtą, 
tūkstantį kartų ne! Buvau priverstas jus vesti, negalėjau atsisakyti! 
Bet mano kantrybė baigėsi... Daugiau nebegaliu... 

- Tai išleiskite mane pas motiną... į Marsanė. 

Jis šiurkščiai pastūmė ją ant žemės. Katrina suklupo, 
stengdamasi ištraukti kaklą iš geležinio antkaklio, ir ėmė maldauti: 

- Pasigailėkite manęs!.. 

- Ne! Niekas nepasigailėjo manęs! Jūs išpirksite savo nuodėmes 
čia, o paskui galėsite užsidaryti vienuolyne, kai tapsite luoše. 
Tuomet ateis mano eilė juoktis. Nebereikės žiūrėti į jūsų įžūlų 
grožį, į tą begėdišką kūną, kurį taip paslaugiai visur 
demonstravote, netgi mano lovoje... Šlykščia luoše! Tokia tapsite, 
kai Fagotas susidoros su jumis! 

Katrina gulėjo ant žemės susiėmusi galvą rankomis ir 
nesulaikomai raudojo. Jai gėlė visą kūną ir jautė, kad pasiduoda 
nevilčiai. 

- Jūs ne žmogus... jūs ligonis... beprotis! - sušuko ji. - Nė 
viena būtybė, nešiojanti žmogaus vardą, šitaip nesielgia. 

Vienintelis atsakymas buvo urzgimas. Pakėlusi galvą pamatė, 
kad Garenas išėjo. Ji buvo viena su Fagotu. Jis stovėjo priešais 
židinį, kurį pagaliau įkūrė, ir stebeilijo į ją mažomis juodomis 
akutėmis it dvi juodos vinys, įkaltos į putnų veidą, išvagotą 
raudonomis gyslelėmis. Jis kretėjo iš idiotiško juoko, mindžikuo - 
damas nuo kojos ant kojos, nuleidęs rankas nelyginant šokantis 
lokys. Siaubas perėmė Katriną, ji pajuto galvos svaigulį. Atsistojo 
i atatupsta traukėsi, nė sekundės neatplėšdama žvilgsnio nuo 

artėjančio žmogėno. Dar niekada nebuvo patyrusi tokio beviltiško, 
beprotiško siaubo. Ji buvo beginklė prieš tą pabaisą... ir dar 
grandinė - ta baisi grandinė, kuri laikė ją prikaustytą prie sienos. 
Ji net nebuvo pakankamai ilga, kad Katrina galėtų prieiti prie 
lango... Kaip išsigandęs vaikas prisispaudė prie sienos, prisideng- 
dama rankomis. Fagotas vis artinosi ištiesęs rankas, tarsi norėtų 
ją pasmaugti. Katrina pamanė, kad atėjo paskutinioji. Tą žmogų 
pasamdė, kad ją užmuštų, ir Garenas tenorėjo prailginti jos 
kančias. 

Tačiau kai ją palietė Fagoto rankos, Katrina suprato, kad 
jam reikia ne jos gyvybės. Viena ranka jis stumtelėjo ją atgal 
ant šiaudų, o kita pamėgino užversti sijoną. Šleikštus prakaito, 
lašinių ir rūgštaus vyno tvaikas trenkė į nosį ir ji vos neapalpo. 
Tačiau gresiantis pavojus suteikė jėgų. Ji bejėgiškai suvapėjo: 

- Garenai! Gelbėk... 

Riksmas įstrigo gerklėje. Jeigu Garenas būtų čia, tik 
pasimėgautų jos išgąsčiu. Jis gerai žinojo ką darąs, kai paliko 
ją su tuo pabaisa. Fagoto ranka nuslydo Katrinos šlaunimis, ją 
beveik suparalyžiavo siaubas, bet šiaip taip atsispyrė sunkiam 
kūnui, užgriuvusiam ant jos godžiai, kaip žvėriui ant grobio. Jis 
nustebo sutikęs pasipriešinimą ir ranka uždengęs veidę pamėgino 
prispausti ją prie žemės. Ji taip smarkiai jam įkando, kad 
Fagotas sukaukė iš skausmo ir atšlijo. Dabar Katrina galėjo 
pašokti ant kojų. Ji suspaudė ranka galą grandinės, kuri galėjo 
atstoti ginklą. 

- Jei prieisi, - sušnypštė, - užmušiu. 

Fagotas atšoko nusigandęs piktai žaibuojančių belaisvės akių. 
Nuėjęs prie durų, kur Katrina negalėjo jo pasiekti, jis gūžtelėjo 
pečiais ir išsišiepė: 

- Netikėle! Tuomet negausi valgyti! Jokio maisto, kol Fagotas 
nepasismagins... 

Tuomet jis išėjo, čiulpsėdamas sužeistą ranką, iš kurios tekėjo 
plona kraujo srovelė. Užsitrenkė didžiuliai skląsčiai, pasigirdo 
sunkūs žingsniai laiptais žemyn, ir Katrina staiga netekusi jėgų 
susmuko ant šiaudų. Ji susiėmė galvą rankomis ir užraudojo. 
Taip, Garenas pasmerkė ją pačiai žiauriausiai mirčiai, atidavęs 
tam gyvuliui. Jeigu ji nenusileis, numarins badu... Tuščias skrandis 

jau ėmė kamuoti. Menka Fagoto įkurta ugnelė pavirto rusenančių 
anglių krūvele. Vargšė moteris prišliaužusi atsiklaupė priešais 
žarijas, stengdamasi susišildyti sužvarbusias ra nkas. Atėjo naktis 
ir langas pavirto blyškiu keturkampiu slegiančioje bokšto tamsoje. 
Kai išblėso paskutinės žarijos, Katrina atsidūrė viena tamsoje ir 
šaltyje, palikta baisaus žvėries, kurį jai išrinko Garenas, malonei. 

Visą naktį Katrina susirietusi prasėdėjo prie sienos, įbedusi 
žvilgsnį į tamsą, įsiklausydama į menkiausią garsą ir nesiryždama 
užmigti. Norėdama sušilti, susibraukė prie savęs visus šiaudus, 
tačiau išaušus visa drebėjo iš šalčio. 

Kitos trys dienos buvo tikra kankynė. Ji nusilpo iš alkio ir 
iki kaulų sušalo, nes menka ugnelė, kurią Fagotas kas rytą 
įkurdavo, nešildė, be to, ji visą laiką turėjo grumtis su juo. Jai 
skaudėjo ir spazmavo alkanas skrandis; ledinis sūrokas vanduo 
- tai viskas, ką jai duodavo Fagotas. Katrina visgi ryžosi užsnūsti, 
nes atitraukiami skląsčiai taip trinksėjo, jog išbudintų net lavoną. 
Pagaliau ji nustojo baimintis netikėto užpuolimo. Bet kiekvieną 
kartą, kai niekšas puldavo ant jos, jai būdavo vis sunkiau 
apsiginti... grumtynės buvo baisiai sunkios. Tik tvirto sudėjimo 
ir puikios sveikatos dėka ji dar laikėsi ir sugebėjo apsiginti. 
Tačiau alkis išsekino, pakirto valią ir ištvermę. Nebetoli tas 
laikas kai ji susitaikys su viskuo, kad tik išgyventų... netgi su 
Fagotu! 

Ketvirtosios dienos rytą Katrina buvo tokia silpna, kad 
nebegalėjo nė rankos pakelti. Kai Fagotas įžengė į jos kalėjimą, 
ji liko gulėti neįstengdama nė krustelėti, viskam abejinga. Jėgos 
išseko visiškai. Kai užsimerkdavo, pasirodydavo raudoni ratilai, o 
kai vėl atsimerkdavo, išvysdavo daugybę šokinėjančių muselių... 
Ji lyg pro miglą suvokė, kad Fagotas atsiklaupė prie jos... Kai 
jis uždėjo jai ant pilvo ranką, norėdamas pažiūrėti, kaip ji 
reaguos, ją apėmė neviltis, bet priešintis nebepajėgė, pasijuto it 
apdujusi. Jai jau buvo tas pat... Greitai ji mirs. Rytoj... arba 
poryt, o gal šiąnakt... Koks skirtumas, ką tas niekšas padarys 
su jos kūnu? Ji tiek iškentė, kad beveik nieko nebejautė. Viena, 
ką juto, tai skausmą kakle, kurį draskė geležinis antkaklis... 
Katrina vėl užsimerkė ir nugrimzdo į palaimingą nebūtį, kurioje 
pasijusdavo vis dažniau. Ji neaiškiai juto, kaip Fagotas atsagstė 

suknelę, iš nekantrumo traukydamas raištelius, suplėšė marškinius. 
Šaltis nutvilkė odą, kai žmogėnas ėmė čiupinėti jos kūną savo 
sunkiomis, godžiomis rankomis. Jis kriuksėjo kaip kaulė, Suldamasis 
ant jos... 

Katrina silpnai pamėgino apsiginti, bet tai buvo tas pat, kas 
eiti per vatos kalnus. Svoris ją maigė, bet staiga kažkas įvyko. 
Fagotas staigiai atsistojo, ir Katrina ėmė drebėti iš šalčio savo 
šiaudų guolyje. Tarsi pro rūką ji neaiškiai pamatė, kad prie jos 
stovi Garenas su rimbu rankoje... Dėl to Fagotas ir atsistojo. 

Garenas atsiklaupė šalia ir uždėjo ranką ant jos kairiosios 
krūties. Ausyse ūžė, bet Katrina gerai suprato, ką jis sako. 

- Ji leisgyvė! Ką jai padarei? 

Idiotas atsakė: 

- Be valgio... Ji blogai elgėsi su Fagotu... 

- Nori pasakyti, kad ji nevalgė keturias dienas? Kretinas! 
Liepiau nubausti ją, 0 ne nužudyti! Ji numirs po diėnos kitos... 
Atnešk sriubos... tučtuojau... 

Garenas pasilenkė prie jos ir pataisė suknelę. Jo rankos buvo 
švelnios, ir Katrinai įsižiebė viltis. Turbūt jis gailisi, ką padarė 
su ja? Pagalvojo, kad galbūt net atleis jam, jeigu išvaduos ją 
iš šito pragaro. 

Neilgai trukus, Fagotas sugrįžo su garuojančiu dubenėliu. 
Garenas pakėlė Katriną, kad ji atsigertų. 

- Atsargiai... iš pradžių gurkštelkite sriubos... 

Išdžiūvusios Katrinos lūpos godžiai pripuolė prie karšto viralo. 
Vienas, antras gurkšnis... Pamažu gyvybė sugrįžo į jos skaudamą 
kūną. Išgėrusi viską iki paskutinio lašo, Katrina pasijuto geriau 
ir giliai atsiduso. Išsižiojo, norėdama padėkoti Garenui už tai, 
kad pasigailėjo jos, bet vos tik jis pamatė, kad ji atsigavo, 
iškart išsišiepė: 

- Matytumėt save! Dabar jau nė vienas princas nebepažvelgs 
į jus! Plaukai nešvarūs ir riebaluoti, oda pilka, ir jūs viskam 
pasiruošusi dėl duonos kąsnio... kaip išbadėjęs žvėriūkštis! Tik 
gaila, kad sutrukdžiau Fagotui paimti jus. Dabar kaip tik jam 
tinkate... š 

Kartu su jėgomis Katrinai sugrįžo ir išdidumas. Neatsimerkdama 
ji sušnibždėjo: 

- Nešdinkitės! Šlykštus niekšas... Neapkenčiu jūsų! 

- Norėtųsi tikėtis! - klyktelėjo Garenas keistu neseniai 
atsiradusiti falcetu. - Tik gaila, kad meilužis dabar jūsų nemato! 
Sunkiai pažintų! Kas nutiko nuostabiajai poniai de Brazi? Fėjai 
su juodu deimantu? Ji pavirto kaulėta kumele su išsipūtusiu 
pilvu... Turiu pasakyti, man malonu tai matyti, dabar galiu ramiai 
miegoti, nepersekiojamas tavo grožio... 

Jis dar kurį laiką kalbėjo, bet Katrina nebesiklausė. Ji tetroško 
vieno: kad Garenas išeitų ir leistų jai ramiai numirti. Norėjosi 
užsikimšti ausis. Pagaliau (Garenui nusibodo, stojo tyla, po to 
pasigirdo durų trinktelėjimas. Ji atsimerkė ir pamatė esanti viena. 
Garenas su Fagotu išėjo... 

Glėbys malkų kūrenosi židinyje, ir priešais jaunąją moterį 
stovėjo dubenėlis su mėsa ir daržovėmis. Ji godžiai puolė valgyti, 
bet prisivertė neskubėti ir gerai sukramtyti kiekvieną kąsnį. 
Ledinis vanduo moliniame puodelyje atrodė nuostabus po šito 
skurdaus valgio. Nors alkio ir nenumalšino, bet pasijuto kur kas 
stipresnė, pakankamai stipri, kad atsisėstų ir pasitaisytų suknelę. 
Netg įstengė prieiti prie Židinio ir išsitiesti ant akmenų šalia 
jo. Siluma skverbėsi į kiekvieną kūno dalelę. Deja, tai negalėjo 
trukti ilgai, nes malkos buvo smulkios ir greitai sudegė. Bet 
visgi šiluma pasiekė sustingusias kojas ir rankas. Židinys buvo 
tyki priebėga, rojaus kampelis... Pagaliau Katrina atsiplėšė skiautę 
nuo marškinių padurkų ir apvyniojo ja geležinį antkaklį. Audeklas 
trynė kaklą, bet ne taip skaudžiai kaip geležis. Ji vėl atsigulė, 
atsidususi pasidėjo galvą ant rankos ir ėmė snausti. Dar norėjo 
pasimėgauti malonia šviesa, nes kai prabus, ugnis bus išblėsusi. 
Tačiau miegas užmerkė akis... 

Beveik tuoj pat ji vėl atsimerkė, išgirdusi garsiai kosint kažkur 
virš galvos. Kažkas sunkaus nukrito į ugnį ir pakilo stulpas 
žiežirbų. Katrina atšoko bijodama užsidegti ir užsiėmė ranka 
burną, kad nesuriktų. Daiktas, kuris ką tik nuknto į ugnį, 
pasirodė esąs žmogus, ir dabar jis baisiai keikdamasis daužėsi 
per šonus, norėdamas užgesinti svylančius drabužius. 

Bokšto tamsoje Katrina įžiūrėjo tik tvirtą figūrą. 

- Tik taip ir tebuvo įmanoma! - burnojo nepažįstamasis. - 
Velniai rautų! Na ir būdas pakliūti į kambarį! 

Pamaniusi, kad jai turbūt vaidenasi, Katrina pasiliko kur 
esanti, nedrįsdama prašnekti. Bet keistoji būtybė priėjo prie jos, 
ir ji, nepaisant užkritusių suodžių, iškart pažino linksmą veidą 
ir šiurkščių juodų plaukų kuodą. 

- Landri! - silpnai šūktelėjo ji. - Ar tai tikrai tu? Gal aš 
sapnuoju? 

- Taip, tai aš! - linksmai atsakė jaunuolis. - Bet taip ilgai 
tavęs ieškojau! Tavo išprotėjęs vyras gudriai viską suplanavo! 

Katrina vis dar negalėjo patikėti savo akimis. 

- Aš netikiu, kad čia tikrai tu, - sumurmėjo ji. - Landri 
nenorėjo manęs pažinti - Landri užmiršo Katriną. 

Jis atsisėdo šalia ir apkabino jos drebančius pečius. 

- Landri nenorėjo turėti nieko bendro su Gareno de Brazi 
žmona... ir su visagalio hercogo meiluže. Bet dabar tu auka, 
tu kenti, aš tau reikalingas. Tu vėl Katrina... 

Jaunoji moteris nusišypsojo ir nulenkė galvą jam ant peties. 
Tai buvo taip netikėta - pagalba ir draugystė tiesiog nukrito 
iš dangaus. 

- Kaip mane suradai? Kur mes? 

- Malen pilyje. Kaip suradau tave, jau kita istorija. Kartą 
rytą eidamas namo po audringos nakties tavernoje, pamačiau, 
kaip nuo de Brazi namų nuvažiuoja vežimas, ir išgirdau, kaip 
vežime suriko moteris, - tik vieną kartą. Buvau girtas ir ėjau 
pėsčias... Kai išsiblaiviau, viską prisiminiau. Atėjau pas tave į 
namus ir pasakiau, kad noriu su tavimi pasikalbėti. Ten buvo 
tik kambarinė, vardu Perina, kuri raudojo taip, kad ašaros tryško 
fontanu. Ji pasakė, kad išvažiavai anksti rytą, netgi jos 
nepažadinusi. Ir pridūrė, kad turėjai susitikti su hercogu 
Paryžiuje... bet abejojanti, kad tu ten esi, nes visi tavo daiktai 
ir drabužiai pasiliko čia. Daugiau nieko iš jos nesužinojau, nes 
tuoj turėjo sugrįžti Garenas. Bet man visa tai pasirodė įtartina. 
Stebėjau tavo vyrą keletą dienų ir pagaliau šįryt pamačiau jį 
sėdantį ant arklio. Aš pasekiau jį. Jis ir atvedė mane čia; 
kažkas man kuždėjo, kad čia rasiu ko ieškau. Pilis tarp kaimo 
žmonių turi nekokią sov Užvažiuojamajame kieme man pasakė 
girdėję šaukiant moterį. Cionykščiai gerieji žmonės pamanę, kad 
vaidenasi, ir nepasidomėjo, kaip buvo iš tikro. Naktį jie tiesiog 

užsirakina ir prieš guldamiesi persižegnoja... Pamėginau rasti 
čionai kelią. Pastatas sugriautas ir, laimė, lengvai užlipau. Paskui 
pamačiau Gareno arklį, pririštą vidiniame kieme, ir lokį Žmogaus 
pavidalu, kuris įėjo į lūšną su dubenėliu sriubos. Manęs niekas 
nepastebėjo. Lengvai įsikoriau į bokštą, paskui pamačiau kaminą, 
ir Štai aš čia. Aš visuomet turiu prie savęs virvę. Dabar viską 
žinai. Na, metas judėti... Jis pašoko ir ištiesė jai ranką, norėdamas 
padėti atsistoti. Bet Katrina liūdnai palingavo galvą. 

- Negaliu, Landri. Esu per silpna. Tas dubenėlis sriubos, kurį 
tu matei, skirtas buvo man. Mano prižiūrėtojas nedavė man 
valgyti keturias dienas, norėdamas priversti jam atsiduoti. Bet 
kokiu atveju... pažiūrėk! Garenas viską apgalvojo. 

Ji parodė jam grandinę, paslėptą suknelės klostėse. Jaunuolis 
atšlijo, veidas persimainė. Tuomet atsiklaupė ir pasibaisėjęs palietė 
grandinę ir antkaklį. 

- Kiaulė! Kaip jis išdrįso leisti tam pabaisai tave paliesti! 
Vargšelė! Iš pradžių prikausto grandine, paskui marina badu ir 
pagaliau palieka beginklę su ta riebia kiaule! 

- Matai, kad negalėsiu eiti su tavim! 

- Palauk! 

Jaunuolis apžiūrėjo antkaklį ir grandinę. Grandinė buvo labai 
stora, ir nudildyti ją būtų prireikę keletos valandų, bet antkaklis 
buvo su spynele. 

- Kur raktas? - paklausė Landri. 

- Nežinau. Galbūt pas Fagotą. 

- Fagotą. Pas tą riebią kiaulę, kurią mačiau? 

- Tikriausiai... Bet nesu tikra, kad jis jį turi. Tai pusiau 
idiotas... Bijau, kad tas prakeiktas raktas kur nors Gareno 
kišenėse. 

Landri veidas pajuodo. Jis nusprendė, kad geriausia būtų 
užmušti Katrinos sargą, paimti iš jo raktą ir išeiti pro duris. 
Tačiau gerai pagalvojus, vargu ar jis turi raktą, be to, išeiti su 
Katrina tuo pat keliu, kaip čia atsirado jis, irgi netiko. Taip 
nusilpusi, jaunoji moteris neįstengs virve prisitraukti prie kamino... 
nekalbant jau apie tai, kad paskui reikės lipti žemyn namo 
siena arba griuvėsiais. Tai, kas jam, profesionaliam raiteliui 

galingais raumenimis, buvo vien mankšta, nelaimingai belaisvei 
taps neįveikiama kliūtimi. 

- Klausyk! - tarė jis pagaliau. - Aš turėsiu išeiti iš čia kaip 
atėjęs, ir palikti tave kuriam laikui. Galėčiau užmušti sargybinį, 
bet tai nieko nepakeistų, nes neturiu nieko, kuo galėčiau nuimti 
tavo grandinę. Turėsi likti čia iki ryt vakaro. Sugrįšiu su dildėmis, 
kad nudildyčiau antkaklį, o per tą laiką sugalvosiu, kur galėsi 
pasislėpti... 

- Dabar, kai žinau, kad tu čia ir rūpiniesi manimi, susidorosiu 
su bet kuo, - tarė Katrina. - Tu teisus - Garenas gali sugrįžti. 
Galbūt jis netoliese, ir mes nežinome, ar dar kas nors budi 
apačioje, ar ne. Vežime buvo dviese. Vienas - Fagotas, o kitas 
- kažkas labai į jį panašus... Aš išgyvensiu dar dieną čia... 
Blogiausia - šaltis... 

Ji kaleno dantimis. Ugnis užgeso, o vasario naktis buvo 
žvarbi. Blyški šviesa, mirguliuojanti lange, bylojo, kad lauke 
veikiausiai sninga. 

- Palauk, - tarė Landri. Jis greitai atsisegė diržą, nusivilko 
sunkią odinę striukę, kurią vilkėjo ant durtinio, ir ją, dar šiltą, 
užgobė ant drebančių Katrinos pečių. Ji dėkinga susisupo į ją. 

- Dabar nebus taip šalta. Bet turėsi paslėpti striukę po 
šiaudais, kai išgirsi ateinant Fagotą. 

- O tu? Sušalsi... 

Landri nusišypsojo kaip tais laikais, kai buvo geras jos draugas 
ir jie kartu klajodavo Paryžiaus gatvėmis. 

- Aš? Aš stipruolis, o ne vargšė sušalusi alkana mergaitė... 

- Nėščia mergaitė, - pridūrė Katrina. 

Landri apmirė. Katrina nematė jo tamsoje, bet pajuto jo 
reakciją iš padažnėjusio kvėpavimo. 

- Nuo ko? - paklausė trumpai. 

- Nuo Pilypo, žinoma! Garenas tik vadinasi mano vyru, jis 
niekada nepalietė manęs. 

- Tai kur kas geriau! Ir dabar pradedu suprasti. Jis tave 
atgabeno todėl, kad esi nėščia, taip? Jo išdidumas nebegalėjo 
to pakelt Na, tuomet juo labiau tave reikia iš jo pagrobti. 
Sugrįšiu rytoj nusileidus saulei su visais instrumentais, reikalingais 

tau išvaduoti. Tik turėti užgesinti ugnį, jeigu prižiūrėtojas įkurs 
ją. Maniau, kad uždusiu dūmuose, kai leidausi. 

- Gerai. Užgesinsiu, kai sutems. 

- Teisingai. Dabar paimk šitą, bent jau turėsi kuo gintis. 

Katrina pajuto, kaip kažkas šalto įslydo jai į ranką... Tai 
buvo durklas. Ji pamėgino atsisakyti, žinodama, kad tai vienintelis 
Landri ginklas. 

- O tu? Jeigu sutiksi Fagotą? 

Landri pasitikėdamas nusijuokė: 

- Turiu kumščius... Šiaip ar taip, nė pagalvoti negaliu palikti 
čia tave vieną beginklę su tuo niekšu. Dabar miegok. Aš einu. 
Miegok kuo ilgiau, kaupk jėgas. Ateidamas atnešiu ko nors 
pavalgyti... 

Katrina pajuto, kad Landri rankos ieško jos pečių. Jis apkabino 
ją ir greitai pabučiavo į kaktą. 

- Būk ištverminga, - sušnibždėjo Landri. - Iki rytojaus... 

Ji girdėjo, kaip jis nuėjo prie kamino, užkliuvo už žagarų 
ir tyliai nusikeikė ieškodamas virvės galo, kurią paliko kaboti 
kamine. Paskui pasigirdo kažkoks šlamesys, jis pasitempė, švelniai 
sušnarėjo krintantys suodžiai jam kylant kaminu, o paskui stojo 
tyla... 

Katrina vėl liko viena tamsoje ir šaltyje, visiškai viena. 
Susisupusi į storą Landri striukę, pamėgino užsnūsti. Tačiau 
sunkus miegas, į kurį jau buvo benugrimzdanti, staiga pasirodžiusi 
jos draugui, apleido ją. Katrina negalėjo netgi sumerkti akių. 
Plykstelėjusi viltis sukėlė jai beveik 'nervinį šoką. Valandos iki 
Landri sugrįžimo atrodė tokios ilgos, begalinė daugybė minučių 
ir sekundžių. Staiga, savo nuostabai, susivokė vėl bijanti... 

Katrinos vaizduotė karštligiškai įsisiūbavo. Landri gresiantis 
pavojus staiga pasirodė nepaprastai didelis, jos sudirginti smegenys 
pavojų regėjo dar baisesnį, negu jis buvo iš tikro. Jis galėjo 
paslysti lipdamas žemyn arba susidurti su milžinu Fagotu ar dar 
su kuo nors... Visos jos viltys, gyvenimas priklausė nuo vieno 
jaunuolio, narsaus jaunuolio, žinoma, bet jis galėjo sutikti per 
daug priešų. Jeigu Landri žus šiandien arba grįždamas rytoj, 
niekas niekuomet nesužinos, kas jai atsitiko. Visiškai beginklė 

Katrina bus palikta prakeikto Fagoto patyčioms ir Gareno 
sadistiškiems kaprizams, ir niekas neateis į pagalbą... 

Staiga lauke nakties tamsoje pasigirdo pratisas kauksmas, dar 
labiau sustiprinęs jos siaubą. Katrina vos ne vos susilaikė 
nesurikusi... 

Ji ne iš karto susivokė, kad tai galėjo būti medžiojančio 
vilko kauksmas, o ne priešmirtinė žmogaus dejonė. Kurį laiką 
jos širdis beprotiškai daužėsi. Kai ji nusigandusi prisišliejo prie 
sienos, pajuto rankoje Landri durklą ir greitai įsikišo jį už 
suknelės korsažo. Odinio dėklo šaltis ramino. Malonu buvo justi, 
kad turi įrankį, kuriuo kartą visiems laikams gali nutraukti savo 
kančias, jei kas nors nutiktų Landri. Mintis, kad ji turi nors 
kokią išeitį, nors ir tokią baisią, teikė jai žvalumo. Jos įsitempę 
raumenys atsileido ir į sušalusius pirštus atsklido truputį šilumos. 
Susidėjusi rankas ant krūtinės, tarsi saugodama durklą, ji išsitiesė 
šiauduose, pasitaisė antkaklį, kad ne taip skaudėtų, ir užsimerkė. 
Katrina nugrimzdo į lengvą nervingą užmarštį, kurią vis 
nutraukdavo košmarai ir baimės priepuoliai. 

Šviesos spindulys po durimis ir atsargiai atitraukiamo skląsčio 
džeržgesys bemat ją pažadino iš neramaus miego ir ji prisispaudė 
prie sienos. Pradėjo daužytis širdis, išpylė prakaitas. Tebebuvo 
visiškai tamsu, ir Katrina nenumanė, kiek valandų. Bet per daug 
gerai žinojo, kas bus toliau. Fagotas tikėjosi užklupti ją miegančią, 
todėl taip tyliai sėlino per kambarį... Jeigu Katrina nemiegotų 
taip jautriai, nieko neišgirstų. 

Durys lėtai atsidarė. Po to pasirodė nekenčiama Fagoto figūra. 
Turbūt deglą jis pasidėjo kur nors už durų, nes kambaryje 
šmėkščiojo keisti mirgantys šešėliai... Paskui jis uždarė duris. 
Kambarys vėl paskendo tamsoje, bet Katrina girdėjo sunkų 
pabaisos šnopavimą. Ji karštligiškai užčiuopė durklą, kurį davė 
Landri, išsitraukė jį iš po korsažo ir sugniaužė rankoje. Paskui 
užuodė bjaurų Fagoto kvapą, jo didžiulės drėgnos rankos sugriebė 
ją... Viena ranka slinko gerkle, o kita įsikibo į liemenį... 

Apimta panikos, Katrina nesuvokė, ką daro... Ji pakėlė ir 
nuleido ranką... Fagotas, sustaugęs iš skausmo, ją paleido. 

- Išeik, - sušnypštė Katrina. - Išeik ir duok man ramybę 
arba aš tave užmušiu... 

Matyt, skausmas buko idioto smegenyse sužadino kažką 
panašaus į baimę, nes ji išgirdo, kaip jis inkščia it žvėris... 
Durys atsidarė, ir Katrina pamatė jį išeinant susiėmusį už peties... 
Kurį laiką dar buvo girdėti jo dejonės. Katrina suprato, kad 
skubėdamas jis, matyt, nesandariai uždarė duris. Ji nepastebėjo, 
kad skląstis būtų buvęs užstumtas.. Regis, pavojus praslinko, 
bet Katrina nutarė daugiau nebeužmigti. 

Praėjo ištisa amžinybė, kol pradėjo brėkšti. Su palengvėjimo 
atodūsiu ji žvelgė į švintantį langą. Staiga išaušo visiškai, ir 
nakties košmarai nebeatrodė tokie baisūs. Katrina pajuto, kad 
vėl atgauna pasitikėjimą. Jei viskas gerai klostysis, ši baisi naktis 
bus paskutinioji jos naktis kalėjime... Ji pasijuto baisiai silpna. 
Vėl pradėjo kankinti alkis, bet viltis, galinti pajudinti kalnus, 
palaikė ją. Landri pasistengs ateiti kaip žadėjęs, antraip smūgis 
bus dar žiauresnis... Kitą naktį ji arba išsivaduos, arba numirs... 

Diena slinko dar lėčiau, nes Fagotas vėl nedavė valgyti - 
gal iš baimės, o gal kerštaudamas. Katrina turėjo pasitenkinti 
keliais gurkšniais vandens. “Bus visai nesunku užgesinti ugnį, 
kuri nedega“, - pagalvojo karčiai. O diena, regis, buvo dar 
šaltesnė negu vakar, bet Landri striukė gynė ją nuo nepakeliamo 
šalčio. Kai trumpa žiemos diena ėmė slinkti vakarop, Katrina 
vėl pradėjo jaudintis. “Kada ateis Landri? Ar lauks sutemstant, 
nenorėdamas rizikuoti, kad pamatys kas nors iš kaimynų?" Katrina 
to nežinojo, bet manė, kad greičiausiai jis pasirodys vėlai naktį. 
Landri tikrai luktels, kol aplinkybės bus visiškai palankios. Rytą 
ji džiaugsmingai stebėjo aušrą, o dabar su nerimu žvelgė, kaip 
už lango temsta. Naktis dar galėjo belaisvei atnešti nerimo. 

Žingsniai bokšte privertė ją krūptelėti. Kažkas artinosi... mažų 
mažiausiai dviese, nes girdėjo kalbantis, be to, vienas iš jų buvo 
Fagotas. Katrina taip persigando, kad vos neišprotėjo. Galbūt 
Garenas grįžta vėl jos kankinti... Kas pasakys, koks naujas baisus 
įgeidis šaus į jo nesveiką galvą? O gal nutarė uždaryti ją kur 
nors kitur, kokiame nors rūsyje be oro ir šviesos? Tuomet 
niekas, netgi Landri, negalės jos išgelbėti. Katrinos širdis taip 
daužėsi, kad net gėlė. Ji vos nesuriko, kai atsidarė durys. 

Įėjo du vyrai. Vienas rankoje laikė deglą, kitas - virvę. 

Išplėtusi iš siaubo akis, Katrina pamatė, kad deglą laiko Fagotas. 

Antrasis buvo ne Garenas, tai buvo žmogus, dalyvavęs pagrobime, 
tas, kurį ji matė šalia Fagoto vežime. Jie buvo nepaprastai 
panašūs. Bet naujasis atvykėlis atrodė dar labiau atstumiantis, 
nes Fagotas buvo tiesiog pusprotis mužikas, o šis atrodė pikto 
būdo. Jis visai nebuvo kvailelis, akių spindesys bylojo apie 
nepaprastai stiprų charakterį. 

Kikendamas ir sukdamas virvę, jis priėjo prie Katrinos ir 
pasilenkė. 

- Tai štai kaip, mano gražuole! Vadinasi, rodom nagučius, 
taip? Nenorim suteikti Fagotui mažo malonumo, a? "Tokiam 
šauniam vaikinui! 

Fagotas, stovėjęs pagarbiu atstumu su deglu rankoje, piktai 
parodė į jaunąją moterį. 

- Peilis! - tik tiek tepasakė. 

Dabar Katrina pamatė, kad vienas jo petys sutvarstytas, bet 
tai jos nesujaudino. Tik pasigailėjo, kad ranka nebuvo pakankamai 
tvirta... | 

- Peilis, taip? - pakartojo naujasis atvykėlis įtartinai švelniai. 
- Na, turėsim jį atimti, taip? 

Kol Katrina susiprotėjo, ką jis sumanė, tas sugriebė grandinę, 
pritvirtintą prie antkaklio, ir šiurkščiai patraukė ją į save. Katrinai 
pasirodė, kad nutrūks galva. Ji suriko iš skausmo, bet kankintojas 
neatkreipė jokio dėmesio ir trūktelėjo dar smarkiau, stengdamasis 
nutempti ją nuo šiaudų. Ji nusirito ant žemės, o durklas išsprūdo 
iš rankų ir nuriedėjo. 

- Pakelk, Fagotai, - paliepė vyras. - Tai tas peilis, kuris 
mums reikalingas. Dabar tau nėra ko bijotis.: Sėkmės! Gaila, 
kad turėjau palikti tave vieną su ta gudria katyte! Mesirui 
Garenui reikėjo žinoti, kad tu nedaug telaimėsi be mano 
pagalbos... Tavo gerojo brolio Pošaro... ir greitai pamatysim, kas 
čia įsakinėja. Pirmiausia turim sužinoti, kaip mergina gavo peilį. 
Ir dar tą puikią striukę. Juk ji neatėjo čia pati: Kažkas man 
kužda, kad būsi gera mergaitė ir viską mums papasakosi. Taip, 
mano gražuole? 

Jis vėl šiurkščiai trūktelėjo grandinę, vos neuždusindamas 
Katrinos. 


367 


- Matai, - išsišiepė jis, - kokia ji švelni ir paklusni. Bet 
pirma užkurk ugnį, Fagotai. Jos mums prireiks... pasvilinti kojytes, 
jeigu tylės. Be to, čia išties šalta, bent jau man, nors ponia 
gana rausvutė... 

Katriną smaugė geležinis antkaklis, atrodė, kad tuoj tuoj 
sprogs galva. Pošaras staiga paleido grandinę, ir ji sukniubo ant 
žemės. Tuomet jis sugriebė jos rankas ir surišo už nugaros. 

- Dabar nėra ko jos bijoti! - riktelėjo jis įsiutęs. - Mes 
dabar ją šiek tiek papurtysim, taip? Eik čia, Fagotai, palik kol 
kas ugnį. Kadangi tau taip patinka panelė, aš suteiksiu tau 
malonumą. Palaikysiu, kol pasitenkinsi. Ir jeigu ji iš tikro gardus 
kąsnelis, kaip sakai, galbūt ir aš paskui pamėginsiu. Palauk... 
paruošiu ją... 

Jis pradėjo plėšti nuo Katrinos menką sudriskusią suknelę, 
bet staiga baisus priešmirtinis krioksmas privertė jį atšokti, ir 
Katrina atsipeikėjo. Landri šoko ant Fagoto kaip tik tuo 
momentu, kai šis buvo benueinąs nuo didžiulio židinio, ir be 
žodžių suvarė jam peilį į nugarą. Fagotas sukniubo ir nugriuvo 
veidu į pelenus, iš burnos pliūptelėjo kraujas... 

Landri ištraukė iš lavono durklą ir vikriai, kaip tigras, 
liuoktelėjo į priekį. Jis stovėjo išskėtęs rankas ir truputį pasilenkęs, 
juodos akys degė neapykanta. 

- Na, dabar tavo eilė, kiaule! - suriko Pošarui. - Prisiekiu, 
kad gyvas iš čia neišeisi! 

- Taip? - sukikeno Pošaras, išsitraukdamas iš už diržo ilgą 
peilį. - Tą žaidimą galima žaisti dviese, drauguži! Aš nudirsiu 
tau kailį, nes mylėjau brolį... 

Jis pamiršo Katriną, kuri įsispraudė į kampą ir stengėsi 
išlaisvinti rankas. Laimė, Pošaras nelabai tvirtai surišo. Ji jautė 
tokį silpnumą, kad nežinojo, ar dėkoti dangui už tai, kad 
atsiuntė Landri pačiu laiku, ar drebėti dėl jo gyvybės. Jis buvo 
jaunas, vikrus ir, be abejo, gerai valdė ginklą, kaip visi hercogo 
kariai. Bet Pošaras buvo galva aukštesnis, ir visa jo masyvi 
figūra skleidė pavojingą ir grėsmingą jėgą. Tačiau Landri neatrodė 
nusigandęs, ir deglo šviesoje Katrina pamatė, kaip blizga jo 
dantys tamsiame veide: jis šypsojosi... Jiedu žvelgė vienas į kitą. 
Katrina suriko, pamačiusi, kad Landri atsidūrė po priešu. Vyrai 

nugriuvo ant apdulkėjusių akmenų ir ėmė įnirtingai grumtis. Jie 
riaumojo kaip laukiniai žvėrys, besikaunantys dėl savo gyvybės; 
jie taip smarkiai raitėsi, kad Katrinai sunku buvo sekti kovos 
eigą. Susikibo mirtinai... Išsigandusiai Katrinai atrodė, kad visa 
tai trunka amžinybę. Staiga Pošarui pavyko prispausti priešininką 
prie žemės. Katrina pasibaisėjusi pamatė, kad jis. įrėmė kelius 
Landri į krūtinę. Sugriebė už gerklės, ėmė smaugti... 

Iš paskutiniųjų Katrina pakėlė savo grandinę ir kiek leido 
Jėgos trenkė ja Pošarui per galvą. Jis apsvaigęs nugriuvo. Landri 
vienu šuoliu pašoko, koja apvertė Pošarą ant nugaros, o paskui 
šaltakraujiškai pasilenkė ir perpjovė gerklę. Kraujas plūstelėjo 
Katrinai ant suknelės. Ji irgi susmuko be sąmonės. 

- Na štai! - sušuko patenkintas Landri. - Turime sprukti, 
kol kelias laisvas. Keti, juk tu išgelbėjai man gyvybę. Jei ne 
tu, ta kiaulė būtų mane pasmaugusi... 

Jis kiek pastovėjo giliai alsuodamas, kol nurimo. Koja nustūmė 
kruviną Pošaro lavoną nuo Katrinos, atsiklaupė šalia jos ir 
paglostė susivėlusius plaukus. 

- Vargšelė! Tu visai bejėgė. Palauk, nuimsiu antkaklį... Vargšelė 
Keti, jis kruvinai nutrynė tau kaklą... 

Jos plonas kaklas buvo žaizdotas keliose vietose, ten, kur 
nutrynė grandinė, kurią tampė Pošaras. Landri atplėšė Katrinos 
marškinių gabalą ir padarė storą pagalvėlę, kurią padėjo tarp 
antkaklio ir kaklo. Tuomet pradėjo dildyti antkaklį didele atsinešta 
dilde. Fagoto kišenėse rakto nuo antkaklio nerado. Darbas vyko 
lėtai ir skausmingai, kad ir kaip Landri stengėsi būti atsargus. 
Šaižus dildės džeržgesys erzino ir taip įdirgusius nervus. Pagaliau 
antkaklis sutrūko, ir Katrina galėjo atsistoti. Ji norėjo pulti 
Landri į glėbį ir apkabinti jį, bet jis švelniai atstūmė ją. 

- Padėkosi vėliau. Pirmiausia turime iš čia ištrūkti, ir kuo 
greičiau... Vargu ar čia dar yra sargų, bet neverta rizikuoti... 

Jis apglėbė nusilpusią Katriną per liemenį ir nuvedė prie 
durų. Žengdama per slenkstį, Katrina kniubtelėjo ir nugriuvo. 
Ji buvo tokia išsekusi! 

- Koks aš kvailys! - sušuko Landri. - Ar valgei šiandien? 

- Ne... Nieko nevalgiau, tik atsigėriau vandens. 

Landri išsitraukė iš kišenės gertuvą ir priglaudė prie Katrinos 
lūpų. 

- Gurkštelk truputį! Tai vynas, iškart geriau pasijusi. Ir štai 
pyragaitis. Visai jį užmiršau. 

Vynas bemat sušildė Katriną, širdis pradėjo plakti smarkiau. 
Ji prarijo pyragaitį ir pajuto tokį jėgų antplūdį, kad net pamėgino 
žengti keletą žingsnių. Tačiau tai buvo beviltiška. Ji sukniubo 
ant žemės ir išvėmė, ką buvo suvalgiusi. 

- Taip, atrodo, reikės ieškoti kitos išeities, - tarė Landri. 

Nieko netaręs, jis pakėlė ją ant rankų lengvai tarsi plunksnelę 
ir nubėgo žemyn laiptais. Akmeninius laiptus kur ne kur apšvietė 
į dervą geležiniuose įdėkluose įsmeigti nuodėguliai. Netrukus 
Landri su savo našta jau buvo kieme. 

- Blogiausia jau praėjo, - sušnibždėjo jis kostelėjęs. - Šios 
pilies siena išgriuvusi, ten yra anga, pro kurią išlįsime. 

Leisgyvė Katrina lyg pro miglą matė juodas sienas, ryškiai 
išsiskiriančias sniego fone. Sniegas baltomis juostomis buvo 
nuklojęs išgriuvusią sieną, kuria Landri kabarojosi vikriai kaip 
kalnų ožys. Greitai jie išlindo pro sieną, ir Katrina išvydo baltą 
lygumą po tamsiu dangumi. Dabar jie stovėjo kalvos pašlaitėje, 
kurios papėdėje kiūtojo keletas lūšnų nelyginant viščiukai po 
vištos sparnu. Stipriai spausdamas Katriną prie savęs, Landri 
švilptelėjo tris kartus. Iš už krūmų šmėkštelėjo šešėlis. 

- Dėkui Dievui! - ištarė drebantis iš susijaudinimo balsas. - 
Kaip ji? 

- Ne per geriausiai, - tarė Landri. - Ją reikia nedelsiant 
paguldyti į lovą. 

- Viskas paruošta. Einam... 

Nors ir nusilpusi, Katrina išplėtė akis, išgirdusi tą balsą. Ji 
buvo per daug išsikankinusi, kad kuo nors stebėtųsi, ir po 
pastarųjų siaubo dienų baiminosi, jog prarado nuovoką. Tačiau 
akys neapgavo: Sara sugrįžo taip pat netikėtai, kaip ir buvo 
išnykusi, išniro iš tamsos tarytum tai būtų savaime suprantama. 
Norėdama įsitikinti, kad ji tikra, Katrina pakėlė ranką siekdama 
prie jos palinkusio veido. 

- Sara, ar čia tikrai tu? Sugrįžai? 

Sara sugriebė jos ranką ir apibėrė ją ašaromis ir bučiniais. 

- Jei žinotum, kaip man gėda, Katrina... 

Bet Landri nutraukė šią išpažintį. 

- Vėliau paaiškinsiu, kaip mes vėl susitikome, - tarė jis, 
stipriau apkabindamas Katriną. - Dabar turime eiti. Mes gerai 
matomės ant tos baltos sniego plynės, nors ir tamsu. Paliksiu 
tau Katriną, o paskui grįšiu sunaikinti pėdsakų. 

- Kur mes einame? - paklausė Katrina. 

- Netoli, nebijok... Tik į Maleną. Garenas niekuomet 
nesusiprotės ieškoti tavęs taip arti kalėjimo... 

- Nereikia grįžti,- tarė Sara. - Aš pasirūpinsiu pėdsakais. Be 
to, - ji pakėlė į viršų pirštą, - vėl pradėjo snigti. Sniegas greitai 
užklos mūsų pėdsakus. 

Aplink juos sukosi balti dideli dribsniai, vis smarkiau ir 
smarkiau besileidžiantys iš viršaus. 

- Dangus mūsų pusėje! - linksmai šūktelėjo Landri. - Eime! 

Jis nuskubėjo žemyn stačia pakriauše, kurios viršuje stūksojo 
niūri sena tvirtovė. Visur buvo tylu. Atrodo, tvirtovėje nebuvo 
kitų sargybinių, be dviejų šaltų lavonų, kurių kraujas jau buvo 
sukrešėjęs ant akmeninių grindų. 

Kaimą Landri bėgte perbėgo. Sara žengė jam įkandin. Jie 
skubėjo prie namelio, stovinčio kalvos atšlaitėje pamiškėje, ten, 
kur spingsėjo silpnas Žiburėlis. Mažas namelis buvo visas užpustytas 
ir panėšėjo į baltą pusnį, bet jo maži šviečiantys langeliai dvelkė 
namų jaukumu ir teikė viltį Laiminga ir rami Katrina leido 
draugams ja pasirūpinti... Landri rankos buvo stiprios ir 
rūpestingos... Prie namo amtelėjo šuo. Atsivėrė durys ir pasirodė 
moters siluetas. 

- Tai mes, - tarė Landri. - Viskas gerai... 

- Išvadavai ją? - balsas buvo žemas, malonaus tembro. Moteris 
šiek tiek greblavo, tačiau jos burgundiškas akcentas buvo beveik 
nežymus. 

- Greičiau, - tarė ji pasitraukdama atgal ir įleisdama juos 
vidun. 

Septintas skyrius 


Sara įtaria 


Moteris, atidariusi Katrinai savo namų duris, buvo vardu 
Pakereta, ją laikė burtininke, tačiau ne tokia bjauria, nešvaria 
1 bedante, kaip pasakų ragana. Jos mažutis medinis namelis su 
plūktine asla buvo nepriekaištingai švarus, kaip flamandų biurgerio 
namas, 0 geležinis puodas, kabantis virš ugnies, žvilgėjo it 
sidabrinis. Pačiai Pakeretai nebuvo daugiau dvidešimties. Tai buvo 
viena iš tų baltaplaukių Burgundijos gražuolių, stiprių ir grakščių 
kaip jaunas medelis, kurių veido oda primena laukinę rožę, o 
tankūs plaukai - auksinius meldus. Pakeretos plaukai buvo tokie 
purūs ir vešlūs, kad jų nepajėgė paslėpti baltas drobinis kykas. 
Jos kūnas buvo puikus, pilnas ir aptakus, bet neapdribęs, oda 
lygi. Besišypsančios lūpos atverdavo nepriekaištingai baltus 
blizgančius dantis. 

Katrina menkai suvokė, kur esanti. Įnešta į kambarį, ji 
pastebėjo tik du dalykus: linksmai šokinėjančią liepsną židinyje 
ir lovą - baltą kaip sniegas lizdelį už raudonų saržos užuolaidų, 
kur ją paguldė. Išgėrusi sriubą, kurią išvirė šeimininkė, Katrina 
nugrimzdo į sunkų miegą, ir visi siaubai ir kančios, kuriuos 
patyrė per keletą pastarųjų dienų, akimirksniu išdilo iš atminties. 
Ji apstulbo, kai kitą rytą atsibudusi pamatė, kad vietoj tamsaus 
ir niūraus kambario, kuriame kalėjo tvirtovėje, ją supa tokia 
jauki kaimiška aplinka. 

Įtempusi atmintį, stengėsi prisiminti, kas iš tiesų atsitiko tą 
lemtingąją naktį; dviejų sargybinių mirtis, jos pabėgimas, 
stebuklingas Saros atsiradimas... Tačiau Landri stovėjo prie lovos, 
laukdamas, kol ji prabus; jis švelniai nusišypsojo, pamatęs, kaip 
atsimerkusi ji nustebo ir nusigando. 

- Na, - švelniai tarė jaunuolis, - dabar nėra ko bijoti. Viskas 
gerai. Jūs čia visiškai saugi. 

Atrodė, kad Katrinai sunku tuo patikėti. Jos akys klaidžiojo 
po kambarį, vis sugrįždamos prie ugnies, kurios jai taip stigo 
kalėjime. Nustojo snigti, netgi sušvito saulė. Blyški jos šviesa 

atsimušė nuo sniego patalo ir tas spindesys užtvindė mažąjį 
namelį. 

- Saulė... ir ugnis! - atsiduso Katrina silpnai šypsodamasi. 

Tuo metu grįžo Sara su Pakereta, kurios buvo išėjusios į 
tvartą pamelžti ožkos. Atnešė keletą ritinių sūrio ir pusę kibiro 
pieno. Pamačiusi, jog Katrina jau prabudo, Sara puolė prie jos 
ir apkabinusi verkė ir aimanavo, kad jos ponia taip sumenko 
ir sunyko. Pakereta tuo tarpu smalsiai stebėjo bėglę. Landri 
pasakė, kad ši moteris - valstybės iždininko žmona ir visagalio 
Burgundijos hercogo meilužė. Tačiau Pakeretai sunku buvo tuo 
patikėti, žvelgiant į iškankintą būtybę, gulinčią priešais ją purviną, 
susivėlusiais plaukais. Netgi Sara, atslūgus susijaudinimui, žvelgė 
į; Katriną apimta nevilties. 

Kas galėtų pasakyti, kad šis išblyškęs veidas, tas sudraskytas 
ir kraujuojantis kaklas priklauso puikiajai poniai de Brazi? 

- Koks siaubas! - sušnibždėjo ji. - Ką jis iš tavęs padarė, 
gailestingasis Dieve! 

- Didžiausia nelaimė, kad ji baisiai nešvari! - linksmai tarė 
Landri. - Jumis dėtas, duočiau jai truputį pieno ir imčiau ją 
švarinti... 

- Pašildysiu vandens, - tarė Pakereta ir, nusikabinusi nuo 
kablio kibirą, išėjo į šulinį vandens. 

Kol Katrina gėrė pieną, o Sara ruošėsi ją maudyti, jie 
papasakojo, kaip ji čia atsidūrė. Landri papasakojo, kad jis 
sutiko Sarą Žako de la Mero smuklėje. Landri dažnai leisdavo 
ten vakarus. Sara ten pasirodė kaip tik tą dieną, pametusi 
čigoną, dėl kurio paliko Katriną, ir taborą Pako miškų apylinkėse. 

- Ji nedrįso pareiti į tavo namus, - pridūrė jaunuolis. 

- Man buvo gėda, jaučiausi kalta, - dorai prisipažino Sara. 
- Baisiai norėjau tave pamatyti, bet bijojau pažvelgti tau į akis. 
Visgi mane nenugalimai traukė į Dižoną, ir aš nuėjau pas Žako 
sužinoti, kas naujo. Sužinojusi, kad pradingai, pamaniau, jog 
išprotėsiu ir kad turbūt Dievas baudžia mane už tai, kad 
pamiršau savo pareigą. Išprašiau Landri leisti man ateiti ir padėti 
surasti tave. 

- Mes tykojome paeiliui, - tarė Landri. - O kas buvo paskui 
- žinai. Tą naktį, kai palikau tave tvirtovėje, sugįžau į Dižoną 

Saros. O Pakereta... - jis prisitraukė merginą, apglėbęs ją per 
liemenį, ir smagiai pabučiavo į lūpas, - susipažinau su ja irgi 
Žako smuklėje maždaug prieš metus. Iki tol ji gyveno Fontenė 
su savo motina, bet senutę sučiupo ir sudegino kaip raganą. 
Pakereta turėjo bėgti. Ji pasislėpė pas Zako. Bet Dižone jautėsi 
blogai: jai reikia laisvės, kaimo. Žako turėjo pusbrolį, kuris kaip 
tik neseniai buvo miręs, ir Žako atidavė jai namelį, ir štai mes 
čia. Malenė jai nėra ko bijotis, nebent hercogas sumanytų atvesti 
čia kariuomenę ir sunaikinti visą kaimą. 

- Bet kodėl jis turėtų tą daryti? - paklausė Katrina. - Juk 
ši vieta yra bažnyčios globoje. Maniau, kad ši žemė priklauso 
bažnyčiai. Argi tu man nesakei, kad tvirtovę valdo Sen Sin 
abatija? 

- Taip, žinoma, nors kitas vienuolyno vyresnysis nuoširdžiai 
neigia šį ryšį, - juokdamasis tarė Landri. - Ir ši vieta iš tikro 
yra slėptuvė. Nors ir ne ta prasme, kurią teiki šiam žodžiui, 
greičiau priešingai. Čia niekas neužklysta dėl paprastos priežasties: 
kaime gyvena beveik vieni burtininkai. Visi tą žino. Tad viena 
mažiau ar daugiau - koks skirtumas. Pakeretai čia ramu, tyku, 
o tavo vyras žinojo, ką daro, uždarydamas tave senoje tvirtovėje. 
Geri žmonės nė artyn neina prie tų vietų, nebent kas priverstų. 
Kalbama, kad tvirtovėje vaidenasi, o kaimas - prakeiktas... 

Kol Landri kalbėjo, Sara pripylė didelį kubilą karšto vandens 
ir pastatė jį prieš ugnį. 

- Gana plepėti! - šūktelėjo ji, stumdama Landri prie durų. 
- Eik pasivaikščioti. Vyrai čia nereikalingi. 

Landri atsidusęs užsivilko savo seną odinę striukę, užsikišo 
už juostos durklą ir švilptelėjo Pakeretos šuniui. 

- Gerai, pasivaikščiosiu miške. Gal ką sumedžiosiu. Mėsos 
žiemą visuomet trūksta. 

Jam išėjus, Sara padėjo Katrinai atsikelti ir nusivilkti 
sudriskusius marškinius, paskui pasodino ją į kubilą su šiltu 
vandeniu. Panirusi į vandenį, Katrina patenkinta atsiduso. Gerai 
išsimiegojusi patogioje lovoje, užvis labiau norėjo nusimaudyti. 
Dar niekuomet nesijautė tokia nešvari. Žvelgdama į savo odą 
ir plaukus, jautė gėdą ir pasibjaurėjimą. Dar keletas mėnesių 
tame kalėjime, ir ji būtų pavirtusi baidykle. Katrina mėgaudamasi 


374 


pasinėrė į vandenį, žiūrėdama pro langą, kaip Landri eina miško 
link, o šuo bėga iš paskos. Sara švelniai plovė sužeistas vietas 
ant kaklo ir tepė jas balzamu. Pakereta išėjo kartu su Landri, 
ir Katrina matė, kaip ji švelniai glaudėsi prie jaunuolio peties. 

- Tai Pakereta, - tarė ji Sarai, - Landrio draugužė, kaip 
manai? 

- Ji jo meilužė, ir man atrodo, kad yra beprotiškai jį 
įsimylėjusi. Bet nežinau, ką jis apie ją galvoja. Ar ją myli? 
Sunku pasakyti. 

- Manai, ji iš tiesų ragana? Nepanaši į raganą... 

- Sako, kad tai liga, kurią duktė paveldi iš motinos. Vis 
tiek niekas nepatikės, kad ji ne ragana. 

- O ką tu manai? 

Sara gūžtelėjo pečiais ir išmuilino skudurėlį, kuriuo maudė 
Katriną. Oda pamažu atgavo normalią spalvą, pasiliko tik mėlynės 
ir randai. 

- Nežinau, nedrįsčiau tvirtinti kad ne. Ji, matai, keista 
mergina. Aš dažnai mačiau ją pas Žako - vyrai jos prisibijojo 
- taip ji į juos žiūrėjo. 

Prisiminusi keistas Pakeretos akis, - viena mėlyna, kita ruda,- 
Katrina pamanė, kad čia kažko esama. Tačiau greitai užmiršo 
savo šeimininkę: taip malonu buvo vėl pasijusti švariai! Sara 
padėjo išlipti iš kubilo ir pasodino priešais ugnį apdžiūti. Paskui 
atnešė dar vandens išplauti galvą. Katrina darė ką liepiama, 
paklusni kaip vaikas. Buvo taip malonu atsiduoti įgudusioms 
Saros rankoms, kaip tada, kai ji buvo maža. Purvas ir nuovargis, 
regis, bemat pasitraukė. Ji pasijuto tarsi atgimusi. 

Sugrįžusi Pakereta sustingo ant slenksčio su glėbiu malkų 
rankose, išsižiojusi iš nustebimo. Katrina užsimerkusi sėdėjo ant 
suoliuko prie ugnies ir, regis, snaudė; rausvi atšvaitai krito ant 
jos kūno, susupto į baltą paklodę, matėsi tik nuogos grakščios 
kojos ir puikūs pečiai. Sara stovėjo jai už nugaros, šukuodama 
tankius auksinius plaukus, dar drėgnus, bet tokius plonus ir 
ilgus, kokių Pakereta nebuvo regėjusi. Ar gali būti, kad būtybė, 
dar vakar atrodžiusi pasigailėtina, krauju apsitaškiusi elgeta, 
pavirto šita nuostabia gražuole? 

- Būk gera, uždaryk duris, - tarė jai Sara. - Šalta. 

Pakereta paklusniai užtrenkė duris, bet jos akys negerai 
prisimerkė, ir Sara pastebėjo, kaip ji žiūrėjo į Katriną. Staiga 
nušvitęs Katrinos grožis Pakeretą paveikė kaip rimbo kirtis. Sara 
pajuto , kad merginos širdį graužia pavydas. Ji nutarė pernelyg 
nepasitikėti Pakereta ir slapta ją sekti. 

Tą vakarą Landri grįžo vėlai, visas kruvinas, nešinąs jaunu 
šernu, kurį nudūrė durklu. Jis buvo baisiai nuvargęs, nors ir 
labai patenkintas. Bet pamatęs Katriną, vėl gaivią ir Žavią, su 
kuklia mėlynos vilnos Pakeretos suknele, labai nudžiugo. Apkabino 
ją per liemenį ir pakėlė aukštyn. 

- Taip jau geriau! - sušuko jis - Kokia tu graži, mano 
Keti, pati puikiausia mergina pasaulyje! Tik per daug sulysusi... 
bet tai pataisoma... 

Jis pabučiavo ją į abu skruostus ir pastatė ant žemės. Paskui 
atsisuko į Pakeretą. 

- Aš alkanas, - tarė jis. 

- Sriuba išvirta. 

Merginos balsas buvo ramus, kaip lygus tvenkinio paviršius 
prie malūno, bet Sara pastebėjo pykčio žiburėlius jos akyse, kai 
Landri apkabino Katriną. Buvo aišku, kad mergina pavyduliavo, 
ir Sara abejojo, ar iš to bus kas gero. 

Po vakarienės įvyko “karo taryba“. Tvirtovėje kol kas visai 
nesimatė jokių gyvybės žymių; atrodė mažai tikėtina, kad jau 
aptikti du lavonai. Bet greitai turėjo grįžti Garenas, ir būtų 
neatsargų statyti Katriną į pavojų: kas nors iš kaimo gyventojų 
galėjo paskųsti, kad ji gyvena pas Pakeretą. 

- Geriausia būtų duoti žinią monsinjorui Pilypui, - tarė Landri. 
- Bet tam reikia laiko. Jis dabar Paryžiuje. 

- O mesiras de Rusė? - paklausė Katrina. - Argi jis ne 
Dižone? 

- Manau, taip, bet jis negalės tau daug pagelbėti. Patinka 
tau ar ne, bet Garenas tebėra tavo vyras. Jis turi į tave visas 
teises, ir niekas, netgi gvardiečių kapitonas, negalės sutrukdyti 
jam vėl tave pasiimti. Hercogas - vienintelis žmogus, kurio 
Garenas neišdrįs nepaklausyti. Rytoj išvykstu į Paryžių... 

Buvo aišku, kad tai protingiausias sprendimas, bet Katrinai 
buvo neramu: Landri išvyks! Kol jaunuolis buvo su ja, ji nieko 

nebijojo. Jis buvo stiprus, narsus, linksmas! Visai kaip ankstesnysis 
Landri, kurį ji kažkada pažinojo. 

- Kodėl negalėtume palaukti čia, kol sugrįš hercogas? Galbūt 
jis neilgam išvykęs? 

- Negali žinoti, - tarė Landri. - Turėsiu keliauti ir surasti 
hercogą Paryžiuje. Tuomet jis galės pasirūpinti tavo saugumu, 
ir tai sutrukdys Garenui padaryti tau ką nors blogo. Jeigu 
nebūtum... tokioje padėtyje, pasiimčiau tave kartu, bet kelionė 
į Paryžių ilga, o keliai nesaugūs. Vienam man nieko neatsitiks, 
ir aš greičiau sugrįšiu. Na, prašau, nusišypsok. Tu puikiai Žinai, 
kad rūpinuosi tavim labiau už viską pasaulyje! 

Pastaruosius žodžius jis ištarė taip jausmingai, kad Sara 
nejučiomis žvilgtelėjo į Pakeretą. Ši rinko nuo stalo nešvarius 
indus; jos veidas buvo abejingas kaip akmuo. 

- Aš suruošiu tave į kelionę, - tarė ji nežiūrėdama į Landri. 


Tą naktį Sara (ji miegojo su Katrina lovoje, kurią joms 
didžiadvasiškai užleido Pakereta) staiga nubudo; ją pažadino tas 
šeštasis pojūtis, kuris būdingas klajoklių gentims. Ugnis buvo 
užgesusi ir namas skendėjo tamsoje, bet čigonė veikiau pajuto, 
negu pamatė, kad kažkas stovi prie lovos. Ji sulaikė kvėpavimą; 
Pakereta turėjo miegoti mansardoje virš jų, o Landri - tvarte 
su ožkomis ir savo arkliu. Toje lovos pusėje, kur miegojo 
Katrina, pasigirdo silpnas šnaresys. Sara galėjo prisiekti, kad ten 
kažkas yra. Ji jau buvo bešokanti iš lovos uždegti žvakės, bet 
tuo metu pasigirdo tylūs žingsniai, aiškiai girdėjosi, kad kažkas 
eina prie durų. Durys be garso atsidarė ir Sara pamatė moters 
siluetą. Paskui duris skubiai užtrenkė. Sara nelaukė. Ji užsimovė 
kojines ir batus, užsimetė skarą ir tyliai, kad nepažadintų Katrinos, 
išėjo paskui. Kaip tik tuo metu nuo vištidės pusės pasirodė 
Pakereta, ji kažką nešėsi po savo plačiu juodu apsiaustu. Sara 
vos spėjo pasislėpti šešėlyje. Burtininkė greitai ėjo miško link, 
kuris buvo už namo. Paėjėjusi tolėliau nuo namo, sustojo, 
užsidegė lempą ir nuskubėjo gilyn į mišką. Jos elgesys buvo 
toks keistas, kad Sara nusekė iš paskos. Kam prireikė Pakeretai 
išeiti iš namų tokią tamsią naktį? 

Sutemus atšilo, sniegas ant žemės ir medžių šakų tirpo. 
Pakereta žengė sparčiai. Sara turėjo skubėti, kad neatsiliktų. 
Lempos šviesa, mirguliuojanti priekyje tarp medžių, rodė jai 
kelią. Mergina skubėjo vos matomu takeliu, lenkiančiu nuokalnę, 
pro didžiulius šlapius akmenis, mišku apaugusios kalno viršūnės 
link. Netikėtai lempos šviesa išnyko taip staiga, tarsi kiaurai 
žemę prasmego. Sara trumpam stabtelėjo, sutrikusi nepermatomoje 
tamsoje. Paskui nuėjo ton vieton, kur užgeso lempa. Pamažu 
jos akys apsiprato su tamsa, ir ji nesunkiai rado kelią. Greitai 
susivokė, kur pradingo šviesa. Keliukas ėjo palei masyvią uolą, 
kurioje buvo plyšys, toks siauras, kad pro jį vargiai galėjo pralįsti 
žmogus. Sara neabejojo, kad Pakereta pasislėpti galėjo tik tame 
plyšyje; minutę pasiklausė, ir jai pasirodė, kad išgirdo prislopintus 
balsus.  Pasigailėjo, kad nepasiėmė jokio ginklo, bet drąsiai 
įsispraudė į plyšį ir pradėjo atsargiai žengti palei siaurą angą, 
kuri vedė į patį uolos centrą. Netrukus anga praplatėjo, tamsą 
perskrodė pilka šviesa, o balsai suskambėjo garsiau. Keistos 
maldos sklido kažkur iš žemės gelmių, iš tolimojo to keisto 
koridoriaus galo. Sara nuskubėjo pirmyn jau tvirtesniu žingsniu, 
nes kelias buvo apšviestas. Tunelis leidosi vis gilyn, žemė po 
kojomis buvo drėgna ir slidi, o oras šiltesnis. Paskui tunelis 
staigiai pasisuko, ir Sara atsidūrė priešais ryškiai apšviestą angą, 
pusiau užtvertą nugriuvusios uolos; greta rado akmenį, už kurio 
pasislėpė, norėdama pažiūrėti, kas ten vyksta. 

Tai, ką išvydo, privertė ją skubiai persižegnoti. Anga uoloje 
vedė į didelę olą, kur kūrenosi ugnis. Ten matėsi kažkas 
panašaus į uoloje iškaltą altorių, ant kurio stovėjo negrabiai 
nutašyta medinė statula, vaizduojanti vyrišką būtybę su Ožio 
galva; tarpuragyje degė trys juodos vaško žvakės. Tuzinas įvairaus 
amžiaus vyrų ir moterų valstietiškais drabužiais pusračiu sėdėjo 
parietę kojas abipus stabo. Jie nejudėjo, ir Sara būtų galėjusi 
palaikyti juos statulomis, jeigu ne daina. Senis ilgais kaip moters 
pilkais plaukais stovėjo priešais išsišiepusį stabą. Jis pasilenkė 
prie Pakeretos, susikišęs rankas į ilgo, juodo apsiausto, papuošto 
kabalistiniais simboliais, rankoves. Mergina atsismaukė gobtuvą ir 
klūpėjo priešais jį vienplaukė. Ji kažką jam kalbėjo, 0 jis 
atsakinėjo, bet Sara buvo per toli ir negirdėjo, apie ką jie 

šnekėjosi. Ji pamanė netyčia pakliuvusi į Maleno raganų sueigą 
slaptoje šventykloje, kur jos garbino savo Viešpatį šėtoną. 

Staiga Sara pamatė, kaip Pakereta seniui kažką padavė. Tai 
buvo auksinių plaukų sruoga, ir Sara suprato, kad jie turbūt 
Katrinos. Ragana nukirpo juos naktį. 

Senis perskyrė sruogą į dvi dalis: vieną paslėpė kažkur savo 
drabužių klostėse, o kitą sudegino ir kruopščiai surinko pelenus. 
Tuomet Pakereta padavė jam juodą viščiuką (štai ko ji ėjo į 
vištidę). Burtininkas padėjo viščiuką ant altoriaus ir vienu peilio 
kirčiu nukirto jam galvą. Iš kaklo plūstelėjusį kraują jis suleido 
į medinį indą, dalį sumaišė su sudegintų plaukų pelenais, tuomet 
pridėjo į mišinį truputį miltų ir pakėlė tą šlykštų pyragėlį prie: 
išsišiepusios stabo burnos. 

Pakereta parkrito veidu į žemę, 0 raganų choras ritmingai 
siūbuodamas giedojo vis garsiau. Sara pasipurtė, norėdama 
nusikratyti nevalingai ją apėmusio negero jausmo. Ji suprato, 
kad Pakereta prašosi galingesnių jėgų pagalbos, negu jos pačios 
burtai. 

Senis baigė užkeikimus ir atsisuko į Pakeretą. Pamirkęs pirštą 
į juodojo viščiuko kraują, ant jos kaktos nubrėžė kryžių. Paskui 
pasilenkė, pabučiavo į lūpas ir padavė jai maišelį su kažkokiais 
milteliais. Jis sušnibždėjo kažką jai į ausį ir parodė į išėjimą. 

Tas mostas įspėjo Sarą: Pakereta rengiasi išeiti. Reikia sprukti, 
kol dar niekas jos nepastebėjo. Sara kiek įkerta pasileido prie 
išėjimo, atsitrenkdama į akmens sienas. Išbėgusi iš uolos, pasijuto 
daug geriau. Neklystantis instinktas Žmogaus, gimusio ir užaugusio 
gamtos prieglobstyje, išvedė ją tiesiai į takelį, ir ji nuskubėjo 
juo norėdama pasiekti namus anksčiau už Pakeretą. Pagaliau 
miškas pasibaigė, priekyje matėsi namai. Buvo labai tylu. Katrina 
ramiai tebemiegojo. Sara nusirengė ir įsmuko į lovą. Pajutusi 
šalia savęs šaltą kūną, Katrina beveik prabudo. Ji kažką neaiškiai 
sumurmėjo, apsisuko ant kito šono ir vėl užmigo. Netrukus 
parėjo ir Pakereta. Šį kartą Sara budėjo, jos akys įsitempusios 
žvelgė į tamsą. Išgirdo girgždant laiptus, kuriais Pakereta lipo 
ant aukšto. Po kurio laiko mažasis namelis vėl nugrimzdo į 
tamsą, bet Sara niekaip negalėjo užmigti. Tai, ką ji pamatė, 
patvirtino, kad pavyduliaujanti Pakereta niekuo nepasibodės 

norėdama pakenkti Katrinai. Sara netikėjo kaimo burtininkės 
kerais ir nė kiek nesijaudino, kad jie paveiks Katriną. Tiesiog 
reikia būti budriai. Bet ją neramino mažas maišelis, kurį senasis 
burtininkas davė merginai: gal jame nuodai? 

Tačiau netrukus baimė išsisklaidė. Auštant, kai mažojo namelio 
langai ėmė švisti, Sara pamatė, kad Pakereta lipa laiptais žemyn. 
Ji neatkreipė jokio dėmesio į miegančiąsias. Įsibėrė į puodelį 
kvietinių miltų, įsipylė vandens ir padarė plokščius paplotėlius. 
Po to ėmė kepti juos geležinėje keptuvėje su ilga rankena. 
Pusiau prasimerkusi, Sara stebėjo ją ir gerai matė, kaip Pakereta 
subėrė į tešlą miltelius iš maišelio. Kai paplotėliai iškepė, 
Pakereta atpjovė keletą storų bryzų kumpio, pakabinto ant kablio 
kamine, suvyniojo viską į baltą skarelę ir įkišo ryšulį į kelionmaišį, 
kurį turėjo pasiimti Landri. Sara ironiškai nusišypsojo. Vadinasi, 
šie milteliai skirti Landri! Tuomet tai gali būti tik apžavų 
žolelės. Pernelyg švelnūs žvilgsniai, kuriuos jaunuolis svaidė į 
vaikystės draugę, matyt, paakino grėsmingąją meilužę griebtis 
magijos! 

Po poros valandų Landri apkabino tris moteris ir linksmai 
šūktelėjęs “Iki pasimatymo!" įšoko į balną. Iš po žirgo kanopų 
į visas puses ištiško purvas. Katrinai buvo šiek tiek liūdna 
matyti, kaip jis šuoliais pasileido pro juodą, grėsmingą tvirtovę 
ir pranyko iš akių, aplenkęs kalno papėdę. Jis nusinešė visas 
jos viltis. Staiga Katrina suprato, kad beprotiškai nori pamatyti 
Pilypą. Tik su juo gyvenimas rodėsi ir lengvas, ir malonus... 

Sniegą pakeitė lietus, kuris žemę pavertė šlapia buiza, kelius 
- pelkėmis, o šviesą - drėgnu pilku rūku, kabančiu už namelio 
langų it šlapia užuolaida. 

Lauke pliaupte pliaupė, ir žemės gyventojai buvo apimti 
nevilties ir nuobodulio. Trys moterys, likusios po vienu stogu 
(jos neišeidavo iš namų dėl bjauraus oro), sutarė, kad sunku 
ištverti tokį atsiskyrėlišką gyvenimą. Lyti pradėjo beveik iškart 
išjojus Landri; taip griaudėjo, kad, atrodė, atkirs Katriną ir dvi 
jos tarnaites nuo viso pasaulio. Po kelių dienų gyventi pasidarė 
tiesiog nebepakenčiama. 

Sara buvo suirzusi, Pakereta - nekalbi, o Katrina jautėsi 
nelabai smagiai, nors pati nesuprato kodėl. Kai pažvelgdavo į 

langą, akys sustodavo ties pilimi, kurios niūrus siluetas stūksojo 
dangaus fone, - didžiulis, tylus pastatas, slepiantis tarp savo 
sienų dviejų lavonų paslaptį, Tačiau nuo jos pabėgimo ten 
nesimatė jokio judėjimo. Sara visą laiką buvo akyla - ar nesugrįžo 
valstybės iždininkas? Tačiau jis nesirodė. Tvirtovėje nesimatė 
jokių gyvybės ženklų. 

Katrina pamažu atgavo jėgas. Dėl nėštumo jautėsi pavargusi, 
bet pykinimo priepuoliai praėjo baigiantis trečiam mėnesiui, ir 
šiaip jau viskas buvo gerai. Laiką stūmė triūsdama po namus. 
Jai patiko pačiai minkyti tešlą, mokėsi spausti sūrį iš ožkos 
pieno - paprastas darbas, nuo kurio seniai buvo atpratusi 
gyvendama Pergamentininkų gatvėje. 

Maleno gyventojai, atrodo, buvo nematomi. Pirmąsias keturias 
dienas po Landri išvykimo pas Pakeretą išvis niekas neužėjo. 
Žemi kaimiečių nameliai tūnojo po žibančių čerpių stogais arba 
nerūpestingai užklotais šiaudų kūliais. Nesunku buvo įsivaizduoti, 
kaip jaukiai prie ugnies įsitaisę valstiečiai retkarčiais Žvilgčioja 
pro mažutėlius langelius į siautėjančią stichiją. 

Ir visgi penktąją dieną į Pakeretos namelį užėjo vyriškis. 
Pačios šeimininkės tuo metu nebuvo: ji buvo išėjusi į mišką 
žagarų. Prie Židinio skalbusi Sara nusigando, atpažinusi aukštą 
senį, kurį matė miško oloje. Ji nesąmoningai atsistojo tarp svečio 
ir Katrinos, kuri sėdėjo prie akmeninės krosnies šalia židinio ir 
verpė. 

- Ko norite, gerasis žmogau? - paklausė čigonė. 

- Aš Pakeretos draugas. Ar jos nėra? 

Sara mostelėjo į mišką. 

- Ji ten, renka žagarus, bet galite palaukti, jei norite... - 
Jos balsas virptelėjo: pamatė, kad išblukusios mėlynos burtininko 
akys įsmeigtos į Katriną. Senis gūžtelėjo pečiais. 

- Ne, užeisiu kitą kartą. Bet... 

Ant slenksčio jis atsisuko. 

- Galite jai pasakyti, kad Ževrė sugrįžo ir kad atliko, ko 
buvo prašiusi. 

- O ką? - drąsiai paklausė Sara, kuriai vėl sukilo įtarimas. 

Senis neaiškiai mostelėjo. 

- O, nieko svarbaus. Ji supras. Gero jums vakaro. 

- Gero vakaro. 

Kai sugrįžo Pakereta, Sara abejingų veidu persakė senio 
žodžius. Ji pastebėjo, kad mergina nevalingai smarkiai nuraudo, 
ir tai patvirtino Saros nuojautas. Ji prisiminė, kaip senis paslėpė 
savo drabužio klostėse geltonų plaukų sruogą, kurią jam padavė 
Pakereta. Kodėl jis taip padarė? Kokiai nors apeigai? Vargu. 
Ne, kita plaukų sruoga, matyt, buvo skirta kažkam kitam. Bet 
kam? Visą naktį Sara nesudėjo akių, norėdama įspėti mįslę. 
Visgi paryčiais užsnūdo: miegas buvo gilus, kaip bedugnė, kurios 
nepasiekia nei garsas, nei šviesa. Ši būsena truko neilgai, tačiau 
kai prabudo, jau buvo įdienoję. Katrina atsikėlusi pjaustė kopūstus 
sriubai. Pakeretos niekur nesimatė. 

- Kur ji? - paklausė Sara. 

- Kas? Pekereta? Ką tik išėjo. Nesakė kur, bet mačiau 
einančią į kitą kaimo galą. 

Katriną neramino Saros elgesys. Ji buvo kaip nesava, nervinosi, 
jaudinosi. Katrina matė, kad Sara visą laiką apie kažką mąsto. 
Katrina pasiūlė jai puodelį pieno, bet ši atsisakė. 

- Pasakyk pagaliau, kas atsitiko? - neiškentė Katrina. - 
Šokinėji kaip katė ant karštos krosnies. Kas tave neramina? 

Sara neatsakė. Ji įsistebeilijo į šiek tiek pragiedrėjus; dangų. 
Nors ir uždengtas debesų, bet jau nebe tokių tamsių kaip pirma. 
Kai kurie, nušviesti ryto saulės, atrodė švelniai rausvi. Liovėsi 
liję, bet visur telkšojo didžiulės balos, kuriose atsispindėjo dangaus 
spalvos. Staigaus impulso pagauta, Sara užsisiautė skraistę ir 
pasičiupo iš vakaro paruoštą padėklą su duonos kepaliukais. 

- Einu į kaimo kepyklą, - paaiškino Katrinai. - Pakereta 
turėjo nueiti... nesuprantu, kodėl nepasiėmė duonos, jei jau išėjo 
į kaimą. 

Nelaukdama Katrinos klausinėjimų, Sara šoko pro duris ir 
nuskubėjo purvinu keliu. Bendra kepykla stovėjo kaimo viduryje, 
tarp apsilaupiusios bažnytėlės ir senovinio akmeninio kryžiaus, 
kurio laipteliai buvo pažaliavę nuo laiko ir samanų. Iš čia 
atsivėrė vaizdas į kelią, kuris lenkė tvirtovę ir susijungė su kitu 
keliu, vedančiu į vakarus palei Ošo upę. Prie kepyklos jau 
buvo susirinkę keletas moterų, laukiančių savo eilės, kiekviena 
su pintine ant rankos. Visos buvo užsimetusios skraistes ir 

užsidėjusios kykus. Jos mažai tesikalbėjo - trukdė šaltas vėjas - 
ir glaudėsi prie sienos kaip juodi paukščiai. Sara į jas nė 
nežvilgtelėjo. Jos skvarbios akys pastebėjo figūrą su pažįstama 
mėlyna suknele, sustingusią prie kelio, vedančio į tvirtovę. Ką 
veikė Pakereta ant seno romėnų pasienio akmens? Atrodė, ji 
laukė. Tačiau ko? 

Staiga Sara aiktelėjo. Posūkyje pasirodė raitelių būrys. Jų 
buvo apie dvidešimt. Visi vilkėjo odinėmis striukėmis su 
metalinėmis blizgančiomis sagtimis. Priekyje jojo raitelis juodais 
drabužiais - Sarai beprotiškai ėmė daužytis širdis. Tas vyras 
juodais drabužiais, toks aukštas ir lieknas... Sara dar dvejojo, 
bet pamačius, kaip vyras sustojo ir pradėjo šnekėtis su Pakereta, 
o ši mostelėjo jam savo namo pusėn, abejonės išsisklaidė. Tas 
vyras - Garenas. Tai jo pasiuntė prakeiktoji ragana! Nors ir 
troško sučiupti Pakeretą ir užtvoti jai kaip reikiant už šlykščią 
išdavystę, Sara negaišo nė sekundės. Palikusi neiškeptą duoną 
prie šulinio, puolė namo. Plati skraistė plaikstėsi už jos nugaros 
kaip didžiuliai juodi sparnai. Katrina ramiai maišė sriubą, kai 
įlėkė uždususi išblyškusi Sara. 

- Na, kas atsitiko? - paklausė Katrina. 

Nieko netarusi, Sara nuplėšė nuo kobinio apsiaustą, užmetė 
jį Katrinai ant pečių ir ištempė ją iš namų pro mažas dureles 
į tvartą. 

- Reikia bėgti! - išpyškino ji. - Garenas... joja čionai. Turbūt 
Pakereta paskundė... Ji veda jį čia! 

Katrina taip išsigando, kad jai pakirto kojas. 

- Bėgti? Bet kur? - sudejavo gailiai, su siaubu įsivaizduodama, 
kas jos laukia, jeigu vėl paklius į Gareno rankas. Akyse 
šmėkštelėjo baisūs vaizdai: kambarys tvirtovėje, kur buvo įkalinta, 
šiaudų gultas, grandinė, geležinis antkaklis, dviejų pabaisų lavonai... 

- Dabar ne metas alpėti, - subarė Sara, - reikia bėgti, girdi? 
Negalima gaišti nė minutės. Į mišką, bėgam! 

Ji sučiupo Katriną už rankos ir nusitempė paskui save, 
bijodama net pažvelgti į kelią. Baimė suteikė Katrinai stiprybės. 
Netrukus jos pasiekė miško laukymę ir pasislėpė tarp medžių. 
Nesusimąstydama Sara pasirinko takelį, kuriuo vakar naktį ji 
sekė paskui Pakeretą. Tikėjosi surasti slaptąją olą: buvo tikra, 

kad ten Pakereta tikrai neišdrįs atvesti Gareno ir jo Žmonių, 
- pabijos baisios bausmės, kurios, be abejonės, nusipelnys, jeigu 
jie aptiks medinį stabą su ožio galva. Kad ir kas nutiktų, reikia 
nusigauti į slėptuvę. Ten jos galės atsikvėpti. 

Bėgdama Katrina pamatė, kad pavojus arčiau, negu ji manė: 
pro medžių kamienus jau matėsi raiteliai šalia Pakeretos namo... 
Ji išgirdo prunkščiant arklius. 

- Greičiau! - sušnibždėjo Sara. - Greičiau! 

Greitai bėgti buvo sunku: takelis kilo aukštyn, o po lietaus 
buvo labai slidu. Kareiviai taip išgąsdino Katriną, kad jos vos 
neištiko paralyžius. Netrukus uolos nuolauža uždengė baisų reginį, 
ir ji ėmė bėgti dvigubai greičiau. Pavojus buvo taip arti, kad 
girdėjosi sargybinių balsai. Pasigirdo Pakeretos šūksmas: 

- Miške!.. Jos turbūt ten pasislėpė! 

Po to kitas balsas - Gareno: 

- Jokite pasiskirstę grupėmis! 

- Tai Pakereta! - sušnypštė Sara. - Sugrįšiu pas ją vieną 
gražią dieną, tuomet pasigailės! Čia reikia pasukti iš takelio - 
regis, pažįstu tą vietą... 

Ji kaip tik pamatė krūvą pilkų akmenų. Jei viską teisingai 
prisimena, tai turėjo būti tie patys, po kuriais slypi ola. Ant 
takelio stovėti buvo pavojinga. Ji privertė Katriną sekti paskui 
ją tarp medžių nukritusiais lapais, ant kurių nelikdavo pėdsakų. 
Tačiau einant tuo keliu, joms teko kabarotis akmenimis, ir 
Katrina labai pailso. Ji paslydo ant samanotos uolos ir nusidrėskė 
kelį. Sukandusi dantis kentėjo, kad nesuriktų. Tučtuojau prie 
jos pribėgo Sara, pakėlė už pažastų ir pastatė ant kojų. 

- Klausyk, - sušnibždėjo Sara, stengdamasi padrąsinti Katriną. 
- Jie jau miške. Ten, viršuje, būsime saugios, bet reikia užlipti! 

Saros raginimai ir baimė, kuri apėmė Katriną išgirdus mišku 
artėjančius kareivius, privertė ją įtempti paskutines jėgas. Reikėjo 
įveikti paskutinę kliūtį - didžiulį akmenį, po kuriuo matėsi anga 
į olą. 

Katrina prigludo prie šlapios uolos, nusitvėrė už gervuogių 
krūmų ir ėmė šliaužti aukštyn - pačiu laiku. Tarp medžių šakų 
jau šmėkščiojo švytintys kareivių šalmai. Sara įstūmė Katriną 
į tunelį, vedantį gilyn į požeminę olą, o paskui šaka užlygino 

visus pėdsakus, įsispaudusius drėgnoje žemėje. Tunelyje nebuvo 
labai tamsu. Pro plyšius viršuje sklido pakankamai šviesos, ir 
moterys galėjo eiti tolyn po žeme. Jos laimingai pasiekė didžiąją 
olą. Skliautuotose lubose žiojėjo skylė, apaugusi gervuogėmis, 
tad ola buvo šiek tiek apšviesta. 

Kai akys apsiprato su prieblanda, viskas išryškėjo. Katrinos 
žvilgsnis užkliuvo už medinio stabo, ir Sara vos suspėjo užspausti 
jai burną ranka, kad toji nesuriktų. 

- Tyliau! - sušnibždėjo ji. - Jie netoli. Tiesa, nemanau, kad 
Pakereta išdrįstų juos atvesti čia. Tai per daug rizikinga... 

Katrina apžiūrinėjo šlykštų piktą dievuką, jos akys išsiplėtė 
iš siaubo. Pirmą kartą išvydo tokią pabaisą, ir sunku pasakyti, 
kas išgąsdino labiau - stabas ar persekiotojai. 

- Kas tai? - paklausė ji drebančia ranka rodydama į statulą. 


- Šėtonas! - atsakė Sara. - O ši ola - Maleno raganų 
susirinkimo vieta. Vakar naktį aš pasekiau mūsų draugę Pakeretą. 
Tyliau! Girdžiu žingsnius... Jie turbūt visai arti. 

Iš tikrųjų kareiviai, matyt, buvo visai netoliese. Tačiau bėglėms 
sunku buvo suprasti, kur jie yra. Tai atrodė, kad jie visai šalia, 
tai - kad toli. Sara ir Katrina prisiglaudė viena prie kitos, 
sulaikiusios kvėpavimą. Katrina girdėjo, kaip daužosi jos širdis: 
ji plakė taip garsiai, tarsi dūžtančios bangos į krantą. 

- Jei jis vėl mane sučiups, aš nusižudysiu, Sara... Prisiekiu, 
nusižudysiu, - sušnibždėjo ji apimta tokios nevilties, kad Sara 
ramindama suspaudė jai ranką. Sara jautė, kokia įsitempusi jos 
draugė. Ji baiminosi, kad Katrina neištvers ir užstaugs kaip į 
kampą užspeistas žvėris, jeigu joms teks čia pratūnoti ilgesnį 
laiką. Pati Sara irgi vos ne vos laikėsi nesurikusi: iš už medinės 
statulos išniro juoda figūra. 


- Nestovėkite ten, - pasigirdo ramus balsas. - Eime su manimi. 

Žmogaus veido tamsoje nesimatė. 

Dvi moterys buvo tokios nusigandusios; kad neįstengė ištarti 
nė žodžio. Bet kai žmogus priėjo arčiau ir Sara pamatė jo 
veidą, ji nevalingai atšlijo - tai buvo vyriausiasis burtininkas 
Ževrė. Jis, matyt, suprato, ką ji jaučia ir, palingavęs galvą, 
paėmė čigonę už rankos. 

- Nebijok! Gali manimi pasitikėti: Ževrė niekuomet neišdavė 
to, kuris ieškojo prieglobsčio po jo stogu. 

- Galbūt, - šaltai tarė Sara staiga susitvardžiusi. - Bet 
pirmiausia norėčiau žinoti, ką padarėte su plaukų sruoga, kurią 
vakar vakare jums davė Pakereta. Su ta, kurią paslėpėte drabužio 
klostėse. 

- Mano sūnėnas nugabeno ją į Dižoną. Ją atidavė sinjorui 
de Brazi, kaip įrodymą, kad jo žmona slapstosi kaime, - ramiai 
atsakė jis. . 

- Ir jūs drįstate tai prisipažinti! - pasipiktinusi sušuko Sara. 
- Manot, kad būsiu tokia neatsargi ir patikėsiu jums savo ir 
mano šeimininkės gyvybę? 

- Neturite pasirinkimo. Be to, padėtis dabar pasikeitė. Pakereta 
manė galinti paniekinti šventus svetingumo įstatymus ir išduoti 
svečią, ieškantį prieglobsčio po jos stogu. Ji manęs prašė pagalbos 
nugalėti jos priešą, ir aš padėjau. Tačiau dabar jūs mano 
namuose ir prašote užtarimo, juk aš čia gyvenu. Padarysiu viską, 
ką galiu, kad išgelbėčiau jus. Ar einate? Pakereta jūsų taip 
stipriai neapkenčia, kad ryšis atvesti kareivius čia. 

Katrina klausėsi Saros ir senio pokalbio, daug ko nesuprasdama, 
bet čia įsikišo. 

- Reikia eiti su juo! Nebus blogiau, negu vėl pakliūti į 
Gareno rankas! 

- O jeigu išduos? 

Katrina pažvelgė į Ževrė akis ir, matyt, nusiramino, nes jos 
balsas dabar nuskambėjo ryžtingai: 

- Neišduos. Tikiu juo. Mano gyvybė ar mirtis jo amžiaus 
žmogui neturi reikšmės, ypač tokiam, pasirinkusiam vienatvę 
gamtos prieglobstyje. 

- Dėkui, jaunoji moterie. Tu išmintinga, - rimtai tarė Ževrė. 

Jis nusivedė moteris už statulos, kur buvo dar vienas praėjimas 
- ilgas, siauras tunelis, vedantis į kitą olą, kurioje, pasirodo, 
jis gyveno. Tai buvo keistas, šykščiai apstatytas būstas: šiaudų 
čiužinys, keletas kėdžių prie visokiu šlamštu apversto stalo, krūva 
apdulkėjusių knygų kampe, šalia įkaitusios krosnelės.Toje landynėje 
tvyrojo keistas dūmų kvapas, sumišęs su sieros garais; šviesą 

skleidė tik krosnelės ugnis ir plyšiai uoloje. Ževrė pasodino 
savo viešnias ir pripylė dvi lėkštes tirštos sriubos iš katiliuko. 

- Valgykite! - paliepė jis“ - Paskui galėsite pailsėti, kol 
sutems. Tuomet nuvesiu jus iš  Maleno slaptu keliu į tokią 
vietą, kur kareiviai jūsų neras. 

Katrina sugriebė ranką, pastačiusią priešais ją lėkštę sriubos. 

- Ar galėsiu kada nors atsidėkoti jums už tai, ką padarėte? 

Senis blankiai nusišypsojo. 

- Jeigu užgesinsite ugnį, kai hercogui šaus į galvą iškepti 
mane gyvą! Tačiau aš viliuosi užbaigti savo dienas čia, motinos 
žemės prieglobstyje... Valgyk, mažyle, o paskui pamiegok. Tau 
reikia ir vieno, ir kito. 

Katrinai nieko daugiau ir nereikėjo. Išvalgiusi sriubą, ji išsitiesė 
ant šiaudinio čiužinio ir tučtuojau užmigo. Ževrė atsisuko į 
Sarą. 

- O tu? Ar nenori numigti? Ar manimi nepasitiki? 

- Pasitikiu, - taikiai atsakė Sara, - bet negaliu miegoti. 
Pasikalbėkime, jei neturi ko veikti. 

Kai atėjo naktis ir patekėjo mėnulis, Ževrė pažadino Katriną, 
pripylė visiems po lėkštę sriubos. Po to užsigobė juodą apsiaustą, 
pasiėmė tvirtą lazdą ir užgesino ugnį. 

- Eime, jau metas. 

Ilgam Katrinai įsiminė ta nakties kelionė per seną mišką. Ji 
nebebijojo. Miškas buvo toks taikus! Pro šakas matėsi mėnulis, 
skleidžiantis melsvą šviesą. Miške viešpatavo kerinti tyla. Aukšti 
medžiai buvo panašūs į paslaptingos bažnyčios kolonas, o iš 
tamsių šešėlių vis atsklisdavo medžiojančio žvėries riksmas arba 
paukščio sparnų šnaresys. Miškakirčio kirvis dar nebuvo palietęs 
to pirmykščio miško, jis tebebuvo išsaugojęs savo laukinį žavesį. 
Didžiuliai ąžuolai augo pramaišiui su juodomis pušimis; tai šen, 
tai ten iš žemės kyšojo uolos, apžėlusios gervuogynais ir 
samanomis. Retkarčiais pasigirsdavo upelio čiurlenimas, bet tyla 
buvo tokia nuostabi, tokia raminanti, kad Katrina stengėsi 
nekvėpuoti, nenorėdama jos sutrikdyti. 

Ji ėjo paskui Ževrė, kuris slinko pirmyn sunkia, vienoda 
eisena valstiečio, tausojančio jėgas. Sara ėjo paskutinė. Katrina 
prisiminė, kad ji net nepaklausė Ževrė, kur jis jas veda. Visa 

tai tuo metu atrodė nesvarbu. Svarbiausia - būti laisvai ir jaustis 
saugiai. Katrina būtų valandų valandas taip ėjusi paskui Zevrė. 
Jis žengė nesustodamas, tiesiai, nekreipdamas dėmesio yra takelis 
ar ne. Atrodė, pažįsta kiekvieną medį, kiekvieną akmenį. Kartais 
jų kelią perkirsdavo elnias ar šernas. Zvėrys akimirkai sustingdavo, 
tarsi atpažindami senį. Tarp miško gyvūnų jis atrodė panašus į 
piemenį savo bandoje. 

Kiekviena savo esybės ląstele Katrina jautė pavasarį 
bundančioje gamtoje. Pavasario artėjimą juto juo aštriau, kad 
pati laukėsi kūdikio. Gyvybės tvinksniai pulsavo šlapios žolės 
kvape, išburkusiuose pumpuruose ant juodų šakų bei Žvėrių, 
ieškančių savo draugės, riksmuose. 

Aušra Katriną ir jos palydovus pasitiko ant riaumojančios 
upės kranto. Dideli pilki bangų skalaujami akmenys, sudėlioti 
lygiais tarpais, ženklino brastą. 

- Tai Siuzonas, - tarė Ževrė, lazda rodydamas į upę. - Čia 
jus paliksiu. Perėjusios brastą, traukite tiesiai šiaurėn. Maždaug 
už dviejų mylių yra Sen Sin abatija, ten rasite prieglobstį pas 
priorą mesirą Žaną de Blezi. Jis geras ir gailestingas, priims 
jus širdingai. 

Šis pasiūlymas, regis, nelabai pradžiugino  Katriną. Ji 
paprieštaravo, kad būtent Sen Sin abatas yra Maleno pilies 
šeimininkas, ir jis leido Garenui ją ten įkalinti. Bet Zevrė 
atmetė tą pastabą. 

- Esu įsitikinęs, kad mesiras Žanas nežinojo, kaip ponas 
valstybės iždininkas rengiasi pasinaudoti jo nuosavybe. Tikriausiai 
Garenas sugalvojo kokį nors asmeninį pretekstą prašydamas pilies. 
Nebijokite eiti į Sen Sin. Net jei būtumėt mirtinas jo šeimos 
priešas, Žanas de Blezi priimtų jus nedvejodamas. Jo akimis, 
kiekvienas bėglys, suklupęs prie jo bažnyčios slenksčio, pasiųstas 
Dievo, ir net pats hercogas neišdrįstų priversti jį išduoti svečią. 
Jums negalima keliauti keliais, jums reikia saugios priebėgos. 
Katrina svarstė. Ilgas ėjimas ją nuvargino: jie įveikė daugiau 
kaip dvi mylias, ir kelias buvo sunkus. Pamažėl jos veidas 
pragiedrėjo. Ji prisiminė, kad Žanas de Blezi - Ermengardos 
pusbrolis, ir tai ją nuramino. Be to, Ževrė, žinoma, buvo teisus 
sakydamas, kad jai negalima ilgai klajoti. Kas nors gali pasielgti 

taip pat kaip Pakereta ir ją išduoti. Garenas turtingas. Jis 
nepašykštės kelių kapšelių aukso, kad sučiuptų ją. Jaunoji moteris 
ištiesė seniui ranką. 

- Jūs teisus. Eisiu į Sen Sin. Bet jeigu kaime pamatysite 
vaikiną žaliais drabužiais, vieną iš hercogo Žmonių... 

- Žinau, - nutraukė ją Ževrė. - Pakeretos meilužis. Aš 
pasakysiu jam, kur jūs. Jis sugrįš jūsų, tiesa? 

- Taip. O dabar noriu jums padėkoti. Dabar neturiu kuo 
atsilyginti, bet galbūt vėliau galėsiu... 

Zevrė nutildė ją rankos mostu. 

- Aš nieko neprašau ir nieko iš jūsų nesitikiu. Padėdamas 
jums, tik ištaisiau tą blogį, kurį Pakereta privertė mane jums 
padaryti. Dabar esame atsiteisę. Linkiu jums laimės... 

Senis nuskubėjo atgal tuo pačiu keliu, kuriuo jie atėjo. 
Katrina ir Sara žiūrėjo, kaip tiesi jo figūra pranyksta tarp 
medžių. 

- Einam, - tarė Sara. 

Ji žengė ant brastos akmenų, kurie vos kyšojo iš putojančio 
vandens. Upę perėjo be nuotykių. Kitame krante moterys užkando 
duonos, kurios jiems davė Ževrė, atsigėrė upės vandens ir 
rengėsi keliauti toliau. Sara nupjovė dvi stiprias šakas ir padarė 
iš jų lazdas, kurių vieną padavė Katrinai. 

- Mums reikia nueiti dar dvi mylias, o kelias nelengvas, - 
tarė ji. 

Žingsniuodamos viena paskui kitą, jos lėtai kopė auštyn iš 
Siuzono upės slėnio Sen Sin link. Tekėjo saulė, aušo pirmas 
saulėtas rytas po pastarųjų apsiniaukusių dienų. Neilgai trukus 
bundanti gamta jau maudėsi auksiniuose saulės spinduliuose. 

Po kelių valandų gilioje dauboje, kur linksmai vinguriavo 
upelis, Sara ir Katrina pamatė pilką Sen Sin abatijos stogą, 
aukštą kvadratinį bokštą, kurį vainikavo abatijos bažnyčios kupolai, 
o žemiau, kaip būrelį viščiukų, besislepiančių po raibos perekšlės 
sparnu, - rudus namelių stogus su baltais dūmų kamuoliais. 

- Atėjome! - sušuko Sara. - Dėkui Dievui! 

Jos ėmė leistis nuokalne žemyn abatijos link, neatplėšdamas 
akių nuo bokšto; darbininkai kaip tik baigė darbą; skambėjo 
varpai, kviesdami vienuolius į pamaldas, aukšti iškilmingi garsai 

aidžiai gaudė tyloje. Nors vidurdienį jos truputį pasiilsėjo, Katrina 
buvo visai išsekusi, beveik nejautė kojų, žengė kaip miegodama; 
gėlė tas vietas, kurios buvo nutrintos suplyšusių Pakeretos batų. 
Tačiau Gareno baimė buvo stipresnė už bet kokį skausmą. Kad 
ir pavargusi, ji beveik skriete skriejo nuo kalno į abatiją, 
svajodama pasislėpti už tų aukštų sienų ir apie šiaudų guolį, 
kur būtų galima atsigulti. 

Po pusvalandžio bėglės sukniubo priešais abatijos geležimi 
kaustytas juodo ąžuolo duris. Kaimo moterys įtartinai dėbčiojo 
į nepažįstamąsias sudraskytais drabužiais, išvargusiais veidais. 
Aplink susispietė minia smalsuolių, kurie sekė paskui jas per 
kaimą. Šiame turtingame nedideliame miestelyje su dailiai 
prižiūrimais sodeliais ir pilnomis vištidėmis nemėgo elgetų. 
Berniūkščiai ėmė rankioti nuo kelio akmenis. Katrina suprato, 
koks pavojus joms gresia. Sara su savo mėlynai juodais plaukais 
ir tamsia oda visai nekėlė valstiečiams pasitikėjimo. 

Baimė, kurią Katrina slopino nuo pat jos pagrobimo momento, 
staiga vėl užliejo lyg banga. Nuleidusi galvą ji prisiglaudė prie 
Saros, kad išvengtų akmenų, kurie jau lėkė jų pusėn. Bėglės 
pakliuvo į spąstus tarp jas apsupusių valstiečių ir uždarų abatijos 
vartų, į kurias jos žvelgė kaip užpjudyti žvėrys. Sarai pasirodė, 
kad viename iš mažų bokšto langelių šmėkštelėjo skusta vienuolio 
galva. Apglėbusi Katriną ir ją pridengdama, ji kimiai šūktelėjo: 

- Priglauskite! Vardan visų šventųjų! 

Dar vienas akmuo nukrito šalia, bet didžiuliai vartai iš lėto 
prasivėrė. Pasirodė niūri vienuolio figūra juodais drabužiais. 
Trečias akmuo, paleistas į moteris, nukrito prie jo kojų. Jis 
pastūmė jį sandalo nosimi ir griežtai pažvelgė į berniūkščius ir 
kaimo moteris, paskui priėjo prie Saros ir tĖS, vis dar 
įsitvėrusias viena kitos. 


- Įeikite! - tarė jis iškilmingai. - Čia jums bus saugu. 


Bet Kartina nebeišlaikė to paskutinio išmėginimo ir neteko 
sąmonės. Ją nunešė į vienuolyno svečių namus. 

Aštuntas skyrius 


Užpuolimas 


Žanas de Blezi, Sen Sin vienuolyno abatas, pasirodė esąs 
toks, kaip nupasakojo Ževrė, tai yra nepaprastai kilnus žmogus. 
Moterys paprašė jo priglausti vienuolyne, ir jis sutiko, neuždavęs 
nė vieno klausimo. Tačiau sužinojęs, kad viena iš moterų, 
apgyvendintų svečių name (abatijos dalis, skirta seniams ir 
ligoniams), nori su juo pasikalbėti, šiek tiek nustebo. Nors ir 
nešiojo skustą tonzūrą ir vienuolišką drabužį iš šiurkščios juodos 
medžiagos, jis niekuomet negalėjo įveikti tam tikros paniekos 
žemesnio sluoksnio žmonėms ir elgetoms, kad ir koks nuolankus 
buvo mazgodamas jiems kojas per Didijį Ketvirtadienį ir 
klūpėdamas dulkėse priešais juos. Tačiau ši moteris pasisakė 
pažįstanti jo pusseserę Ermengardą de Šatovilen, tad jis paliepė 
atvesti ją kitą rytą į bažnyčią, kur žadėjo pasikalbėti po pamaldų. 

Baigiantis pamaldoms, Katrina jau stovėjo atsišliejusi į vieną 
iš antkapinių plokščių, sustatytų palei sieną, ir kantriai laukė. 
Pamačiusi besiartinantį kilmingos išvaizdos jauną vienuolį, 
impozantiško stoto su griežta juoda sutana, virš kurios matėsi 
pailga galva su pilkų plaukų karūna ir plėšraus paukščio profiliu, 
ji atsiklaupė, bet galvos nenulenkė. Abatas stovėjo priešais ją 
susikišęs rankas į rankoves ir susimąstęs žvelgė į dailų veidą, 
apgaubtą sunkių auksinių kasų. 

- Norėjote su manimi pasikalbėti, - tarė jis - Aš jūsų 
paslaugoms. 

- Šventasis tėve, - kreipėsi į jį Katrina. - Esu skolinga jums 
už savo gyvybę. . Vakar atvėrėte vienuolyno vartus dviem 
nelaimingosioms, prieglobsčio ieškančioms moterims. O dabar 
turiu prašyti jūsų pusseserės vardu toliau mums padėti. 

Plonas Žano de Blezi lūpas iškreipė skeptiška šypsena. Kažkas 
buvo ne taip: ši skarmaluota valstietė ir jos teiginys, kad yra 
pažįstama su viena įtakingiausių provincijos moterų, be to, jos 
tartis nepaprastai gera ir maloni išvaizda. 

- Jūs pažįstama su ponia de Šatovilen? - Tai mane stebina. 

- Ji mano draugė, artima draugė. Šventasis tėve, jūs 
nepaklausėte, kas aš ir iš kur. Mano vardas Katrina de Brazi, 
aš buvau amžiną atilsį hercogienės Margaritos freilina. Ten ir 
sutikau Ermengardą. Jeigu dabar matote mane tokią, apdriskusią 
bėglę, tai todėl, kad ką tik ištrūkau iš baisaus kalėjimo, kur 
mane uždarė mano vyras... jūsų pilyje Malene. 

Abatas paniuro. Jis pasilenkė ir padėjo Katrinai atsistoti. 
Pastebėjęs, kad kai kurios kaimo moterys smalsiai dirsčioja jų 
pusėn, nusivedė ją į zakristiją. 

„- Eime, ten galėsime ramiai pasikalbėti. 

Įėjus į nedidelį kambarį, kvepiantį smilkalais, švęstu vandeniu 
ir iškrakmolytais drabužiais, jis parodė jai kėdę, o pats atsisėdo 
ant suolo aukšta atkalte ir jauniems patarnautojams davė ženklą 
išeiti, 

- Papasakokite man savo istoriją. Pirmiausia, kodėl jus uždarė 
Malene? 

Lėtai, kruopščiai rinkdama žodžius, kad nepalaikytų jos beprote, 
Katrina papasakojo savo istoriją  Pasirėmęs ranka, abatas 
nepertraukinėdamas klausėsi. Istorija buvo fantastiška, nepanaši 
į tikrovę, bet žydros moters akys buvo nuoširdžios. 

- Nežinau, ką man dabar daryti, - tarė Katrina, baigusi 
pasakoti. - Mano kaip žmonos pareiga - likti su vyru ir paklusti 
jam. Tačiau tai tolygu savižudybei. Jis mane tiesiog užrakins 
kalėjime, iš kurio niekuomet neištrūksiu. Pats hercogas... 

Abatas greitai uždėjo savo sausą ranką ant Katrinos rankos 
ir nutraukė ją. 

- Nebesakykite nieko, mano vaike. Privalote suprasti, kad aš 
negaliu pritarti jūsų santykiams su hercogu. Turiu prisipažinti, 
jūsų atvejis gana sudėtingas, kad šventikas galėtų pasakyti savo 
nuosprendį. Jūsų vyras turi į jūs šventas teises ir jeigu pareikalaus 
sugrįžti, negalėsiu jam atsakyti. Bet, kita vertus, sakote, kad 
jūsų gyvybei gręsia pavojus, ir prašote prieglobsčio... 

Abatas atsistojęs ėmė lėtai vaikštinėti pirmyn ir atgal baltomis 
akmeninėmis plokštėmis. Katrina sunerimusi žvelgė į jį. 

- Neatiduokite manęs jam, šventasis tėve! Maldauju! Jeigu 
jums gaila nelaimingos moters, neatiduokite manęs (Garenui. 
Prisiminkite, aš laukiuosi kūdikio, 0 jis nori jį nužudyti... 

392 


- Žinau! Paklausykite, aš negaliu nuspręsti per kelias minutes. 
Noriu ramiai visa tai apgalvoti ir išanalizuoti visus įmanomus 
šio sunkaus uždavinio sprendimus. Pranešiu, ką būsiu nusprendęs. 
O kol kas galite čia pasilikti. Pasirūpinsiu, kad jus ir tarnaitę 
atskirtų nuo ligonių ir apgyvendintų kitame kambaryje. 

- Bet, šventasis tėve... - pradėjo Katrina, toli gražu nesijausdama 
rami. | 

Jis mostu sustabdė ją ir parodė į kryžių virš jos galvos. 

- Eikite su Dievu, mano vaike. Jūs esate Dievo valioje. 

Tęsti pokalbio nebuvo prasmės. Katrina ir nemėgino, bet, 
priėjusi prie Saros, buvo kur kas labiau sunerimusi, negu atrodė. 
Jeigu abatas nuspręs, kad jos vieta šalia vyro, tai niekas, ji 
buvo įsitikinusi, negalės išgelbėti jos iš baisios lemties, baisesnės 
už pačią mirtį, Tačiau ar galės šventikas išskirti tai, ką sujungė 
Dievas? Ar galės neišduoti vyrui žmonos? Katrina nebuvo visiškai 
tikra, kad jis patikėjo jos pasakojimu. Abatas nepažinojo jos ir 
neturėjo galimybės sužinoti, ar ji priklauso toms sugedusioms 
moterims, kurių palaidas gyvenimas užtraukia gėdą jų šeimoms, 
ir dažnai tenka griebtis rūsčių priemonių. Ji gailėjosi, kad 
nepaprašė leisti parašyti Ermengardai, kad ši už ją laiduotų. 

Tačiau pasirodė, kad po asketiškais vienuolio bruožais slypėjo 
kur kas subtilesni jausmai, nes kitą vakarą abatijos vartai atsidarė 
suskambėjus skardiems trimitų garsams, ir į abatijos vidinį kiemą 
apsupta dulkių debesies įlėkė raitelių kavalkada. Priekyje ant 
didžiulio balto žirgo, pliaukšėdama rimbu su auksine rankena, 
jojo stambi moteris tamsiai raudonu kostiumu; šokdama nuo 
arklio ji vos nenusisuko sprando. Tai buvo Ermengarda de 
Šatovilen! 

Šūktelėjusi iš džiaugsmo, grafienė puolė į Katrinos glėbį. Ji 
verkė ir juokėsi ir buvo tokia susijaudinusi, kad Sarą apkabino 
taip pat širdingai, kaip ir Katriną. Paskui tarė savo draugei: 

- Mažoji nenaudėle! Kur, velniai rautų, buvai? Aš tiek savaičių 
ėjau iš proto, taip jaudinausi! Prakeikimas! 

- Būčiau dėkingas, jeigu peržengusi mano vienuolyno slenkstį, 
nustotumėt keiktis kaip kareivis, Ermengarda, - pasigirdo ramus 
abato balsas. Jis ką tik buvo priėjęs, kai sužinojo atvykus savo 
pusseserę. - Kai rašiau jums laišką, nežinojau, kad suteiksite 

mums garbę savo apsilankymu. Negaliu neprisipažinti, kad esu 
sužavėtas... 

Didingos vienuolyno viršininko manieros Ermengardai neįkvėpė 
pamaldumo, kaip buvo galima laukti. Ji nusijuokė jam į veidą: 

- Kaip jums ne gėda meluoti? Tokiam vienuoliui, kaip jūs? 
Tai juokinga! Juk žinote, kad nė kiek nesidžiaugiate mano 
pasirodymu. Aš labai triukšminga, užimu daug kambarių ir 
sutrikdau jūsų respektabilų ramų egzistavimą. Tačiau dabar padėtis 
rimta, ir galiu jus įspėti, kad jūsų gyvenimas taps dar neramesnis 
nė nebaigus mūsų pokalbio. 

- Bet kodėl? - paklausė išsigandęs abatas. 

- O todėl, mano drauge, kad jeigu ketinate vargšą kūdikį 
atiduoti tam niekšui, jos vyrui, tai tik per mano lavoną, - tarė 
Ermengarda, ramiai nusimovė kelionines pirštines ir, iš maišelio 
išsitraukusi didelę šilkinę išsiuvinėtą nosinę, energingai nusišluostė 
veidą. - O dabar tegu paduoda pietus. Mirštu iš alkio. Be to, 
turime pasišnekėti su Katrina be pašalinių. 

Tad, savo griežtos pusseserės pastatytas į vietą, Žanas de 
Blezi atsidusęs pasitraukė. Tačiau dar nespėjus jam nueiti iki 
durų, iš vidinio kiemo vedančio į jo apartamentus, Ermengarda 
vėl jį pašaukė: 

- Nepamirškite, pusbroli: jeigu Garenas de Brazi pasirodys 
prie vartų, uždarykite juos ir nejleiskite! 

- Bijau, kad neturiu teisės šitaip pasielgti. 

- Na, šiuo atveju turėsite eiti į kompromisą su savo sąžine. 
Reikia viskam pasirengti ir netgi apginkluoti vienuolius, kad 
atlaikytume ilgą apsiaustį. Leiskite jums priminti, kad teisė suteikti 
prieglobstį nesulaužoma, ir netgi pats karalius privalo šito paisyti. 
O be to, geriausias būdas įsigyti mirtiną priešą Pilypo Burgundiečio 
asmenyje - atiduoti ponią Brazi į jos Žžavingojo vyro rankas. 

- Jūs nepakenčiama, Ermengarda, - atkirto abatas. - Kokia 
apsiaustis! Apie ką čia kalbate! 

„Tai, ką abatas palaikė Ermengardos fantazijomis, greitai ėmė 
pildytis. Kai vakare varpų gausmas pakvietė vienuolius iš lauko 
darbų ir jie išsirikiavo poromis po vienuolyno skliautais sugiedoti 
Viešpaties garbei, kai tarnas su trenksmu užvėrė masyvius abatijos 
vartus, o Ermengarda, Katrina ir Sara buvo pakeliui į koplyčią 

vakarinėms pamaldoms, Sen Sin link šuoliavo grėsminga kavalkada 
ir greitai pasigirdo smūgiai į abatijos vartus. 

Tai buvo iki dantų ginkluota banditų gauja. Jie turėjo ilgas 
ietis, didžiulius palašus ir karo kirvius, jojo ant stambių karo 
žirgų, pripratusių vežti šimtus svarų ginkluotės, neskaitant raitelio. 
Iš grėsmingos išvaizdos nesunku buvo suprasti, kad jie priklauso 
siautėjančioms plėšikų gaujoms, pasirengusioms tarnauti kiekvie- 
nam, kas turi pakankamai ekiu. Visi jie buvo galvažudžiai, 
nepaisantys jokių įstatymų. Jų nusikaltimai atsispindėjo kiekvie- 
name šiurkščių veidų bruože. Odinės striukės su metalinėmis 
plokštelėmis buvo nutaškytos sudžiūvusiu krauju, O stiprūs 
plieniniai šalmai įlenkti ir subraižyti. Tai buvo grėsminga gauja, 
kelianti žmonėms siaubą, ir kai jie prašuoliavo pro Sen Sin, 
gyventojai susislėpė savo namuose, užsibarikadavo ir drebėdami 
ėmė melsti Dievo, kad apgintų nuo įniršusių banditų. Gauja 
pasirodė taip netikėtai, kad žmonės nesuspėjo duoti pavojaus 
signalo ir pasislėpti už abatijos sienų, kaip buvo įprasta anais 
laikais. Gyventojai jau seniai gyveno taikoje išmintingo hercogo 
dėka ir buvo pamiršę, kaip gelbėdavosi anksčiau. Valstiečiai 
išsislapstė už savo siaurų langelių, pro kuriuos stebėjo įsiutusius 
karius, triukšmingai jojančius vakaro prieblandoje. 

Būrio priešakyje jojo du vyrai. Vienas buvo apsirengęs beveik 
taip pat, kaip ir visi plėšikai, bet išdidus veidas ir auksinė 
grandinė ant krūtinės sakė, kad jis yra jų vadeiva. Kitas vyras 
buvo Garenas, kaip visuomet apsirengęs juodai. Su gobtuvu, 
užsmauktu ant akių, su juoda mantija, dengiančia jį nuo kaklo 
iki kojų, jis jojo nesidairydamas į šalis. Tačiau vienuolį vartininką 
išgąsdino du belaisviai ant dviejų priekinių arklių. Sudarkyti vyro 
ir moters kūnai, surakinti grandinėmis, tysojo permesti ant Gareno 
ir, jo palydovo balnų. Ilgi šviesūs moters plaukai buvo kruvini 
ir vos dengė jos nuogą kūną, suraižytą rimbo. Kitos aukos balti 
plaukai ir barzda rodė, kad tai senis. Iš po jo ilgo juodo 
drabužio, sudraskyto į skutus, kyšojo basos kaulėtos kojos su 
įkaitinta geležimi padarytais randais. Abiejų akys buvo išdurtos. 

Vartininko siaubui, baisioji gauja sustojo prie abatijos vartų. 
Vienuolis kiek įkerta nulėkė perspėti abatą, kuris laikė mišias 

koplyčioje. Abatas tučtuojau išėjo iš koplyčios, paskui jį nusekė 
Ermengarda, Katrina ir Sara bei keletas vienuolių. 

Kai jie priėjo prie dantytos sienos nuo pagrindinių vartų 
pusės, Ermengarda staigiai stumtelėjo Katriną atgal, leisdama 
Zanui de Blezi eiti vienam. Jau buvo beveik tamsu, bet kai 
kurie banditai rankoje laikė deglus, kurie metė niūrius atšvaitus 
ant raitelių ir jų nelaimingų belaisvių. 

- Ko jums reikia? - griežtai paklausė abatas. - Ir ką reiškia 
tie ginkluoti vyrai ir nukankinti žmonės? 

- O ką reiškia tie uždaryti vartai, mano garbusis abate? - 
pasigirdo vietoj atsakymo. Katrina, išgirdusi tą balsą, sudrebėjo. 
Tačiau smalsumas nugalėjo baimę: ji ištempė kaklą ir pro plyšį 
sienoje deglo šviesoje išvydo išblyškusį Gareno veidą. Jos Žvilgsnis 
nuslydo žemyn, ant dviejų belaisvių, kuriuos numetė ant žemės 
veikiausiai jau negyvus. Ji juos atpažino, nors veidai ir buvo 
kruvini. Tai buvo Pakereta ir Ževrė! Sara užčiaupė Katrinos 
burną ranka ir smarkiai trūktelėjo ją atgal. Grėsminga tyla 
įsivyravo virš kaimo ir slėnio. Tyloje nuskambėjo ramus abato 
balsas: 

- Mano vartai visada uždaromi nusileidus saulei, - tarė jis. 
- Argi tapote tokiu eretiku, kad užmiršote Dievo namų papročius? 

- Aš jų neužmiršau. Tiesiog noriu įeiti. 

- Kokiu tikslu? Ieškote prieglobsčio. Sunku tuo patikėti, kai 
jus supa ginkluoti žmonės. Žmonės turi palikti ginklus, 
peržengdami Dievo namų slenkstį. Jeigu norite įeiti, Garenai de 
Brazi, turite padaryti tai... vienas! 

Tuomet prašneko de Brazi palydovas. Jo balsas tarsi pjūklas 
rėžė įtemptus Katrinos nervus. 

- Kodėl nenori manęs įsileisti, vienuoli? Aš - Begiu de 
Peružas! 

- Žinau, - ramiai atsakė Žanas de Blezi. - Aš atpažinau 
jus. Zinau, kiek praliejote kraujo: užsmaugtos moterys, negyvi 
vaikai, sudeginti kaimai liudija Aukščiausiajam per daugelį metų 
jūsų padarytas piktadarybes. Jūs - pavojinga šiukšlė, jums nėra 
čia vietos. Meskite savo ginklą, pasibarstykite galvą pelenais ir 
prašykite Dievo atleidimo. Tik tuomet įeisite čia. Pažįstu jūsų 
braižą, žvelgdamas į tuos nelaiminguosius, kuriuos čia atsigabenote. 

Jei norite, kad jus išklausyčiau, leiskite pirmiau mano vienuoliams 
pasirūpinti jais. 

Vietoj atsakymo Begiu de Peružas šlykščiai nusikvatojo. 

- Be reikalo švaistai savo gailestį, vienuoli. Šitie du - šėtono 
garbintojai, be to, išdavikai. Jie nusipelnė būti sudeginti. 

Bet Garenas ėmė netekti kantrybės. Jis pakėlė balsą, pasistiebęs 
balnakilpėse. 

- Gana plepėti, pone abate! Atvykau pareikalauti savo 
žmonos Katrinos de Brazi, kuri pasislėpė jūsų abatijoje. 
Atiduokite ją man, ir mes pasitrauksime. Aš netgi pažadu 
neskausmingai ir greitai pribaigti tuos du niekšus, kurie ją 
slėpė ir atvedė čia. 

- Neskausmingai? - paniekinamai pakartojo abatas. - Gal 
išsikraustėte iš proto, pone iždininke? Manote, jūsų valdovas 
atleis jums, kad susidėjote su tais galvažudžiais? Ir kodėl man 
įsakinėjate tarsi savo tarnui? Jūs, regis, užmiršote, kas aš esu? 
Mano gyslomis teka kur kas kilmingesnis kraujas negu jūsų, be 
to, aš Dievo tarnas, tad keliaukite savo keliu. Jūsų žmona 
atvyko čia vos gyva. Ji prašė prieglobsčio, kuris suteikiamas 
visiems nelaimingiesiems, atėjusiems prie abatijos vartų, ir aš ją 
priglobiau. Iš čia ji išeis tik savo valia. 

Pasibaisėjusi baisiu Pakeretos ir Ževrė likimu, Katrina negalėjo 
nesižavėti oria vienuolyno viršininko ramybe. Jo aukšta liekna 
figūra ryškiai matėsi skaisčiai raudonos liepsnos fone. Jis stovėjo 
ant bedugnės krašto, o įsiutę Gareno, Begiu de Peružo ir jų 
karių veidai atrodė kaip pragaro išperų. Jis buvo panašus į 
juodąjį angelą Paskutiniojo Teismo dieną, pasitinkantį nusidėjėlius 
su išskleistais sparnais, atstumdamas vienus ir sveikindamas kitus. 
- Aš esu Prisikėlimas ir Gyvenimas! - iškilmingai ištarė Sara, 
ir Katrina suprato, kad jos sena draugė jaučia tą patį, ką ir 
ji: O Ermengardos veidas švietė susižavėjimu ir džiaugsmu. Ji 
didžiavosi abatu. Jo balse skambėjo jos senos ir kilmingos šeimos 
intonacijos, be pykčio, bet išdidžiai. 

- Klausykitės atidžiai, Žanai de Blezi, - suriko Garenas: iš 
įniršio jo balsas spiegė falcetu. - Duodu jums laiko iki aušros. 
Mes čia įsikursime ir nieko blogo nepadarysime jūsų kaimui, 
jeigu būsite išmintingas... bet tik iki aušros. Išaušus arba atidarysite 

vartus ir atiduosite man žmoną, arba sulyginsime kaimą su žeme, 
padegsime namus ir pradėsime abatijos apgultį. 

To jau buvo Ermengardai per daug. Ji žengė į priekį - 
deglų šviesoje atrodė grėsmingai. 

- Padegsite kaimą ir pradėsite abatijos apgultį? O kas, jūsų 
manymu, apgins jus nuo Pilypo Burgundiečio pykčio, kai jis 
sužinos jūsų darbelius? Nemanykite, kad paliks ramybėje jūsų 
namus ir pilį, jūsų žemes, o jūsų nuodėmingą galvą - ant pečių. 
Kas ugnimi ir kalaviju užpuola bažnyčią, pasirašo sau mirties 
nuosprendį. 

Garenas garsiai nusikvatojo. 

- Tikėjausi, kad jūs čia, ponia Ermengarda. Išties labai 
rūpinatės savo valdovo meilės reikalais! Tai puikus vaidmuo 
poniai Satovilen - sąvadautoja! 

- Ne blogesnis už mėsininko vaidmenį ponui de Brazi! - 
šaltai atsikirto Ermengarda. - Tačiau užmiršau: juk jūs ne tikras 
de Brazi! Nešulinis mulas niekuomet netaps kovos žirgu! 

Netgi skaisčiai raudonoje deglų šviesoje buvo matyti, kaip 
pažaliavo Gareno veidas. Jo randuotą skruostą sutraukė mėšlungis. 
Nespėjus jam prapliupti prakeiksmais, įsiterpė Begiu de Peružas: 

- Gana šnekų! Girdėjai, ką pasakė Brazi, vienuoli! Arba 
atiduosite mums balandėlę, arba rytoj iš jūsų kaimo beliks sauja 
rūkstančių pelenų, o jūsų vienuolynas pavirs akmenų krūva. Ir 
aš pažadu pats jus pakarti ant jūsų bažnyčios kryžiaus. Štai 
jums mano žodis. O dabar kursimės nakčiai. 

- Palaukit! - sustabdė jį Žanas de Blezi. - Priimu jūsų iššūkį. 
Rytoj auštant pranešiu, ką nuspręsiu. Tačiau dabar turiu atlikti 
vieną reikalą... 

Jis atsitraukė, tyliai pasakė kažką vienuoliui, stovėjusiam šalia 
jo, davė ženklą Ermengardai stovėti vietoje ir ėmė lipti žemyn 
įvijais laiptais. 

- Ką jis ketina daryti? - paklausė Katrina. 

Ermengarda buvo sutrikusi. Ji sunerimusi žvelgė žemyn, į 
grėsmingą gaują, susibūrusią atšlaitėje prie vienuolyno sienų. Be 
abejonės, nerimaudama dėl savo pusbrolio, ji kreipėsi į dešimties 
karių, lydėjusių ją kelionėje į vienuolyną, vadą. Karininkas greitai 
sugrįžo su savo žmonėmis. Apsiginklavę didžiuliais arbaletais, jie 

sustojo palei dantytą sieną su įtemptomis templėmis, pasirengę 
šauti. 

- Regis, žinau, ką sumanė mano pusbrolis, - paaiškino ji 
Katrinai visiškai ramiai. - Todėl ir imuosi atsargumo priemonių. 

Tuo metu apačioje pasigirdo bažnyčios choro giedojimas, po 
to sugirgždėjo vienuolyno vartai. Visos trys moterys persisvėrė 
per sieną. Nė vienas vyras apačioje nežiūrėjo jų pusėn. Regis, 
jie sustingo, išvydę priešais juos atsivėrusį reginį. Trys vienuoliai 
juodais drabužiais žengė pro abatijos vartus ir garsiai giedojo: 
“Libera me de sanguinibus, Deus, Deus 'salutis mea et exultabit 
lingua mea justitiatur tuam!..“* Viduryje ėjęs vienuolis nešė 
didelį ąžuolinį kryžių. Paskui jį su Nukryžiuotuoju rankose, su 
mitra ant galvos, auksu siuvinėtu drabužiu, dengiančiu jį nuo 
galvos iki kojų, žengė abatas. Jis atrodė taip didingai su 
nuostabiais bažnytiniais drabužiais, kad banditai tarsi užkerėti 
vienas paskui kitą ėmė lipti nuo arklių. Kai kurie puolė ant 
kelių. Atrodė, jie suakmenėjo. Abatas su kryžiumi artinosi prie 
jų, praėjo visai pro pat juos, bet jie nė nekrustelėjo. 

Nuo sienos baisiai susijaudinusi Katrina stebėjo, kaip Žanas 
de Blezi pasilenkė prie nelaimingųjų kankinių, kurių kančios dar 
nebuvo pasibaigusios. 

Dabar, nutilus vienuolių giesmei ir banditų šūksmams, girdėjosi 
silpnos jų aimanos. Abatas pakėlė savo ploną ranką ir nubrėžė 
kryžiaus ženklą ant skausmo iškreiptų veidų. Verkdama Katrina 
matė, kaip abato lūpos taria nuodėmių atleidimo žodžius. Po 
to abatas apsisuko ir nuėjo šalin. Pasirodė žmogus su odine 
prijuoste, rankoje laikantis peilį. Ašmenys sublizgėjo ir įsmigo į 
abi širdis. Dejonės nutilo. Mažosios burtininkės ir aukštojo senio 
golgota pasibaigė. | 

"Nepažvelgęs į budelį, Sen Sin vienuolyno abatas lėtai pasuko 
į abatiją. Dideli vartai užsivėrė. Ermengardos lankininkai nuleido 
savo arbaletus. Mirtina tyla nusileido ant tamsos apgaubto kaimo 
ir slėnio, virš kurio pakibo grėsmė. Katrina ir Ermengarda 
sugrįžo į kambarius. Katrina be perstojo verkė, stambios ašaros 
ritosi grafienės skruostais. 


* Pirmieji nuodėmių atleidimo bažnytinės giesmės žodžiai. 

- Jei jie būtų palietę bent plauką ant abato galvos, - tvirtai 
tarė Ermengarda, - neilgai tebūtų gyręsi tuo! Viena iš tų strėlių 
buvo skirta Garenui, kita - Begiu de Peružui. 

Ta naktis Katrinai buvo viena sunkiausių, ji daug verkė. Ją 
apėmė siaubas, suvokus, kokį pavojų užtraukė kaimui ir abatijai. 
Iš nevilties netgi ryžosi pasiduoti, atėjus paskirtai valandai, ir 
visiems laikams nustoti priešintis. Garenas tikriausiai laimės - 
tad kokia tų visų kančių prasmė? Kam nekaltus žmones statyti 
į tokį pavojų? Baisi Ževrė ir Pakeretos mirtis, - juos kankino, 
išdūrė akis, tempė kaip gyvulius, - kėlė jai siaubą ir pasišlykštėjimą. 
Pakereta ją išdavė, taip, bet juk iš pradžių priglaudė ir rūpinosi. 
Pavydas pastūmėjo ją į išdavystę, bet tokios žiaurios bausmės 
nenusipelnė. Katrina nenorėjo matyti liepsnojančių Sen Sin namų. 
Ji buvo įsitikinusi, kad dėl jos neturi būti pralietas kraujas „ir 
ketino sugrįžti pas vyrą. Tiesą sakant, ji buvo taip priblokšta 
pastarųjų įvykių, kad gyvenimas menkai ją betraukė. 

O Ermengarda nenuleido nuo jos akių. Grafienė jautė, kas 
vyksta jaunosios moters širdyje, ir sekiojo paskui ją kaip šešėlis. 
Kai Katrina pagaliau paprašė palikti ją vieną, ši neištvėrė: 

- Brangioji, visa tai liečia ne vien tave. Tikiuosi, nejsižeisi, 
jei pasakysiu, kad dabar tu nesi svarbiausias asmuo. Jeigu 
Garenas būtų taikiai atėjęs prie abatijos vartų, mandagiai 
pasišnekėjęs su mano pusbroliu ir paprašęs atiduoti jo žmoną, 
Žanas nebūtų galėjęs jam atsakyti, būtų turėjęs leisti su tavimi 
pasikalbėti, ir tas pokalbis būtų nulėmęs tolesnius įvykius. Bet 
Garenas atvyksta ginkluotas iki dantų su užkietėjusių banditų 
gauja ir svaido prakeiksmus ir grasinimus. Šito negalime pakęsti. 
Mūsų garbė pastatyta ant kortos. Niekas nenubaustas negali 
grasinti Blezi, ir juo labiau Šatovilenams. 

- Bet kas dabar bus? - sudejavo Katrina, šluostydamasi- ašaras. 

- Tiesą sakant, nežinau. Palauksim - pamatysim. Vienuolyno 
sienos pakankamai tvirtos atlaikyti apgulčiai. Nepastebėjau, kad 
banditai turėtų kokius nors apgulties įnagius, jokių taranų. Todėl 
galime jaustis čia saugios, kol laikys vartai. Tik kaip apginti 
kaimo gyventojus nuo tų šėtonų įniršio... 

- Vienintelis įmanomas būdas, tai man... 

- Nustok vieną ir tą patį kartojusi, - pavargusi tarė 
Ermengarda. - Sakiau, kad privalai likti čia, net jei turėsiu 
užrakinti tave. Leisk abatui pasielgti taip, kaip jam atrodys 
reikalinga. Matei, kaip jis susidorojo su situacija. Šiaip ar taip, 
turėsi pakankamai laiko viską aptarti su Garenu, kai išaus, bet 
tik per sieną. O kol kas nusiramink. Suprantu, kad šiąnakt 
niekas iš mūsų nesudės akių, tad protingiausia bus nueiti į 
koplyčią pasimelsti. Mano nuojauta sako, kad niekas nepasikeis, 
jei ir pasiduosi Garenui, - tie žmonės trokšta kraujo! 

Jos motyvai buvo nenuneigiami, tad Katrina nuleidusi galvą 
nusekė paskui Ermengardą. Eidamos didžiulės, dar nebaigtos 
statyti abatijos bažnyčios link, jos pamatė, kad ten kažkas vyksta. 
Kieme degė didžiuliai laužai, ant kurių kaito milžiniški geležiniai 
kubilai, į kuriuos vienuoliai pylė alyvą ir dervą. Jie traukė šakes 
ir dalgius iš daržinių, plaktukus ir aštrius įrankius iš dirbtuvių. 
Žanas de Blezi buvo tos ruošos centre, sutana užkišta už diržo, 
matėsi ilgaauliai batai su auksiniais pentinais. Prieš įstodamas į 
dvasininkų luomą, jis buvo įšventintas į riterius. Sen Sin vienuolyno 
abatas buvo ypatingas žmogus. Karių giminės, iš kurios jis buvo 
kilęs, kraujas skatino jį imtis veiklos. Jeigu Begiu de Peružas 
ir Garenas de Brazi išdrįs užpulti Dievo namus, tai juos pasitiks 
ugnimi ir kardu! Dievo žmogus pavirto kariu, o jo vienuoliai, 
be abejonės, sužavėti būsimo pavojingo nuotykio, pajvairinsiančio 
jų kasdienybę, entuziastingai pasekė vienuolyno viršininku. Tarp 
šių išblyškusių burgundų nebuvo nė vieno, kuris nebūtų jutęs 
savyję  maištingos tamplieriaus dvasios... Kiemas knibždėte 
knibždėjo skustomis galvomis ir juodomis pasikaišytomis sutanomis, 
apnuoginusiomis jų raumeningas kojas ir dideles pėdas sandaluose. 
Po rytinių pamaldų, - Žanas de Blezi nenorėjo, kad toje 
sumaištyje vienuoliai pamirštų Dievą, - abatas sušaukė karinį 
pasitarimą, kuriame aukštesniesiems vienuolyno asmenims pranešė 
apie tolesnius veiksmus. Suprantama, moterys pasitarime 
nedalyvavo. 

Koplyčioje Katrina atsiklaupė šalia Ermengardos, kuri karštai 
meldėsi, susiėmusi galvą rankomis, ir niekaip negalėjo savo minčių 
nukreipti į Dievą. Ją kankino neįveikiama baimė to, kas turėio 
įvykti. Silpnas triukšmas, besiskverbiantis pro storas bažnyčios 

sienas, dar labiau stiprino jos baimę. Ji žinojo, kad abatija gali 
apsiginti, kad jos sienos tvirtos ir Begiu de Peružui sunku bus 
jas įveikti. Žanas de Blezi buvo ryžtingas, o jo vienuoliai - 
narsūs. Bet ji nerimavo dėl nelaimingų kaimo gyventojų likimo. 
Suprato, kaip jiems buvo baisu jaustis beginkliams prieš tą 
kraujo ištroškusią plėšikų gaują. Jie jau matė, kaip žiauriai 
banditai pasielgė su Ževrė ir Pakereta, ir galėjo įsivaizduoti, 
kas laukia jų. Ir visa tai dėl moters, kuri pabėgo nuo savo 
vyro. Kiek jų, sudegintų ir nužudytų, mirs keikdami jos vardą? 

Staiga Katrina pajuto, kad turi pamatyti, ką veikia banditai. 
Gal jie sulaužė savo žodį ir jau atakuoja kaimą? Niekas nežino, 
kiek galima pasitikėti tokiais žmonėmis. Ji žvilgtelėjo į 
Ermengardą. Grafienė taip karštai meldėsi, kad, atrodė, nieko 
aplink nematė. Ji klūpėjo veidą užsidengusi delnais, paskendusi 
savo mintyse Katrina nepastebimai pasitraukė. Ji ėjo palei navą, 
nenuleisdama akių nuo savo draugės, kuri nė neatsisuko. Bažnyčios 
durys buvo praviros. Katrina išlindo lauk ir pastebėjo, kad prie 
pilies vartų tamsu, nors kieme visur liepsnojo didžiuliai laužai. 
Abatas buvo savo apartamentuose ir rengė abatijos gynimo planą. 
Vienuoliai zujo aplink laužus, vis pildami į kunkuliuojančius 
kubilus alyvą ir degutą. Nuo jų krito fantastiški šešėliai. Niekas 
neatkreipė į ją dėmesio. 

Katrina greitai perėjo kiemą akmeninių laiptų, vedančių į 
bokštą, link, ir ėmė kopti aukštyn. Sienos viršuje nieko nebuvo, 
bet apačioje, kaimo aikštėje, viešpatavo keistas šurmulys. Banditai 
sukūrė keletą laužų ir, sėdėdami apie vieną iš jų, valgė ir gėrė. 
Katrina pamatė Gareną ir Begiu de Peružą, kurie sėdėjo prie 
paties didžiausio laužo ir karštai kalbėjosi. Dauguma banditų 
dirbo, ir kai Katrina pamatė, ką jie daro, tai nejučia šūktelėjo 

iš siaubo. 

Jie sutempė didžiulę krūvą medinių lentų, matyt, iš Sen Sin 
staliaus, ir užkalinėjo miestelio namų duris ir langus, kad niekas 
negalėtų išeiti. Kiti iš kaimo pakraščio nešė glėbius šiaudų ir 
krovė prie namų. Katrinos gyslose sustingo kraujas. Ji labai 
gerai įsivaizdavo, kas atsitiks išaušus, kai abatas atsisakys ją 
atiduoti. Visas kaimas akimirksniu paskęs liepsnose. Nelaimingi 

valstiečiai, užkalti viduje, gyvi sudegs kartu su savo vaikais, 
gyvuliais ir manta. 

Katrina staiga suvokė, kad ji šito neištvers. Jeigu pabėgimas 
nuo Gareno reiškia, jog bus sunaikintas tas taikus kaimelis ir 
žus nekalti žmonės, tai ji niekuomet nebeatgaus ramybės. Žinoma, 
Ermengardos motyvai buvo įtikinantys ir tikriausiai ji buvo teisi 
tvirtindama, kad Katrinos pasidavimas nebūtinai išgelbės kaimą, 
bet Katrina jautė, kad privalo rizikuoti. Net jei numirs kartu 
su kitais, bus visgi geriau. Bent jau negalės niekinti savęs. 
Katrina apsisprendė. Ji nubėgo laiptais žemyn. Anksčiau buvo 
pastebėjusi nedideles dureles šalia abatijos arklidžių.  Durelės 
buvo sienos nišoje ir nelabai matėsi - tikriausiai abatas užmiršo 
jas, kai pastatė Ermengardos šaulius prie visų įėjimų į abatiją. 
Šmurkštelėjusi į šešėlį, kad niekas nepamatytų, Katrina nuskubėjo 
prie arklidžių. Ji buvo tokia susikaupusi, kad nejautė jokios 
baimės. Tai buvo panašu į egzaltaciją, kuri apima auką, aukojamą 
ant pagonių dievų altoriaus. Ji mirs, kad kiti gyventų... 

Katrina apgraibomis susirado duris ir pamatė, kad jų tikrai 
niekas nesaugo, tačiau jos buvo užrakintos sunkiu metaliniu 
skląsčiu, kurį laikė geležiniai kabliai. Nelengva buvo jį ištraukti. 
Katrina pabandė pastumti. Įtempusi visas jėgas stūmė skląstį, ir 
jis iš lėto pajudėjo. Rankos kraujavo, prakaitas žliaugė per veidą, 
bet skląstis nukrito žemėn. Dabar galėjo išeiti išorėn, kur ras 
Gareną, puls jam po kojomis, jeigu reikės, nusižemins, kad 
numaldytų jo įniršį. 

Ji patraukė sunkias duris į save. Bet tuo metu tamsoje išniro 
ranka ir staigiai vėl uždarė duris. 

- Visiems kuo griežčiausiai uždrausta išeiti iš abatijos, - tarė 
ramus balsas. - Tai vienuolyno viršininko įsakymas. 

Priešais ją stovėjo vienuolis su dideliu glėbiu šiaudų. Tikriausiai 
jis buvo arklidėje ir ieškojo, kuo uždegti naują laužą... Tamsoje 
ji įžvelgė kresną neaukštą figūrą skusta galva. Vienuolis ramiai 
padėjo šiaudus ant žemės, pakėlė geležinį skląstį ir įstatė jį į 
vietą. Katrina įsmeigė į jį laukinį žvilgsnį. 

- Prašau, išleiskite mane iš čia! - maldavo ji. - Turiu eiti 
pas tuos žmones. Tai aš jiems reikalinga. Jeigu jie mane gaus, 

nebebus reikalo pulti abatiją, ir kaimas bus išgelbėtas. Negaliu 
leisti, kad tai atsitiktų... 

Bet vienuolis lėtai palingavo galvą. Jo balsas buvo švelnus 
ir ramus: 

- Mano sesuo! Abatas viską daro gerai. Nežinomi Viešpaties 
keliai! Jeigu jis nori, kad mes visi rytoj žūtume, vadinasi, taip 
reikia. Aš esu davęs paklusnumo įžadus, ir jeigu ponas abatas 
įsako, nuolankiai paklūstu. Einam, mano vaike... 

Viena ranka suėmęs šiaudus, kitą ištiesė Katrinai ir nusivedė 
ją kartu. Beprasmiška buvo jo maldauti - vienuolis buvo 
neperkalbamas. Jie nuėjo prie laužų. Tuo metu Ermengarda 
išlėkė iš bažnyčios smarkiai susijaudinusi. Pamačiusi  Katriną, 
pribėgo prie jos. 

- Kur buvai? Mirtinai persigandau... 

- Sulaikiau ją, beketinančią išeiti pro duris prie arklidžių, - 
tarė vienuolis. - Ji norėjo pasiduoti. Tačiau abatas uždraudė 
bet kam išeiti, todėl aš ją parsivedžiau. Galiu dabar palikti ją 
su jumis? 

- Žinoma, šventasis tėve! Pažadu, kad daugiau ji nebepaspruks 
nuo manęs. 

Ermengarda buvo perpykusi. Ji nenorėjo girdėti jokių 
verkiančios Katrinos pasiaiškinimų ir nutempė ją į svečių namus, 
kur be jokių šnekų užrakino savo kambaryje. 

- Dabar būsiu rami, - tarė ji. - Liksi čia. 

Katrina parkrito ant lovos visiškai išsekusi, raudodama, bet 
tai nė kiek nesuminkštino jos sergėtojos, kuri susimąsčiusi žvelgė 
į ją, susidėjusi ant krūtinės rankas. 

Taip praėjo naktis. 

Kai ėmė brėkšti ir blyški šviesa pasidabravo abatijos pastatus, 
Katrina ir Ermengarda išėjo iš savo kambarių ir pamatė, kad 
vakarykštė taiki apystova visiškai pasikeitusi. Palei sienas šmėžavo 
vienuoliai, stebėdami rūkstančius kubilus, iš kurių kylantys kvapai 
nuodijo gaivų ryto orą. Kiti kurstė didžiulius kieme sukurtus 
laužus arba galando pjautuvus ir šakes. Treti nešiojo akmenis 
iš bažnyčios priestato. Tarp jų, susidėjęs už nugaros rankas, 
vaikštinėjo abatas kaip generolas, tikrinantis savo kariuomenę. 

Pasirodžius moterims, jis iškart priėjo prie jų. 

Jums reikia grįžti į bažnyčią, ten bus saugiau. Dabar užlipsiu 
ant sienos ir pažiūrėsiu, ką daro mūsų priešai. 

- Aš eisiu su jumis! - sušuko Katrina. - Nėra jokios prasmės 
slėptis. Jeigu neleidžiate man pasiduoti, tai bent leiskite pasikalbėti 
su savo vyru. Galbūt įtikinsiu jį pakeisti savo planus. 

Žanas de Blezi palingavo galvą skeptiškai šypsodamasis. 

- Abejoju, ar pasiseks. Jeigu jis būtų vienas, gal ir turėtumėt 
šansą... bet aš pažįstu Begiu de Peružą. Jis su savo žmonėmis 
nusprendė apiplėšti turtingą abatiją. Pretekstas geras, tad jūs tik 
tuščiai aušinsite burną. 

- Visgi norėčiau pamėginti. 

- Kaip norite. Tuomet einam. 

Kaip ir vakar vakare, jie trise, nes Ermengarda nenorėjo 
paleisti iš akių Katrinos (Sara padėjo vienuoliu vaistininkui 
ruošti tvarsliavą ir vaistus vienuolyno virtuvėje), užlipo ant sienos 
ir apžvelgė kaimą, iš kur sklido ginklų žvangesys ir keiksmai. 

Raudona saulė, pakilusi virš kalvos, ant kurios stovėjo abatija, 
nušvietė Begiu de Peružo gaujos pasirengimus. Jie jau buvo 
pabaigę šėtonišką nakties darbą: visos durys buvo užkaltos, o 
namai iki pusės apkrauti šiaudais ir malkomis. Šalia namų stovėjo 
banditai su degančiais deglais. Neliko jokių abejonių dėl jų 
užmačių. Kiti banditai susigrūdo prie didžiulio medinio tąšo, kurį 
galas žino kur rado. Garenas ir Peružas sėdėjo ant arklių. Jie 
iš lėto artėjo prie uždarytų abatijos vartų. Iždininkas ant savo 
juodo apdaro buvo užsidėjęs šarvus, ir sunku buvo pasakyti, 
kuris iš jų - Garenas ar Peružas - atrodė grėsmingesnis. Pažvelgęs 
į sieną, jis pamatė abatą ir nusijuokė. 

- Na, ką, ponas abate, koks jūsų atsakymas? - ramiai paklausė 
Garenas. - Atiduosite man žmoną ar kausitės? Kaip matote, 
mes ėmėmės kai kurių atsargumo priemonių! 

Nespėjus abatui atsakyti, Katrina išlindo priekin. Atsistojusi 
prieš abatą, sušuko: 

- Dėl Dievo, Garenai, pabaik šį žiaurų žaidimą! Ar dar 
mažai praliejai kraujo? Kodėl nekalti žmonės turi mirti dėl mūsų 
nesantaikos? Nejaugi nesupranti, kaip visa tai bjauru ir neteisinga? 

- Norėjau žinoti, - skeptiškai šypsodamasis tarė Garenas, - 
kada tu pagaliau pasirodysi. Jei kas nors dėl to kaltas, tai tu, 

o ne aš. Aš tavo vyras, ir tu privalai sekti paskui mane, o 
ne bėgti... 

- Puikiai žinai, kodėl nuo tavęs pabėgau. Žinai, kad padariau 
tai gelbėdama savo ir savo kūdikio gyvybę. Jei nebūtum buvęs 
man toks žiaurus, niekuomet nebūčiau nuo tavęs pabėgusi, bet 
dar ne viskas prarasta. Aš nieko neprašau sau, tik pažadėk, 
kad pasigailėsi šito kaimo ir vienuolyno, jeigu grįšiu pas tave. 

Garenui nespėjus atsakyti, prašneko Begiu. 

- Pirma išeikite, - suurzgė jis, - o paskui pažiūrėsim! Nemėgstu 
tuščiai gaišti laiko. 

Abatas patraukė Katriną atgal, į saugią vietą. 

- Bergždžiai eikvojate jėgas ir be reikalo jaudinatės, - tarė 
jis. - Jie nori pulti, ir jūs tik pražudysite savo sielą. Nejaugi 
nesuprantate?.. 

Katrina nusiminusi atsisuko į Ermengardą ir nustebusi pamatė, 
kad grafienės veidą nušvietė palaiminga šypsena. Ji atlošė galvą, 
tarsi kažko klausydamasi. 

- O, Ermengarda! - priekaištingai sušuko Katrina. - Kaip 
gali šypsotis, kai žmonės pasmerkti mirti? 

- Klausykitės! - tarė Ermengarda, nekreipdama dėmesio į jos 
klausimą. - Ar ką nors girdite? 

Katrina sukluso. Duslus, tolimas, bet aiškus garsas sklido iš 
slėnio. 

- Aš nieko negirdžiu, - sumurmėjo abatas. 

- Aš girdžiu! Mes turime išlošti laiko, pusbroli. Kuo ilgiau 
su jais kalbėkite! 

Abatas pakluso, nelabai suprasdamas kodėl. Jis vėl žengė 
priekin ir ėmė įtikinėti -banditus pasigailėti nekalto kaimo ir 
Viešpaties namų. Bet jie klausėsi aiškiai nekantraudami, ir Katrina 
suprato, -kad vien žodžiai ilgam nesutūrės tų žmonių; kraujo 
troškulys buvo pernelyg stiprus... 

Iš apačios pasigirdo įsiutęs Begiu de Peružo balsas. 

- Gana poteriautii Ne pamokslų klausytis čia atėjome! 
Neatiduodate moters - atakuojame! 

Katrinos siaubo riksmas, pamačius plykstelint pirmąją šiaudų 
kupetą, nuslopo kitame šūktelėjime - Ermengardos triumfo šūksme. 

- Pažiūrėkite! - suriko ji, ištiesusi ranką Dižono pusėn. - 
Mes išgelbėti! 

Išgirdę jos riksmą, visi, taipogi ir banditai, atsisuko. Jie išvydo 
didelį būrį raitelių, nuo plynaukštės judančių Sen Sin link. Saulė 
tviskėjo ant jų šarvų, šalmų ir iečių. Jiems vadovavo riteris, ant 
kurio šalmo styrojo baltų plunksnų kuodas. Beveik alpdama iš 
džiaugsmo, Katrina atpažino vėliavą, plazdančią ant jo ieties. 

- Žakas, Žakas de Rusė! Ir hercogo gvardija! 

- Jie suspėjo laiku! - sumurmėjo Ermengarda už jos nugaros. 
- Gerai, kad susipratau abato laišką persiųsti tam jaunam idiotui. 
Jutau, kad turi atsitikti kažkas negero. 

Jų išbandymai netrukus pasibaigs. Žmonės, stovintys ant sienos, 
galėjo stebėti, kaip toliau klostėsi įvykiai. Begiu de Peružas 
buvo narsus, to nenuneigsi. Jis niekada nebūtų sprukęs nuo 
galingesnio priešo, pabrukęs uodegą. Jo žmonės išsirikiavo mūšiui. 
Garenas, išsitraukęs kalaviją, prisidėjo prie jų. Tai pamačiusi, 
Katrina nesusilaikė: 

- Nesivelkite į mūšį, Garenai! Jei pakelsite kalaviją prieš 
monsinjoro gvardiją, pražūsite! 

Ji nesuvokė, kas per nepaaiškinamas gailestis privertė ją 
nerimauti dėl žmogaus, kuris tetroško jos žūties. Šiaip ar taip, 
jos gailestis buvo nereikalingas. Garenas išdidžiai trūktelėjo pečiais 
ir, paspaudęs pentinais žirgą, iškėlęs ietį pasileido į atvykėlius; 
paskui jį pajudėjo visas būrys. 

Mūšis buvo įnirtingas, bet trumpas. Rusė karių buvo žymiai 
daugiau. Nors ir smarkiai priešinosi, banditai vienas po kito 
krito nuo hercogo gvardiečių kalavijų. Žiūrovai ant abatijos 
sienos stebėjo žiaurią Žako de Rusė ir Begiu de Peružo dvikovą. 
Tuo tarpu Garenas susirėmė su kitu raiteliu, kuris buvo su 
tokiais pat šarvais, kaip ir kiti, bet be šalmo. Katrina atpažino 
Landri... 

Mūšio baigtis išsisprendė per ketvirtį valandos. Rusė sužeidė 
ir numetė nuo žirgo priešą ir negaišdamas pakorė Begiu de 
Peružą ant artimiausio medžio. Po kelių minučių (Garenas 
pasidavė... 

Hercogo gvardijos kareiviai nuskubėjo vaduoti kaimelio 
gyventojų, atplėšinėti durų ir langų, o abatas paliepė atidaryti 

abatijos vartus ir nulipo žemyn pasveikinti nugalėtojų. Katrina 
„neišdrįso eiti paskui jį. Ji pasiliko ant sienos su Ermengarda. 
Žakas de Rusė lėtai kopė į abatiją, rankoje laikydamas savo 
šalmą. Netoli nuo jo du kareiviai padėjo Garenui užlipti ant 
arklio, prieš tai surišę jam rankas už nugaros. Valstybės iždininkas 
buvo visiškai abejingas. Atrodė, jis atsiribojo nuo to, kas dėjosi 
aplinkui, ir netgi nė sykio nežvilgtelėjo į vienuolyną. Toks 
pasipūtėliškumas sukėlė Katrinos įniršį. Ji buvo įbauginta, du 
nekalti žmonės mirė baisiose kančiosė, o to pasipūtėlio, regis, 
visai nejaudina tai, ką yra padaręs. Baisi neapykanta apėmė ją... 
Jeigu ne Ermengardos tylėjimas, būtų puolusi ant belaisvio ir 
išliejusi jam savo panieką ir neapykantą. Ji pajuto neapsakomą 
džiaugsmą pamaniusi, kad jis pats save pasmerkė ir greitai žus. 
Norėtų, kad jis pamatytų, kaip ji džiaugiasi... 


Devintas skyrius 


Gareno paslaptis 


Tą patį vakarą Žakas de Rusė išvyko į Dižoną, pasiėmęs 
savo kalinį. Nuo šiol Garenas buvo Burgundijos provosto valdžioje 
ir turėjo būti uždarytas kalėjiman iškart atvykus į Dižoną, nes 
buvo kaltinamas valstybės išdavimu, pasikėsinimu į savo žmonos 
gyvybę, - užtenkamai, kad atsidurtų ant ešafoto! Žakas de Rusė 
šito nė neslėpė savo trumpo pokalbio su Katrina metu. 
Nusprendęs užpulti vienuolyną, Garenas smarkiai pablogino savo 
padėtį. Juk Landri iš pradžių sargybos vadui įsakė tik pasirūpinti 
Katrinos saugumu - Garenui turėjo būti uždėtas namų areštas. 

- Deja, kol kas negaliu jums leisti grįžti į savo namus, 
ponia de Brazi, - tarė Zakas. - Visas jūsų vyro kaip valstybės 
iždininko turtas bus areštuotas. Ar negalėtumėt grįžti pas savo 
motiną? 

- Ji gyvens pas mane, - nutraukė jį Ermengardą. - Nejaugi 
manote, kad atiduosiu ją smalsiems Notr Damo kvartalo žuvies 
pardavėjų Žvilgsniams? Ten nemažai bus tokių, kurie džiūgaus 

valstybės iždininko pražūtimi...Nesu tikra, kad Katrina bus saugi 
tokioje aplinkoje. 

Rusė neprieštaravo. Jis leido Katrinai apsigyventi pas Šatovilen. 
Reikia pasakyti, kad pastaruoju metu jaunojo kapitono ir Katrinos 
santykiai tapo nepaprastai santūrūs. Jis nežinojo, kaip su ja 
dabar elgtis: kaip su savo valdovo meiluže ar kaip su nusikaltėlio 
žmona? Slapta jis atskleidė savo abejones Ermengardai. 

- Aš nebesuprantu, kieno pusėje esu, grafiene. Monsinjoras 
Pilypas įsakė man saugoti ponią de Brazi nuo bet kokių jos 
vyro pasikėsinimų, bet juk jis visai nieko nežino apie paskutinius 
įvykius. Jis tebėra Paryžiuje ir galiu tik spėlioti, kaip toks 
dievobaimingas žmogus sureaguos į žinią, kad Brazi užpuolė 
vienuolyną! Jis pašėls, ir bijau, kad jo pyktis kris ir ant jaunosios 
ponios, - gali pamanyti, kad ir ji iš dalies už tai atsakinga, 
kad gal net yra jo bendrininkė... 

- Jūs turbūt nepilno proto, jaunuoli! Negi užmiršote, kaip 
stipriai hercogas myli Katriną? Jo širdį valdo tik ji, vien tik 
ji! 

Žakas de Rusė pasikrapštė pakaušį. Jis aiškiai atrodė sutrikęs. 

- Matote... Aš tuo nebesu tikras. Kalbama, kad jis Paryžiuje 
asistavo nuostabiai Solsberio grafienei. Pažįstate jį ne blogiau 
už mane. Jis nepastovus ir aistringai domisi moterimis. Man 
sunku įsivaizduoti, kad jis galėtų būti ištikimas vienai ilgesnį 
laiką. Ponia Katrina atsidūrė labai keblioje padėtyje, ir jos 
dabartinė situacija nieko gero jai nežada. Bijau... 

- Jūs bijotės tik dėl savo ateities! Bijote žengti klaidingą 
žingsnį, ar ne? - kandžiai pridūrė Ermengarda. - Kaip kariui 
jums tikrai stinga narsumo! Ką gi, galbūt aš ir ne kareivis, bet 
šiuo atveju narsumo man pakaks: priglausiu Katriną po savo 
stogu ir pažadu ją apginti. Jeigu hercogas prieštaraus, turėsiu 
jam ką pasakyti! Galite elgtis su de Brazi nuosavybe kaip 
tinkamas, bet malonėkite atsiųsti man asmeninę Katrinos tarnaitę 
ir jos gydytoją maurą kartu su dviem jo vergais, taipogi asmeninius 

nios de Brazi daiktus: drabužius, brangenybes ir visa kita. 
Štai! O visa kuo kitu pasirūpinsiu aš. Niekas niekuomet nepasakys, 
kad Šatovilenai nežino, kas yra draugystė. Ir jeigu Pilypas 

pamėgins tam kūdikiui dar kaip nors kenkti, tai turės reikalą 
su manimi! O aš žodžių tuščiai nemėtau! 

Daugiau nieko sakyti nebereikėjo: Rusė pasidavė. Grafienė, 
kaip jis puikiai žinojo, išties galėjo įvykdyti savo grasinimus ir 
Išvykdamas iš vienuolyno, jaunasis kapitonas mąstė, kad jis 
nenorėtų atsidurti hercogo kailyje, jeigu šis pamėgins sukryžiuoti 
špagas su tuo baisiu vasalu. Pats Zakas geriau susikautų su 
visa turkų armija negu su įsiutusia ponia de Šatovilen... 

Katrina ir Ermengarda iš vienuolyno turėjo išvykti kitą dieną. 
Katrinai labai reikėjo naktį gerai pailsėti, ir grafienė nusprendė, 
kad išmintingiausia bus sugrįžti į Dižoną iškart paskui Gareną, 
sukaustytą grandinėmis. Kai rytą abi moterys, atsisveikinusios su 
vienuolyno viršininku, lipo į neštuvus, Katrina nustebusi pamatė 
prie jų einantį Landri. Po mūšio jis švelniai apkabino ją, tačiau 
neleidęs padėkoti nuėjo į celę, kurią vienuolyno prižiūrėtojas 
jam buvo paskyręs. Katrina manė, kad jis labai išvargęs po 
ilgos kelionės ir kautynių. Bet šiandien jis atrodė dar blogiau. 

- Atėjau su tavim atsisveikinti, Katrina, - tarė jis. 

- Atsisveikinti? Bet kodėl? Maniau, kad vyksi su mumis į 
Dižoną. 

Jis papurtė galvą ir nusisuko, nenorėdamas parodyti ištryškusių 
ašarų. 

- Ne, į Dižoną aš negrįšiu, - tarė jis“ - Pasitraukiu iš 
tarnybos. | 

Stojo tyla. Katrina bandė suvokti Landri žodžių prasmę. 

- Palieki hercogo kavaleriją? Išprotėjai! Ar tau ten blogai? 
Gal tave kas nors įžeidė ar pavargai tarnauti monsinjorui Pilypui? 

Landri palingavo galvą. Nors ir kaip tvardėsi, jo tamsiais 
skruostais ritosi ašaros. Katrina buvo sukrėsta. Ji niekada nebuvo 
mačiusi jo verkiančio. Jis visuomet gyvenimo negandas pasitikdavo 
ištvermingai ir buvo nepaprastai gyvybingas. 

- Nenoriu, kad būtum nelaimingas! - karštai sušuko ji. Pasakyk, 
ką galėčiau padaryti, kaip tau padėti? 

- Aš visuomet džiaugsiuos, kad išvadavau tave, - trumpai 
atsakė Landri. - Bet man niekuo negali padėti, Katrina. Aš 
ketinu pasilikti čia, šiame vienuolyne. Jau paprašiau vienuolyno 


410 


viršininko įšventinti mane į vienuolius, ir jis sutiko. Jis man 
patinka. Didžiuosiuos, kad būsiu jo valdžioje. 

- Rengiesi tapti vienuoliu? Tu? 

Katrina buvo priblokšta. Landri, linksmuolis Landri, su tamsia 
šiurkščia vienuolio sutana! Landri nuskusta galva, dieną naktį 
klūpantis ant šaltų akmeninių bažnyčios grindų, dirbantis žemę 
ir padedantis vargšams! Landri, mėgęs vyną, moteris ir puotas! 
Landri, kažkada šaipęsis iš Loizos, vos tik ji užsimindavo apie 
vienuolyną! 

- Įdomu, ar ne? - blankiai šypsodamasis tarė jaunuolis. - 
Bet tai - vienintelis dalykas, kurio noriu. Matai... Aš mylėjau 
Pakeretą ir maniau, kad ir ji mane myli. Tikėjausi, kad kada 
nors man pavyks įtikinti ją pakeisti savo gyvenimo būdą ir 
užmiršti raganavimą, kad padarysiu iš jos padorią moterį, dorą 
šeimininkę su būriu vaikų. Norėjau pasiimti ją iš tos prakeiktos 
vietos. Ji buvo keista, bet, regis, supratome vienas kitą. Dabar 
jos nebėra... 


Pavargęs Landri nusivylimo gestas staiga privertė Katriną 
pasijusti baisiai kalta. Jai pasidarė gėda, kad ji tebėra gyva, o 
kiti žmonės per ją patyrė tiek kančių. Argi jos tuščias, beprasmis 
gyvenimas buvo vertas pralieto kraujo? Ji nuleido galvą. 

- Tai mano kaltė! - sušuko ji. - Tai aš kalta, kad ji mirė! 
O, Landri, kodėl taip atsitiko, kad aš tau atnešiau tiek nelaimių? 

- Tyliau! Nekaltink savęs. Pakereta pati kalta dėl to, kas 
jai atsitiko. Jei apimta pavydo nebūtų išdavusi tavęs Garenui, 
nieko nebūtų atsitikę. Ji turėjo būti nubausta, nors ir ne taip 
barbariškai! Bet dabar, kai jos nebėra, tenoriu vieno - ramybės 
ir vienatvės. O tavęs laukia ilgas ir puikus gyvenimas. 

Katrinos ašaros bemat išdžiūvo. | 

- Tikrai taip manai? - paklausė ji. - Ko dar galiu tikėtis? 


Mano vyrą greitai nubaus, aš neteksiu turto, O tu nutarei 
pasilaidoti šiame vienuolyne - ir visa tai per mane. Žmogus, 
kurį myliu, mane niekina. Aš nešu žmonėms nelaimes, aš 
prakeikta, prakeikta... Tau reikia bėgti nuo manęs... 

Ją apėmė isterija. Ermengarda davė ženklą Landri pasitraukti, 
Oo pati ėmė įkalbinėti drebančią Katriną lipti į neštuvus. 

- Einam, mano vaike. Nustok save kankinti. Vaikinas patyrė 
stiprų sukrėtimą, bet jis dar jaunas ir turi laiko pagalvoti ir 
vėl pajusti gyvenimo skonį. Į vienuolius neįšventina per vieną 
naktį visam gyvenimui. Gali pasitikėti mano pusbroliu Žanu: 
jeigu vaikinas neturi pašaukimo, tai jis jį perkalbės. 

Šie išmintingi žodžiai Katriną nuramino. Ermengarda buvo 
teisi. Landri nebūtina pasilikti vienuolyne visą gyvenimą, bet kol 
kas jam čia bus geriausia, galės pasiilsėti, ir siela vėl atsigaus 
ir išsivaduos iš pykčio ir susikaupusios tulžies. Katrina pakluso 
Ermengardai. 

Dideli vienuolyno vartai atsivėrė ir išleido neštuvus, kuriuos 
lydėjo raita ant mulo Sara ir keletas raitelių, priklausančių Žakui 
de Rusė, kartu su Ermengardos asmeniniu eskortu. Netrukus 
kortežas pajudėjo keliu, vedančiu į plynaukštę. Peizažą skaidrino 
neryški saulė. Trumpam apačioje blykstelėjo Sen Sin stogų 
žirgeliai, bet ir jie greitai pradingo, kai procesija pasiekė kelio 
vingį. Miškuose, augančiuose apie kvadratinį vienuolyno bažnyčios 
bokštą, vėl linksmai dainuodami dirbo akmenskaldžiai, jau beveik 
pamiršę dar neseniai jiems ir jų namams grėsusį pavojų. 

Tą patį vakarą jie pasiekė Dižoną ir pro Giljomo vartus 
įjojo į miestą. Važiuodama pro pilį, Katrina sudrebėjusi nusisuko. 
Kaip tik į ją vakar Žakas de Rusė uždarė savo kalinį. Garenas 
buvo kažkur už tų niūrių sienų, kurių monotoniją ardė tik 
šaudymo angos ir keletas siauručių langelių. Apimta keisto jausmų 
mišinio - sielvarto ir įniršio - Katrina pagalvojo, kad būtent 
Pilypo suplanuota santuoka valstybės iždininkui atnešė tokius 
išbandymus. 

Bet Katrina klydo. Žakas de Rusė kalinį uždarė ne senoje 
tvirtovėje, kuri saugojo sienas. Priešingai, jis nugabeno jį į mero 
kalėjimą, kurio tamsūs ir baisūs požemiai buvo senovinio romėnų 
bokšto, žinomo Turntoto vardu ir stovėjusio už Dižono miesto 
rotušės, pamatuose. Šitas pastatas, pakrikštytas Beždžionių namu 
dėl virš jo durų išraižyto bareljefo, vaizduojančio su kamuoliu 
žaidžiančią beždžionę, stovėjo tarp dviejų turtingų namų: la 
Tremujų vienoje pusėje ir Šatovilenų - kitoje. Tad Katrina, pati 
to nežinodama, apsigyveno visai netoli tos vietos, kur buvo 
įkalintas jos vyras. 

Tačiau ji neilgai tegyveno nežinioje. Kitą dieną miesto šaukliai 
vaikščiojo gatvėmis, skelbdami apie Gareno nusikaltimus ir būsimą 
jo teismą, kuriam vadovauti turėjo pats meras Filipas Mašfuanas, 
hercogo aplinkos žmogus, jo patarėjas ir pieno brolis. 

Ta žinia sukėlė Katrinai kartaus pasitenkinimo jausmą, 
sumišusio su baime. Ji neapkentė Gareno visa širdimi, tačiau, 
kad ir kaip stengėsi, negalėjo suvokti, kokie motyvai paskatino 
jį griebtis tokių beprotiškų žygių. Garenas visuomet taip įnirtingai 
ją atstumdavo, kad ji negalėjo patikėti jį pavyduliaujant. Ir visgi, 
kuo dar būtų galima paaiškinti visas jo beprotybes, kurių jis 
griebėsi sužinojęs, kad ji nėščia? Katrina prisiminė tą vakarą, 
kai įėjo į kambarį, norėdama sugundyti. Argi ji galėjo manyti 
esant jį abejingą, kai jis beveik buvo netekęs galvos? Visgi jis 
pavyduliavo, tiesiog kraustėsi iš proto... tačiau niekuonet nemėgino 
paimti jos. Gareno elgesio paslaptis ir siutino, ir kankino. 

Pirmosios dienos vakarą ji pamatė, kaip nedidelis Žako de 
Rusė vadovaujamas karavanas traukia Šatovilenų namo link. 
Karavaną sudarė skryniomis apkrauti mulai. Perina, Abu al 
Chairas ir du jo juodaodžiai vergai jojo greta ant arklių. 
Kapitonas Ermengardos įsakymus įvykdė greitai ir tiksliai, ir 
orioji dama teikėsi jam padėkoti. 

- O kaip namas? - paklausė ji. - Ką padarėte su juo? 

- Miesto klerkas užantspaudavo duris mero antspaudu. Ten 
dabar niekas nebegyvena, ir nieko negalima liesti tol, kol nebus 
paskelbtas nuosprendis. Tas pat liečia ir de Brazi pilį, ir kitą 
Gareno turtą. 

Kalbėdamas jaunuolis vengė žiūrėti į Katriną; ji stovėjo šalia 
Ermengardos, tiesi, juoda aksomine suknele (nešiojo gedulą). 
Paskui, sukaupęs visą drąsą, atsisuko į ją ir pažvelgė tiesiai į 
akis. 

- Man baisiai gaila, Katrina... - tarė jis. 

Ji gūžtelėjo pečiais ir šyptelėjo. 

- Jūs nieko daugiau negalite padaryti, mano drauge. Jūs ir 
taip jau daug dėl manęs padarėte. Kaip galėčiau ant jūsų pykti? 
Kada paskelbs nuosprendį? 

- Po savaitės, pradedant šia diena. Hercogas tebėra Paryžiuje, 
ir su juo - Nikolia Rolenas. Jis buvo jūsų vyro bičiulis ir 
galbūt jam pagelbės... 

Ermengarda paniekinamai trūktelėjo pečiais. 

- Aš juo nepasikliaučiau! Nikolia Rolenas niekuomet neateis 
į pagalbą žmogui, atsidūrusiam tokioje padėtyje, net jei tai būtų 
jo tikras brolis. Garenas užsitraukė hercogo nemalonę, ir Nikolia 
dabar nebepažįsta Gareno. Tai aišku kaip dieną. 

Žakas de Rusė neatsakė. Jis žinojo, kad Ermengarda visiškai 
teisi, ir nenorėjo sužadinti Katrinai nerealios vilties. Nei jis, nei 
visas miestas nė kiek neabejojo proceso baigtimi: mirties bausmė 
su viso turto konfiskavimu. Jo vardas bus išbrauktas iš genealogijos 
knygų, o namas tikriausiai sulygintas su žeme, kaip ir jo pirmtako, 
Filipo  Žozekeno, hercogystės lobyno saugotojo, kuris buvo 
įsipainiojęs į žmogžudystę ant Montero* tilto ir buvo ištremtas 
į Dofinė, kur ir mirė dideliame skurde. Išties tai nebuvo pati 
puikiausia tarnyba! 

Išėjus kapitonui, Ermengarda paliko Katriną su Abu al Chairu, 
pasiuntusi Sarą padėti kambarinėms sutvarkyti jos šeimininkės 
drabužius. Čigonė vėl ėmėsi savo ankstesnių pareigų, Oo tai 
reiškė, kad Perina vėl turės grįžti į savo seną pirties tarnaitės 
vietą. Buvo nutarta, kad mergina kartu su Sara rūpinsis Katrinos 
drabužiais ir brangenybėmis. 

Daug laiko praėjo nuo tada, kai Katrina paskutinį kartą 
matėsi su savo bičiuliu arabu. Jie kurį laiką patylėjo, po to 
daktaras atsisėdo į didžiulį krėslą, o Katrina priėjo prie židinio 
pasišildyti rankų. 

- Kokia beprasmybė! - atsiduso ji. - Pirmiausia vos nenumiriau 
dėl išprotėjusio Žmogaus, kurį man paskyrė vyru, o dabar abu 
atsidūrėme tokioje situacijoje, kad neturime kur gyventi ir esame 
laikomi nusikaltėliais. Jei ne Ermengarda, mane dabar turbūt 


* Žmogžudystė .ant Montero tilto - 1419 metų rugsėjo 10 dieną ant Montero 
tilto Paryžiaus apylinkėse oficialaus diplomatinio susitikimo metu su dofinu 
Karoliu, būsimuoju karaliumi Karoliu VII, buvo nužudytas Pilypo Gerojo tėvas 
Jonas Bebaimis. Daugelis aplinkybių leidžia teigti, kad būsimasis Prancūzijos 
karalius buvo mažų mažiausia šitos žmogžudystės iniciatorius. 

badytų pirštais gatvėje, 0 aš nedrįsčiau nueiti netgi pas savo 
motiną, kad neužtraukčiau jai pavojaus. Ir dėl ko visa tai? 

- Visa tai dėl tos baisios kvailybės, kuriai Alachas leido 
įsiskverbti į žmogaus kraują ir sielą, - dėl meilės! - atsakė Abu 
al Chairas, neatitraukdamas akių nuo savo pirštų, kuriais be 
perstojo barbeno. 

Katrina staigiai atsisukusi pažvelgė į jį- 

- Dėl meilės? Ar tik nenorite pasakyti, kad Garenas mane 
myli? 

- Taip, ir jūs suprasite mane, jeigu nustosite galvoti tik apie 
dabartį. Jūsų vyras buvo didelio proto ir stipraus charakterio 
ŽmMOgus. Tokio būdo žmonės nesielgia kaip gyvuliai be rimtų 
priežasčių. Jis žinojo, kad rizikuoja savo turtu, savo reputacija, 
netgi gyvybe... Žodžiu, visu tuo, ko jis jau neteko arba greitai 
neteks. Ir visgi jis įvykdė tuos beprotiškus poelgius. Tokio 
beprotiško elgesio priežastis turėtų būti meilė arba bent jau 
pavydas. 

- Jeigu Garenas būtų mane mylėjęs, - piktai sušuko Katrina, 
- jis būtų padaręs mane savo žmona lovoje, o ne vien bažnyčioje! 
Bet jis nė karto nepalietė manęs. Jis tiesiog vengė manęs... 

- Ir šito negalite jam atleisti! Prisiekiu Mahometu, jūs - kur 
kas labiau moteris, negu maniau! Jūs atsidavėte vienam vyrui, 
nemylėdama jo, pykstate ant kito už tai, kad nepaėmė jūsų 
jėga, o visą tą laiką mylite trečią. Išties teisus buvo išminčius, 
pasakęs, kad aklo paukščio skrydyje daugiau proto negu moters 
galvoje! - karčiai tarė mauras. 

Katriną įžeidė panieka, nuskambėjusi daktaro balse. Akys 
paplūdo pykčio ašaromis. 

- Ne, ne to negaliu atleisti! - sušuko ji. - Aš negaliu atleisti 
tos neapykantos, kurią jis man jaučia. Iš pradžių pats įstumia 
mane į savo šeimininko glėbį, o paskui daro viską, kad pažemintų 
ir sunaikintų mane. Ir nesuprantu - kodėl? Jūs, regis, išmanote 
Visatos išminties paslaptis, tad pasakykite, kodėl mano santuoka 
taip ir neįvyko? Juk tas Žmogus manęs troško, aš turiu įrodymų! 

Abu al Chairas palingavo galvą. Jo kaktą išvagojo susirūpinimo 
raukšlės. 

- Koks išminčius gali įžvelgti žmogaus širdies paslaptis? - 
tarė mauras, beviltiškai mostelėjęs ranka. - Jei norite suprasti 
savo vyro elgesį, kodėl neinate ir nepaklausiate jo, kol dar 
nenusinešė tos paslapties į kapą? Jo kamera netoli nuo čia, ir 
aš girdėjau, kad kalėjimo prižiūrėtojas Ruso, nors ir piktas, bet 
gana godus, ir aukso skambesys malonus jo ausiai. 

Katrina neatsakė. Ji nejudėdama stovėjo prie židinio, žvelgdama 
į liepsnos liežuvius. Mintis, kad vėl jai teks susitikti su savo 
vyru akis į akį, privertė ją sudrebėti. Ji baiminosi, kad neįstengs 
sutramdyti savo pykčio. Nors daktaras buvo teisus: vienintelis 
būdas sužinoti Gareno paslaptį, - jeigu ji apskritai egzistavo, - 
tai paklausti jo paties. Tačiau pirma Katrina turėjo įveikti 
pasibjaurėjimą, kuris apėmė ją vien nuo minties, kad vėl jį 
pamatys. Tačiau nuspręsti turėjo ji pati. 

Po savaitės Sen Šapel bažnyčios pastate pradėjo dirbti teismas, 
kurį sušaukė meras ir tarybos nariai. Miesto įstatymo sergėtojai 
pageidavo posėdžiauti čia, o ne Beždžionių name, kur teismo 
salė, esanti šalia baisiųjų požemių, visam procesui suteiktų tam 
tikrą subjektyvumo atspalvį ir apsunkintų darbą. Be to, pati 
byla, kurią jie turėjo išnagrinėti, jau savo esme reikalavo tam 
tikro slaptumo, o to sunku būtų pasiekti tarybos posėdžių salėje, 
kuri buvo rūmuose. | 

Gareno teismo procesas truko neilgai - tik vieną dieną. Jis 
prisipažino viskuo, kuo buvo kaltinamas, ir nesigynė. Katrina 
atsisakė dalyvauti teismo posėdyje. Nors ir nemylėjo savo vyro, 
bet jai buvo šlykštu ir pagalvoti, kad turės duoti prieš jį 
parodymus. Ermengarda tam visiškai pritarė. 

- Jie galės pateikti nuosprendį ir be tavo pagalbos! - patikino 
jį Katriną. 

Tos pačios dienos vakarą pas jas atvyko Žakas de Rusė 
pranešti Katrinai apie nuosprendį. Garenas de Brazi, nepaisant 
jo titulo, buvo nuteistas pakarti už šventvagystę, kurią jis padarė 
užpuldamas vienuolyną. Prieš tai jis bus kankinamas, išstatytas 
viešam pasmerkimui ir vilkte nuvilktas per miestą iki pat kartuvių 
Morimonte. Jo turtas bus konfisuotas, o namas ir pilis - nušluoti 
nuo žemės paviršiaus... 

Abi moterys tą baisią žinią išklausė nepratarusios nė žodžio. 
Katrina žvelgė tiesiai priešais save, akys buvo sausos; atrodė, 
kad ji suakmenėjo. Ermengarda, visa pašiurpusi, priėjo prie 
židinio, kuriame spragsėjo malkos. Katrina bejausmiu balsu 
paklausė: 

- Kada jį pakars? 

- Rytoj, apie vidurdienį... 

Moterys vėl nutilo, ir Žakas de Rusė sutrikęs nežinojo, kaip 
elgtis. Pagaliau nusilenkė ir paprašė leidimo išeiti. Ermengarda 
ženklu parodė, kad gali eiti. Nutilus jo pentinų žvangėjimui, 
Ermengarda priėjo prie Katrinos, kuri tebestovėjo sustingusi. 

- Apie ką mąstai, Katrina? Kas dedasi tavo sieloje? 

Jaunoji moteris lėtai atsisuko į Ermengardą, jos akys degė 
ryžtu. 

- Privalau pamatyti jį, Ermengarda. Privalau pamatyti, kol... 

- Manai, tas pasimatymas ką nors paaiškins? 

- Jam galbūt ne, bet man - taip! - suriko Katrina. - Aš 
noriu žinoti! Noriu suprasti! Neįmanoma, kad jis pradingtų iš 
mano gyvenimo, taip ir nepaaiškinęs visko, kas atsitiko. Aš eisiu 
į kalėjimą. Man sakė, kad prižiūrėtoją galima papirkti. Jis leis 
man su juo pasikalbėti. 

- Aš eisiu kartu. 

- Norėčiau, kad nedarytum to. Tu ir taip per daug į visa 
tai įsipainiojai, Ermengarda. Leisk mane vieną. Sara gali eiti su 
manimi ir ten palaukti... 

- Ką gi, gerai, - tarė Ermengarda. Ji priėjo prie šalia sienos 
stovinčios skrynios, ištraukė iš jos storą odinį kapšelį ir padavė 
jį Katrinai. 

- Paimk. Manau, ketinai tam žmogui atiduoti ką nors iš 
savo brangenybių, nes nieko daugiau neturi. Grąžinsi skolą vėliau. 

Katrina dėkinga paėmė kapšelį ir prisisegė jį prie diržo. 
Paskui pabučiavo draugę ir užlipo viršun į savo kambarį, norėdama 
apsivilkti tamsiais drabužiais ir susirasti Sarą. 

Neilgai trukus dvi moterys, susisupusios L juodus apsiaustus 
ir paslėpusios veidus po kaukėmis, išėjo iš Satovilenų namų ir 
nuskubėjo prie gretimo pastato. Jau buvo gana tamsu, lietus 

pylė kaip iš kibiro, todėl gatvė buvo visiškai tuščia. Katrina, 

lydima Saros, įėjo į miesto rotušės vidinį kiemą ir įspaudė 
auksiną į snaudžiančio sargybinio delną, stengdamasi nežiūrėti į 
geležinį antkaklį ir į dybą, kurie, kaip visuomet, buvo pritaisyti 
prie la Tremujų namo ir tyliai girgždėjo vėjyje. Išvydęs auksą, 
sargybinis bemat atsibudo ir maloniai palydėjo moteris į vidinį 
kiemą, supamą niūrių belangių sienų su vienintelėmis mažomis 
durelėmis. 

- Noriu matyti kalėjimo prižiūrėtoją Ruso, - tarė Katrina. 

Netrukus pro mažąsias dureles išėjo Ruso. Tai buvo vidutinio 
ūgio vyras, bet toks platus, kad atrodė kvadratinis. Jis vilkėjo 
nešvariais, skylėtais odiniais drabužiais, Oo ant galvos mūvėjo 
riebaluotą kepurę, iš po kurios dryko tiesių ir nešvarių plaukų 
sruogos. Ilgos, raumeningos rankos karojo žemiau negu įprasta. 
Kad ir kaip norėtum, jo mažose pilkose akutėse nebūtum įžvelgęs 
nė menkiausios proto užuominos, tačiau aukso skambesys Katrinos 
kapšelyje privertė jas sužibėti. Jis nušveitė į kampą kaulą, kurį 
prieš tai graužė, atgalia ranka nusivalė burną ir nuolankiai 
pasiteiravo, kuo galėtų “pasitarnauti poniai“. 

- Noriu akis į akį pasimatyti su kaliniu, kuris rytoj turės 
mirti, - atsakė ji. 

Prižiūrėtojas susiraukė ir pasikasė pakaušį. Tačiau jaunosios 
moters rankoje sublizgo keletas dukatų, ir Ruso, niekuomet dar 
neregėjęs tiek daug geltono metalo, linktelėjo ir viena ranka 
pasiėmė raktų ryšulį, kabėjusį jam prie juosmens, o kitą ranką 
tuo pat metu tystelėjo prie viliojamai tviskančių monetų. 

- Gerai. Eikite paskui mane. Bet nebūkite ten per ilgai. 
Auštant ateis šventikas padėti jam pasirengti paskutinei kelionei... 

Jis garsiai subliovė, bet akmeninis Katrinos veidas nė 
nekrustelėjo.  Palikusi Sarą laukti kieme, ji nuėjo paskui 
regis, į pačias žemės gelmes. Į veidą tvokstelėjo šaltas, drėgnas, 
puvėsiais atsiduodantis oras. Ji išsitraukė nosinę ir prispaudė ją 
prie nosies. 

- Ne viskas čia, apačioje, puiku, a? - sukikeno Ruso. 

Laiptai leidosi žemiau senojo romėnų bokšto pamatų, sienos 
buvo drėgnos. Jie praėjo keletą durų, užrakintų didžiulėmis 
pakabinamomis spynomis. Katrinos širdis pašėlusiai daužėsi. 

- Ar dar toli? - paklausė ji prislėgtu balsu. 

- Ne, beveik atėjome. Juk negalėjome tokį svarbų nusikaltėlį 
apgyvendinti kur papuolę! Tai “apkasas", specialiai jam... 

- “Apkasas"? 

- Na, duobė, jei taip jums labiau patinka. Štai ir atėjome! 

Įviji laiptai staiga pasibaigė. Priešais juos atsivėrė kažkas 
panašaus į nešvarų aklakelį, kurio gale buvo durys, tokios 
mažulytės, kad žmogus įeiti galėjo tik susilenkęs pusiau. Tos 
nuo laiko pajuodusios ąžuolinės durys dar buvo užkaltos 
geležinėmis grotomis trijų pirštų storio virbais. Po gerokų pastangų 
Ruso pavyko atidaryti liūdnai sucypusias duris. Po to jis uždegė 
deglą, kurį nešėsi rankoje, ir padavė jį Katrinai. 

- Štai! Dabar eikite ir viską atlikite greitai! Aš palauksiu 
ant laiptų, o kai reikės išeiti, pabelsiu į duris. 

Katrina linktelėjo ir susilenkė, kad pralįstų pro durų angą, 
tokią žemą, kad vos neužsidegė nuo deglo jos kaukė. Įžengti 
į tą karsto duobę buvo tas pat, kas panerti į nežinomybę. 
Paskui ji išsitiesė ir pakėlė deglą, norėdama apsidairyti aplinkui. 

- Aš čia, - ramiai tarė balsas, kurį ji sudrebėjusi atpažino. 

Katrina atsisuko ton pusėn, iš kur sklido balsas, ir pamatė 
Gareną. Kad ir kiek jautė jam neapykantos, neįstengė susilaikyti 
nešūktelėjusi. Toje nešvarioje skylėje jis sėdėjo ant kažko, kas 
turėjo būti šiaudai. Plūktinė asla visa telkšojo balomis. Garenas 
buvo prirakintas prie sienos geležiniu antkakliu ir diržu, jo 
rankos ir kojos buvo surakintos kartu. Jis buvo prispaustas prie 
sienos ir beveik negalėjo pakrutėti. Iš po suplėšyto durtinio 
matėsi purvini ir sudriskę apatiniai baltiniai. Jo skruostus dengė 
žilstelėjusi barzda, užaugę plaukai susivėlę ir purvini. Jis buvo 
pametęs juodąjį raištį, kuris visada dengė akį, ir Katrina pirmą 
kartą išvydo jo žaizdą. Vietoj akies ten matėsi maža juoda 
skylė, aptraukta raukšlėta rausva oda, keistai nesiderinanti su jo 
baltu veidu. Katrina stovėjo žvelgdama į jį deglo šviesoje, 
pernelyg sukrėsta, kad pajudėtų iš vietos. Staiga nuaidėjęs Gareno 
juokas privertė ją krūptelėti. 

- Sunku pažinti mane? O aš iškart tave pažinau, nors ir 
pridengei kauke savo žavų veidelį, mano brangioji Katrina. 

Jo pašaipus tonas vėl pažadino visą jos įniršį. Jis nepasikeitė. 
Atrodo, niekas jo negali paveikti. Jis tebebuvo sarkastiškas ir 
pasipūtęs netgi tokioje apverktinoje ir beviltiškoje situacijoje, 
kurioje buvo atsidūręs. 

- Nesirūpinkite, - griežtai tarė ji, - aš pažinau jus, nors 
turiu prisipažinti, šiek tiek pasikeitėte, Garenai... Kas galėjo 
pagalvoti, kad turtingas ir išdidus Garenas de Brazi kada nors 
patirs tokį pažeminimą? Koks netikėtas posūkis! Dar visai neseniai 
aš pati buvau surakinta grandine ir uždaryta tokiame pat 
šlykščiame požemyje, kaip šis, 0 jūs stovėjote šalia ir juokėtės! 
Dabar mano eilė juoktis, žvelgiant į jus, surakintomis rankomis 
ir kojomis ir negalintį nuskriausti netgi musės. Rytoj jie nuvilks 
jus per miestą ir pakars, ką jau seniai reikėjo padaryti. 

Ji norėjo užgesinti tais žodžiais savo neapykantą, bet ilgas 
kalinio atodūsis sustabdė ją. 

- Prašau, nebūk vulgari, - prislėgtu balsu tarė Garenas. - 
Elgiesi kaip kokia storulė namų šeimininkė, piktdžiugaujanti, kad 
miesto sargybiniai parvedė namo jos girtą vyrą. Jeigu po viso 
to, ko tave mokiau, tu tesugebi šitaip elgtis, tai turiu prisipažinti, 
kad patyriau nesėkmę. Norėjau iš tavęs padaryti tikrą damą... 
Atrodo, nepasisekė... 

Sąmoninga panieka, nuskambėjusi šituose žodžiuose, buvo kaip 
kibiras šalto vandens ant Katrinos įniršio. Akimirką ji neteko 
žado. Garenas iškart paėmė iniciatyvą į savo rankas. Jo lūpose 
žaidė blanki šypsena. Tas ramus, beveik nerūpestingas atsiribojimas 
nuo aplinkybių sukrėtė Katriną. Ji pajuto, kad niekuomet nesupras 
šito žmogaus, ir visgi labiausiai troško kaip tik to - suprasti. 

- Atėjai pasigėrėti, ką su manimi padarė mūsų gerojo hercogo 
žmonės? - paklausė jis“ - Na ką gi, dabar matai. Ir jeigu 
teisingai tave supratau, esi patenkinta. Tuomet atsisveikink, mano 
brangioji, su manimi ir palik vieną su savo mintimis. Ne tiek 
jau daug laiko man liko. 

“Bet kas čia dabar, jis mane išvaro! - pamanė Katrina. - 
Jis atstumia mane tarsi raupsuotąją". Sunkiausia jai buvo susitaikyti 
su tuo, kad tas žmogus tebėra išdidus, nors ir surakintas 
grandinėmis šiame šlykščiame urve; tačiau suprato, kad jeigu 
duos valią savo susierzinimui, tai jis nesikalbės su ja. Todėl 


420 


labai ramiai priėjo prie jo ir atsisėdo ant didelio akmens, kuris, 
be Gareno grandinių ir antrankių, buvo vienintelis daiktas šiame 
požemyje. 

- Ne, - tarė ji tyliai, įbesdama deglą į purviną aslą šalia 
savęs. Aš atėjau ne tyčiotis iš jūsų kančių. Jūs padarėte man 
daug blogo, ir dėl to jaučiu jums neapykantą Manau, tai 
natūralu... Atėjau todėl, kad man paaiškintumėt... 

- Ką turiu paaiškinti? 

- Viską! Mūsų juokingą santuoką, mūsų bendro gyvenimo 
absurdą. Nuo pat mūsų vedybų man visą laiką atrodė, kad aš 
gyvenu tarsi miegodama, kad tai vienas iš tų kvailų sapnų, kur 
viskas atrodo visiškai realu, ir įsivaizduoji, kad žinai teisybę, bet 
paskui viskas pasikeičia ir įgyja keistus, neįmanomus pavidalus. 
Jūs greitai mirsite, Garenai, 0 aš nieko apie jus nežinau. 
Pasakykite man tiesą, tiesą apie save! Kodėl niekada nenorėjote 
mano kūno? Ne, nekalbėkite man apie hercogą! Esu tikra, kad 
tarp jūsų buvo kažkas daugiau, negu tas žeminantis susitarimas, 
apie kurį man papasakojote. Aš žinau, jaučiu tai. Yra dar 
kažkas, ko aš nesuprantu, tai, kas nuodija man gyvenimą! 

Netikėtai užplūdę jausmai atėmė jai žadą. Ji žvilgtelėjo į 
Gareną. Iš tos vietos, kur ji sėdėjo, matėsi tik sustingęs profilis, 
sveikoji veido pusė, kuri atrodė paskendusi giliame susimąstyme. 

- Atsakykite man! - maldavo ji. 

- Nusiimk kaukę, - tarė jis švelniai. 

Ji pakluso ir pajuto, kad skruostais slenkantis šilkas staiga 
sudrėko. 

- Tu verki! - sukrėstas tarė Garenas. - Kodėl? 

- Aš... aš nežinau. Negaliu paaiškinti... 

- Tikriausiai geriau ir nemėginti. Įsivaizduoju tavo sumišimą, 
tuos klausimus, kuriuos sau užduodavai. Tikrai, tau buvo labai 
sunku „suprasti Žmogų, atstumiantį tavo įstabų grožį. 

- Aš ėmiau galvoti, jog nepatinku jums, - tyliu, sujaudintu 
balsu ištarė Katrina. 

- Ne, negalvojai taip, ir teisingai darei. Aš troškau tavęs lyg 
išprotėjęs, taip sukaustytas grandinėmis ir mirštantis iš troškulio 
žmogus trokšta ąsočio, iš kurio laša vanduo, tas ąsotis stovi 
pakankamai arti, kad būtų matomas, tačiau per toli, kad jį 

pasiektum. Aš niekad nebūčiau atsidūręs ties išprotėjimo riba iš 
neapykantos ir įniršio, jeigu nebūčiau troškęs tavęs... ir jeigu 
nebūčiau mylėjęs tavęs taip stipriai! 

Jis kalbėjo lygiu, monotonišku balsu, kuris traukė Katriną 
labiau, nei ji norėjo prisipažinti. 

- Tačiau kodėl jūs visą laiką šalinotės... ir manęs, ir savęs? 

Garenas atsakė ne iškart. Kurį laiką jis sėdėjo nuleidęs galvą 
ir mąstė. Paskui atsitiesė, ryžtingai apsisprendęs. 

- Tai sena ir liūdna istorija, tačiau tu turi teisę ją Žinoti. 
Tai atsitiko beveik prieš trisdešimt metų - prieš dvidešimt 
aštuonerius, jeigu visiškai tiksliai Tuomet buvau šešiolikmetis 
nutrūktgalvis, apie nieką daugiau negalvojau, tik apie karo 
žygdarbius ir dailutes merginas. Aš netvėriau iš puikybės, nes 
turėjau lydėti grafą Ševerskietį, būsimąjį hercogą Žaną į kryžiaus 
žygį kaip jo ginklanešys. Tu labai jauna ir tikriausiai nieko 
negirdėjai apie tą beprotišką avantiūrą, kai armija jaunų ir narsių 
Prancūzijos, Vokietijos ir net Anglijos riterių patraukė į vengrų 
lygumas padėti karaliui Sigizmundui, užpultam nekrikštų turkų. 
Tai dešimttūkstantinei žmonių kavalkadai vadovavo grafas Žanas 
ir jaunasis maršalas Busiko. Niekada gyvenime daugiau nemačiau 
tokios prabangios ir beprotiškos ekspedicijos! Arklių pakinktai, 
apranga - viskas blizgėjo puikybe; dalyvių amžius - nuo 
aštuoniolikos iki trisdešimties, ir visi jie, kaip ir aš, buvo sužavėti 
šito sumanymo. Kai 1396 metų balandžio 30 armija pajudėjo iš 
Dižono Reino link, prašalaitis galėjo pamanyti, kad mes 
iškeliaujame į milžinišką turnyrą. Visa kavalkada spindėjo auksu, 
sidabru ir plienu; ore plaikstėsi šilkinės vėliavos ir kiekvienas 
garsiai skelbė apie žygdarbius, kuriuos buvo pasiryžęs įvykdyti 
savo šlovei ir savo mylimosios garbei. Aš buvau toks, kaip ir 
Visi... 

- Jūs norite pasakyti, kad buvote... įsimylėjęs? 

- Taip, kodėl ne? Ją vadino Mari de la Šenel. Jai tebuvo 
penkiolika, ji buvo blondinė, kaip ir tu... galbūt ne tokia ryški 
ir ne tokia graži! Taigi mes leidomės žygin. Nepasakosiu smulkiai 
apie tos pražūtingos ekspedicijos baigtį, nulemtą mūsų jaunumo 
ir nepatyrimo. Disciplinos nebuvo nė kiek. Kiekvienas tegalvojo, 
kaip užsitarnauti šlovę, ir nė kiek nesirūpino dėl bendro reikalo, 

neatsižvelgė į rūsčius karaliaus Sigizmundo, išgąsdinto mūsų 
krečiamų kvailysčių, perspėjimus. Karaliaus pranašumas buvo tas, 
kad jis gerai pažinojo savo priešus turkus, jų narsą ir atkaklumą. 
Turkams vadovavo sultonas Bajazetas, kurį jie vadino Ilderimu, 
tai yra “žaibu". Ir, patikėk manim, jis buvo vertas šito vardo! 
Jo janičarai kaip ugnis iš dangaus užgriūdavo pasirinktą tikslą, 
jie visur mus užklupdavo netikėtai. Su Bajazeto kariuomene mes 
susitikome prie Nikopolio ir buvome visiškai sutriuškinti. Ne dėl 
narsumo stokos, nes mūsų beprotiškos armijos riteriai kovėsi 
kaip didvyriai. Galbūt ši kaitri saulė dar niekada nematė tokio 
narsumo. Tačiau kai stojo rugsėjo dvidešimt aštuntosios vakaras, 
sultono nelaisvėje atsidūrė aštuoni tūkstančiai krikščionių, iš kurių 
trys šimtai priklausė pačioms seniausioms ir garbingiausioms 
Prancūzijos ir Burgundijos šeimoms: Žanas, grafas Navarietis ir 
aš, Anri de Baras, grafai de la Maršas, Angeranas de Kusi, 
maršalas Busiko - štai beveik ir visi, išlikę gyvi. Turkų pusėje 
nuostoliai irgi buvo labai dideli Mes užmušėme jų tiek daug, 
kad sultonas tiesiog pasiuto. Didžiuma belaisvių buvo išžudyti 
iškart, ir aš niekada nebeužmiršiu tos kruvinos pirties siaubo. 
Mano gyvybės pagailėjo todėl, kad mane užtarė grafas Žanas, 
su kuriuo aš ir buvau išsiųstas į Bajazeto sostinę. Mus uždarė 
tvirtovėje, kur turėjom laukti, kol atkeliaus milžiniška išpirka, 
kurios pareikalavo sultonas. Ten prabuvome daug mėnesių - net 
mano akis, išmušta strėlės, suspėjo užsitraukti. Tačiau net ši 
žiauri pamoka ne visai mus prablaivė... bent jau mane. Nelaisvę 
ir nuobodulį vos galėjau ištverti. Ieškojau būdų prasiblaškyti. 
Pasinaudojęs tuo, kad tvirtovės viduje galėjome gana laisvai 
judėti, pamėginau nusigauti į tvirtovės vado haremą, - tikrai 
bepročio vertas užmojis! Mane užklupo staiga, kai bandžiau 
prasmukti pro sodo užtvaras, suėmė, sukaustė grandinėmis ir 
nuvedė pas bėjų. Jis norėjo nukirsti man galvą čia pat, tačiau 
grafas Žanas laiku apie tai sužinojo ir suspėjo įsikišti. Po ilgų 
ginčų ir įkalbinėjimų jis įtikino juos palikti mane gyvą, tačiau 
vis tiek buvau atiduotas budeliui į rankas, turėjau atsakyti už 
nusikaltimą, kurį padariau. Kai šis baigė savo darbą, aš buvau 
gyvas, tačiau nebe vyras! Jie sutvarkė mano žaizdą tokiu pat 
barbarišku būdu, kaip ir tiems, kurie būdavo skirti prižiūrėti 

haremą: kelioms dienoms užkasė mane iki kaklo į smėlį. Vos 
nenumiriau, tačiau, matyt, tąsyk mano valanda dar nebuvo 
išmušusi. Sugrįžau į Prancūziją, pas savus... ir įkalbėjau Mari 
de Šenel ištekėti už kito. 

Išsiplėtusiomis iš siaubo akimis Katrina tylėdama žiūrėjo į 
savo vyrą, tarsi būtų regėjusi jį pirmą kartą. Nebejautė pykčio: 
širdies gilumoje pajuto begalinį gailestį šiam žmogui, kurio kančias 
ji dabar pagaliau suprato. Keistai ramų, neskubrų Gareno balsą 
pakeitė slogi tyla, kurią trikdė tik nuo lubų lašantys vandens 
lašai. 

Jausdama gniužulą gerklėje, Katrina ieškojo žodžių, kurie 
nebūtų nei kvaili, nei įžeidžiantys, nes suprato Gareno jautrumą 
ir baugulį Kad ir kaip ten būtų, vis dėlto ji pirma sutrikdė 
tylą, prakalbusi santūriai ir kartu pagarbiai. 

- O... ar hercogas žinojo apie jūsų sužeidimą, kai įsakė vesti 
mane? 

- Žinoma, - skausmingai šyptelėjęs atsiliepė Garenas. - Anksčiau 
mano paslaptį žinojo tik hercogas Žanas, ir jis prisiekė ją 
saugoti. Pilypas apie tai sužinojo visiškai atsitiktinai, kai šalia 
jo buvau sužeistas mūšyje. Mes buvom vieni, visi kiti sargybiniai 
buvo atkirsti nuo mūsų. Jis pats mane slaugė, padėjo atgauti 
sąmonę ir išgelbėjo gyvybę, pasirūpinęs kuo greičiau mane išnešti 
iš mūšio lauko. Jis laikėsi duoto žodžio, tačiau visiškai nustojau 
jį gerbti tada, kai pasinaudojo proga tave ištekinti už manęs. 
Ėmau jo nekęsti po mūsų vestuvių nakties, kai tavo nuostabus 
grožis atsiskleidė man prieš akis. Tai buvo puiku, tačiau uždrausta, 
nepasiekiama man... amžiams! Aš mylėjau tave, mylėjau kaip 
beprotis, kokiu iš tikrųjų ir tapau... 

Jo balsas užkimo, ir jis nusigręžė, tačiau besiplaikstančio 
fakelo šviesoje Katrina išvydo ašarą, vieną vienintelę ašarą, 
riedančią jo neskustu skruostu. Nugalėta ji parpuolė ant kelių 
priešais surakintą kalinį ir švelniai nušluostė ant skruosto likusį 
drėgną pėdsaką. 

- Garenai, - sušnibždėjo ji, - kodėl apie tai nepapasakojote 
man anksčiau? Kodėl tylėjote? Nejaugi nesupratote, kad būčiau 
jums padėjusi? Jeigu tą baisią istoriją būčiau Žinojusi anksčiau, 

hercogas, prisiekiu, niekada nebūtų prie manęs prisilietęs; niekada 
nebūčiau užtraukusi jums tos gėdos, tos klaikios kančios! 

- Tai būtų buvusi klaida, mano brangioji. Tu sukurta meilei 
ir laimei, kad neštum gyvybę. Su manim tavo gyvenimas būtų 
pražuvęs... 


Katrinos rūstybė dabar buvo nukreipta į kitą. Dabar ji nekentė 
Pilypo... už tą žiaurų ir šaltakraujišką apskaičiavimą, kurio auka 
tapo Garenas. Kaip galėjo hercogas savo tikslams panaudoti 
paslaptį tragedijos, apie kurią sužinojo atsitiktinai? Jos 
neprielankumas savo vyrui išnyko. 

- Negaliu jums leisti numirti, - paskubomis sušnibždėjo ji. 
- Turime kažką daryti, tas Žmogus, kalėjimo prižiūrėtojas, 
mėgsta auksą. Jeigu jam pasiūlysim turto ir vietą, kur pasislėpti, 
jis leis jums pabėgti... Klausykite, aš neturiu pinigų, bet turiu 
brangenybes, visus brangakmenius, kuriuos jūs man davėt, net 
tą garsųjį juodą deimantą. Tam žmogui bet kuris jų bus 
didžiulis turtas... 

- Ne, - tvirtai nukirto Garenas. - Nekalbėk! Dėkoju už 
pasiūlymą, kurį padiktavo tavo širdis ir teisingumo jausmas, tačiau 
neturiu daugiau jokio noro gyventi! Filipas Mašfuanas ir jo 
patarėjai padarė man paslaugą, nuteisdami mirti.. Tu neįsivaizduoji, 
kaip pavargau gyventi... 

Katrina nenuleido akių nuo Gareno rankų, sukaustytų 
grandinėmis. Tos rankos žadino mintis apie nepaprastą 
nusižeminimą ir trumpaamžiškumą. 

- Laisvė! - šnibždėjo ji. - Laisvė - stebuklingas dalykas! Jūs 
dar jaunas ir kupinas gyvybės, ir būsite turtingas, jeigu panorėsite. 
To, ką aš išsaugojau, jums užteks pradėti naują gyvenimą kur 
nors kitoje vietoje... Toli nuo čia galėtum viską pradėti iš 
pradžių... 

- Ką man veikti su savo laisve? Kentėti rafinuotas ir 
nežmogiškas tantalo kančias? Likti Prometėjumi, sukaustytam savo 
bejėgiškumo ir amžinai draskomam troškimų, kol viso to neužbaigs 
senatvė? Ne, Katrina, aš susitaikiau su tavimi ir dabar mirsiu 
laimingas, patikėk manim! 

Ji dar ilgai būtų jį įtikinėjusi, įbauginta minties, kad netrukus 
jo laukia mirtis. Visa tai atrodė tokia siaubinga neteisybė! Ji 
nuoširdžiai užmiršo, kad visai neseniai jis su ja elgėsi dar 
negailestingiau. Tačiau laiptuose staiga pasigirdo žingsniai ir 
balsai. 

- Kažkas ateina, - tarė Garenas. - Kalėjimo prižiūrėtojas, o 
su juo, žinoma, ir kunigas, išklausyti mano išpažinties. Tau reikia 
eiti. Sudie, Katrina... Atleisk, kad nesuteikiau tau laimės, ir 
prisimink retkarčiais mane savo maldose. Aš mirsiu su tavo 
vardu lūpose. 


Jo randuotas veidas buvo sustingęs, tarsi iškaltas iš akmens. 
Katrinos akyse sužibo ašaros. Iš susijaudinimo ji grąžė rankas. 

- Nejaugi iš tikrųjų niekuo negaliu jums padėti?.. Visiškai 
niekuo? Atiduočiau bet ką, kad tik turėčiau galimybę jums 
pagelbėti... 

Sveikojoje Gareno akyje staiga švystelėjo viltis. 

- Galbūt, - sušnibždėjo jis labai tyliai. - Klausyk! Aš nebijau 
nei kankinimų, nei mirties, tačiau mintis, kad mane vilks per 
miestą, varo į siaubą. Kad mane temptų kaip gyvulį į skerdyklą 
- dulkėse, per minią, keikiant ir spjaudant bukapročiams 
padugnėms... tai mane baugina! Jei tu mane išgelbėsi nuo šito, 
melsiu Dievą, kad jis tave laimintų... 

- Tačiau kaip? 

Atsidarė kameros durys ir įžengė Ruso, lydimas susijuosusio 
virve vienuolio, kurio rankos buvo paslėptos ilgose sutanos 
rankovėse, o veidą slėpė gobtuvo šešėlis. 


- Laikas! - pasakė prižiūrėtojas“ Katrinai. - Ir taip jums čia 
leidau būti labai ilgai. Bet šventasis tėvas niekam nesakys. 
Eikite... 


- Dar sekundę! - sušuko Garenas ir pažvelgė į Katriną 
maldaujančiu žvilgsniu. - Prieš baigdamas šį gyvenimą, norėčiau 
išgerti dar vieną pintą gero seno vyno... mano vynininkas Abu 
moka puikiai jį padaryti! Paprašyk šito žmogaus, kad tau leistų 
atsiųsti man butelį! 

- Štai tikras burgundas! Nenori užversti kojų neišgėręs! 
Suprantu jį, aš irgi mėgstu gerą vyną! 

- Sūnau mano, - sušuko pasipiktinęs vienuolis. - Dėl ko tu 
jaudiniesi, kai netrukus turėsi stoti prieš Dievo teismą... 

- Tebūnie tai mano paskutinis sudie šiai žemei, kurią Jis 
sukūrė tokią nuostabią, - šypsodamasis atsakė Garenas. 

Katrina neištarė nė žodžio. Ji suprato, ko nori Garenas. 
Kartu su prižiūrėtoju ji pasuko durų link, bet tarpduryje išvydusi 
į ją įsmeigtą kupiną meilės ir nevilties vyro žvilgsnį, nebesutramdė 
aimanos. 

- Sudie, Garenai, - pro ašaras sušnibždėjo ji. 

Iš kameros gilumos ją pasiekė grandinėmis surakinto Žmogaus 
atsakas: 

- Sudie, Katrina... 

Neatsigręždama ji žengė iš kameros laiptų link) Kopdama 
laipteliais atsisuko ir pažvelgė prižiūrėtojui į veidą: 

- Kiek norite už tai, kad būtų galima įvykdyti jo paskutinį 
prašymą? 

Ruso nedvejojo. Jo akyse sužibėjo godžios ugnelės. 

- Dešimt auksinių dukatų! 

- Prisiekiate man, kad jis gaus tą vyną? Tik nesugalvokit 
manęs apgauti! 

- Prisiekiu savo nemirtinga siela, kad vyną paduosiu jam savo 
rankomis! 

- Gerai. Štai, imk auksą. Moteris, kuri laukia kieme, vyną 
atneš po kelių minučių. 

Auksiniai dukatai išslydo iš rankų į rankas. Paskui Katrina 
nuskubėjo slidžiais laiptais į viršų ir sugrįžo pas Sarą, kuri 
vaikštinėjo pirmyn atgal po kiemą. 

- Eime! - tiek teištarė. 

Vos tik pasiekė Ermengardos namus, Katrina liepė pašaukti 
Abu al Chairą ir papasakojo jam paskutinį Gareno troškimą. 

- Jis prašė atsiųsti butelį vyno, tačiau iš tikrųjų nori nuodų, 
kad išvengtų pažeminimo, kai jį vilks gatvėmis. Ar galite kuo 
nors jam padėti? 

Gydytojas mauras nė nevirptelėjęs išklausė jos žodžius. Paskui 
linktelėjo galvą. 

- Suprantu, - pasakė jis. - Atneškite butelį vyno. Užtruksiu 
tik minutę. 

Sara nuėjo vyno, netrukus grįžo ir padavė jį abatui. Šis 
pasišalino į savo kambarį; po minutės sugrįžo, rankose laikydamas 
varinį bokalą, kurį buvo gavęs iš Saros. Atidavė jį Katrinai. 

- Štai! Čia tai, ko jūs prašėte. Nusiųskite jam tuoj pat. 

Katrina baimingai, lyg užburta pažiūrėjo į tamsiai raudoną 
skystį. 

- Ar... jis nesikankins? - neryžtingai paklausė. 

„Abu al Chairas papurtė galvą ir liūdnai nusišypsojo. 

- Jis paprasčiausiai užmigs... ir niekada neatsibus. Net pusės 
šio indo turinio visiškai pakaks. Eikite! 

Sara mikliai pačiupo bokalą iš Katrinos rankų. 

- Duok jį man! - sušuko. - Tau nedera liestis prie tokių 
daiktų. 

Paslėpusi bokalą po juoda pelerina, čigonė dingo laiptuose. 
Katrina ir gydytojas kurį laiką nejudėdami žiūrėjo vienas į kitą. 
Po minutės Abu priėjo prie jaunosios moters ir piršto galiuku 
palietė jos akis. 

- Jūs verkėte, - tarė jis. - Ašaros išplovė skausmo kartėlį 
iš jūsų širdies. Jūs vėl patirsite nusiraminimą... kada nors. 

- Netikiu tuo! - sušuko Katrina. - Kaip galėsiu visa tai 
užmiršti? Šitaip baisu... šitaip baisiai neteisinga! 

Abu al Chairas gūžtelėjo pečiais ir pasuko prie durų, tačiau 
prieš išeidamas iš kambario sustojo. 

- Laikas gydo skausmą, sutramdo įniršį ir užslopina neapykantą, 
laikui tekant praeitis išnyksta. 

1424 metų balandžio 6 dieną, auštant, visą naktį praleidusi 
besimelsdama, Katrina atsisėdo prie siauro lango į gatvę. Dangus 
buvo debesuotas ir pilkas, smulkus lietus gaubė miestą lyg šydas. 
Nors buvo ankstus metas ir blogas oras, priešais Beždžionių 
namą jau rinkosi minia, ištroškusi jai pažadėto kruvino reginio. 
Maldos labai gelbėjo Katrinai. Jos teikė paguodą ir nusiraminimą, 

kurio jau seniai nebuvo patyrusi. Ji meldė Dievą būti gailestingą 
žmogui, kurio paslaptį pagaliau sužinojo; tragišką paslaptį, slėpusią 
tiek daug baisių kančių. Atvėręs jai savo širdį, Garenas užkariavo 
ir jos prieraišumą. Ji jaudinosi tik dėl vieno: ar įvykdė prižiūrėtojas 
savo pažadą? 

Katrinos dėmesį patraukė staigus sujudimas minioje. Prie 
Beždžionių namo artinosi lankininkų būrys su aštriais kirvukais 
ant pečių, jų galvas dengė plieniniai šalmai, kuriais tekėjo lietaus 
srovelės. Lankininkai sudarė senstančio, bet dar žvalaus vyriškio 
eskortą, kurį Katrina, suvirpėjusi iš išgąsčio, pažino. Tai buvo 
Žozefas Bleni, budelis... 

Kai ši nedidelė grėsminga žmonių grupelė dingo Beždžionių 
namo viduje, Katrinos širdis ėmė neramiai daužytis. Ji bijojo 
išvysti Gareną, išeinantį iš namo gyvą, apsuptą lankininkų 
kohortos! Priešais pastatą jau stovėjo stambus baltas arklys, 
tempiantis paskui save kažką panašaus į grubiai sukaltas 
medines grotas. Tai buvo rogutės, prie kurių privalėjo pririšti 
nuteistąjį vilkti per miestą. Minia šį reginį sutiko pasitenkinimo 
šūksniais... 

Praslinko keletas minučių, kurios Katrinai virto amžinybe. Ji 
nematė, tik pajuto, kad šalia jos stovi Ermengarda ir Sara. 
Lauke pasigirdo nustebimo  murmesys, kuris greitai virto 
pasipiktinimo staugsmu. 

Žozefas Bleni vėl pasirodė priešais namą, rankomis tempdamas 
ilgą baltą kūną, visiškai nuogą, tik su raiščiu ant klubų. Jis 
numetė tą negyvą kūną ant rogučių. Tai buvo Garenas. Katrinai 
teko sukaupti visas jėgas, kad nepradėtų raudoti balsu. 

- Jis miręs, - ištarė Sara. 

Taip, tai buvo tik lavonas, kurį budelis stropiai rišo prie 
rogučių - minia neapsiriko. Tai ir sukėlė jos įniršį bei nusivylimą. 
Nedaug įdomumo išvysti, kaip karia negyvą kūną... Trys moterys 
iš lėto persižegnojo. Staiga Sara krūptelėjo. 

- Štai! Žiūrėkit!- sušuko ji, rodydama į Beždžionių namo 
duris. Du lankininkai nešė ant rankų negyvo žmogaus kūną, 
kurį, savo nuostabai, Katrina pažino, - tai buvo kalėjimo 

ir žadėjo, padavė Garenui užnuodytą vyną, tačiau nesusilaikė ir 
iš godumo pats jo patraukė. Brangiai užmokėjo už savo godulį. 

- Jis irgi miręs, - pasakė Katrina. 

Išgirdo, kaip kažkur toliau už jos nugaros AbualChairas tyliai 
ištarė: 

- Ką gi, dar geriau. Dabar, žinoma, jis neprasitars. 

Tačiau Katrina nesiklausė. Ji stebėjo Žozefą Bleni. Budelis 
baigė rišti kūną prie rogučių ir, paėmęs vadeles, botagu supliekė 
arklį. Šis pajudėjo pirmyn, minia prasiskyrė, duodama jam kelią. 
Rogutės trūktelėjo ir ėmė slinkti tirštu kelio purvu; balkšvas 
kūnas apsitaškė purvo gurvuoliais. Rogučių galuose kadaravo 
kojos ir galva. 

Staiga lietus įsilijo smarkiau, visos spalvos ir kontūrai išnyko, 
netekę ryškumo. Stovėdama prie lango Katrina pro ašarų šydą 
žiūrėjo, kaip valstybės iždininko, brangenybių saugotojo kūnas, 
su kuriuo kaprizas buvo ją susiejęs ir kurį mirtis išvadavo iš 
beviltiškos meilės, tolsta nuo jos, lydimas minios patyčių ir 
įžeidinėjimų. 

